
Esipuhe 


Matkailunkestävä Suomi? Vastuullinen suunnittelu kulttuuri- ja 
luontoympäristöissä -teos tarjoaa matkailulle keinoja oikeuttaa ja 
luoda itsensä uudelleen ympäristökriisiä läpikäyvässä maailmassa, 
jossa myös matkailun ehdot ovat muuttuneet. 

Vastuullisen suunnittelun tutkimus ja soveltaminen auttavat kun- 
tia ja kaupunkeja matkailuun liittyvissä suunnitteluprosesseissa. 
Kirjan myötä käytettävissä on yhteen koottuna aiempaa monipuoli- 
sempaa tietoa ja asiantuntemusta matkailusta ja sen suunnittelusta. 

Kirja on suunnattu kaikille tulevaisuuden matkailun ja hyvin- 
voinnin rakentamisesta kiinnostuneille lukijoille. Sillä on paljon 
annettavaa erityisesti poliittisille päättäjille, kuntien ja kaupun- 
kien viranomaistoimijoille, suunnittelijoille, pääomasijoittajille ja 
kiinteistöjalostajille, matkailutoimialojen edustajille ja edistäjille, 
rakentamisen ammattilaisille ja rakennusteollisuuden edustajlle, 
paikallisille asukkaille ja asukasyhdistyksille, kulttuuri-, luonto-, 
hyvinvointi- ja liikunta-alojen asiantuntijoille sekä eri alojen tut- 
kijoille, asiantuntijoille ja opiskelijoille. 

Tiede- ja tietokirjakäytön myötä kirja soveltuu oppikirjaksi tu- 
kemaan suunnittelu-, luonto-, kulttuuri- ja liiketoimintaosaamista 
sekä matkailuarkkitehtuurin, maankäytön ja kaavoituksen kestävää 
yhteensovittamista. Se toimii myös käsikirjana kuntien ja kaupun- 
kien kehittäjille ja päättäjille. Mitä asioita on esimerkiksi syytä huo- 
mioida ja selvityttää, kun työpöydälle ilmestyy tukku ehdotuksia 
uusiksi matkailuhankkeiksi? 

Kirjassa kuvataan, miksi matkailun suunnittelun täytyy nivoutua 
kestävään - eli kaikkien eliölajien ja ekosysteemien hyvinvointia 

tukevaan - ympäristösuunnitteluun. Näin matkailunkaan yhteis- 
kunnallinen rooli ei jää kapeaksi ja yksipuoliseksi taloudelliseksi toi- 
mialakeskeisyydeksi, vaan se muuttuu kulttuuriseksi ja ekologiseksi 
voimavaraksi taistelussa ilmaston lämpenemistä ja luontokatoa 
vastaan. 

Kirja väittää, että suunnittelulla voi ja tulee olla nykyistä paina- 
vampi rooli matkailun kehittämisessä ja sovittamisessa kulttuuri- ja 
luontoympäristöihin, ja että parhaiten matkailun vastuullisuuteen 
vaikutetaan yhteistyöllä ja moninäkökulmaisella tiedolla. Siksi kirja 
on kirjoitettu monitieteisen ja -alaisen asiantuntijajoukon voimin. 

Kirja tarjoaa ajattelemisen aihetta myös meille matkailijoille. 
Jokainen matkailija vaikuttaa päätöksillään matkailun määriin ja 
muotoihin niin kotimaassa kuin ulkomaillakin. Turistit eivät muo- 
dosta poliittista liikettä, joka ajaisi koordinoidusti ja ryhmäkurin 
tuella tiettyä yhteiskunnallista tavoitetta. Turistien määrä ja jakau- 
tuminen maapallon eri kolkkiin on tästä huolimatta merkittävä 
kulttuurinen, taloudellinen ja poliittinen voima. Liikkuvat mat- 
kailijat vaikuttavat muiden kuluttajien tavoin omilla valinnoillaan 
heille tarjotuista vaihtoehdoista siihen, millaisissa elinolosuhteissa 
maapallolla tullaan tulevaisuudessa elämään. 

Edes itsenäiset reppureissaajat eivät pääse pakoon osallisuuttaan 
matkailun infrastruktuurien rakentumiseen ja vaikutuksiin maa- 
pallon tilaan. Jokaisen turisteja kaihtavan travellerin perässä seu- 
raavat ennemmin tai myöhemmin muut matkailijat. 


Antoisia lukuhetkiä! 


Toimittaja Soile Veijola 

1 Johdanto matkailunkestavaan 
Suomeen 


Soile Veijola 
O https://orcid.org/0000-0002-3665-0174 


Matkailun moninaiset vaikutukset yksittäisissä matkakohteissa ja myös 
globaalisti ilmenevät usein pikkuhiljaa. Ilmastonmuutoksen ja luonto- 
kadon tavoin myös matkailun vaikutukset kohdistuvat kulttuuri- ja luon- 
toympäristöihin sekä näissä eläviin eliölajeihin, ihminen mukaan lukien. 

Vaikka matkailu voi kasvattaa taloudellista, kulttuurista ja sosiaalista 
hyvinvointia, sen myönteiset vaikutukset eivät jakaudu automaattisesti 
tasaisesti. Monet merkittävät kaupungit ja luontoympäristöt kärsivät jo- 
pa liikamatkailusta, joka on rakenteellisesti syntynyt, sääntelemätöntä 
ja pitkäkestoista haittaa paikallisille asukkaille tai luonnon ekosystee- 
meille aiheuttava tilanne. 

Kestävästä matkailusta ja hyvinvoinnista on keskusteltu vuosikym- 
menten ajan. Niin kestävyys, vastuullisuus kuin hyvinvointikin on syytä 
määritellä käsitteinä huolellisesti. Mitkä empiiriset tosiasiat ja arvoläh- 
tökohdat niihin eri yhteyksissä sisällytetään? 

Matkailun vastuullisessa suunnittelussa tarvitaan perustutkimuksen 
tuottamaa tietoa maailmasta ja globaalista ympäristönmuutoksesta, 
soveltavan tutkimuksen näkökulmia matkailuun sekä suunnittelutie- 
teellistä tietotaitoa huolella harkittuja matkailuinvestointeja ja -palve- 
lujärjestelmiä toteutettaessa. Näin syntyy luotettavaa ja luottamuksen 
arvoista suunnittelua ja matkailua. 

Kirjamme tarjoaa monitieteisen ja pohdiskelevan tutkimusmatkan 
matkailuun, joka on osa modernia yhteiskuntaa ja ympäristökriisin 
muovaamaa sosioekologista todellisuutta. Matkailun vastuullinen suun- 
nittelu tukee kestävää kaupunki- ja ympäristösuunnittelua ja suojelee 
samalla arvokkaita kulttuuri- ja luontoympäristöjä. 

Voiko ja tarvitseeko matkailua suunnitella? 


Kirjamme on syntynyt kysymyksesta, voiko matkailua suunnitella. 
Pystyykö suunnittelu vaikuttamaan matkailun tuleviin muotoihin, 
määriin, vaikutuksiin ja merkityksiin olennaisella tavalla esimer- 
kiksi kestävyyden näkökulmasta? Vai kasvaako matkailu nykymuo- 
toisena, kunnes planeetan fyysiset rajat ja ekologinen kantokyky 
tulevat vastaan, ja kenties sen jälkeenkin? Jos matkailua ylipäätään 
voi suunnitella, voiko sitä suunnitella vastuullisesti eli niin, etteivät 
planeetan elinkelpoisuuden rajat tule koskaan vastaan? 

Kyllä voi - kuten tulemme kirjassamme väittämään. Olisikin 
kummallista, jos listaisimme viidensadan sivun verran perusteita 
päinvastaiselle. Käsitystemme mukaan matkailua voi ja täytyy voida 
suunnitella. Kirjamme visio onkin vastuullisen suunnittelun tuella 
syntyvä matkailunkestävä Suomi, joka nojaa moninäkökulmaiseen 
tietoon, aiempaa laajempaan osallistumiseen matkailun tulevai- 
suuden rakentamiseen sekä korkeatasoiseen suunnitteluosaami- 
seen. Kohdennamme matkailun vastuullisen suunnittelun kaik- 
kiin kulttuuri- ja luontoympäristöihin, jotka vetävät matkailijoita 
puoleensa. Ihmistoiminnan vaikutukset näkyvät niin kulttuurissa 
kuin luonnossakin. Samalla tavalla myös luonto - maankamara 
ja ilmasto -vaikuttaa kulttuureihin ympäri maapallon. Onkin vii- 
sainta hahmottaa ympäristö, kaupungitkin, luonnon ja kulttuurin 
erottamattomana yhteytenä. 

Tällaisen haasteen valinneen kirjan johdantoluvun aluksi on hy- 
vä esitellä lyhyesti matkailua ja sen nykytilannetta, tarjota joitain 
esimerkkejä matkailun suunnittelun lähtökohdista, taustoittaa luot- 
tamuksen roolia suunnittelussa sekä avata matkailua koskevan tie- 
don eri muotoja ja käyttötarkoituksia. Johdantoluvun päättävät ku- 
vaukset kirjan syntyprosessista ja rakenteesta sekä kirjan sisällöstä. 


Mitä matkailulla tarkoitetaan? 

Matkailu rakentaa maailmankuvaa ja kulttuuria sekä useimpien 
valtioiden vientitaloutta. Se ei ole pelkästään lomateollisuutta — jo- 
ka on matkailun näkyvin muoto — vaan myös osa tiedettä, taidetta, 

1 JOHDANTO MATKAILUNKESTAVAAN SUOMEEN 


asiantuntijatyötä, harrastuksia, kosmopoliittista identiteettiä ja 
monipaikkaista elämää. Se tukee maailmankuvan laajentumista 
ja henkilökohtaisen tai taloudellisen hyvinvoinnin tavoittelua ja 
auttaa vastaamaan luonnon kaipuuseen sekä vaalimaan läheisiä 
ihmissuhteita tai hankkimaan sellaisia. Useimmille matkailijoille 
matkailu on aina merkinnyt yksilöllisen, kosmopoliittisen iden- 
titeetin rakentamista, mikä nykyisin tapahtuu enenevässä määrin 
sosiaalisen median välityksellä: näin ollen matkailuympäristöjen 
visuaalinen muotoilu ja kokeminen korostuvat. 

Vaikka useimmat matkailijat vierailevat matkakohteessa vain 
hetken — päiviä tai viikkoja - on matkailu muokannut kohteiden 
fyysisiä ympäristöjä monin paikoin pysyvästi. Hotellit, turistikylät, 
hiihtokeskukset, laskettelurinteet ja rinnebaarit, kylpylät, lentoken- 
tät ja juna-asemat sekä nähtävyyksiksi muuttuneet Unescon maail- 
manperintökohteet määrittävät ympäristöjä. Ne kertovat matkailun 
läsnäolosta silloinkin, kun matkailijoita ei ole näkyvissä. 

Työvoimaintensiivisenä alana matkailu myös työllistää ihmisiä 
ympäri maailmaa. Vaikka tyypillisissä matkailutoimialan ammateis- 
sa Suomessa työntekijöiden enemmistö on naisia ja nuoria ja työtä 
tehdään usein osa-aikaisesti, eivät matkailun työllisyysvaikutukset 
rajoitu näihin ammatteihin. Matkailua pitävät pystyssä ja vievät 
eteenpäin myös matkailun kehittämisorganisaatiot, lausunnoista, 
luvista ja hanke-esittelyistä vastaavat viranomaistoimijat, suun- 
nittelutoimistot sekä maankäytöstä päättävät, poliittisesti valitut 
luottamushenkilöt. Matkailuvaikutuksia huomioidaan kaupunki- 
suunnittelussa ja kansallispuistoissa. Matkailua myös tutkitaan eri 
tutkimuslaitoksissa ja matkailun ammattilaisia ja asiantuntijoita 
koulutetaan eri koulutusasteilla ammattikouluista ammattikorkea- 
kouluihin ja yliopistoihin eri puolella Suomea. 

Matkailutyö merkitsee suurimmassa osassa maailmaa pienipalk- 
kaisia, sesonkiluonteisia ja epävarmoja työpaikkoja (Valkonen & 
Veijola 2008; Valkonen 2011; Veijola & Jokinen 2008). Suomessa 
kuten monessa muussakin maassa matkailua pidetään pitkälti nais- 
ten työnä tai naistapaisena työnä, kuten kaikkia kulttuuripalvelui- 
hin, kasvattamiseen, huolenpitoon ja muuhun kuin taloudelliseen 

hyvinvointiin liittyviä aloja. Nais- ja miestapaisuuksilla viitataan 
kyseisiin sukupuoliin liitettyihin yhteiskunnallisiin odotuksiin ja 
toimintatapoihin, jotka eivät kuitenkaan määrittele yksilöitä eivät- 
kä jaa maailman ihmisiä myös todellisuudessa kahteen erilliseen 
sukupuoliluokkaan. (Veijola 1992; Jokinen & Veijola 2011.) Verrat- 
taessa matkailutoimialoja keskimäärin paremmin palkattuihin, 
miesvaltaisiin suurteollisuusaloihin kuten kaivos- ja biotalouste- 
ollisuuteen jää usein kuitenkin huomiotta, että etenkin suuruuden 
ekonomiaan nojaavan matkailukehittämisen myötä syntyy työlli- 
syyttä ja taloudellista voittoa myös liitännäisille toimialoille, kuten 
miesvaltaisille kiinteistöjalostus-, rakennus-, maansiirto- ja kul- 
jetusaloille. Oletukset ja odotukset matkailun kasvusta työllistä- 
vät niin suuria kuin pieniäkin rakennusalan yrityksiä, kiinteistön- 
jalostajia ja asuntosijoittajia. 

Matkailua kehitetään pääsääntöisesti siihen suoranaisesti liitty- 
vien elinkeinojen kokonaisuuden ehdoilla niiden talousvaikutusten 
takia. Niinpä sen kaikista vaikutuksista taloudellisia tunnuslukuja 
eli indikaattoreita seurataan ja tilastoidaan kattavimmin: esimerkik- 
si yöpymisvuorokausia ja matkailijoiden määriä (ks. myös luku 10 
tässä kirjassa). Kirjamme samalla ajattomat ja erityisen ajankohtai- 
set teemat eivät kuitenkaan ole sidoksissa matkailutoimialoja kos- 
kevien tilastojen tarjoamaan jatkuvasti päivittyvään informaatioon. 
Edellisten vuosien matkailijamäärillä ei voi aukottomasti ennustaa 
tai suunnitella seuraavien vuosien tai vuosikymmenten kävijämää- 
riä. Niinpä keskustelemme kirjassa matkailusta yleisemmällä ja 
rakenteellisemmalla tasolla kuin toimialan sisäisenä tai toimialoja 
vertailevana kysymyksenä. 

On kuitenkin syytä todeta, että matkailutoimialat (tourism and 
travel industries) ovat jo pitkään kilpailleet maailman suurimman 
toimialan tittelistä, ja että ne ovat näin muodoin olleet vuosiksi 
2020-2022 matkailun välillä pysäyttäneeseen COVID-19-korona- 
viruspandemiaan asti maailmanlaajuisesti merkittävä taloudellinen 
voima ja työllistäjä. Vielä ennen pandemiaa matkailualojen toimijat 
tähtäsivät kestävän kehityksen voimistuvasta vaatimuksesta huoli- 
matta viiden prosentin globaaliin vuosittaiseen kasvuun. Vuonna 

2023 matkailu on palannut entiseen, pandemiaa edeltäneeseen ase- 
maansa kasvun tielle. 
Matkailutoimialojen sisällä matkailulla viitataan: 


sekä matkustamista kohteeseen tukeviin palveluihin eli matkailutoimi- 
alaan (travel industry) että matkailijoita kohteessa palvelevaan matkai- 
lutoimialaan (tourism industry). Matkailutoimiala kattaa siis majoitus-, 
kuljetus-, ravintola- ja ohjelmapalvelut, ja siihen lukeutuu useita eri elin- 
keinoja. Matkailun tilastoinnissa matkailutoimialaan luetaan sekä suo- 
raan matkailusta hyötyvät ja sitä hyödyttävät toimialat että matkailuun 
välillisesti liittyvät toimialat. Edellisiä kutsutaan matkailulle tyypillisiksi 
toimialoiksi (esimerkiksi vapaa-ajan asuntojen vuokraus, lentoliikenne 
ja matkatoimistot) ja jälkimmäisiä liitännäisiksi toimialoiksi (esimerkiksi 
polttoaineiden vähittäiskauppa, turvallisuusala, terveydenhuolto, jäte- 
huolto, rakentamisen ja rakennuttamisen palvelut). Kolmantena luok- 
kana määritellään myös matkailulle ei-ominaisia toimialoja (esimerkik- 
si vähittäiskauppa), joissa matkailijoiden osuus ei ole asiakkaina suuri. 
(Kilpijärvi & Aho 2013, 30-32; ks. myös Edelheim & Bohn 2017.) 


Matkailun monimuotoisuuden takia sen vastuullista suunnittelua 
pohditaan kirjassamme laajemmasta kuin vain matkailutoimialojen 
sisäisestä, ensisijaisesti taloudelliseen kehitykseen ja kasvuun kan- 
nustavasta näkökulmasta. 


Kulttuuri- ja luontoympäristöt matkailusuunnittelun kohteina 
Hahmotamme matkailtavan Suomen kulttuuri- ja luontoympäris- 
töinä. Kirjassamme ei vedetä rajaa kulttuurin ja luonnon välille - 
onhan erottelu muutoinkin pohjimmiltaan kulttuurinen käytäntö 
eikä ”luonnollinen” jako. Kaupungeissa on käytännössä aina luon- 
toa, ja luonnossa puolestaan monenlaista ihmistoimintaa (katso 
esimerkiksi Luku 4 kaupunkiluonnosta tässä kirjassa). 


Kulttuuriympäristö on ”kulttuuria sekä ihmisen ja luonnon vuorovai- 
kutusta ilmentävä ympäristö. Kulttuuriympäristöjä syntyy ja ne muo- 
toutuvat ihmisen toiminnan seurauksena. Niihin voidaan lukea kuulu- 
vaksi rakennettujen kulttuuriympäristöjen lisäksi esimerkiksi kiinteät 
muinaisjäännökset, muut eri-ikäiset arkeologiset kohteet, kulttuuri- 

maisemat ja perinnebiotoopit. Kulttuuriympäristöön liittyy myös ih- 
misen suhde ympäristöönsä ennen ja nyt, sille annetut merkitykset ja 
tulkinnat sekä sen erilaiset nimedmiset.” (Sanastot-työkalu, Rakennus- 
perinnön suojelun käsitteitä.) 


Esimerkkejä suomalaisista kulttuuri- ja luontoympäristöistä, joi- 
hin on kohdistunut tai voi tulevaisuudessa kohdistua matkailu- 
kehittämistä, ovat vaikkapa Helsingin Suomenlinna, Turun Ruis- 
salo, Tampereen Pyynikintori, Pohjois-Karjalan Koli, Perämeren 
saaristo, Ylitornion Aavasaksa ja Kukkolankoski, Rovaniemen 
Ounasvaara sekä Inarijärvi. Yksittäiset matkakohteet eivät kuiten- 
kaan ole kirjassamme itsessään tutkimuskohteita. Paneudumme 
matkailuympäristöjen suunnitteluun yleisellä tasolla rakentamalla 
erilaisia tutkimus- ja myös kokemustietoon perustuvia suunnittelul- 
lisia näkökulmia ja työkaluja. Näin jokainen kirjan lukija voi sovel- 
taa kirjan antia haluamiinsa kohteisiin. Matkailu muokkaa ihmis- 
ten sosiaalisia yhteistöjä ja kotiseutuja, ja on viisasta hankkia tietoa 
mahdollisista muutoksista etukäteen (muutoksista paikallisissa yh- 
teisöissä vaikkapa Lapissa ks. esim. Länsman 2004; Tuulentie 2009). 

Suunnittelua lähestytään kirjassa eri tavoin ja eri suunnista. Ol- 
koon lähtökohtana seuraava määritelmä: 


Matkailun suunnittelu on ”valtakunnallista ja alueellista matkailun ja sitä 
palvelevan liikenteen suunnittelua ja organisoimista, tiettyjen paikkojen 
perustamista ja kehittämistä matkakohteiksi sekä niihin tarvittavien alu- 
eiden, rakennusten, infrastruktuurin, sisustusten sekä palvelujen suun- 
nittelua? (Hautajärvi, luku 2 tässä kirjassa). 


Suunnittelua ei pidetä kirjassa matkailun kehittämisen, edistä- 
misen tai palvelumuotoilun synonyymina. Kehittämistä esiintyy 
kaikkialla, ja hyvin monia asioita kutsutaan kehittämiseksi (Sep- 
pänen-Järvelä 2000, 251; Vierjoki 2023). Matkailua kehitetään mo- 
nenlaisin päämäärin ja toiminnoin niin tutkimus- ja kehittämis- 
hankkeissa, matkailuorganisaatioissa, matkailuyrityksissä kuin 
matkailun valtiollisessa ja alueellisessa ohjauksessakin. Kehittä- 
miseen kietoutuu usein myös edistämistä, josta myös alueellisesti 
ja valtakunnallisesti tuettavat matkailun rahoitusinstrumentit sekä 

matkailumarkkinointi ovat näkyviä esimerkkeja (ks. esim. Mäki- 
Petäjä 2020). Muotoilu (design) ja konseptointi taas ovat palvelu- 
muotoilun käsitteitä ja toimintamalleja. (Suunnittelun, kehittämi- 
sen, muotoilun ja konseptoinnin suhteista ja eroista ks. tarkemmin 
Hyysalo 2022, 35-70). 

Suunnittelun päämääränä on pääsääntöisesti ollut käynnistää 
tai kasvattaa matkailua, joskin liian suosituissa kohteissa on alettu 
miettiä myös kävijämäärien rajoittamista (katso luku 11 ruuhkau- 
tumisen ehkäisystä tässä kirjassa). Matkailijavolyymin kasvattami- 
sen työkalut ovat kuitenkin suunnittelussa tutumpia ja käytetympiä 
kuin rajoittamisen tai vähentämisen keinot. Matkailun kasvuksi ja 
kasvun ehdoksi ymmärretään usein matkailijoiden määrän lisään- 
tyminen sekä matkailun infrastruktuurin rakentaminen majoitusta, 
tapahtumia ja liikennettä varten (kaupunkeja tapahtumallistavasta 
suunnittelusta ks. esim. Lähdesmäki 2016). 

Kaupungit kilpailevat alueellisesti tai valtakunnallisesti joko 
muiden matkailuhankkeiden tai kaupunkien kanssa. Matkailu- 
toimialat puolestaan kilpailevat muiden toimi- ja teollisuusalojen, 
kuten kaivosalan tai metsäteollisuuden hankkeiden, kanssa talou- 
dellisesta painoarvosta ja sen myötä maankäytöstä. Kaksinkertai- 
sen kilpailuasetelman vuoksi matkailun rooli investointilähtöise- 
nä määrällisesti ja taloudellisesti kasvatettavana ilmiönä korostuu. 
Rooli paikallisen kulttuurielämän ja kestävän kehityksen edistäjänä 
tai yhtenä, muita toimialoja tukevana elinkeinona muiden joukos- 
sa jää puolestaan vähemmälle huomiolle. (Ks. esim. Burns 2004; 
Edwards & Nunkoo 2015, 20, 21; Hautajärvi ym. 2021; Krippendorf 
[1984] 1994; Lähdesmäki 2016.) 

Suurelle yleisölle tutuin suunnittelumalli matkailussa on mas- 
ter plan -suunnittelu (master planning approach). Sillä tavoitellaan 
kaupungin taloudellisen elinvoimaisuuden vahvistamista ja brän- 
däämistä muita kaupunkeja vetovoimaisemmaksi. Suunnitelman te- 
kijöiksi palkataan usein ulkopuolisia konsultteja tai konsulttiyrityk- 
siä. Koska ”mestarisuunnitelman” laatimisessa ei ole mukana laajaa 
asiantuntijajoukkoa ammattilaisista paikallisiin asiantuntijoihin on 
kestävyyteen ja kehittämiseen liittyvien asioiden monimutkaisten 

keskinäisriippuvuuksien ja matkailun yhteisvaikutusten ohittami- 
nen paikallisessa kulttuuri- ja luontoympäristössä mahdollista ja jo- 
pa todennäköistä. Jos tavoite on määritelty puhtaasti taloudellisek- 
si, turvaudutaan helposti ”käyttäjäystävälliseen” lähestymistapaan 
yksinkertaistamalla eli ”yhteismitallistamalla? (commensurating 
approach) matkailun vaikutukset taloudellisiksi yksiköiksi eli eu- 
roiksi (asioiden yhteismitallisuudesta ja -mitattomuudesta ks. esim. 
Kaidesoja 2019; Säynäjäkangas 2019). Tuloksena voi olla ”hanke- 
toimijoiden aloitteisiin lyhytnäköisesti reagoivaa suunnittelua” jota 
Jyväskylässä toimivien kestävyystutkijoiden monitieteinen Wisdom 
Resource -tutkijaryhmä kehottaa kuntapäättäjille suunnatussa jul- 
kaisussaan välttämään (Kortetmäki ym. 2020, 8). 

Matkailusuunnittelun tutkijat ovatkin olleet huolissaan master 
plan -suunnittelun tukeutumisesta yksittäisiin taloudellisiin indi- 
kaattoreihin, lyhyeen aikaperspektiiviin ja kapeaan tietopohjaan. 
Heidän mukaansa niiden pohjalta tehtävät investoinnit eivät vält- 
tämättä johda luvattuihin talousvaikutuksiin tai kestäviin loppu- 
tuloksiin. Laadullisia ja koettuja muutoksia ympäristössä ei kye- 
tä ennakoimaan eikä ohjaamaan. (Ks. esim. Burns 2014; Cave & 
Dredge 2020; Edwards & Nunkoo 2015, 20, 21; Mair 2015). 

Kun matkailu ymmärretään moninäkökulmaisesti ja suhdever- 
kostomaisena todellisuutena, on selvää, ettei se ole helposti hallit- 
tavissa tai ennakoitavissa. Matkailua koskevaa informaatiota on 
helpompaa tuottaa keskittymällä vain sen kokonaistaloudellisiin 
vaikutuksiin ja niiden edistämiseen, matkailijoiden motiiveihin se- 
kä käytännön ongelmien ratkaisemiseen toimialan sisällä. 

Käsillä olevassa kirjassa olemme valinneet haasteellisemman 
tehtävän: tutkia ja avata matkailun vastuullista suunnittelua. Ra- 
kennamme toisin sanoen matkailulle vahvaa roolia kestävän kehi- 
tyksen edistäjänä, jossa taloudellinen menestys on vain yksi osate- 
kijä. Aiempaa vahvempi rooli kestävyyden edistäjänä on matkailun 
elinehto kunnissa ja kaupungeissa, jotka siihen haluavat panostaa 
(ks. esim. Kortetmäki ym. 2020). 

Kalat ovat katoamassa 

Kirjaamme on tehty maapallon tulevien elinolosuhteiden kannal- 
ta tärkeinä vuosina. Tiedeyhteisön ja luontoaktivistien varoitettua 
ilmaston lämpenemisestä ja eläinlajien sukupuutosta jo vuosikym- 
menten ajan saivat IPCC:n (Intergovernmental Panel on Climate 
Change) ilmastoraportti syksyllä 2018 ja IPBES:n (Intergovern- 
mental Science-Policy Platform on Biodiversity and Ecosystem 
Services) luontokatoraportti vuonna 2019 maailman viimeinkin 
havahtumaan globaaliin ympäristökriisiin — vaikkei toimeenpano- 
kuilua tiedosta toiminnaksi ollakaan vielä yksituumaisesti ylitetty. 
(IBPES 2019; IPCC 2018; 2023; ks. myös luku 3 ympäristönmuu- 
toksesta tässä kirjassa.) 

Meribiologi Daniel Paulyn jo 1990-luvulla tekemät tutkimukset 
ympäristönmuutoksista ovat saaneet ansaitusti uutta näkyvyyttä. 
Hän huomasi tutkimansa kalastajayhteisön kalasaaliiden pienen- 
tyneen ja kalalajien kirjon kaventuneen suhteessa aikoihin, jolloin 
yhteisön jäsenten isät ja isoisät harjoittivat samaa ammattia — il- 
man, että kalastajat olivat itse huomanneet koko asiaa. Parempia 
olosuhteita, joita ei ollut itse koettu, ei osattu kaivata. Pauly ym- 
märsikin elinolosuhteiden perustasojen liukuneen (shifting base- 
lines of living conditions) useiden sukupolvien aikana hitaasti ja 
huomaamatta huonommiksi kaikille eliölajeille, myös ihmiselle. 
Nyt muutosten hitaus on kääntymässä niiden kiihtyväksi nopeu- 
tumiseksi. (Pauly 1995.) 

Ihmiskunta voi suhtautua ymmärtämättömyyteensä ymmärtä- 
väisestikin, koska esimerkiksi sääolot ovat epavakaistuneet ja kala- 
saaliit ja pihalintulajit vähentyneet niin hitaasti, että kukin aikuisten 
ihmisten sukupolvi on aina ehtinyt tottua oman aikansa olosuhtei- 
siin. Jopa hirmumyrskyihin, metsäpaloihin, meren pinnan nou- 
suun, napajäätiköiden sulamiseen ja tulviviin kotikaupunkeihin on 
suhtauduttu ”voimistuvana taustameluna’, johon ei arjen kiireissä 
tule missään vaiheessa kunnolla reagoitua. Pauly nimesikin kollek- 
tiivisen havahtumattomuuden ylisukupolviseksi muistinmenetyksek- 
si (transgenerational amnesia). Ihmiskunnan kykenemättömyyttä 

toimia tiedon perusteella kutsutaan puolestaan hänen sanastossaan 
liukuvien perustasojen syndroomaksi (shifting baseline syndrom). 
(Pauly 1995; 2019.) 

Matkailumarkkinoinnissa syndroomaa on voitu hyödyntääkin. 
Last chance to see -tyyppinen matkailumainos herättää ihmisissä 
usein aitoa kiinnostusta kaukaisia, haavoittuvaisia luontokohteita 
kohtaan, vaikka matkan ostaminen samalla paradoksaalisesti vain 
nopeuttaisi kohteen tuhoutumista. 

Kirjamme ilmestymisvuoden aikana päätöksiä tekevä työikäi- 
nen sukupolvi on siis ensimmäinen, joka tietää tilanteen vakavuu- 
den — ja samalla viimeinen, joka vielä voi tehdä asialle jotakin, ku- 
ten kansainvälinen tiedeyhteisö on osoittanut (IPCC 2023; IPBES 
2019; Baldwin, Fröhlich & Rothe 2019; Chandler 2019; Pauly 2019). 
Yksittäisillä kansalaisilla ja yrityksillä on tietysti vähemmän valtaa 
vaikuttaa ympäristönmuutoksen etenemiseen ja kiihtymiseen kuin 
poliittisilla päättäjillä ja suuryrityksillä. Mutta ovatko matkailijat ja 
matkailuyrittäjät täysin vailla vaikutusmahdollisuuksia? Vai voisiko 
matkailusta tulla peräti yksi kantavista rakenteista kestävälle kehi- 
tykselle? Seuraamisen arvoinen esimerkki? Ainakin utooppisilta 
kuulostavien tavoitteiden asettaminen auttaa ajattelemaan aiem- 
min ajattelematonta ja helpottaa sitä kautta toteuttamaan edes osan 
uusista ideoista (utopioista vastakuvina ja vastakäytäntöinä ks. esim. 
Lakkala 2021; ks. myös jälkisanat tässä kirjassa). 


Milloin voi puhua liikamatkailusta? 

Kesällä 2022 Barcelonassa vietettiin jo kolmatta matkailukesää ko- 
ronapandemian alkamisen jälkeen. Useat paikalliset asukkaat toi- 
voivat matkailijoiden pysyvän mahdollisimman kaukana heidän 
kotikaupungistaan, joka oli jälleen muuttunut turistikyläksi täynnä 
”roskia, melua ja loputonta juopottelua” (Vainio 2021): 


“Kuten paikalliset sanovat: kaupunki elää turismista, sairastuu turismista, 
kuolee turismista. Asunto toisensa jälkeen on muuttunut Airbnb:ksi, kun 


paikallisten tilipussit eivät enää riitä kohoaviin vuokriin. Alivuokraus on 
periaatteessa laitonta, mutta sitä on lähes mahdotonta pysäyttää. Myös 

suurin osa asuinalueen liiketiloista on vaihtunut turismista elaviin kal- 
liisiin puoteihin, matkamuistokojuihin ja ravintoloihin, jollaisia paikal- 
liset eivät tarvitse tai voi käyttää” (Vainio 2021.) 


Kritiikki liian massiiviseksi kasvanutta matkailua kohtaan on voi- 
mistunut Barcelonan ohella muuallakin. Venetsiassa asuu vuonna 
2023 vain alle 50 ooo asukasta, mutta siellä käy joka vuosi noin 20 
miljoonaa turistia. Turismi on nostanut asumisen ja ruoan hinnat 
moninkertaisiksi ja paikallisille liian korkeiksi. Vaikka koronapan- 
demian matkailijoista tyhjentämä kaupunki sai venetsialaiset koke- 
maan aika ajoin jälleennäkemisen riemua suhteessa kotikaupun- 
kiinsa, eivät kaupungin päättäjät pystyneet tekemään tauon aikana 
tai sen jälkeenkään matkailijoiden määrää hillitseviä päätöksiä. 
Eras paikallisten asukkaiden ehdotus oli myöntää veronalennuksia 
asunnonomistajille, jotka vuokraavat asuntonsa paikallisille eivät- 
kä taloudellisesti tuottoisammin matkailijoille. (Vehviläinen 2023.) 
Matkailu on kasvaessaan ja laajentuessaan muuttanut kaupun- 
kien ohella myös itseään. Hotellien, lentoyhteyksien ja matkakoh- 
teessa tarjolla olevien palvelujen määrän kasvusta huolimatta — tai 
ehkä juuri niiden takia - matkailijat eivät pysty enää nauttimaan 
maailman kuuluisimpien kulttuurimatkakohteiden kokemisesta 
samalla tavalla kuin ennen. Massaturismi on täyttänyt ne turisteil- 
la ja matkailupalveluilla. (Ks. esim. Koens, Postma & Papp 2018.) 
Matkailututkimuksen klassikkoteoksessaan The Tourist: A New 
Theory of the Leisure Class (1976) maisema-arkkitehti ja ympäristö- 
suunnittelija Dean MacCannell paikansi ja ymmärsi moderneja 
länsimaisia yhteiskuntia pakenevien turistien aitouden tavoittelun 
jättämättä kuitenkaan lukijoilleen paljoa toivoa aidon kohtaamises- 
ta. Aito pakenee turismissa aina kulissien taakse, kunnes kulissien 
takainen todellisuus muuttuu turistien kiinnostuksen takia uudeksi 
näyttämöksi, minkä myötä paikalliset pakenevat jälleen. Prosessi 
jatkuu loputtomiin. ”Turismi uhkaakin monin paikoin tuhota tu- 
rismin” varoitti myös toinen matkailututkimuksen klassikkoteok- 
sen kirjoittanut tutkija, taloustieteilijä Jost Krippendorf vuonna 
1984 teoksessaan The Holiday Makers: Understanding the Impact of 

Leisure and Travel (Krippendorf 1994, 53). (Ks. myös puheenvuoro 
”Kestävä matkailu keksittiin Sveitsissä!”) 

MacCannellin ja Krippendorfin ennustamat muutokset ovat käy- 
neet toteen myös kaupallistuneen ja teollistuneen massaturismin 
vaihtoehdoiksi syntyneiden jakamistalouden (sharing economy) 
muotojen kohdalla. Ilmainen sohvasurffaus (couchsurfing) ja mak- 
sullinen Airbnb-palvelu lupasivat aitoja kohtaamisia paikallisten 
kanssa aidoissa kodeissa ja aidoilla asuinalueilla. Airbnb kuitenkin 
*markkinoistui” eli kapitalisoitui vuosien varrella. Siitä tuli enene- 
vässä määrin puhdasta liiketoimintaa, jonka kasvun myötä kaupal- 
liset matkailualueet ovat laajentuneet lomakeskuksista paikallisten 
asukkaiden asuinkortteleihin. Luovasta kulttuurisesta ja sosiaalises- 
ta innovaatiosta tuli yritysten liiketoimintana niin tehokasta, että se 
pystyi kasvattamaan matkailijoiden määrää suosituimmissa kult- 
tuurikohteissa — kuten esimerkiksi Venetsiassa ja Barcelonassa — yli 
kyseisten kaupunkien kulttuurisen, sosiaalisen, ekologisen ja talou- 
dellisen kestokyvyn. (Ks. Germann Molz 2013; Hakkarainen & Jutila 
2017; Päläs, Hovila & Hakkarainen 2021; Smith, Sziva & Olt 2019.) 

Teollisella, kasvujohteisella mittakaavalla mahdollistetaan toisin 
sanoen standardoidut ja luotettavat matkailupalvelut, mutta niillä 
on myös kielteisiä vaikutuksia sekä matkailijoiden kokemuksiin että 
paikallisten asukkaiden vieraanvaraisuuteen ja elinympäristöihin 
(ks. esim. Vainikka 2015; Hakkarainen & Jutila 2017). Jossain koh- 
taa matkailun määrällisellä kasvukäyrällä liika on oikeasti liikaa. 


Liikamatkailulla (overtourism) tarkoitetaan rakenteellisesti syntynyt- 
tä, ennakointia ja sääntelyä vailla olevaa pitkäkestoista tilannetta, jossa 
matkailijoiden määrä aiheuttaa monenlaisia paikallisia ongelmia. Mat- 
kailupalvelut ylikuormittuvat säännöllisesti, paikallisten asukkaiden 
sietokyky ylittyy. He saattavat joutua muuttamaan pois kodeistaan ja 
kotikortteleistaan kiinteistöjen hintojen karattua heidän ulottuviltaan. 
Liiallinen matkailijoiden määrä uhkaa kulttuuriympäristöjen säilymistä 
ja luonnon ekosysteemejä. (Ks. Koens, Postma & Papp 2018; Seraphin, 
Shreeran & Pilato 2018; Kyyrö 2019, 23; Kyyrö ym. 2020, 47.) 

Suosittujen matkakohteiden ajoittaista ruuhkautumista ei kuiten- 
kaan ole syytä nimittää liikamatkailuksi. Toiset — valittajan omas- 
ta mielestä vääränlaiset — matkailijat ovat kautta vuosikymmenten 
häirinneet omaa rauhaa kaipaavia. Muiden matkailijoiden ohella 
paikalliset ihmiset voivat helpostikin ärsyyntyä tai joutua epämu- 
kaviin tilanteisiin matkailijoiden liian suuren määrän takia. Myös 
linnut ja muut luonnoneläimet voivat siirtyä luontoalueilla väli- 
aikaisesti kauemmaksi ihmistoiminnan takia. (Ks. myös luku 4 
kaupunkiluonnosta ja luku 11 ruuhkaantumisesta tässä kirjassa). 

On siis erotettava toisistaan merkittäviin elämän ja ekosystee- 
min muutoksiin johtava, pysyvä tai toistuva liikamatkailu satun- 
naisista häiriöistä, jotka ovat vältettävissä omalla toiminnalla tai 
asennemuutoksella. Aina ei saa esimerkiksi pöytävarausta suosikki- 
ravintolaansa matkailijoiden takia, mutta tilanteesta selviää syö- 
mällä muualla. Jos kuitenkin kaikki paikallisten suosimat ja pai- 
kalliseen ruokakulttuuriin nojaavat ravintolat joutuvat lopettamaan 
toimintansa ylikansallisten hampurilaisketjujen antimia suosivien 
matkailijoiden takia, paikalliset asukkaat joutuvat muuttamaan pois 
kohonneiden asuinvuokrien vuoksi ja luonnoneläimet kuten lin- 
nut kaikkoavat myös kaupungista puistojen ja puiden antaessa tilaa 
kerrostaloille ja hotelleille, silloin paikalliset ihmiset ovat menet- 
täneet osan oman kotikaupunkinsa kulttuurista ja kaupunkiluon- 
nosta sekä käytännössä mahdollisuutensa osallistua sen kehittämi- 
seen asukkaina, yrittäjinä ja yhdyskuntansa jäseninä (asumisen ja 
matkailun yhteensovittamisesta arjen ja vapaa-ajan ympäristössä 
ks. esim. Salonen 2017; Lehtonen 2022). Varhaisia varoitusmerkke- 
jä liikamatkailusta onkin syytä seurata tarkasti ja estää ongelmien 
synty kaukonäköisellä suunnittelulla. 


Luottamus vastuulliseen suunnitteluun 


Vastuullisella suunnittelulla tavoitellaan kestävää kehitystä. En- 
nen vastuullisuuden käsitteen tarkempaa avaamista (seuraavassa 

alaluvussa) on tehtävä muutama huomio kestävästä kehityksestä. 
Kestävyystieteet ovat vakiintumassa omaksi tutkimusalueekseen 
Suomessakin, ja lähestymistapoja on tarjolla useita myös matkailun 
kestävyyden tutkimiseen (ks. esim. Halonen ym. 2022; Vehmasto, 
Salo & Soini 2022). 


Kestävän matkailun tavoitetila 

Kestävällä kehityksellä on tarkoitettu YK:n Brundtlandin komis- 
sion raportista lähtien “kehitystä, joka tyydyttää nykyhetken tar- 
peet viemättä tulevilta sukupolvilta mahdollisuutta tyydyttää omat 
tarpeensa” (WCED 1987). 

Nykytiedon valossa määritelmässä olisi kuitenkin syytä täsmen- 
tää ”ihmisten omien tarpeiden tyydytys nyt ja tulevaisuudessa” 
kaikkien eliölajien tarpeiksi, yhteiseloksi ja vastavuoroiseksi riippu- 
vuudeksi nyt ja tulevaisuudessa (ks. myös Saarinen 2021; ks. luku 3 
ympäristönmuutoksesta ja luku 4 kaupunkiluonnosta tässä kirjas- 
sa). Kuten matkailumaantieteilijä Jarkko Saarinen (2021) huomaut- 
taa, ei kestävyyttä koskevissa aiemmissa julistuksissa — esimerkiksi 
suorastaan ympäristötietoisuuden klassikoksi nousseessa Rooman 
Klubin Kasvun rajat -teoksessa (Meadows ym. 1973) sen kummem- 
min kuin Bruntdlandin raportissakaan (WCED 1987) — vielä tunnis- 
tettu matkailuteollisuutta kestävän kehityksen kannalta merkityk- 
selliseksi taloudelliseksi tai muuksi voimaksi. Vasta Yhdistyneiden 
kansakuntien Earth Summit -konferenssissa vuonna 1992, jolloin 
kestävä kehitys integroitiin laajemmin taloudellisiin ja sosiaalisiin 
prosesseihin, ymmärrettiin matkailunkin potentiaali kestävyyden 
tavoitteiden edistämisessä. Nykyisin kestävää kehitystä voi kutsua 
matkailun kehittämisen hallitsevaksi paradigmaksi. (Saarinen 2021.) 

Kysymys koskee viime kädessä arvoja. Mikä on matkailun edis- 
tämisen arvopäämäärä? Filosofisessa etiikan tutkimuksessa, jossa 
tarkastellaan erilaisia moraaliteorioita, yksi teoria on utilitarismi: 
siinä keskeisenä arvopäämääränä jonkin asian arvottamisessa on se, 
että siitä koituu mahdollisimman suurta hyötyä ja onnea mahdol- 
lisimman monille. Jos mahdollisimman laaja hyötyminen - toisin 
sanoen yleinen ja yhteinen hyvä — olisi myös matkailun edistämisen 

perimmäinen tavoite, voitaisiin todeta yksittäisten matkailijoiden 
omien tarpeiden toteuttamisen olevan kauempana yhteisestä hy- 
västä kuin puhtaan veden, ruoan, maaperän ja ilman takaamisen 
kaikille eliölajeille, ihminen mukaan lukien. (Utilitarismista matkai- 
lussa ks. esim. Jarkko 2014; Nykänen & Veijola 2013, 88-90, 93-96.) 
Rinnastus matkailijoiden tarpeiden ja planetaaristen elinolosuhtei- 
den välillä on turhan mustavalkoinen, mutta se muistuttaa ihmis- 
ten olevan matkailijoinakin osa yhteiskuntaa — vaikka me usein toi- 
vommekin lomalla sitä hetkeksi pakenevamme. Kestävä matkailu 
on määritelty monin tavoin, esimerkiksi seuraavasti: 


"Kestävä matkailu on tavoitetila, joka on mahdollisesti saavuttamaton. 
Sitä kohti voidaan kuitenkin pyrkiä vastuullisella matkailutoiminnal- 
la. Kestävä matkailu on tavoitetila; vastuullinen matkailu on prosessi, 
jonka kautta siihen on mahdollista päästä” (Veijola & Kyyrö 2020, 23). 


Yllä olevassa pyrkimyksessä määritellä kestävän ja vastuullisen mat- 
kailun väliseksi eroksi ero tavoitteiden ja keinojen välillä tarkoit- 
taisi sitä, että vastuullinen matkailu on toiminnallisempi keinojen 
valikoima, jolla voidaan tavoitella matkailulle kestävyyttä. Kestävä 
matkailu puolestaan on tulevaisuutta koskeva utooppinen tavoite. 
Jaottelu on looginen, muttei anna vielä tukea matkailun suunnitte- 
lun rakentumiselle käytännössä. Matkailun vastuullinen suunnittelu 
voidaankin kiinnostavasti nähdä sekä keinona että tavoitteena. Se 
korostaa vastuullisuuden arvopäämäärää, jota tavoitellaan suun- 
nittelulla. Lisäksi suunnittelu suuntautuu niin ajattelun tasolla kuin 
toiminnallisuudessaankin jo lähtökohtaisesti tulevaan. Rakentaes- 
saan visiota tulevalle suunnittelu rakentaa samalla — vastuullisesti 
tai vastuuttomasti — tulevaisuutta. Vastuullisen ja kestävän matkai- 
lun samoin kuin suunnittelun teemoja tarkastellaan kirjan luvuissa 
eri näkökulmista. (Ks. myös Saarinen 2021.) 

Vastuun ohella myös valtasuhteet kietoutuvat matkailun suun- 
nitteluun. Ketkä ohjaavat matkailun suunnittelua, ja ketkä osallis- 
tuvat siihen? Millaisilla prosesseilla matkailua suunnitellaan? Miten 
mahdollisia intressien yhteentörmäyksiä käsitellään, ja mikä rooli 
luottamuksella on kokonaisuuden hallinnassa? 

Osallistuminen rakentaa luottamusta 

Luottamus ja luotettavuus eivät ole täysin sama asia. Aloittakaam- 
me luottamuksesta, jolle voidaan antaa kaksi eri merkitystä. Se voi 
kohdistua persoonaan tai systeemiin. Merkityksessä trust luottamus 
tarkoittaa päätöstä luottaa johonkin henkilöön, esimerkiksi jonkun 
organisaation edustajaan. Merkityksessä confidence luottamus taas 
tarkoittaa vakuuttuneisuutta siitä, että kyseinen organisaatio toimii 
odotetulla tavalla: se on luotettava ja toimintavarma. Luotettavuuus 
(trustworthiness) taas on piirre tai ominaisuus, jonka voi liittää se- 
kä persoonaan että systeemiin. (Ks. esim. Kramer & Tyler 1996; ks. 
myös Edwards & Nunkoo 2015.) 

Luottamus tai luotettavuus eivät kuitenkaan takaa sitä, että toi- 
vottu tai ennakoitu tulevaisuuden tapahtumaketju toteutuu. Kolmas 
tapa orientoitua tulevaisuuteen onkin epävarmuus (uncertainty). 
Epävarmuus on hyväksyttävissä ajattelemalla, että vaikka tulevai- 
suus ei olekaan varmasti tiedossa, sitä ei ole pakko epäillä. Tulevai- 
suuteen voi suhtautua monenlaisina varmuuksina, joista voi valita 
sen, mihin pystyy ja haluaa panostaa. Panostaminen rakentaa ja si- 
tä kautta muuttaa tulevaisuutta, vaikkei annakaan siitä varmuutta. 
(Ks. esim. Akama, Pink & Sumartojo 2018.) 

Monille matkailusuunnittelun tutkijoille luottamus on näyttäy- 
tynyt tärkeänä voimavarana matkailua kehitettäessä. Luottamuksen 
saavuttaminen etenkin paikallisten asukkaiden parissa on liitetty 
matkailun suunnittelun avoimuuteen, objektiivisuuteen, läpinäky- 
vyyteen ja osallistuvuuteen. Luottamus toimijoiden välillä rakentuu 
todennäköisimmin, jos suunnitteluprosessi tarjoaa mahdollisuuden 
keskustella riittävän aikaisessa vaiheessa siitä, millainen matkailu- 
toiminta sopii juuri tietylle yhdyskunnalle tai tiettyyn ympäristöön. 
Matkailutoiminnan käynnistämisen motiivit ja perustelut ehditään 
käydä huolellisesti läpi, samoin kuin se, mitkä tahot tulevat päät- 
tämään ja kontrolloimaan matkailun kehittämistä myös tulevissa 
vaiheissa. Parhaassa tapauksessa voidaan räätälöidä juuri omalle 
yhteisölle sopiva suunnitteluprosessi ja matkailun mittakaava sekä 
päättää, millaiseen tietoon suunnittelussa nojataan. (George, Mair 
& Reid 2009, 246; Mair 2015, 59.) 

Helpommin sanottu kuin tehty. Kuten monissa matkailustrategioi- 
den valmisteluprosesseissa mukana ollut matkailustrategi Miikka 
Raulo (henkilökohtainen tiedonanto) on todennut, ei matkailun 
alue- ja kehittäjäorganisaatioilla ole kykyä eikä mandaattia kehittää 
tai johtaa matkailua kokonaisvaltaisen suunnittelun keinoin. Nii- 
den tehtäväksi katsotaan pääsääntöisesti markkinoinnin ja myyn- 
nin edistäminen. Hajautuneessa ja koko ajan monimutkaistuvassa 
toimintaympäristössä, joka sisältää sekä julkisia että yksityisiä toi- 
mijoita, suunnittelu on ja pysyy hänen mukaansa haasteellisena. 
Asioita yksinkertaistava hallinnon yksinkertaistaminen ei myös- 
kään ole kestävä vaihtoehto: matkailu on yleistä mielikuvaansa huo- 
mattavasti monimutkaisempi kokonaisuus niin kestävyyden kuin 
matkailua kehittävän politiikankin näkökulmasta. Raulon mukaan 
sidosryhmiä osallistavalla matkailusuunnittelulla pystytään kuiten- 
kin luomaan parempaa analyysia suunnittelun tueksi. Se kuitenkin 
edellyttää, että suunnitteluprosessissa on mekanismeja, joilla voi- 
daan käsitellä vaikeita ja ei-toivottuja viestejä eri sidosryhmiltä. Ei 
riitä, että ainoastaan poimitaan viestejä, joita vahvistavat suunnit- 
telusta vastaavien omia näkemyksiä. 

Paikallisen yhteisön ottaminen mukaan ennen suunnittelun 
käynnistämistä tai edes sen aikana ei tapahdu suinkaan automaat- 
tisesti kunta- ja kaupunkitoimijoiden sekä yksityisen sektorin 
yritystoimijoiden käynnistämissä matkailuhankkeissa. Paikallis- 
ten asukkaiden on puolestaan usein vaikea hahmottaa matkailun 
suunnitteluprosessien kaikkia osatekijöitä. He helposti epäilevät 
omia kykyjään arvioida suunnitelmien laatua ja vaikutuksia pelk- 
kien havainnekuvien ja investointien luvattujen talousvaikutusten 
pohjalta. Paikallisilla asukkailla olisi tarjota paljonkin olennaista 
paikallista tietoa matkailuinvestoinnin vaikutuksista paikalliseen 
elämään ja luonnonympäristöjen tilaan, jos suunnittelu tapahtui- 
si vuorovaikutteisesti, osallistavasti tai osallistuvasti. (Ks. esim. 
Höckert, Hakkarainen & Jänis 2013; Mair 2015; Mettiäinen, Uusi- 
talo & Rantala 2009; ks. myös luvut 3, 5, 6 ja 7 osallistumisen ulot- 
tuvuuksista tässä kirjassa.) 

Matkailun ja vapaa-ajan tutkija Heather L. Mair (2015, 60) muis- 
tuttaakin, että jos matkailulle toivotaan pitkäaikaista roolia yhdys- 
kunnan kehittämisstrategioissa sekä yhteisön vankkumatonta tukea, 
sen kehittämisen täytyy nojata luottamukseen ja myös rakentaa sitä. 
Jos paikalliset luottavat matkailun suunnitteluun, he luottavat myös 
sen tuotoksiin sekä siihen, että matkailuelinkeinoon turvaudutaan 
paikallisen yhteisön palvelemiseksi. Tilanne on päinvastainen, jos 
paikallisessa yhteisössä koetaan, että yhteisö on asetettu lupaa ky- 
symättä palvelemaan matkailutoimialoja. Tällöin voidaan epäillä, 
että päämääränä on lyhyen tähtäimen taloudellinen investointi, 
joka ei hyödytä paikallista yhteisöä varsinkaan pitkällä tähtäimel- 
lä. (Mair 2015, 60; ks. myös Edwards & Nunkoo 2015, 8, 13, 18; Hall 
2008, 50-55; Krippendorf 1994, 44-56.) 

Luottamuksen, luotettavuuden ja osallistumisen takaaminen ovat 
siis tärkeitä lähtökohtia onnistuvalle, vastuulliselle suunnittelulle. 
Lisäksi tarvitaan riittävästi ja oikeanlaista tietoa suunnittelun lähtö- 
kohdaksi ja suunnitelman toteutuksen laadun varmistamiseksi. 


Millaista tietoa matkailun suunnittelussa tarvitaan? 


Koska kukaan ei voi perehtyä kaikkeen matkailua koskevaan tie- 
toon ja informaatioon, matkailun vastuullisessa suunnittelussa tar- 
vitaan vuorovaikutusta eri näkökulmien, tietomuotojen ja tavoit- 
teenasetteluiden välille. 

Filosofi Ilkka Niiniluodon (2020) analyysi tekniikan kehittämi- 
sestä yhteiskunnassa tarjoaa tärkeän näkökulman myös matkailun 
tarkastelulle, sillä tekniikalla ja matkailulla on hyvin samantyyppiset 
roolit yhteiskunnassa. Kumpaankin suhtaudutaan useimmiten vä- 
lineellisesti, eli välineenä jollekin muulle kuin itselleen. Kumman- 
kin kohdalla ylivoimaisesti yleisimmät arvopäämäärät ovat talou- 
dellinen hyöty ja taloudellisen hyvinvoinnin edistäminen. Valtiot 
edistävät sekä teknologian että matkailun kehittämistä vahvistaak- 
seen taloudellista menestystään. Tilanne vaikuttaa luonnollisesti 
ymmärrykseen ja käsityksiin kumpaakin koskevasta hyödyllisestä 

tiedosta, hyvinvoinnin sisällöistä sekä yhteiskunnallisesti keskei- 
sestä tiedon tuotannosta ja sen soveltamisesta. 


Tutkimustiedon tuotanto ja soveltaminen 

Jaan Niiniluodon esimerkkiä seuraten matkailua koskevan tutki- 
muksen kolmeen eri lajityyppiin. Ensimmäinen tutkimustyyppi on 
perustutkimus, toinen soveltavat tieteet ja kolmas on itse tekniikka 
eli suunnittelutieteet. Viimeksi mainittuihin sisältyvät suunnitte- 
luun liittyvät tekniset taidot, normit ja toimintatavat. Jaottelu on 
olennainen hahmoteltaessa matkailun suunnittelua tietoon perus- 
tuvana taitona. 

Perustutkimuksella tavoitellaan totuutta. Se on todellisuutta ku- 
vailevaa tutkimusta, joka käsittelee vaikeasti hahmotettavia, laajoja 
ongelmia, eikä pyri ensisijaisesti kohti käytännön sovellutuksia. Se 
esittää ”väitelauseiden avulla todellisuuden yksittäisiä ja yleisiä piir- 
teitä”, nojaa luovaan tiedonhaluun ja etenee uteliaisuuden pohjalta, 
jotta tiedon rajojen eteenpäin siirtäminen mahdollistuisi. (Niini- 
luoto 2020, 146, 158, 142.) 

Perustutkimuksella on itseisarvo silloinkin, kun se ei johda suo- 
riin, kaupallisiin sovelluksiin. Arvo ja välinearvo eivät kuitenkaan 
sulje toisiaan pois; näennäisesti hyödytön spekulaatio (esimerkiksi 
Einsteinin suhteellisuusteoria) voi johtaa erityisen merkittäviin käy- 
tännön sovellutuksiin. Olennaista kuitenkin on, että totuutta tavoi- 
tellessaan perustutkimus ei ole normatiivista: se ei toisin sanoen esi- 
tä toiminnalle päämääriä ja tavoitteita. (Niiniluoto 2020, 142, 156.) 


”Maailman tilan ja säännönmukaisuuksien tunteminen antaa ainek- 
sia tieteellisen maailmakuvan rakentamiselle sekä maailmaa koskevien 
tosiseikkojen selittämiselle ja ymmärtämiselle? Niiniluoto 2020, 146). 


Perustutkimus ei siis lähde liikkeelle esimerkiksi talouden ikuisen 
kasvun vaatimuksesta. Se voisi tutkia talouden tai matkailun ikui- 
sen kasvun mahdollisuuksien ehtoja, muttei asettaa kumpaakaan 
yhteiskunnallisen kehityksen päämääräksi. 

Soveltavat tieteet eroavat perustutkimuksesta, mutta eivät siinä 
mielessä, etteikö niiden tuloksiin voisi yhtä lailla luottaa. 


35 


https://doi.org/10.21435/tl.283 


SOILE VEIJOLA 


Soveltavalla tutkimuksella ”tarkoitetaan tiettyyn käytännön tavoitteeseen 
tai sovellukseen tähtäävää ja perustutkimuksen tuloksille rakentuvaa 
omaperäistä tiedon etsintää” (OECD:n käsikirja 1962, 12, Niiniluodon 
mukaan 2020, 142-143). 


Soveltavakin tutkimus määritellään siis aidoksi tiedon etsinnäksi. 
Se ei tarkoita tieteen soveltamista käytäntöön päätöksenteossa tai 
tuotekehittelyssä, vaan on itsekin tutkimusta. (Niiniluoto 2020, 143.) 
Matkailututkimuksen, matkailumaantieteen, matkailuliiketoimin- 
nan, matkailun humanistisen tutkimuksen tai vaikkapa luontomat- 
kailun tai liikuntamatkailun tutkimusaloja voidaankin perustellusti 
pitää soveltavana tutkimuksena. Perustutkimus eri tieteenaloilla tar- 
joaa näille tutkimus- ja asiantuntijuusalueille teoreettiset käsitteis- 
töt ja tieteellisen metodologian (ks. esim. Edelheim & Ilola 2017). 
Niiniluoto (2020, 143) itse käyttää soveltavan tieteen esimerkkei- 
nä muiden muassa urheilulääketiedettä, sosiaalipolitiikkaa ja rau- 
hantutkimusta. Niiden erikoislaatuisuus kumpuaa hänen mukaansa 
siitä, että ne on kehitetty käytännöllisiin tehtäviin, mutta ne ovat 
silti samalla vaativaa ja tarkkaa tutkimusta. Soveltavat tieteet ”ei[vät] 
kerro, millainen maailma on, vaan millainen maailman pitäisi olla, 
jotta tietyt tavoitteet toteutuisivat”; siksi ne eivät ole pelkästään ku- 
vailevia, vaan ne myös hankkivat tietoa, jota voidaan käyttää luon- 
nollisten systeemien (esimerkiksi metsän) tai artefaktien (esimer- 
kiksi kaupungin) muokkaamiseen (Niiniluoto 2020, 147). 
Soveltaviin tieteisiin liittyy kuitenkin Niiniluodon mukaan 
enemmän normatiivisia tavoitteita ja tiedon loppukäyttäjien odo- 
tuksia kuin perustutkimukseen, vaikka soveltavat tieteet pyrkivätkin 
perustutkimuksen tavoin toteen tietoon. Ne etsivät ”tietoa, joka on 
käyttökelpoista jonkin sovellutusalueen näkökulmasta” eli niiden 
on tarkoitus tehostaa jotakin laajassa mielessä ”teknistä aktiviteet- 
tia”. Näin ollen niitä voi arvioida myös käytännöllisten hyötyjen 
näkökulmasta toisin kuin perustutkimusta. (Niiniluoto 2020, 144.) 
Lisäksi tiedon käyttökelpoisuuden vaatimus merkitsee sitä, että 
tiedon tulee olla riittävän helppokäyttöistä (Niiniluoto 2020, 145). 
Soveltavan tutkimuksen riippumattomuuden kannalta on kui- 
tenkin olemassa riski, että yliopistot ja tutkimuslaitokset halutaan 


36 


https://doi.org/10.21435/tl.283 


1 JOHDANTO MATKAILUNKESTAVAAN SUOMEEN 


muuttaa ”uuden tiedon etsijöistä pelkiksi kansallisen kilpailukyvyn 
kohottamisen apulaisiksi” (Niiniluoto 2020, 143). Onkin helposti 
arvattavissa, että matkailua tutkivia yksiköitä koskee sama haaste 
kuin kaikkia muitakin suomalaisia ja ulkomaisia yliopistoja, tut- 
kimusyksikköjä ja -laitoksia — ulkoisen rahoituksen hankkimisen 
kasvava paine. Tilanne siirtää tiedontarpeiden ja tutkimusaluei- 
den määrittelyvaltaa riippumattomalta tiedeyhteisöltä rahoituksen 
myöntäjille. (Ks. esim. Tuunainen, Miettinen & Esko 2020.) 

Matkailun kaltaista monitahoista ilmiötä samoin kuin matkailu- 
suunnitteluun liittyvää monivaiheista prosessia koskevan tiedon 
helppokäyttöisyys ja hyödyllisyys vaativat erityisiä panostuksia tie- 
teellisessä viestinnässä, mikäli tiedontuotannolla haetaan vaikutta- 
vuutta. Matkailua koskevan tiedon olisi levittävä myös matkailutoi- 
mialojen ja -tutkimuksen ulkopuolelle, sillä matkailun vaikutukset 
eivät rajaudu toimialan taloudelliseen menestymiseen eivätkä kau- 
punkien ja kuntien brändeihin ja veroäyreihin. Käsillä oleva kirja 
on yksi esimerkki pyrkimyksestä laajentaa matkailutiedon käyttöä 
ja sovellettavuutta. 


Suunnittelun taidot miljöön rakentamisessa 

Monialaisen tutkimustiedon lisäksi suunnittelu tarvitsee kriteerejä 
ja mittareita onnistumiselleen. Niiniluodon tietoa koskevan jäsen- 
nyksen kolmannessa lajityypissä, suunnittelutieteissä, on kysymys 
”taitojen tieteellistämisestä” (Niiniluoto 2020, 48). Taitoa palveleva 
suunnittelutiede syntyy hänen mukaansa tehostamalla inhimillistä 
toimintaa mekanisoimalla sitä uusilla työkaluilla sekä kokoamalla 
tieteen kriteerien avulla kokemusperäistä tietoa ja asiantuntijatietoa 
(Niiniluoto 2020, 148). Näin ollen esimerkiksi metsätieteet autta- 
vat maa- ja metsätaloutta, insinööritieteet tekniikan kehittämises- 
sä ja monialainen ja kriittinen matkailututkimus suunnittelemaan 
matkailua kulttuuri- ja luontoympäristöissä vastuullisesti eli kestä- 
vän kehityksen suuntaisesti. ”Suunnittelutiede täydentää, korjaa ja 
lujittaa arkikokemukseen perustuvaa tietoa” kirjoittaa Niiniluoto 
(2020, 148-149.) Vaikka arkikokemus on vuosituhansien ja -sato- 
jen aikana syntynyttä, on myös nykyisin elävillä ihmisillä paikallista 

tietoa, jota vastuullinen suunnittelu tarvitsee (ks. esim. McDonagh 
& Tuulentie 2020). 

Soveltavissa suunnittelutieteissä puhutaan niin sanotuista tekni- 
sistä normeista. Tekniset normit eivät ota kantaa tavoitteisiin, vaan 
ainoastaan parhaisiin tai vaihtoehtoisiin keinoihin, joilla tavoitteita 
pyritään saavuttamaan. (Niiniluoto 2020, 138, 154, 157.) Pallo palau- 
tuukin tässä kohtaa jokaiselle tiedontuottajalle ja suunnittelijalle, 
jolla on ”moraalinen vastuu tiedollisista keinoista, joita hän tar- 
joaa yhteiskunnallisille toimijoille ja päätöksentekijöille” (Niini- 
luoto 2020, 159). 

Niiniluodon (2020, 151) oma esimerkki tietyn aihepiirin ym- 
pärille rakentuneesta monitieteisestä tutkimusalasta on kaupun- 
kisuunnittelu, jota voidaan lähestyä tuomalla yhteen eri tieteiden 
näkökulmia, mikä puolestaan palvelee käytännöllisiä ja poliittisia 
tavoitteita. Sama pätee matkailusuunnitteluun. Monialainen tut- 
kimus edesauttaa matkailun suunnittelun käytännöllisiä ja po- 
liittisia tavoitteita ja tekee sen parhaassa tapauksessa kestävyyden 
vahvistamisen näkökulmasta. Voidaan tutkia, millaisia arvopää- 
määriä poliittiset tavoitteet edustavat (perustutkimus), ja millaisia 
toimintamalleja ja ongelmia (soveltava tutkimus) sekä mittareita 
ja arviointitapoja (suunnittelutiede) suunnitteluprosessiin liittyy. 
Mitkä ovat konkreettiset mahdollisuudet kestävään kehitykseen 
vastuullisen suunnittelun avulla? Ellei niitä näytä olevan, onko kä- 
sityksen takana riittävästi oikeanlaista tietoa, suunnittelutaitoa ja 
poliittista tahtoa? 

Edesmenneen arkkitehtuurin professorin Matti K. Mäkisen 
(2007, 279) ajatusta seuraten matkailun vastuullista suunnittelua 
kannattaa ajatella ”miljöörakentamisena ympäristöä ymmärtäen”. 
Ympäristö tulee ymmärtää laajemmin kuin vain logistisesti opti- 
maalisena sijaintina. Sitä voi ajatella esimerkiksi ympäristönä, jossa 
kulttuuri, sosiaaliset suhteet ja ekosysteemit kietoutuvat yhteen, tai 
merkityksellisenä paikkana ja maisemana, joka on osa asukkaitaan 
samalla kun asukkaat ovat osa sitä (ks. Ingold [1993] 2000, 189-208). 
Silloin on kysyttävä, tukeeko matkailukohteiden suunnittelu pai- 
kallisten ihmisten elämäntapaa ja kotiseutu- tai paikkakiintymystä 

(ks. esim. Autti 2022, 98-99; ks. myös luku 6 kulttuurisensitiivisyy- 
destä tässä kirjassa). Syntyykö hankkeen myötä esimerkiksi veto- 
voimaisia, hyvin palkattuja ja ympärivuotisia työpaikkoja hyvin- 
vointia tukevissa ympäristöissä (ks. esim. Valkonen 2011; Veijola 
& Strauss-Mazzullo 2019; Vestenius 2022)? Pääsevätkö luonnon- 
eläimet liikkumaan ekologisten käytävien yhdistämien paikallis- 
ten ekosysteemien välillä (ks. esim. Kauppinen 2019; Fishel 2019; 
ks. myös luku 4 kaupunkiluonnosta tässä kirjassa)? 

Mäkisen (2007, 279) ajattelutavassa ympäristöä ymmärtävä ra- 
kentaminen tarkoittaa monenlaisia velvoitteita toimijoille, jotka ha- 
luavat muuttaa miljöötä. Vastuullisen suunnittelun on kehitettävä 
kaikille toimijoille ”parempia valmiuksia ymmärtää toisten muka- 
na olevien ammattikuntien työtä ja sen lähtökohtia” sekä mahdol- 
listettava suunnittelun ja toteutuksen parempi laatu ”lisäämällä ja 
parantamalla vuorovaikutusta” jotta asennoituminen ja tiedolliset 
valmiudet kehittyisivät. Mäkisen mukaan on mietittävä, miten pro- 
sessin toimijat pystyisivät omaehtoisesti sopeuttamaan omat toi- 
mensa kokonaisuuteen. (Mäkinen 2007, 279.) Hänen valistusaat- 
teensa keskittyykin rakentamaan "vihreitä polkuja ammattilaisille”. 

Vihreät, risteävät polut asiantuntijoiden hahmottamien todelli- 
suuksien välillä eivät ole vielä valtavirtaa ympäristönsuunnittelus- 
sa. Yhteiskuntapolitiikan tutkija Leena Eräsaari (2002) kiinnitti jo 
parikymmentä vuotta sitten huomiota julkisen tilan yhtiöittämi- 
seen ja yksityistämiseen Suomessa. Jo tuolloin julkinen tila halut- 
tiin enenevässä määrin maksullistaa vuokrattavaksi ja tuottavaksi. 
Asialla on merkitystä julkisen tilan ja luontoympäristöjen käytön 
kannalta. Vaikka matkailupalvelut ovat ansaintalogiikaltaan pitkäl- 
ti ajan, tilan ja aktiviteettivälineiden myymistä tai vuokraamista, 
ei kulttuuri- ja luontoympäristöjä sekä paikan henkeä ymmärtävä 
suunnittelu, saati rakentaminen, saa synnyttää ristiriitoja paikallis- 
ten asukkaiden ja matkailijoiden välille siinä, miten julkista tilaa 
ja luonnonympäristöjä käytetään. Matkailun arvostukselle tai sen 
”sosiaaliselle toimiluvalle” ei tee hyvää, jos matkailuhankkeilla aje- 
taan surutta paikallisten varpaitten yli. Vastuullisen suunnittelun 
tulee olla paikkalähtöistä, jottei paikka lähde paikasta. (Ks. esim. 

Hautajärvi ym. 2021; Vaattovaara ym. 2021; ks. myös suunnitteluun 
osallistumista koskevat luvut 5, 6 ja 7, luku 9 rakennusten korjaa- 
misesta sekä puheenvuoro ”Paikan henki matkailusuunnittelun 
lähtökohtana” tässä kirjassa). 


Suunnittelua yhdessä vai erikseen? 

Helsingin Oodi-kirjastoa suunnitelleen ja tutkineen muotoilun- 
tutkija ja suunnittelija Virve Hyysalon (2022) yhteissuunnittelua ja 
palvelumuotoilua koskevia ajatuksia seuraten voidaan todeta, että 
kokoamalla yhteen eri alojen asiantuntijoita saadaan tarjolle myös 
uusia, erilaisia ja hyödyllisiä ideoita ja näkökulmia. Osallistuvassa 
suunnittelussa näkökulmien erilaisuus ja eroavuus ovat resurssi ei- 
vätkä ongelma. Myös työ- ja ajattelutapojen erilaisuus rikastuttaa 
ja haastaa vuorovaikutusta. Sitoutuvan osallistumisen tunnistaa 
myös aidosta läsnäolosta vuorovaikutustilanteissa. Lisäksi yhteis- 
suunnittelun kautta on todennäköisempää saada osallisiksi tahoja, 
jotka usein jäävät suunnitteluprosessien ulkopuolelle. Hyvä suun- 
nittelu on prosessi, jonka aikana haastetaan kaikkien osallistujien 
näkemyksiä. Jos erilaista tietoa omaavia tahoja ei kutsuta mukaan, 
kukaan ei opi mitään uutta, ja mahdolliset konfliktit uhkaavat jää- 
tyä. (Hyysalo 2022, 46-49.) Yhteissuunnittelulla, jossa ovat muka- 
na sijoittajien, yrittäjien ja viranomaistoimijoiden ohella paikallis- 
ten yhdyskuntien sekä luonnon ekosysteemien edustajat, osallisuus 
vahvistuu myös matkailun suunnittelussa (ks. myös alaluku ”Luot- 
tamus vastuulliseen suunnitteluun? sekä luku 7 muuttuvasta kaa- 
voituslainsäädännöstä tässä kirjassa). 

Onkin aika tarkentaa johdantoluvun alussa esiteltyä matkailu- 
suunnittelun määritelmää vastuullisuuden osalta. Vastuullisuus 
voidaan ymmärtää kahdella tavalla: vastuuna (responsibility) ja 
tilivelvollisuutena (accountability). On määriteltävä uudelleen ja 
laajemmin keille suunnittelijat ovat viime kädessä valinnoistaan ja 
ehdotuksistaan tilivelvollisia. Vastuullisuus suunnittelussa voi olla 
myös rakenteellista; silloin vastuullisuuden käsite vapautuu liiasta 
henkilökohtaisten moraalisten valintojen painolastista, josta Saari- 
nen (2021) on varoittanut. Saarisen (2021) mukaan matkailualojen 

kehittämistyössä kestävä kehitys perustuu sääntelyyn ja institutio- 
naalisiin rakenteisiin eikä siis voi riippua pelkästään markkinoiden 
itseohjautuvuudesta, asukkaita osallistamattomista kumppanuus- 
kaavoituksista kuntien ja kiinteistösijoittajien kesken tai matkaili- 
joiden henkilökohtaisista vastuista. (Kumppanuuskaavoituksesta 
kaupunkisuunnittelussa ks. esim. Vaattovaara ym. 2021, 152-159; 
matkailun osallistavasta suunnittelusta ks. luvut 5, 6 ja 7 tässä kir- 
jassa). 

Teknologian historian ja tieteenfilosofian tutkija Donna Hara- 
way (2008, 71) on tarjonnut sanalle vastuullisuus kolmannenkin 
merkityksen: response-ability. Se tarkoittaa kykyä vastata ja rea- 
goida ympäröivään todellisuuteen sitä kuunnelleen ja kunniottaen. 
Vastuullisuus merkitsee Harawayn mukaan arvolähtökohtaa, jossa 
kykenemme hahmottamaan olemassaolomme perustavanlaatuisen 
monikollisuuden yli lajirajojen. Elämä on viime kädessä eliölajien 
välinen suhde, joten vuorovaikutuksen - ja liikkuvan naapuroimi- 
sen (mobile neighbouring) (Veijola & Falin 2016) — laajentaminen 
ihmiskeskeisestä lajienväliseksi auttaa kyseenalaistamaan ihmis- 
keskeisen edistysajattelun myötä syntyneitä ympäristölle tuhoisia 
malleja kehityksestä ja kasvusta (ks. Chandler 2019, 381; Haraway 
2008; Schroer 2021). Ajatus elämästä lajienvälisenä suhteena aut- 
taa hahmottamaan myös matkailusuunnittelun haasteita aiempaa 
laajemmin ja syvällisemmin sekä rohkaisee luovempiin ja kestä- 
vämpiin ratkaisuihin matkailupalvelujen tuottamiseksi. (Ks. myös 
Rantala ym. 2020; ks. luku 3 ympäristönmuutoksesta, luku 4 kau- 
punkiluonnosta ja jälkisanat tässä kirjassa). 

Kirjassamme vastuullisen suunnittelun tutkiminen, soveltami- 
nen ja edistäminen nojaavat nykytilanteen kriittiseen tarkasteluun, 
jotta ongelmat voidaan paikantaa ja ratkaista. Kriittisyyden käyttö- 
voima kohdistuu matkailun ja sen suunnittelun myönteisen poten- 
tiaalin kartoittamiseen, kuvittelemiseen ja tukemiseen. Ideaalimuo- 
dossaan vastuullinen matkailusuunnittelu tukeutuu monialaiseen 
tietoon matkailun kestävyysvaikutuksista ja vastaa tekemisistään 
kaikille tahoille, joihin se vaikuttaa. Suunnitteluprosessissa opi- 
taan vuorovaikutuksessa ympäristön kanssa. Näin matkailukaan 

ei kasva määräänsä enempää”; kuten sananparsi kuuluu, eikä saa 
muotoja, jotka eivät kunnioita ympäristöään. 


Moninäkökulmaiset suunnittelumallit 


+ 


LUOTETTAVUUS 


SOVELTAVA SUUNNITTELU- 
TUTKIMUS S ee TIETEET 
N / 
N /LUOTTAMUS \__ // 
matkailun 
Yhteissuunnittelulla vastuulliseen Ammattitaidolla 


oppiva prosessi laadun kriteerit 


I I 


OSALLISTUMINEN N A VASTUULLISUUS 


N suunnitteluun / 


Kulttuurin, yhteiskunnan ja ekosysteemien 
PERUSTUTKIMUS 


Kulttuurinen kokonaiskestävyys 


Kuvio 1. Luottamus matkailun vastuulliseen suunnitteluun. Lähde: luvun 
kirjoittaja. 


Kirjan synty ja sisältö 


Käsillä oleva kirja on syntynyt monien tieteen- ja asiantuntija- 
alojen edustajien yhteistyönä. Kirjan toimittaja kutsui helmikuus- 
sa 2021 nelisenkymmentä tuntemaansa eri alojen tutkijaa ja asian- 
tuntijaa osallistumaan kirjantekoon. Kutsun olisi voinut lähettää 

kymmenille muillekin ja vielä useampia aloja edustaville ihmisil- 
le, mutta tarkoituksena oli tehdä vain yksi kirja tällä erää. Ajatuk- 
sena oli rakentaa monitieteinen kirjoittajakollektiivi, josta suurin 
piirtein puolet tutkisi tai suunnittelisi matkailua työkseen. Muiden 
kirjoittajien työtä matkailu sivuaisi tavalla tai toisella. Asetelma 
mahdollistaisi luovan vuorovaikutuksen eri alojen asiantuntijoi- 
den välille ja rakentaisi kollektiivista asiantuntijuutta. Toive toteu- 
tui. Mukaan lähti ja mukana pysyi kuusitoista kirjoittajaa toimit- 
tajan itsensä lisäksi. 

Koska kirja rakentui koronapandemiavuosien aikana, kirjoitta- 
jat saivat tilaisuuden tutustua toisiinsa ja keskustella kirjan sisällös- 
tä etäyhteyksin järjestettyjen aamukahvien ja lounaskeskustelujen 
välityksellä. Alkuvaiheen keskustelut olivat tärkeitä lähetekeskus- 
teluja kirjan kokonaisuutta ajatellen, mistä kiitos myös yksittäisille 
matkan varrella pois jääneille keskustelijoille. Tekijöidensä moni- 
puolisten taustojen myötä kirja tarkastelee arkkitehtuurin historiaa, 
korjausrakentamista, maisema-arkkitehtuuria, alue- ja taloustietei- 
tä, maantiedettä ja matkailumaantiedettä, ympäristöekologiaa ja 
-biologiaa, sosiologiaa, ympäristöoikeutta, liiketaloustieteitä, moni- 
tieteistä matkailututkimusta ja kulttuurintutkimusta sekä suunnit- 
telutieteitä ja ammatillista suunnitteluosaamista. 

Ajatuksena oli tutkia ja pohtia matkailun suunnittelua osana yh- 
teiskunnan kehittämistä ja ympäristöjen suunnittelua. Toimiala- 
lähtöinen tarkastelu olisi rajoittunut majoitukseen, kuljetukseen, 
ravintolatoimintaan ja ohjelmapalveluihin liittyviin investointei- 
hin, työvoiman laatuun ja saatavuuteen sekä edellisiin liittyviin 
taloudellisiin ja työllisyyteen liittyviin kerrannaisvaikutuksiin ja 
indikaattoreihin. Puhtaasti toimialalähtöinen näkökulma ei myös- 
kään olisi selkeyttänyt matkailun roolia isossa kuvassa tai pidem- 
mälle tulevaisuuteen katsottuna (ks. myös jälkisanat tässä kirjassa). 

Kirjan kirjoittaminen osui matkailun kannalta historiallisiin 
vuosiin. Matkailu pysähteli ja jopa taukosi COVID-19-pandemian 
takia (ks. esim. Adey ym. 2021; Gössling, Scott & Hall 2020;). Lähi- 
matkailu (esim. Salmela ym. 2021) sekä maata pitkin matkustami- 
nen (esim. Piispa 2022) vahvistivat asemiaan kirjan kirjoittamisen 

aikana sosiaalisesti ja moraalisesti hyväksyttävämpinä ”matkailu- 
kulttuureina? verrattuna monissa piireissä suorastaan kulttuuri- 
siksi normeiksi muodostuneisiin loma- ja viikonloppulentoihin 
vieraisiin maihin. Vaikka suuri osa aktiivisista matkailijoista pa- 
lasi pandemiarajoitusten hälvettyä nopeasti takaisin omaan van- 
haan normaaliinsa, matkailua koskevien arvojen ja asenteiden 
”sentimentit ja sedimentit” eli tunneilmastot ja arvojen kerros- 
tumat möyhentyivät pandemian ansiosta. Tapahtui jonkinastei- 
nen kollektiivisen kulttuurisen itseymmärryksen kestävyysmur- 
ros, tulevaisuudentutkija Katriina Siivosen (2022) lanseeraamaa 
käsitettä käyttääksemme. Vaikka nähtäväksi jääkin, miten pysy- 
viä jälkiä ja murtumia nk. normaaliin murrosvaihe jättää, kirjan 
teemat kantavat joka tapauksessa matkailun historiasta pitkälle 
sen tulevaisuuteen. 

Kirjaa on suunniteltu, kirjoitettu ja toimitettu mahdollisimman 
monipuolista käyttöä varten. Vertaisarvioitavaksi tiede- ja tieto- 
kirjaksi rakentuvana se on inspiroinut tekijöitään tutkimukselli- 
siin pohdintoihin. Monikäyttöisenä käsikirjana, johon on koottu 
samojen kansien väliin useiden eri alojen asiantuntemusta, sillä 
tavoitellaan laajempaa yhteiskunnallista vaikuttavuutta kuin mitä 
tutkimustieto voisi saavuttaa eri tieteenalojen lehdissä julkaistavil- 
la tieteellisillä artikkeleilla. Oppikirjakäyttö eri aloilla auttaa omal- 
ta osaltaan hahmottamaan matkailun roolia kaikessa kestävyyteen 
tähtäävässä ympäristösuunnittelussa ja vahvistaa näin tulevaisuu- 
den asiantuntijoiden kykyjä ja kiinnostusta verkostoitua vastuul- 
lisen suunnittelun edistämiseksi. Lukujen lopusta löytyvät kirjal- 
lisuusluettelot tarjoavat lukuvinkkejä kussakin luvussa käsiteltyyn 
teemaan syventyjille. 


Lukujen rakenne 

Jokainen kirjan pääluku muodostaa oman, tekijänsä tai tekijöiden- 
sä ideoiman tutkimustekstin. Yhdistävänä tekijänä luvuissa on kui- 
tenkin toimittajan tarjoama juonellinen ohjenuora, jota jokainen 
kirjoittaja on omalla kohdallaan soveltanut. Luvuissa tarkastellaan 
tiettyä matkailuun liittyvää aihepiiriä, esitellään siihen liittyviä 

arvopäämääriä ja kootaan yhteen aiemman tutkimuksen antia ky- 
seisestä aiheesta. Näiden vaiheiden jälkeen niissä paneudutaan tar- 
kemmin johonkin sellaiseen näkökulmaan, joka on tekijän tai teki- 
jöiden mielestä erityisen tärkeä matkailun vastuullista suunnittelua 
ajatellen. Lopuksi kirjoittajat tarjoavat käytännön työkaluja kysei- 
sen näkökulman hyödyntämiseksi — eri painotuksin — suunnittelun 
tutkimuksessa, kehittämisessä tai käytännöissä. 

Jokaisen luvun alussa on lyhyt esittelyteksti sen sisältämästä asia- 
kokonaisuudesta ja luvun lopussa taas lyhyt kertaus sen lopputule- 
mista ja johtopäätöksistä. Sekä teoreettiset käsitteet että ammatil- 
liset termit määritellään lukijakunnan moninaisuus huomioiden. 

Kirjan päälukujen lomasta löytyy myös neljä lyhyttä ja yleis- 
tajuista puheenvuoroa. Niiden rooli on toimia ”kevytrakenteisina 
siltoina” kirjan päälukujen välillä. Viisisataasivuisen kirjan äärellä 
lukijankin on hyvä saada välillä huoahtaa. Puheenvuoroja samoin 
kuin kirjan jälkisanojakaan ei ole vertaisarvioitu. 


Kirjan osat, luvut ja puheenvuorot 
Kirjan pääluvut ja puheenvuorot on ryhmitelty temaattisesti vii- 
teen osaan. Johdantolukua seuraava ensimmäinen osa (Historia) 
tarkastelee matkailusuunnittelun historiallista kaarta Suomessa 
1800-luvulta lähtien tähän päivään palauttaen mieliin myös viimei- 
sen neljänkymmenen vuoden aikana tapahtuneita kehityskulkuja. 
Luvussa kaksi Harri Hautajärvi kuvaa Suomen varhaisia matkailu- 
maisemia ja -rakennuksia, joista monet saatiin aikaan valtiovetoi- 
sella ja ammattimaisella suunnittelulla sekä niitä muutoksia, joita 
matkailuelinkeinon yksityistyminen ja kasvu ovat suunnittelulle ai- 
heuttaneet. Lukua seuraava Soile Veijolan puheenvuoroteksti ker- 
too puolestaan suotta unhoon painuneesta matkailun tutkimuksen 
klassikosta: valokeilaan nostetaan kestävän matkailun käsitteen 
keksineen Jost Krippendorfin ajatuksia vastuullisuudesta ja kestä- 
vyydestä matkailun suunnittelussa. 

Kirjan toisessa osassa (Hyvinvointi) keskitytään hyvinvoin- 
tiin käsitteen laajimmassa merkityksessä. Luvussa kolme Kaari- 
na Tervo-Kankare analysoi matkailun vastuullisen suunnittelun 

ulottuvuuksia ja tulevaisuutta globaalin ympäristönmuutoksen ai- 
kana ja kysyy, millaista hyvinvointia matkailun toivotaan tuottavan 
ja miten matkailu voi osallistua kamppailuun ympäristönmuutosta 
vastaan. Luvussa neljä Soile Veijola, Elisa Lähde, Jukka Jokimäki 
ja Marja-Liisa Kaisanlahti-Jokimäki paneutuvat niin ikään hyvin- 
vointiin jäsentämällä kaupunkiluontoa ei vain ihmisten virkistys- 
ympäristönä vaan kaikkien eliölajien aistiympäristönä. Kirjoittajat 
perustelevat yhteiskuntatieteiden, luonnontieteiden, humanististen 
tieteiden ja suunnittelutieteiden yhteistyön tärkeyttä suunnittelun 
perustana kaupunkien lisäksi myös erillisillä lomamatkailualueilla. 
Kirjan monitieteisimpänä tarkasteluna luku on jonkin verran muita 
lukuja pidempi. Osan lopussa Elisa Lähde kertoo puheenvuoros- 
saan vetämänsä Lappiin Pyhä-Luoston matkailukeskukseen suun- 
tautuneen maisemasuunnittelukurssin opiskelijoiden ehdotuksista 
hiihtokeskuksen suunnittelemiseksi. 

Kirjan kolmannessa osassa (Osallistuminen) paneudutaan eri 
näkökulmista yhteiskunnan eri toimijoiden mahdollisuuksiin osal- 
listua matkailusuunnitteluun. Luvussa viisi Jonne Hytönen ja Outi 
Kulusjärvi avaavat näkökulmia suunnittelun vuorovaikutteisuuteen 
matkailun maankäytön suunnittelussa: vuorovaikutus voi olla so- 
pimista, mutta se voi olla myös aitojen intressiristiriitojen tunnis- 
tamista ja tunnustamista, minkä myötä vastuullinen suunnittelija 
voi aidosti arvioida suunnitelman todelliset kestävyysvaikutukset. 
Kimmo Vähäjylkkä puolestaan valottaa puheenvuorotekstissään 
suunnittelutoimistossa työskentelevän suunnittelijan työtä: suun- 
nitteluprosessit voivat olla haasteellisia, rutiininomaisia tai hyvin- 
kin palkitsevia kokemuksia myös suunnittelijalle. Luvussa kuusi 
Monika Liithje analysoi kulttuurisensitiivisyyden arvopäämääriä ja 
käytäntöjä matkailuliiketoiminnassa, jota harjoitetaan paikallisten 
asukkaiden, esimerkiksi alkuperäiskansojen, asuinseuduilla. Hän 
tarkastelee suunnittelua yhteistyön ja autenttisuuden näkökulmista. 
Luvussa seitsemän Ilari Hovila kartoittaa ja analysoi yhdessä Jon- 
ne Hytösen kanssa matkailun vastuulliseen suunnitteluun, kaavoi- 
tukseen ja sopimiseen liittyviä yhteiskunnallisia pohjavirtauksia ja 
toimijuuksia. Luvussa pohditaan esimerkiksi, miten vastuullinen 


46 


https://doi.org/10.21435/tl.283 


1 JOHDANTO MATKAILUNKESTAVAAN SUOMEEN 


suunnittelija voi tasapainottaa vaikutusvallan epatasaista jakautu- 
mista osapuolten välillä. Mukana käsittelyssä ovat kuntapäättäjät, 
kaavoittajat, yritykset, naapurit, yhdistystoimijat ja suunnittelijat. 

Neljännen osan (Matkailurakentaminen) avaavassa luvussa 
kahdeksan Nina Aarras valottaa kiertotalouden mahdollisuuk- 
sia ja käytäntöjä matkailurakentamisen suunnittelu- ja toteutus- 
vaiheissa, joissa on siirrytty osaoptimoinnista kohti materiaalien 
käytön kokonaisvaltaista kestävyyttä. Kiertotalouden lähestymis- 
tapa soveltuu myös matkailun kannalta kiinnostaviin rakennus- 
ten käyttötarkoitusten muutoksiin. Kristina Karlsson pohtii pu- 
heenvuorossaan paikan henkeä kaiken suunnittelun lähtökohtana 
paitsi matkailijan näkökulmasta myös arkkitehdin havainnointi- 
taitojensa pohjalta. Luvussa yhdeksän Iida Kalakoski hahmottelee 
vaihtoehtoisen lähestymistavan matkailutuotteiden ja -elämysten 
suunnitteluun: matkailijat voivat ammentaa taitoja ja elämyksiä 
arvokkaita ajallisia kerrostumia omaavien kulttuuriympäristöjen 
vaalimisesta ja korjaamisesta, mikä niveltää matkailupalvelujen 
kehittämisen yhteen rakennussuojelun ja kulttuuriympäristöistä 
huolehtimisen kanssa. 

Kirjan viidennen osan (Ihmiset ja infrastruktuurit) aloittavas- 
sa luvussa kymmenen Teemu Loikkanen, Markku Vieru ja Pasi 
Satokangas pohtivat kestävien toimintatapojen mahdollistamista 
ja sisällyttämistä osaksi matkailukeskusten hyödyntämää yhdys- 
kuntainfrastruktuurin käyttöä asiakkaiden myötävaikutuksella ja 
asiakkaille kestävyydestä arvoa tuottaen. Kirjan viimeisessä luvus- 
sa Jukka Jokimäki kartoittaa ruuhkaantumista koskevia arvioin- 
nin menetelmiä ja hallinnan keinoja, joita hyödyntämällä kasvavat 
kävijämäärät eivät vahingoittaisi luontomatkailukohteita eivätkä 
myöskään estäisi matkailijoita nauttimasta luontokokemuksistaan. 

Kirjan päättävissä jälkisanoissa Elisa Lähde ja Soile Veijola ra- 
kentelevat kirjan annin pohjalta vaihtoehtoisia kehityskulkuja ja 
tulevaisuusvisioita lukijoiden pohdittavaksi ja ennen kaikkea jatko- 
keskustelun sytykkeiksi - ovathan nykyhetken valinnat käytännös- 
sä visioita tulevaisuudesta. 

Kirjan viittaustekniikkana on käytetty kirjallisuus- ja muiden 
lähteiden löytämistä nopeuttavaa, yhteiskunta- ja politiikkatieteis- 
sä käytettävää APSA-järjestelmää. Tekstissä suluissa ilmoitettui- 
hin viitteisiin liitettyjen pisteiden määrällä ja paikoilla viestitään, 
perustuuko kyseiseen viitteeseen vain yksi vai useampikin viitettä 
edeltänyt virke. 

Luvuista löytyvät visuaaliset havainnollistukset eli infografit on 
lukujen kirjoittajien luonnosten pohjalta toteuttanut ja joissain ta- 
pauksissa myös jalostanut kirjaprojektimme lopuksi Elisa Lähde. 
Valokuvia on luvuissa käytetty vain harkiten ja tutkimuksellisesti 
perustellusti. Kirjan läpi kulkee taiteiden tohtori ja valokuvataiteilija 
Juha Suonpään valokuvasarja, joka asettuu kirjan osien paikanmer- 
keiksi. Yhdessä matkailijan ja maiseman kohtaamista tulkitsevan 
kirjan kansikuvan kanssa ne kertovat matkailun kerroksellisuu- 
desta niin merkitysten maailmoissa kuin myös suhteessa jälkiin, 
joita ihmistoiminta jättää mieleen, maankamaraan ja maisemaan. 

Jokainen näkee ja arvottaa matkailun omalla tavallaan: henkilö- 
kohtaisesta tai edustamansa toimialan, organisaation tai yhteisön 
näkökulmasta. Kirjamme tehtävänä on rakentaa siltoja erilaisten 
puhetapojen ja keskustelijoiden välille. Niinpä toivomme myös 
kirjan lukijakunnan verkostoituvan ja keskustelevan matkailusta 
yli toimi- ja tieteenalarajojen kirjan tarjoamia ideoita ja työkaluja 
hyödyntäen. 

Matkailun suunnittelu on ollut ympäri maailmaa tähän asti pääosin 
pyrkimystä turistimäärien jatkuvaan kasvattamiseen. Yhä suuremmaksi 
paisuneen massaturismin myötä moni matkakohde on kokenut myös 
haitallisia ja hallitsemattomia muutoksia. Matkailun historiasta voi löy- 
tää lähtökohtia, syitä ja selityksiä näille ilmiöille. 

Matkailun alkutarina Suomessa on kiehtova, ja esimerkiksi liikenne- 
olojen kehityksellä oli siinä suuri merkitys. Varsinainen matkailu alkoi 
romantiikan aikakaudella ylimpien luokkien harvinaisena huvina, ja 
kiinnostuksen kohteena olivat etenkin luonnonmaisemat. 

Matkailua suunniteltiin ja kehitettiin Suomessa 1800-luvun alku- 
puolelta lähtien ja itsenäisyysajan viiden ensimmäisen vuosikymme- 
nen aikana eri toimijoiden yhteistyönä, usein valtiovetoisesti. Ammat- 
titaitoinen arkkitehtisuunnittelu näkyi matkailuympäristöissä. Myös 
markkinointiin ja Suomi-kuvan luomiseen satsattiin. Keskiöön nostet- 
tiin Lappi, josta tuli lopulta merkittävä matkailualue. 

1960-luvun lopulla valtio ja Suomen Matkailuliitto jäivät sivuun mat- 
kailun kehittämisestä ja elinkeino yksityistyi. Kun talviajan massaturis- 
mi alkoi Pohjois-Suomessa, suhde maisemaan, luontoon ja paikalliseen 
kulttuuriin muuttui. Matkailu kasvoi markkinaehtoisesti ja muuttui lo- 
pulta tuhansien erilaisten toimijoiden elinkeinoksi ja teollisuudenalaksi. 

Matkailun ja sen suunnittelun historia auttaa hahmottamaan matka- 
kohteiden maisemassa, ympäristössä ja paikallisessa kulttuurissa ta- 
pahtuneita muutoksia ja tukee siten matkailun vastuullista suunnitte- 
lua tulevaisuutta varten. 

Johdanto matkailun suunnittelun historiaan 


Massamatkailusta on tullut yksi planeettamme nakyvista ilmidis- 
tä ja samalla myös ongelmista. Suomi ei ole vielä massamatkailun 
kohdemaa lukuun ottamatta Lappia ja Kuusamoa, joissa talvimat- 
kailu on kasvanut voimakkaasti 1900-luvun lopulta lähtien. Niissä, 
kuten muuallakin maailmassa, matkailu alkoi pienimuotoisesti. Sit- 
temmin pienten hotellien ympärille on kasvanut matkailukeskuksia, 
jotka suurimmillaan ovat suoranaisia lomakaupunkeja. 

Matkailun vastuulliseen suunnitteluun on hyvä saada avuksi tut- 
kimustietoa ja kriittistä arviointia matkailun aiemmista vaiheista ja 
tavoitteista. Matkailun historia tarjoaa esimerkkejä onnistumisista, 
mutta sen avulla voidaan myös välttää aiempien virheiden toista- 
mista. Matkailun ja sen suunnittelun historiaan perehtymällä voi- 
daan hahmottaa muun muassa matkakohteiden syntyä, kasvua ja 
kehittymistä sekä maisemassa, ympäristössä ja paikallisessa kult- 
tuurissa tapahtuneita muutoksia. Samalla saadaan tietoa matkailun 
ympärille muodostuneista kulttuuriympäristöistä niiden vaalimis-, 
täydentämis- ja uudistamistyötä varten. 

Suomen matkailun historiaa on tutkittu jo jonkin verran (ks. 
esim. Soini 1963; Hirn 1978; Tommila [1955] 1982; Hirn 1987; Mark- 
kanen 1987; Aikio & Aikio 1993; Hirvelä 1999; Kostiainen ym. 2004; 
Paaskoski 2005; Hautajärvi 2014). Matkailua varten suunnitel- 
tua arkkitehtuuria ja ympäristöä sen sijaan on tutkittu vain vähän 
(poikkeuksina Ringbom 1988; Hautajärvi 2014). Matkailua varten 
suunnitellut ja toteutetut rakennukset ja ympäristöt ovat usein jää- 
neet vähälle huomiolle matkailun historiankirjoituksessa niin Suo- 
messa kuin kansainvälisestikin, vaikka niillä on ollut iso merkitys 
matkakohteille. 

Kerron tässä luvussa pääpiirteissään ja muutamien tärkeim- 
pien esimerkkien avulla, miten Suomen ja etenkin Lapin mat- 
kailua suunniteltiin ja kehitettiin laatutietoisesti valtion johdolla 
1800-luvun alkupuolelta 1960-luvulle asti. Sen jälkeistä nopeasti 
kasvanutta matkailua ja elinkeinon yksityistymistä tuhansien toi- 
mijoiden teollisuudeksi käsittelen vain pääpiirteissään. Keskityn 

eräiden tärkeimpien suomalaisten matkakohteiden perustamisen 
ja suunnittelun historiaan, etenkin niiden rakentamiseen ja ark- 
kitehtuuriin. Tarkasteluni taustaksi kuvailen aluksi myös hieman 
majatalolaitoksen ja liikenneolojen kehitystä. 


Matkailun suunnittelulla tarkoitan valtakunnallista ja alueellista matkai- 
lun ja sitä palvelevan liikenteen suunnittelua ja organisoimista, tietty- 
jen paikkojen perustamista ja kehittämistä matkakohteiksi sekä niihin 
tarvittavien alueiden, asemakaavojen, maisema-arkkitehtuurin, raken- 
nusten, sisustusten sekä palvelujen suunnittelua. Myös markkinointi ja 
viestintä liittyvät matkailun suunnitteluun. 


Tarkastelen Suomen matkailun historiaa aiemman tutkimuskirjalli- 
suuden pohjalta ja täydennän sen antamaa kuvaa Suomen Matkai- 
lijayhdistyksen julkaisuista ja muista aikalaislähteistä poimimillani 
tiedoilla sekä omilla havainnoillani ja johtopäätöksilläni. 

Matkakohteisiin rakennuksineen ja ympäristöineen liittyy luon- 
nollisesti vaihtelevia arvostus- ja makukysymyksiä. Lähestyn aihet- 
ta arkkitehtuurihistorioitsijana, jolloin tutkijan asemaani määrittää 
se, ettäarvotan arkkitehtuuria, sen laatua ja ympäristöön sopivuut- 
ta koulutus- ja kulttuuritaustani pohjalta, arkkitehdiksi kouluttau- 
tuneen katseella. Arvioinnissa auttaa osaltaan se, että olen saanut 
tuntumaa erilaisiin ja eritasoisiin matkailukohteisiin tekemällä 
paljon kiertomatkoja ympäri maailmaa. Se on havahduttanut nä- 
kemään myös massaturismin viime vuosikymmeninä aiheuttamia 
haittoja luonnolle, ekosysteemeille, kulttuuriympäristöille ja pai- 
kallisille yhteisöille. 


Matkailua on suunniteltu Suomessa pitkään 


Matkailun synty ja kasvu on liittynyt aina ja kaikkialla liikenne- 
yhteyksien kehittymiseen. Suomessa liikuttiin vuosisatojen ajan 
enimmäkseen kävellen ja osin myös vesireittejä pitkin veneillä sekä 
talvisin hevosreellä. Pyörien päälle liikenne alkoi siirtyä keskiajan 
jälkeen; viimeistään 1700-luvulla hevoskärryillä ajaminen yleistyi 

myös maaseudulla. Sitä mukaa kun kävely- ja ratsupoluista tehtiin 
kärryillä tai reellä ajettavia maanteitä, pääsivät ne melko harvat, 
joilla oli varaa omaan hevoseen tai hevoskyytiin, liikkumaan niitä 
pitkin. (Hirn 1987, 11-15; Mauranen 1999; Nenonen 1999; Nenonen 
2016, 62-67, 79, 118-119.) 


Kyytilaitos kestikievareineen luo pohjan matkailulle 

Keskiajalla matkamiehiä majoittivat nykyisen Suomen alueella kir- 
kolliset majatalot, kuten luostarit ja hospitaalit. Ruotsin majatalo- 
laitoksen synty sai alkunsa vuoden 1279 asetuksella, jolla annettiin 
talonpojille oikeus periä maksua matkamiesten ja heidän hevos- 
tensa tarvitsemasta ravinnosta. Suomen alueella alkoikin toimia 
1300-luvulta lähtien teiden varsilla matkailijoita palvelevia maja- 
taloja ja krouveja. 1500-luvun puolivälissä niitä tiedetään olleen jo 
ainakin 430, minkä lisäksi oli myös salakapakoita. Iso osa majata- 
loista ja krouveista sijaitsi rannikolla vesireittien ja maanteiden vie- 
rellä. (Soini 1963 nide 1, 47-62; Nenonen 1999, 279-285.) 

Vuonna 1561 Ruotsissa määrättiin majatalonpitoon yhdistettä- 
väksi kyytivelvollisuus, mikä vallitsi myös Suomen maaseudulla 
majatalolaitoksen koko olemassaolon ajan. Majatalojen yleistymi- 
seen vaikutti etenkin vuoden 1649 säädös, jossa käskettiin perus- 
taa kestikievareita Ruotsin valtakunnan kaikkien yleisten teiden 
varteen. Maaseudulla valittiin teiden varsilta noin 10-30 kilomet- 
rin välimatkan päässä toisistaan sijaitsevia taloja kestikievareiksi. 
Majataloja oli myös saaristossa ja joidenkin sisämaan vesireittien 
varsilla. Kievaritalossa tuli olla huone aatelisille, huone muille sää- 
tyläisille, huone tavalliselle kansalle, keittiö, talli, aitat, tilat matka- 
tavaroille, liiteri ja käymälät. Tukholmassa säädettiin alati uusia 
asetuksia koskien majatalojen eli kestikievarien toimintaa, kyyti- 
palveluja ja hinnoittelua. Määräykset ulottuivat yksityiskohtiin as- 
ti, kuten ruoka- ja juomatarjoiluihin, taloustarvikkeisiin, astioihin 
ja hevosten appeeseen. Matkaajat saivat maksua vastaan kievarin- 
pitäjän järjestämän yösijan ja ruokatarjoilun sekä kyytilaitoksen 
järjestämät hevosrattaat tai reen sekä kyytimiehen päästäkseen 
seuraavaan kievariin. Hinnoittelu oli kaikkialla sama. Palvelutasoa 

valvottiin majatalojen sinetöidyillä vieraskirjoilla, joiden merkin- 
nat toimitettiin kuukausittain lääninkanslian tarkastettaviksi. (Soi- 
ni 1963 nide 1, 69-98; Hirn 1987, 14-15; Mauranen 1999, 404-409; 
Nenonen 1999, 279-290.) 

Vuonna 1848 julkaistusta matkaoppaasta Ny vägvisare genom 
Storfurstendömet Finland löytyy yhteen laskettuna peräti noin 1150 
kievaritaloa. Kyytejä niiden välillä tarjosi talonpoikien hoitama 
kyytilaitos eli hollikyyti. Se oli järjestelmänä hyvin suunniteltu ja 
monin paikoin toimiva, mutta kuitenkin epäoikeudenmukainen, 
sillä se hyödytti vain virkamiehiä ja säätyläisiä ja rasitti huomatta- 
vasti paikallisia talonpoikia. Laki velvoitti vuosisatojen ajan talon- 
pojat myös rakentamaan ja hoitamaan maanteitä. Osa ihmisistä 
ei saanut edes käyttää hollikyytiä eikä tulla kestikievareihin. Sekä 
hollikyytijärjestelmää että majatalojen ja niiden palvelujen vaihte- 
levaista laatua arvosteltiin voimakkaasti etenkin 1800-luvulla. Moit- 
teita saattoi tulla etenkin yösijan alkeellisuudesta, siivottomuudesta 
ja syöpäläisistä. Lehtikirjoituksissa jotkut soimasivat kestikievarei- 
ta myös turmeluksen tyyssijoiksi, joissa kyyditettäviä matkalaisia 
odottaneiden talollisten poikien väitettiin oppivan juopottelua, uh- 
kapeliä, näpistelyä ja irstautta. Monet majatalot pysyivät kuitenkin 
toiminnassa aina 1900-luvun alkupuolelle asti, jolloin autoliikenne 
oli jo kehittynyt hevosliikenteen rinnalle. Rautatie- ja autoliikenteen 
laajentuessa majatalot kävivät tarpeettomiksi, ja järjestelmä lakkau- 
tettiin vuonna 1955. (Soini 1963 nide 1, 79-96; Hirn 1987; Mauranen 
1999, 404-409; Nenonen 1999, 279-290.) 

Myös kaupungit olivat Ruotsissa kruunun määräyksestä velvol- 
lisia ylläpitämään majataloa eli kestikievaria jo keskiajalta lähtien. 
Velvollisuus säilyi Suomessa voimassa 1900-luvun alkuun asti. Ky- 
seinen toimi annettiin vuokralle jollekin kaupungin porvareista. 
Majatalojen palvelutasoon oltiin usein kuitenkin tyytymättömiä, ja 
isommissa kaupungeissa oli myös yksityisiä majataloja ja muita pie- 
niä majoituspaikkoja, usein krouvien yhteydessä. (Soini 1963 nide 1.) 

Kyytilaitos majataloineen oli valtion organisoima ja valvoma, 
hallinnon ja ylimpien luokkien itselleen järjestämä liikenne- ja ma- 
joituspalvelu, joka jatkui satojen vuosien ajan. Kestikievareita oli 

eniten maaseudulla, jossa valtio määräsi talonpojat rakentamaan 
ja ylläpitämään teitä ja tuottamaan kyyti- ja majoituspalveluja. Toi- 
mintaa säädeltiin ja ohjailtiin toistuvilla asetuksilla Tukholmasta, 
autonomian aikana Helsingistä. Kyytilaitos kestikievareineen yh- 
tenäisti matkustuskulttuuria. Se loi pohjaa matkailulle ja matkailu- 
reittien ja -kohteiden kehitykselle. 


Nopeutuva liikenne mahdollistaa matkailun kasvun 

Suomi on pitkien etäisyyksien maa, ja se on vaikuttanut matkailun 
kehitykseen täällä. Matkanteko hevosrattailla kuoppaisia maanteitä 
pitkin oli hidasta ja vaivalloista, mutta 1800-luvun alkupuolelta läh- 
tien päästiin Itämerellä ja myöhemmin myös sisävesillä liikkumaan 
nopeammin ja mukavammin höyrylaivoilla. Maitse matkustaminen 
mullistui, kun rautatieverkosto alkoi ulottua 1860-luvulta lähtien 
Suomen eri osiin. Höyryjunissa oli useita matkustusluokkia sekä 
makuuhyttejä. (Hirn 1987, 54-60, 83-89, 101-104; Nenonen 2016, 
100-102.) Esimerkiksi vuodesta 1909 lähtien voitiin Helsingistä 
matkata Rovaniemelle junan makuuvaunussa (Hautajärvi 2014, 83). 

Suurin osa suomalaisista kulki 1900-luvun alussa vielä kävellen. 
Muutos oli kuitenkin tulossa. Autoliikenteen pikkuhiljaa yleistyes- 
sä matkustusnopeus ja kuljetuskapasiteetti moninkertaistuivat, ja 
matkustusmukavuus parani. Vei silti pitkään, ennen kuin hevosajo- 
neuvoille tehtyä tiestöä saatiin uudistettua ja lopulta päällystettyä. 
Maanteiden rakentaminen ja hoito siirtyi pääosin valtion harteille 
vasta vuonna 1921. Uuden maantieverkoston laajeneminen Suomen 
syrjäisemmille seuduille vei vuosikymmeniä. (Markkanen 1987, 215, 
342-343; Nenonen 2016, 118-123.) 

Muutamat ensimmäiset linja-autot alkoivat liikennöidä 
1900-luvun alussa, ja bussiliikenne laajeni 1920-luvulla. Posti- ja 
lennätinlaitos avasi vuodesta 1921 lähtien eri puolille maata linja- 
autoreittejä. Myös postiautoissa ja postimoottoriveneissä matkus- 
tamisesta tuli yleinen liikkumistapa matkailijoille. Vuonna 1940 
valtio perusti oman linja-autoyhtiönsä Oy Pohjolan Liikenne Ab:n. 
Henkilöautot mahdollistivat yksilöllisen matkanteon, mutta niiden 

määrä pysyi vähäisenä vuoteen 1962, mihin asti maahantuontia 
säännösteltiin. (Nenonen 2016, 132-143, 152-153; Hautajärvi 2018.) 
Vuonna 1923 perustettu Aero Oy, nykyinen Finnair, laajensi ko- 
timaan lentoreittien verkostoaan sitä mukaa kun uusia lentokenttiä 
ja -asemia saatiin rakennettua. Esimerkiksi lentoliikenne Tampe- 
reen, Vaasan ja Oulun kautta Kemiin alkoi kesäkuussa 1939. Vuot- 
ta myöhemmin Aero avasi ”Petsamon pikalinjan”. Potkurikoneen 
lento seitsemällä välilaskulla Helsingistä Petsamoon kesti 8,5 tun- 
tia, mutta sotien vuoksi matkailu sinne jäi lyhytkestoiseksi ilmiöksi. 
Kun lentokenttiä ja -asemia saatiin taas toimintaan sotien jälkeen, 
alettiin kesäkuussa 1951 lentää Rovaniemelle ympäri vuoden. Vuo- 
sien myötä siirryttiin yhä nopeampiin lentokoneisiin ja lopulta suo- 
riin lentoihin. (Wegg 1983; Markkanen 1987, 213, 302-303, 215, 343.) 
Laiva-, juna-, linja-auto- ja lentoreittien avaaminen ja ylläpitämi- 
nen liittyi osaltaan myös matkailun tavoitteiden muutoksiin. Mat- 
kailun kasvaessa 1900-luvulla sitä alettiin huomioida yhä enem- 
män matkustajaliikenteen ja liikennereittien suunnittelussa. Yhä 
nopeammat yhteydet ja kulkuneuvot yhdessä matkailijamäärien 
moninkertaistumisen kanssa muuttivat matkailun luonnetta ja vai- 
kuttivat myös siihen liittyvään rakentamiseen ja arkkitehtuuriin. 


Keskusjohtoinen rakennuttaminen ja arkkitehtisuunnittelu 

Suomen ollessa osa Ruotsia julkisia rakennuksia suunniteltiin ja 
niiden piirustuksia ja kustannusarvioita tarkistettiin ja korjattiin 
Yli-intendentinvirastossa Tukholmassa. Pääkaupungista käsin joh- 
dettiin myös monia muita hallintoasioita. Kun Suomen sodan pää- 
tyttyä vuonna 1809 Suomi liitettiin osaksi Venäjän keisarikuntaa, 
tuli Turusta uuden suuriruhtinaskunnan pääkaupunki. Syksyllä 1810 
Turussa aloitti toimintansa Yleisten rakennusten intendentinkont- 
tori, maan ensimmäinen keskusvirasto, joskin virallisesti se perus- 
tettiin vasta vuotta myöhemmin. Intendentinkonttori toimi Suomen 
senaatin alaisuudessa, ja tärkeimpiä hankkeita ja suunnitelmia lä- 
hetettiin keisarin hyväksyttäväksi Pietariin. Suomen keskusjohtoi- 
nen rakennushallinto koostui aluksi vain kahdesta virkamiehestä, 

intendentista ja konduktööristä, joten työmäärä oli suuri. Ammat- 
timaisella suunnittelullaan ja rakennuttamisellaan se alkoi kuiten- 
kin korvata paikallisten kansanrakentajien merkitystä julkisissa 
rakennushankkeissa. (Halila 1967, 9-49; Järventaus 1967, 179-337.) 

Intendentinkonttorin ensimmäinen johtaja eli intendentti oli 
vuoteen 1824 asti italialaissyntyinen arkkitehti Charles Bassi. Hel- 
singin tultua pääkaupungiksi vuonna 1812 siirrettiin virasto sinne 
1821. Carl Ludvig Engel oli intendentti kuolinvuoteensa 1840 asti ja 
hänen seuraajansa Ernst Bernhard Lohrmann vuoteen 1867. Molem- 
mat olivat saksalaissyntyisiä arkkitehteja. Vuonna 1848 Intendentin- 
konttorin toimintaa paikallistasolla vahvistettiin perustamalla lää- 
ninarkkitehtien virkoja. Rakennushallinnon uudistuksessa 1865 
viraston nimeksi tuli Yleisten rakennusten ylihallitus. Sen ylitireh- 
töörinä työskenteli vuoteen 1869 asti ruotsalaissyntyinen arkkitehti 
Carl Albert Edelfelt ja vuoteen 1882 suomalaissyntyinen arkkiteh- 
ti Axel Hampus Dalström. Vuonna 1936 virastosta muodostettiin 
Rakennushallitus. (Halila 1967; Järventaus 1967.) Rakennushallitus 
toimi vuoteen 1995 asti, jolloin sen tehtäviä siirrettiin Valtion kiin- 
teistölaitokselle, nykyiselle Senaatti-kiinteistöille. 


Autonomian aikana satsataan kylpylöihin ja maisemamatkailuun 
Terveyslähteet ja vesihoidot nousivat suosioon Keski-Euroopassa 
1600-luvun lopulta lähtien, ja niistä tuli pitkäksi ajaksi tärkeä osa 
matkailua. Lähdeveden juomisen ja kylpemisen viileissä luonnon- 
vesissä katsottiin edistävän terveyttä. Eri puolilla Suomea oli jo 
1700-luvun jälkipuolella kymmeniä suosittuja terveyslähteitä. Suo- 
situimpiin niistä rakennettiin puinen suoja tai kaivohuone, jossa 
kävijät siemailivat vettä maksua vastaan. 1800-luvun alkupuolella 
muutamien terveyslähteiden välillä jo kilpailtiin asiakkaista, ja mat- 
kalaisia saattoi tulla niihin kauempaakin. Samoihin aikoihin tulivat 
Itämeren rantakaupungeissa muotiin merikylpylät. (Tommila 1982, 
12-14; Suvikumpu 2014; ks. kylpylöistä myös Soini 1963.) 
Helsingissä päästiin kylpemään tyylikkäissä puitteissa, kun sin- 
ne kesäkuussa 1838 avattiin merikylpylä ja ravintola puistoineen. 
Hankkeen toteutti neljä vuotta aiemmin perustettu Ullanlinnan 

kylpylä- ja kaivoyhtiö, jonka tärkein puuhamies oli kauppaneuvos 
Henrik Borgström. Asian edistämiseksi valittiin johtokunnan pu- 
heenjohtajaksi vaikutusvaltainen senaattori ja valtioneuvos Lars 
Sackeen. Hän oli senaatin valtiovaraintoimituskunnan päällikkö 
ja hoiti Helsingistä käsin myös Kuopion läänin maaherran virkaa. 
Kylpyläyhtiön osakkeita lunasti muiden muassa Venäjän keisari Ni- 
kolai I. Kyseessä oli yksityinen, suljetulle alueelle perustettu eliitin 
hanke, joka oli suunnattu varakkaille ja jota valtaapitävät tukivat. 
Tavoitteena oli luoda kansainvälisesti korkeatasoinen ja vetovoi- 
mainen lomakohde, joka tuottaisi voittoa omistajilleen ja samalla 
monenlaista hyötyä Helsingille. Se oli mahdollista, koska höyry- 
laivaliikenteen alkaminen Suomenlahden kaupunkien välillä te- 
ki matkustamisesta nopeaa ja miellyttävää. Yhtiö oli vuokrannut 
kaupungilta lähes luonnontilaisen noin 25 hehtaarin alueen, joka 
saksalaisen puutarhurin Carl Helmin asiantuntemuksella raken- 
nettiin yhdeksän vuoden kuluessa puistoksi kukkaistutuksineen 
ja joutsen- ja kalalampineen - alueelle istutettavia jalopuita tuotiin 
jopa Saksasta asti. Empiretyyliset rakennukset ja niitä yhdistävän 
lehmuskujan suunnitteli Carl Ludvig Engel. (Tommila 1982; Hirn 
2007, 22-28; Suvikumpu 2014, 135-139.) 

Kylpylärakennuksessa oli tarjolla erilaisia ja erihintaisia terveys- 
kylpyjä ja suihkuja sekä naisille voimistelutunteja. Siellä oli myös 
Venäjän keisarinnaa varten marmoriammein sisustettu loistohuo- 
neisto, jota vuokrattiin kalliilla hinnalla — keisarinna itse ei toiveista 
huolimatta koskaan saapunut vierailulle. Kylpylän vieressä oli meri- 
uimala pukuhuoneineen, jonne oli edulliset pääsymaksut. Useim- 
mat tyytyivät vain kylpemään vedessä, sillä tuohon aikaan vain har- 
vat osasivat uida. Kaivohuoneella juotiin pullotettuja terveysvesiä 
ja syötiin terveellisinä pidettyjä ruokia. Välillä tanssittiin, katsottiin 
puistoteatterin esityksiä, keilattiin ja mentiin terveellisille kavelyil- 
le Kaivopuiston raikkaaseen meri-ilmaan - olihan suurkaupunki 
Pietarin ilma etenkin kesäisin haisevan tunkkaista. (Tommila 1982; 
Suvikumpu 2014, 73-74, 137.) 

Helsinkiin tuleminen oli muodikasta ja edullista, venäläisi!- 
le myös pakon sanelemaa keisarin rajoitettua matkustamista 

Kuva 1. Kaivopuisto on vanhimpia Helsingin nähtävyyksistä. Se raken- 
nettiin 1830-luvulla korkeatasoiseksi kansainvälisen kylpylämatkailun 
kohteeksi. Vasemmalla näkyy kylpylärakennus ja keskellä Kaivohuone, 
joka on edelleen jäljellä. Magnus von Wrightin heinäkuussa 1946 teke- 
män piirroksen pohjalta Dresdenissä painettu litografia julkaistiin koti- 
maan nähtävyyksiä esitelleessä Zacharias Topeliuksen teoksessa Fin- 
land framställdt i teckningar (1845-1852). Kuva: Historian kuvakokoelma, 
Museovirasto. CC BY 4.0. 


ulkomaille. Matkailu ajoittui kesäkausiin ja oli riippuvaista hyvis- 
tä säistä. Monet kylpylävieraat majoittuivat Kaivopuistoon ja sen 
lähistölle varta vasten rakennettuihin huviloihin. Vuokrata saattoi 
tarpeen mukaan huoneita tai koko rakennuksen, ja postitse saapu- 
neita varauspyyntöjä hoidettiin keskitetysti. Majoitusta tarjosivat 
myös Seurahuone, monet muut hotellit sekä majatalot. Oli myös 
kotimajoitusta. Kaupungin keskustan ja Kaivopuiston lyhyellä vä- 
lillä liikennöi vuorovälein sekä höyryvene että diligenssi — usean 
matkustajan vaunu - ja kyytejä tarjosivat myös vuokra-ajurit. Saa- 
tavilla oli myös huviristeilyjä saaristoon ja retkiä lähiseudulle maan- 
teitse. (Tommila 1982; Suvikumpu 2014, 73-74, 137.) 

Helsingin kylpylämatkailu kuihtui 1850-luvun puolivälissä 
koleraepidemioiden ja Krimin sodan myötä. Samalla väheni kaik- 
ki ulkomainen matkailu Suomessa vuosikymmeniksi. Kaivopuiston 

kylpyla kukoisti siis vain viitisentoista vuotta, mutta sen vaikutus oli 
laaja, sillä se sai heti valmistumisensa jälkeen jäljittelijöitä eri puo- 
lilla Suomea, myös Helsingissä. Kaivopuisto, kylpyläyhtiön vuok- 
raama alue, palautui kaupungille vuonna 1883. (Tommila 1982.) 
Suomen kaupunkeihin ja myöhemmin myös muihin asutuskes- 
kuksiin rakennettiin autonomian aikana kymmeniä seurahuoneita. 
Kyseessä oli uusi, suomalainen rakennustyyppi, jossa tanssiminen, 
teatteriesitykset ja konsertit yhdistyivät hotellipalveluihin. Seura- 
huoneet palvelivat sekä paikallista seuraelämää että säätyläismat- 
kaajia. Juhlasalin ja ravintolan lisäksi niissä oli biljardi-, peli- ja tu- 
pakkahuoneita sekä majoitustilat. Seurahuoneet oli tarkoitettu vain 
ylemmille sosiaaliluokille; ne rakennettiin kaupunkien parhaille 
paikoille, niistä tehtiin näyttäviä ja suunnittelijoina oli maan parhai- 
ta arkkitehteja. Ensimmäinen seurahuone valmistui suuriruhtinas- 
kunnan pääkaupunkiin Turkuun. Avajaisia vietettiin naamiaisjuh- 
lilla marraskuussa 1812. Uusklassistisen, kaksikerroksisen kivitalon 
suunnitteli ilmeisesti intendentti Charles Bassi. Seuraavaksi raken- 
nettiin seurahuoneet Vaasaan ja Poriin, ja Helsingin Seurahuoneen 
näyttäviä avajaisia juhlittiin joulukuussa 1833. Suuren kolmikerrok- 
sisen empiretyylisen kivitalon suunnitteli Carl Ludvig Engel. Ku- 
ten muutkin seurahuoneet myös Helsingin Seurahuone oli eliitin 
yksityinen hanke, jota vallanpitäjätkin edistivät — yhtiön osakkeita 
lunasti jälleen muiden muassa keisari Nikolai I. Huonekaluja tuo- 
tiin Pietarista, ja ravintoloitsijaa etsittiin julkaisemalla ilmoituksia 
ulkomaisissa lehdissä. Seurahuoneita rakennettiin vuosikymme- 
nien ajan, ja niissä oli usein kaupungin tasokkaimmat ravintola- 
ja majoituspalvelut. Autonomian ajan seurahuoneet saivat kiitosta 
myös ulkomaisilta matkailijoilta, vaikka matkailua varten niitä ei 
varsinaisesti rakennettukaan ennen 1890-lukua. Seurahuoneiden 
rakentaminen jatkui myös Suomen itsenäistyttyä; silloin niihin ei 
enää tarvittu suurta juhlasalia, vaan ne olivat etupäässä hotelleja. 
(Ringbom 1988; ks. myös Hirn 2007, 16-21; Soini 1963 niteet 1-2.) 
Niin Kaivopuiston kylpyläyhtiön toiminta kuin 1800-luvun 
seurahuoneetkin osoittavat, että matkakohteen ja toimipaik- 
kojen perustamisessa oli mahdollista saavuttaa korkea taso ja 

taloudellinen kannattavuus satsaamalla parhaaseen mahdolliseen 
laatuun arkkitehtuurin, sisustuksen ja palveluiden osalta — kylpy- 
län kohdalla myös ympäröivää puistoaluetta sekä kuljetuksia kos- 
kien. Esimerkiksi seurahuoneiden harjoittama hotellitoiminnan ja 
paikkakunnan asukkaiden ajanviettotarpeiden yhdistäminen näyt- 
tää olleen toimiva ratkaisu, sillä yritysten kannattavuus ei ollut pel- 
kästään matkailun varassa. 


Matkailureittejä ja -kohteita perustetaan ympäri Suomea 
Vuosina 1888-1890 ilmestyi neljänä vihkona Suomen Matkailija- 
yhdistyksen kustantama Matkasuuntia Suomessa, jossa oli valmiik- 
si suunniteltuja matkailureittejä ympäri suuriruhtinaskuntaa. Yksit- 
täisistä nähtävyyksistä suurin painoarvo matkaoppaassa annettiin 
keskiaikaisille linnoille, Monrepos'n puistolle sekä tunnetuiksi tulleil- 
le luontomaisemakohteille. (Suomen Matkailijayhdistys 1888-1890.) 
Vuonna 1889 ilmestyneessä Matkailijayhdistyksen matka- 
oppaassa Helsinki ympäristöineen selostettiin puolestaan monipuo- 
listen tietojen ja vinkkien ohella kaikki pääkaupungin näkemisen 
arvoiset kohteet, etenkin julkiset rakennukset. Päänähtävyyksiksi 
nostettiin uusi Ateneum-rakennus taidekokoelmineen sekä Kaivo- 
puisto merelle avautuvine näköaloineen. Matkailijoita kannustettiin 
lähtemään myös moniin lähistön luontokohteisiin, etenkin kau- 
niiseen saaristoon. Yhtenä ajanviettopaikkana kehuttiin Helsingin 
anniskeluyhtiön voittovaroillaan vastikään perustamaa suosittua 
Korkeasaaren puistoa, jossa oli ravintola, tanssilava ja mahdollisuus 
nauttia piknikkiä luonnon helmassa. Höyrylaivat kulkivat sinne 
puolen tunnin välein. Oppaassa mainittiin myös anniskeluyhtiön 
vastaavanlaisesta puistohankkeesta Seurasaareen. (Suomen Matkai- 
lijayhdistys 1889.) Matkaoppaan ilmestymisvuonna 1889 Korkea- 
saareen perustettiin myös eläintarha ja Seurasaareen valmistuivat 
ensimmäiset rakennukset. Hyväntekeväisyyteen tähdännyt annis- 
keluyhtiö suuntasi nämä lähisaariin rakentamansa kansanpuistot 
kaupungin kasvavalle työväestölle. Suunnittelijoiksi se pestasi hel- 
sinkiläisiä arkkitehteja. (Knapas 1980.) 

Suomessa ei ollut juurikaan eurooppalaisittain merkittavia, his- 
toriallisia kulttuuriympäristöjä, etupäässä vain muutama keski- 
aikainen linna tai niiden raunio. Keskiaikaisia kirkkoja ei vielä 
1800-luvulla pidetty erityisen kiinnostavina — lukuun ottamatta Tu- 
run tuomiokirkkoa - ja osa niistä oli hylätty tyhjilleen. Sen sijaan 
tarjolla oli lukuisia luontomatkakohteita. Innostus niitä kohtaan 
kasvoi matkaoppaiden ja matkakertomusten myötä. 

Vapaa-ajan huvimatkailu oli autonomian ajan Suomessa vain 
joidenkin varakkaimpien kansalaisten harrastus. Romantiikan ajan 
hengessä oltiin kiinnostuneita etenkin koskemattomasta luonnosta 
sen erilaisine ilmentymineen. Keskeinen osa matkailua oli luonnon- 
maisemien ihailu näkötorneista ja puistojen katselu huvimajoista 
ilman erityisiä liikunnallisia ponnisteluja. Ensimmäinen näköala- 
paviljonki rakennettiin Venäjän keisarin ja Suomen suuriruhtinaan 
Aleksanteri I:n vierailua varten Kangasalan harjulle 1819. Käyntiä 
varten raivattiin näkymien tieltä metsää ja tehtiin portaat. Paikka 
sai nimen Keisarinharju. Tampereen Pyynikinharjua puolestaan 
alettiin suojella 1830-luvulla: vuonna 1844 sinne rakennettiin pa- 
viljonki ja seuraavalla vuosikymmenellä puustoa raivattiin, jolloin 
harjusta tuli tunnettu näköalapaikka. Vastaavia luontomatkakohtei- 
ta perustettiin muuallekin. Kuopion Puijolle pystytettiin 1850-luvun 
lopulla näkötorni, ja vuosisadan lopulta lähtien niitä rakennettiin 
niin kaupunkien kukkuloille ja vaaroille kuin maaseudun luonto- 
kohteisiinkin. Edellä mainittujen lisäksi suuriruhtinaskunnan suo- 
sittuja matkailunähtävyyksiä olivat muun muassa Imatrankoski, 
Aavasaksa, Olavinlinna ja Koli. (Hirn 1987, 9, 37-140; Markkanen 
1987, 148—204, 245—251.) Monet luonnonmaisemat ja muut nähtä- 
vyydet olivat tulleet tunnetuiksi matkakirjallisuudesta, runoudesta 
ja kuvataiteesta, myöhemmin myös valokuvista. Matkakohteita ja 
-reittejä oli alkanut viitoittaa etenkin vuosina 1845-1852 ilmestynyt 
Zacharias Topeliuksen kuvateos Finland framstäldt i teckningar. 
(Hirn 1978; 1987; Häyrynen 2005; Paaskoski 2005, 64—111; Hauta- 
järvi 2014, 61-67, 88-90.) 

Imatrasta kehitetään luontomatkakohde 

Kun keisarinna Katariina II matkasi hoviseurueensa kanssa heinä- 
kuussa 1772 ihailemaan Imatrankoskea, rakennettiin vierailua var- 
ten kaksi huvimajaa ja niitä yhdistämään laudoitettu ja kaitein va- 
rustettu kävelytie. Kiinnostus kosken mahtavuutta kohtaan kasvoi, 
kun sitä kuvailtiin useissa matkakertomuksissa. Vuonna 1822 alueen 
maaherra kielsi metsän hakkaamisen kosken ympäriltä, sillä kas- 
keamisen ohella oli kaadettu suuret määrät puita heitettäväksi kuo- 
huihin matkailijoiden huviksi. Lopulta koski rantoineen ostettiin 
valtiolle, ja keisari hyväksyi sen ympäristöön laaditun kruununpuis- 
ton suunnitelman vuonna 1842. Valtiovalta oli kuitenkin alkanut jo 
kesällä 1829 maaherran johdolla kehittää Imatrasta matkakohdetta 
rakentamalla kosken länsirannalle kreikkalaistyylisen näköala- 
paviljongin ja itärannalle pienemmän huvimajan, pystyttämällä 
alueelle aitoja ja ranskankielisiä opasteita sekä aloittamalla ympäris- 
tön säännöllisen kunnossapidon. Koska läheisen kestikievarin taso 
oli surkea — matkailijathan olivat säätyläisiä — ryhdyttiin julkisilla 
varoilla puuhaamaan Imatralle majataloa. Paikallisten toteutetta- 
vaksi uskottu hanke epäonnistui kuitenkin kaikin tavoin. Valmis- 
ta ei tullut millään, rakennustyö oli kehnoa ja vasta yli kymmenen 
vuoden päästä, monien tarkastuskäyntien ja uhkavaatimusten jäl- 
keen, oli kesäkauden 1846 alkaessa saatu pystyyn mökki metsän- 
vartijalle sekä pieni, vaatimaton majatalo, jota pian oli jo korjattava. 
(Hirn 1978, 12-57; Hirn 1987, 39-41, 49, 67-69, 92.) 

Kun junarataosuus Viipurista Pietariin valmistui vuoden 1870 
alussa, havahduttiin Suomen senaatissa Imatran matkailun kehit- 
tämistarpeisiin. Valtio etsi julkisilla kuulutuksilla yrittäjää, joka ot- 
taisi matkailutoiminnan hoidettavakseen. Saman vuoden marras- 
kuussa perustettiin vakavaraisten viipurilaisten liikemiesten Imatra 
Aktiebolag. Valtion lainoitusta apunaan käyttäen yhtiö purki ma- 
jatalon ja rakensi tilalle kaksikerroksisen hotellin, johon se järjes- 
ti kansainvälisen tason palvelut. Kesällä 1871 valmistuneen, puu- 
arkkitehtuuriltaan sveitsiläistyylisen hotellin suunnitteli Yleisten 
rakennusten ylihallituksen ylitirehtööri Axel Hampus Dalström. 
Samanaikaisesti Imatra-yhtiö kunnosti vanhaa ja rakensi uutta 

Kuva 2. Imatrankoski oli aikoinaan Suomen tärkeimpiä matkailukohteita. 
Sen majoitus- ja ravintolapalvelut olivat vaatimattomat, kunnes kesällä 
1871 sinne avattiin kansainvälisen tason hotelli. Jyrkkälappeisine katto- 
pintoineen, pitkine räystäineen ja koristeellisine puuleikkauksineen se 
edusti Euroopassa tuolloin muodikasta sveitsiläistyyliä. Karl Emil Ståhl- 
bergin kesällä 1898 ottamassa valokuvassa näkyy hevosajoneuvoja odot- 
tamassa matkailijoita. Kuva: Historian kuvakokoelma, Museovirasto. CC 
BY 4.0. 


maantietä sekä teetätti kaksitoista hevosvetoista diligenssivaunua 
ja kaksi höyryalusta. Yhtiö alkoi markkinoida Imatraa ja myydä 
sinne pakettimatkoja. Matkailijoita tuli etenkin Pietarista, ja hei- 
tä kuljetettiin Viipurista Imatralle päivittäin. Höyrylaiva puksutti 
Saimaan kanavaa pitkin Juustilan sululle, jossa vaihdettiin Rättijär- 
velle jatkavaan höyryalukseen. Loppumatka köröteltiin diligenssis- 
sä. Kesällä 1871 yhtiö avasi kosken ylittävän köysiradan. Imatrasta 
oli saatu kehitettyä mainio matkakohde hyvillä palveluilla, mutta 
ongelmiakin oli: vuosikymmenestä toiseen paikalliset asukkaat 
häiritsivät matkailijoita kaupustelemalla ja kerjäämällä, mistä vi- 
ranomaiset ja kansanvalistajat matkakohteen ja Suomen maineen 

tahrautumisen pelossa yrittivat turhaan tehda loppua. (Hirn 1978, 
58-96; Hirn 1987, 111-116.) 

Junaliikenne Imatralle alkoi marraskuussa 1892. Paria kuukaut- 
ta myöhemmin pidettiin uuden hotellin vihkiäiset, joihin oli kut- 
suttu myös sanomalehtimiehiä ympäri maailmaa sekä tunnettuja 
suomalaisia taiteilijoita ja kirjailijoita. Markkinointitempaus kesti- 
tyksineen huipentui puolen tunnin näytökseen, jossa kosken pyör- 
teitä valaistiin erivärisillä valonheittimillä. Uuden puurakenteisen 
hotellin oli suunnitellut ylihallituksen arkkitehti Magnus Schjerf- 
beck. Imatra-yhtiö rakennutti sen valtion korottomalla lainalla, ja 
vanha hotelli siirtyi samalla valtion omistukseen. Uusi hotelli katosi 
kuitenkin tulen kitaan jo vuoden kuluttua, ja sama onnettomuus 
kohtasi keväällä 1901 vanhaa hotellia, joka oli vastikään kunnostet- 
tu. Imatralle oli kuitenkin perustettu jo pari yksityistäkin hotellia 
1800-luvun lopulla. Kosken kuohujen katselun lisäksi matkailijoille 
oli tarjolla purjehtimista, retkeilyä, kalastusta, soutelua, tennistä ja 
koti- ja ulkomaisten sanomalehtien lukemista. (Hirn 1978, 97—150.) 

Suomalaiset vakuutusyhtiöt olivat kieltäytyneet puurakenteis- 
ten hotellien vakuuttamisesta jo Imatran ensimmäisen hotellipalon 
jälkeen, joten siinäkin mielessä tuntui järkevältä tehdä uusi hotelli 
kivirakenteisena. Syksyllä 1903 avattiin valtion varoilla tehty, tiiles- 
tä muurattu Grand Hötel de Cascade, jota hoiti Imatra-yhtiö. Ra- 
vintolan ohella siinä oli 72 matkustajahuonetta, jotka poikkesivat 
toisistaan huomattavasti tasoltaan ja hinnoittelultaan — tavoitteena 
oli houkutella erityyppisiä matkailijoita. Niin hotellin kuin palve- 
lunkin laatu oli korkealla, asiakaskunta kansainvälistä, tarjoilijat 
frakeissa ja henkilökuntaa palkattu ulkomailta, lähinnä Pietarista, 
kuten jo ensimmäisessä hotellissa. Paheksuntaa herättikin se, että 
valtion varoilla rakennetussa hotellissa vain yksi henkilökunnan jä- 
sen osasi suomea. Linnamaisen, jugendtyylisen hotellin suunnitteli 
arkkitehti Usko Nyström. Paikkaa alettiin kutsua Valtionhotelliksi, 
ja sillä nimellä se tunnetaan edelleen. (Hirn 1978, 151-174.) 

Luontomatkakohteita harjuille ja vaaroille 

Venäjän keisari Aleksanteri I pysähtyi tarkastusmatkallaan kesä- 
kuussa 1803 Punkaharjulle ja kielsi siellä puiden kaatamisen ja kas- 
keamisen. Vuonna 1843 harjumaisema suojeltiin ostamalla maat 
valtiolle ja perustamalla sinne kruununpuisto. Pari vuotta myöhem- 
min rakennettiin Punkaharjun molempiin päihin sveitsiläistyyliset 
metsänvartijan talot, joista toisessa oli näkötorni ja majoitushuo- 
neita matkailijoille. Puutalot suunnitteli intendentinkonttorin joh- 
taja Ernst Bernhard Lohrmann, joka piirsi myös antiikin temppeliä 
muistuttavan pienen puupaviljongin läheiseen Kirkkosaareen. Har- 
julle tehtiin kävelyteitä ja niiden varrelle aseteltiin penkkejä. Tar- 
joiluista matkailijoille vastasi metsänvartijan vaimo. Vuonna 1879 
valmistui laajennus, jonka myötä Punkaharjulla oli valtionhotelli 
henkilökuntineen. Vuonna 1914 lähistöllä avattiin lisäksi tiiliraken- 
teinen Hotelli Finlandia, jota mainostettiin Suomen ajanmukaisim- 
pana. Kaikki huoneet oli sisustettu huolitellusti eri tavoin. Hotellin 
kalusteineen piirsivät arkkitehtiveljekset Valter ja Ivar Thomé. Ho- 
telli Finlandia suunniteltiin ympäri vuoden toimivaksi ja uutta oli 
se, että asiakkaita houkuteltiin myös talviurheilu-, kalastus- ja met- 
sästysmahdollisuuksilla. Matkailijoiden määrä kuitenkin romahti 
Punkaharjulla kuten muuallakin ensimmäisen maailmansodan sy- 
tyttyä. (Soini 1963 nide 2, 175-178; Hirn 1987, 69-72, 123-127; Paas- 
koski 2005, 42-43, 112-141.) 

Aavasaksan vaara alkoi saada tunnettuutta, kun siellä vuonna 
1736 käyneen ranskalaisen astemittausretkikunnan johtaja Pierre 
Louis de Maupertuis mainitsi sen näkemisen arvoisena kohteena 
kirjassaan La figure de la terre. Kun Aavasaksaa kuvailtiin toistu- 
vasti matkakirjallisuudessa 1800-luvun alusta lähtien, sinne saapui 
kaukaisia maita myöten matkailijoita katsomaan keskiyön aurinkoa. 
Matkailijoiden määrän kasvaessa tarvittiin palveluja, ja niinpä val- 
tio ryhtyi kehittämään Aavasaksaa matkailukohteena. Vuonna 1878 
vaaran maa-alueet ostettiin paikallisilta talonpojilta, niille perustet- 
tiin kruununpuisto ja Yleisten rakennusten ylihallituksessa alettiin 
piirtää vaihtoehtoisia suunnitelmia matkailumajalle. Ylitirehtööri 

Dalström suunnitteli runsaasti koristellun uusklassistisen, lasisei- 
näisen aurinkotemppelin, mutta senaatti hylkäsi suunnitelman kal- 
liina ja epäkäytännöllisenä. Polyteknillisen koulun arkkitehtuurin 
opiskelijoille vuonna 1880 järjestetyn kilpailun tuloksena Aavasak- 
san laelle saatiin norjalaisen mallin mukaan muinaispohjoismaiseen 
tyyliin rakennettu hirsitalo, jonka suunnitteli Hugo Emil Sauren. 
Siinä oli avoveranta, suuri tupa matkailijoille, keittiö sekä huone 
metsänvartijalle. (Hirn 1987, 18, 116-119; Hautajärvi 2014, 88-97.) 
Tästä käy ilmi arkkitehtuurikilpailujen suotuisa vaikutus myös mat- 
kailun hankkeissa, sillä opiskelijapojan käytännönläheinen mutta 


Kuva 3. Aavasaksa on yksi Suomen suuriruhtinaskunnan kehittämistä ja 
edelleen toimivista maisemamatkailukohteista. Kruununpuisto perus- 
tettiin vuonna 1878, ja viisi vuotta myöhemmin valmistui koristeellinen, 
muinaispohjoismaiseen tyyliin rakennettu matkailumaja. Kalusteitaan 
myöten säilynyt hirsipaviljonki on nykyisen Lapin maakunnan vanhin 
matkailurakennus. 1960-luvun valokuvassa näkötorni on vielä rakenta- 
matta. Kuva: Pekka Kyytinen, Kansatieteen kuvakokoelma, Museoviras- 
to. CC BY 4.0. 

silti onnistuneella tavalla romanttishenkinen ehdotus paihitti ver- 
tailussa valtakunnan ykkösarkkitehdin näyttävän suunnitelman. 

Kävijämäärien lisääntyessä valtio rakensi vuonna 1927 Aavasak- 
salle ruokailu- ja levähdyspaikaksi klassistishenkisen katoksen, jo- 
ka nykyään toimii kahvilana. 1930-luvun puolivälissä tehtiin myös 
autotie vaaran laelle. Kauan kaivattu näkötorni Aavasaksalle saatiin 
vasta vuonna 1969, kun maisemien katseluun perustunut matkailu 
oli jo hiipumassa. (Hautajärvi 2014, 97-98.) 

Kolista tuli tunnettu 1890-luvun alussa, kun karelianismin in- 
noittamia taiteilijoita matkasi ihailemaan sen laelta avautuvia laa- 
joja näkymiä. Pian tämän jälkeen Suomen Matkailijayhdistyksen 
paikallisosasto vuokrasi maata Ukko-Kolin huipun läheltä, raken- 
nutti sinne vuonna 1896 pienen hirsirakenteisen matkailumajan ja 
alkoi järjestää alueelle laivaliikennettä. Kun vaaraa uhkasivat hak- 
kuut, osti Metsähallitus Matkailijayhdistyksen aloitteesta vuonna 
1907 ison osan maista ja muutti ne luonnonsuojelualueeksi käve- 
ly- ja polkuverkostoineen. Samalla Metsähallitus otti hoitaakseen 
Kolin ”Ylämajan” rakensi siihen toisen kerroksen ja alkoi myöhem- 
min myös ylläpitää ”Alamajaa” vaaralta juurelta ostamansa torpan 
pihapiirissä. Vuodesta 1920 lähtien majoja hoiti Suomen Matkaili- 
jayhdistys. Kesällä 1930 avattiin valtion rakennuttama Kolin mat- 
kailumaja, jonka osana oli vanha Ylämaja. Autotie lakialueelle val- 
mistui 1933, ja pari vuotta myöhemmin Ylämaja muutettiin ympäri 
vuoden toimivaksi. Kolilla alettiin kehittää talvimatkailua, rinteille 
tehtiin hiihtoreittejä ja helmikuussa sinne 1937 avattiin pujottelu- 
rinne. (Levämäki 1937, 22-24; Markkanen 1987, 175, 193, 245-246; 
Partanen 2016.) 

Suomen luontomatkailun perusta luotiin, kun valtio alkoi 
1800-luvun alkupuolelta lähtien vaalia ja kehittää tunnetuksi tul- 
leita maisemakohteita muuttamalla niitä luonnonsuojelualueiksi ja 
järjestämällä niihin erilaisia palveluja. Monet suuriruhtinaskunnan 
aikaiset luontonähtävyydet — esimerkiksi Punkaharju, Aavasaksa ja 
Koli — ovat nykyisin arvokkaita kulttuuriympäristöjä. Hyvin mark- 
kinoituina ne voivat houkutella matkailijoita myös tulevaisuudessa, 

Kuva 4. Kolista kehitettiin 1800-luvun lopulta lahtien luontomatkakohde 
kansallisromantiikan hengessä. Valtion rakennuttama uusi matkailuma- 
ja avasi ovensa vuonna 1930. Sen kuistilta saattoi ihailla Pieliselle avau- 
tuvaa näkymää, joka lumoaa matkailijoita edelleen. Ylämaja purettiin 
uuden hotellin tieltä 1960-luvun lopulla. Kuva: Pietinen 1936, Historian 
kuvakokoelma, Museovirasto. CC BY 4.0. 


sillä kauniiden maisemien ja luonnon ohella niihin liittyy myös 
kiinnostavaa historiaa. 

Korkeatasoinen arkkitehtuuri liitettiin jo varhain osaksi Suo- 
men luontomatkakohteiden kehittämistä. 1830-luvun alussa aloi- 
tetun Imatran majatalohankkeen kaikinpuolinen epäonnistuminen 
näyttää vahvistaneen rakennushallinnon ja arkkitehtien asemaa 
matkailun suunnittelussa, sillä siitä lähtien valtion rahoittamia 
matkailurakennuksia ei selvästikään lähdetty enää toteuttamaan 
kansanomaisin keinoin ja pelkästään paikallisen osaamisen tur- 
vin, jollaiseen oli totuttu talonpoikien rakentamissa ja ylläpitämissä 
maaseudun majataloissa. Punkaharjun kruununpuistoon vuonna 
1845 valmistuneet, hienostunein puuleikkauksin koristellut ra- 
kennukset viitoittivat esimerkkiä ammattimaisen suunnittelun ja 

rakennuttamisen matkailukohteelle tuomasta lisäarvosta. Valtion 
rahoittamia matkailurakennuksia alkoivat suunnitella virka-arkki- 
tehdit ja 1800-luvun lopulta lähtien myös yksityiset arkkitehdit, kun 
etenkin Helsinkiin perustettiin arkkitehtitoimistoja. 


Suomen matkailua edistämään perustetaan kansallinen yhdistys 
Suomea käsittelevät vanhat matkakertomukset ja majatalojen vie- 
raskirjat ovat täynnä merkintöjä niin hyvästä kuin heikkotasoises- 
takin majoitus- ja ravitsemustarjonnasta ja palveluista. Matkaajien 
moitteet kohdistuivat usein syrjäisempien seutujen majoituspaik- 
kojen, etenkin maalaistaloissa toimineiden kestikievareiden, huo- 
noon hoitoon, epäsiisteyteen, syöpäläisiin, kelvottomaan ruokaan 
tai ruoan puutteeseen, ylihinnoitteluun sekä huonokäytöksiseen ja 
humalaiseen majatalonpitäjään. Tyytymättömyyttä palvelutasoon 
ilmeni myös varhaisimmissa valtion rakennuttamissa kohteissa. 
(Esim. Soini 1963; Hirn 1978; 1987; Mauranen 1999; Nenonen 1999.) 
Kun valtio antoi matkailurakennuksiaan yksityishenkilöiden tai 
yritysten hoidettaviksi, voitiin rekrytointeja ja hotellin- ja ravinto- 
lanpito-oikeuksien sopimuksia tehtäessä välillä epäonnistua, jolloin 
paikan huono hoito ja palvelutaso vaikuttivat negatiivisesti matka- 
kohteeseen ja sen maineeseen. 

Valtiolla oli autonomian aikana taitoa perustaa ja kehittää ylim- 
mille sosiaaliluokille suunnattuja, ainutlaatuisia luontomatkakohtei- 
ta ja suunnitella niihin korkeatasoista arkkitehtuuria ja ympäristöä, 
mutta vaikeutena näyttää usein olleen yksittäisten palveluntarjo- 
ajien laatutason kontrolloiminen ja sääteleminen. Ratkaisu ongel- 
maan löytyi, kun Suomen Matkailijayhdistys ja myöhemmin myös 
valtionyhtiö Oy Alkoholiliike Ab ravintolayhtiöineen alkoivat hoi- 
taa monia toimipaikkoja keskusjohtoisesti suunnitelluilla ja organi- 
soiduilla malleilla, mikä tarkoitti käytännössä hyvän palvelulaadun 
standardointia ja tuomista maaseutukohteisiinkin. 

Euroopassa ryhdyttiin perustamaan matkailuharrastusta edis- 
täviä yhdistyksiä 1800-luvun puolivälissä. Norjassa matkailijayh- 
distys aloitti toimintansa vuonna 1868, Ruotsissa 1885 ja Tanskassa 
1888. Vuonna 1887 perustettiin Suomen Matkailijayhdistys (SMY), 

joka alkoi innostaa suomalaisia matkustamaan kotimaansa tunnet- 
tuihin maisemakohteisiin isänmaanrakkauden kasvattamisen hen- 
gessä. Matkailijayhdistyksen perustajat ja keskeiset henkilöt olivat 
korkeasti koulutettuja, etupäässä ruotsinkielisiä miehiä. Toimintaa 
johdettiin Helsingistä, jossa oli yhdistyksen keskustoimisto. Yhte- 
ydet maakuntiin olivat kuitenkin vahvat, sillä ympäri maata toimi 
aktiivisia paikallisosastoja — vuodesta 1940 jäsenyhdistyksiä. Ensim- 
mäiset paikallisosastot oli perustettu samaan aikaan kuin yhdistys- 
kin. Matkailijayhdistyksellä oli myös paikallisia asiamiehiä ja tie- 
dotustoimistoja. Vuodesta 1925 alkaen johtokunnan rinnalla toimi 
neuvottelukunta, johon valittiin jäsenet eri puolilta maata. Suomen 
Matkailijayhdistyksestä kehittyi alansa merkittävä yleishyödyllinen 
toimija ja kansalaisjärjestö. Vuonna 1937 sillä oli jo 21 000 jäsentä. 
(Levämäki 1937; Markkanen 1987.) 

Suomen Matkailijayhdistys teki heti perustamisestaan lähtien 
monipuolista työtä matkailuolojen kehittämiseksi ja osallistui myös 
liikenneyhteyksien parantamiseen ja ylläpitoon. Se julkaisi matka- 
oppaita ja markkinoi Suomea matkailumaana paitsi oman maan 
kansalaisille myös ulkomailla, muun muassa osastoillaan Pariisin 
maailmannäyttelyiden 1889 ja 1900 Suomen paviljongeissa. Yhdis- 
tys teki myös aloitteita luonnonsuojelualueiden perustamiseksi. 
Sen lukuisista toimipaikoista ensimmäinen oli Raaseporin linnan 
raunioiden viereen 1893 rakennettu pieni puurakennus, joka toimii 
edelleen kahvilana. Matkailijayhdistys oli tärkeässä roolissa myös 
Kolin matkailun kehittämisessä sen alkuvaiheista lähtien. Lisäksi se 
kunnosti vuonna 1912 Vaalasta ostamansa Uutelan tilan matkailu- 
majaksi sekä avasi Suursaaressa ravintolan 1922 ja Vaalassa koski- 
venematkailijoita varten ostetun hotellin 1926. (Levämäki 1937; 
Soini 1963 nide 2, 178-180; Markkanen 1987.) Tämän jälkeen Mat- 
kailijayhdistyksen toiminta keskittyi Lappiin, vaikka se perusti myös 
muualle Suomeen useita uusia toimipaikkoja ja laajensi entisiä. 

Suomen Matkailijayhdistyksestä tytäryhtiöineen kasvoi vuosi- 
kymmenten myötä valtakunnallinen, suuri ja vaikutusvaltainen 
matkailun keskusjärjestö, jonka laajaan organisaatioon kuului par- 
haimmillaan isoja hotelli- ja ravintolaketjuja sekä leirintäalueiden 

verkosto. Vuoden 1965 organisaatiouudistuksessa yhdistys nimet- 
tiin Suomen Matkailuliitoksi. (Levamaki 1937; Soini 1963 nide 2, 
179, 218-226, 264-267; Markkanen 1987; Hautajarvi 2014.) Perin- 
teikkään ja merkittävän matkailujärjestön tarina päättyi vuonna 
2001 konkurssiin (Hautajärvi 2014, 195). Yli sata vuotta toiminut 
Matkailuliitto täytti kuitenkin hyvin alkuperäisen tehtävänsä Suo- 
men matkailuolojen kehittämisestä. 


Itsenäisen Suomen kansallinen matkailuprojekti 


Matkailun kehittäminen liittyi Suomessa 1800-luvulta lähtien osal- 
taan itsenäisyystaisteluun. Maan itsenäistyttyä matkailu alettiin 
mieltää entistä tärkeämmäksi osaksi kansakunnan ja sen identi- 
teetin rakentamista, ja kotimaanmatkailulla ajateltiin myös kas- 
vatettavan maanpuolustushenkeä. Suomen Matkailijayhdistys sai 
keskeisen roolin nuoren tasavallan matkailun suunnittelussa, toteut- 
tamisessa, kehittämisessä ja markkinoinnissa valtion tukiessa työtä 
ja osallistuessa siihen. Matkailijayhdistys käytännössä loi Suomen 
matkailupolitiikan ja suunnitteli ja rakensi matkailua yhdessä val- 
tion kanssa. Se rakennutti matkailumajoja etenkin etäisiin matka- 
kohteisiin, jonne yksityisiä yrittäjiä ei saatu perustamaan matkailu- 
palveluja. Suomen matkailun rakentaminen oli suunnitelmallinen ja 
pitkäjänteinen projekti, jossa houkuteltiin sekä oman maan kansa- 
laisia että ulkomaalaisia matkustamaan Suomen kulttuuri- ja luon- 
tokohteisiin. (Markkanen 1987; Hautajärvi 2014, 98-253, 351-357.) 
Suomen Matkailijayhdistyksen kunnianhimoisia tavoitteita ja 
innokasta aloitteellisuutta kuvaa hyvin sen vuonna 1927 julkaisema 
”lentokirjanen” Miksi ja miten Suomesta olisi kehitettävä matkailu- 
maa. Teksti oli pamflettimaista, ja sen kirjoittajaksi oli merkitty 
yhdistyksen johtokunta. Kohteena oli ensisijaisesti valtiovalta, jota 
vaadittiin rahoittajaksi. Suomen liikenneoloja pidettiin kirjasessa 
”mukiinmenevinä” ja kehittyvinä, mutta majoitustarjontaa koko- 
naisuudessaan - muutamaa isoimpien kaupunkien hotellia lukuun 
ottamatta — tasoltaan niin kurjana ja määrältään riittämättömänä, 


81 


https://doi.org/10.21435/tl.283 


HARRI HAUTAJARVI 


että se muodosti kirjoittajien mukaan umpikujan matkailun kehi- 
tykselle. Siksi Suomea ei voitu edes markkinoida ulkomailla mat- 
kailumaana, vaikka kiinnostus olisi ollut kasvamassa. Niidenkin 
suomalaisten, joilla oli mahdollisuus matkustaa omassa maassaan, 
kerrottiin menevän mieluummin ulkomaille voidakseen nauttia 
kunnon mukavuuksista. Kirjasessa lueteltiin ulkomaisia esimerk- 
kejä matkailun kehittämisestä, valtion tuesta, markkinoinnista ja 
kansantaloudellisesta merkityksestä. Ensimmäinen maailmansota 
oli sen mukaan lamauttanut koko Euroopan matkailun, mutta muut 
maat satsasivat siihen nyt täyttä päätä. ”Turistiteollisuus” toisi myös 
Suomen valtiolle monenlaisia mutta etenkin taloudellisia hyötyjä 
muun muassa liikennevälineiden lipputuloina, jos valtio ensin vain 
tukisi matkailun kehittämistä. ”Muukalaisten vierailujen merkitys- 
tä propagandatyössä maan tunnetuksitekemiseksi” pidettiin myös 
tärkeänä uudelle valtiolle. Kyse oli nuoren tasavallan suvereniteetin 
vahvistamisesta. (Suomen Matkailijayhdistys 1927.) 
Matkailijayhdistyksen kirjanen sisälsi Suomen matkailun kehit- 
tämisen kokonaissuunnitelman ja ehdotuksen surkeaksi kuvatun 
matkailumajoituksen nostamiseksi edes vähimmäistasolle. Karttaan 
oli piirretty maan suosituimmat matkailureitit. Niistä tulevaisuu- 
den kannalta tärkeimpänä pidettiin Petsamoon rakenteilla ollutta, 
tuolloin vielä keskeneräistä maantietä. Matkailijat haluttiin saada 
viipymään Suomessa, sillä ”[j]otta valtio saisi suurimman mahdol- 
lisen hyödyn matkailijoista, on nämä luonnollisesti saatava teke- 
mään mahdollisimman pitkiä matkoja” Karttaan oli reittien var- 
sille merkitty paikat uusille, tarvittaville hotelleille sekä nykyisten 
laajennuksille. Talousarvion ja pohjapiirustusten kera Matkailija- 
yhdistyksen kirjasessa kerrottiin millaista majoitusta tulisi rakentaa: 


"Mannermaan loistohotelleja ei meillä kaivata. Meidän hotelliemme 
tulee olla tarkoituksenmukaisesti rakennettuja sekä yksinkertaisesti ja 
aistikkaasti sisustettuja. Niissä tulee olla kyllin monta makuuhuonetta, 
suuri, kodikkaasti sisustettu halli tai seurusteluhuone, käytännöllisesti 
suunnitellut talous-, keittiö- ja tarjoiluosastot. Ainoana 'ylellisyytenä ol- 
koot mukavat vuoteet, runsas vedensaanti, mieluimmin juokseva kylmä 
ja lämmin vesi, kylpyhuoneet ja W. C. 

Näitä hotelleja ei ole vuokrattava liikkeenharjoittajille, jotka kiskovat 
mahdollisimman suuren voiton itselleen. Pääasia on, että hoito on ensi- 
luokkainen ja kelpaa malliksi yksityishotelleille, joiden piankin täytyi- 
si kohottaa tasoaan. Yleisö oppisi tietämään, mitä sillä on oikeus vaatia 
yksinkertaiselta, mutta hyvin hoidetulta hotellilta eikä enää tyytyisi mi- 
hin tahansa niinkuin nykyään” (Suomen Matkailijayhdistys 1927, 14-15.) 


Miksi ja miten Suomesta olisi kehitettävä matkailumaa oli reipas- 
henkinen manifesti, jonka innostamana Matkailijayhdistys alkoi 
selvästikin lähestyä kehittelemiään tavoitteita. Kirjasessa ehdotetul- 
la tavalla alettiin pian suunnitella ja rakentaa hotelleja ja matkailu- 
majoja ympäri maata tuntuvalla valtion rahoituksella. 


Suuntana Lappi ja Petsamo 

Pian Suomen itsenäistyttyä alettiin matkailupolitiikkaa suunnata 
erityisesti Lappiin, jossa siihen asti oli vieraillut vain satunnaisia 
matkailijoita. Lapin matkailu alkoi Petsamon alueen Suomeen liit- 
tämisen ja Jäämerentien rakentamisen myötä 1920-luvulla. Lapista 
ja Petsamosta kehitettiin tärkeä matkailualue ja keskeinen osa ulko- 
maille suunnattua matkailumainontaa ja Suomi-kuvaa. (Markka- 
nen 1987, 218-234; Hirvelä 1999; Hautajärvi 2014.) 

Lappiin ja Petsamoon keskitettiin suurimmalta osin sekä Suomen 
Matkailijayhdistyksen toiminta että iso osa valtion matkailurakenta- 
misesta. Aluksi, vuodesta 1924 lähtien, Matkailijayhdistys kunnosti 
käyttöönsä Ivalo-Petsamo-maantien varrella sijaitsevia majatalo- 
ja. Ne olivat arkkitehti Thure Hellströmin Tie- ja vesirakennusten 
ylihallituksessa suunnittelemia ja valtion vuonna 1917 rakentamia. 
Hirsirakenteiset tyyppimajatalot piharakennuksineen muistuttivat 
maalaistaloja, ja ne sisustettiin talonpoikaishenkisesti. (Hautajärvi 
2014, 99, 103-110, 351-352.) 

Valtio rakensi uusia matkailumajoja sitä mukaa kun Jäämeren- 
tie valmistui. Yläluostarilla maja avattiin 1928 ja tien päätepistees- 
sä Petsamovuonon rannalla Liinahamarissa 1932. Thure Hellström 
suunnitteli matkailumajat pohjoismaisen klassismin hengessä. Sa- 
maa tyyliä mukailivat myös kesällä 1930 valmistunut, Väinö Vähä- 
kallion suunnittelema Ivalon matkailumaja sekä seuraavana kesänä 

avattu, arkkitehti Waldemar Wileniuksen Yleisten rakennusten yli- 
hallituksessa piirtämä Kolttakönkään matkailumaja. Molemmissa 
punamullatuissa puurakennuksissa, kuten myös Vähäkallion suun- 
nittelemassa ja valtion rakennuttamassa Kolin matkailumajassa, 
tavoiteltiin kansallisromanttista, talonpoikaista henkeä. Kaikkien 
edellä mainittujen matkailumajojen toimintaa ylläpiti Matkailija- 
yhdistys. (Hautajärvi 2014, 110-118, 124-127, 181-182.) 

Merkittävä osa sekä valtion että Suomen Matkailijayhdistyksen 
matkailurakentamisesta ja -toiminnasta keskitettiin Lapin lääniin 
etenkin 1930-luvulla ja vielä kahdella seuraavallakin vuosikymme- 
nellä. 1930-luvun alussa, kun valtio oli ryhtynyt tukemaan Matkai- 
lijayhdistyksen toimintaa taloudellisesti, sijaitsi Matkailijayhdistyk- 
sen yhdestätoista toimipaikasta peräti kahdeksan Lapissa, Ivalon ja 
Petsamon välisen uuden Jäämerentien varrella. Valtio rakensi Petsa- 
mon reitin varteen ja muualle Lappiin lukuisia matkailurakennuksia 
ja vuokrasi ne Matkailijayhdistykselle. Vuosina 1936—1937 yhdistys 
toteutti Lapissa laajan rakennus- ja kunnostusohjelman valtion ta- 
kaamalla obligaatiolainalla. Vuonna 1939 valtio ryhtyi — seuraavaksi 
kesäksi suunniteltuja Helsingin olympiakisoja silmällä pitäen — usei- 
den Lapin matkailurakennusten uudisrakentamis- ja laajennustöi- 
hin, jotta Suomeen saapuville matkailijoille saataisiin hyvätasoista 
majoitusta. 1930-luvun jälkipuolisko oli taloudellista nousuaikaa, 
mikä heijastui vauhdikkaana kasvuna Suomen matkailutoiminnassa 
ja -rakentamisessa. (Hautajärvi 2014, 99, 191-198, 352.) 


Matkailua luodaan maisemilla ja arkkitehtuurilla 1920-1960-luvuilla 
Hotelli Pohjanhovin avaaminen Rovaniemellä elokuussa 1936 oli 
merkkitapaus niin Suomen matkailussa, hotelli- ja ravintolatoimin- 
nassa kuin arkkitehtuurissakin. Kemijoen rantapuistossa sijainneen 
hotellin suunnittelivat arkkitehdit Pauli ja Märta Blomstedt. Vaikut- 
tava arkkitehtuuri, hienostunut sisustus ja monet tekniset uutuudet 
tekivät Pohjanhovista tunnetun ja hohdokkaan hotellin sekä yhden 
suomalaisen funktionalismin merkittävimmistä kokonaistaidete- 
oksista. Pohjanhovi sai osakseen ihailua, ja siitä tuli malli uuden- 
tyyppiselle ja -tyyliselle hotellille — jopa nähtävyys itsessään. Uutta 


84 


https://doi.org/10.21435/tl.283 


2 MITEN SUOMEN MATKAILUA ON SUUNNITELTU? 


oli myös se, että hotellin päärakennuttaja oli Oy Alkoholiliike Ab, 
jonka valtio oli perustanut alkoholimonopolikseen kieltolain lak- 
kauttamisen myötä 1932. Ruotsin valtion alkoholiyhtiön esimerk- 
kiä seuraten Alkoholiliike oli avannut jo syksyllä 1933 Helsingissä 
Blomstedtien suunnitteleman Ravintola Alkon kiinnostuen pian 
myös hotelleista. Pohjanhovi olikin uudenlainen luokkayhteiskun- 
nan luomus: paraatipuolella oli hotellin ja sen näyttävän eteishallin 
yhteydessä korkeatasoinen ensimmäisen luokan ravintola, jonka 
anniskelualueisiin kuului aulatilojen lisäksi Kemijoelle avautuva 
terassi sekä suuri kattoterassi. Saman rakennuksen toisella puolel- 
la oli ilmeeltään karu, tarjoiluvalikoimaltaan suppeampi ja tiukas- 
ti valvottu kansanravintola — ilman terassia — ja Alkoholiliikkeen 
myymälä. Kahta eritasoista ravintolaa yhdisti valoisa ja moderni 
suurkeittiö, ja tämä käytännöllinen ratkaisu alkoi yleistyä Suomes- 
sa. Matkailijayhdistys hoiti Pohjanhovin toimintaa, mutta alkuvai- 
heessa sen omistusosuus kiinteistöyhtiössä oli vain viisi prosenttia. 
(Hautajärvi 2014, 135—155.) 

Pohjanhovia lukuun ottamatta Suomen Matkailijayhdistys ei 
suunnannut tarmoaan kaupunkeihin eikä kauppaloihin, vaikka 
olikin arvostellut niissä sijaitsevien vähäisten hotellien ja matkus- 
tajakotien vaatimatonta tasoa. Sen sijaan se perusti toimipaikkan- 
sa maaseudulle ja miltei asumattomille alueille, joissa ei vielä ollut 
matkailupalveluja. Matkailijayhdistys perusti ja loi matkailukoh- 
teita muun muassa uusiin kansallispuistoihin ja muihin tärkeisiin 
luonnonmaisemakohteisiin, jotka olivat yleensä saaneet mainetta 
tunnettujen ulkomaisten tai suomalaisten pioneerimatkaajien vie- 
railujen myötä. (Hautajärvi 2014.) 

Maaliskuussa 1938 avattiin Pallastunturin hotelli keskelle vasta 
perustettua kansallispuistoa. Rakennuttajana oli Matkailijayhdis- 
tys ja suunnitelmat laadittiin Väinö Vähäkallion arkkitehtitoimis- 
tossa. Pallastunturin hotelli oli ensimmäinen hiihtourheilua varten 
tehty matkailurakennus, ja siitä tuli lyhyeksi aikaa muotitietoisten 
ja varakkaiden lomanviettopaikka. Valkoiseksi rapattuna kivira- 
kennuksena se noudatti ajan kansainvälistä, funktionalistista ark- 
kitehtuurityyliä, kuten myös Kolttakönkäälle 1939 avattu hotelli ja 

Kuva 5. Rovaniemelle syksyllä 1936 avattu Hotelli Pohjanhovi oli funktio- 
nalistisen arkkitehtuurin mestariteos, joka sai legendaarisen maineen. 
Korkean eteishallin suurten ikkunoiden läpi avautui näkymä rantapuis- 
toon, Ounaskoskelle ja Ounasvaaralle. Pohjanhovi tuhottiin sodassa, ku- 
ten useimmat muutkin Lapin läänin matkailurakennukset. Kuva: Otso 
Pietinen 1939, Historian kuvakokoelma, Museovirasto. CC BY 4.0. 

Kuva 6. Pallas-Ounastunturin kansallispuisto oli yksi monista vuon- 
na 1938 perustetuista luonnonsuojelualueista. Puiston keskelle avat- 
tiin saman vuoden keväällä Pallastunturin hotelli, jossa oli tarjolla eri- 
tasoista majoitusta Artekin sisustamista korkeatasoisista sviiteistä 
yhteismajoitushuoneisiin. Pallakselle saapui matkailijoita hiihtämään ja 
retkeilemään. Vuonna 1934 oli tuntureiden halki viitoitettu vaelluspolku 
ja pystytetty sen varrelle uusia autiotupia. Kuva: Otso Pietinen 1938, His- 
torian kuvakokoelma, Museovirasto. CC BY 4.0. 


seuraavana vuonna valmistunut Ivalon vanhan majan laajennus, 
joiden suunnittelusta ja rakennuttamisesta vastasi Rakennushalli- 
tus. Kesällä 1937 avattiin myös Matkailijayhdistyksen rakennuttama, 
Vähäkallion toimistossa suunniteltu funkistyylinen Suursaaren ka- 
sino, jossa oli tanssiravintola ja majoitushuoneita. (Hautajärvi 2014.) 

Kaikki edellä mainitut funkishotellit olivat seudullaan modernia 
edelläkävijäarkkitehtuuria ja tyyliltään niin kansainvälisiä, että ne 
olisivat voineet sijaita missä tahansa. Ne olivat luokkayhteiskun- 
nan luomuksia, varakkaamman väestönosan lomanviettopaikkoja 
sen lyhyen aikaa, jonka ne ehtivät toimia ennen tuhoutumistaan 
sotavuosina. Yläluokkainen paikka oli myös Alkon rakennuttama 
Hotelli Aulanko, joka valmistui vuoden 1938 lopulla Karlbergin 
kartanon puistoon suurelle luontoalueelle Hämeenlinnaan. Arkki- 
tehdit Märta Blomstedt ja Matti Lampen suunnittelivat hotellin ja 
sen hienostuneet sisustukset Pohjanhoviin kehitettyjen ratkaisujen 
pohjalta. Edellä mainitut matkailuhotellit sijoitettiin luontoalueille 
tai niiden viereen, mutta iso osa Suomen funkistyylisistä hotelleista 
ja ravintoloista rakennettiin 1930-luvulla kaupunkien ja kauppaloi- 
den keskustoihin. (Hautajärvi 2014.) 

Funkishotellien vastakohtana versoi 1930-luvun lopun matkailu- 
rakentamisessa myös tyystin toisenlainen tyyli: kansallisromantti- 
nen ja maanläheinen regionalismi. Niin Inarin matkailumaja kuin 
Kilpisjärven, Ounastunturin ja Petsamon Lohilinnan retkeilymajat- 
kin olivat punamullattuja, vuoraamattomia ja koristeellisia hirsi- 
taloja, jotka kansanomaisella ja juurevalla tavalla henkivät perin- 
teistä talonpoikaista rakentamistapaa. Tolvajärven matkailumaja 
koristeltiin karelianistisin aihein, sillä se rakennettiin Laatokan 
Karjalaan. Nämä Matkailijayhdistyksen rakennuttamat toimipaikat 
suunnitteli Aulis Hämäläinen Vähäkallion arkkitehtitoimistossa, ja 
Tolvajärven majan hän piirsi omana työnään. (Hautajärvi 2014.) 

Kansallisromantiikka näkyi myös muutamissa arkkitehti Jouko 
Ylihannun 1940- ja 1950-luvuilla suunnittelemissa hotelleissa, joita 
rakennettiin Lappiin korvaamaan sodassa tuhoutuneita matkailu- 
rakennuksia. Maaliskuussa 1948 avattu Pallastunturin uusi hotelli 
aistikkaine sisustuksineen sai osakseen kansainvälistä ihailua. Ta- 
lonpoikais- ja saamelaiskulttuuriin viitannut hirsirakennus kare- 
lianistisine vivahteineen ja koristeellisine yksityiskohtineen oli sitä 
edeltäneen funkishotellin vastakohta. Pula-ajasta huolimatta sen si- 
sustus suunniteltiin ja toteutettiin parhaalla saatavilla olevalla am- 
mattitaidolla mukaan lukien yksilölliset huonekalut, valaisimet ja 

tekstiilit. Kansallisromanttisia piirteitä oli myös jykevässä Ounas- 
vaaran majassa Rovaniemellä. (Hautajärvi 2014.) 

Koska Petsamo menetettiin sodassa Neuvostoliitolle, alettiin Kil- 
pisjärveä kehittää ja markkinoida sitä korvaavana, Jäämeren lähis- 
töllä sijaitsevana ja suurtuntureiden ympäröimänä matkakohteena. 
Valkoisena tunturimaisemassa hohtavassa Kilpisjärven hotellissa 
funktionalismin piirteet yhdistyivät luonnonmateriaaleihin ja ko- 
risteellisiin yksityiskohtiin. Edullisempaa majoitusta tarjosi Saa- 
nan juurella sijainnut retkeilykeskus pienine puurakennuksineen. 
Myös nämä matkailurakennukset suunnitteli Jouko Ylihannu, jo- 
ka toimi Matkailijayhdistyksen arkkitehtina vuosina 1945—1954. 
Lisäksi hän piirsi pohjoiseen yksityisesti muun muassa valtion ra- 
kennuttamia hotelleja ja yhteisöjen majoja. Ylihannu jatkoi työtään 
1970-luvulle asti suunnitellen monia hotelleja ja ravintoloita myös 


Kuva 7. Pallastunturin uusi hotelli poikkesi talonpoikaishenkisellä hirsi- 
arkkitehtuurillaan edeltäjästään, Lapin sodassa räjäytetystä funkis- 
hotellista. Rakennuspaikkakin vaihdettiin alas puurajalle. Kansallispuis- 
ton keskelle rakentaminen oli aikoinaan toimiva ratkaisu, mutta hotellin 
päädyttyä 1990-luvulla yksityisomistukseen alettiin tontille vaatia suuria 
lisärakennusoikeuksia, ja rakennuksen on annettu rapistua. Kuva: Jorma 
Harju 1950-luku, Historian kuvakokoelma, Museovirasto. CC BY 4.0. 

muualle Suomeen. Suunniteltavaa riitti, sillä suurin osa Lapin lää- 
nin rakennuskannasta ja infrastruktuurista tuhoutui sotavuosien 
1939-1945 aikana - myös matkailurakennukset hotelleista autiotu- 
piin. Matkailuinfrastruktuurin jälleenrakennus kesti Lapin läänis- 
sä 1960-luvun alkuun asti, minkä jälkeen matkailuelinkeino alkoi 
kasvaa nopeasti koko Suomessa. (Hautajärvi 2014.) 

Viimeistellyillä sisustuksilla ja kotimaisella huonekalu-, valai- 
sin- ja tekstiilimuotoilulla oli tärkeä merkitys Lapin matkailu- 
rakennuksissa 1960-luvulle asti, ja saman ilmiön voi havaita myös 
muun Suomen osalta. Tiloja sisustettiin tunnettujen muotoilijoi- 
den sarjavalmisteisilla kalusteilla ja valaisimilla. Lisäksi monissa 
kohteissa sisustusarkkitehdit piirsivät tärkeimpiin tiloihin yksilöl- 
lisiä huonekaluja, ja myös valaisimia ja joskus jopa verhokankaita 
suunniteltiin yksilöllisesti. Auloista, seurusteluhuoneista ja ruoka- 
saleista tehtiin edustavimpia tiloja, ja myös joitakin tilavampia ja 
yöpymishinnaltaan kalliimpia majoitushuoneita sisustettiin taval- 
lista laadukkaammin. Kalusteiden lisäksi voitiin tilata kokonaisia 
sisustussuunnitelmia suoraan kalustevalmistajilta. Esimerkiksi Ar- 
tek Oy Ab suunnitteli ja toteutti 1930-luvulla Aino Aallon johdolla 
osan Pallastunturin ja Kolttakönkään hotellien sekä Inarin matkai- 
lumajan interiööreistä. (Hautajärvi 2014.) 

Matkailuarkkitehtuuri sisustuksineen oli Lapin läänissä 1960-lu- 
vun alkupuolelle asti ammattimaisesti suunniteltua ja huoliteltua. 
Laatuajattelu ulottui usein koko toimintaan, olipa kyseessä ensim- 
mäisen luokan ravintola, kansanravintola, kahvila, tasokas hotel- 
li tai puitteiltaan vaatimaton retkeilymaja. Matkailurakennukset 
ja niiden interiöörit olivat usein korkeatasoisia, parhaimmillaan 
suorastaan kokonaistaideteoksia. Niistä saattoi tulla nähtävyyksiä 
itsessään. Luontomatkakohteissa rakennukset sijoitettiin yleensä 
taitavasti maisemaan, jotta tiloista avautui vaikuttavia näkymiä. 
(Hautajärvi 2014.) 

Lomalle Lappiin matkustaminen pysyi melko vähäisenä 1960-lu- 
vun alkuun asti. Siksi matkailua ei suunniteltu eikä suunnat- 
tu voitontavoittelun logiikalla suurille joukoille, vaan pikem- 
minkin niille melko harvoille, joilla oli aikaa ja varaa matkailla. 

Asiakaspaikkamääriltään pienet ja arkkitehtuuriltaan ja sisustuk- 
siltaan viimeistellyt matkailumajat, hotellit ja ravintolat olivat osa 
ilmiötä: ylempien sosiaaliluokkien suunnittelemaa, rakennuttamaa 
ja johtamaa palvelua pääosin ylemmille sosiaaliluokille. Tarjontaan 
kuului kuitenkin usein erihintaisia vaihtoehtoja. Joissakin hotelleis- 
sa saattoi ensimmäisen luokan ravintolan lisäksi olla edullisempi 
kahvila, ja muutamien korkeatasoisempien sviittien ja majoitushuo- 
neiden lisäksi tarjolla oli tavallisia huoneita ja usein myös kellarissa 
tai piharakennuksessa sijainneita yhteismajoitushuoneita. Luonto- 
retkeilyn kasvattaessa suosiotaan 1930-luvulta lähtien perustettiin 
myös mukavuuksiltaan vaatimattomia ja hinnoittelultaan edullisia 
retkeilymajoja sekä ensimmäisiä leirintäalueita. (Hautajärvi 2014.) 


Suomen Matkailijayhdistys ja valtio rakentavat matkailua 
1920-1960-luvuilla 

Suomen matkailua suunniteltiin, hallinnoitiin ja koordinoitiin 
1960-luvulle asti ja vielä sen jälkeenkin monilta osin keskusjohtoi- 
sesti, etupäässä Helsingissä. Siellä sijaitsivat alan tärkeimmät toimi- 
elimet, kuten Suomen Matkailijayhdistys tytäryhtiöineen, ministe- 
riöt ja muut valtion virastot, valtionyhtiöiden ja liikennelaitosten 
pääkonttorit sekä osuusliikkeiden pääkonttorit. Kaikilla kyseisillä 
toimijoilla oli myös omat verkostonsa maakunnissa. Matkailuasioi- 
ta edistettiin ja hallinnoitiin keskeisten virkamiesten, päättäjien ja 
matkailu-, majoitus- ja ravintola-alan johtohenkilöiden kesken. Ke- 
hitystyössä ja suunnittelussa yhdistettiin useiden alojen asiantunte- 
musta. Esimerkkiä otettiin jatkuvasti ulkomailta, etenkin Ruotsin 
ja Norjan matkailijayhdistyksiltä mutta myös muualta maailmasta. 
(Hautajärvi 2014.) 

Suomen Matkailijayhdistyksen johtomiehet olivat hyvin verkos- 
toituneita. Esimerkiksi yhdistyksen puheenjohtajana 1923-1946 toi- 
minut professori Jalmar Castren työskenteli miltei samoina vuosina 
1922-1942 myös Rautatiehallituksen pääjohtajana. Yleisten raken- 
nusten ylihallituksen vuosien 1922-1936 ylijohtaja, arkkitehti Yr- 
jö Sadeniemi, oli puolestaan vuodesta 1925 Matkailijayhdistyksen 
johtokunnan jäsen ja vuodesta 1928 puheenjohtaja valtioneuvoston 

asettamassa komiteassa, joka johti uusien matkailurakennusten 
suunnittelua ja rakentamista. Komiteaan kuului myös yhdistyk- 
sen vuosien 1921-1940 pääsihteeri C. Wolter Stenbäck, joka oli ai- 
emmin tutustunut hotellialaan ulkomailla. Samassa komiteassa is- 
tui lisäksi arkkitehti Väinö Vähäkallio, joka oli 1920-luvun lopulta 
lähtien ensimmäinen Matkailijayhdistyksen palkkaama arkkitehti 
ja vuodesta 1932 myös johtokunnan jäsen. Hänet valittiin vuonna 
1936 Sadeniemen seuraajaksi — Yleisten rakennusten ylihallituk- 
sen nimeksi tuli tuolloin Rakennushallitus — ja Vähäkallio jatkoi 
viraston pääjohtajana vuoteen 1943 asti johtaen edeltäjänsä tapaan 
myös matkailurakennusten suunnittelua. (Hautajärvi 2014, 100.) 

Edellä mainitut miehet samanaikaisine virkoineen, toimineen ja 
luottamustehtävineen ovat vain yksittäisiä, kuvaavia esimerkkejä. 
Mukana oli eri aikoina lukuisia muitakin keskeisissä asemissa olleita 
henkilöitä, muun muassa metsähallinnon virkamiehiä ja poliitikko- 
ja. Suomen matkailua koskevia suunnitelmia ja päätöksiä valmisteli 
ja teki kulloinkin suhteellisen pieni helsinkiläismiesten keskinäinen 
piiri. Vaikkei toiminta nykynäkökulmasta ollut vailla esteellisyyk- 
siä, se oli ripeää ja edistyksellistä ja tuotti hyviä ja yleishyödyllisiä 
tuloksia. Yhteistyössä auttoi taatusti se, että monet työhön osallis- 
tuneista miehistä tunsivat toisensa ja tulivat samantyyppisistä kult- 
tuurillisista ja koulutuksellisista lähtökohdista. Monet Suomen mat- 
kailun suurista ja pienistäkin päätöksistä ja linjanvedoista tehtiin 
siis Helsingissä, josta myös pestattiin parhaat ammattilaiset mat- 
kailurakennusten ja niiden sisustusten suunnitteluun. Esimerkiksi 
koulutettuja suunnittelijoita, kuten arkkitehteja, sisustusarkkitehteja 
ja muotoilijoita, ei ollut juurikaan Etelä-Suomen suurimpien kau- 
punkien ulkopuolella, ja myös monesta muusta erikoisosaamisesta 
oli maakunnissa puutetta. (Hautajärvi 2014, 42, 100.) 

Väinö Vähäkallion toimiessa Suomen Matkailijayhdistyksen 
arkkitehtina tehtiin suunnittelutyötä hänen arkkitehtitoimistos- 
saan Helsingissä. Alkuvaiheessa hän suunnitteli itse, mutta vuosina 
1934-1936 käytännön vastuu oli hänen avustajallaan arkkitehti Au- 
lis E. Hämäläisellä. Vuosina 1936-1945 myös Hämäläinen itse toimi 
Matkailijayhdistyksen arkkitehtina ja rakennustöiden johtajana, 

mutta ehti suunnitella vain osan yhdistyksen toimipaikoista. Mat- 
kailijayhdistyksen — ja samalla myös sen tytäryhtiön Matkaravinto 
Oy:n - viimeisenä arkkitehtina työskenteli Jouko Ylihannu vuoteen 
1954 asti. (Hautajärvi 2014, 100, 174, 195—196.) 

Valtion ja Matkailijayhdistyksen yhteistyö oli toimivaa 1960-lu- 
vun alkuun asti. Yhdistys sai toistuvaa apua ja taloudellista tukea 
valtiolta. Matkailijayhdistyksen oman suunnittelutoiminnan ohella 
myös Rakennushallituksen arkkitehdit piirsivät monia matkailura- 
kennuksia, kuten he olivat tehneet jo 1800-luvulla. Suunnittelutyön 
huolellisesta laadusta kertoo osaltaan sekin, että rakennushallinnon 
pääjohtajat kirjoittivat hyväksymismerkintänsä pienten piharaken- 
nustenkin piirustuksiin. Rakennushallituksessa laadittiin valtion 
rakennuttamien tai rahoittamien matkailurakennusten ja -aluei- 
den sekä laajennusten ja korjausten suunnitelmia aina 1980-luvul- 
le asti, joskin aktiivisin vaihe hiipui 1960-luvun jälkeen. Myös val- 
tion tie- ja liikenneorganisaatiot tukivat osaltaan matkailutyötä, ja 
osa niistä suunnitteli myös matkustamista palvelevia rakennuksia. 
(Hautajärvi 2014.) 

Valtionyhtiöistä merkittävin matkailutoimija oli Oy Alkoholi- 
liike Ab, josta Pohjanhovin myötä oli tullut yksi Suomen edistyk- 
sellisimmistä rakennuttajista. Alkon tytäryhtiöt rakennuttivat ho- 
telleja 1960-luvun lopulle asti, ja Alko-konsernin ravintolaketjut 
olivat toiminnassa 1990-luvun alkuun asti. Alko-konserni pestasi 
suunnittelutyöhön aina yksityisiä arkkitehteja ja sisustusarkkiteh- 
teja. (Hautajärvi 2014.) 

Matkailua edistettiin ja kehitettiin Suomessa myös paikallisesti. 
Matkailijayhdistyksellä oli ympäri maata paikallisosastoja - vuo- 
desta 1939 lähtien jäsenyhdistyksiä — joista ensimmäiset aloittivat 
toimintansa jo 1800-luvun lopulla. Etenkin 1930-luvulla kaupungit 
ja myöhemmin myös muutamat maaseutukunnat perustivat ret- 
keily- ja matkailulautakuntia. Perustettiin myös uusia valtakun- 
nallisia järjestöjä, kuten Suomen Retkeilymajajärjestö ja Suomen 
Latu vuonna 1935 ja Työväen Matkailuliitto 1938. Monilla niistä oli 
myös paikallisosastoja. (Levämäki 1937, 13-14; Markkanen 1987.) 
Matkailujärjestöt perustivat sosiaaliministeriön ja kulkulaitosten ja 


93 


https://doi.org/10.21435/tl.283 


HARRI HAUTAJARVI 


yleisten töiden ministeriön kanssa helmikuussa 1941 Lomankäytön 
Keskusliiton, josta tuli myöhemmin Lomaliitto ry. Liiton tavoittee- 
na oli sosiaalisen lomatoiminnan ja lomapaikkojen perustaminen 
työntekijöille, sillä toukokuussa 1939 voimaan tullut vuosilomalaki 
oli pidentänyt vuosittaisen lomaoikeuden 9-12 päivään. Lomaliitto 
hankki ja rakennutti lomahotelleja ja -kyliä tarjoten vuosikymme- 
nien ajan tuettua ja ilmaista lomanviettoa sitä tarvitseville kansa- 
laisille luonnon ympäröimissä rantakohteissaan. (Iivarinen 1963; 
Krohn 1991, 134-170.) 

Matkailutoimintaa ja -rakentamista säätelivät 1960-luvun alku- 
puolelle asti yleishyödylliset ja kunnianhimoiset tavoitteet. Matka- 
ja lomakohteita ja niiden palveluja suunniteltiin usein kansain- 
välisten, etenkin pohjoismaisten esikuvien pohjalta. Suunnitteluun 
pestattiin arkkitehteja ja sisustusarkkitehteja. Parhaimmillaan syntyi 
tunnettuja matkailukohteita ja -rakennuksia. Sekä arkkitehtuurin, 
sisustusten ja palvelujen suunnittelu että kohteiden markkinointi 
olivat usein osa kokonaisuutta. Kyseessä oli kokonaisvaltainen mat- 
kailun rakentaminen ja imagon luominen, nykytermein myös kon- 
septisuunnittelu, tuotteistaminen ja brändäys. (Hautajärvi 2014.) 

Matkakohteiden kehittämistä koskenut päätöksenteko, suunnit- 
telu ja rakennuttaminen oli 1960-luvun alkupuolelle asti sujuvaa, 
sillä lähtökohdat, olosuhteet, tavoitteet ja lainsäädäntö olivat tyys- 
tin toisenlaiset nykyisiin verrattuna. Hankkeet olivat vielä pieniä, 
harvalukuisia ja ennen muuta yleishyödyllisiä. Rakennuttajana oli 
yleensä joko Suomen Matkailijayhdistys tai muu järjestö valtion 
tuella tai jokin valtiollinen toimija, kuten Rakennushallitus tai Al- 
koholiliike. Maaseutukohteisiin voitiin rakentaa lääninhallitusten 
virkamiesten myöntämillä poikkeusluvilla ilman nykyisen kaltaisia, 
toisinaan pitkiä kaavoitusprosesseja. Ero on suuri verrattuna ny- 
kyisiin, yhä monimutkaisemmiksi muuttuneisiin päätöksentekoon, 
kaavoitus- ja rakennuslainsäädäntöön, rakennus- ja talotekniseen 
suunnitteluun sekä rakentamiseen. Nykyisin kaavoitushankkeis- 
sa on myös pyrittävä osallistamaan kansalaisia, mitä aiemmin ei 
vaadittu. Ehkä merkittävin muutos on kuitenkin matkailuyritys- 
ten ja -hankkeiden määrän ja koon moninkertainen kasvu sekä 

muuttuminen osaksi sijoitustoimintaa, jossa omistajuus voi jakau- 
tua monikansallisille pääomasijoittajille ja vaihtua nopeasti. 


Hotellien ja ravintoloiden määrä kasvaa 

Hotellien ja ravintoloiden määrä pysyi Suomessa vähäisenä ja taso 
keskimäärin melko vaatimattomana 1900-luvun alkupuolelle asti. 
Alan toimintaa vuosina 1919-1932 heikentäneen kieltolain päätyttyä 
perustettiin kuitenkin monia uusia ravintoloita ja hotelleja, eten- 
kin valmistauduttaessa Helsingin vuoden 1940 kesäolympialaisiin. 
Olympiakisat peruuntuivat lopulta toisen maailmansodan myller- 
ryksessä, ja myös matkailu lamaantui sotavuosiksi 1939-1945. Elpy- 
minen oli hidasta. Vasta kesäolympialaiset 1952 innostivat jälleen 
hotellien ja ravintoloiden rakentamiseen, ja pian niiden määrä al- 
koi lisääntyä Suomeen suuntautuvan matkailun kasvaessa. (Soini 
1963 nide 2; Markkanen 1987, 210-211.) 

Osuusliikkeet perustivat 1900-luvun alkupuolelta lähtien eri puo- 
lille Suomea ravintoloita ja etenkin sotien jälkeen myös hotelleja, 
usein omien toimitalojensa yhteyteen. Niillä oli 1960-luvun puo- 
liväliin mennessä jo noin 60 hotellia, joista monet olivat pieniä ja 
puolet sijaitsivat maaseudulla. Osuusliikkeiden hotellit ja ravintolat 
tarjosivat hyvätasoista palvelua arkkitehtuuriltaan ja sisustuksiltaan 
laadukkaissa puitteissa. Osuusliikkeiden ansiosta etenkin pienem- 
pien paikkakuntien majoitus- ja ravintolatoiminnan taso kohosi 
merkittävästi. Osuuskaupat olivat järjestäytyneet kahden osuuus- 
toiminnallisen keskusliikkeen alaisuuteen, joista toinen oli vuonna 
1904 perustettu Suomen Osuuskauppojen Keskuskunta SOK ja toi- 
nen siitä vuonna 1916 irtautunut, työväenliikettä lähellä ollut Ku- 
lutusosuuskuntien Keskusliitto KK, vuodesta 1964 alkaen E-liike. 
Molemmilla oli Helsingissä pääkonttorit ja suunnitteluosastot ark- 
kitehteineen, sisustusarkkitehteineen, insinööreineen ja rakennus- 
mestareineen. KK lakkautettiin vuonna 1991 ja Osuusliike Elanto 
fuusioitiin vuoden 2004 alussa S-ryhmään, joka on nykyisin Suo- 
men ainoa osuusliike. Siihen kuuluvalla Sokos Hotels -ketjulla on 
kymmeniä hotelleja ympäri Suomea. (Soini 1963 nide 2, 256-264; 
Niskanen 1987; Hautajärvi 2014, 184-185, 198-200.) 

Kuva 8. Olympiavuonna 1952 Helsingissä avattiin kaksi korkeatasoista 
hotellia: Vaakuna ja Palace. Kuvassa Vaakunan aula uutena. Vaakunan 
hotellihuoneet ja ravintola sijoitettiin Sokos-tavaratalon yläkerroksiin. 
Rakennus suunniteltiin arkkitehti Erkki Huttusen johdolla SOK:n raken- 
nusosastolla, ja siellä piirrettiin myös kaarevalinjaiset kalusteet. Valai- 
simet muotoili Paavo Tynell. Osa hotellin alkuperäisistä sisustuksista on 
säilynyt. Kuva: Hugo Sundström 1952, JOKA Journalistinen kuva-arkisto, 
Museovirasto. CC BY 4.0. 


Myös liikennevälineisiin ja -asemille tarvittiin tarjoiluja. Juna- 
matkustajien tarjoilut hoidettiin pitkään seisauttamalla junat pitem- 
mäksi aikaa tietyille asemille, joilla oli yksityisen toimijan ylläpitä- 
mä, yleensä hyvätasoinen ravintola. Maaseudulla asemaravintolat 
olivat pitkään seudun ainoita ravintoloita. Vuosina 1911-1959 rans- 
kalainen Compagnie Internationale des Wagons-Lits et des Grands 
Express Européens (Kansainvälinen makuuvaunuyhtiö) järjesti 
tarjoiluja omistamissaan ravintolavaunuissa, vaikkakin aluksi vain 
pikajunissa Helsingin ja Pietarin välillä. (Soini 1963 nide 2, 165-167, 
265-267; Ruotsalainen 2020.) 

Suomen Matkailijayhdistys oli vuonna 1928 perustamassa Suo- 
men Matkaravinto ja Maja Oy:tä, joka aloitti toimintansa hoitamalla 

muutamia asemaravintoloita. Matkailijayhdistys osti 1930-luvun lo- 
pulla yhtiön koko osakekannan ja muutti sen nimeksi Matkaravinto 
Oy. Tytäryhtiö laajensi toimintaansa hoitaen ravintoloita junissa, 
rautatie-, linja-auto- ja lentoasemilla sekä järjestäen hotelli- ja ra- 
vintolatoimintaa muutamissa Matkailijayhdistyksen toimipisteissä. 
Matkaravinto Oy kasvoi 1950-luvun alkuun mennessä liikevaih- 
dollaan ja toimipaikkojensa lukumäärällä mitattuna Suomen suu- 
rimmaksi ravitsemisliikkeeksi, myöhemmin myös Pohjoismaiden 
suurimmaksi liikenneravintolayhtiöksi. Se oli usean vuosikymme- 
nen ajan maan suurin yksityinen hotelli- ja ravintola-alan yritys. 
Matkaravinto Oy oli yrityksenä yleishyödyllinen, sillä sen voittoja 
tuloutettiin Matkailijayhdistykselle, joka käytti niitä matkailutoi- 
minnan edistämiseen. Yritys suunnittelutti ja rakennutti liikenne- 
ravintoloita ja hotelleja, toteutti laajennuksia Matkailuyhdistyksen 
hotelleihin ja osallistui myös linja-autoasemien rakennuttamiseen. 
(Soini 1963 nide 2, 264-267; Hautajärvi 2014, 194.) 

Kun Matkailijayhdistys muutettiin Matkailuliitoksi 1966, siir- 
tyivät kaikki sen hotellit ja ravintolat seuraavana vuonna Matka- 
ravinto Oy:n hoidettaviksi. Vuonna 1971 tämän kahdenkymmenen 
hotellin ketjun nimeksi tuli Finnhotels. Matkaravinto Oy oli vuon- 
na 1977 Suomen suurin yksityinen hotelli- ja ravintola-alan yritys, 
mutta taloudellisten ongelmien vuoksi se sulautettiin saman vuo- 
den lopulla osaksi Rantaloma Oy:tä, jonka nimeksi tuli Rantasipi 
Oy. Rantaloma Oy oli perustettu vuonna 1965 kehittämään Keski- 
Suomen matkailua, ja se tunnettiin ”korpihotelleistaan” joita se oli 
rakennuttanut Rantasipi-ketjulleen. (Kivelä 2011; Hautajärvi 2014, 
194.) Rantasipi-hotellit sijaitsivat useimmiten luonnon ympäröi- 
millä rannoilla, ja ne olivat arkkitehtuuriltaan ja sisustuksiltaan 
laadukkaita (Hautajärvi 2023, 167-168). 

Valtionyhtiö Oy Alkoholiliike Ab, vuodesta 1969 Oy Alko Ab, 
kasvoi 1960-luvulla Suomen suurimmaksi majoitus- ja ravitse- 
misliikkeeksi. Alkon ravintolayhtiöt perustivat kymmeniä ravin- 
toloita ja rakensivat pieniä ja suuria hotelleja ympäri maata vuo- 
teen 1989 asti, kunnes seuraavana vuonna alkanut talouslama pani 
pisteen isoille investointihankkeille. (Soini 1963 nide 2, 267-268; 

Saarenheimo 1985; Lilius 2014.) Alkon tytäryhtiöllä Oy Yhtyneet 
Ravintolat Ab:llä oli monien ravintoloiden lisäksi kaupunkihotel- 
leja. Helsingin Kalastajatorpan ohella yhtiön rakennuttamia ho- 
telleja olivat muun muassa Kemiin vuonna 1949 avattu Merihovi, 
Rovaniemelle 1960 avattu Polar, Helsinkiin 1962 avattu Marski, Tur- 
kuun 1974 avattu Marina Palace ja Tampereen Pyynikille vuonna 
1977 valmistunut kongressihotelli Rosendahl. Yhtyneiden Ravinto- 
loiden ylläpitämät hotellit olivat korkeatasoisia niin palveluiltaan 
kuin sisustuksiltaan ja arkkitehtuuriltaankin. (Saarenheimo 1985; 
Hautajärvi 2014; Hautajärvi 2023, 153, 170-171.) 

Vuonna 1962 Alko perusti Kantaravintolat Oy:n asettaen sen 
tavoitteeksi maaseututaajamien ravintolapalvelujen kehittämisen. 
Kantaravintolat Oy perusti 1960-luvulta lähtien kymmeniä Kanta- 
krouvi-ravintoloita sekä parikymmentä Kantakievari-ketjun ho- 
tellia, joiden rakennuttajiksi se sai useita kuntia. Toimipaikoista 
pyrittiin usein tekemään keskitasoisia. Esimerkiksi Sodankylän 
kunnan rakennuttama, Luostolle 1970 avattu Kantakievari-hotelli 
rakennettiin arkaaiseen tyyliin kelohongasta, kuten koko loma-alue. 
Keväällä 1976 valmistui arkkitehtien Timo ja Tuomo Suomalaisen 
suunnittelema Kantakievari Mesikämmen kolme vuotta aiemmin 
avatun Ähtärin eläinpuiston viereen. (Hautajärvi 2014; 2023, 169; 
Lilius 2014.) Arkkitehtuuriltaan omaperäinen ja laadukas hotelli 
sovitettiin taitavasti metsärinteeseen, järven rannalle. 

Suomen hotelli- ja ravintola-ala kasvoi voimakkaasti ja alkoi ket- 
juuntua 1960-luvun puolivälistä lähtien. Samalla siitä tuli aiempaa 
enemmän liiketoimintaa. Ympäri Suomea, etenkin metsäisille ran- 
noille, rakennettiin optimisesti suuri määrä motelleja, lomakyliä 
sekä hotelleja ja koulutuskeskuksia ravintoloineen, yökerhoineen, 
kokoustiloineen ja sauna- ja kylpyläosastoineen. Kasvu tyssäsi öl- 
jykriisiin 1970-luvun puolivälissä; etenkin korpihotellien kannat- 
tavuus oli sen jälkeen heikkoa. (Markkanen 1987, 349-352; Hauta- 
järvi 2023, 166-171.) Hotellien ja ravintoloiden määrän lisääntyessä 
myöhempinä vuosikymmeninä vaihtoivat toimipaikat ja niiden 
muodostamat ketjut omistajaa yhä useammin. Alaa valtasi myös 
sijoitustoiminta, ja alettiin suosia yhä suurempia hotelleja. 

Matkailulla rakennetaan Suomi-kuvaa 


Matkailun kehittäminen ja markkinointi olivat hyväksi havaittuja 
keinoja valtioiden tunnettuuden ja julkikuvan rakentamisessa — ja 
se huomattiin myös Suomessa (Markkanen 1987; Lähteenkorva & 
Pekkarinen 2004). Samalla matkailu tarjosi mahdollisuuden kas- 
vattaa isänmaallisuutta, sivistystä ja tervehenkisyyttä oman kan- 
san keskuudessa. 


Matkailulla luodaan ihanteellista Suomi-kuvaa 1800-luvulta lähtien 
Suomen matkailun eteen tehtyä kehittämis-, suunnittelu- ja markki- 
nointityötä siivitti 1800-luvun lopulta lähtien kansallisromanttinen 
ja isänmaallinen innostus oman maan arvostuksen ja tunnettuuden 
lisäämiseksi, ja kyseinen pyrkimys vahvistui itsenäistymisen myötä. 
Matkailun avulla luotiin ja vahvistettiin Suomi-kuvaa sekä omalle 
kansalle että kansainvälisesti. Siihen liitettiin sivistäviä ja ihanteellisia 
tavoitteita. Matkailijayhdistyksen ohella myös ulkoasiainministeriö 
halusi 1920-luvulta lähtien edistää Suomeen suuntautuvaa matkailua 
osallistumalla sitä koskevaan propagandatyöhön. (Markkanen 1987, 
207-218, 272-293; Lähteenkorva & Pekkarinen 2004.) 

Matkailijayhdistys loi ja levitti perustamisestaan lähtien ihan- 
teellista kuvaa Suomesta. Tavoitteena oli kotimaisen ja ulkomaisen 
matkailun kasvattaminen, mikä nähtiin isänmaan parhaaksi toimi- 
misena. (Markkanen 1987.) Matkailijayhdistys ei hoitanut pelkäs- 
tään omien kohteidensa markkinointia ja myyntiä, vaan teki työtä 
koko maan matkailun edistämiseksi. Yli sadan vuoden aikana se 
julkaisi muun muassa suuren määrän matkaoppaita, tie- ja reittiop- 
paita, karttoja, liikennevälineiden aikatauluja, majoituspaikkojen ja 
ravintoloiden hakemistoja, retkeily- ja kalastusoppaita, vuosikirjoja, 
aikakauslehtiä, esitteitä ja julisteita. Niitä julkaistiin 1960-luvulle asti 
suomen- ja ruotsinkielisinä rinnakkaispainoksina, ja matkaoppaita 
ja -esitteitä käännettiin myös useille vieraille kielille. Matkailualan 
kansainvälistä kehitystä seurattiin ja käytettiin mallina. (Levämäki 
1937, 17-20, 30-32; Markkanen 1987; ks. SMY:n julkaisuja Kansal- 
liskirjasto.finna.fi.) 

Matkailijayhdistys pestasi alan johtavat valokuvaajat ikuistamaan 
niin uudet toimipaikkansa edustavine sisätiloineen kuin niitä ym- 
päröivät maisemat. Hotellit ja matkailumajat kuvattiin mielellään 
ikään kuin keskellä koskematonta luontoa sijaitsevina edistyksen ja 
sivistyksen keitaina. Valokuvat levisivät lehdissä, kirjoissa, esitteis- 
sä ja postikorteissa ulkomaita myöten. Suomen matkailua markki- 
noitiin etenkin luonnonmaisemilla ja modernilla arkkitehtuurilla. 
(Hautajärvi 2014, 355, 357.) Matkailijayhdistyksen auringonpaistei- 
sissa mainosvalokuvissa näkyy myös vanhoja kulttuuriympäristöjä 
ja ihannoivasti esitettyä kansaa. 

Matkailijayhdistys, Rautatiehallitus ja suurimmat höyrylaiva- 
yhtiöt perustivat yhdessä Suomen Matkailutoimiston, jonka toi- 
mipiste avattiin Helsinkiin vuonna 1909. Kymmenen vuotta myö- 
hemmin sen nimi vaihtui Suomen Matkatoimistoksi, ja samalla 
Matkailijayhdistys jättäytyi pois sen hallinnosta. (Levämäki 1937, 
12.) Vuonna 1930 perustettiin Suomen-Matkat r.y. edistämään ul- 
komailta Suomeen suuntautuvaa matkailua. Järjestö sai rahoitusta 
valtiolta ja perusti muutamia tiedotustoimistoja ulkomaille. Mat- 
kailijayhdistyksen ohella Suomen-Matkoissa oli mukana muun 
muassa kaupunkeja, kauppaloita, kaksi valtion virastoa, liikennelai- 
toksia ja -yhtiöitä, paikallisia matkailujärjestöjä, hotelleja ja muita 
liikeyrityksiä. Sotavuosien hyydytettyä niin matkailun kuin siihen 
liittyvän markkinoinninkin siirtyivät Suomen-Matkojen tehtävät 
Matkailijayhdistyksen hoidettaviksi vuosiksi 1947—1969. Sen jäl- 
keen valtio otti hoitaakseen matkailun ulkomaanmarkkinoinnin ja 
perusti sitä varten Matkailun edistämiskeskuksen. (Levämäki 1937, 
30-32; Markkanen 1987, 257-264, 275-279, 336-346.) Se tunnetaan 
nykyisin nimellä Visit Finland. 

Myös valtio-omisteiset liikenneyhtiöt Valtionrautatiet, Pohjolan 
Liikenne ja Aero (myöhempi Finnair) sekä yksityiset laivayhtiöt 
osallistuivat matkailun kehittämiseen ja markkinointiin. 

Monia Helsinkiin saapuneita valtiovieraita vietiin pikamatkal- 
le Lappiin. Se oli tapana etenkin Urho Kekkosen presidenttikau- 
della. Matkailijayhdistyksen ja Alkon hotellit järjestivät näiden 
korkean tason elämysmatkojen tarjoilut ja majoitukset - myös 

luonnon keskelle. Ulkoministeriö halusi tarjota valtiovierailleen 
mieleenpainuvia elämyksiä ja luoda romanttisen kuvan eksootti- 
sesta ja luonnonkauniista Lapista vastapainoksi modernista Suo- 
mesta antamalleen edustuskuvalle. (Hautajärvi 2014, 229, 238, 256, 
275—276, 322, 357.) 


Luontoromantiikkaa ja retkeilyä 
Matkailun luonne alkoi muuttua Suomessa 1930-luvulla, ja sama 
tapahtui monessa muussakin maassa. Haluttiin reippailla ja liikkua 
luonnon helmassa, minkä vuoksi alettiin suosia retkeilyä ja telttai- 
lua. Ulkoilusta ja ruumiinkulttuurista, mukaan lukien auringon- 
otosta ja uimisesta hiekkarannoilla, tuli 1920-luvulta lähtien osa 
kaikkien kansanluokkien elämää. Vapaa-aikaa oli kuitenkin eten- 
kin työntekijöillä vielä varsin vähän. Lomanviettoon oli mahdolli- 
suus etupäässä vain ylemmillä sosiaaliluokilla aina 1950-luvulle asti. 
(Markkanen 1987, 228-231, 254-288, 358-359; Heinonen 2008, 111.) 

Kiinnostus luonnossa liikkumista kohtaan vahvisti tarvetta pe- 
rustaa virkistys- ja suojelualueita. Kansallispuistoaate oli syntynyt 
Yhdysvalloissa, jonne oli vuonna 1872 perustettu maailman en- 
simmäinen kansallispuisto Yellowstone. Suomessakin oli virinnyt 
1800-luvun lopulta lähtien yleistä kiinnostusta luontoa ja sen säi- 
lyttämistä kohtaan. Kun Ruotsiin perustettiin vuonna 1909 Euroo- 
pan ensimmäiset kansallispuistot, ehdotettiin seuraavana vuonna 
Pallastunturin ja Pyhätunturin muodostamista kansallispuistoiksi. 
Vuoden 1923 luonnonsuojelulain pohjalta kartoitettiin kansallis- ja 
luonnonpuistoiksi sopivia alueita, puhuttiin matkailuelinkeinos- 
takin ja myös paikallisia ihmisiä kuultiin, mutta lainsäädäntötyö 
eteni hitaasti. Lopulta helmikuussa 1938 voimaan astuneella lail- 
la valtio perusti yhdeksän luonnonsuojelualuetta, joista seitsemän 
sijaitsi Lapin läänissä. Kansallispuistoja ja niiden retkeilypalveluja 
ylläpiti Metsätieteellinen tutkimuslaitos. (Markkanen 1987, 229-231; 
Perttula 2006, 15—20.) 

Matkailu ja luonnonsuojelu kulkivat käsi kädessä 1960-lu- 
vun alkupuolelle asti, ja koskemattomat luonnonmaisemat oli- 
vat matkailun perusta. Samalla kun valtio ja kunnat perustivat 

luonnonsuojelu- ja virkistysalueita, niiden yhteyteen sijoitettiin 
hotelleja ja matkailu- ja retkeilymajoja. Joissain tapauksissa niita 
voitiin rakentaa jopa kansallispuistojen sisälle, kuten Pallaksella. 
Luontomatkailun kehittämiseen sisältyi myös ulkoilu- ja vaellus- 
reittien viitoittamista telttailupaikkoineen ja autiotupineen. (Mark- 
kanen 1987, 228-231; Hautajärvi 2014.) 

Talvimatkailu alkoi 1930-luvulla, ja sen suosiota kasvatti kou- 
lulaisten hiihtolomien alkaminen vuonna 1933 (Markkanen 1987, 
227-230, 252-253; Heinonen 2008, 111). Koska Lapin tunturikoh- 
teissa ei vielä tuolloin ollut matkailupalveluja, niissä majoituttiin 
aluksi ja vielä sotien jälkeenkin maalaistaloihin. Kotimajoitusta 
organisoi Suomen Matkailijayhdistys paikallisosastoineen. (Hau- 
tajärvi 2014, 161-164, 169.) 

Lappia ihannoitiin ja eksotisoitiin 1800-luvulta lähtien kirjalli- 
suudessa, kuvataiteessa, valokuvissa ja postikorteissa - myöhem- 
min myös elokuvissa ja iskelmissä — aina 1960-luvulle asti. Lappiin 
matkaamiseen liittyi kansallisromantiikan ja isänmaallisuuden hen- 
keä. Sinne matkustettiin pääosin ihailemaan luonnonmaisemia, ret- 
keilemään ja hiihtämään. Se tarjosi vastapainoa kaupunkielämälle. 
(Hautajärvi 2014, 59-70, 200, 350-351, 355.) 


Paikallinen kulttuuri kohtaa matkailun 

Matkailijayhdistyksellä oli erittäin suuri merkitys matkailun ke- 
hittäjänä Suomessa ja etenkin Lapin läänissä. Valtion avustamana 
ja sen kanssa yhteistyössä Matkailijayhdistys toi 1920-1960-luvuil- 
la syrjäisemmillekin seuduille uutta matkailu- ja tapakulttuuria, 
laadukkaita rakennuksia ja niihin huolitellut sisustukset, tasokas- 
ta ravintolatoimintaa sekä muita palveluja. Matkailijayhdistyksen 
toimipaikkojen henkilökunnalla tuli kuitenkin olla hotelli- ja ra- 
vintolatyöhön tarvittavaa ammatti- ja kielitaitoa, joten henkilöstöä 
palkattiin etupäässä Etelä-Suomesta ja jopa ulkomailta. Paikkakun- 
talaisia palkattiin avustaviin tehtäviin. Paitsi että Matkailijayhdis- 
tyksen maaseudulle perustamat matkailumajat omine karjoineen ja 
viljelyksineen muistuttivat omavaraisuudessaan maalaistaloa, saat- 
toivat arkkitehdit vahvistaa rakennusten talonpoikaista tunnelmaa 

kansallisromanttisella arkkitehtuurilla. Matkailumajoissa oli kui- 
tenkin nykyaikaisia mukavuuksia keskuslämmityksestä ja sähkö- 
generaattorista vesiklosetteihin, kylpyammeisiin ja keittiö- ja pyy- 
kinpesulaitteisiin, joten myös ravinto- ja hygieniakulttuuri edustivat 
uutta aikaa. Matkailijayhdistyksen toimipaikat olivat modernisaa- 
tion esimerkkejä etenkin Suomen syrjäisemmillä seuduilla. (Hau- 
tajärvi 2014, 180, 354.) 

Matkailumajan perustaminen maaseutupaikkakunnalle ei ol- 
lut aina välttämättä vain hyvä asia, sillä joskus siitä saattoi aiheu- 
tua myös haittaa paikallisille. Esimerkiksi Paatsjoen kolttien kylä 
Boris Gleb sijaitsi ainutlaatuisen kauniissa, tunturien ympäröimässä 
vehmaassa jokilaaksossa lähellä Jäämerta. Petsamon tultua osak- 
si Suomea Matkailijayhdistyksen miehet kävivät Boris Glebissä ja 
innostuivat paikan ainutlaatuisuudesta. Kylä nimettiin Kolttakön- 
kääksi ja sinne avattiin pieni matkailumaja vuonna 1923. Yksi pai- 
kan houkuttimista oli saamelaiskylä, joka asukkaineen suunnattiin 
alusta lähtien matkailijoille. Kolttia ja heidän asumuksiaan esiteltiin 
postikorteissa. Matkailijoita alkoi virrata paikalle, ja heitä kuljet- 
tiin perille postimoottoriveneellä. Kolttakylän laidalle rakennettiin 
uusi matkailumaja vuonna 1931, mutta se paloi juhannuksena 1937. 
Rakennushallituksessa suunniteltiin sen paikalle kivirakenteinen, 
elegantisti sisustettu funkishotelli, joka valmistui keväällä 1939. Sa- 
maan aikaan valmistuivat myös silta ja maantie, joten Kolttakön- 
käälle voitiin alkaa kuljettaa suurempia matkailijamääriä linja-au- 
toilla. Lopulta sota kuitenkin mullisti kaiken ajaen myös koltat pois 
kotiseudultaan. (Hautajärvi 1995, 57-60; Hautajärvi 2014, 113-122.) 

Paatsjoen koltat joutuivat siis osaksi kylässään aloitettua mat- 
kailuteollisuutta, ja heidät esineellistettiin matkailunähtävyydek- 
si. Kolttakönkään historia onkin kouluesimerkki kolonisaatiosta, 
jossa matkailua suunniteltiin ja kehitettiin valtaväestön ja -kulttuu- 
rin ehdoilla ymmärtämättä sen merkityksiä ja vaikutuksia alku- 
peräiskansalle. Ajan asenteita kuvaa hyvin Matkailijayhdistystä 
johtaneen kirjailija Yrjö Soinin myöhempi muistelu, jonka mukaan 
Kolttakönkäällä oli ”valmiina kansatieteellisenä ulkomuseona ter- 
hakka kolttakylä monine pikkutaloineen ja pylväsaittoineen, joiden 

Kuva 9. Matkailijayhdistys ja valtio tekivat Petsamosta suositun matka- 
kohteen 1920-1930-luvuilla. Paatsjoen vastarannalla näkyy Kolttakön- 
kääksi nimetty saamelaiskylä, jonne rakennettiin matkailumaja ja sen 
palettua kuvassa näkyvä funkishotelli. Matkailu edisti monien syrjäisem- 
pienkien alueiden modernisaatiota, ja samalla se oli osa saamelaisten 
kohtaamaa kolonisaatiota. Kuva: Matti Pietinen 1939, Historian kuvako- 
koelma, Museovirasto. CC BY 4.0. 


välissä liikkuivat ja touhusivat nukkemaiset kolttaeukot korkeine, 
värikkäine päähineineen”. (Hautajärvi 1995, 59-60, 178; Hautajar- 
Vi 2014, 121—122.) 

Rinnasteinen esimerkki on Inarin ”lappalaistupa; joka raken- 
nettiin kirkonkylässä käyville saamelaisille uuden matkailumajan 
pihaan 1930-luvun lopulla. Tavoitteena oli ilmeisesti saada heistä 

matkailunähtävyys. Kun Rovaniemellä puolestaan tuotiin ensim- 
mäistä kertaa talvella 1937 Hotelli Pohjanhovin pihalle matkailijoita 
varten ”lappalaiskota” sekä poroja, joilla ajamista hotellivieraat sai- 
vat kokeilla, oli kuitenkin ilmeisesti kyse saamelaisten kanssa teh- 
dystä yhteistyöstä, joka sai myöhemmin jatkoa. (Hautajärvi 2014, 
152, 166-167, 335, 352, 354-) 

Matkailuyritykset alkoivat sotien jälkeen omia saamelaiskult- 
tuuria osaksi matkailua. Esimerkiksi Napapiirin majalla Rova- 
niemellä oli 1960-luvun alusta lähtien kesäisin autoturisteja var- 
ten ”lappalaiskylä; jossa saamenpuvuissa esiintyneet suomalaiset 
hoitivat poroja kankaalla päällystettyjen kotarakennelmien äärellä. 
Myöhemmin Napapiirillä yhdistettiin saamelaiskulttuuriin anglo- 
amerikkalaisesta viihteestä tuttu Santa Claus -kuvasto joulutonttui- 
neen, ja ilmiö levisi myös Lapin muihin matkailukohteisiin. (Hau- 
tajärvi 2014, 322-337, 358-360.) Matkailulla on siis ollut Suomessa 
kiistaton roolinsa saamelaisiin kohdistuneessa kolonialisoinnissa 
ja kulttuurisessa omimisessa (ks. esim. Aikio & Aikio 1993; Aikio 
1999; Lehtola 2012; Hautajärvi 2014; ks. myös luku 6 kulttuurisen- 
sitiivisyydestä tässä kirjassa). 


Matkailun muutos massaturismiksi 1960-luvulta lähtien 


Matkailu alkoi toden teolla kasvaa vasta 1960-luvun puolivälistä 
lähtien vapaa-ajan lisääntymisen, yksityisautojen yleistymisen, elin- 
tason nousun ja kaupungistumisen myötä. Suosioon nousi toimin- 
nallinen matkailu, etenkin laskettelu, jota tuolloin vielä kutsuttiin 
pujotteluksi. Matkailuelinkeino yksityistyi, ja rakentamisen mää- 
rässä, suunnittelussa ja laadussa sekä matkailutavoissa ja suhtau- 
tumisessa luonnonmaisemiin alkoi iso muutos. (Hautajärvi 2014, 
264-342, 357-365.) 


Autoilu muuttaa matkailun 
Yksityisautoilu oli Suomessa harvinaista vielä 1960-luvun al- 
kuun asti. Henkilöautojen määrä alkoi kuitenkin kasvaa nopeasti 

maahantuonnin vapautuessa 1963, ja myös keski- ja työväenluok- 
kaan kuuluneet palkansaajat pystyivät hankkimaan oman kulku- 
neuvon. Myös vapaa-aika lisääntyi: vuonna 1960 vuosiloma piteni 
18—24 päivään ja vuonna 1973 nykyiselle tasolle. 1960-luvun lopul- 
la siirryttiin viisipäiväiseen työviikkoon. Samanaikaisesti yleinen 
elintaso kohosi voimakkaasti ja Suomesta tuli kulutusyhteiskunta. 
(Heinonen 2008, 111-120; ks. myös Markkanen 1987, 342.) Samalla 
kun Suomi kaupungistui ja autoistui, rakennettiin ympäri maata 
tuhatmäärin kesämökkejä - suomalaisten omia pieniä paratiiseja 
-joille ajettiin omalla autolla kesälomilla ja viikonloppuisin (Hau- 
tajärvi 2017; 2023, 160, 163). 

Kesäolympialaisten 1952 innoittamana alettiin perustaa leirintä- 
alueita. Vuodesta 1959 alkaen toimintaa ohjasi valtakunnallinen 
”camping-neuvottelukunta? muutaman vuoden ajan. Autoistumi- 
nen teki leirintämatkailusta suosittua ja kasvatti myös ulkomailta 
tulevien matkailijoiden määrää. Leirintäalueita perustettiin Suo- 
meen eniten 1960-luvun aikana, ja ne olivat tuolloin useimmiten 
kuntien omistamia. Niitä oli enimmillään 391 vuonna 1968. Lei- 
rintäalueet sijoitettiin luonnonläheisiin rantapaikkoihin ja niiden 
suunnittelijoina oli usein arkkitehteja. (Markkanen 1987, 358-360; 
Hautajärvi 2014, 266; Hautajärvi 2023, 155—157.) 

Matkailu demokratisoitui, kun 1960-luvulta lähtien yhä useam- 
mat pakkasivat autoonsa teltan ja retkeilyvälineitä ja lähtivät kier- 
telemään kotimaansa nähtävyyksiä — osittain samoja, jotka olivat 
tulleet tunnetuiksi jo autonomian aikana. Autoturisteille suunni- 
teltiin matkailureittejä karttoineen ja oppaineen, ja automatka saat- 
toi ulottua myös muihin Euroopan maihin. Esimerkiksi Lappiin 
Pohjois-Norjan rannikon kautta sijoittuvaa rengasmatkaa kutsut- 
tiin Polar-kierrokseksi. Elintason noustessa myös autojen perässä 
vedettävät asuntovaunut ja 1980-luvulta lähtien asuntoautot alkoi- 
vat yleistyä. (Hautajärvi 2014, 232, 266.) Ulkomaanmatkailu yleis- 
tyi 1960-luvun lopulta lähtien, kun eteläisten maiden rantaloma- 
kohteisiin alettiin järjestää edullisia valmismatkoja tilauslennoilla. 
(Markkanen 1987, 369-370; Jokinen & Veijola 1990; Heinonen 2008, 
113-116.) Ison matkailukulttuurin muutoksen toi myös vuonna 1972 

Kuva 10. Kun kiertomatkailusta omalla autolla tuli suosittua 1960-luvulla, 
rakennettiin ympäri Suomea satoja leirintäalueita. Parhaimmillaan niis- 
tä tehtiin viihtyisiä lomanviettopaikkoja, joissa oli vastaanotto-, keitto- 
ja ruokailurakennukset, pesutilat, saunat, majoitusmökit ja pelikentät. 
Kuvassa Ounaskoski Camping Rovaniemellä elokuussa 1966. Teltat ovat 
vielä pieniä ja asuntovaunuja on vasta muutamia. Lippujen määrä kertoo 
matkailun kansainvälistymisestä. Kuva: Matti Poutvaara, Historian kuva- 
kokoelma, Museovirasto. CC BY 4.0. 


käyttöön otettu Interrail-lippu, jolla nuoret saattoivat kierrellä ra- 
jattomasti ympäri Eurooppaa junilla. 

Modernisaation ajan matkailua ja autokulttuuria edustaa Moto- 
rest-ketjun Rovaniemen Ounasvaaran laelle vuonna 1968 avaama 
virtaviivaisen tyylikäs moottorihotelli, jonka suunnitteli arkkitehti 

Jaakko Laapotti. Motelli seisoi ilmassa betonipilareiden päällä, py- 
säköintipaikat olivat alapuolella ja lasiseinien kautta avautuivat 
komeat näkymät joka suuntaan. Kolin lakialueelle rakennettiin 
samaan aikaan Jouko Ylihannun suunnittelema moderni hotelli, 
jonka tieltä purettiin vanha matkailumaja. Myöhempinä vuosina 
useiden vaarojen ja tuntureiden päälle rakennettiin näköalaravin- 
toloita. Maisemia haluttiin nähdä edelleen korkeilta paikoilta, ku- 
ten jo 1800-luvun matkailussa, mutta liikkumisessa auttoivat nyt 
auto ja rinnehissi. (Hautajärvi 2014, 257-260, 358.) 

Yksityisautoilu muutti vapaa-ajan ja matkailun luonnetta, kun 
yhä useampi pääsi pyörien päälle. Laajenevan tieverkon myötä voi- 
tiin ajaa Suomen joka kolkkaan ja ulkomaillekin. Se vaikutti myös 
kaikkeen rakentamiseen ja hajautti yhdyskuntarakennetta. Ympä- 
ri maata, valtateiden varsille ja liepeille, rakennettiin 1960-luvulta 
lähtien huoltoasemia, motelleja, hotelleja, ravintoloita, kahviloita, 
myymälöitä ja mitä erilaisimpia houkuttimia matkailijoille. Maan- 
teiden matkakeitaisiin alettiin yhdistää useita palveluja, ja öljy-yhti- 
öiden keskinäisessä kilpailussa joistakin huoltoasemista kehitettiin 
vetonauloja autoturisteille. Pääteiden varsille rakennettiin 1980-lu- 
vulta lähtien suuria kauppakeskuksia ja 1990-luvun lopulta lähtien 
ABC-liikenneasemia. Palvelujen siirtyessä niihin alkoivat monien 
kirkonkylien ja pikkukaupunkien keskustat entisestään kuihtua. 
(Hautajärvi 2018; Hautajärvi 2023, 155—156.) 

Autoileville perheille pystytettiin 1980-luvun alusta lähtien huvi- 
puistoja, kuten Mikkelin Visulahti, Janakkalan Puuhamaa, Kalajoen 
Jukujukumaa ja Vaasan Wasalandia. Mallia näyttivät Helsingissä 
vuonna 1950 avattu Linnanmäen huvipuisto, Tampereelle 1975 val- 
mistunut Särkänniemen huvipuisto sekä monien teemapuistojen 
esikuva, Kaliforniassa vuonna 1955 avattu Disneyland. Naantalis- 
sa kesällä 1993 avatusta Muumimaailmasta tuli yksi monista lapsi- 
perheiden suosimista matkakohteista. Rovaniemen ja koko Lapin 
matkailua alettiin markkinoida joulupukilla ja tontuilla vuonna 
1985, samalla kun Nelostien varteen Napapiirille valmistunut tai- 
de- ja käsiteollisuuskylä nimettiin Joulupukin pajakyläksi. Vuosien 
myötä siitä kasvoi joulumatkailun ympärivuotinen kauppakeidas 

ja Pohjois-Suomen suurin viihdearkkitehtuurin keskittymä, johon 
kuuluu useita satukirjamaisia rakennuksia sekä vuonna 1998 avattu 
sisähuvipuisto Santa Park. Napapiirillä on nykyisin useita joulupuk- 
keja, joiden luo matkaa turisteja etenkin talviaikaan. Jouluteemaa 
tarjotaan myös pohjoisen muissa matkailukeskuksissa, sillä siitä on 
tullut yksi matkailun vetovoimatekijöistä Lapissa, jonka lentoken- 
tille suihkukoneet kiidättävät ulkomaisia turistiryhmiä tapaamaan 
joulupukkia ja nauttimaan nokipannukahvia kotarakennelmissa 
nuotion äärellä. (Hautajärvi 2014, 320-342, 358-361.) Viihteellinen 
matkailu vetoaa nykyisin lasten lisäksi myös aikuisiin. 


Laskettelun ympärille syntyy lomakaupunkeja 

Laskettelun suosion kasvaessa 1960-luvun alkupuolelta lähtien pe- 
rustettiin ympäri Suomea hiihtokeskuksia. Niiden toiminta alkoi 
pienimuotoisesti. Tehtiin autotie ja pysäköintikenttä, raivattiin las- 
kettelurinteet, pystytettiin ulkomailta tilattu hiihtohissi ja raken- 
nettiin pieni puurakenteinen hotelli. Pohjoisessa esimerkkiä näytti 
Kuusamon Rukatunturi, jossa saatiin vuonna 1957 pyörimään maan 
ensimmäinen hiihtohissi. 1960-luvun lopulla hiihtokeskuksiin ra- 
kennettiin jo aiempaa suurempia hotelleja ja niiden ympärille lo- 
mamökkialueita. Vuonna 1969 Suomessa oli 60 hiihtokeskusta, ja 
uusia avattiin 1970-luvun puolivälin öljykriisiin asti. (Hautajärvi 
2014, 267—315.) 

Lähes kaikki hiihtokeskukset rakennettiin metsän keskelle. Sil- 
loin ei vielä osattu kuvitella, miten suuriksi osa niistä voisi kasvaa. 
Koska laskettelun suosio lisääntyi nopeasti eikä ollut olemassa mi- 
tään valtakunnallista tai läänikohtaista matkailun kokonaissuun- 
nitelmaa, nousi hiihtokeskuksia samanaikaisesti vieri viereen. Joka 
kunta halusi saada oman rahasamponsa. Esimerkiksi Itä-Lapin ja 
Koillistuntureiden Ruka, Salla, Suomu, Pyhä ja Luosto sijaitsevat 
ryppäänä lähellä toisiaan, samoin Länsi-Lapin Olos, Levi ja Ylläs. 
Vierekkäiset hiihtokeskukset ja kunnat ovat joutuneet vuosikym- 
menien ajan kilpailemaan keskenään samoista turisteista ja valtion 
matkailulle myöntämistä tukirahoista. On ollut konkurssejakin; joi- 
takin hiihtokeskuksia on jopa lakkautettu. Ongelmaa on pahentanut 

se, että hiihtokeskusten sesonki on melko lyhyt. Valtion matkailura- 
hoitus laskettiin Pohjois-Suomessa 1960-luvun lopulta lähtien pää- 
osin laskettelu- ja hiihtoturismin varaan, mikä painotti matkailua 
entisestään talvikauteen. (Hautajärvi 2014, 301, 308, 315, 363-364.) 

Pohjois-Suomen suosituimmat hiihtokeskukset kasvoivat 
1980-luvulta lähtien jopa kymmenien tuhansien vuodepaikkojen 
yhdyskunniksi ja alueensa suurimmiksi taajamiksi. Nykymittapuun 
mukaan ne kaavoitettiin ja rakennettiin kuitenkin väljästi, yksi- 
tyisautoliikennettä silmällä pitäen. Etenkin Leviä, Rukaa, Saarisel- 
kää ja Yllästä voi pitää eräänlaisina lomakaupunkeina, sillä niihin 
on rakennettu valaistut kadut, kunnallistekniikka, jätehuolto sekä 
lomamökkialueiden ympäröimät keskustat monipuolisine palve- 
luineen. Etenkin suurimmissa hiihtokeskuksissa lomanviettoon 
liittyy talviurheilun, golfin, rinneravintoloiden, yökerhojen, rock- 
konserttien ja ostoksilla käymisen lisäksi sisäliikuntaa kylpylöissä, 
urheiluhalleissa ja kuntosaleilla. Esimerkiksi Levillä on monen- 
laisten palveluiden ja myymälöiden lisäksi paljon anniskeluravin- 
toloita, joissa on yhteensä 16 000 anniskelupaikkaa. Rukan alueella 
on vuodepaikkoja noin 36 000, Levillä 27 500 ja Ylläksellä 22 000. 
Laskettelurinteiden ja hiihtohissien määrässä kilpailua johtaa Yl- 
läs, jossa vuonna 2023 oli 62 rinnettä ja 26 hissiä. Kasvutoiveet ovat 
suuria, kuten Ylläksen yleiskaavaan merkitty 50 000 vuodepaikan 
tavoite osoittaa. Kesäkuukausiksi hiihtokeskukset kuitenkin hil- 
jenevät, rinnehissit seisahtuvat ja kadut paikoin miltei autioituvat, 
sillä kesämatkailijoita on vaikeaa houkutella tyhjien laskettelurin- 
teiden juurelle, vaikka tarjolla olisi suuri määrä majoitusta lyhyttä 
sesonkia edullisemmilla hinnoilla. (Hautajärvi 2014, 284-304; ks. 
rinteiden, hissien ja vuode- ja anniskelupaikkojen lukumäärät 2023: 
Suomen Hiihtokeskusyhdistys ry. 2023.) 

Koska ilmaston lämpeneminen haittaa vuosi vuodelta enem- 
män hiihtokeskusten toimintaa niin lumipeitteisen kauden lyhe- 
nemisellä kuin ajoittaisella lumen puutteella, ovat ratkaisuna olleet 
entistä tehokkaammat lumetusjärjestelmät. Lapissa saadaan nii- 
den avulla laskettelukautta pidennettyä jopa kesäkuun puoliväliin. 
Alpeilla lumitykkien on havaittu aiheuttavan vesipulaa, häiriöitä 

pohjavesitasapainossa, rinteiden eroosiota, haittoja kasveille seka 
meluhaittaa eläimille. (Hautajärvi 2014, 268, 313-314.) 

Talla vuosituhannella on rakennettu eri puolille maailmaa kym- 
menittäin keinolumella ja jäähdytysjärjestelmillä varustettuja hal- 
leja talviurheilulajeja varten. Espoon Leppävaarassa oli tarkoitus 
avata vuonna 2011 viihde- ja kauppakeskus SuperLife Lab, johon 
olisi tullut Euroopan suuri sisälaskettelurinne kylpylän, sisähuvi- 
puiston, elokuvakeskuksen, ravintoloiden ja hotellin oheen, mutta 
hanke raukesi. Toistaiseksi Suomeen on rakennettu vain viisi hiihto- 
putkea sekä Kivikon hiihtohalli, joka konkurssin myötä päätyi Hel- 
singin kaupungin omistukseen ja suljettiin suurten energialasku- 
jen ja vähäisen käyttäjämäärän vuoksi keväällä 2023. Rovaniemen 
kaupunki on kuitenkin suunnitellut vuodesta 2008 lähtien, viimek- 
si vuoden 2022 yleissuunnitelmassaan, Ounasvaaralle ympärivuo- 
tista lumimaailmaa, jossa Tottorakan rinne katettaisiin maailman 
suurimmaksi sisälasketteluhalliksi. (Hautajärvi 2014, 342-343; Sil- 
vennoinen 2022; ks. Ounasvaara 2035 -suunnitelma: Rovaniemen 
kaupunki 2022.) Ilmastonmuutoksen seurauksia ratkotaan siis me- 
netelmillä, jotka energian ja rakennusmateriaalien kulutuksellaan 
nopeuttavat entisestään sen etenemistä. 


Massaturismi muokkaa maisemia 

Suhtautuminen luonnonmaisemiin muuttui 1960-luvulta lähtien. 
Niihin liitetyn kansallisromanttisen ihanteen ja esteettisen arvon 
sijaan maisemat alettiin nähdä toiminnallisen matkailun kohtei- 
na. Hiihtokeskusten tunturi- ja vaaramaisemia alkoivat hallita las- 
kettelurinteet ja hiihtohissit, hotellit, radiomastot, rinneravintolat, 
autotiet, pysäköintikentät, mökkialueet sekä myöhemmin lume- 
tusjärjestelmät, kesäkelkkaradat ja golfkentät. Kansallispuistoihin 
ja luonnonsuojelualueisiin kohdistui yhä suurempia kaavoitus-, 
rakennus- ja maanmuokkaushankkeita. Parin miljardin vuoden 
ikäisiä tuntureita — saamelaisten pyhiä vuoria ja kirjallisuudessa ja 
taiteessa aikoinaan ylistettyjä maisemia — voitiin myllertää kaut- 
taaltaan maansiirtokoneilla. Esimerkiksi luonnonsuojelualueena 
olleen Yllästunturin rinteet tuhottiin 1990-luvun alussa läpikotaisin 

muokkaamalla niitä maansiirtokoneilla, koska laskettelukauden 
pidentämiseksi suihkutettava keinolumi edellytti tasaista alustaa. 
Levillä ei ollut pulaa rakennusmaasta, mutta massiivinen rakenta- 
minen päästettiin levittäytymään tunturin päälle, mikä näkyy kym- 
menien kilometrien päähän. Myös monien muiden tuntureiden rin- 
teet ja laet runnottiin. Laskettelumatkailu hävitti altaan ikiaikaisia 
luonnonmaisemia, joiden varaan alueiden matkailu oli alun perin 
rakentunut. (Hautajärvi 2014, 4, 291-300, 311-315, 363.) 


Suunnittelun laatu heikkenee matkailun markkinavoimaistuessa 
Kun Lapin matkailu alkoi kasvaa 1960-luvulta lahtien, se alkoi sa- 
malla yksityistyä pirstaloituen vuosien myötä satojen erilaisten 
yritysten mosaiikiksi ja vaihtelevan tasoisiksi palvelujen ja toimin- 
nan puitteiksi. Yhä suurempine kiinteistöineen ja muine rakennus- 
hankkeineen Lapin matkailusta alkoi lopulta tulla sijoitustoimintaa, 
jossa omistajina voi olla monikansallisia pääomasijoitusyhtiöitä 
vaihtuvine osakkaineen. (Hautajärvi 2014, 284-290, 299-310, 318, 
340, 361-367.) 

Matkailuelinkeinon yksityistyessä 1960-luvun lopulta lähtien 
valtiollisilta ja yleishyödyllisiltä toimijoilta yksityisille matkailu- 
yrittäjille ja sijoittajille yksityistyi myös rakennuttaminen. Sekä 
rakennuttamisesta että suunnittelusta tuli usein paikallista toimin- 
taa, ja samalla laatutaso usein heikkeni. Etenkin Pohjois-Suomessa 
arkkitehtien ja sisustusarkkitehtien pestaaminen suunnittelijoiksi 
suorastaan harvinaistui. Iso osa suunnittelutyöstä siirtyi paikalli- 
sille teknikoille, insinööreille ja rakennusarkkitehdeille. Osasyynä 
tähän oli se, ettei Lapin läänissä ollut juuri lainkaan suunnittelutyö- 
tä tekeviä arkkitehteja eikä sisustusarkkitehteja, koska nämä olivat 
keskittyneet Etelä-Suomen kaupunkeihin, etupäässä Helsinkiin. 
(Hautajärvi 2014, 4, 45-48, 305, 361-363.) 

Lasketteluharrastuksen nopeasti paisuttamaa matkailua ja siihen 
liittynyttä yhä laajempaa rakennustoimintaa ei kyetty ohjaamaan 
valtakunnallisesti eikä maakunnallisesti. Sama ongelma ilmeni 
kuntatasolla. Valtio ja kunnat eivät juurikaan asettaneet laatukri- 
teereitä arkkitehtuurille hankkeita rahoittaessaan tai silloin, kun 


112 


https://doi.org/10.21435/tl.283 


2 MITEN SUOMEN MATKAILUA ON SUUNNITELTU? 


kunnat myönsivät niille rakennuslupia ja lääninhallitus poikkeus- 
lupia. Kiistanalaisiakin matkailuhankkeita voitiin rahoittaa 1970-lu- 
vulta lähtien myös lähes pelkästään työllisyysperusteilla; valtion ja 
myöhemmin EU:n aluerahaston tukien myöntämiseen ei liittynyt 
arkkitehtuurin laadun tai ympäristöön sopivuuden arviointia. Muu- 
tos on ollut suuri, jos vertaa valtion varoilla tai tuella 1920-luvulta 
1960-luvun alkupuolelle asti rakennettuja matkailurakennuksia val- 
tion 1970-luvulta lähtien rahoittamiin ja tukemiin matkailuhank- 
keisiin. (Hautajärvi 2014, 308, 362—364.) 

Ammattitaitoisen suunnittelun väheneminen ja kuntien vähäiset 
resurssit kaava- ja rakennuslupatason ohjaamisessa ja osaamisessa 
alkoivat näkyä Pohjois-Suomen matkailukeskuksissa ja pääteiden 
varsilla 1960-luvun lopulta lähtien usein vaatimattomana tusina- 
rakentamisena ja toisinaan myös tarkoituksella huomiota herät- 
tävinä rakennuksina. Samanaikaisesti rakentaminen teollistui, ja 
erilaisten rakennusmateriaalien ja -tapojen määrä lisääntyi vuosi 
vuodelta. Samalla kun Pohjois-Suomen hiihtokeskukset kasvoivat, 
niistä tuli usein rakennuskannaltaan ja ilmeeltään monilta osin epä- 
yhtenäisiä ja esteettisesti vaatimattomia. Pyrittiin myös erottumaan 
tekemällä lavastemaisia ympäristöjä, joissa viljeltiin muun muassa 
saamelais-, tukkilais- ja kullankaivajakulttuurin mielikuvia - mallia 
rakentamiseen haettiin myös Alpeilta. Omasta, ikivanhasta peräpoh- 
jalaisesta ja lappilaisesta puurakentamiskulttuurista ei osattu ottaa 
vaikutteita. (Hautajärvi 2014, 4, 11, 274-310, 329-333, 340, 361-363.) 

Pohjois-Suomen ympäristöltään yhtenäisin ja harmonisin hiihto- 
keskus rakennettiin Luostolle, sillä alueen omistaja Metsähallitus 
teetti 1960-luvulla kaavan, jossa oli tiukat rakennustapaohjeet. 
Luostolle rakennettiin suuri määrä kelohonkaisia, vanhoja tukki- 
kämppiä muistuttavia majoja. Kelomökeistä tulikin suosittuja, ja 
niitä tehtiin paljon myös muihin matkailukeskuksiin. (Hautajärvi 
2014, 278-283.) 

Sitä mukaa kun turistien määrä kasvoi ja matkailuelinkeino 
markkinavoimaistui, lisääntyi myös erilaisten matkailupalvelujen 
tarjonta. Samalla matkailun puitteet alkoivat väistämättä tasapäis- 
tyä. Kun yhä useampi lähti liikkeelle ja viettämään vapaa-aikaa, 

suunnattiin palveluja yhä suuremmille kuluttajajoukoille. Kun val- 
tio ja monet yleishyödylliset hotellien ja muiden matkailupalvelujen 
rakennuttajat ja ylläpitäjät vetäytyivät alalta, alkoi palvelujen taso 
vaihdella. (Hautajärvi 2014, 361-362.) 

Edellä kuvatun kaltaisia kehityskulkuja on voinut havaita 1900-lu- 
vun loppupuolelta lähtien monilla suosituilla matkailualueilla eri 
puolilla maailmaa — aluksi etenkin Välimeren rantalomakohteis- 
sa (ks. massamatkailun ongelmista esim. Hemmi 2005; Hautajär- 
vi 2014, 316-318, 365-362; Borg, Kivi & Partti 2002). Jos matkailu 
kasvaa nopeasti ilman, että sitä kyetään suunnittelemaan, säänte- 
lemään ja ohjaamaan, tulee matkailualueista helposti rakennus- 
kannaltaan sekavia ja huonosti toimivia, mikä voi puolestaan hei- 
kentää vaativampien matkailijoiden kiinnostusta. Monialaisella 
asiantuntemuksella ja ammattitaidolla suunniteltu matkakohde on 
ympäristön, ilmaston ja viihtyvyyden kannalta kestävämpi ja myös 
pitkäikäisempi kuin sattumanvaraisesti rakentunut tai vajavaisella 
osaamisella suunniteltu. 


Yhteenveto 


Liikennettä ja matkustamista on organisoitu, ohjailtu ja edistetty 
lainsäädännöllä jo pitkään. Ruotsissa alettiin jo satoja vuosia sitten 
kehittää maanteiden ja vesireittien verkostoja ja kyytipalveluja, jot- 
ka ulottuivat myös nykyisen Suomen alueelle. Kaupunkeihin ja lii- 
kennereittien varsille maaseudulle määrättiin perustettavaksi kesti- 
kievareita eli majataloja. Kyytilaitoksen ja majatalojen toimintaa 
pyrittiin yhdenmukaistamaan antamalla jatkuvasti yksityiskohtai- 
sia asetuksia ja valvomalla niiden palvelutasoa. Järjestelmä hyödytti 
lähinnä ylimpiä sosiaaliluokkia ja rasitti talonpoikia. Rautatie- ja 
autoliikenteen laajentuessa se kävi lopulta tarpeettomaksi. 
Suomen suuriruhtinaskunnassa rakennettiin seurahuoneita, jois- 
sa hotelli- ja ravintolatoiminta yhdistyivät paikallisten seurapiirien 
seurusteluun ja tanssiaisiin. Autonomian aikana matkailu oli vain 
harvojen ylimpiin sosiaaliluokkiin kuuluvien harrastus. Kiinnostus 

suuntautui romantiikan hengessä erityisesti luonnonmaisemiin. 
Valtio perusti kruununpuistot Punkaharjulle, Imatrankoskelle ja 
Aavasaksalle, toteutti matkailurakennuksia ja etsi matkailuyrittä- 
jiä pyörittämään niitä. 1800-luvun lopulta lähtien perustettiin myös 
kaupunkien lähistölle puistoja kasvavan työväestön vapaa-ajan- 
viettopaikoiksi. Monet autonomian ajan luontomaisemakohteista 
kiinnostavat nykypäivänäkin ja todennäköisesti myös tulevaisuu- 
dessa, sillä niitä on hoidettu suunnitelmallisesti 1800-luvulta läh- 
tien eikä niiden lumovoima ole hävinnyt. 

Valtion matkailurakennuttaminen alkoi 1800-luvun alkupuo- 
lella ja jatkui 1960-luvulle, osittain jopa 1980-luvulle asti. Matkai- 
lun kehittäminen liittyi 1800-luvun jälkipuolelta lähtien Suomen 
itsenäistymispyrkimyksiin, kansallisromantiikkaan ja isänmaal- 
lisuuteen, ja se otettiin osaksi nuoren tasavallan identiteetin ja 
maanpuolustushengen rakentamista. Matkailun rakentaminen 
oli suunnitelmallinen ja pitkäjänteinen kansallinen projekti, jolla 
haluttiin saada koti- ja ulkomaiset matkailijat tutustumaan Suo- 
meen, ihailemaan etenkin sen luonnonmaisemia ja liikkumaan 
niissä tervehenkisesti. 

Matkailua suunniteltiin, hallinnoitiin ja koordinoitiin etupäässä 
keskusjohtoisesti Helsingissä yhdistämällä useiden alojen asiantun- 
temusta ja tekemällä yhteistyötä keskeisten viranomaisten, päättä- 
jien ja matkailu-, majoitus- ja ravintola-alan toimijoiden kanssa. 
Kokonaisvaltainen ja keskusjohtoinen suunnittelu näkyi etenkin 
Lapin matkailussa 1960-luvulle asti. 

Keskusjohtoisuudella saavutettiin korkea laatutaso, sillä matkai- 
lun suunnitteluun pestattiin alan parhaita arkkitehteja, sisustusark- 
kitehteja ja muita ammattilaisia. Samalla suunniteltiin matkailun 
koko infrastruktuuri liikenneyhteyksistä ja aikatauluista polku- ja 
latuverkostoihin, nähtävyyksiin, ravintolatarjoiluihin, ohjelmapal- 
veluihin ja oheistuotteisiin. Myös matkailuun liittyvä tiedottaminen 
ja markkinointi mainosvalokuvineen ja -elokuvineen, asiakaslehti- 
neen, matkaopaskirjoineen ja logoineen suunniteltiin ammattimai- 
sesti. Matkailua luotiin ja markkinoitiin maisemilla ja arkkitehtuu- 
rilla, ja sen avulla rakennettiin ihanteellista Suomi-kuvaa. Matkailua 


115 


https://doi.org/10.21435/tl.283 


HARRI HAUTAJARVI 


suunnattiin ja suunniteltiin kuitenkin lähinnä ylemmille sosiaali- 
luokille aina 1950-luvulle asti, ja se pysyi siihen asti melko vähäisenä. 

Suomen suurimmat matkailuinvestoinnit kohdistuivat 1930-lu- 
vulta lähtien valtaosin Lapin lääniin, ja hankkeiden tavoitetaso oli 
korkea 1960-luvun alkupuolelle asti. Matkailu ja luonnonsuojelu 
kulkivat Suomessa tuolloin vielä käsi kädessä, joten retkeilymajoja 
ja hotelleja sijoitettiin luonnonsuojelualueille tai niiden viereen. 
Rakentaminen oli vielä pienimuotoista ja arkkitehtuuri laadukasta. 

Matkailu alkoi Suomessa kasvaa 1960-luvun puolivälissä yk- 
sityisautojen yleistymisen, vapaa-ajan lisääntymisen ja elintason 
nousun myötä. Pääteiden varsille rakennettiin monenlaisia palve- 
luja, aluksi huoltoasemia, ravintoloita ja majoitusta, myöhemmin 
huvi- ja teemapuistoja sekä kauppakeskuksia. 

Monista Pohjois-Suomen tärkeistä luontomaisemakohteista tuli 
1960-luvulla matkailukeskuksia. Samalla matkailu alkoi painottua 
yksipuolisesti talvisesonkiin, kun uusien hiihtokeskusten myötä 
suosioon nousi laskettelu. Osa hiihtokeskuksista kasvoi suuriksi, ja 
matkailu niissä alkoi saada kaupunkimaisen lomanvieton piirtei- 
tä. 1900-luvun lopulta lähtien on ollut nähtävissä, että matkailu voi 
murentaa nopeasti kohdealueensa maisemia ja luontoa niin Lapis- 
sa kuin muuallakin maailmassa, jos sitä ei säädellä ja suunnitella. 

Arkkitehtien pestaaminen suunnittelijoiksi harvinaistui Pohjois- 
Suomen matkailussa 1960-luvun lopulta lähtien, ja massaturismi on 
tuottanut sinne usein vaatimatonta ja epäyhtenäistä rakentamista. 

Matkailijayhdistys ja valtio sen taustalla hyödynsivät saamelaisia 
1930-luvulla toisinaan harkitsemattomasti matkailutoiminnassaan 
Lapissa, mutta 1960-luvun alussa saamelaiskulttuurin omiminen 
matkailuyritysten ja niiden markkinoinnin tarkoituksiin yleistyi. 

Vastuullinen matkailun suunnittelu on yksi ilmasto- ja ympä- 
ristökriisistä kärsivän maailmamme tärkeistä haasteista. Kullekin 
matkakohteelle kannattaa asettaa kasvun rajat sekä toimintaperiaat- 
teet, joiden varassa matkailuelinkeinoa voidaan harjoittaa kestävällä 
tavalla. Matkailuun tarvitaan aina myös viranomaisten ohjausta ja 
sääntelyä, joka on myös osa suunnittelua. Kestävä ja vetovoimainen 
matkailu edellyttää parhaalla ammattitaidolla ja asiantuntemuksella 

suunniteltuja matkailualueita, arkkitehtuuria ja maisema-arkkiteh- 
tuuria. Näin parannetaan niin matkailijoille kuin paikallisillekin 
suunnattujen palvelujen toimivuutta, kestävyyttä, vetovoimaisuutta 
ja taloudellista kannattavuutta. On tärkeää satsata kaikkialla myös 
asumisen ja arjen elinympäristöjen viihtyisyyteen, lähiluontoon ja 
virkistysalueisiin sekä kehittää lähimatkailupalveluita, sillä lento- 
liikenteen verotuksen ja muun sääntelyn ohella se on keino hillitä 
kansainvälisen turismin määrän kasvua. 

Kestava matkailu keksittiin 
Sveitsissä!* 


Soile Veijola 


Sveitsiläinen taloustieteilijä Jost Krippendorf keksi kestävän matkai- 
lun! Joko kaikki tiesivätkin sen? Tunnustan, että olin itse unohtanut. 

Krippendorf julkaisi jo nelisenkymmentä vuotta sitten erään 
matkailututkimuksen tunnetuimmista klassikkoteoksista, The Holi- 
day Makers: Understanding the Impact of Leisure and Travel. Kir- 
ja ilmestyi ensin alkukielellään saksaksi vuonna 1984 nimellä Die 
Ferienmenschen. Nyt harmittelen, ettei sitä käännetty saman tien 
suomeksi. Suorastaan suren, että Krippendorf kuoli jo vuonna 2003 
vain 64 vuoden ikäisenä. The Guardian -lehden muistokirjoituk- 
sen mukaan hän oli iloinen mies, joka puhui sujuvasti useita kieliä. 

Olisi ollut hauskaa kutsua hänet tutustumaan vaikkapa Lapin 
hiihtokeskuksiin! 

The Holiday Makers -kirja meillä kuitenkin on käytössämme. 
Krippendorfin matkailuesimerkeistä suuri osa tulee Sveitsin Al- 
peilta ja niiden pikkukylistä, jotka hiihtoturistit ovat vallanneet. 
Hän nostaa esille tapauksia myös köyhistä kolmannen maailman 
maista. Teos valaisee matkailua niin paikallisten asukkaiden kuin 
matkailijoidenkin toiveiden ja tarpeiden näkökulmasta, mutta sen 
kolmas teema, matkailun suunnittelu ja kehittäminen investoimalla 
ja rakentamalla, on erityisen ajankohtainen. 

Ovatko Krippendorfin ajatukset matkailun suunnittelusta siis 
edelleen kurantteja? 

Krippendorf oli jo 1980-luvulla huolissaan matkailun holtitto- 
masta kasvusta ja vertasi matkailun kasvattamista ja levittamista 
kolonialismiin. Vaikkei väitettä suoriltaan nielisikään — olihan eu- 
rooppalaisvaltioiden harjoittama siirtomaavalta omien taloudel- 
listen päämääriensä ja kulttuurisen ylivaltansa edistämiseksi ai- 
koinaan huomattavan julmaa ja veristä - on hänen perusteluitaan 
kiinnostavaa lukea. Hän nimittäin väittää kirjassaan, että paikal- 
listen ihmisten mahdollisuus vaikuttaa matkailun määriin ja muo- 
toihin saattaa olla hyvinkin pieni verrattuna ulkopuolelta tuleviin 
- myös ulkomaalaisiin - pääomasijoittajiin sekä muihin matkai- 
luun ainoastaan taloudellisista syistä linkittyviin toimialoihin ku- 
ten rakennusteollisuuteen. 

Sijoittajia ja rakentajia ei Krippendorfin mukaan välttämättä kiin- 
nosta edes investointiensa taloudellinen menestys — saati kestävyys 
- ainakaan sen jälkeen, kun he ovat myyneet niiden kohteet eteen- 
päin. Krippendorfin mielestä heidät voisi sitouttaa taloudellisin 
kannustimin pysymään käynnistetyn matkailutoiminnan tukena. 


Erilaisia suhtautumistapoja matkailuun 


Krippendorf jakaa teoksessaan matkailukohteissa asuvat paikalliset 
ihmiset kolmeen ryhmään. Ensimmäiseen kuuluvat matkailualalla 
itse työskentelevät. Koska he saavat matkailusta kuukausipalkkaa, 
toteaa Krippendorf, heillä on syytä toivoa matkailun menestymistä, 
vaikkeivat kaikki heistä itse olisikaan henkeen ja vereen ”matkailu- 
ihmisiä”. Toinen ryhmä koostuu matkailun liitännäiselinkeinojen - 
esimerkiksi liikenteen ja vähittäistavarakaupan — edustajista, jotka 
eivät ole täysin riippuvaisia matkailusta. Heidän parissaan asenne 
on suhteellisen neutraali, samoin kuin kaikilla niillä paikan asuk- 
kailla, jotka eivät itse arjessaan kohtaa matkailijoita. Kolmannen 
paikallisten ryhmän Krippendorfin jaottelussa muodostavat pai- 
kallisen yhteisön ihmiset, jotka kohtaavat matkailun ja etenkin sen 

kasvun vaikutukset omassa elinympäristössään omakohtaisesti ja 
kielteisesti. He kokevat usein voimattomuutta suhteessa matkai- 
lun edistymiseen. 

Suunnittelun konkreettisesta tekniikasta ja suunnittelutyön ar- 
jesta Krippendorf ei harmillisesti puhu paljoakaan. Hän maalaa 
leveämmällä pensselillä matkailuun panostamisen prosesseja, al- 
kuja ja lopputuloksia sekä listaa periaatteita, joita noudattamalla 
alueen tai asutuskeskuksen asukkaat ja päättäjät kykenisivät pitä- 
mään kiinni päätösvallastaan oman kotiseutunsa kehittämisessä 
suhteessa matkailusta lähinnä kiinteistömielessä kiinnostuneisiin 
ulkopuolisiin toimijoihin. Neuvoja on tarjolla myös matkailun liial- 
lisen kasvun ehkäisemiseksi. 

Paradoksaalista, eikö totta? Niin maailmalla kuin Suomessakin 
matkailuun liittyen seurataan nimenomaan sen kasvuprosenttia: 
plusmerkkinen on hyvä ja miinusmerkkinen huono. Taloustieteili- 
jäksi Krippendorf siis suhtautuu matkailuun yllättävällä tavalla. Hän 
ensinnäkin alkoi puhua kestävästä matkailusta — ainakin tarinan 
mukaan - ensimmäisenä, ja toiseksi hän käy huolellisesti läpi mat- 
kailun kehittämisen ja kasvun kielteisiä vaikutuksia. Hän ei myös- 
kään jätä asiaa siihen, vaan esittää myös konkreettisia ehdotuksia 
ja keinoja, joiden avulla kerran jo menetetty paikallisten autonomia 
oman kaupungin tai kylän kehittämistyössä voitaisiin palauttaa. 

Krippendorf jopa ihmettelee, vaikkakin kirjailija Michel Tour- 
nierin suulla, mikseivät ihmiset käytä lomamatkustukseensa uhraa- 
miaan valtavia rahasummia omien kaupunkiensa, maisemiensa ja 
työpaikkojensa parantamiseen. Kysymys on pohtimisen arvoinen 
edelleenkin, mutta toteutuessaan muutos olisi luonnollisesti uhka 
matkailulle — tai ainakin sen ikuiselle kasvulle. 


Ennakoiko Krippendorf tulevaisuuden oikein? 
Ajan hammas ei näytä suuremmin syöneen Krippendorfin keskeisiä 


teesejä: paikallisten ihmisten, matkailijoiden, päättäjien ja sijoitta- 
jien tulisi suunnata energiansa kestävän matkailun rakentamiseen 

ja vaalimiseen. Sama missio on monilla tutkijoilla ja asianosaisilla 
edelleen. Yhdessä kohtaa Krippendorf kuitenkin sortui liialliseen 
toiveikkuuteen. Hän nimittäin ehdotti, että ihmiset voisivat alkaa 
itse vuokrata omia kotejaan matkailijoille vastalauseena epäaidolle 
massaturismille, ja saada itselleenkin tuloja matkailusta. 

Miten sitten kävikään? Totiseksi liiketoiminnaksi muuttunut 
Airbnb valtasi julkisen tilan lisäksi laajalti myös paikallisten ih- 
misten yksityistä tilaa — heidän kotinsa ja kotikorttelinsa — lähes- 
tulkoon ammattimaiselle matkailuliiketoiminnalle. Esimerkiksi 
venetsialaisten tunnot asiasta tiedetään hyvin. Rovaniemelläkin on 
keskusteltu asiasta kiihkeästi. 

Krippendorf oli liian optimistinen toisessakin asiassa. Hän oletti, 
että kasvava ympäristötietoisuus johtaisi tietysti kestävien käytän- 
töjen kasvuun ja uuteen ”vanhaan normaaliin” kaikilla toimialoilla, 
myös matkailussa. Toistaiseksi tämä muutos ei ole täysin toteutunut. 
Joka tapauksessa hän teki itse asiansa eteen kaikkensa, ja oli aktii- 
vinen luennoitsija, joka puolusti ajatustaan kestävästä matkailusta 
urheasti eri mieltä olevia vastaan. 

Vaikka Krippendorf oli siis taloustieteilijä, hän ei pitänyt matkai- 
lun kasvua ja markkinointia itseisarvona. Näin eivät toki tee kaik- 
ki taloustieteilijät nykyisinkään; puhutaan jopa kohtuutaloudesta 
ja degrowth-taloudesta. Matkailuliiketoiminnan on Krippendorfin 
mukaan oltava väline, jonka avulla kehitetään paikallista yhdyskun- 
taa sen asukkaiden toiveiden mukaiseksi. Matkailun edistäminen 
ei hänen mukaansa saa koskaan olla itseisarvo. Paikallisen yhdys- 
kunnan - ja tämän päivän tutkimustiedon valossa myös paikalli- 
sen ekosysteemin ja sen kaikkien eliölajien - on hyödyttävä mat- 
kailusta kärsimisen sijasta. 

Krippendorfin mielestä kaupunkien, kuntien ja alueiden on myös 
ehdottomasti vältettävä ”yhden lajikkeen viljelytaloutta” (one-crop 
economy). Yhdestä elinkeinosta — edes matkailusta — ei toisin sa- 
noen saa tulla riippuvaiseksi, vaan kaikkia elinkeinoja pitää tukea 
tasaisesti. Täydellinen riippuvuus kansainvälisestä matkailusta mer- 
kitsee myös elinkeinon haavoittuvuutta eli riippuvuutta vieraiden 
maiden talouspoliittisista tilanteista. Krippendorf pelotteli lukijoita 

myös sillä, että matkailusta voi tulla paikallisen miljöön korostami- 
sen sijasta ”maisemansyöjä” (landscape-eater). 

Kiinnostavasti myös suomalainen tietokirjailija Risto Isomäki 
varoitti vuonna 2019 ilmestyneessä teoksessaan Miten Suomi py- 
säyttää ilmastonmuutoksen? maaperää köyhdyttävästä ”plantaasi- 
viljelystä” eli yksikerroksisesta monokulttuurista. Isomäen mielestä 
"optimoitu monikerroksinen kotipuutarha” on ilmastonmuutosta 
vastaan taistelun kannalta paljon parempi. Sellaiset on hänen mu- 
kaansa menetetty historian saatossa nopeita voittoja takaavan yksi- 
kerroksisen plantaasiviljelyn myötä, mutta nyt ne ovat palaamassa 
takaisin. Isomäki näkee monikerroksisessa kotipuutarhassa senkin 
hyvän puolen, että erilaisten lajien kasvusyklit toimivat kuin suo- 
malaiset perennapenkit: lajit täydentävät toisiaan. 

Krippendorfin varoittava vertauskuva liiallisesta riippuvuudesta 
yhdestä toimialasta yhden lajikkeen taloutena rinnastuu näin pla- 
netaarista maankäyttöpolitiikkaa koskeviin kohtalonkysymyksiin. 
”Plantaasiajattelu” matkailuinvestoinneissa merkitsee laajojen maa- 
alueiden standardoitua rakentamista loma-asutukseksi nopeiden 
voittojen toivossa. 

Plantaasiajattelu voi oman näkemykseni mukaan konkretisoitua 
vertikaalisestikin esimerkiksi tornihotelleina, jotka tapaavat olla 
standardoituja lyhytvuokraustiloja, joista ei ”puske uutta käyttö- 
tapaa” eri sesonkeina. Horisontaalisen ja vertikaalisen plantaasi- 
ajattelun vastakohtana ”optimoitu monikerroksinen kulttuuri- 
ympäristö” eri vuodenaikoihin sovitettuna puolestaan laajentaisi 
matkailuelämysten kirjoa kaventamisen ja yksipuolistamisen si- 
jasta. 

Kriittisistä huomioistaan huolimatta Krippendorf kuitenkin ar- 
vostaa pääomasijoittajia. Hän arvostaa heitä, mutta vain niin kauan 
kuin sijoittajat sitoutuvat pitämään pitkäjänteisesti huolta inves- 
tointiensa onnistuneesta ylläpidosta ja osallistuvat tasapuolisesti 
yhdyskuntainfrastruktuurin kustannuksiin, eivätkä havittele tai 
hanki itselleen päätäntävaltaa paikallisten yhdyskuntien yli. Sekin 
on nimittäin mahdollista, jos kunnan tai kaupungin neuvotteluase- 
ma esimerkiksi matkailuhankeneuvotteluissa ei ole kummoinen. 

Vastuiden jakaminen 


Vaikka meillä matkailijoillakin oli Krippendorfin aikalaistodis- 
tuksen mukaan jo 1980-luvulla oma vastuumme matkailun liial- 
lisesta kasvusta ja sitä — puolin ja toisin — ruokkivasta liiallises- 
ta matkailurakentamisesta, ei hän vieritä matkailun vaikutusten 
”kaikkia syntejä” matkailijoiden niskaan. Halu matkustaa on hänen 
ajattelussaan ”yhteiskunnallinen konstruktio”. Se on toisin sanoen 
sosiaalinen normi. Matkustaminen on suorastaan kamppailtu kaik- 
kien yhteiskuntaluokkien yhtäläiseksi oikeudeksi, kuten ruotsalai- 
nen etnologi Orvar Löfgren on oivaltavasti kuvannut lomanvieton 
sosiaalihistoriaa tutkiessaan. 

Modernin matkailun hallitsemattoman kasvattamisen keskeisek- 
si syyksi Krippendorf nimeää alun perin paikallisten ja matkailijoi- 
den suhdetta välittämään syntyneen matkailutoimialan telakoitumi- 
sen yhä kiinteämmin kiinteistöjalostus- ja rakennusaloihin. Liekö 
väite edelleen tosi tai ei, sitä voi Krippendorfin kirjan seurassa ja 
nykytilanteeseen perehtymällä pohtia. 

Matkailijoillekin hän kyllä sälyttää vastuuta, ja kehottaa heitä eli 
meitä olemaan tietoisia matkailijoita, jotka eivät petä itseään suh- 
teessa omien matkustuspäätöstensä vaikutuksiin. Aina voi kysyä 
itseltään: mitä periaatteita noudatan matkustaessani, ja mitä peri- 
aatteita noudatan vaikuttaessani oman kotiseutuni erityisyyden ja 
ainutlaatuisuuden vaalimiseen? Voisivatkohan periaatteet olla sa- 
mat kummassakin tapauksessa? 

Toki on ihmisiä, jotka eivät näe mitään ainutlaatuista kotiseudus- 
saan. He eivät ehkä myöskään paljoa matkustele ja opi sitä kautta 
katsomaan ympärilleen vieraan silmin myös kotiympäristössään. 

Muitakin tutkijoita ja kestävän matkailun puolestapuhujia kuin 
itseäni saattaa muuten viehättää sveitsiläistaloustieteilijän tapa 
vastata tahoille, jotka eivät hänen aikanaan tahtoneet antaa mat- 
kailulle minkäänlaista moitteen sijaa, eivät missään eikä koskaan: 
”Meidät on tuomittu velvollisuuteen olla kaukonäköisiä, kriittisiä 
ja epäsuosittuja.” (We are damned to have the duty to be far-sighted, 
critical and unpopular.) 


126 


https://doi.org/10.21435/tl.283 


KESTÄVÄ MATKAILU KEKSITTIIN SVEITSISSÄ! * 


Kirjallisuus 

Isomäki, Risto. 2019. Miten Suomi pysäyttää ilmastonmuutoksen? Helsinki: Into 
Kustannus. 

Krippendorf , Jost. [1984] 1994. The Holiday Makers: Understanding the Impact 
of Leisure and Travel. Kääntänyt Vera Andrassy. [Die Ferienmenschen]. Ox- 
ford: Butterworth-Heinemann. 

Lane, Bernard. 2003. ”Obituary: Jost Krippendorf: Pioneer of Sustainable 
Tourism.” The Guardian 7.3.2003. https://www.theguardian.com/news/2003/ 
apr/o7/guardianobituaries (Luettu 1.5.2023.) 

Löfgren, Orvar. 1985.” Wish You Were Here! Holiday Images and Picture Post- 
cards.” Ethnologia Scandinavica, 90-107. 


127 


https://doi.org/10.21435/tl.283 


Golfkenttä © Juha Suonpää. 


https://doi.org/10.21435/tl.283 


Hyvinvointi 


https://doi.org/10.21435/tl.283 


https://doi.org/10.21435/tl.283 


3 Matkailun suunnittelun tulevaisuus 
globaalissa ympäristönmuutoksessa 


Kaarina Tervo-Kankare 
O https://orcid.org/0000-0003-1518-794X 


Globaalin ympäristönmuutoksen näkyvimmät osa-alueet ilmastonmuu- 
tos ja luonnon monimuotoisuuden heikkeneminen vaikuttavat mat- 
kailuun merkittävästi. Ne haastavat ympäristöstä ja vakaista luonnon- 
oloista riippuvaista matkailua ja siten myös sen suunnittelua. Samalla 
matkailu vaikuttaa globaalin ympäristönmuutoksen etenemiseen. 

Matkailusuunnittelu perustuu usein ajatukseen ympäristöstä ja 
luonnonvaroista matkailun mahdollistajina ja siten ihmisen hyvin- 
voinnin turvaajina. Ympäristönmuutoksen ja matkailun suhdetta on 
lähestytty usein ympäristöhaitan vähentämisen ja muutokseen so- 
peutumisen kautta. 

Globaalin ympäristönmuutoksen torjumiseksi on tärkeää estää tai 
ohjata ympäristön muuttumista suunnittelun avulla entistä monita- 
soisemmin, kattavammin ja useammasta näkökulmasta. Ennakoinnin 
ja hyvinvoinnin aiempaa laajemman määrittelyn merkitys kasvaa ja 
niiden avulla haitan vähentämisestä voidaan edetä sen poistamiseen 
ja hyötyjen luomiseen. On huomioitava koko ympäristön ja sen kaikki- 
en eliöiden hyvinvointi. Tällöin matkailu voi muuttua luonnonvarojen 
hyödyntäjästä niistä huolta pitäväksi ilmastonmuutoksen ja luonto- 
kadon torjujaksi. 

Globaalin ympäristönmuutoksen asettamiin haasteisiin vastaami- 
seksi on suunnittelun lähtökohtia tarkennettava. On kysyttävä, mil- 
laista hyvinvointia - ja kenelle tai mille - matkailun avulla halutaan ja 
voidaan tuottaa. Suunnittelussa on myös osattava huomioida, miten 
matkailun eri toimijat saadaan pitämään huolta ympäristöstä ja min- 
kälaiset asiat vaikuttavat huolenpidon mahdollisuuksiin. Suunnittelu- 
työ globaalin ympäristönmuutoksen aikakaudella vaatii siis monitie- 
teistä asiantuntijuutta. 

Johdanto globaaliin ymparistonmuutokseen ja 
matkailuun sen osatekijana 


Globaalilla ympäristönmuutoksella (global environmental change) 
tarkoitetaan ympäristön tilaa tavalla tai toisella muuttavia ja ko- 
ko maailmaa koskettavia kehityspolkuja, joihin ihmisen toiminta 
vaikuttaa ja on vaikuttanut (Pyhälä ym. 2016). Näkyvimpiä ja vii- 
me aikoina eniten esillä olleita globaalin ympäristönmuutoksen 
osa-alueita ovat ilmastonmuutos ja luonnon monimuotoisuuden 
heikkeneminen, joihin tässä luvussa keskitytään. Ne ovat vahvasti 
kytköksissä toisiinsa, sillä ilmaston muuttuminen vaikuttaa lajei- 
hin ja vastaavasti luonnon monimuotoisuuden heikkeneminen vai- 
kuttaa ilmaston muuttumiseen esimerkiksi hiilinielujen pienemi- 
sen myötä. Kolmantena tärkeänä globaalin ympäristönmuutoksen 
osa-alueena voidaan pitää myös luonnonvarojen liikakäyttöä (ks. 
esim. Hautakangas & Pirtonen 2021), joka liittyy kahteen edelliseen 
ilmiöön: luonnonvarojen liikakäyttö voi edistää ilmastonmuutosta 
ja luontokatoa ja päinvastoin. 

Ilmastonmuutoksella tarkoitetaan ilmasto-olosuhteiden muut- 
tumista ihmisen toiminnan takia. Maapallon ilmasto on aina ollut 
muutoksessa, mutta nykyisin käynnissä oleva muutosprosessi on 
ennennäkemättömän nopea, ja sen oletetaan johtuvan pääasiassa 
ihmistoiminnan aiheuttamista kasvihuonekaasupäästöistä (erityi- 
sesti hiilidioksidista) ilmakehään. Lisääntynyt hiilidioksidimää- 
rä ilmakehässä vaikuttaa maapallon lämpenemiseen, sillä se estää 
lämmön haihtumista avaruuteen. Mikäli kasvihuonekaasupäästöjen 
määrän kasvua ei saada hillittyä, kasvihuoneilmiön voimistumi- 
nen nostaa maapallon keskilämpötilaa kuluvan vuosisadan lop- 
puun mennessä kahdesta kuuteen celsiusastetta. (Esim. Ilmasto- 
opas 2023.) 

Maailmanlaajuisesti ja myös Suomessa lämpenemisestä aiheutu- 
vat haitat ylittävät siitä mahdollisesti saavutettavat hyödyt (Ruos- 
teenoja, Jylhä & Kämäräinen 2016). Kuten hallitustenvälisen ilmas- 
tonmuutospaneelin (Intergovernmental Panel on Climate Change 
IPCC 2018; 2022) raportit osoittavat, muutos ilmenee eri tavoin eri 

alueilla. Tämän vuoksi ilmeneviä haittoja ja hyötyjä on arvioitava 
tapaus- ja paikkakohtaisesti ja laajemmin kuin vain ihmisen näkö- 
kulmasta. Vaikka vaikutukset ovat varsin paikkakohtaisia, ei glo- 
baalissa mittakaavassa tapahtuvia asioita, kuten ympäristön muut- 
tumista asuinkelvottomaksi kasveille ja eläimille (mukaan lukien 
ihmiselle) sekä sen seurauksia, kuten ilmastopakolaisuutta, voida 
ohittaa (ks. esim. IPCC 2018; 2022). Ilmastonmuutoksen konteks- 
tuaalisuus ja monitasoisuus vaikeuttavat sen huomiointia — siihen 
sopeutumista ja sen torjumista - merkittävästi. Jollakin alueella 
saatu oppi hyviksi havaituista keinoista ilmastonmuutoksen torju- 
miseksi tai siihen sopeutumiseksi ei välttämättä pidä paikkaansa 
toisella alueella sovellettuna (IPCC 2022). 

Suomessa odotettavissa olevaa ilmastonmuutosta on mallinnettu 
uusimpien ilmastomallien mukaisesti Suomen ilmatieteen laitoksen 
tutkijoiden Kimmo Ruosteenojan, Kirsti Jylhän ja Matti Kämäräisen 
(2016) tutkimuksessa. Sen mukaan Suomen vuotuisen keskilämpö- 
tilan arvioidaan ilmastomallien perusteella kohoavan lähes kaksi 
kertaa nopeammin kuin koko maapallon keskilämpötilan. Lämpe- 
neminen on voimakkainta talvisin, ja odotettavissa on maltillisen, 
ilmastonmuutoksen hillitsemiseen perustuvan ilmastoskenaarion 
mukaan noin 2-7 celsiusasteen nousu vuosisadan loppuun men- 
nessä. Kesälämpötilat nousevat hieman vähemmän, arviolta noin 
1-4 celsiusastetta. Ruosteenoja, Jylhä ja Kämäräinen (2016) katsovat 
tällaisen lämmönnousun tarkoittavan sitä, että Suomen lämpöolot 
vastaisivat nykyisiä Puolan oloja. 

Lämpötilan ohella sademäärät muuttuvat. Ruosteenojan, Jylhän 
ja Kämäräisen (2016) mallinnusten mukaan Suomessa sademäärät 
lisääntyvät kaikkina vuodenaikoina, mutta eniten talviaikaan. Ly- 
hyellä aikajänteellä tämä voi tarkoittaa lumimäärän kasvua, mutta 
pidemmällä aikajänteellä lämpötilojen kohoaminen muuttaa lumi- 
sateita vesisateiksi. Mallinnusten mukaan talvien odotetaan myös 
muuttuvan nykyistä pilvisemmiksi, mikä vaikuttaa valoisuuteen — 
maan pinnalle pääsevän auringonsäteilyn määrä voi vähentyä en- 
nusteiden mukaan jopa 20 prosenttia. Ruosteenojan, Jylhän ja Kä- 
märäisen (2016) mallinnus tuulen voimakkuuksissa tapahtuvista 

muutoksista on tuottanut ristiriitaisia tuloksia. Tuoreemmassa ar- 
viossa todetaan, ettei Pohjois-Euroopassa ole odotettavissa suur- 
ta muutosta tuulisuudessa yleensä, mutta myrskytuulten voimis- 
tuminen on mahdollista, ja erityisesti kesän rajuilmoihin liittyviä 
voimakkaita tuulenpuuskia voi esiintyä tulevaisuudessa useammin 
(Gregow ym. 2020). 

Lämpötilojen ja sademäärien muuttuminen heijastuu monin ta- 
voin muuhun ympäristöön. Lukuisissa tutkimuksissa on selvitetty 
tarkemmin ilmastonmuutoksen seurannaisvaikutuksia ja niiden 
tuloksia on koottu Ilmasto-oppaaseen, joka on asiantuntijoiden 
kokoama suomenkielinen tietopaketti ilmastonmuutoksesta (ks. 
ilmasto-opas.fi). Sen kautta saa ajantasaista ja paikallistettua tietoa 
ilmastonmuutoksen ilmenemisestä Suomessa paitsi tekstimuodossa 
myös visualisoituna erilaisiksi kuvaajiksi. Ilmasto-oppaan mukaan 
lämpötilojen odotetaan kohoavan sitä nopeammin mitä pohjoisem- 
maksi mennään. Niin kutsuttujen paukkupakkasten esiintyminen 
harvinaistuu ja vastaavasti nollakelit, jolloin lämpötila sahaa edes- 
takaisin nollan molemmin puolin, yleistyvät. Talvet myös lyhene- 
vät. Kesän hellejaksoista odotetaan tulevan yleisempiä ja kestoltaan 
pidempiä. Samaan aikaan kaikkein korkeimmat lämpötilat (esimer- 
kiksi eri vuodenaikoina) tulevat kohoamaan. Lämpötilojen nousu 
pidentää kasvukautta. Sään ääri-ilmiöiden yleistyminen saattaa 
näkyä myös rankkasateiden lisääntymisenä. (Ilmasto-opas 2023.) 
Kaikki edellä kuvatut muutokset haastavat vakaisiin ilmasto-oloi- 
hin tottunutta matkailua. Aiempi tutkimus on jo osoittanut, miten 
haavoittuvaa matkailu on suhteessa ilmastonmuutokseen (ks. Scott, 
Hall & Gössling 2015), ja sitä se on myös Suomessa (esim. Tervo 
2008; Tervo-Kankare, Kajän & Saarinen 2018). 

Ilmaston muuttuminen vaikuttaa osaltaan luonnon monimuo- 
toisuuteen eli biodiversiteettiin, joka tarkoittaa maapallon elämän 
edellytyksiä turvaavan elollisen luonnon monimuotoisuutta gee- 
neistä aina lajeihin ja ekosysteemeihin asti (Euroopan ympäris- 
tökeskus 2020). Hallitustenvälisen luontopaneelin (Intergovern- 
mental Science-Policy Platform for Biodiversity and Ecosystem 
Services, IPBES) mukaan luonnon monimuotoisuus heikkenee 

halyttavasti ja nopeammin kuin koskaan aiemmin ihmiskunnan 
historiassa (Luontopaneeli - Suomen kansallinen IPBES-paneeli 
2019, 2). Suomen Luontopaneeli (2019) on koostanut IPBESin ra- 
portista suomenkielisen tiivistelmän, jossa määritellään luonnon 
tilaa, sen monimuotoisuutta, ekosysteemejä ja niiden tuottamia 
ekosysteemipalveluita (joista myös ihminen on riippuvainen) uh- 
kaavat tekijät seuraavassa tärkeysjärjestyksessä: maan- ja meren- 
käyttö sekä käytön muutokset, eliölajien suora hyväksikäyttö, il- 
mastonmuutos, saastuminen ja vieraslajit. Maan- ja merenkäyttö 
liittyvät Luontopaneelin mukaan muun muassa kaupungistumi- 
seen, maatalouteen, metsien hakkaamiseen, väestönkasvuun, ruo- 
antuotantoon ja rakentamiseen. (Ekosysteemipalveluista ks. myös 
luku 4 tässä kirjassa). 

Luontopaneelin raportissa (2019) korostetaan luonnon ekosys- 
teemipalveluiden merkitystä myös ihmisen hyvinvoinnille ja koko 
olemassaololle: 


“Monet ekosysteemipalvelut ovat välttämättömiä ihmisen terveydelle 
ja niiden väheneminen uhkaa elämän laatua. Luonto tuottaa ihmisille 
ruoan, energiaa, lääkkeitä ja muita ihmisille välttämättömiä hyödykkeitä. 
Luonto pitää yllä ilman laatua, puhdasta vettä ja maaperää sekä tuottaa 
elinkelpoisen ilmaston. Maa- ja meriekosysteemit sitovat 60 % ihmisen 
tuottamista fossiilienergian hiilipäästöistä — ne ovat ainoita hiilinielu- 
jamme. Yli 75 % ihmisen ravintokasveista on riippuvaisia hyönteisten 
ja muiden eläinten pölytyksestä” (Luontopaneeli - Suomen kansallinen 
IPBES-paneeli 2019, 4.) 


IPCC:n raportissa korostetaan samaa asiaa. Sen mukaan ihmi- 
sen terveys ja hyvinvointi sekä elinkeinot ovat erittäin riippuvai- 
sia luonnon ”terveydestä”. Raportissa korostetaan myös luonnon- 
ympäristöjen kanssa yhteydessä olemisen myönteisiä vaikutuksia 
hyvinvointiin, terveyteen ja sosiokognitiivisiin taitoihin. Ilmas- 
tonmuutoksesta johtuva lajien katoaminen ja luonnon monimuo- 
toisuuden väheneminen johtavat luonnon ”tilojen? vähenemiseen 
ja heikentävät siten ihmisen hyvinvointia ja terveyttä maailman- 
laajuisesti. (IPCC 2022, 282.) 

Koska ihmisen olemassaolo ja hyvinvointi riippuvat luonnon 
tuottamista hyvinvointi- ja ekosysteemipalveluista, muodostaa 
luonnon monimuotoisuuden väheneminen merkittävän uhkan 
myös matkailutoiminnalle. Vastavuoroisesti matkailu vaikuttaa ym- 
päristöön ja kuluttaa luonnon resursseja, millä on globaalia ympä- 
ristönmuutosta kiihdyttävä vaikutus. Matkailun ja globaalin ympä- 
ristönmuutoksen suhteesta puhuttaessa voidaankin käyttää termiä 
noidankehä (vicious circle), johon on viitattu usein erityisesti mat- 
kailun ilmastonmuutoskirjallisuudessa (esim. Patterson, Bastianoni 
& Simpson 2009). IPCC:n (2018) linjauksia myötäillen matkailun 
vaikutukset ympäristöön voidaan luokitella eri tavoin esimerkiksi 
suoriin ja epäsuoriin vaikutuksiin, paikallisesti ja globaalisti sekä 
välittömästi tai viiveellä ilmeneviin vaikutuksiin. Suuri osa vaiku- 
tuksista on ympäristön kannalta haitallisia, mutta matkailulla voi 
olla myös ympäristön tilaan myönteisesti vaikuttavia seurauksia 
esimerkiksi luonnosta oppimisen ja sen arvostuksen lisääntymi- 
sen tai luonnon suojeluun tarvittavien varojen keräämisen kautta 
(Apps, Dimmock & Huveneers 2018; Tyrväinen 2017). 

Matkailuun olennaisesti kuuluva liikkuminen lähtö- ja kohdealu- 
eiden välillä sekä perillä matkailukohteessa on ilmastonmuutoksen 
näkökulmasta erityisen haastava asia. Matkustamisesta aiheutuvat 
päästöt muodostavat valtaosan matkailun hiilidioksidipäästöis- 
tä, jotka kiihdyttävät ilmastonmuutosta. Matkailusta globaalisti 
aiheutuvien hiilidioksidipäästöjen on viimeisimpien laskelmien 
mukaan (Lenzen ym. 2018) arvioitu olevan kahdeksan prosenttia 
koko maailman päästöistä, ja näistä valtaosa aiheutuu matkustami- 
sesta: lentäen, autolla, laivalla ja junalla. Ravintola- ja majoitustoi- 
minnan sekä matkailuaktiviteettien osuus päästöjen aiheuttajana 
on huomattavasti pienempi (Lenzen ym. 2018; ks. myös Koivula & 
Tuominen 2019 Suomen matkailun hiilipäästölaskelmiin liittyen). 

Matkailun hiilijalanjälki kaikkine osatekijöineen on kiperä on- 
gelma ratkaistavaksi. Erityisesti liikkumisesta aiheutuvat päästöt 
ovat asia, johon on vaikea puuttua muun muassa kansainvälisen 
lentoliikenteen monimutkaisen sääntelyn (tai sääntelemättömyy- 
den) vuoksi ja koska kansainvälinen lentoliikenne on jätetty Pariisin 

ilmastosopimuksen ulkopuolelle (Becken & Shuker 2019; ks. myés 
Traficom 2022). Toisaalta myös matkailuala on ollut haluton otta- 
maan tiukkaa kantaa asiaan (Gössling, Scott & Hall 2015) - han- 
kalasta aiheesta on ollut helpompi vaieta kokonaan. Vallalla ollut 
suuntaus matkailun kasvun hakemisesta kansainvälisiltä markki- 
noilta ei luonnollisesti ole helpottanut tilannetta. 

Matkailu vaikuttaa luonnon monimuotoisuuteen monin tavoin. 
Suoria, usein paikallisesti havaittavia vaikutuksia ovat esimerkik- 
si luonnonympäristöjen ja lajien tuhoutuminen ja muuttuminen, 
vaikutukset eläinten käyttäytymiseen, ravinnonhankintaan ja li- 
sääntymiskäyttäytymiseen (Kim, Lee & Kim 2020; Penteriani ym. 
2017; Tolvanen & Kangas 2016) sekä biodiversiteetiltään ainutlaa- 
tuisten perinnemaisemien muuttuminen (ks. myös luvut 4, 9 ja 11 
tässä kirjassa). Elinympäristöjen tuhoutuminen matkailurakentami- 
sen ja matkailuaktiviteettien takia sekä vieraslajien kulkeutuminen 
esimerkiksi veneiden pohjissa, lentokoneiden ja matkatavaroiden 
salamatkustajina sekä matkailijoiden kengissä ja retkeilyvarusteis- 
sa ovat suuressa mittakaavassa haastavimpia matkailun seurauksia 
(Anderson ym. 2015; Tyrväinen 2017; Gössling 2018). Vieraslajit (ali- 
en species, myös invasive alien species) eli luontaisen levinneisyys- 
alueensa ulkopuolelle leviävät eläin- ja kasvilajit voivat syrjäyttää 
paikallista lajistoa. Niiden uhka on suuri herkissä ympäristöissä, 
kuten arktisella alueella sekä eristäytyneissä paikoissa. (Tolvanen 
& Kangas 2016.) Ilmaston lämpeneminen voi edistää vieraslajien 
menestymistä uudella alueella, mikä lisää lajiston muuttumisen ris- 
kiä, kuten ympäristötutkijat Anne Tolvanen, Katja Kangas ja Esa 
Huhta (2014) ovat huomauttaneet. Stefan Gösslingin (2018) mu- 
kaan matkailua voidaan ilmastonmuutosyhteys huomioiden pi- 
tää vastuullisena vähintään viiden prosentin osuudesta maailman 
luontokadosta. 

Kun tarkastellaan matkailun maantieteellistä aluerakennetta, 
keskeisimpiä matkailukohteita ja matkailijavirtoja eri alueiden vä- 
lillä, huomataan tiettyjä toistuvia kuvioita ja jopa lainalaisuuksia. 
Näistä monet liittyvät ympäristöolosuhteisiin, joihin globaali ym- 
päristönmuutos kohdistuu. Tietynlaisiin kohteisiin matkustetaan 

tietynlaisilta lähtöalueilta ja tiettyinä vuodenaikoina, vuodesta toi- 
seen. Aurinkoa ja rantaelämää kaipaavat löytävät omat suosikki- 
kohteensa rantakohteiden kasvavasta joukosta. Lumeen liittyvän 
eksotiikan tai harrastusmahdollisuuksien perässä matkaavat muo- 
dostavat puolestaan omia, usein varsin muuttumattomia matkailija- 
virtojaan. Luonnon elementtien hyödyntäminen ja yleistykset siitä, 
millaisten asioiden ja olosuhteiden ympärille ja perusteella matkailu 
kehittyy ja toimii, ovat pitkään ohjanneet matkailun suunnittelua eli 
matkailun tavoitteellista kehittämistä yksittäisistä matkailuyrittäjistä 
aina valtioiden matkailun kehittämisestä vastaaviin tahoihin asti. 

Mitä suunnittelussa tapahtuu, mikäli aurinko muuttuu liian 
kuumaksi, jos lunta ei olekaan silloin, kun sitä pitäisi olla tai jos 
lintuharrastajia kiinnostanut lintulaji häviää? Olosuhteiden muut- 
tuminen globaalin ympäristönmuutoksen myötä haastaa matkai- 
lun suunnittelua ennen kokemattomalla tavalla. Esimerkiksi totu- 
tut oletukset siitä, millaiset olosuhteet mahdollistavat matkailun ja 
kiinnostavat matkailijoita, eivät välttämättä pidä enää paikkaansa. 
Kesien lämpeneminen matkailijoiden kohdealueilla voi vähentää 
heidän mielenkiintoaan vierailla kaukana kotoa olevissa rantakoh- 
teissa kesäaikaan. Toisaalta lumi voi alkaa näyttäytyä liian eksootti- 
sena ja pelottavana niiden kohdealueiden matkailijoille, jotka tal- 
vien lämpenemisen myötä ovat menettäneet kokonaan kosketuksen 
lumeen perustuviin harrastuksiin, kuten lasketteluun. Samaan ai- 
kaan matkailu ei ole vain viaton uhri, joka tarkkailee sivusta ym- 
päristön muuttumista, vaan merkittävästi ympäristönmuutokseen 
vaikuttava tekijä. Ympäristön muuttumisen myötä myös matkailun 
ja sen suunnittelun on muututtava. 

Tässä kohtaa on hyvä tarkastella matkailusuunnittelun toimi- 
juutta hieman tarkemmin. Matkailusuunnittelulla tarkoitetaan 
usein varsinaisissa suunnittelutehtävissä erityisesti kunta- ja maa- 
kuntatasolla toimivien henkilöiden työtä matkailun kehittämisen 
edistämiseksi. On kuitenkin hyvä muistaa, että matkailusuunnit- 
telua tehdään myös muiden tahojen toimesta. Esimerkiksi yksit- 
täiset matkailuyrittäjät ja yrittäjien yhteenliittymät isoja matkailu- 
yritysketjuja unohtamatta ovat tärkeä suunnittelutyötä tekevä 

ryhmä. Heidän toimintansa ja päätöksensä muodostavat pohjan 
tai vähintäänkin vaikuttavat suuresti siihen, minkälaista matkai- 
lua on olemassa ja kehitetään, ja kenelle sitä voidaan tarjota. Siksi 
suunnittelutyötä tekevien on tärkeää hahmottaa näkökulmia, jois- 
ta käsin matkailuyrityksissä toimivat ihmiset suunnittelevat omaa 
toimintaansa. 


Luonto matkailun mahdollistajana 


Voidaan perustellusti väittää, että valtaosa nykyisestä matkailusta 
perustuu vakaisiin ja matkailulle suotuisiin ympäristöolosuhteisiin. 
Olosuhteet yhtäältä mahdollistavat erilaisten vetovoimatekijöiden 
olemassaolon ja säilymisen, toisaalta ne toimivat myös työntövoi- 
matekijöinä, kun esimerkiksi Suomesta halutaan paeta marraskuun 
pimeyttä ja kylmyyttä vaikkapa Thaimaahan tai Kanarian saarille. 
Erityisesti luontoon perustuva matkailu mutta myös monet massa- 
matkailun muodot, kuten jo mainittu matkustaminen Thaimaahan 
sekä esimerkiksi kaupunkimatkailu, ovat suoraan tai epäsuorasti 
riippuvaisia luonnon elementeistä ja tietynlaisista ympäristöolo- 
suhteista. Ilmasto-olosuhteet määrittävät suurta osaa matkailusta, 
ja ilmastoa pidetäänkin tärkeimpänä yksittäisenä matkustuskoh- 
teen valintaan ja matkustusajankohtaan vaikuttavana tekijänä (ks. 
esim. Gössling & Hall 2006; Mieczkowski 1985). 

Kun tarkastellaan matkailun mahdollistavia ympäristöelementte- 
jä tarkemmin, huomataan, että luonnon olosuhteet ja luonnonvarat 
sekä niiden saavutettavuus näyttelevät tärkeää roolia kaikenlaises- 
sa matkailussa. Fyysinen ympäristö sekä lähtö- että kohdealueilla 
vaikuttaa suoraan siihen, millaista matkailua halutaan ja voidaan 
tarjota. Rannat, rannikot, saaret, vuoret, metsät, järvet, meret ja 
niiden muodostamat maisemat ovat tärkeitä matkailun vetovoima- 
tekijöitä tai niiden mahdollistajia. Esimerkiksi vuori voi olla it- 
sessään matkailukohde, mutta samalla sen rinteet mahdollistavat 
monenlaisia matkailijoita kiinnostavia aktiviteetteja. Heitä voivat 
kiinnostaa myös luonnon monimuotoisuudesta kertova eläin- ja 

kasvilajien kirjo samoin kuin ilmasto- ja sääolot. Luonnonvaroja 
tarvitaan myös monien matkailun perustoimintojen toteuttamiseen: 
esimerkiksi vettä juoma-, kastelu- ja pesuvedeksi sekä uima-altai- 
den ja lumitykkien tarpeisiin. Pelkästään luonnossa oleilunkin voi 
ajatella olevan matkailun luonnonvara, kuten IPCC:n (2022, 282) 
raportissakin todetaan. 

Säännöllisesti vaihtuvat vuodenajat sääolosuhteineen ovat toimi- 
neet perustana matkailun kehittymiselle monessa matkailukohtees- 
sa. Yksi hyvä esimerkki vuodenajoista riippuvaisesta matkailusta 
on Lapin joulumatkailu, jota on kehitetty talven ihmemaahan liit- 
tyvien elementtien varassa. Lumiset maisemat, talviset aktiviteetit, 
kylmyys ja jää ovat asioita, jotka liitetään nykyään erottamattomasti 
joulu(pukki)matkailuun. (Tervo-Kankare, Hall & Saarinen 2013.) 
Paikoin matkailumarkkinointi ja -brändäys on ollut niin onnistu- 
nutta, että matkailijat on saatu uskomaan jopa satuihin, mistä ker- 
tovat joulupukkiin perustuvan matkailun suosio (Hall 2014) sekä 
matkailijoiden vaatimukset ”aidosta” joulupukkimaasta (Tervo- 
Kankare, Hall & Saarinen 2013). 

Matkailu on siis monin tavoin riippuvainen luonnonympäris- 
töstä ja erilaisista luonnonvaroista. Jo termi ”luonnonvarat” viittaa 
matkailun ja ympäristön suhteeseen siten kuin sitä on matkailussa 
ja sen suunnittelussa usein lähestytty. Luonnon elementit ovat ”va- 
rallisuutta” jota ihminen voi hyödyntää (tämä ajattelutapa ei koske 
vain matkailua, vaan länsimaisen ihmisen luontosuhdetta ja luon- 
tokäsitystä yleensäkin, ks. esim. Haverinen ym. 2021). Kärjistetysti 
voidaan sanoa, että luonto toimii mahdollistajana sille, että ihmi- 
nen saa toteuttaa itseään ja edistää hyvinvointiaan matkailun avulla. 

Mahdollistaminen ja siihen liittyvä hyvinvointi ovat ohjanneet 
matkailun suunnittelua. Matkailun avulla on tavoiteltu taloudel- 
lista, sosiaalista, kulttuurista ja myös ekologista hyvinvointia, osin 
tässä järjestyksessä. Suunnittelukäsite onkin liittynyt ihmisen tar- 
peeseen järjestää ja hallinnoida ympäristöään paremmaksi paikaksi 
elää ja olla itselleen (Gunn & Var 2002, 1-32). Matkailumaantieteili- 
jä C. Michael Hall (2008) kuvailee matkailusuunnittelun liittyneen 

perinteisesti kaavoitukseen ja kehittamiseen paikallis- ja aluetasoil- 
la. Kumpaakin voidaan ajatella tehtavan ihmisen hyvinvoinnin edis- 
tamiseksi ja jarjestyksen luomiseksi johonkin hallitsemattomaan 
ja epajarjestyksessa olevaan. Hallin (2008) mukaan suunnittelussa 
etusijalla ovat yleensä olleet taloudelliset näkökulmat, ja matkailu 
on nähty yksiselitteisesti hyväksi asiaksi. Kääntöpuolena erityisesti 
matkailun taloudellisia näkökulmia korostava matkailun suunnit- 
telu on johtanut muiden näkökulmien vähäiseen huomioimiseen 
tai kokonaan huomiotta jättämiseen. 

Ajatus luonnonvarojen hyödyntämisestä ihmisen hyvinvoin- 
nin lisäämiseksi ja taloudellisten näkökulmien korostaminen ovat 
osasyyllisiä myös siihen, että matkailulla on globaalin ympäristön- 
muutoksen etenemisen kannalta tuhoisia vaikutuksia - matkailu- 
toiminta eri muodoissaan kiihdyttää sekä ilmastonmuutosta että 
luonnon monimuotoisuuden heikkenemistä. Luonnon tarjoamaa 
varallisuutta, erityisesti ilmastoon liittyviä asioita, on totuttu pitä- 
mään itsestäänselvyytenä ja tiettyyn rajaan asti muuttumattomana. 
Tämän vuoksi matkailun ja matkailualueiden tulevaisuutta suun- 
niteltaessa on perinteisesti pidetty tärkeänä esimerkiksi liikenne- 
muotojen kehittymistä, elintason kohoamista ja vapaa-ajan mää- 
rän lisääntymistä vaikkapa ilmastollisten tekijöiden sijaan (Tervo 
2008). Näiden seikkojen takia matkailun suunnittelu on erityisen 
haastava asia globaalin ympäristönmuutoksen näkökulmasta: suh- 
de muutokseen on monimutkainen eikä suunnittelussa ole osattu 
erityisesti varautua asiaan. 


Ympäristönmuutoksen huomioiminen matkailun 
suunnittelussa 

Ympäristönmuutosta ja matkailun suhdetta ympäristöön lähesty- 
tään usein haitan vähentämisen ja muutokseen sopeutumisen nä- 


kökulmista. Matkailun merkittävä kasvu ja kasvusta seurannut kiel- 
teisten vaikutusten lisääntyminen johtivat aikoinaan havahtumiseen 

siihen, että matkailua tulisi suunnitella myös ympäristölliset ja so- 
siaaliset ja myöhemmin kulttuurisetkin näkökulmat huomioiden 
(ks. esim. Hall 2008). Tähän havahtumiseen liittyy myös kestävyy- 
den käsitteen omaksuminen matkailussa. 


Kestävän kehityksen tematiikasta ponnistaneen kestävän matkailun ta- 
voitteena on pienentää tai poistaa kokonaan matkailun kielteiset eko- 
logiset, sosiaaliset, kulttuuriset ja taloudelliset vaikutukset ja vahvistaa 
samalla matkailun myönteisiä vaikutuksia luonnon-, sosiaaliseen, kult- 
tuuriseen ja taloudelliseen ympäristöön (Tervo-Kankare 2017). 


Kestävän matkailun perimmäisenä tavoitteena on turvata ja mah- 
dollistaa alan tulevaisuus. Tietoisuus kestävästä matkailusta ja sen 
tavoittelu on lisääntynyt viime vuosina, kun ymmärrys matkailun 
suhteesta erityisesti ilmastonmuutokseen ja myös laajempaan ym- 
päristönmuutokseen on kasvanut. Samalla vaikutusten arvioinnis- 
ta ja ennakoinnista lähtevä tutkimus on luonut pohjan sille, miten 
ympäristönmuutosta tarkastellaan ja miten se huomioidaan mat- 
kailussa ja sen suunnittelussa. 

Globaali ympäristönmuutos on jäänyt melko vähälle huomiolle 
matkailun tutkimuksessa ja tutkimukseen perustuvissa matkailun 
strategiateksteissä. Luontokadon ja matkailun suhdetta on tarkas- 
teltu melko hajanaisesti, eikä vielä oikeastaan voida puhua siihen 
liittyvästä tutkimusperinteestä, joka olisi ehtinyt vaikuttaa matkai- 
lun suunnitteluun. Luonnon monimuotoisuutta on kyllä tutkittu 
matkailun tutkimuksessa jo pitkään, mutta pääosin siitä näkökul- 
masta, miten matkailu vaikuttaa siihen (van der Duim & Caalders 
2002). Monimuotoisuudessa tapahtuvia muutoksia ei siis ole pidetty 
matkailua uhkaavina tekijöinä. Sen sijaan ilmastonmuutos on kehit- 
tynyt matkailun tutkimuksessa omaksi tutkimushaarakseen, jonka 
historia ulottuu 1980-luvun loppupuolelle (Tervo-Kankare 2012). 
Alusta alkaen matkailun ilmastonmuutostutkimusta on leimannut 
ja ajanut eteenpäin huoli siitä, miten ilmaston muuttuminen vai- 
kuttaa matkailuun. Näistä syistä johtuen käsillä olevassa luvussa 
keskitytään erityisesti matkailun ilmastonmuutosta käsittelevään 
tutkimukseen, joka on ohjannut matkailun suunnittelua. 

Matkailututkimuksessa kiinnostus ilmastonmuutokseen tutki- 
musaiheena kasvoi 1980-luvun lopulla. Siitä eteenpäin aina 2010-lu- 
vulle asti tutkimusta ohjasi huoli matkailun haavoittuvuudesta ja 
tarpeesta sopeutua ilmaston muuttumiseen (Kajän & Saarinen 
2013; Tervo 2008). Alkuun tutkimuksessa keskityttiin arvioimaan 
ilmastonmuutoksen vaikutuksia matkailuun, usein tapaustutki- 
musten avulla (Kajän & Saarinen 2013), mikä on johtanut siihen, 
että yleistettävissä olevaa tietoa muun muassa matkailusuunnitte- 
lun tarpeisiin on kertynyt vain vähän. Talvimatkailukohteet esi- 
merkiksi Alpeilla sekä niiden tulevaisuus lämpenevässä ilmas- 
tossa saivat osakseen paljon huomiota paitsi tutkimuksessa myös 
matkailun strategiateksteissä. Matkailuun kohdistuvia vaikutuk- 
sia arvioitiin sen hetkisen matkailun toteuttamisen näkökulmis- 
ta: tutkittiin esimerkiksi lumen määrissä tapahtuvia muutoksia 
ja niiden seurannaisvaikutuksia laskettelukauden pituuteen sekä 
matkailijoiden käyttäytymiseen. Toinen huomiota osakseen saanut 
matkailun muoto oli kesä- tai rantamatkailu, jonka tulevaisuuden 
arvioimisessa hyödynnettiin muun muassa matkailun ilmastolli- 
sia indeksejä (Tourism Climatic Index). Niiden avulla pyrittiin ja 
pyritään edelleen mallintamaan paitsi optimaalista matkailijan il- 
mastoa myös matkailualueen sopivuutta tulevaisuuden matkaili- 
joille. (Tervo 2008.) 

Vaikutusten ja haavoittuvuuden arvioinnin jälkeen ja osin sen 
rinnalla on matkailututkimuksessa keskitytty sopeutumiseen. Tie- 
toa on tuotettu muun muassa keinoista jatkaa matkailua nykymuo- 
doissaan, toimintatavoista vastata matkailijoiden muuttuvaan ky- 
syntään sekä menetelmistä, joilla voidaan ennakoida olosuhteissa 
tapahtuvia muutoksia ja toimia niissä tai niistä huolimatta. Mat- 
kailun riippuvuutta ilmasto-oloista ja tästä riippuvuudesta johtuvaa 
suurta haavoittuvuutta suhteessa ilmastonmuutokseen on käytetty 
perusteluna sille, että tutkimuksessa — ja sen myötä suunnittelua 
ohjaavissa strategiadokumenteissa — on keskitytty nimenomaan 
sopeutumistoimiin (esim. Kajän & Saarinen 2013) ilmastonmuu- 
toksen torjumisen sijaan. Näin on tehty myös Suomessa. Jo vuonna 
2005, ensimmäisten joukossa koko maailmassa, julkaistiin maa- ja 

metsätalousministeriön toimesta Suomen ilmastonmuutoksen kan- 
sallinen sopeutumisstrategia. Strategiassa käsiteltiin matkailua omas- 
sa osiossaan, jossa kuvattiin paitsi ilmastonmuutoksesta aiheutuvia 
vaikutuksia elinkeinolle myös sen valmiutta sopeutua muutokseen. 
Ilmastonmuutoksen hillitsemiseen tähtäävissä energia- ja ilmasto- 
strategioissa matkailua ei mainittu lainkaan. 

Matkailun haavoittuvuuden ja ilmastonmuutoksen vaikutusten 
korostuminen tutkimuksessa ja matkailusuunnitteluakin ohjaavas- 
sa poliittisessa päätöksenteossa kuvastaa hyvin sitä, millä tavalla 
luonnon elementtejä on arvotettu: ympäristön on ajateltu olevan 
olemassa matkailua ja ihmisen hyvinvointia varten. On ajateltu, et- 
tä muutokset ympäristössä nimenomaan heijastuvat matkailutoi- 
mintaan, ja globaalin ympäristönmuutoksen keskeiset osa-alueet, 
ilmastonmuutos ja luonnon monimuotoisuuden heikkeneminen eli 
luontokato vaikuttavat merkittävästi matkailun vetovoimatekijöihin 
ja matkailun toteuttamiseen — viime kädessä ihmisten hyvinvoin- 
tiin. Siksi matkailuun kohdistuvat ja sitä uhkaavat vaikutukset on 
tunnistettava. (Ks. myös luku 4 kaupunkiluonnosta tässä kirjassa). 
Sopeutumisen tavoitteena on puolestaan ollut mahdollistaa matkai- 
lun toteuttaminen muuttuvissa olosuhteissa ja turvata hyvinvoin- 
tia ensisijaisesti ihmisen näkökulmasta. Ensin on koettu tärkeäksi 
turvata jonkinlainen toimintakyky, ja vasta sitten on voitu pohtia 
muita näkökulmia, kuten matkailun vaikutusta ilmastonmuutok- 
sen etenemiseen. 

Kriittiset puheenvuorot matkailun ympäristövaikutuksista ja eri- 
tyisesti matkailuun olennaisesti kuuluvasta liikkumisesta lisääntyi- 
vät 2010-luvulla merkittävästi. Erityisesti vuonna 2018 julkistettu 
hallitustenvälisen ilmastonmuutospaneelin IPCC:n raportti maa- 
pallon lämpötilan kohoamisesta 1,5 asteen verran sai paitsi päätök- 
sentekijät myös suuren yleisön tiedostamaan ilmastonmuutoksen ja 
koko globaalin ympäristönmuutoksen seurausten vakavuuden ih- 
miskunnalle. Samana vuonna julkaistu tutkimus matkailun kasvi- 
huonekaasupäästöjen suuruudesta (Lenzen ym. 2018) nosti tapetil- 
le myös matkailun roolin muutoksen etenemisessä. Niiden myötä 
matkailuun tuotiin aiempaa paljon vahvemmin mukaan ajatus sen 

ympäristöhaittojen, erityisesti kasvihuonekaasupäästöjen, vähen- 
tämisestä. Voidaan myös sanoa, että vaikutus- ja sopeutumistutki- 
mus oli saavuttanut kyllääntymispisteen, jonka jälkeen tutkijoiden 
mielenkiinto suuntautui uusiin asioihin. Ymmärrystä vaikutuksista 
ja sopeutumisesta oli karttunut riittävästi, jotta pystyttiin tarkaste- 
lemaan myös kolikon kääntöpuolta. Hiilineutraalin matkailun ta- 
voittelusta tuli yksi matkailun suunnittelua ohjaava trendi, kuten 
monet nykyiset maakuntien ja kaupunkien matkailu- ja elinkeino- 
strategiat osoittavat. 

Edellä mainitut virstanpylväät yhdessä lisääntyneen ympäristö- 
tietoisuuden kanssa ovat vaikuttaneet siten, että matkailun kestä- 
vyyttä on alettu kyseenalaistaa eri tahoilla päättäjistä matkailu- 
yrittäjiin, millä on ollut vaikutusta myös matkailun suunnitteluun. 
Matkailun kestävyyden käsitettä kritisoivissa puheenvuoroissa ja 
tutkimuksissa on nostettu esiin uusia käsitteitä, kuten vastuulli- 
nen (responsible), tiedostava (conscious) muuttava tai muutosta ai- 
kaansaava (transformative) sekä uudistava (regenerative) matkai- 
lu (esim. Ateljevic 2020; Bellato, Frantzseskaki & Nyygard 2022; 
World Tourism Organization, UNWTO 2016). Niitä perustellaan 
tarpeella tuoda kestävyyden tavoitteluun uusia lähestymistapoja 
ja jopa muuttaa käsitystä matkailun kestävyydestä. Perusajatukse- 
na erityisesti kolmessa viimeksi mainitussa käsitteessä on kääntää 
ajatus luonnosta ja ympäristöstä ihmisen hyvinvoinnin turvaajina 
päälaelleen: haitan vähentämisen sijaan matkailun tulisi olla toi- 
mintaa, joka parantaa ja edistää paitsi ekologisen ympäristön tilaa 
myös sosiaalista ja kulttuurista ympäristöä. Hyvinvointi ei tällöin 
määrity vain ihmisen näkökulmasta, ja samalla talouteen ja erityi- 
sesti sen kasvuun perustuvaa ajattelua työnnetään taka-alalle. Tämä 
voi olla haastavaa Suomessa, jossa aluetaloudellisia vaikutuksia on 
totuttu pitämään yhtenä keskeisenä mittarina matkailusuunnitte- 
lun onnistumiselle. 

Mitä matkailu voi tehdä ympäristön hyvinvoinnin eteen? 


Globaalin ympäristönmuutoksen eteneminen ja sitä koskevan tie- 
toisuuden lisääntyminen pakottavat myös matkailun suunnittelus- 
ta vastuussa olevat tahot pohtimaan suhtautumistaan ympäristöön 
uudella tavalla. Kestävän matkailun ajatus linkittyy tähän saumat- 
tomasti, mutta kestävyyden määrittely on tehtävä tarkoin. Alun pe- 
rin matkailun kielteiset ympäristövaikutukset vaikuttivat merkit- 
tävästi kestävän kehityksen käsitteen rantautumiseen matkailuun, 
ja kestävän matkailun ajateltiin tarkoittavan matkailua, jossa kiel- 
teisiä ympäristövaikutuksia pyritään minimoimaan ja myönteisiä 
ympäristövaikutuksia edistämään (Tervo-Kankare 2017). Ajattelu- 
tapa on rantautunut myös matkailun suunnitteluun, erityisesti 
kestävän matkailun suunnittelutraditioon (Hall 2008). Globaalin 
ympäristönmuutoksen edessä ei kuitenkaan riitä, että ympäristö]- 
le aiheutuvia haittoja minimoidaan. Ne tulisi poistaa kokonaan ja 
kääntää myönteisiksi siten, että ympäristön hyvinvointi pystytään 
takaamaan tai sitä pystytään lisäämään. Näin ollen matkailusuun- 
nittelun keskiöön voidaan nostaa kysymys siitä, miten matkailu voi 
edistää ympäristön hyvinvointia. Ympäristön hyvinvoinnilla tar- 
koitetaan sekä ekologista, sosiaalista, kulttuurista että taloudellista 
hyvinvointia, mutta luonnon merkityksen tunnustaen eli ekologista 
hyvinvointia painottaen. 

Mitä ekologisella tai ympäristön hyvinvoinnilla (wellbeing) tar- 
koitetaan? Hyvinvointi on käsitteenä varsin ihmislähtöinen ja ta- 
louteen perustuva, kuten vaikkapa Kielitoimiston sanakirjan mää- 
ritelmä osoittaa. Hyvinvoinnilla tarkoitetaan sanakirjan mukaan 
”1) vaurautta, varakkuutta ja rikkautta (aineellinen, taloudellinen 
hyvinvointi) tai 2) hyvää terveydentilaa, harmonista oloa (huoleh- 
tia henkisestä ja ruumiillisesta hyvinvoinnista)” (Kotimaisten kiel- 
ten keskus ja Kielikone Oy 2021). (Ks. myös luku 4 tässä kirjassa). 

Ihmiskeskeisyys käsitteen tulkinnassa voi kuitenkin perustua tul- 
kitsijan omiin ennakkoluuloihin. Yhtä lailla vauraus, varakkuus ja 
rikkaus tai hyvä, harmoninen olo voivat liittyä luonnonympäristöön. 

Tällöin rikas ja harmoninen ympäristö tarkoittaa monimuotoista 
ja kukoistavaa luontoa. Globaalin ympäristönmuutoksen edetessä 
jälkimmäisen tulkinnan mukainen näkemys on ihmiskunnan kan- 
nalta elintärkeä asia, jonka tavoitteluun tulisi pyrkiä kaikilla elämän 
osa-alueilla (IBPES 2019; IPCC 2018; 2022; IRP 2019). Aiemmin 
mainitussa IPCC:n (2022) uusimmassa raportissa ei jätetä epäsel- 
väksi, että juuri tällainen tulkinta hyvinvoinnista on ainoa oikea. 
IPCC:n tekstissä viitataan myös sanaan terveys (health) ja koroste- 
taan luonnon arvoa myös ”pelkästään? sen kanssa yhteydessä ole- 
misen kautta. Luontoa ei tarvitse erityisesti ja erikseen ”käyttää” 
ihmisen hyvinvoinnin turvaamiseksi. 

Ihmisen hyvinvoinnin sijaan on siis huomioitava laajemmin ko- 
ko ympäristön ja sen kaikkien eliöiden hyvinvointi. Matkailun tu- 
lee muuttua luonnonvarojen hyödyntäjästä niistä huolta pitäväksi 
globaalin ympäristönmuutoksen torjujaksi. Matkailusuunnittelus- 
sa on lähestyttävä luontoa ja sen tarjoamia mahdollisuuksia mat- 
kailun harjoittamiseen uudesta näkökulmasta. Globaalin ympä- 
ristönmuutoksen aiheuttamiin vaikutuksiin keskittymisen sijaan 
tulisi pohtia, mitkä matkailun osa-alueet ovat eniten vaikuttavia 
globaalissa ympäristönmuutoksessa ja mihin asioihin matkailulla 
ja sen suunnittelulla voidaan vaikuttaa. (Ks. myös luku 4 kaupunki- 
luonnosta tässä kirjassa.) 

Samalla on ymmärrettävä globaalin ympäristömuutoksen eri- 
laiset aikajänteet - muutoksen torjuntatoimilla on kiire, mutta ny- 
kyinen sukupolvi ei välttämättä ehdi näkemään niiden vaikutuksia 
(ks. myös johdanto tässä kirjassa). Matkailun liikkumisen päästöt 
ovat merkittävä haitta erityisesti ilmastonmuutoksen etenemisen 
hillitsemisen kannalta, mutta matkailurakentamisen (väylät, len- 
tokentät, hotellit, asunnot, infrastruktuuri kuten sähkö- ja vie- 
märiverkostot jne.) aiheuttamat kielteiset vaikutukset kohdistuvat 
välittömästi luonnon monimuotoisuuteen. Suunnittelijan roolissa 
korostuvat näin huolenpitäjän ja ennakoijan tehtävät, jotka sinäl- 
lään eivät ole uusia asioita. Ne vain käsittävät aiempaa laajemman 
kokonaisuuden. 

Suunnittelua globaalin ympäristönmuutoksen 
näkökulmasta 


Globaali ympäristönmuutos haastaa matkailun suunnittelun en- 
nennäkemättömällä tavalla. Suunnittelutyötä tekevän, ympäristön 
kokonaisvaltaiseen hyvinvointiin panostavan toimijan on kysyttävä, 
millaista hyvinvointia matkailun avulla voidaan tuottaa kaikille eli- 
öille ja mitkä eliöistä vaativat ensisijaisesti hyvinvointinsa lisäämistä. 
Tämä edellyttää, että suunnittelija tuntee oman alueensa läpikotaisin 
ja osaa hahmottaa asioita globaalista mittakaavasta paikalliseen sekä 
nykyhetkestä pitkälle tulevaisuuteen. Paikallistason tuntemuksen li- 
säksi on oltava selvillä alueellisista ja kansallisista linjauksista, jotka 
tulkitsevat kansainvälisesti tehtyjä linjauksia sekä kyettävä seuraa- 
maan eri tieteenaloilla tapahtuvaa kehitystä. Muun muassa ympä- 
ristön hyvinvointia tukevan teknologian kehitys ja ymmärryksen 
lisääntyminen ihmisen toiminnan vaikutuksista ovat tärkeitä aihe- 
alueita. Samaan aikaan ympäristönmuutos etenee ja muuttaa olo- 
suhteita, joissa matkailua halutaan toteuttaa. Fi riitä, että ymmärtää 
paikallisissa oloissa tapahtuvat muutokset, on kyettävä seuraamaan 
ja ennakoimaan myös muualla tapahtuvia muutoksia. 

Ennen kuin pohditaan tarkemmin, minkälaisia asioita matkai- 
lun suunnittelijan tulee huomioida globaalin ympäristönmuutok- 
sen myötä, on hyvä mainita kaksi suunnitteluun vaikuttavaa tee- 
maa. Ne liittyvät poliittiseen päätöksentekoon ja ohjaukseen sekä 
suuriin muutoksiin. 

Ensiksi on huomioitava, että poliittisen päätöksenteon merkitys 
suunnittelussa voi kasvaa. Kansainväliset, ympäristöasioihin liitty- 
vät tiukentuvat linjaukset valuvat alaspäin valtioiden tasolle ja siel- 
tä alueelliseen ohjaustoimintaan erilaisine seurantajärjestelmineen 
(ks. Juhola, Käyhkö & Hilden 2022) muun muassa kaavoituksen ja 
erilaisten rahoitusinstrumenttien muodossa. Ilmastostrategioiden 
toteuttaminen ja luonnon monimuotoisuutta tukemaan laaditut en- 
nallistamissäädökset voivat edellyttää muutoksia kaavoitukseen, ra- 
kentamiseen ja suhtautumiseen luonnonvarojen käyttöön. Sääntely 
voi tiukentua nopeastikin. Matkailutoimijoiden keskuudessa Visit 

Finlandin kaltaisten organisaatioiden ohjaus voi muuttua nykyis- 
tä normatiivisemmaksi. Samaan aikaan paikallistasolla matkailu- 
yrittäjien ja paikallisyhteisöjen keskuudessa voi ilmetä — ja on jo 
ilmennytkin — liikehdintää, jossa vaaditaan nykyisiä kansainväli- 
sen matkailun kasvua suosivia toimintatapoja korvattavaksi aidosti 
ympäristön hyvinvointia edistävillä toimintatavoilla. Koko Suomen 
”matkailutiekartta” voi olla mullistusten edessä. Toisaalta poliitti- 
sen päätöksenteon voi myös nähdä tukevan suunnittelijaa hänen 
työssään, mikäli linjaukset muuttuvat aiempaa normatiivisemmiksi 
- enemmän säännöiksi kuin suosituksiksi — ja samalla vähemmän 
tulkinnanvaraa jättäviksi. Selkeisiin lakeihin on helppo nojautua. 
(Ks. myös luku 6 kulttuurisensitiivisyydestä ja luku 7 kaavoituk- 
sesta tässä kirjassa). 

Suuressa mittakaavassa teknologian kehittämiseltä ja kehittymi- 
seltä odotetaan merkittäviä ratkaisuja globaalin ympäristökriisin 
purkamiseksi (esim. Dwivedi ym. 2022). Matkailun näkökulmasta 
liikkumisen teknologian (päästöttömät kulkuneuvot) ja uudenlais- 
ten, teknologian avulla tapahtuvien matkailun muotojen kehittämi- 
nen ovat edellytyksiä matkailun tulevaisuudelle. Globaali ympäris- 
töpolitiikka liittyy olennaisesti tähän, sillä poliittinen päätöksenteko 
ja rahoitus ohjaavat esimerkiksi tutkimus- ja kehittämistoimintaa 
merkittävästi. Samalla ympäristöpoliittiset linjaukset päästötavoit- 
teista, polttoaineiden verotuksesta sekä päästöjen laskentatavoista 
ja -vaateista tai vaikkapa vieraslajien leviämisen estämisestä vaikut- 
tavat matkailun toimintaedellytyksiin, mikäli esimerkiksi hiilipääs- 
töjen verotusta muutetaan huomioimaan kansainvälisen lentolii- 
kenteen päästöt paremmin. Matkailusuunnittelussa tilanne vaatii 
kykyä ajatella pitkälle tulevaisuuteen ja ennakoida entistä paremmin 
matkustamisen mahdollisia kehityspolkuja. Myös maailmantalou- 
den heilahtelu liittyy tähän näkökulmaan. Aiemmin on havaittu, 
miten ympäristöasiat ovat nousseet tärkeiksi teemoiksi, mutta jää- 
neet ”tärkeämpien”? asioiden jalkoihin esimerkiksi taantumien ja 
talouskriisien aikana (Tervo-Kankare 2012). Tulevaisuus näyttää, 
muuttuuko ajattelutapa myös tässä asiassa ympäristönmuutoksen 
edetessä ja sitä koskevan tietoisuuden lisääntyessä. 

Toiseksi on otettava huomioon se, miten ihmisten ympäristö- 
tietoisuudessa ja maailmantilanteessa tapahtuvat suuret muutokset 
kuten pandemiat voivat vaikuttaa matkailun tulevaisuuteen. Ryh- 
mä eri tieteenaloja edustavia matkailututkijoita (Jóhannesson ym. 
2022) on hahmotellut matkailusuunnitteluun vaikuttavia matkai- 
lun kehityskulkuja ja tulevaisuuden linjauksia kirjoituksessaan, joka 
perustuu arktisella ja pohjoisilla alueilla toimivien matkailutoimi- 
joiden — kehittäjien, matkailuyrittäjien, matkailua opiskelevien ja 
sitä tutkivien - näkemyksiin koronapandemian jälkeisestä matkai- 
lusta. Teemahaastatteluin ja työpajatyöskentelyssä tuotettujen tu- 
levaisuuskuvien mahdollisia kehityskulkuja on kolme, ja ne voivat 
olla toistensa kanssa rinnakkaisia ja limittäisiä. 

Ensimmäinen mahdollinen kehityskulku on se, että matkai- 
lu muuttuu normatiivisemmaksi, enemmän terveyteen liittyvän 
sääntelyn kohteeksi. Tällöin matkailun suunnittelussa korostuisi 
terveysturvallisuudesta huolehtiminen ja toisaalta terveyteen liit- 
tyvän ohjauksen ja sääntelyn lisääntyminen eri aluetasoilla. On 
myös mahdollista, että sääntelyssä havahdutaan siihen, ettei ihmis- 
ten terveys ole ainoa asia, joka oikeuttaa tiukkoihinkin ohjeistuk- 
siin. Ympäristön hyvinvoinnin arvostaminen lisäisi painetta ohjata 
ja säädellä ympäristöön vaikuttavaa toimintaa nykyistä huomatta- 
vasti enemmän. 

Toinen mahdollinen kehityskulku liittyy luontoon perustuvan 
matkailun suosion kasvamiseen. Pandemian aikana aivan uudet 
matkailijaryhmät löysivät kansallispuistot ja muut luontokohteet, 
mikä on yhtäältä hyvä asia, mikäli se johtaa ympäristötietoisuuden 
ja -arvostuksen lisääntymiseen, mutta toisaalta huono, kun ajatel- 
laan luonnon monimuotoisuuden heikkenemistä. Luontokohteissa 
vaadittavan infrastruktuurin määrän lisääntyminen ei myöskään ole 
hyvä asia. (Ks. myös luku 10 yhdyskuntainfrastruktuurista ja luku 
11 ruuhkautumisesta tässä kirjassa.) 

Kolmantena mahdollisena kehityskulkuna Jöhannesson ja tutki- 
jaryhmä mainitsevat kansallisen, alueellisen ja paikallisen matkai- 
lun suosion lisääntymisen. Mikäli kansainvälisten matkailijoiden 
liikkuminen vähenee tulevaisuudessa, on matkailukohteissa syytä 


150 


https://doi.org/10.21435/tl.283 


3 MATKAILUN SUUNNITTELUN TULEVAISUUS 


kiinnittää enemmän huomiota lähempää saapuviin matkailijoihin. 
Matkailuun liittyvästä liikkumisesta aiheutuvien päästöjen kannalta 
tämä olisi toivottava tulevaisuuskuva laajasti ymmärretyn hyvin- 
voinnin kannalta. 

Edellä esitetyt suunnitteluun vaikuttavat teemat ovat varsin väljiä 
ja haastavat suunnittelutyön tekijöitä monimutkaisuudellaan. Nii- 
den syvällinen ymmärtäminen saattaakin vaatia monialaista asian- 
tuntijuutta. Teemat heijastuvat seuraavissa alaluvuissa käsiteltäviin, 
matkailun suunnittelussa huomioitaviin asioihin monin tavoin. 


Paikallistuntemuksen tarve korostuu 

Vaikka suunnittelulla yritetään vastata globaalin ympäristönmuu- 
toksen haasteisiin, matkailun tulevaisuuden hahmottaminen edel- 
lyttää myös globaalin ongelman paikallistamista, ongelman tuomista 
paikallistasolle. Esimerkiksi ilmastonmuutos on ilmiö, jonka syyt 
ja seuraukset ovat globaaleja ja johon varaudutaan kansainvälisen 
sääntelyn avulla. Viime kädessä kuitenkin suuri osa päästöistä tuo- 
tetaan ja sopeutumis- sekä torjuntatoimet toteutetaan paikallisesti 
esimerkiksi matkailukohteessa. Myös muutoksen vaikutukset koe- 
taan ensimmäiseksi paikallisesti (Hopkins 2013). Sama pätee luon- 
non monimuotoisuuden vähenemiseen: paikallisesti tapahtuvat 
asiat määrittävät koko maailman tulevaisuutta. 

Paikallistasolla asiat, jotka määrittävät matkailun tulevaisuutta 
ympäristön muuttuessa liittyvät ennen kaikkea luonnon elementtei- 
hin, kuten veden saatavuuteen, luonnonympäristön turvallisuuteen 
(esimerkiksi metsäpalot, tulvat, ihmiselle haitalliset hyönteiset) ja 
vaikkapa lumen olemassaoloon (Gössling & Hall 2006 — teoksella 
on ikää, mutta se on edelleen kattavin katsaus globaalin ympäris- 
tönmuutoksen ja matkailun suhteeseen). Ihmiskeskeisen hyvin- 
vointikäsityksen näkökulmasta ympäristöönsä tiukasti sidonnaisen 
matkailun kohtalo riippuu ympäristön luonnonvaroista ja veto- 
voimatekijöistä sekä niiden haavoittuvuudesta suhteessa ilmas- 
tonmuutokseen ja luontokatoon. Kokonaisvaltaisen hyvinvoinnin 
näkökulmasta luonnonympäristön kohtalo taas on riippuvainen 
matkailutoiminnasta. Paikallistasolla on siis huomioitava alueen 

yleinen sopeutumiskyky toimia muutoksessa yhta aikaa luonnon- 
ympäristön haavoittuvuuden kanssa. 

Ympäristönmuutoksen vaikutusten voimakkuus eri alueilla vaih- 
telee paljon. Matkailun tulevaisuutta linjattaessa on selvitettävä, 
millä tavoin ilmasto tulee muuttumaan, miten matkailutoiminta 
on haavoittuvainen ennustettuihin muutoksiin nähden sekä min- 
kälaisia turvallisuusuhkia ympäristön muuttuminen voi aiheuttaa. 
Sopeutuminen, mikäli sitä tarvitaan, tulee myös toteuttaa kokonais- 
valtaisen hyvinvoinnin lähtökohdista. 

Alueilla, joilla matkailu muodostaa yhden kunnan pääelinkei- 
noista ja on luonnonolosuhteista riippuvaista, lähtökohdat tulevai- 
suuden suunnittelulle ovat varsin erilaiset kuin alueilla, joilla mat- 
kailu on vain yksi elinkeino muiden joukossa ja perustuu vaikkapa 
ostosmahdollisuuksiin. Matkailun kausiluonteisuus on myös mer- 
kittävä asia, mikäli kaudet muuttuvat ilmastonmuutoksen myötä. 
On syytä olla selvillä siitä, osuvatko uudet ilmasto-olosuhteiden 
kannalta suotuisimmat kaudet yhteen esimerkiksi lomajaksojen 
kanssa, vai onko uusia asiakasryhmiä haettava ryhmistä, jotka eivät 
ole riippuvaisia perinteisistä loma-ajoista. Muuttuvassa ilmastossa ei 
ole itsestäänselvyys, että joulun, hiihtolomien ja pääsiäisen aikaan 
voidaan tarjota nykyisenkaltaisia matkailun muotoja. 

Kokonaisvaltaisemman hyvinvoinnin kannalta matkailusuunnit- 
telija keskittyy ympäristön tulevaisuuteen vaikuttaviin matkailun 
osa-alueisiin, jotka paikallistasolla liittyvät matkailutarjontaan ja 
sen sijoittumiseen, esimerkiksi uusien matkailualueiden kaavoit- 
tamiseen. Suunnittelijan tehtävänä on varmistaa, että kummatkin 
toimivat ympäristön hyvinvointia edistäen. Matkailutarjonnan tu- 
lee muuttua entistä enemmän ympäristön kokonaisvaltaista hyvin- 
vointia tukevaksi, mikä voi tehdä joistakin matkailun muodoista 
epätoivottuja ja jopa kiellettyjä. Jotkut alueet voidaan myös joutua 
sulkemaan matkailutoiminnalta. 

Ilmaston muuttuminen voi vaikuttaa paitsi fyysiseen ympäris- 
töön myös aineettomiin asioihin, kuten aineettomaan kulttuuri- 
perintöön ja arvoihin sekä tapoihin toimia, olla ja elää. Kulttuurin 
muuttuminen vaikuttaa myös sen aineellisiin ilmenemismuotoihin 

kuten työkaluihin, pukeutumiseen ja rakennustyyleihin. Jotkut alu- 
een perinteet voivat olla uhattuina ympäristönmuutoksen vuoksi, 
jolloin niiden rooli matkailussakin voi muuttua (Hall ym. 2016). 
Aineettomaan ympäristöön liittyvät olennaisesti myös paikallis- 
ten asukkaiden ja toimijoiden kokemukset ja ymmärrys ympäris- 
tönmuutoksesta ja sen vaatimista toimista (esim. Kajän 2014). Esi- 
merkiksi matkailutoiminnan hyväksyttävyys luontoa kuluttavissa 
muodoissaan voi olla kyseenalaistettava asia, mikäli paikallinen 
luonto on merkittävästi uhattuna jo ympäristönmuutoksenkin takia. 

Luonnon kuluttamiseen olennaisesti liittyvän infrastruktuurin 
merkitys voi korostua tulevaisuudessa, kun ympäristönmuutok- 
sen hidastamiseksi tai torjumiseksi on säästettävä luonnonvaroja 
ja luontoympäristöä nykyistä enemmän. Yhtäältä on pohdittava, 
kestääkö nykyinen infrastruktuuri muutosta ympäristöolosuh- 
teissa, matkailijoiden määrässä tai matkailukauden ajoittumises- 
sa. Toisaalta uudisrakentaminen kuluttaa luonnonvaroja ja valtaa 
usein alaa niin kutsutusta koskemattomasta luonnonympäristöstä, 
mikä on huono asia sekä luontokadon että hiilinielujen häviämisen 
kannalta (ks. myös luku 8 kiertotaloudesta, luku 9 korjausraken- 
tamisesta ja luku 10 yhdyskuntainfrastruktuurista tässä kirjassa). 

Kokonaisvaltaista hyvinvointia tavoittelevan suunnittelijan on 
osattava huomioida paikallisympäristön tilaa ja siinä tapahtuvia 
muutoksia. Osa ihmiskeskeistä hyvinvointia mittaamaan kehite- 
tyistä mittareista ja indikaattoreista korvautunee, tai vähintään- 
kin mittaristot täydentyvät uusilla mittareilla (Veijola & Kyyrö 
2020). Suunnittelijan ammattitaitoon kuuluu niidenkin kohdalla 
osata valita kullekin alueelle sopivimmat, parhaiten sitä kohtaavia 
haasteita globaalissa ympäristönmuutoksessa huomioivat mittaus- 
menetelmät. 


Kuka on tulevaisuuden matkailija? 

Matkailualueelle tavoiteltavien matkailijaryhmien määrittely on 
asia, jolla on suuri merkitys muun muassa matkailun hiilipäästö- 
jen kannalta: mitä kauempaa matkailijoiden halutaan saapuvan, 
sitä suuremmat päästöt matkustamisesta aiheutuu. Kysynnän on 

myös mukailtava tarjontaa (ja toisinpäin), jotta matkailijoita yleen- 
sä saadaan alueelle. Yksi hyvä esimerkki tästä on laskettelu, jonka 
suosiota tulevaisuudessa on vaikea ennustaa. On mahdollista, että 
mikäli potentiaaliset matkailijat eivät saa minkäänlaista kosketusta 
lumeen ja esimerkiksi hiihtoon lähtöalueellaan, he eivät välttämät- 
tä ole innostuneita kokeilemaan lajia matkustaessaan (Landauer, 
Haider & Pröbstl-Haider 2014). Vastaavanlaiset ajatusharjoitukset 
ja mallinnukset auttavat suunnittelijaa hahmottelemaan matkailun 
tarjontaa kysynnän näkökulmasta. 

Matkailutarjontaa pohtiessa voidaan tarkastella erilaisten mat- 
kailijoiden ja matkailijaryhmien asenteita ja suhtautumista luon- 
toon ja ympäristöön. Kokonaisvaltaisen hyvinvoinnin kannalta 
on hyvä, että matkailijat jakavat samanlaiset arvot kuin paikalli- 
set matkailutoimijatkin, ja että heillä on valmiutta ja halua toimia 
kohteessa olleessaan paikallisia tapoja ja ohjeita kunnioittaen (ks. 
myös luku 6 kulttuurisensitiivisyydestä tässä kirjassa). Pelkkä hyvä 
tahto ei kuitenkaan useimmissa tilanteissa riitä — varsinkaan ilman 
tietoa siitä, mikä on paikallisessa kontekstissa oikea tapa toimia. Jo 
suunnitteluvaiheessa on syytä pohtia tarkkaan, millä tavoin mat- 
kailijat saadaan osallistumaan tehokkaasti yhteisten ympäristön 
hyvinvointia edistävien päämäärien tavoitteluun. Matkailijaseg- 
menttien määrittämisessä on hyvä muistaa, että pitkää matkustus- 
matkaa voidaan hyvittää ympäristön näkökulmasta jonkin verran 
pidentämällä matkailijoiden viipymää, mikäli kyseessä on lukumää- 
rältään pienempi, kohteessa pidempään viihtyvä joukko. Tarkkoja 
laskelmia siitä, miten viipymä vaikuttaa esimerkiksi hiilidioksidi- 
päästöjen määrään suomalaisissa matkakohteissa, ei ole kuitenkaan 
toistaiseksi olemassa, joten optimaalisen viipymän määrittäminen 
on vielä vaikeaa. 


Matkailuyrittäjien huomioiminen suunnittelussa 

Aiemmin tässä luvussa on jo keskusteltu matkailuyrittäjien roolista 
matkailusuunnittelussa. Matkailutarjonnasta vastaavien matkailu- 
yritysten kyvykkyys huomioida globaalin ympäristönmuutoksen 
haasteita ja vaatimuksia luo perustan matkailun suunnittelulle ja 

toteuttamiselle. Tulevaisuuteen suuntaavien, vastuullisten suun- 
nitelmien toteuttaminen on haastavaa, mikali alueen matkailu- 
toimijoilla ei ole ymmärrystä tai tahtoa toimia kokonaisvaltaisen 
hyvinvoinnin edistämiseksi. Suunnittelijan onkin hyvä pohtia, min- 
kälaista tukea matkailuyrittäjille voidaan tarjota, jotta he eivät jää 
yksin vaikeiden kysymysten äärellä. 

Tälläkin hetkellä yrittäjät kaipaavat merkittävästi enemmän tukea 
esimerkiksi ympäristöystävällisten ja ilmastonmuutoksen torjuntaa 
ja hillintää tukevien toimintamallien valintaan. Päätöksentekoa ja 
valintoja tukevaa paikallistason tietoa on kuitenkin saatavilla vain 
vähän. Esimerkiksi ympäristön kannalta parhaan energiantuotan- 
totavan valinta eri alueilla on haastavaa, ja toimijat kokevat jäävänsä 
yksin päätöstilanteessa (Dolinšek ym. 2021). Tällainen tilanne voi 
johtaa passiivisuuteen ja haluttomuuteen suunnitella tulevaisuut- 
ta ympäristönmuutoksen vaatimalla aikajänteellä eli huomattavasti 
pidemmälle eteenpäin tahyten. 


Suunnittelu osana monitieteistä asiantuntijatiimiä 
Globaali ympäristönmuutos korostaa myös suunnittelun tulevai- 
suuden ulottuvuutta. On entistä tärkeämpää osata hahmottaa suun- 
nitelmien pitkän ajanjakson vaikutukset. Ei riitä, että tarkastelee 
seuraavia vuosia tai edes vuosikymmeniä, vaan katse on osattava 
suunnata tulevien sukupolvien aikaan. Samalla on kuitenkin toi- 
mittava paikallisesti ja tässä hetkessä, oikeita asioita mitaten ja ar- 
vioiden. Suunnittelussa on myös osattava huomioida, miten mat- 
kailun eri toimijoita osallistetaan pitämään huolta ympäristöstä ja 
minkälaiset asiat vaikuttavat kokonaisvaltaiseen hyvinvointiin. On 
selvää, etteivät suunnittelijan tehtävien haasteellisuus ja suunnitte- 
lussa huomioitavien osa-alueiden määrä vähene toteutettaessa glo- 
baalin ympäristönmuutoksen huomioivaa suunnittelua. 
Kokonaisvaltaisen hyvinvoinnin tavoittelu tarkoittaa, että yh- 
den ihmisen on vaikeaa, ellei mahdotonta, kyetä ottamaan haltuun 
kaikkea suunnittelussa tarvittavaa tietoa. Tiedon käsittelykin voi 
vaatia asiantuntijaosaamista. Suunnittelutyö globaalin ympäris- 
tönmuutoksen aikakaudella vaatii monitieteistä asiantuntijuutta, 

ja tarve työskennellä suunnittelutiimeissä yksittäisenä suunnitte- 
lijana toimimisen sijaan voi korostua. Samalla toimiala- ja kunta- 
rajojen ylittävästä yhteistyöstä voi tulla nykyistä yleisempää. On 
myös nähtävissä, että tutkimustiedon saavutettavuutta ja sovellet- 
tavuutta on parannettava yhteisten ympäristötavoitteiden saavut- 
tamiseksi. Kaikissa suunnittelun vaiheissa punnitaan suunnittelijan 
ammattitaitoisuutta ja kykyä suodattaa oleellista tietoa valtavasta 
tietomassasta sekä toimia monitieteisessä yhteistyössä eri alojen 
asiantuntijoiden kanssa. 

Vaikka suunnittelutyön tulevaisuus voi vaikuttaa nykyistä moni- 
mutkaisemmalta ja haastavammalta, antaa se myös mahdollisuu- 
den vaikuttaa asioihin. Suunnittelijat ovat keskeisessä roolissa mah- 
dollistamassa kokonaisvaltaisen hyvinvoinnin luomista matkailun 
avulla. Tämä on rooli, johon on syytä suhtautua vakavasti, mutta 
samalla omasta ammattikunnastaan ylpeyttä tuntien. 


Yhteenveto 


Globaalin ympäristönmuutoksen eteneminen tarkoittaa, että mat- 
kailun hyvinvointipäämääriä on arvioitava uudelleen. Pelkän ihmis- 
keskeisen hyvinvoinnin edistämisen sijaan matkailulla on mahdol- 
lisuus siirtyä kokonaisvaltaisen hyvinvoinnin edistämiseen, mikä 
tarkoittaa eliölajien ja ekosysteemien hyvinvoinnista huolehtimista. 

Matkailun suunnittelutyössä on osattava huomioida hyvin mo- 
nenlaisia ja eri aluetasoilla tapahtuvia asioita, jotta voidaan luoda 
hyvää, kokonaisvaltaista hyvinvointia edistävää tulevaisuutta glo- 
baalin ympäristönmuutoksen ajassa. Monimutkaisen asiakoko- 
naisuuden ymmärtämiseen vaaditaan eri alojen asiantuntemusta 
ja myös kykyä hahmottaa oman alueen erityispiirteitä entistä tar- 
kemmin. Kontekstuaalisuus ja ratkaisujen yksilöllisyys korostuvat, 
kun matkailusta muokataan hyvinvoinnin turvaajaa ekologisen ym- 
päristön lähtökohdista. 

Keskeiseksi kysymykseksi suunnittelun kannalta nousee se, mi- 
ten suunnittelun avulla voidaan estää tai ohjata entistä monitasoi- 
semmin, kattavammin ja moninäkökulmaisemmin ympäristön 
muuttumista. Toimiminen globaalissa ympäristönmuutoksessa 
edellyttää monialaista ja monitieteellistä yhteistyötä paitsi suunnit- 
telijoiden myös muiden matkailutoimijoiden sekä tutkimustiedon 
tuottajien kanssa. 

Kaupunkipuistojen avulla on mahdollista tutkia sekä ekologisen että 
esteettisen monimuotoisuuden hyvinvointivaikutuksia. Monilajisina 
aistiympäristöinä viheralueet vaikuttavat monin eri tavoin niin ihmis- 
ten kuin muidenkin eliölajien elinympäristöihin. Näihin kohdistuu kui- 
tenkin monenlaista arvottamista ja hyödyntämispainetta. 

Kaupunkirakennetta tiivistetään edelleen ottamalla lisärakentami- 
selle tilaa viheralueista, vaikka kaupunkiluonnossa oleminen ja liikku- 
minen edistävät ihmisten psykofyysistä hyvinvointia niin ekologisen 
kuin esteettisenkin monimuotoisuuden kautta. Viheralueet tarjoavat 
myös elinympäristön monille muille lajeille, esimerkiksi linnuille. 

Eri tiedealueilla tehty tutkimus öisen keinovalon, melun ja tunnel- 
man vaikutuksista ihmisten hyvinvointiin ja muiden eliölajien elinmah- 
dollisuuksiin kertoo viheralueiden tärkeydestä. 

Luvussa tarjotaan ajatusta ekosysteemipalveluista kokonaisvaltai- 
seksi näkökulmaksi vastuulliselle suunnittelulle matkailussa. Viheralu- 
eiden monimuotoisuuden säilyttämiseen löytyy useita keinoja, joilla 
ehkäistä ihmiskeskeiseksi kapeutuneen suunnittelun aiheuttamia ter- 
veyshaittoja kaikkien eliölajien, myös ihmisen, eduksi. 

Vastuulliseen suunnitteluun tarvitaan lisää mittareita, seurantaa se- 
kä hyvinvoinnin ja tavoitteiden indikaattoreiden uudelleenmäärittelyä. 

Johdanto kaupunkiluontoon aistiymparistona 


Kotka katsoo matkailualuetta ja matkailijaa eri tasolta kuin varpu- 
nen. Pitkäikäisen maakotkan reviirikoko on yli sata neliökilometriä; 
varpunen puolestaan viettää koko lyhyen elämänsä vain muutaman 
neliökilometrin alueella. Kotkan elinympäristöä tuleekin tarkastel- 
la maisematasolla, kun taas varpuselle oleellista on sen välittömän 
lähiympäristön laatu. Suomalaisessa maisemassa maakotka pesii 
mieluiten ikihongan latvuksessa, varpunen rakennusten tarjoamis- 
sa koloissa. Siinä missä kotka viihtyy erämaisessa elinympäristössä, 
varpunen ei kulttuurilajina kaihda ihmisen läsnäoloa. 

Lintuja pidetään erinomaisina ennakkovaroittajina elinympä- 
ristöjen muutoksista. Globaalissa mittakaavassa ympäristökriisi on 
muuttanut ilmastoa ja paikallisia ekosysteemejä sekä vaikuttanut 
lajien monimuotoisuuteen muun muassa kasvavan ja luontoalu- 
eille laajenevan ihmistoiminnan myötä (Intergovernmental Panel 
on Climate Change [IPCC] 2022; Ruckelshaus ym. 2020; ks. myös 
luku 3 tässä kirjassa). Esimerkiksi lintujen määrä ja lajikirjo ovat 
vähentyneet joka puolella maailmaa (Butchart ym. 2004). Niinpä 
myös ihmisten virkistyksen ja hyvinvoinnin edistämiseen tarkoi- 
tetuilla alueilla, kuten vapaa-ajan viettoon ja matkailuun liitetyissä 
ympäristöissä, saadaan lintuja tarkkailemalla tietoa ihmistoimin- 
nan ekologisista vaikutuksista. 

”Lintuperspektiivi? tarjoaakin meille niin kuvaannollisen kuin 
kirjaimellisenkin näkökulman elinympäristöjemme muutoksiin ja 
muutosten vaikutuksiin kaikkien eliölajien hyvinvointiin. Yleensä 
luonnonvaraisten eläinten kohdalla on tapana puhua hyvinvoin- 
nin sijasta niiden henkiinjäämis- ja lisääntymismahdollisuuksista, 
mutta yksinkertaisuuden vuoksi puhumme jatkossa hyvinvoinnis- 
ta niidenkin kohdalla. Ihmislajin kohdallakaan hyvinvoinnin kä- 
site ei ole yksinkertainen, kuten tieteenfilosofi Anna Alexandrova 
(2018) on osoittanut. Se on niin kutsuttu tiheä käsite, jolla voidaan 
tarkoittaa monia erilaisia asioita. Joka tapauksessa se sisältää sekä 
hyvinvointiin liittyviä kuvailevia ja empiirisiä tosiasioita että siihen 
liitettyjä normatiivisia ja ideologisia käsityksiä. Näiden yhdistelmä 

on jokaisen omassa mielessä tietynlainen, joten hyvinvoinnista 
puhuttaessa kaikki eivät suinkaan tarkoita sanalla samaa asiaa. 
(Alexandrova 2018). 

Virallinen Terveyden ja hyvinvoinnin laitoksen laatima mää- 
ritelmä, jota lähdemme luvussamme tutkimaan, täydentämään ja 
haastamaan, kuuluu seuraavasti: 


”Hyvinvoinnin osatekijät jaetaan yleensä kolmeen ulottuvuuteen: tervey- 
teen, materiaaliseen hyvinvointiin ja koettuun hyvinvointiin tai elämän- 
laatuun. Hyvinvointi-käsite viittaa suomen kielessä sekä yksilölliseen hy- 
vinvointiin että yhteisötason hyvinvointiin. Yhteisötason hyvinvoinnin 
ulottuvuuksia ovat mm. elinolot, työllisyys ja työolot sekä toimeentulo. 
Yksilöllisen hyvinvoinnin osatekijöiksi taas luetaan sosiaaliset suhteet, 
itsensä toteuttaminen, onnellisuus ja sosiaalinen pääoma. (THL 20222.) 


Lähestymme tässä luvussa hyvinvointia kaupunkiluonnon ja aisti- 
ympäristön näkökulmista. Tarkennamme näitäkin käsitteitä seu- 
raavaksi. 

Tarkastelumme keskiössä oleva kaupunkiluonto on vaikeas- 
ti määriteltävä ja rajattava tutkimuskohde. Kaupunki ja luonto 
nähdään usein kaksijakoisesti toistensa vastakohtina, eikä kumpaa- 
kaan käsitettä ole helppo määritellä. (Ks. Beau 2015; Litola 2018.) 
Estetiikan tutkija Petteri Kummala (2016) hahmottaa kaupunki- 
luonnon kulttuurin ja luonnon muodostamaksi hybridiksi. 


Kaupunkiluonto viittaa siis ihmistoimien ja luonnonprosessien yhteen- 
kietoutumiseen kaupunkiympäristöihin sisältyvillä viheralueilla. 


Kyseisiin viheralueisiin sisältyvät etenkin kaupunkipuistot, mutta 
myös kaupunkialueiden ”vihersormet” (green fingers) ja ekologiset 
käytävät” (ecologial corridors). Vihersormilla tarkoitetaan ”viher- 
aluepiikkejä” jotka kurottuvat kaupunkia ympäröiviltä alueilta kohti 
sen keskustaa. Ekologiset käytävät puolestaan yhdistävät viheralu- 
eita toisiinsa: esimerkiksi kadunvarsien puistorivistöt toimivat eko- 
käytävinä, tosin kapeina sellaisina. (Ks. esim. Hautamäki & Laine 
2021; Lähde 2020.) Tarkastelemme luvussamme kaupunkiluontoa 

sekä virkistysympäristöinä (ihmisille) että aistiympäristöinä kai- 
kille eliölajeille. Kaupunkiympäristöjen laajetessa niiden monilaji- 
suuteen on havahduttu myös ihmistieteissä parikymmentä vuotta 
sitten. Perinteentutkija Taija Kaarlenkasken (2022, 62-63) mukaan 
puhutaan suorastaan ”eläinkäänteestä”: tarkastelun kohteena eivät 
ole enää vain koirat — koirapuistoineen — vaan kaikki eliölajit sekä 
ihmisten hallinnan ja omistussuhteiden ulkopuolella olevat ”kau- 
punkieläimet”. 


Aistiympäristön käsite viittaa siihen, miten aistiminen ja paikka ovat 
kytkeytyneet toisiinsa, eli miten aistiminen tapahtuu tietyssä paikas- 
sa. Vastaavasti samalla kun paikkaa aistitaan, rakentavat aistit paikkaa. 
Moniaistillinen ympäristö syntyy siten aistien ja ihmisten välisen yh- 
teistoiminnan tuloksena. Muun muassa rakentamisen myötä muuttu- 
vat ympäristöt muokkaavat aistiympäristöä ja mahdollistavat sen, mitä 
ihminen voi aistia. (Ks. esim. Uimonen 2020.) 


Matkailun ja vapaa-ajan näkökulmista onkin kiinnostavaa, ettei- 
vät vain useimmat linnut lähde pakoon liian intensiivistä ihmis- 
toimintaa, vaan näin tekevät myös monet ihmiset etenkin lomil- 
laan ja töiden jälkeen. Liian intensiivisesti kasvava ihmistoiminta 
tuo mukanaan muutoksia sosioekologisiin aisti- ja elinympäristöi- 
hin, mikä aiheuttaa stressiä useille eliölajeille ja heikentää niiden 
hyvinvointia. Lintujen — ja linnunlaulun - katoaminen kaupunki- 
ympäristöistä ja lähiluonnosta metsistä ja erämaista puhumatta- 
kaan olisi vakava viesti maapallon elinolosuhteiden muutokses- 
ta (Ahlvik ym. 2021; Carson [1962] 2002; Dasgupta 2021; IPBES 
Intergovernmental Science-Policy Platform on Biodiversity and 
Ecosystem Services [IPBES] & IPCC Intergovernmental Panel on 
Climate Change [IPCC] 2021; Intergovernmental Science-Policy 
Platform on Biodiversity Services [IPBES] 2019; Kauppinen 2019). 
Myös matkailun ja vapaa-ajan ympäristöjen suunnittelussa on otet- 
tava tämä huomioon. 

Tavoitteemme on avata kaupunkiluontoympäristöjen mahdol- 
lisuuksia myötävaikuttaa kestävin keinoin monilajiseen hyvinvoin- 
tiin, minkä on suotavaa olla myös matkailusuunnittelun tavoitteena. 

Tarkastelemme erilaisia paikallisten asukkaiden ja matkailijoiden 
jakamia urbaaneja virkistysympäristöjä, joita ovat myös yhä kau- 
punkimaisemmiksi rakentuvat matkailukeskukset. Aistiympäristöä 
tarkastellaan kulttuurintutkimuksen, yhteiskuntatieteiden, sosio- 
logian, ekologian, biologian, matkailututkimuksen ja maisema- 
arkkitehtuurin näkökulmista niiden yhteenniveltämiseen pyrkien. 
Monitieteisenä tutkimustehtävänämme on kartoittaa, millaista tie- 
toa ja millaisia näkökulmia ja työkaluja tarvitaan kaupunkiluonto- 
ympäristöjen vastuulliseen suunnittelemiseen. Pohdimme tulevai- 
suuden viheralueiden suunnittelutyötä siis myös käytännön tasolla. 
Tarkastelemme, miten taajamien erilaisia viher- ja virkistysalueita 
voidaan suunnitella siten, että niissä viihtyvät sekä kasvit, eläimet 
että alueita käyttävät ihmiset. 


Kaupunkiluonto ympäristönä 
Kaupunkiluonto edustaa luvussamme kaikkia kaupunkialueiden ja 
taajamien viheralueita sekä viheralueita matkailukeskustaajamissa. 
Viheralueet voivat olla pitkälle suunniteltuja, rakennettuja ja hoi- 
dettuja. Silloin niiden kasvillisuus on istutettua ja intensiivisesti 
ylläpidettyä, ja esimerkiksi nurmet leikataan säännöllisesti. Kävi- 
jöitä varten on tarjolla penkkejä levähtämistä tai maisemankatselua 
varten. Alueilta löytyy mahdollisesti myös pururatoja ja voimailu- 
telineitä kuntoilijoille. Viheralueet voivat olla myös spontaaneja ja 
hoitamattomia, jolloin niiden kasvillisuus on liki luonnontilaista. 
Ne voivat olla myös jotain siltä väliltä: ihmisvaikutuksen intensi- 
teetti vaihtelee, ja sitä on ehkä ohjattu tietyille alueille. 
Kaupunki-sana viittaa Suomen oloissa monenlaisiin urbaaneihin 
ympäristöihin — ovathan kaupunkimme usein väljästi rakennettuja 
ja maantieteellisesti laajoja eivätkä Suomen mittakaavaa ajatellen 
välttämättä kovin suuria ja väkirikkaita. Esimerkiksi hiihtokes- 
kuksia, kuten Leviä, Rukaa ja Saariselkää voidaan pitää eräänlai- 
sina ”matkailukaupunkeina” monikerroksisine taloineen ja seson- 
kiaikojen ihmismäärineen. Kaupunkiluonto ei tee käsitteenä eroa 
kaupunkien ja kuntien välillä. Vaikka se kattaakin tarkastelussam- 
me kaikki viher- ja virkistysalueet rakennetulla yleiskaavoitetulla 

alueella, on se käsitteenä monisyisempi. Tosiasiallisesti kaupunki- 
luontoa on lähestulkoon joka puolella kaupunkia, katujen vierillä, 
asfaltin repeämissä, taloyhtiöiden pihoilla ja enenevässä määrin 
myös talojen katoilla. On siis syytä avata tarkemmin sanaa luonto. 
Mitä luonto kaupungissa tekee? 

Yleinen tapa luonnontieteissä on jakaa luonto elolliseen ja elotto- 
maan. Elollinen luonto pitää sisällään kaikki elävät eliöt, kun taas 
elottomalla luonnolla viitataan yleensä esimerkiksi maaperään, 
kiviin ja veteen. Sana voidaan halkaista myös roomalaista filoso- 
fia Marcus Tullius Ciceroa siteeraten ”ensimmäiseksi” ja ”toiseksi 
luonnoksi”. Ensimmäinen luonto muodostuu luonnostaan ja toinen 
taas ihmisen tuottamina ympäristöinä. Kulttuuri olisi näin muo- 
doin ihmisen ”toinen luonto”. Ympäristötutkija Yrjö Hailan ja mui- 
den (2015) mukaan kaupunkien ”todellinen luonto? on kuitenkin 
niiden kulttuurisuus, mikä vaikuttaa myös niissä sijaitseviin luon- 
tokohteisiin. Estetiikan tutkija Arnold Berleantin (1992, 90) kanta 
on ollut vielä vahvempi, sillä hänen mukaansa kaupunkiympäris- 
tö on lähtökohtaisesti ihmisen luomus ja sitä kautta inhimillinen 
ympäristö. Kaupunkiluonnon käsitettä tutkimuksissaan avanneen 
Kummalan (2016, 71) mukaan luonnostaan tapahtuvat luonnonpro- 
sessit kuitenkin kietoutuvat kaupungeissa ihmistoimintaan monin 
tavoin, jolloin ensimmäisen ja toisen luonnon” onkin järkevää aja- 
tella sekoittuvan keskenään. 

Brittiläinen maisemahistorioitsija John Dixon Hunt jakoi kir- 
jassaan Garden Perfections: The Practice of Garden Theory (2000) 
luonnon kolmeen teoreettiseen kategoriaan. Ensimmäinen on kos- 
kematon erämaa (alkuperäinen luonto), toinen kattaa tuotantomai- 
semat eli kaupunkien maatalous- ja kaupunkikehityksen, ja kolmas 
luonto sisältää esteettisesti houkuttelevat puutarhan ja puiston. To- 
delllisuudessa luontojen välinen suhde kuitenkin on muuttunut ai- 
kojen saatossa. Kaupunkiluonnon voidaan tulkita olevan sekoitus 
toista ja kolmatta luontoa — joskin matkailualueilla voidaan nähdä 
häivähdys ensimmäistäkin, sillä ne voivat rajautua luonnontilai- 
seen, ihmistoiminnan jättämiltä jäljiltä säästyneeseen ympäristöön. 

Puistot ovat puolestaan kaupunkiluonnon monimuotoisuutta ylla- 
pitäviä saarekkeita, joita ympäröivät ihmisen voimakkaasti muok- 
kaamat rakennepiirteet, kuten rakennukset, tiet ja parkkipaikat (ks. 
Fernandez-Juricic & Jokimäki 2001). 


Urbaanien viheralueiden virkistyskäyttö 

Kaupungin asukkaiden lisäksi myös matkailijat viihtyvät usein 
kaupunki- ja maisemasuunnittelun kohteina olevilla virkistys- ja 
viheralueilla kuten puistoissa tai luontoliikuntapaikoilla ja -reiteillä. 

Virkistyskäyttöön suunnatuilla urbaaneilla viheralueilla on pit- 
kä ja polveileva historia. Se kattaa maisema-arkkitehti Frederick 
Law Olmstedin 1800-luvun lopulla kehittelemät puistojärjestelmät 
Pohjois-Amerikassa, Ebenezer Howardin 1920-luvulla kehittämän 
puutarhakaupunkiaatteen, suomalaiset metsälähiöt 1960-luvulla 
ja esimerkiksi 1990-luvulla lanseeratut kansalliset kaupunkipuis- 
tot eli kaupunkiympäristössä sijaitsevat arvokkaiden kulttuuri- ja 
luonnonmaisemien sekä virkistysalueiden kokonaisuus, jonka säi- 
lyttämiseen ja hoitamiseen kaupunki on sitoutunut (Ympäristö- 
ministeriö 2022) sekä kaupunkien viherrakennetarkastelut eli kau- 
punkialueen keskeisten kasvullisten alueiden ja niihin liittyvien 
arvojen analyysit (esim. Jaakkola ym. 2016). (Ks. myös Hautamäki 
& Laine 2021.) 

Viime vuosikymmeninä pinnalla ovat olleet niin vihreän infra- 
struktuurin käsite (green infrastructure; European Environment 
Agency 2022) kuin viimeisimpänä luontopohjaiset ratkaisut (nature- 
based solutions). 


Vihreällä infrastruktuurilla tarkoitetaan kokonaan tai osaksi luonnonti- 
lassa olevien alueiden sekä muiden rakennetun ympäristön ekosysteemi- 
palveluja tuottavien viherrakenteiden ja -alueiden verkostoa, joka tu- 
kee ihmisten hyvinvointia ja elämänlaatua (European Environment 
Agency 2022). 


Luontopohjaiset ratkaisut ovat Euroopan komission määrittelemänä rat- 
kaisuja, jotka ovat saaneet innoituksensa ja tukensa luonnosta ja jotka 

ovat samalla kustannustehokkaita — tuottavathan ne samanaikaisesti ym- 
päristöllisiä, sosiaalisia ja taloudellisia hyötyjä sekä edistävät resilienssiä 
eli palautumiskykyä. Kyseiset ratkaisut tuovat paikallisesti sopeutettu- 
jen, resurssitehokkaiden ja systeemisten ratkaisujen kautta mukanaan 
enemmän ja monimuotoisempaa luontoa, luonnonpiirteitä sekä näihin 
liittyviä ekologisia prosesseja niin kaupunkeihin kuin maa- ja merimai- 
semiinkin. (European Commission 2022.) 


Uusien käsitteiden kautta on pyritty mahdollistamaan viherraken- 
teiden tunnistaminen ja suunnittelu kokonaisuutena sekä strategi- 
sella että toteutuksen tasolla niin, että niillä voidaan suojella ja pa- 
rantaa luonnon tilaa ja prosesseja. 

Kaupungistumisen kiihtyessä ja tiivistyessä virkistysalueiksi ja 
viihtyisiksi kaupunkiympäristöiksi koettavissa olevien lähiviher- 
alueiden määrä vähenee. Niiden koko pienenee ja sijainti siirtyy 
entistä kauemmaksi toisista lähiviheralueista sekä ihmisten asuin- 
ja oleskelupaikoista. 

Kehityskulku hyödyttää — paradoksaalisesti - matkailutoimialoja, 
sillä ihmiset, joilla on varaa matkustaa, haluavat lähteä kauemmak- 
si kotoaan luontokokemusten perään, vaikka tilapäismajoitukseen 
tarkoitetun matkailuinfrastruktuurin jatkuva kasvattaminen (ks. 
myös luku 8 tässä kirjassa) kuluttaa omalta osaltaan maapallon hu- 
penevia luonnonalueita ja -resursseja sekä lisää hiilidioksidipääs- 
töjä. Kasvun kielteiset seurannaisvaikutukset vahvistuvat myös sitä 
kautta, että matkailupalvelujen laadun parantaminen ymmärretään 
usein nykyajan mukavuuksien lisäämisenä, ei vähentämisenä. Mu- 
kavuuksien ja vaivattomuuksien myötä vettä ja energiaa kulutetaan 
entistä enemmän, jolloin myös jätteen määrä kasvaa (ks. myös luku 
10 matkailukeskusten infrastruktuureista tässä kirjassa). 


Kaupunkiluonto aistiympäristönä 
Kaupunkiluontoympäristöt voidaan hahmottaa yhtäältä yhteises- 
ti aistein koettuina ja toisaalta toisille aistijoille tuotettavina aisti- 
ympäristöinä. 

Eläinten aistimisen kyvyt ja tasot ovat useimmiten paremmat 
ja monipuolisemmat kuin ihmisillä. Eläimillä on ihmisten viiden 

perusaistin (haju-, kuulo-, maku-, näkö- ja tuntoaisti) lisäksi myös 
muita aisteja: esimerkiksi kaloilla on kylkiviiva-aistinsa ja muutto- 
linnut suunnistavat magneettiaistin avulla. Monet eläinlajit pysty- 
vät aistimaan myös eri valo- ja äänialoja kuin ihmiset. Näin ollen 
ihmisten näkö- ja äänimaailmat eroavat merkittävästi esimerkik- 
si lintujen vastaavista, ja tunnetusti esimerkiksi koirien hajuaisti 
on huomattavasti ihmisen hajuaistia parempi. Ihminen kokeekin 
aistinympäristönsä eri lailla kuin valtaosa muista eläimistä. 

Aistein koettavan ympäristön monimuotoisuuden voi monesta- 
kin syystä määritellä tärkeäksi kaikille eliölajeille, myös ihmislajille. 
Visuaalista havainnointia tutkineen psykologi J. J. Gibsonin mu- 
kaan (1979) ekologiset ympäristöt rakentavat eliöiden havainto- ja 
vaikuttamismaailmoja (perceptual and effector worlds), ja eliöt vai- 
kuttavat vastaavasti ekologisiin ympäristöihin. Kaikkien eliölajien 
yksilöt edistävät omia projektejaan ympäristön muodostamissa olo- 
suhteissa. (Gibson 1979.) Hämähäkkiä ei voi ymmärtää ilman verk- 
koaan eikä verkkoa ilman sen saalista eli kärpästä, ja niin edelleen 
— todellisuus, jossa eliö elää, kytkeytyy muiden elollisten olioiden 
todellisuuksiin, kuten ympäristö- ja sosiaaliantropologi Sara Asu 
Schroer (2021, 4) toteaa. Heinänkorren päässä sopivaa ateriaa odot- 
tava punkki reagoi vain kolmen aistihavainnon yhtäaikaisuuteen: 
ohikulkevan eläimen iholta erittyvän voihapon tuoksuun, eläimen 
lämpöön sekä omaan vertikaaliseen suhteeseensa siihen. Reaktio 
on joko hypätä tai tiputtautua kohteeseen (Schroer 2021, 6; Uexküll 
[1934] 2010, 44—45). 

Ympäristö on näin ollen ”lajityypillisesti systeemistä? niin ih- 
miselle kuin muillekin eliölajeille. Tämä tarkoittaa sitä, että eläin 
(mukaan lukien ihminen) muodostaa jakamattoman kokonaisuu- 
den ympäristönsä kanssa, kuten arkkitehtuurin tutkija Kaj Nyman 
(2004, 128,133—135) toteaa. Esimerkiksi koiraa ei hänen mukaansa 
olisi lajina olemassa ilman hajuista koostuvaa ympäristöä. 

Matkailurakentaminen muokkaa paikallisia ekosysteemejä ja 
sen myötä kaikkien paikallisten eliölajien havainto- ja vaikutus- 
maailmoja. Myöskään ihmisten terveys ei vahvistu nykyajan mu- 
kavuuksien lisääntymisen myötä - käy pikemminkin päinvastoin. 

Muutokset havainto- ja vaikutusmaailmoissa vaikuttavat myös ih- 
misiin (ks. tarkemmin alaluku ”Monialaista tutkimustietoa eliö- 
lajien kokemista aistiympäristöistä”). 


Kaupunkiluontoympäristön suunnitteluun liitetyt arvot 


Kaupunkipuistoihin liitetään niin meillä kuin muuallakin monen- 
laisia arvoja, jotka vaikuttavat niiden merkityksiin ja niihin koh- 
distuviin toimenpiteisiin. Kartoitamme kaupunkiluontoa koske- 
via arvoja ja arvostuksia seuraavaksi neljästä eri näkökulmasta, 
jotka auttavat meitä hahmottaman periaatteita, joita noudattaen 
kaupunkiluontoa edustavia viher- ja luontoalueita on toistaisek- 
si perustettu, hoidettu, suunniteltu tai hävitetty. Näkökulmat ovat 
terveyshyötyjen, monilajisen yhteiselon, kaupungin esteettisen koke- 
misen sekä ekosysteemipalvelujen arvopäämäärät. 


Luontoympäristöjen terveyshyödyt 
Luontoympäristöjen hyvinvointivaikutuksista ihmisten elämässä 
tiedetään paljon. 

Luonnossa liikkuminen vaikuttaa esimerkiksi työn tuottavuu- 
teen ja laatuun edistämällä ihmisten psyykkistä hyvinvointia ja yl- 
läpitämällä työkykyä (Tyrväinen ym. 2007). Luontomatkailututkija 
Liisa Tyrväisen ja muiden (2014) mukaan jopa lyhytaikainen oles- 
kelu kaupunkipuistossa tai -metsässä riittää laskemaan stressita- 
soa. Puistoilla on myös kaupunkialueita viilentävä vaikutus (Lee 
& Maheswaran 2011), mikä osaltaan lisää ihmisten viihtyvyyttä. 
(Ks. myös laaja ja monitieteellinen kirjallisuuskatsaus puistojen 
terveys- ja hyvinvointivaikutuksista ihmisille Kabish, Oureshi ja 
Haase, 2015.) 

Tuoreimmassa esimerkkitutkimuksessa Rachel T. Buxton, Amber 
L. Pearson, Claudia Allow, Kurt Fristrup ja George Wittemyer (2021) 
korostavat viiden tutkijan monitieteisen ryhmän voimin tehdyssä 
systemaattisessa kirjallisuus- ja meta-analyysissaan luonnolle ja 
luonnon äänille altistumisen restoratiivisia eli korjaavia vaikutuksia 

ihmisten terveyteen. Viimemainitut toteutuvat fysiologisen stressin 
vähenemisenä ja psyykkisen hyvinvoinnin lisääntymisenä. Toisin 
kuin jopa väsymykseen tai uupumukseen saakka stimuloivat urbaa- 
nit miljööt, luontoympäristöt eivät edellytä ihmisen suoraa huomi- 
ota ja tarjoavat näin mahdollisuuden rentoutua ja toipua stressis- 
tä. (Buxton ym. 2021.) Tutkijat saivat selville, että veden äänellä on 
suurin vaikutus terveyteen ja myönteisinä koettuihin kokemuksiin, 
kun taas linnunlaululla on suurin vaikutus stressin ja ärtymyksen 
vähenemiseen (Buxton ym. 2021). Myös biodiversiteettihypoteesin 
mukaan kosketus mikrobistoltaan monimuotoiseen luontoon vai- 
kuttaa ihmisen omaan mikrobistoon ja täten vahvistaa immuuni- 
puolustusta ja suojaa sairauksilta (Haahtela 2019). 

Luonnon ja luontomatkailun hyvinvointivaikutuksia mittaavas- 
sa tutkimusperinteessä välitetään tärkeää tutkimustietoa luonnon 
fysiologisista ja henkisistä hyvinvointivaikutuksista ihmisille. Sa- 
malla tarjotaan tärkeää tietoa esimerkiksi hakkaamattomien met- 
sien taloudellisen merkityksen arviointiin verrattuina hakattuihin 
metsiin; metsän saa tuottamaan myös matkailulla (Mäntymaa ym. 
2021). Näin ajateltaessa luonto kuitenkin samalla välineellistetään: 
siitä tulee hyvinvointivaikutusten lähde ja toiminnan kohde. 

Luonnon mieltäminen hyvinvointiresurssiksi ihmisille ei kui- 
tenkaan valitettavasti laajenna luontoa koskevan tietämisen mah- 
dollisuuksia ja tutkimusmenetelmiä, eikä se myöskään tarjoa toi- 
mijuuksia muille kuin ihmislajille. Normatiivinen arvopäämäärä, 
jonka mukaan luontoa on suojeltava sen hyvinvointivaikutusten 
takia, ei kyseenalaista ihmiskeskeistä maailmankuvaa. Juuri ihmis- 
keskeinen maailmankuva ja ihmistä palveleva suhde luontoon ovat 
johtaneet monimutkaiseen, suorastaan pirullisen vaikeaan ongel- 
maan (a wicked problem) eli globaaliin ympäristökriisiin. Kriisin 
ratkaisun avaimet löytyvät viime kädessä vasta todellisuus- ja tieto- 
käsityksen muutoksista — eivät osaongelmien ratkaisusta. 


Monilajisen yhteiselon arvottaminen 
Relationaalinen eli suhdeverkostoja ja keskinäisiä riippuvuuk- 
sia korostava ajattelutapa haastaa todellisuuskäsityksen, jossa 

luonnolla on välinearvoa, muttei itseisarvoa. Siinä ihmisen olemas- 
saolo ymmärretään lähtökohtaisesti kaikkien eliölajien kanssaole- 
misena (coexistence). Muut eliölajit ovat ihmisen kumppanilajeja 
(companion species), ja myös ihmislaji on muiden lajien kumppani. 
Ei puhuta enää ”ihmisen suhteesta luontoon” ikään kuin ihminen 
olisi luonnosta erillinen olio. (Ks. esim. Haraway 2015; Haraway ym. 
2016.) Koska olemassaolomme on kanssaolemista, on myös tietä- 
misemme viime kädessä kanssatietämistä ja aistimisemme kanssa- 
aistimista. (Ks. esim. Haraway 2015; Haraway ym. 2016; Lowenhaupt 
Tsing [2015] 2020; Schroer 2021.) 

Alkuperäiskansat (indigenous peoples) ovat perimätiedollaan 
ja tutkimuksellaan auttaneet modernien yhteiskuntien asukkai- 
ta hahmottamaan todellisuuden muodostumista relationaalisista 
suhteista, jotka ylläpitävät elämää vastavuoroisesti niin asumises- 
sa kuin liikkumisen tavoissa (ks. esim. Grey & Kuokkanen 2019; 
Porsanger & Virtanen 2019; ks. myös luku 6 kulttuurisensitiivi- 
syydestä tässä kirjassa). Myös länsimaisen tiedeyhteisön panos 
ympäristökriisin vakavuuden osoittamisessa on ollut merkittä- 
vä uuden todellisuuskuvan syntymisessä. Nyt tiedetään, että ih- 
mislaji on vaikuttanut maapallon elinolosuhteisiin yhtä paljon tai 
enemmänkin kuin aiemmin tunnetut geologiset kaudet. Elämme 
parhaillaan antroposeenia eli ihmiskunnan kautta, ja kuten Tero 
Tapio Toivanen ja Mikko Pelttari kirjoittavat (2017,10): ”Ihmisestä 
on tullut geologinen voima... Ihmislajin geologinen jalanjälki on 
planeetan yllä tässä ja nyt? (Ks. myös luku 3 matkailun suunnitte- 
lun tulevaisuudesta tässä kirjassa). 


Antroposeeni on geofysiikkaan liittyvän määritelmän mukaisesti ”ihmis- 
kunnan aikakausi maailman historiassa, jolloin ihminen omilla teoil- 
laan vaikuttaa olennaisesti ympäröivään luontoon kuten ilmastonmuu- 
tokseen”; geologisessa mielessä antroposeeni on "epävirallinen nimitys 
ajanjaksolle maapallon historiassa, jolloin ihmisen toiminta (antropo- 
geeninen toiminta) vaikuttaa merkittävästi maapallon biologisiin, ke- 
miallisiin ja fysikaalisiin prosesseihin”. (Tieteen termipankki 20224.) 

Ajatus antroposeenista muistuttaa, että todellisuus on elämää mo- 
nilajisuuden ehdoilla. Myös aistikyvyt ovat monilajisia — jopa tie- 
täminen ja tutkiminenkin voidaan ymmärtää monilajisina. Kult- 
tuuriantropologi Anna Lowenhaupt Tsingin ([2015] 2020) mukaan 
ihmislajin olemassaolo on lähtökohtaisesti lajienvälinen suhde. 
Kumppanilajilähtöinen ajattelu, eto-etnologia - joka on eläimiä 
tutkivan etologian ja ihmisten elämää tutkivan etnologian yhdis- 
telmä - lähtee siitä, ettei elämä synny, kestä eikä jatku eristyksessä 
muista oliosta. Esimerkiksi kukan ja mehiläisen suhde ja sen myö- 
tä olemassaolo on syntynyt yhteisevoluution ja yhteisen historian 
kautta (reciprocal capture). (Van Dooren, Kirksey & Minster 2016, 
2.). Monimutkaiset, yhdessa luodut viestintajarjestelmat toimivat 
muun muassa visuaalisesti, biokemiallisesti, tuoksuina ja eleinä, 
kuten biologi Jakob von Uexküll toteaa ([1934] 2010). 

Eto-etnologit Thom Van Dooren, Eben Kirksey ja Ursula Miins- 
ter (2016, 2) korostavatkin monialaisen tutkijan Gregory Batesonin 
ajatusta, jonka mukaan "organismi elinympäristössään? on hen- 
kiinjäämisen perusyksikkö, ja sama koskee myös meitä ihmisiä. 
Heille lajienvälisyys ei koostu pelkästään yksittäisistä erityissuh- 
teista esimerkiksi saalistajan ja saaliseläimen, isännän ja loisen, 
symbioosisuhteen, välinpitämättömän naapuruuden tai ihmistut- 
kijan ja eläintutkittavan välisenä. Se on kattavampi ja perustavam- 
pi olosuhde, johon kietoutuu monenlaisia näkökulmia ja suhteita. 
Toisinaan ”tutkijoina” voivat olla esimerkiksi muurahaiset ja tutkit- 
tavana nukkuvat ihmiset. (Van Dooren, Kirksey & Münster 2016, 
3-4.) Ihmiset eivät myöskään ole ainoita liikkujia ja vaeltajia. Siksi 
ihmistoimintaa varten rakennetut väylästöt halkovat luonnoneläin- 
ten ja eliölajien elinympäristöjä kohtalokkain seurauksin (ks. esim. 
Fishel 2019; Kauppinen 2019). 

Teknologian historioitsija ja filosofi Donna Haraway vaatiikin 
monilajista ympäristöoikeudenmukaisuutta (multispecies environ- 
mental justice) ja eko-oikeudenmukaisuutta (multispecies ecojustice). 
Ihmistoiminnan valtaamiin ympäristöihin tulee hänen mukaan- 
sa luoda ja rakentaa uudelleen ekosysteemisiä turvapaikkoja 

(replenishing refuges) niille lajeille, joiden elinolosuhteet ovat vaa- 
rantuneet. Voidaankin ajatella, että kansojen ja väestöryhmien ohel- 
la myös lukemattomat eliölajit ovat turvapaikanhakijoiden asemas- 
sa. (Haraway 2015.) 

Uusin tieteellinen tieto luonnon prosesseista auttaa edistämään 
kestävää kehitystä. Samalla se asettaa tutkijoille uudenlaisia vel- 
voitteita suhteessa tieteelliseen tutkimukseen ja objektiivisuuteen. 
Tutkijoiden on pohdittava, millaisia arvopäämääriä heidän oma 
tutkimuksensa tavoittelee, miksi ja mitä varten tietoa maailmasta 
tuotetaan. On kysyttävä jopa, miksi oma tapamme olisi ainoa ta- 
pa tutkia ja tietää maailmasta. Tulevaisuuden matkailun kestävi- 
en edellytysten tutkijoiden on toisin sanoen tärkeää muistaa oma 
roolinsa todellisuuden kuvaajina. Käyttämillämme käsitteillä, ter- 
meillä ja sanoilla emme vain kuvaa todellisuutta, vaan vaikutamme 
siihen. Esimerkiksi ”luksusloman? ymmärtäminen edelleen kerska- 
kulutuksen kautta saavutettavana ”hyvänä elämänä” on edustanut 
ja tukenut tietynlaisia arvoja. ”Ötökkähotelli” on puolestaan kei- 
kauttanut aiemmat arvot ylösalaisin. Vastaavasti *luontomatkailu” 
ja ”luontomatkailija” sanallistavat ja uusintavat omalla tavallaan 
ajatusta ihmisen ja luonnon, arjen ja loman, kulttuurimatkaili- 
jan ja luontomatkailijan sekä kaupungin ja ei-kaupungin välisistä 
kahtiajaoista. Tällaisten kahtiajakojen mielekkyys on syytä haastaa 
kaupunkiluontoon liittyvässä suunnittelussa ja päätöksenteossa. 

Kaikilla eliölajeilla ja biologisella monimuotoisuudella on väliä. 
Myös kaupunkipuistoja ja muuta kaupunkiluontoa kehitettäessä 
kauaskantoisinta ja kaukokatseisinta kestävän kehityksen tukemista 
on harjoittaa monilajista tutkimusta, nojata relationaaliseen etiik- 
kaan ja moninkertaistaa ja monimuotoistaa hyviä käytäntöjä niin 
tutkimuksessa kuin suunnittelussakin. (Ks. Van Dooren, Kirksey 
& Munster 2016, 15.) 


Kaupunkiluonnon esteettinen monimuotoisuus 


Kaupunkiluonnolla on esteettisia merkityksia, arvoja ja vaikutuksia. 
Estetiikan tutkija Arnold Berleant (1992, 141) on todennut kaiken 

kokemuksen olevan ihmisen kohdalla esteettistä, sillä eletyn ym- 
päristön kokeminen ja arvottaminen aistien varassa on yhtä kuin 
tapamme olla olemassa. Olemisemme on aistivaa ja arvottavaa. 
Ympäristön esteettinen arvostaminen nivoutuu kiinnostavasti ym- 
päristötietoisuuden nousuun. 

Kummalan (2016, 150-151) mukaan kaupunkiluonnon moni- 
muotoisuus liittyy biologisen monimuotoisuuden ohella myös ih- 
misten monimuotoisiin olemisen ja kokemisen tapoihin; kyse on 
enemmästä kuin viheralueilla tapahtuvasta virkistystoiminnasta 
tai vetovoimaisista elämyksistä. Hän nostaakin kaupunkiluonnon 
esteettisen monimuotoisuuden arvon ponnekkaasti ekologisen mo- 
nimuotoisuuden rinnalle. Kyse on hänen katsannossaan hyvinvoin- 
tia tukevista kokemuksista, jotka ovat enemmän kuin fysiologisia, 
mitattavissa olevia muutoksia ihmisen kehossa. Henkinen ja fyy- 
sinen hyvinvoiminen nivoutuvat kaupunkiluonnossa myönteiseksi 
suhteeksi ihmisen ja ympäristön välillä. (Kummala 2016, 153-155.) 

Kaupunkiluonto kattaa ihmistoiminnan maiseman muotoihin 
ja aistittuihin ympäristöihin aiheuttamien pysyvien ja ajoittais- 
ten jälkien lisäksi luonnolliset prosessit kuten valon ja pimeyden, 
vuoden- ja vuorokaudenaikojen vaihtelut, maankamaran muodot, 
maantieteellisen sijainnin, ilmaston, säätilojen vaihtelun. Biologis- 
ten ja elottomien olosuhdetekijöiden rinnalla kaupunkiluonnon kä- 
sitteeseen sisältyy myös inhimillinen, historiallinen ja poliittinen 
- siis laajassa mielessä kulttuurinen - monimuotoisuus, joka tekee 
ympäristöstä kokemuksellisesti merkityksellisen paikan. (Kummala 
2016, 69-80, 151; ks. myös Sironen [1993] 1995; Ingold [1993] 2000.) 

Ihmiskeskeisiin normatiivisiin hyöty- ja virkistysmahdollisuuk- 
sia koskeviin vaatimuksiin vastattaessa liian toimialakeskeiset ra- 
jaukset saattavat kadottaa aistiympäristön olennaisia kokemuk- 
sellisia, aistimellisia ja esteettisiä laatuja ja ominaispiirteitä. Niin 
ekologisen kuin esteettisenkin monimuotoisuuden hahmottami- 
seksi on olennaista ylittää ihmiskeskeinen näkökulma ja lähteä 
liikkeelle luonnosta tai kaupunkiluonnosta itsestään sen omilla 
ehdoilla. (Ks. Kummala 2016, 138, 156.) 

Esteettinen monimuotoisuus nojaa niin ihmisen kuin luon- 
nonkin luovuuteen ja vaatii kummankin luovuuden havaitsemis- 
ta ja ymmärtämistä. Esimerkiksi rankkasateet, eroosio ja erilaiset 
luonnonmullistukset edustavat luonnollista suunnittelemattomuut- 
ta, luonnon luovuutta ja yllätyksellisyyttä, joka on välttämätön (ei 
siis sattumanvarainen) ulottuvuus myös kaupunkiympäristöissä. 
Luonnollinen aika kuluttaa ja patinoi ihmisten rakennelmia siinä 
missä ihminenkin kuluttaa aktiivisesti luonnonympäristöjä. (von 
Bonsdorff 2005, 73; Kummala 2016, 150-151.) 

Ilman biologisen ja esteettisen monimuotoisuuden ja luonnon 
luovuuden ymmärtämistä ja kunnioittamista virkistysympäristöille 
- samoin kuin tietysti myös asuinympäristöille - voidaan aiheut- 
taa monenlaisia kestämättömiä seurauksia. Suurin virhe olisikin 
keskittyä pelkästään ”innovatiivisiin palveluliiketoimintakonsep- 
teihin” joissa ympäristöä kohdellaan pelkkänä otollisena logistise- 
na sijaintina, maankäytön ja kaavoituksen kohteena. Esimerkiksi 
ympärivuotisen, katetun laskettelurinteen rakentaminen luonnon 
muovaaman tunturin tai vaaran rinteelle muuttaisi kaupunkiluon- 
toa ja lähiluontoa, poistaisi luontoelämyksistä luonnon ja unohtaisi 
samalla kausaalisten ja ennakoimattomien luonnonprosessien oman 
”luovuuden” — ehkä jonain päivänä kohtalokkaastikin. 

Paikka voi olla tunnettu esimerkiksi maisemanmuodoistaan, 
mikroilmastostaan, kirkasvetisyydestään tai ehjänä säilyneestä 
ja maisemaan luontevasti asettuvasta rakennusperinnöstään. Es- 
tetiikan tutkimuksen näkökulmasta voidaan todeta, että mikä- 
li asukkaiden ja matkailijoiden kokemuksellisuutta kavennetaan 
merkityksettömillä, esteettisesti köyhtyvillä ja monotonisilla ak- 
tiviteettiympäristöillä, matkailun tärkein kulttuurinen potentiaali 
rikastuttaa kokemusmaailmaa ja havainnointikykyä heikkenee. 
Ihmisten kyky virittyä (katso seuraava alaluku) kohtaamaan mat- 
kailukohteen ympäristö ohenee ja kapenee lopulta pelkäksi pal- 
velujen ostamiseksi ja kuluttamiseksi. Kyse on siis virkistys- ja 
matkailuympäristöjen kehittämisen ja suunnittelemisen perimmäi- 
sistä arvopäämääristä, jotka vaikuttavat siihen, miten haluamme 

matkailuympäristöjen kasvattavan meitä ihmisinä. (Ks. myös esim. 
Hautajärvi 2014; 2021; Häyrynen 2014; Lähdesmäki 2016.) 

Matkailualueen kestävä kehittäminen sekä asutuilla että ihmisten 
asuttamattomilla seuduilla vaatiikin kykyä ja taitoa havainnoida ja 
oivaltaa monimuotoisuuden monimuotoisuutta monella eri tasol- 
la. (Ks. Berleant 2007, 168-172; Kummala 2016, 151.) 


Ekosysteemipalvelujen lupaus 

Ekosysteemipalvelut on kansainvälisissä ympäristötieteen ja -poli- 
tiikan yhteisöissä laajalti hyväksytty ja käytetty käsite (Costanza ym. 
2011), joka jäsentelee kaupunkiluontoa omalla tavallaan. 


Ekosysteemi on ”toiminnallinen kokonaisuus, joka muodostuu luon- 
nonolosuhteiltaan yhtenäisellä alueella elävistä, toisiinsa vuorovaiku- 
tussuhteessa olevista eliöistä ja niiden elottomasta ympäristöstä”. (Tie- 
teen termipankki 2022b.) 


Ekosysteemipalvelut ovat luonnon tuottamia ilmaisia, aineellisia ja ai- 
neettomia hyötyjä ihmiselle (Millenium Ecosystem Assessment, 2005). 


Ekosysteemipalvelut jaetaan kolmeen pääryhmään: tuotantopalve- 
luihin, ylläpito- ja säätelypalveluihin sekä kulttuurisiin palveluihin 
(CICES 2022). Joskus ylläpito- ja säätelypalvelut on vielä luokiteltu 
keskenään erillisiksi palveluiksi (Opetushallitus 2022). Vaikka kes- 
kustelu ekosysteemipalveluista näyttääkin jatkavan luonnon hah- 
mottamista resurssina eli sen objektivointia, käsitteen käytön voi 
nähdä myös tieto-opillisesti perusteltuna eikä aiempien virheiden 
toistamisena. (Ekosysteemipalvelujen sisältöihin syvennytään tar- 
kemmin edempänä.) 

Käsitys ekosysteemipalveluista auttaa suunnittelijoita ymmärtä- 
mään erilaisten viherrakenteiden tuottamien hyötyjen ja toimin- 
tojen kokonaisuutta. Maankäytössä ja muillakin sektoreilla on pe- 
rinteisesti tunnistettu tästä kokonaisuudesta vain osatodellisuus, 
jolloin näkymättömät ylläpito- ja säätelypalvelut on ohitettu. Tyy- 
pillisesti viimemainitut ovat tulleet näkyviksi vasta, kun kyseinen 


179 


https://doi.org/10.21435/tl.283 


VEIJOLA, LAHDE, JOKIMAKI JA KAISANLAHTI-JOKIMAKI 


palvelu on heikentynyt tai menetetty esimerkiksi eroosion torjun- 
nan, pölytyksen tai hulevesien pidätyksen ja viivytyksen vuoksi. 
Vaikka nykyisin suunnitteluprosessia varten on tarjolla jo enem- 
män tietoa, muut tekijät — esimerkiksi polkuriippuvuus, siiloutu- 
nut lähestymistapa ja suppea näkemys sidosryhmistä — hidastavat 
muutosta parempaan. (Lähde 2020.) 

Ekosysteemipalveluiden käsitteen kautta voidaan ymmärtää 
myös luontoalueiden ja viherrakenteen monitoiminnallisuutta 
(Hansen & Pauleit 2014), mikä auttaa perustelemaan suunnittelu- 
ratkaisuja sekä alueiden vaalimiseen, lisäämiseen ja ylläpitoon liit- 
tyviä investointeja. Ideaalitilanteessa viherrakennetta toki säilytet- 
täisiin itseisarvoisesti, mutta kaupunkialueilla maankäyttöpaine on 
niin kova, että intressiristiriitojen takia hyötynäkökulma on tarpeen 
nostaa esille. Olennainen on myös kaupunkiluontoa koskeva niin 
kutsuttu laaja ymmärrys, joka ei määritä sitä pelkästään virkistyk- 
seksi ja suojeluksi (Di Marino ym. 2019). 

Edellä mainittu monitoiminnallisuus liittyy pitkälti myös laa- 
tuun. Kyse ei ole pelkästään määrästä tai pinta-alasta. Laatua saa- 
daan paitsi suunnittelun myös ennen kaikkea oikean ylläpidon 
kautta, joka taas vaatii osaamista ja resursseja. Viheralaa on perus- 
teltua pitää hoitoalana, jolla hoidetaan muuta lajistoa ja ekologisia 
prosesseja ympärillämme. Tätä kautta keskustelu kaupunkipuistois- 
ta ja muista viheralueista liittyy myös julkiseen keskusteluun siitä, 
onko hoitoala kulu vai investointi. Jos yhteiskunta ei huolehdi ih- 
misistä eikä luonnosta, ketkä tai mitkä hyötyvät loppujen lopuksi 
taloudellisesta hyvinvoinnistakaan? 

Keskustelu kaupunkiviheralueiden riittävästä määrästä linkit- 
tyy vahvasti kaupungistumiseen ja siihen liittyvään keskusteluun 
kaupunkien tiivistämisestä, jota on perusteltu sekä taloudellisilla 
että ilmastosyillä (Peltomaa ym. 2022). Kaupungistuminen on - pa- 
radoksaalisesti - käynnistynyt ja levinnyt etenkin alun perin bio- 
diversiteetiltään rikkailla ja monimuotoisilla alueilla, joilla luonto- 
resurssit tukivat ihmisväestön selviämistä. Maankäytön muutokset 
ja ihmistoiminnan laajeneminen ovatkin hävittäneet luonnon elin- 
ympäristöjä ja eliölajeja niin paikallisesti kuin maailmanlaajuisesti 

(Parris ym. 2018, 2). Puistot eivät ole eristäytyneitä saaria, vaan 
niiden laatuun ja niissä elävään eliöstöön vaikuttaa myös niiden 
ympäristö: kuinka lähelle ja miten (jopa osin puistojen sisälle) ra- 
kennetaan? Tällä hetkellä lähiympäristöään puolustavat asukkaat, 
luontokato ja kasvava ymmärrys viheralueiden hyvinvointivaiku- 
tuksista haastavat tiivistämisen paradigmoja yhä enemmän, ja kau- 
punkien kasvun ja lähiluonnon säilyttämisen yhteensovittamiseen 
on etsitty uusia ratkaisuja, kuten ”maanpinnan kiertotalous” eli jo 
rakennettujen alueiden kuten pysäköintikenttien hyödyntämistä 
esimerkiksi täydennysrakentamisessa (ks. Kanninen ym. 2022). 

Puistot koetaan arvokkaina virkistysalueina ja -keitaina sekä 
kaupunkilaisille tarjolla olevana lähiluontona (ks. esim. Hautamäki 
2021). Niihin liittyvät todelliset arvot ilmenevät kuitenkin ihmistoi- 
minnan ja ennen kaikkea taloudellisen ihmistoiminnan ensisijaista- 
misena. Ristiriitaista tilannetta kuvastaa puistoalueiden näkeminen 
potentiaalisena taloudellisesti arvokkaana tonttimaana, jota voidaan 
poliittisin päätöksin nakertaa kaupungin tiivistämisrakentamisella 
tai matkailurakentamisella. Jopa koronapandemian merkittävästi 
nostamasta lähiluonnon arvostuksesta huolimatta (Randler ym. 
2020) puistoihin saatetaan kohdistaa rakentamista vaativia kehit- 
tämispaineita tietoisen ”silleenjättämisen” sijaan. 


Monialaista tutkimustietoa eliölajien kokemista 
aistiympäristöistä 


Kaupunkien viheralueiden tärkeys todentuu EU:n biodiversiteet- 
tistrategiassa (Euroopan komissio 2023), jonka mukaan kaikkien 
yli 20 000 asukkaan kaupunkien tulee laatia viherryttämissuunni- 
telma. Viheralueiden on todettu olevan linnustoltaan kaupunkien 
lajirikkaimpia alueita, joten ne ovat kaupunkiluonnon monimuo- 
toisuuden suojelemisen kannalta tärkeitä elinympäristöjä (Fernan- 
dez-Juricic & Jokimäki 2001; Jokimäki 1999; Nielsen ym. 2014). 
Puistoalueen koko on yksi tärkeimmistä kohteen lajimäärään vai- 
kuttavista tekijöistä: mitä suurempi puisto, sitä monimuotoisempi 

lajisto siellä esiintyy. Myös puistokasvillisuuden monipuolisuus, 
saatavilla olevan ravinnon määrä ja laatu sekä ihmistoiminnasta 
aiheutuvat muutokset ja häiriöt alueella vaikuttavat lintujen mää- 
rään ja lajistoon. (Fernandez-Juricic & Jokimäki 2001.) 

Asukkaiden ja matkailijoiden virkistykseen ja hyvinvointiin 
tarkoitettujen kaupunkipuistojen ja muiden viheralueiden ihmis- 
keskeinen ja aktiviteettipohjainen kehittäminen on muuttanut 
niitä aistiympäristöinä (Kabisch, Oureshi & Haase 2015). Tarkas- 
telemmekin seuraavaksi aiemman tutkimuksen avulla tarkemmin 
erilaisia hyvinvointia uhkaavia häiriötekijöitä kaupunkipuistojen 
kaltaisissa elin- ja aistiympäristöissä ympäristö- ja sosioekologises- 
ta näkökulmasta. Keskitymme erityisesti kolmeen ulottuvuuteen: 
valoympäristöön, akustiseen äänimaisemaan ja esteettiseen ympä- 
ristöön. Yleensä ottaen eläimet, ihminen mukaan lukien, reagoivat 
ympäristöönsä useiden aistien avulla. Näin ollen ihmistoiminnan 
ympäristövaikutusten arvioimiseen tarvitaan moniaistista lähesty- 
misnäkökulmaa (Halfwerk & Slabbekoorn 2015). 


Öinen keinovalo aistiympäristön häiriötekijänä 

Pimeys on elintärkeä henkiinjäämisen ehto tuhansille elidlajeil- 
le. Sitä se on ollut myös ihmiselle. Sirkadiaaninen (circadian) eli 
luonnonvalon ja -pimeyden vuorokausirytmi on osa evolutiivis- 
ta perintöämme. Eliöt, ihminen mukaan lukien, ovat sopeutuneet 
elämään 24 tunnin vuorokausirytmissä. Vaikka valo luo turvalli- 
suuden tunnetta, tarvitsemme valon ja pimeyden vaihtelua voi- 
daksemme hyvin. 

Pimeys ei kuitenkaan ympäröi meitä niin säännöllisesti kuin mi- 
hin evoluutio meidät maapallolla totutti. Nukumme huonosti ja sai- 
rastamme eri tavoin pimeyden puutteessa, koska yhteiskunnan ole- 
tetaan olevan auki, valveilla, liikkeellä ja valot päällä vuorokauden 
ympäri. Valaisemme keinovalaistuksella yötkin. Keinovaloa tulee 
ympäristöön esimerkiksi rakennuksien valomainoksista, teiden ja 
reittien valaistuksesta ja laskettelurinteiden valoista. 

Ympäristön keinovalaisemisen aiheuttamia terveysriskejä eliö- 
lajeille on ympäristötutkija Jari Lyytimäen (2013, e46) mukaan 

kuitenkin vaikeaa erotella selvärajaisesti muista ympäristön aiheut- 
tamista terveysriskeistä, joihin kuuluvat muut fysiologiset stressite- 
kijät, ilmansaasteet ja habitaattien eli elinalueiden pirstoutuminen. 
Keinovalaistuksella ja etenkin öisellä keinovalolla (ALAN, Artificial 
Light at Night), on jo kauan tiedetty olevan negatiivisia vaikutuk- 
sia eläimiin (Gaston ym. 2017). Vaikka keinovalaistus onkin monin 
tavoin helpottanut ihmisten elämää, se häiritsee kaikkien eliöiden 
vuodenkiertoa ja vuorokausirytmiikkaa, aiheuttaa fysiologisia ja 
käyttäytymiseen liittyviä muutoksia sekä vaikeuttaa erilaisten toi- 
mintojen oikea-aikaisuutta (Gaston ym. 2017; Raap ym. 2016; 2017; 
Sanders ym. 2021). Ylimääräiset ärsykkeet vaikuttavat myös lajien 
elinympäristöön ja kommunikointiin, mistä puolestaan on seurauk- 
sena muutoksia alueen eliölajien lajikoostumuksessa (Halfwerk & 
Slabbekoorn 2015; Swaddle ym. 2015). 

Tunnetuimpia keinovalosta johtuvia ongelmia lienevät muutto- 
lintujen törmääminen majakan valoihin ja kuoleminen sekä ran- 
noille munimaan nousevien kilpikonnien eksyminen paluumat- 
kallaan meren sijasta kohti keinovalaistuja alueita (Longcore & 
Rich 2004). Sanders ja muut (2021) tekivät laajan kirjallisuusana- 
lyysin, jonka mukaan öinen keinovalaistus aiheuttaa voimakkai- 
ta vasteita päiväaktiivisten lintulajien ja yksilöiden fysiologiaan, 
hormonitasoon, päivittäisiin aktiviteetteihin ja jälkeläisten määrään. 
Keinovalaistuksen on lisäksi todettu esimerkiksi lisäävän talitiais- 
ten stressiä ja vähentävän melatoniinin määrää (Raap ym. 2016). 
Melatoniinihormonia alkaa erittyä illan pimentyessä, ja sen puute 
vaikeuttaa nukahtamista. Illan ja yön keinovalaistus häiritsee me- 
latoniinin muodostumista. 

Myös keinovalon laadulla on vaikutuksia eliöihin. Energian- 
säästösyistä käyttöön valitut LED-lamput houkuttelevat luokseen 
enemmän eliöitä kuin perinteiset natriumlamput, koska yöaktiiviset 
selkärangattomat eläimet ovat herkempiä LED-lamppujen tuotta- 
malle UV-vihreä-siniselle valolle (Pawson & Bader 2014.) Valon vä- 
ri ja voimakkuus vaikuttavat eliöiden käyttäytymiseen, esimerkiksi 
himmeämmässä valaistuksessa vihreä valaistus häiritsee vähemmän 
sinitiaisten päivärytmiä kuin valkoinen valaistus (De Jong ym. 2017). 

Valoisan ja pimeän ajan vaihtelun biologisia hyvinvointi- ja ter- 
veysvaikutuksia on tutkittu erityisen tarkasti ihmisten kohdalla. Ih- 
miselle pimeys on evolutiivisesti merkinnyt sekä uhkaa että turvaa 
(esim. Edensor 2017). Sirkadiaanisen vuorokausirytmin — valoisaan 
aikaan valvotaan ja pimeään aikaan nukutaan - häiriintymisen 
ohella myös stressi ja alati valveilla olevan yhteiskunnan nopea- 
tempoisuus johtavat tutkimuksen mukaan monenlaisiin terveys- 
ongelmiin. Näistä mainittakoon lisääntynyt riski sairastua rinta- 
ja eturauhassyöpään, lihavuuteen, masennukseen, diabetekseen ja 
unihäiriöihin (Lyytimaki 2013, e45). 

Runoilija ja kirjailija Kirsi Kunnaksen kuvaus pimeydestä ”peh- 
meänä olotilana, johon ihminen voi kietoutua silloin, kun toisia ih- 
misiä ei voi nähdä” avaa, poeettisena lausahduksenakin, kiinnosta- 
van tulokulman nykyajan väheksymiin yhteisolemisen muotoihin: 
hiljaisuuteen ja pimeyteen. Pimeä taivas on taloustutkija Terrel A. 
Gallawayn (2010) mukaan esteettisen, tieteellisen ja henkisen in- 
spiraation lähde ja osa ihmisen kulttuuriperintöä. Pimeästä tai- 
vaasta on tullut niin harvinainen nähtävyys, että maailmalta löy- 
tyy nykyisin jo yli sata ”pimeän taivaan puistoa” (Dark Sky Park) 
(ks. Marr 2021). Niukkuutensa ja öisen keinovalon - ja ”keinoval- 
vomisen” — kielteisiin vaikutuksiin havahtumisen myötä pimeys 
on alettu mieltää myönteisenä ja luovuutta ruokkivana asiana. On 
kuitenkin muistettava, ettei julkinen tila — eivätkä siten myöskään 
kaupunkipuistot — avaudu kaikille ihmisille yhtä turvallisena ja 
vapaana liikkumisen alueena pimeällä. Öinen kaupunki näyttäy- 
tyy haavoittuvassa asemassa oleville ”pelon maantieteena” muiden 
satunnaisten liikkujien mahdollisten aggressioiden takia, ja media 
vahvistaa osaltaan tätä mielikuvaa (ks. Valentine 1989; ks. myös Ni- 
kunen, Koskela & Schakir 2013; Wilson & Little 2008). 

Varsinkin pohjoisen kaupunki- ja matkailukohteissa pimeän 
vuodenajan ajatellaan merkitsevän etenkin talvella automaattisesti 
katuvalojen, hiihtolatujen ja laskettelurinteiden valaistuksen lisää- 
mistä, jotta ihmiset pääsevät turvallisesti ja nopeasti kuhunkin mää- 
ränpäähänsä. Samaan aikaan kuitenkin harmitellaan sitä, että öi- 
nen keinovalaistus vaikeuttaa revontulien tai yötaivaan katsomista. 

Lyytimäki (2013, e46) nostaa esiin terveydelle haitallisten elin- 
tapojen yhteyden valon ja pimeyden ei-luonnonmukaiseen vaihte- 
luun. Sähkövaloon, informaatioteknologiaan ja sisätiloissa vietet- 
tävään aikaan nojaava viihdeteollisuus sekä sen sisällöntuotanto 
uusintavat kulttuurisia käsityksiä pimeydestä vaarallisena, jopa 
pahana asiana ja korostavat valaistukseen liitettyjä myönteisiä — 
turvallisuudesta, vauraudesta ja mielihyvästä kertovia - mielikuvia 
kaupunkisuunnittelussa, taiteessa ja ympäristöjen koristelussa. 
(Lyytimäki 2013, e46.) 

Niinpä sekä asumisen että matkailualueiden kaupungistuminen 
ja teknologisoituminen johtavat noidankehään. Yhä suurempi osa 
ajasta vietetään pimeään aikaan sisätiloissa ja viihdeteollisuuden 
parissa ilman kosketusta öisen, pimeän luonnon kanssa. Tilanne 
vahvistaa käsityksiä valaistujen, ”valosaastuneiden” öiden luonnol- 
lisuudesta ja lisää pelkoja valaisemattomia viheralueita kohtaan, 
mikä puolestaan saa viihtymään entistäkin paremmin sisätiloissa. 
(Pilgrim ym. 2008; Lyytimäki 2012, Lyytimäen mukaan 2013, €45.) 
Näin matkailu- ja virkistysympäristötkin kasvattavat omalta osal- 
taan kansanterveydellisiä elämäntapariskejä. 

Kaupunkipuistojen ihmiskeskeisessä kehittämisessä valaistuksen 
lisääminen on toisin sanoen ”palvelu”; ja luonnollinen hämärä tai 
pimeys taas ovat ”epäpalveluja”. Virkistys- ja asuinalueiden perus- 
tasot valaistuksen suhteen muuttuvat edellä mainitun ajattelutavan 
pohjalta yhä vaarallisemmiksi eliölajeille, jotka tarvitsevat pimeyt- 
tä henkiinjäämiseen, ja yhä epäterveellisemmiksi ihmisille, jotka 
tarvitsisivat pimeyttä nukkuakseen ja unta vähentääkseen stressin 
fysiologisia ja henkisiä vaikutuksia. (Lyytimäki 2013, e47; ks. myös 
Valtonen & Veijola 2011.) Lyytimäen (2013, e47) mukaan pimeys 
tulisikin nähdä ekosysteemien ja ihmisten hyvinvointia tukevana 
luonnonvarana ja resurssina, jota on suojeltava sekä luontoa että 
ihmistä varten. Matkailu- ja virkistysalueiden suunnittelun näkö- 
kulmasta väite on vähintäänkin relevantti. 

Altistuminen melulle ääniympäristöissä 

Öisen keinovalon ohella myös ihmistoiminnasta syntyvät äänet 
ovat aiheuttaneet monenlaisia ongelmia eri eliölajeille (Levenhagen 
ym. 2020). Ihmisperäisen ääniympäristön laajuus ja voimakkuus on 
usein paljon suurempaa kuin luontoperäisen. Osaksi tämän takia 
ihmisen aiheuttamilla äänillä on monenlaisia haitallisia vaikutuk- 
sia eläimistöön. (Shannon ym. 2016; Kight & Swaddle 2011; Radle 
2007.) Vaikka melu onkin ihmisen kokemusta kuvaava sana, voi- 
daan myös eläinten kokemuksesta puhua meluna: 


”Meluna voidaan pitää ääntä, joka häiritsee jollain tavalla eliöiden toi- 
mintaa tai se koetaan epämiellyttäväksi. Melua voidaan pitää siten ei- 
toivottuna äänenä. (THL 2022b.) 


Koska eri lajien kuuloaistien tarkkuudet eroavat toisistaan, myös 
melun vaikutukset vaihtelevat lajeittain, jopa yksilöittäin. Virkis- 
tykseen ja matkailuun tarkoitetuilla alueilla melun voidaan ajatella 
vähentävän kohteen vetovoimaisuutta ja viihtyisyyttä. EU:n ympä- 
ristömeludirektiivillä (2002/49/EY) pyritään rajoittamaan melua ra- 
kennetuilla alueilla, yleisissä puistoissa ja muilla hiljaisilla alueilla 
taajamissa. Suomen lainsäädännössä ulkomelua säädellään yleisesti 
valtioneuvoston päätöksellä (993/1992), jota sovelletaan meluhait- 
tojen ehkäisemiseksi ja ympäristön viihtyisyyden turvaamiseksi. 
Asumiseen käytettävillä alueilla, virkistysalueilla taajamissa tai taa- 
jamien välittömässä läheisyydessä sekä hoito- ja oppilaitosten alu- 
eilla päiväajan (07-22) keskiäänitaso A taajuuspainotuksella ulkona 
L, 07-22 ei saa ylittää 55 desibeliä (päiväohjearvo). Yöajan (22-07) 
keskiäänitaso ulkona L Acq 22707 ei saa ylittää 50 desibeliä (yöoh- 
jearvo). Uusilla asuinalueilla yöajan keskiäänitaso L , ei saa ylittää 
45 desibeliä. Näitä lukuja voidaan havainnollistaa muutaman käy- 
tännön esimerkin avulla: puiden lehtien huminasta aiheutuu noin 
10-30 desibelin keskiäänitaso, kun taas maantieliikenteen vastaava 
arvo on noin 40-80 desibeliä liikennemäärästä ja -välineistä riip- 
puen. Ylilentävän suihkukoneen melu saattaa puolestaan ylittää 
helposti 130 desibelin rajan. 

Käytännössä 55 desibelin raja ylittyy kaupunkien keskustoissa 
ja liikenneväylillä erityisesti ruuhka-aikoina. On huomionarvois- 
ta, että keskiäänitason lisäksi meluisuuden kokemukseen vaikuttaa 
myös se, onko melu esimerkiksi jatkuvaa vai tasaista, hetkellistä vai 
ajoittaista tai laaja- vai lyhytkaistaista (Liikonen 2013). 


Melun vaikutuksista eläimiin 
Melu vaikuttaa eläinten käyttäytymiseen, kehitykseen, lisääntymi- 
seen, aineenvaihduntaan, sydän- ja verenkiertojärjestelmän toi- 
mintaan, tajuntaan, uneen, kuulemiseen ja immuunijärjestelmään 
(Kight & Swaddle 2011). Shannonin ja muiden (2016) kirjallisuus- 
selvityksen mukaan maaeläinlajit alkavat reagoida meluun noin 40 
desibelin tasolla, ja viidesosassa mukana olleista julkaisuista rapor- 
toitiin meluvaikutuksista alle 50 desibelin melutasolla. Nämä arvot 
ovat alhaisempia kuin Suomen lainsäädännössä esitetty ulkomelun 
päiväajan ohjearvo, 55 desibeliä (Valtioneuvoston päätös 993/1992). 

Melun on todettu aiheuttavan haitallisia muutoksia lintujen la- 
jimäärään ja lajikoostumukseen, ravinnonhankintaan, lisäänty- 
miseen ja hengissä säilymiseen (Ferraro, Le & Francis 2020; Fran- 
cis, Ortega & Cruz 2009; Newport, Shorthouse & Manning 2014; 
Shannon ym. 2016; Willems, Phillips & Francis 2022; Wilson ym. 
2021). Lajit voivat siirtyä pois meluisilta alueilta, tai vaihtoehtoi- 
sesti ne voivat pysyä alueella menestyen niillä mahdollisesti hei- 
kommin kuin hiljaisemmilla alueilla. Monien lintulajien on todet- 
tu aloittavan laulunsa meluisilla alueilla varhaisemmin aamulla 
(Arroyo-Solis ym. 2013) sekä laulavan lujempaa, korkeammalta ja 
pidempään kuin hiljaisemmilla alueilla (Halfwerk, Lohr & Slabbe- 
koorn 2018). Saman suuntaisia tuloksia on saatu myös sammakoilta 
(Parris, Velik-Lord & North 2009). Yleistäen voidaan todeta, että 
lintujen elinkyky heikkenee, mikäli ne pesivät meluisilla alueilla 
(Schroeder ym. 2012). 

Käytännössä voi olla vaikeaa erottaa itse autojen eli liikenteen 
vaikutusta niiden tuottamasta meluvaikutuksesta. Ware ja muut 
(2015) rakensivat metsäiselle alueelle ”haamutien” ilman liikennettä 

kaiuttimien avulla. Kaiuttimista soitettiin autojen aiheuttamaa me- 
lua tietyllä alueella. Noin kolmasosan linnuista havaittiin välttele- 
vän haamutien melua. Lisäksi niiden lintuyksilöiden, jotka eivät 
vältelleet haamutien aiheuttamaa autojen melua, yleiskunto heikke- 
ni. Melulla on siis aiheuttajasta riippumatta vaikutuksia eliöstöön. 

Kasvavan ihmistoiminnan (rakentamisen ja ihmisten läsnäolon) 
myötä eliöt altistuvat yhä enemmän sekä melulle että keinovalolle. 
Kuten edellä on todettu, kyseiset häiriötekijät aiheuttavat jo yksi- 
näänkin muutoksia monien eliölajien ja yksilöiden fysiologiassa ja 
käyttäytymisessä. Aikaisemmat tutkimukset melun ja keinovalon 
vaikutuksista eläimiin ovat rajoittuneet usein yksittäisiin lajeihin, ja 
niiden vaikutuksia on tutkittu erillisinä komponentteina. On kui- 
tenkin huomioitava, että näillä tekijöillä voi olla yhteisvaikutuksia 
ja ne voivat myös osittain kumota toistensa vaikutukset. (Ferraro, 
Le & Francis 2020; MacMahon ym. 2017; Wilson ym. 2021; Willems, 
Phillips & Francis 2022.) 

Da Silva ja muut (2014) totesivat Euroopan laajuisessa tutkimuk- 
sessaan, että keinovalo vaikutti liikenteen melua enemmän lintu- 
jen aamu- ja iltakuoron ajoittumiseen. McMahon ja muut (2017) 
havaitsivat sammakoiden loistutkimuksessa sekä valo- että melu- 
saasteen vaikuttavan isäntä- ja loislajin välisiin suhteisiin. Havain- 
not korostavat keinovalon ja melun yhtäaikaisen tarkastelun tär- 
keyttä arvioitaessa niiden vaikutuksia eliöihin (ks. myös Willems, 
Phillips & Francis 2022). 


Ääniympäristö ihmisen kokemana 

Luonnonäänien terveysvaikutukset, joilla on evoluution kaut- 
ta yhteys turvallisuuden tunteeseen, korostuvat suhteessa ihmis- 
toiminnasta aiheutuvaan äänimaisemaan, jota kutsutaan meluk- 
si. Puistoissa kuultava melu koetaan siten ympäristöön liittyvänä 
stressitekijänä, ja se vähentää välittömästi vierailijoiden nautintoa 
ja terveyttä. Melu vähentää puistokäynnin miellyttävyyttä ja ter- 
veysvaikutuksia myös epäsuorasti, sillä se karsii äänimaiseman luo- 
miseen osallistuvia eläinlajeja ja sitä kautta luonnonäänten kirjoa. 
(Buxton ym. 2021.) 

Lomamatkailun ja vapaa-ajan virkistyksen tyypillinen motiivi on 
halu paeta intensiivistä ihmistoimintaa ja sitä varten muotoiltujen 
ympäristöjen — esimerkiksi liikekeskuskompleksit ja parkkipaikat — 
vaikutuspiiriä. Paradoksaalisesti ihmislaji on siis ”maahan sidottuna 
nisäkkäänä” (earth-bound mammal) itsekin henkisen ja biologisen 
stressin kohteena ympäristöä muokkaavan ihmistoiminnan takia. 

Melun on todettu muun muassa aiheuttavan ihmisille unihäi- 
riöitä ja stressiä, häiritsevän keskittymistä, hankaloittavan oppi- 
mista sekä vaikuttavan sydän- ja verisuoniterveyteen. Esimerkik- 
si univaikutuksia alkaa ilmetä ja melu koetaan häiritseväksi, kun 
se ylittää 42 desibelin kynnysarvon. Käytännössä ihminen kokee 
melun stressinä silloin, kun hän ei pysty mitenkään torjumaan si- 
tä — jos henkilö ei totu meluärsykkeeseen, voidaan puhua stressi- 
reaktiosta. (Liikonen 2013.) 

Ihmisen kokemusta ääniympäristöstä ei kuitenkaan voi suoraan 
mitata desibeleillä. Äänten kokeminen meluna riippuu henkilöstä 
ja usein myös tilanteesta. Se, mitä pidetään meluna, vaihtelee myös 
yhteiskunnasta, kulttuurista ja yksilöstä toiseen. Meluksi onkin tut- 
kimuksessa kutsuttu R. Murray Schaferia seuraten (1977, 5) ”mitä 
tahansa äänisignaalia, joka keskeyttää” ja samalla ”tuhoaa asiat, 
jotka haluamme kuulla”. 

Kulttuurintutkija Juhana Venäläisen (2020, 64) mukaan melu ei 
aiheuta häiriötä, vaan on itsessään häiriö, sillä se estää jotain muuta 
asiaa koskevan toiveemme toteutumista. Melu voidaan siis määri- 
tellä jonkun muun toivotun asiantilan — esimerkiksi hiljaisuuden, 
hartaan hetken, keskittymisen tai nukkumisen - estävänä häiriönä. 
(Ks. myös esim. Veijola 2014; Kytö 2019.) 

Melun vastakohdaksi usein mielletty hiljaisuuden käsite ei ole 
yksinkertainen sekään. Hiljaisuus ei ole äänettömyyden synonyy- 
mi, eikä melu toisaalta ole mitä tahansa ääntä (ks. esim. Ampuja 
2007; Kytö 2013; Kytö 2019; Poutanen & Tormilainen 2003). Kuten 
aiemmin todettiin, Buxtonin ja muiden (2021) mukaan luonnon 
äänistä nimenomaan linnunlaulu äänimaisemana vähentää ihmis- 
ten kokemaa stressiä ja ärtymystä parhaiten. Niinpä ihmisenkään 
hyvinvoinnin kannalta ei voi pitää hyvänä, että lintujen laulukuoro 

on hiljentynyt ja yksitoikkoistunut viimeisten 25 vuoden aikana lin- 
tupopulaatioiden ja lajikirjon vähentyessä (Morrison ym. 2021; ks. 
myös Carson [1962] 2002). 

Kaikkea julkista ja yhteistä tilaa - myös ja etenkin virkistys- 
ympäristöjä - onkin perusteltua ajatella kestävän kehityksen ja hy- 
vinvoinnin näkökulmista nimenomaan aistiyhteisenä. Esimerkik- 
si mediatutkija Mark Hansenille (2012, Venäläisen mukaan 2020, 
63) aistiyhteisyys on olemisen ennakkoehto, sillä ihmisen olemis- 
ta määrittää ruumiillisuus. Aistiyhteisyys sisältää sekä asiat, jotka 
aistimme, että asiat, jotka saamme omalla toiminnallamme aikaan 
ja jotka aiheutamme toistemme aistittavaksi. 

Äänimaisematutkija Outi Ampujan (2007, 192) mukaan ihmiset 
eivät välttämättä hahmota olevansa akustisissa suhteissa toisiinsa, 
vaikka jokapäiväiset, eletyt äänimaisemamme ovat väistämättä yh- 
teiset tai ”yhteistetyt? (ks. myös Ampuja 2014). Venäläinen (2020) 
puolestaan toteaa, ettei ”kuulemisen yhteisyyttä” eli jaettua aisti- 
ympäristöä useinkaan tunnisteta eikä tunnusteta yhteiseksi vel- 
voitteeksi. Sitä ei ymmärretä riittävän kokonaisvaltaisesti. Mah- 
dollisista meluongelmista ei neuvotella riittävästi eri toimijoiden 
kesken. Näin ollen jaetusta aistiympäristöstä sopimiseen ei ole 
saatu muodostettua eläviä, sosiaalista tilaa yhteistäviä käytäntöjä 
(De Angelis 2017, 122; Venäläinen 2020, 74). Neuvonpidon ja so- 
pimisen sijasta koettu meluhäiriö teknistetään, hallinnollistetaan 
ja oikeudellistetaan fyysiseksi, mitattavaksi ilmiöksi. Keskitytään 
desibeleihin, vaikkei desibeli kerro mitään aisti- ja kuuloyhteiseen 
(aural commons) kietoutuvista valtasuhteista ja hyvinvointiulottu- 
vuuksista. (Venäläinen 2020.) 

Aistikykyjen moninaisuus voi siis ihmiselläkin osoittautua sekä 
haasteeksi että voimavaraksi. Aistimalla nautimme - tai kärsimme 
— yhteisesti jakamastamme ympäristöstä. 


Virittyminen tunnelmaan 

Aistiyhteisyys on ihmisen kohdalla myös esteettistä ja kulttuu- 
rista. Kuten maiseman katsomisen kokemusta avannut filosofi 
Esa Sironen ([1993] 1995) on todennut, koimmepa katsomamme 

tähtitaivaan, meren, laakson tai vuoren tavanomaisena, pyhänä tai 
esteettisenä ilmiönä, on kokemus kuitenkin pitkäaikaisen kehityk- 
sen tulos. Kulttuurinen katse heijastaa ihmisolentojen yhteisöllises- 
ti ja historiallisesti välittynyttä suhdetta elämän ulkoisiin olosuh- 
teisiin. Myös vaeltajan ja matkailijan katse on Sirosen mukaan osa 
ihmiskunnan historiaa. Sekin rakentuu metsästäjän, talonpojan, 
aristokraatin ja modernin kaupunkilaisen havaintojen pohjalta. 
Aistit ovat sosiaalisia, ja näitä kaikkia aisteja yhdistellen nykyisin- 
kin katsomme ja havainnoimme luontoa. (Sironen [1993] 1995, 204.) 

Historiallisina olentoina emme siis välttämättä osaa ”lukea luon- 
toa” sellaisenaan, spontaanisti ja välittömästi. Olemme saaneet sitä 
varten ”kulttuurisen kieliopin” joka sisältää monenlaisia, tietoisen 
huomion ulkopuolelle jääviä kokemuksia ja yhteisöllisiä merki- 
tyksiä. Sama koskee matkailuympäristöjä. Niilläkin on oma kult- 
tuurinen kielioppinsa, joka vaikuttaa myös niiden suunnitteluun. 
Kulttuuriset kieliopit ovat resursseja, joiden avulla tulkitsemme ja 
arvotamme näkemäämme ja kokemaamme. (Sironen [1993] 1995, 
209-210; ks. myös Ingold [1993] 2000.) 

Kokemuksen ja elämyksen välisellä erolla on merkitystä aisti- 
ympäristöjen kokemisessa. Sirosen ([1993] 1995) ajatuskulkua seu- 
raten olisivat luonto- ja kaupunkiluontoa koskevat kokemuksemme 
(Erfahrung) meistä jokaisen omaan elämänkulkuun kietoutuneita, 
kumuloituvia, henkilökohtaisia ja yksityisiä — siis erityisiä, oman 
kokemuksen tietoisesti suodattamia ja mahdottomia yleistää. Ne 
voivat myös olla välittömiä ja henkilökohtaisia, tässä ja nyt koettuja 
elämyksiä (Erlebnis). Mutta paradoksaalisesti juuri tämän oman ko- 
kemuksen - ja oman elämyksen - synty ja rakenne ovat sitä, mikä 
on meille kaikille yhteistä (Sironen [1993] 1995, 222). 

Niinpä kun ihmisten kokemaa kaupunkiluontoa tutkitaan hy- 
vinvoinnin näkökulmasta, sisältyy siihen biologisten ja evolutii- 
visten ohella myös kulttuurisia ja inhimillisiä ulottuvuuksia. Par- 
haimmillaan nämä kaikki yhdistyvät esteettisesti monimuotoisen 
ympäristön aikaansaamaksi virittymiseksi paikan tunnelmaan. (Ks. 
myös puheenvuoro ”Paikan henki matkailusuunnittelun lähtökoh- 
tana” tässä kirjassa). 

Tarkastellessamme aistiympäristöjä monilajisen hyvinvoinnin 
lähtökohtina on järkevää rajata keskustelun ulkopuolelle estetii- 
kan kauneutta koskevat makuarvostelmat ja arviointikyvyt, sillä ne 
veisivät huomion tässä yhteydessä tarpeettomasti kysymykseen yh- 
teiskuntaluokista ja mausta. Myöskään luontomatkailuteeman tut- 
kimuksessa analysoidut matkailijoiden ”näkymäpreferenssit” eivät 
kata aistiyhteisyyden koko kirjoa. Tärkeintä on pohtia ihmisen ja 
luonnon välistä vuorovaikutusta aistiyhteisenä. Aistiyhteisestä voi- 
daan puhua ekosysteemitasolla, kulttuuri- ja luontoympäristöinä, 
valo- ja ääniympäristöinä ja esimerkiksi kulttuurisina ekosysteemi- 
palveluina. Kummala (2016) ehdottaa aistiyhteisen näkökulmaksi 
tunnelmaa, atmosfaaria (ks. myös esim. Sumartojo & Pink 2020; 
Whitehouse 2018). 

Tunnelman syntymiseen vaikuttavat muun muassa valo ja pi- 
meys sekä valon sävy, suunta ja määrä samoin kuin ”ääniyhteisen” 
laatu ja rytmisyys, säätila ja rakennetun ympäristön muodot, pin- 
nat ja materiaalit (ks. Kummala 2016, 145; ks. myös Louekari 2006). 


Tunnelma on ”välissä-olemista”; se syntyy ”kokijan alttiuden eli nyanssi- 
tajun ja aisti- ja tunneherkkyyden sekä ympäristön ominaisuuksien myö- 
tä näiden kahden väliin” (Kummala 2016, 142). 


Tunnelma ei siis ole subjektiivisen mielialan projisointia ympä- 
ristöön, vaan ”kohdentumaton ja tilallinen ilmiö”, joka levittäytyy 
kohdentumatta tarkkarajaisesti tai jakautumatta erillisiksi yksiköik- 
si (Kummala 2016, 141). Arkkitehti Juhani Pallasmaata (2014, 19, 
38—39) seuraten: ihmiset havaitsevat tunnelmat havaintokokemus- 
tensa reunamilla ja aistialueiden yhteen liukuneilla alueilla. Siten 
tunnelmaa ei voi ottaa suoraan tarkastelun tai suurennuslasin alle. 

Tunnelma onkin Kummalan mukaan (2016, 139-140) eräs tär- 
keimpiä huomioitavia ulottuvuuksia kaupunkisuunnittelussa, 
arkkitehtuurin tilaratkaisuissa ja maisemakokemuksissa (ks. myös 
Häyrynen 2014; Louekari 2006). Kuten Nyman (2004, 129) toteaa, 
”koemme ympäristön välittömästi, reflektoimatta — ruumiillisesti”: 

”Hyvän ympäristön aiheuttaman ”hyvän olor ... voi tuntea ruumiis- 
saan jatkuvasti sitä sen kummemmin tiedostamatta. Ja se on ehkä vielä 
tärkeämpää kuin kauneuden hetkittäinen tietoinen kokeminen?” (Ny- 
man 2004, 137). 


Vaikka tunnelman kohdalla puhutaankin subjektiivisista eli sisäi- 
sistä kokemuksista ja elämyksistä — muistikuvista, mielikuvista ja 
mielikuvituksesta — jotka vaikuttavat ihmisten esteettisiin koke- 
muksiin ympäristöstä (Kummala 2016, 83), se ei tarkoita sitä, et- 
tä ne olisivat yleisellä tasolla merkityksettömiä tosiasioita. Kuten 
Sironen ([1993] 1995, 222) toteaa, on ”oman kokemuksen” rakenne 
meille yhteinen, eivätkä merkitykset kuuluneet Hegelinkään mu- 
kaan enää kohteeseen sinänsä, vaan niitä on etsittävä koetusta tun- 
nelmasta” (Sironen [1993] 1995, 201): 


”Silmän tavassa omaksua maisemaa heijastuu historiallisesti ja yhteisél- 
lisesti välittynyt suhde elämän ulkoisiin ehtoihin - maankamaran muo- 
toihin ja ilmakehän tapahtumiin” (Sironen [1993] 1995, 204). 


Nykyisin silmän tapaa omaksua maisemaa kirjoitetaan sosiaaliseen 
mediaan ja matkakohteiden ”instagrammaattisiin” näkymiin. Tun- 
nelma yksiulotteistuu; se siirtyy virtuaaliseen. 


Jaettu vire 

Tunnelman ohella aistiolennot kykenevät jakamaan myös vireen. 
Tunnelman tavoin virekään ei ole “joko meissä tai maailmassa”; 
se on olemuksellisesti elämään liittyvä piirre, kuten Kummala 
(2016, 108) toteaa. Affektiivisuus puolestaan viittaa kykyymme 
altistua ympäristöllemme, jakaa sen kanssa sama viretila ja myös 
voimistaa sitä. Kummassakaan, vireessä tai affektissa, ei ole ky- 
symys henkilökohtaisista tunteista eli emootioista (Hardt 1999; 
Kummala 2016, 110-111). Virittyneisyys on tunteita vahvemmin 
havainto- ja aistiympäristömme, myös paikan, määrittelemä olo- 
tila. Viritymme rakkaisiin paikkoihin eri tavalla kuin yhdente- 
keviin. Olemassaoloa määrittävä virittyneisyytemme eli alttiu- 
temme ympäristömme affektiivisille voimille — vastavuoroisesti 

vaikuttaville olotiloille - on kokemiemme vireiden ennakkoehto. 
(Ks. Kummala 2016, 143.) 

Antropologi Andrew Whitehousen (2018) mukaan esimerkiksi 
linnunlaulu ei ole pelkästään ekologinen indikaattori. Se nivoutuu 
ihmisen tunnelman, paikan ja läsnäolon kokemuksiin samoin kuin 
kokemuksiin yhteydestä muihin eläinlajeihin. Yhteys — yhteisyys 
- ei ole suunniteltua tai suunniteltavissa, kuten vaikkapa leikkimi- 
nen lemmikin kanssa iltapäivällä töiden jälkeen, vaan dynaamista, 
rytmistä ja vuorokauden- ja vuodenajan luoman aistiympäristön 
muovaamaa. Siinäkin on kuitenkin responsiivisuutta eli vasta- 
vuoroisuutta: kaikki eläimet reagoivat myös toistensa toimintaan. 
(Whitehouse 2018.) 

Biologi ja filosofi Jakob von Uexkiillin ([1934] 2010) mukaan 
jokaisella lajilla on erityinen tapa aistia ja toimia ympäristössään, 
joka on sille tärkeä Umwelt, ympäröivä maailma. Lajit havaitsevat 
toisensa ja toistensa vaikutukset ympäristössään. Whitehousen 
(2018) mukaan hetken ja paikan tunnelmaan vaikuttavan linnun- 
laulun kuuleminen riippuukin muista äänistä ja muiden eliölajien 
määrästä ja liikkeistä. Ihmisen kohdalla tunnelma on aistihavain- 
tojen ja elämänkokemuksen ohella yhteydessä merkityksiin, joita 
annamme läsnäololle ja tunnelmalle. Vastavuoroisuuden ohella ja- 
etussa aistiyhteisessä hetkessä on myös rauhallista tunnelmaa tuot- 
tavaa resonanssia ihmiskuuntelijan ja lintujen välillä. (Whitehouse 
2018.) Kiinnostavasti muidenkin eliölajien yksilöt reagoivat ympä- 
ristöönsä subjektiivisen vireen (mood) mukaan (von Uexküll [1934] 
2010). Vire myös määrää, millaisena ympäristö koetaan: ruokana, 
suojana vai turvana (Schroer 2021, 6). 

Ekologinen ja esteettinen aistiherkkyys ja luonnontieteellisen 
tutkimuksen todistamat luonnon terveysvaikutukset toteutuvat ih- 
misessä muun muassa veden ääniä kuunnellessa tai puusta toiseen 
lennähtäviä lintuja kuunnellessa ja katsellessa - ehkä puhutelles- 
sakin. Ihminen voi liukua tunnelmaan ja olotilaan, jossa kaikki on 
hetken aikaa hyvällä tolalla. On siis monta hyvinvointiin liittyvää 
syytä vaalia kaupunkipuiston ja muiden virkistysalueiden tunnel- 
maa niitä tuhoavilta muutoksilta. Hätiköidyt kehittämishankkeet 


194 


https://doi.org/10.21435/tl.283 


4 KAUPUNKILUONNON AISTIYMPARISTO SUUNNITTELUKYSYMYKSENA 


unohtavat kaupunkiluonnon aistiympäristön yhteenkietoutuneet 
suhteet ja keskinäisvaikutukset. 

Harkitsemattoman suunnittelun ja tarpeettomien vahinkojen 
estämiseksi esittelemme seuraavassa alaluvussa systeemisen näkö- 
kulman kaupunkiluontoympäristöihin kohdistuvaan suunnitte- 
luun. Sen avulla elinympäristöjemme monimuotoisuus, toimin- 
nallisuus ja elinehtoisuus voidaan parhaiten integroida kestäväksi 
ympäristösuunnitteluksi. 


Ekosysteemipalvelut näkökulmana aistiympäristöön 


Kuten aiemmin luvussa kerroimme, ekosysteemipalvelut voidaan 
määritellä luonnon ihmiselle tuottamina hyötyinä (Millennium 
Ecosystem Assessment 2005). Niiden kautta voidaan käsitteellistää 
ihmisen ja luonnon välistä vuorovaikutusta sekä tunnistaa erilaisia 
tapoja, joilla luonto vaikuttaa välillisesti tai välittömästi ihmisen 
hyvinvointiin. Esimerkkinä voidaan käyttää kaupunkiympäristössä 
olevaa puuta. Puu, jolla on vehreä lehvästö, tuottaa samanaikaisesti 
monia erilaisia hyötyjä, kuten elinympäristön ja ravintoa linnustol- 
le ja hyönteisille sekä varjoa ja haihdutuksen kautta pienilmaston 
viilennystä kaupunkilaisille (Roy, Byrne & Pickering 2012). Lisäksi 
se edesauttaa hulevesien imeytymistä, eroosion torjuntaa ja maa- 
perän pysymistä puhtaana. Puu toimii myös identiteettiä, mittakaa- 
vaa ja tunnelmaa luovana tekijänä kaupunkiympäristössä. Näiden 
erilaisten hyötyjen muodostumisen edellytyksenä ovat erilaiset bi- 
oottiset ja abioottiset tekijät, kuten riittävä lämmön, ravinteiden ja 
veden saanti sekä puun onnistunut pölytys (Sieghardt ym. 2005). 
Myös linnut tuottavat monenlaisia ekosysteemipalveluja. Ne yh- 
täältä syövät tuhohyönteisiä, auttavat kasvien levittämisessä ja tuot- 
tavat monenlaista mielihyvää katselijoilleen, mutta toisaalta voivat 
levittää esimerkiksi tauteja tuottaen siten ”epäpalveluja” (disservices) 
(Pejchar ym. 2018). Varis tai harakka nakkipaperien kimpussa on 
monille tuttu näky — sekin on ekosysteemipalvelu ja liittyy ympä- 
ristön pitämiseen siistinä ja terveellisenä. Lintuja voidaan käyttää 

myös eräänlaisina ekosysteemipalveluiden indikaattoreina: esimer- 
kiksi hyönteissyöjälintujen määrän väheneminen heijastelee osal- 
taan pölyttäjähyönteisten vähenemistä ja siten ekosysteemipalve- 
lujen heikkenemistä. 

Luonnosta saatava ruoka ja muut konkreettiset materiaaliset hyö- 
dykkeet ovat tuotantopalveluita. Ihmisen luonnossa kokemat elä- 
mykset, oivallukset sekä virkistys puolestaan kuuluvat kulttuurisiin 
ekosysteemipalveluihin. Kulttuuriset ekosysteemipalvelut, kuten 
esteettiset elämykset ja virkistäytyminen, ovat luonnosta saatavia 
aineettomia hyötyjä. Kulttuurisiksi ekosysteemipalveluiksi voidaan 
laskea myös luonnosta saatavat hyvinvointihyödyt, joita on avattu 
aiemmin tässä luvussa kohdassa ”Luontoympäristöjen terveyshyö- 
dyt” (ks. myös luku 3 tässä kirjassa). 

Kaikki ekosysteemipalvelut tuottavat ihmiselle hyötyjä, ja jo- 
kaiselle niistä voidaan määrittää arvo. Esimerkiksi kaupunkipuun 
osalta tiedetään, että hulevesien hallinta vähentää tulvariskiä. Edel- 
lä kuvattu ja kuviossa 2 esitetty ekosysteemipalveluiden putousmalli 
(Haines- Young & Potschinin 2010 mukaan) on tärkeä lähtökohta 
ekosysteemipalvelukäsitteen ymmärtämiselle ja operoimiselle sen 
avulla. Silloin kun suunnittelussa tai hallinnossa tunnistetaan kau- 
punkiluonnon merkitys erilaisia aineellisia ja aineettomia hyötyjä 
ja arvoja tuottavana kokonaisuutena, voidaan kaupunkien viherra- 
kennetta pyrkiä muokkaamaan niin, että hyödyllisiä ekosysteemi- 
palveluita muodostuu entistä enemmän. 


Biologinen rakenne 
tai prosessi ja siihen 
liittyvät toiminnot 


Ekosysteemipalvelut 


Ihmisen ja yhteiskunnan 


kokema arvo ja hyöty 


Kuvio 2. Ekosysteemipalveluiden putousmalli. Lähde: luvun kirjoittajat 
Haines-Youngin ja Potschinin (2010) pohjalta. 

Kun ihmiskunnan historiaa tarkastelee ekosysteemipalveluiden 
optimoinnin näkökulmasta voi huomata, että olemme vaikuttaneet 
luonnonjärjestelmiin jo yli 10 000 vuoden ajan ekosysteemipalvelui- 
den tuotannon ja oman hyvinvointimme lisäämiseksi. Siirtyminen 
kohti maatalousyhteiskuntaa alkoi neoliittisesta vallankumouksesta, 
jonka myötä ihmiset alkoivat itse kasvattaa ruokansa eli muokata 
ympäristöään ruoantuotantopalvelun lisäämiseksi. Nyttemmin eri- 
laisia ruoantuotantoon valjastettuja alueita eli viljely- ja laidunalaa 
on maapallon maapinta-alasta jo noin puolet (IPCC 2018). 

Ruoantuotannon ohella ihmislaji on muokannut ympäristöä 
myös muiden tuotantopalveluiden lisäämiseksi. Esimerkiksi 20 
prosenttia maapinta-alasta on puutavaraa tuottavien metsien pei- 
tossa ja metsänhoito on kokonainen oma teollisuuden- ja tieteen- 
alansa (IPCC 2018). Maisemaa on muokattu myös kulttuuristen 
ekosysteemipalveluiden tuottamiseksi. Esimerkiksi retkeilijöitä ja 
matkailijoita varten on raivattu erilaisia reittejä ja polkuverkostoja 
hyvin monenlaisiin ympäristöihin. 

Ylläpito- ja säätelypalveluiden osalta ihmiskunta on aktivoitunut 
vasta viime aikoina, sillä usein nämä ekosysteemipalvelut huoma- 
taan vasta, kun olemme jo jollain tapaa tönäisseet palvelun muo- 
dostumisen epätasapainoon ja jopa menettäneet sen. Esimerkiksi 
eroosion torjunta tai pikemminkin sen puute tulee näkyväksi, kun 
maa-ala tai tienpiennar sortuu ja estää aiempaa toimintaamme. 
Viljelykasvituotannosta puolestaan 5-8 prosenttia on riippuvaista 
pölyttäjistä ja niiden suorittamasta pölytyspalvelusta (IPBES 2019), 
mutta asiaan on havahduttu laajemmin vasta sen jälkeen, kun pö- 
lyttäjien määrä on laskenut hälyttävästi. Hiilensidonnan mekanis- 
meja yhtenä säätelypalveluna on alettu tutkia entistä enemmän il- 
mastonmuutoksen myötä esimerkiksi Aalto-yliopiston, Helsingin 
yliopiston ja Ilmatieteen laitoksen Co-Carbon-hankkeessa, jossa 
selvitetään urbaanien viherrakenteiden hiilensidonnan potentiaalia. 
Vesien imeyttäminen ja viivytys nousevat suunnittelukysymyksiksi 
kaupunkialueilla tulvariskin kasvaessa (Lähde 2020). 

Ratkaisuja ylläpito- ja säätelypalveluiden vahvistamiseen etsitään 
parhaillaan muun muassa erilaisista luontopohjaisista ratkaisuista 

ja kasvullisten rakenteiden optimoinnista samoin kuin jo aiemmin 
on toimittu kulttuuristen- ja tuotantopalveluiden kohdalla (mm. 
Franzeskaki 2019). 


Ekosysteemipalvelut kaupunkiluonnon aistiympäristön kehittämisessä 
Tärkeiksi tunnistettuja ekosysteemipalveluita on mahdollista vah- 
vistaa. Vahvistamisen keinoja ovat esimerkiksi tutkimus, suun- 
nittelu, hallinnon säätelyn ja ohjaamisen toimet sekä erilaiset 
konkreettiset rakentamisen ja rakentamatta jättämisen teot (ks. 
esim. Benayas ym. 2009; Wratten ym. 2012). Ekosysteemipalve- 
luiden käsite auttaa siis tekemään näkyväksi vuorovaikutusta ja 
takaisinkytkentöjä ihmisen ja ympäristön välillä (Haines- Young 
& Potschin 2010). 


Takaisinkytkennällä tarkoitetaan jonkun toimen aiheuttamia vai- 
kutuksia, jotka heijastuvat takaisin alkuperäiseen tilanteeseen sitä 
muuttaen. 


Näiden mekanismien tunnistamisen kautta on mahdollista ymmär- 
tää ihmistoiminnan systeemisiä vaikutuksia luonnon järjestelmiin 
ja lähteä tarvittaessa korjaamaan niitä. Korjaamisen motiivina voi 
toimia yhtä hyvin halu vaalia ja ylläpitää kaikkea elonkirjoa itseis- 
arvoisesti kuin ymmärrys siitä, miten monilla tavoin ihmiskunnan 
hyvinvointi kytkeytyy luonnon järjestelmien toimivuuteen. 

Tässä yhteydessä on tärkeää huomata, ettei ekosysteemipalve- 
luiden määrittäminen ole aina yksinkertaista. Ihmistä hyödyttä- 
vien ekologisten rakenteiden ja toimintojen määrittäminen sisäl- 
tää väistämättä subjektiivisia näkökohtia, jotka muuttuvat tiedon 
lisääntymisen sekä teknisen, sosiaalisen ja kulttuurisen kehityk- 
sen myötä (Daniel ym. 2012). Esimerkiksi kulttuuristen ekosystee- 
mipalveluiden osalta voidaan tunnistaa, että on tarpeen kehittää 
edelleen tutkimusmenetelmiä ja käytännön työkaluja, joilla voi- 
daan paremmin tunnistaa ja ilmaista ihmisten luonnosta saamien 
aineettomien hyötyjen, kuten virkistyksen tai fyysisen terveyden 
syntymekanismeja, arvoja ja tärkeyttä (Teff-Seker ym. 2022). Näin 

Biologinen rakenne 


tai prosessi ja siihen 
liittyvät toiminnot 


Fkosysteemipalvelut 


Ihmisen ja yhteiskunnan 
kokema arvo ja hyöty 


Luontoon ja viherrakenteisiin 
kohdistuvat toimenpiteet ja säätely: 


ympäristöpolittiikka, maankäyttö, 
tuotanto 


Kuvio 3. Ekosysteemipalveluiden putousmallin takaisinkytkentä. Lähde: 
luvun kirjoittajat Haines-Youngin ja Potschinin (2010) pohjalta. 


voidaan myös kehittää maisemanhoidon ja maankäytön prosesseja 
tukemaan näiden hyötyjen syntymistä. 

Mitä ekosysteemipalvelulähestymistapa sitten voisi tarkoittaa 
kaupunkipuistojen ja virkistysalueiden näkökulmasta? Ensinnä- 
kin kaupunki- ja maisemasuunnittelijat voivat pyrkiä tunnista- 
maan niitä hyötyjä ja arvoja, joita kaupunkien viheralueet meille ja 
kumppanilajeillemme tuottavat. Ilmeisten kulttuuristen ekosystee- 
mipalveluiden lisäksi — joita on esitelty myös käsillä olevassa luvus- 
sa - nautimme viheralueiden ansiosta muun muassa pienilmaston 
säätelystä, hulevesien hallinnasta ja ilmanlaadun säätelystä, vaikka 
emme tätä aktiivisesti ajattelekaan puistossa tai niiden lähialueilla 
oleskellessamme. Ilmastonmuutoksen edetessä ääri-ilmiöiden hil- 
lintä ja muut sopeutumiseen liittyvät palvelut tulevat entistä tär- 
keämmiksi (IPCC 2022). 

Tunnistamisen kautta voidaan lähteä pohtimaan maankäytön ja 
viheralueiden suunnittelun ja ylläpidon toimia ekosysteemipalve- 
luita säilyttävästä ja vahvistavasta näkökulmasta käsin koko suun- 
nitteluhierarkian aikana: aina strategiselta eli seutusuunnittelun ja 
yleiskaavoituksen tasolta toteutukseen eli rakentamisen ja ylläpi- 
don käytäntöihin asti. Yksi ekosysteemipalvelulähestymistapaan ja 
niiden vahvistamiseen liittyvä keskeinen piirre on niiden luonne 

yleishyödykkeinä: monet palvelut hyödyttävät laajaa käyttäjäryh- 
mää. Esimerkiksi viheralueiden hiilensidontaa halutaan vahvistaa 
osana hiilineutraalisuustavoitteita, ja hulevesipainanteen kyky pi- 
dättää vettä hyödyttää kaikkia valuma-alueen käyttäjiä rankkasa- 
teella. 

Ekosysteemipalveluja tuottavat viherrakenteet saattavat kuiten- 
kin olla yksityisessä omistuksessa ja yleishyödykkeinä koettavia 
ekosysteemipalveluita on totuttu pitämään itsestäänselvyytenä. 
Niiden kaupallistaminen on vaikeaa tai mahdotonta (Muradian 
& Rival 2012), jolloin yksityisen sektorin haluun huolehtia niiden 
riittävästä tuotannosta ei voida luottaa. Tämän takia viherraken- 
teiden tuottamiseen ja ylläpitämiseen on kehitetty uusia suunnitte- 
lua tukevia työkaluja. Esimerkiksi Suomessa Helsingissä, Espoossa 
ja Tampereella on tuotettu kasvillisuuskattolinjauksia, jotka autta- 
vat hulevesien hallinnan ja haihdunnan kautta ilmastonmuutok- 
seen sopeutumisessa kaupunkialueella. Linjausten toteutus ja yllä- 
pito jäävät kuitenkin väistämättä kiinteistön omistajan vastuulle ja 
maksettavaksi. 

Jos tarkastellaan erityisesti kulttuurisia ekosysteemipalveluita, 
meillä on kaupunkipuistojen virkistys- ja matkailukäytön lisäämi- 
sessä merkittävä potentiaali ekosysteemipalvelutarjonnan tietoisen 
vahvistamisen suhteen. Suomalaisen kulttuurin voidaan nähdä ole- 
van läheisesti sidoksissa luontoon ja ammentavan kuvastoa sieltä 
niin kansanperinteessä kuin nykytaiteessa ja populaarikulttuuris- 
sakin (Luonnontila 2023). 

Suomessa on elinvoimainen kesämökkikulttuuri, joka on vii- 
me vuosina herättänyt paljon keskustelua monipaikkaisuudesta eli 
ihmisten halusta tai tarpeesta viettää arkea ja vapaa-aikaa yhden 
kiinteän asuinpaikan sijaan useissa eri paikoissa (Rannanpää ym. 
2022). Monet suomalaiset nauttivat siis runsaasti kulttuurisista 
ekosysteemipalveluista ja myös matkailumme nojaa vahvasti luon- 
non kokemiseen ja luonnossa liikkumiseen (Mäntymaa ym. 2021). 

Kulttuuristen ekosysteemipalveluiden aineeton, subjektiivinen, 
laadullinen ja vaikeasti mitattavissa oleva luonne tarkoittaa, että 

tutkijoiden, päättäjien ja suuren yleisön on usein vaikea käsittää 
kulttuuristen ekosysteemien arvoa (Margaryan ym. 2018). Kau- 
punki- ja matkailualueiden viherympäristöjen potentiaali useiden 
eri ekosysteemipalveluiden tuottamiseen tukee kuitenkin matkai- 
lutoimintaa ja sosioekologista kestävyyttä usealla tavalla. Hyvin- 
vointihyötyjen tunnistaminen voi auttaa matkailuyrittäjiä uusien 
tuotekonseptien luomisessa. Esimerkiksi Terveysmetsä-yhteistoi- 
mintaverkosto on syntynyt ministeriöhankkeessa, jonka tavoitteena 
oli kehittää uudenlaista yhteistyötä luonto- ja terveysalan toimijoi- 
den välille. Uusien toimintamallien, kuten ekosysteemipalveluista 
maksamisen avulla voidaan luoda synergioita matkailuyrittäjien ja 
esimerkiksi metsänomistajien välille (Mäntymaa ym. 2021). Lisäksi 
voidaan vahvistaa käyttäjien luontosuhdetta ja paikallista aistiym- 
päristöä. Tätä kuvataan seuraavaksi. 


Virkistysympäristöjen putousmallit 
Parhaassa tapauksessa kaupunkiluonnon fyysiset ja ekologiset tar- 
joumat ja ominaisuudet tukevat monilajista hyvinvointia, jonka 
suunnittelussa ovat - monellakin tapaa - mukana muutkin eliöla- 
jit ja habitaatit kuin ihmislaji ja ihmistoiminnan ottamat ja saamat 
sosiaaliset ja materiaaliset muodot. Tarkastelemme seuraavaksi 
lintuperspektiivin (”peippoperspektiivin”) eli ekosysteemipalvelui- 
den putousmallin kautta mahdollisuuksia monilajisuuteen ja elin- 
ympäristöjen tarjonnan kasvattamiseen, mikä samalla vahvistaa 
kaupunkiluonnon kestävyyttä ja ihmislajin aistiympäristöä. Tämä 
ei sinänsä ole erityisen hämmästyttävää, sillä ihminen on evoluu- 
tion myötä kehittynyt tiiviissä yhteydessä ympäristöönsä, ja elvyt- 
tävä yhteys palvelee hyvinvointiamme edelleen. 
Ekosysteemipalvelulahestymistavan kautta suunnitteluprosessis- 
sa voidaan tunnistaa selkeästi, mitä tehtäviä kaupunkiluonnolla on 
monilajisen aistiympäristön turvaamisessa ja tarvittaessa luomises- 
sa — ja näin huolehtia kyseisten tehtävien mahdollistamisesta. Moni- 
lajiseen aistiympäristöön liittyvät erityisesti säätely- ja ylläpitopalve- 
lut, kuten elinympäristöjen tarjonta, ilmanlaadun ja ilmavirtausten 

säätely ja melun vaimentaminen. Näiden osalta voidaan tunnistaa 
putousmallin (Haines- Young & Potschin 2010) avulla, millaiset eko- 
logiset rakenteet ja prosessit tuottavat kyseisiä palveluita. 

Linnuston suosimiseksi osataan jo kiinnittää huomiota eri la- 
jeille suotuisten elinympäristöjen tarjontaan. Pölyttäjien - kuten 
mehiläisten — kohdalla elinympäristöjä muovataan myös jo aktii- 
visesti, kuten viimeaikainen hyönteishotellibuumi on osoittanut. 
Esimerkiksi Helsingin Kaupunkitilaohje kertoo: ”Helsingin hyön- 
teishotellien tavoitteena on parantaa urbaanien pölyttäjähyön- 
teisten elinolosuhteita kaupunkiympäristössä sekä lisätä ihmisten 
tietoisuutta pölyttäjien ahdingosta”. Olennaista on tunnistaa, että 
elämme antroposeenista aikakautta, jossa ihmisten vaikutus pla- 
netaarisiin prosesseihin ja ekosysteemiin on läpileikkaavaa (ks. 
myös globaalia ympäristömuutosta käsittelevä luku 3 tässä kirjas- 
sa). Näin ollen linnuston osalta pelkkä pesäpaikkojen ja linnun- 
pönttöjen tarjoaminen ei ole riittävä toimi, vaan tarvitsemme sys- 
teemisempää tarkastelua. 

Kaupunkiluonto on dynaaminen ja ajassa muuttuva. Muutok- 
seen vaikuttavat niin systeemin sisäiset, erityisesti ekologisiin pro- 
sesseihin liittyvät vuorovaikutusketjut kuin systeemin ulkopuolelta 
- esimerkiksi kaupungista, alueiden käytöstä ja ylläpidosta — tule- 
vat sysäykset. Jotta suunnittelija voi vahvistaa esimerkiksi nykyisin 
erittäin uhanalaisten kulttuurilintujen, kuten varpusen ja viherpei- 
pon, elinympäristön tarjontaa, tulee ymmärtää paitsi kyseisen lajin 
tarpeet tietyssä paikassa myös lintujen elinympäristön muodostu- 
miseen ja säilymiseen liittyvät tekijät. On tiedettävä myös, mitkä 
asiat vaikuttavat lintujen ravinnokseen käyttämien hyönteisten elin- 
ympäristöjen muodostumiseen ja säilymiseen. 

Näitä elinympäristöihin vaikuttavia tekijöitä saattavat olla kau- 
pungin ilmanlaatu, valosaaste, kaupunkiluonnon ihmiskäyttäjien 
kulutuspaine tai kaupunkiluonnon ylläpidon toimet kuten se, mi- 
tä kasvilajeja istutetaan tai kuinka usein nurmikot leikataan. Sää- 
telemällä suunnittelulla edellä mainittuja tekijöitä voidaan vah- 
vistaa tiettyä ekosysteemipalvelua eli elinympäristöjen tarjontaa. 

Luontotyyppi, jossa 
viherpeippo ruokailee 


Luontotyyppi, jossa 
viherpeippo talvehtii 


Luontotyyppi, jossa 
viherpeippo lisääntyy 
Ekosysteemipalvelu: 
viherpeipon 
elinympäristö Viherpeipon populaatio 


ad J T Virkistys ja hyvinvointi 
Paikallinen kaupunkiluonnon ylläpito: 
Maankäytön tilavaraukset ja 


kaupunkiluonnon määrä 
Kansallinen ympäristöpolitiikka 
Kv. ympäristöpolitiikka 


Kuvio 4. Ekosysteemipalveluiden putousmallin soveltaminen viherpei- 
polle. Lähde: luvun kirjoittajat Haines-Youngin ja Potschinin (2010) poh- 
jalta. 


Parhaimmillaan samalla vahvistetaan muitakin ekosysteemipalve- 
luita mukaan lukien kulttuuriset ekosysteemipalvelut ja aistiympä- 
ristö. Kuten jo aiemmin todettiin, lintujen läsnäolo ja linnunlau- 
lu vaikuttavat ihmisten kokemaan tunnelmaan ja myös ihmisten 
terveyteen vähentämällä stressiä ja ärtymystä (Buxton ym. 2021; 
Puhakka 2021). 


Matkailijoille kulttuurista luonnonlukutaitoa 

Kulttuurissa on pitkälti kyse arjen tavoista, toiminnoista, rakenne- 
tuista ympäristöistä, aineellisista hyödykkeistä ja resursseista sekä 
kaikkiin näihin vaikuttavista arvoista. Tulevaisuustutkija Katriina 
Siivosen (2017) mukaan kestävä kehitys edellyttää arjen kulttuurin 
eli ihmisten toimintatapojen muutosta. Nimenomaan kulttuurisen 
toiminnan luonne ja suhde luontoon voivat hänen mukaansa toi- 
mia muutosvoimana silloin, kun korjataan aiemman - liian yksi- 
puolisesti taloudellisin tavoittein määräytyneen - ihmisvaikutuksen 

aiheuttamia sosioekologisia ongelmia. Näin otettaisiin käyttöön 
kulttuurin koko kapasiteetti, joka näyttäytyisi kaikessa rikkaudes- 
saan myös suhteessa luontoon ”jatkuvasti muuntuvana perinteiden 
virtana” ja ”kokonaiskestävinä kulttuurisina muutoksina”. (Siivo- 
nen 2017; 2020.) 

Koska kaupunkiluonto on monimuotoinen ja relationaalinen 
eli suhteiden kautta muodostuva kokonaisuus, joka sisältää paljon 
keskinäisriippuvuuksia, mahdollistaa jo yksittäisen luontopohjai- 
sen ratkaisun tai vihreän infrastruktuurielementin ekosysteemi- 
lähestymistapaa hyödyntävä suunnittelu ihmislajin ympäristövaiku- 
tusten laajemman ymmärtämisen (Lähde 2020). Kaupunkipuistot 
voisivatkin toimia areenana uudenlaisen, aiempaa kestävämmän 
elämäntavan ja luontoyhteyden luomisessa, minkä voi parhaim- 
millaan nimetä yhdeksi niiden tuottamista kulttuurisista ekosys- 
teemipalveluista. 

Myös matkailuala ja matkailijat hyötyisivät tällaisista onnistu- 
misista. Kulttuuriantropologi Kaisa Vainion (Haverinen ym. 2021) 
mukaan nykyinen ympäristökriisi ei ole vain luonnon monimuo- 
toisuuden kriisi, vaan myös ihmisidentiteetin kriisi. Ihmisten koke- 
ma ympäristöahdistus syntyy ymmärryksestä siitä, miten läpileik- 
kaavasti länsimaisen nykyihmisen tapa elää, olla, toimia, kuluttaa 
ja viettää vapaa-aikaa liittyy ympäristökriisiin ja sen mukanaan 
tuomiin ongelmiin, kuten tulviin, myrskyihin ja pitkiin hellejak- 
soihin. Jotta elämäntapoja pystytään korjaamaan, on tunnistettava 
ja osoitettava ihmistoiminnan välittömät ja välilliset vaikutukset 
sekä lähiympäristöön että planetaarisiin systeemeihin. 

Edellä kuvatun kaltaisen kulttuurisen luonnonlukutaidon kehit- 
tämiseen kaupunkipuistot ovat mitä oivallisin paikka. Niissä voi 
konkreettisten toimenpiteiden kautta tunnistaa luonnonprosesseja 
samoin kuin omaa vaikutusta niihin sekä opetella reittejä tasapai- 
noiseen, koko elokirjon kattavaan hyvinvointiin. 

Linnut ja ihmiset 

Nykykeskusteluissa monilajinen, jaettu todellisuus on vahvistu- 
van, monitieteisen tutkimuksen kohteena. von Uexkiillin ([1934] 
2010) aiemmin mainittu Umwelt-käsite (ympäröivä maailma) ku- 
vaa eliölajien subjektiivisia maailmoja ja erityisiä tapoja aistia ja 
havaita niitä. Myös kaupunkiluonnon ja viheralueiden suunnitte- 
lun tulee perustua ymmärrykseen kyseisistä eri lajien dynaamisis- 
ta, erityisistä ja toistensa maailmat mahdollistavista subjektiivisista 
maailmoista, Umwelteista. Kaikki lajit tarvitsevat ekosysteemipal- 
veluita, mutta ekosysteemipalveluiden turvaajana ja suunnittelija- 
na ihmisen on osattava havainnoida ympäristöään myös muiden 
lajien aistimistavoin. (Ks. esim. Schroer 2021.) Näin voidaan torjua 
aiemman kaltaiset ihmistoiminnan kielteiset seuraukset yhteiselle 
ekologiselle ja kulttuuriselle ympäristölle. 

Kumppanuuden ja rinnakkainelon kokemukset vahvistavat 
ihmisen halua tukea elinolosuhteiden säilymistä niin itselleen 
kuin kumppanilajeilleenkin ja kehittää omaa havaitsemisen ja 
arvostamisen kykyään. Halua ja kykyä arvostaa luontoa sellaise- 
naan, myös ilman ympäristön ihmisten mieltymyksiä palvelevaa 
suunnittelua, on mahdollista kehittää. Se laventaa ymmärrystä 
siitä, mitä ja keitä kohtaan koetaan empatiaa, vastuullisuutta ja 
arvostusta (Haraway 2015; Berleant 2007). Tällaisen ymmärryk- 
sen syveneminen ja laajeneminen on elintärkeää - on huomioi- 
tava, kuinka ekosysteemin näkökulmasta eliölajit mahdollistavat 
vastavuoroisesti toisensa. 

Luontotyyppi, jossa 
viherpeippo ruokailee 


Luontotyyppi, jossa 
viherpeippo talvehtii 


Luontotyyppi, jossa 
viherpeippo lisään 
PEPE yy Ekosysteemipalvelu: 
viherpeipon 
elinympäristö Matkailijan kokemat 
aistihavainnot ja elämykset 


Matkailijan kokema 

Luonnon ja ympäristön arvostus monilajinen yhteys 
Kumppanilajien arvostus 

Sitoutuminen yhteiseen jaettuun 

ympärisöön, Umweltiin 


Kuvio 5. Ekosysteemipalveluiden putousmallin soveltaminen matkailijal- 
le. Lähde: luvun kirjoittajat Haines-Youngin ja Potschinin (2010) pohjalta. 


Käytännön keinoja kaupunkiluonnon 
hyvinvointivaikutusten turvaamiseen 


Olemme tarkastelleet kaupunkiluontoympäristöjen ja samalla mat- 
kailuympäristöjen aistiympäristöjä eri tiede- ja tutkimusalueiden 
näkökulmista. Käsitteitä ja tutkimustuloksia yhdistelemällä olem- 
me havainnollistaneet, kuinka kaikki eliölajit virittyvät ympäris- 
töönsä ja ympäristöt puolestaan eliölajeihinsa sekä huomioineet, 
miten moniaistinen näkökulma (ks. esim. Halfwerk & Slabbekoorn 
2015) mahdollistaa aistiympäristön hyvinvointivaikutusten syste- 
maattisen arvioinnin ja seurannan. Lopuksi kokoamme ehdotuk- 
sia edellisten keskustelujen soveltamiseksi matkailun vastuullisen 
suunnittelun käytäntöihin erilaisissa virkistysympäristöissä, ja par- 
haassa tapauksessa laajemmin yhteiskunnassa. Lähtökohtamme on 
tässäkin aistiympäristö. 

Aloitamme keinovalaistuksen ja melun haittojen torjuntakeinoil- 
la. Sen jälkeen tunnistamme erilaisia keinoja ekosysteemipalveluiden 

vahvistamiseksi ja lopuksi konkretisoimme matkailun uuden lupa- 
uksen ilmastonmuutoksen ja ekokriisin aikakaudella. Se voisi pe- 
rustua havaintokyvyn kasvattamiseen myös ihmisen kannalta mie- 
lekkäissä ja merkityksellisissä aistiympäristöissä. 


Keinovalaistuksen haittojen ja melun torjuntakeinoja 
Keinovalosta ja melusta eliölajeille, myös ihmiselle, aiheutuvien 
haittojen vähentämiseksi tulisi ensinnäkin tietää — systeemisen lä- 
hestymistavan mukaisesti — miten eliöt tai niiden elinympäristöt 
mittareita, joiden avulla voidaan arvioida haittojen vaikutuksia. Joi- 
tain indikaattoreita onkin jo olemassa. Luonnoneläinten kohdalla 
voidaan seurata esimerkiksi lajikohtaisia sietoetäisyyksiä meluun 
ja ihmisiin (Diaz ym. 2013), lajiston monimuotoisuutta sekä testata 
lajien pesimämenestykseen vaikuttavia tekijöitä (Fernandez-Juricic 
& Jokimäki 2001; Jokimäki 1999; Jokimäki ym. 2005; Liordos ym. 
2021a, 2021b). Esimerkiksi lepakot yöeläiminä ja kaikuluotauksen 
avulla saalistavina lajeina voisivat olla tällaisia indikaattorilajeja, sa- 
moin liito-orava. Mittaaminen nykyisillä mittareilla ei kuitenkaan 
yksinomaan riitä, vaan suunnittelun tueksi tarvitaan myös seuran- 
taa ja jopa tavoitteiden uudelleenmäärittelyä (ks. esim. Veijola & 
Kyyrö 2020). Ympäristön miellyttävyyttä ja mielekkyyttä on ylipää- 
tään haastavaa mitata; näiden asioiden arviointi esimerkiksi valais- 
tuksen ja liikkumisen vaivattomuuden suhteen on ihmisen kohdalla 
ruumiillista, tiedostamatonta ja jatkuvaa. ”Mielekkyyden arvioimi- 
sessa tunteet ovat mittarina” kuten Nyman 2004, 128) toteaa. 
Taivaan pimeyden vähennyttyä lisääntyvän valosaasteen myötä 
on tunnistettu, että valaistussuunnitteluun ja -ohjeistuksiin (esim. 
Helsingin kaupunki 2023) on kiinnitettävä aiempaa enemmän huo- 
miota. Ulkoalueiden öistä keinovalaistusta tulisi pyrkiä rajoitta- 
maan sekä alueellisesti että ajallisesti niin paljon kuin mahdollista. 
Esimerkiksi liikuntareittien (ja laskettelurinteiden) valaistus tulisi 
sammuttaa heti aktiivisen käytön loputtua. Koska joissakin tutki- 
muksissa (esim. Pawson & Bader 2014) on havaittu ”valkoista” va- 
loa tuottavien LED-lamppujen olevan haitallisempia monille eliöille 

kuin ”keltaista? valoa tuottavien perinteisten elohopealamppujen, 
tulisi elohopealamppujen vaihtoa LED-lamppuihin vain energian- 
säästösyiden takia harkita entistä tarkemmin. Yksi vaihtoehto voisi 
olla vihreän valon suosiminen valkoisen tai punaisen valon sijaan 
(De Jong ym. 2017). Paras ratkaisuehdotus voisivat olla vihreää va- 
loa tuottavat LED-lamput tai -valonauhat. Myös valaistuksen pa- 
remmalla kohdistuksella ja ajoittamisella voidaan vähentää haittoja. 

Melua voidaan yrittää poistaa kieltämällä melun aiheuttaminen, 
mutta tähän ei aina ole mahdollisuutta eikä kielto aina johda tulok- 
siin. Melua voidaan vähentää esimerkiksi sitä aiheuttavien toimien 
paremmalla sijoittelulla niin alueellisesti kuin ajallisestikin. Melua 
tuottavat toiminnot voidaan pyrkiä sijoittamaan suunnittelun avulla 
lähelle toisiaan ja mahdollisimman kauas melusta herkimmin häi- 
riintyvistä kohteista. Yksi merkittävimmistä melun aiheuttajista on 
liikenne, joten liikennesuunnittelulla on tärkeä rooli meluhaittojen 
vähentämisessä. Myös osallistavan maankäyttösuunnittelun tärke- 
ys korostuu. Yksittäisinä toimenpiteinä kysymykseen voisivat tul- 
la esimerkiksi äänekkäiden laitteiden korvaaminen hiljaisemmilla, 
meluesteiden rakentaminen sekä ikkunoiden entistä parempi ää- 
nieristäminen. (Liikonen 2013.) Pohjoisilla alueilla voidaan käyttää 
lumivalleja melun torjumiseen. 

Mitä suurempi ja muodoltaan pyöreämpi puisto on, sitä vähem- 
män melua kulkeutuu sen sisäosiin esimerkiksi puistoa ympäröiviltä 
teiltä. Näin ollen puistot olisi syytä pitää mahdollisimman laajoina 
eikä nakertaa niitä pikkuhiljaa pienemmiksi. Puistokasvillisuus vä- 
hentää melun kulkeutumista, joten puistojen hoidosta ja käytöstä 
vastaavien pitäisi mieluummin pyrkiä säästämään tai istuttamaan 
uutta kasvillisuutta kuin hoitamaan tai poistamaan liikaa olemas- 
sa olevaa kasvillisuutta. Myös kasvilajivalinnalla voidaan vaikuttaa 
puiston äänimaisemaan: haavan lehdet tuottavat erilaista ääntä kuin 
männyn neulaset. Koska puistot ovat ihmisen lisäksi tärkeitä myös 
muille eliölajeille, tulisi tarpeettoman melun tuottamista puistojen 
sisällä välttää. Myös ajoneuvojen nopeus vaikuttaa melun määrään; 
lähiteiden nopeusrajoituksia voisi alentaa virkistysalueina toimivien 
puistojen kohdalla. Niin ikään puistojen luonnonäänimaisemaa 

voidaan monipuolistaa ripustamalla puihin pönttöjä laululintujen 
pesimäpaikoiksi. 

Kasvillisuuden vaikutus melun vaimentumiseen riippuu kas- 
villisuusvyöhykkeen leveydestä sekä kasvillisuuden tiheydestä ja 
korkeudesta. Kasvillisuuden on todettu vaimentavan tehokkaim- 
min korkeataajuuksisia ääniä. Korkealle ulottuva, monikerrok- 
sellinen kasvillisuus on melun vaimentamisen kannalta toimivin. 
Myös maanpinnan ominaisuuksilla on merkittävä vaikutus äänen 
etenemiseen. Pehmeä maanpinta absorboi ääntä: tämä johtuu se- 
kä maan pinnassa olevasta kasvillisuudesta että juuriston vaiku- 
tuksesta maaperän tiiviyteen. Kasvillisuusvyöhykkeet vaikuttavat 
myös ilmavirtauksiin ja sitä kautta äänen taipumiseen (diffraktio) 
ja leviämiseen. Esimerkiksi tietä reunustava tiheä kasvillisuusvyö- 
hyke saa ilmavirtauksen kääntymään väylän suuntaiseksi, jolloin 
ääniaaltojen taipuminen kasvillisuusvyöhykkeen takana oleviin 
kohteisiin vähenee. (WSP Finland Oy 2018.) 

Puiston hoitotoimissa tulisi käyttää mahdollisimman vähän ääntä 
aiheuttavia laitteita, ei siis esimerkiksi äänekkäitä lehtipuhaltimia. 
Polttomoottorikäyttöiset laitteet tuovat melun lisäksi mukanaan 
myös hajuhaittoja, joten ne eivät vaikuta ainoastaan ääniympäris- 
töön vaan myös ilmanlaatuun. Puistojen hoidossa tulisikin pyrkiä 
sähköllä toimivien välineiden käyttöön. Usein myös kaupungeissa 
järjestettävät kulttuuri- ja muut tapahtumat sijoitetaan avariin, osin 
luonnontilaisiin puistoympäristöihin, joissa on tärkeää huomioida 
eläimistö. Suunnittelu- ja hoitoratkaisuja etsittäessä tulee muistaa, 
että keinovalaistuksella ja melulla voi olla myös yhteisvaikutuksia. 


Ekosysteemipalveluiden vahvistamiskeinoja 

Ekosysteemipalveluiden vahvistamiseksi voidaan tunnistaa kak- 
si selkeää suuntaviivaa: runsaus ja saavutettavuus. Luonnon mo- 
nimuotoisuus on synergiassa ekosysteemipalveluiden tarjonnan 
kanssa (Hooper ym. 2005), joten sen vaaliminen kaupunkiympä- 
ristössäkin on tärkeää. EU:n uusi biodiversiteettistrategia tähtääkin 
luonnon köyhtymisen pysäyttämiseen. Sen mukaan oikeudellisen 
suojelun piirissä tulisi olla 30 prosenttia EU:n maa- ja merialueista 

vuoteen 2030 mennessä (Euroopan komissio 2023). Jos biodiversi- 
teetiltään monimuotoinen viherrakenne ja sen tuottamat ekosys- 
teemipalvelut otetaan huomioon ja tunnistetaan vaalittaviksi ra- 
kenteiksi jo maankäytön suunnittelun alkuvaiheessa, pystytään 
säilyttämään alkuperäistä maaperää, kasvillisuutta sekä niiden 
muodostamille elinympäristöille ominaista lajistoa. Alkuperäisen 
luonnon säilyttäminen on aina resurssitehokkainta niin lajiston 
säilymisen, ekosysteemipalveluiden tarjonnan kuin rakennuskus- 
tannusten ja ylläpidon näkökulmasta. (Thomson & Newman 2021.) 

Jo rakennettuun ympäristöön voidaan luoda viherrakenteita 
luontoperusteisilla ratkaisuilla, kuten viherkatoilla ja hulevesira- 
kenteilla. Näiden suunnittelussa enemmän on enemmän eli moni- 
muotoisuutta vahvistetaan luomalla kerroksellisia, runsaslajisia, dy- 
naamisia istutuksia kotoperäisellä kasvillisuudella (Rainer & West 
2015). Dynaamisuus on istutusten ominaisuus, jossa lajistolla on 
”lupa” muuttua, ja jossa ne muodostavat samalla ulkoisiin muu- 
toksiin sopeutuvan kasviyhdyskunnan (Viherympäristöliitto 2017). 

Monimuotoista luontoa vaalimalla ja lisäämällä vahvistetaan 
ekosysteeemipalveluiden tarjontaa. Suunnittelun avulla voidaan 
mahdollistaa myös tämän tarjonnan hyödyntämistä eli lisätä pal- 
veluiden saavutettavuutta. Reitistön näkymälinjojen eli pitkät nä- 
kymät mahdollistavien avoimien kohtien ja kalusteiden kuten 
pysähtymisen ja viipymisen mahdollistavien penkkien avulla voi- 
daan mahdollistaa luonnon äärelle pääseminen ja pysähtyminen 
sekä siitä nauttiminen. Hyvinvointivaikutuksia voidaan lähteä li- 
säämään myös mahdollistamalla kosketusta ja voimistamalla bio- 
diversiteettihypoteesin vaikutusmekanismeja aktiivisen toiminnan 
kautta esimerkiksi mahdollistamalla kasvattamista ja kompostoin- 
tia kaupunkiviljelyllä. 

Suunnittelua voi tehdä myös monilajisesta näkökulmasta. Si- 
joittamalla niittyviherkatot riittävän lähelle toisiaan voidaan esi- 
merkiksi tukea pölyttäjähyönteisten liikkumista kaupunkiympä- 
ristössä. Ruotsin Royal Seaport -alueelta löytyy myös esimerkki 
putkimitoituksesta, joka mahdollistaa sammakoiden liikkumisen 
hulevesialtaalta toiselle. Lisäksi voidaan pohtia vaikkapa, miten 

sijoitettaisiin ja mitoitettaisiinkaan kaupunkipuisto viherpeipon 
reviirin lähtökohdista käsin? 


Havainnoinnin ja kohtaamisen oppiminen matkailun uutena lupauk- 
sena? 

Linnunlaulu nivoutuu ihmisten luontokokemuksiin, ja kummat- 
kin vaikuttavat suotuisasti ihmisten terveyteen, kuten olemme jo 
todenneet. Kiinnostavasti myös luonnoneläinten ja ihmisten välil- 
lä voidaan puhua kohtaamisesta — lajienvälisestä kohtaamisesta — 
yhteisessä aistiympäristössä. Kohtaamisia ei voi suunnitella, mutta 
kykyä niihin voi harjoitella. Kohtaamisen taito voi auttaa ihmisiä 
kyseenalaistamaan ja purkamaan oman havaitsemistapansa ja ko- 
koamaan sen uudelleen lajienvälisen yhteiselon kunnioittamisen 
pohjalta. Kaikki eliölajit organisoivat maailmaa omalla erityisellä 
tavallaan, joka nojaa niiden aistimisen ja havaitsemisen tapoihin 
(Haraway [1988] 1991, 191). Aistimisen ja havaitsemisen tavat te- 
kevät ympäröivästä maailmasta kullekin lajille merkityksellisen; 
ne havaitsevat myös toisensa ja toistensa vaikutukset maailmaan 
(Uexküll [1934] 2010). Esimerkiksi helsinkiläinen teatteriryhmä 
Other Spaces on tutkinut ihmisen kykyä havaita ja aistia toisen lajin 
tai olomuodon tavoin järjestämissään ympäristötaiteellisissa työpa- 
joissa. Vaikkapa porotokkana vaeltaminen kaupunkiympäristössä 
ihmistoiminnasta ja merkityksistä tarkoin riisutuin lähtökohdin 
muuttaa työpajaan osallistuvien kokemuksen omasta ja kumppa- 
nilajien jakamasta ympäristöstä. (Veijola 2014.) 

Schroerin (2021, 12) tavoittelemassa olemisen tavan transformaa- 
tioprosessissa myös ihminen toimii muiden eliölajien tavoin osana 
yhdistynyttä maailmaa, jota kaikki eliöt ovat muotoilleet omilla käy- 
tännöillään. Ilmaston lämpeneminen ja luontokato ovat seuraus- 
ta ihmistoiminnan yhteisiä ympäristöjä muuttavista käytännöistä. 
Jotta linnunlaulu, linnut ja kaikki niihin yhteydessä olevat elinolo- 
suhteet, ympäröivät maailmat ja tunnelmat voivat säilyä, on kaikki 
rakentamista ja ihmistoiminnan kasvattamista koskevat suunnit- 
teluprosessit käynnistettävä ja toteutettava riittävän monialaisella 
asiantuntemuksella. 

Matkailun uusi lupaus ja oikeutus ympäristökriisin todellisuu- 
dessa voisikin olla siinä, että se mahdollistaa liian tutuksi ja itses- 
tään selväksi käyneen, kenties vain ihmisen oman elintason yllä- 
pitämisen tai nostamisen resurssiksi mielletyn luonnon uudenlaista 
arvostusta. Uudenlainen arvostuksen nousu saattaisi — yllättävää 
kyllä — perustua luonnon eksotisointiin. Matkailun kulttuuri- ja so- 
siaalihistoriassa vieraiden maanosien ja kulttuurien eksotisointia 
on koettu ja kuvattu kielteisenä, kolonialistisena ja toiseuttavana 
periaatteena. Tällä kertaa eksotisointi voisi kuitenkin tuottaa hyvää 
ja lähentää kokijaa ja koettavaa. Se voisi myös opettaa arvostamaan 
omankin maan luontoa sellaisenaan, eikä vain arjen ja toimeentulon 
kautta taloudellisesti määrittyneenä. Eksotisoituna arkiluontokin 
on itseisarvoinen kokonaisuus — elämys. 

Käytännössä eksotisointi tarkoittaisi muun muassa sitä, että kau- 
punkilaiset, jotka eivät kohtaa viherpeippoa arjessaan, vaikuttuvat 
asiantuntevan luonto-oppaan osoitettua luontomatkalla heille kysei- 
sen linnun. Linnusta voi saada otettua myös valokuvan, millä puo- 
lestaan on arvoa kulttuurisen ja sosiaalisen pääoman hankkimisessa 
sosiaalisessa mediassa. Luontomatkalla on myös mahdollista kokea 
merkityksellisiä läsnäolon ja kohtaamisen hetkiä luonnoneläinten 
kanssa muun muassa tässä luvussa aiemmin kuvatuilla tavoilla. Sy- 
ventämällä matkailijoiden havaintokykyä erilaisissa aistiympäris- 
töissä on mahdollista rakentaa uudenlaisia motiiveja ja käytäntö- 
jä kestävälle matkailutoiminnalle niin matkailijoiden parissa kuin 
matkailun liiketoiminnassakin. 


Suunnitella vai jättää suunnittelematta? 

Matkailun ja vapaa-ajan aistiympäristöjä suunniteltaessa ei kan- 
nata rakentaa vastakkainasettelua suunnittelun ja suunnittelemat- 
tomuuden välille. Ihminen on luonnostaan suunnitteleva olento, 
joten suunnittelemattomassa tilassa on vaikea olla. Tulevaa toi- 
mintaa suunnitellaan tietoisesti tai tiedostamatta. Näin ollen ym- 
päristösuunnittelussa myös suunnittelemattomaksi määritetyt tai 
luonnostaan suunnittelemattomat ympäristöt ovat ”suunnitellusti” 
sellaisia. Liiallisen, vahingollisen tai väärin mitoitetun, ajoitetun tai 

paikannetun suunnittelun aiheuttamia ongelmia voi ehkäistä mo- 
nin tavoin, muun muassa lisäämällä tietoa ja ymmärrystä kulttuu- 
risista merkityksistä ja ekosysteemeistä sekä näiden molempien 
rakenteista ja prosesseista. 

Ongelmia voi estää myös purkamalla ajatusta suunnittelusta tie- 
tyn ”naulatun” tavoitesuunnitelman aikaansaamisena ja toteutumi- 
sena (ks. myös johdanto tässä kirjassa). Niin kutsuttu Master plan 
-suunnittelu merkitsee usein hierarkkisesti rakennettua toiminta- 
mallia, joka ei pyri yhteensovittamaan erilaisia arvoja ja eliölajeja. 
Suunnittelu kannattaakin ajatella prosessiin osallistumisena ja sen 
ohjaamisena niin, että prosessi viisastuttaa kaikkia toimijoita ja ke- 
hittyy matkan aikana kunnioittamaan kohteena olevan ympäris- 
tön ominaispiirteitä eli niitä kulttuurisia kerrostumia ja ekologisia 
elinympäristöjä, jotka muodostavat myös ihmisten elinympäristön. 

Kaiken kaikkiaan on syytä havahtua hierarkkisiin rakenteisiin — 
pyramidimalleihin — perustuvien maailmankuvien ja toimintakult- 
tuurien vahingollisuuteen. Ne ovat johtaneet sosiaalisten kriisien ja 
epätasa-arvon ohella ekologiseen kriisiin, jonka myötä on viimein 
maailmanlaajuisesti havahduttu todellisuuden verkostomaiseen ja 
keskinäisriippuvaiseen luonteeseen. Maailmankuvan muutoksen 
on syytä näkyä myös kaikessa matkailuun liittyvässä suunnittelus- 
ta toteutuksiin, hyvinvoinnin määritelmään ja matkailijoiden te- 
kemiin valintoihin asti. 

Esitimme lukumme alussa hyvinvoinnin virallisen määritelmän, 
joko koostui yhteisötason ja yksilöllisen tason hyvinvoinnista (THL 
2022). Matkailun voidaan ajatella tähtäävän yksilötason hyvinvoin- 
tiin, sillä sen avulla on mahdollista toteuttaa itseään ja kartuttaa 
sosiaalista pääomaa. Samalla se voi myös kerryttää yhteisötason 
hyvinvointia työllisyyden ja toimeentulon kautta. Koska yksilön 
hyvinvointia lisää merkittävästi kokemus itselle merkitykselliseen 
yhteisöön kuulumisesta ja yhteisöissä taas osallisuus syntyy luotta- 
muksesta toisiin (THL 2022), voidaan yhteisöllisen ja yksilöllisen 
hyvinvoinnin näkökulmien nähdä myös lomittuvan keskenään. 

Luvussamme käydyn keskustelun perusteella voidaan todeta, että 
kaupunkiluonto niin asukkaiden kuin matkailijoidenkin käytössä 

PLANETAARINEN HYVINVOINTI 


Linnut ja ihmiset 


EKOSYSTEEMIPALVELUT 


Tuotanto- Kulttuuriset Ylläpito- ja säätely- 
palvelut palvelut palvelut 


AIEMPI TUTKIMUSTIETO 
ELIÖLAJIEN AISTIYMPÄRISTÖISTÄ 


Jaettu vire 
ja tunnelma 


Öinen 
keinovalo 


NTO AIST} 
S 


Fko- 
systeemi- 
palvelut 


Kaupungin 
esteettinen 
kokemus 


Monilajinen 
yhteiselo 


Kuvio 6. Kaupunkiluonnon aistiympäristö suunnittelukysymyksenä. Läh- 
de: luvun kirjoittajat. 

tuottaa hyvinvointia mahdollistamalla yhteisöllisyyden ja osalli- 
suuden kokemuksia. Yhteinen jaettu ja aistittu ympäristö ja siellä 
saavutetut kokemukset ihmisen ja monimuotoisen luonnon syvästä 
keskinäisestä yhteydestä voivat toimia olennaisina katalysaattorei- 
na etsiessämme uusia kehyksiä hyvinvoivalle, kestävyyteen panos- 
tavalle yhteiskunnalle. 


Yhteenveto 


Olemme luvussamme käsitelleet kaupunkiluontoa aistiympäristö- 
nä. Vaikeasti määriteltävä ja rajattava kaupunkiluonto on merki- 
tyksellinen, terveyshyötyjä tuottava osa kaupunkeja ja matkailu- 
alueita. Siinä liikkuminen edistää ihmisten psyykkistä ja fyysistä 
hyvinvointia sekä ylläpitää työkykyä. Lisäksi kaupunkiluonto tar- 
joaa muita hyötyjä. Se esimerkiksi viilentää ympäristöään, auttaa 
hulevesien hallinnassa ja lisää koettua viihtyisyyttä. Ihmisten ko- 
kemien ja hyödyntämien ekosysteemipalveluiden ohella se tarjo- 
aa elinympäristön monille muille lajeille, joista erityisesti linnut 
on nostettu esiin tässä luvussa. Olemme havainnollistaneet myös, 
kuinka ihmisen aistiympäristöä kuormittavat tekijät, kuten öinen 
keinovalo ja häiritsevä ääniympäristö, vaikuttavat myös muihin 
kaupunkilajeihin kielteisesti. 

Monialaiseen tietoon perustuvan suunnittelun myötä kaupunki- 
puistojen sosiomateriaaliset ja sosioekologiset tarjoumat (affor- 
dances) ja ominaisuudet tukevat monilajista hyvinvointia, jonka 
suunnittelussa ovat omalla tavallaan mukana muutkin eliölajit 
ja habitaatit kuin ihmislaji ja ihmistoiminnan sosiomateriaaliset 
muodot. Voidaankin siis kyseenalaistaa, miksi pitäisi ajatella vain 
ihmisen kykenevän aistimaan ympäristöään ja ymmärtämään, mi- 
kä on kaikille eliölajeille siinä parhaaksi? Miten ympäristöä voisi 
”ajatella* ja kokea yhdessä muidenkin lajien kanssa, jos se myös 
aistitaan yhteisenä? 

Ekosysteemipalveluiden käsite auttaa ymmärtämään, miten 
monitoiminnallisia luontoalueet ja viherrakenne todellisuudessa 

ovat. Sen kautta voidaan muun muassa perustella sellaisia suunnit- 
teluratkaisuja, joissa investoidaan viheralueiden vaalimiseen, lisää- 
miseen ja ylläpitoon. Resursointi sosioekologiseen ja viherosaami- 
seen maksaa itsensä takaisin. Viheralakin on hoitoala: sen edustajat 
hoitavat hyvinvointiimme vaikuttavaa lajistoa ja ekologisia pro- 
sesseja ympärillämme. Näin myös kaupunkipuistot, viheralueet ja 
lähiluonto liittyvät poliittiseen keskusteluun siitä, ovatko hoitoalat 
yhteiskunnallinen kuluerä — vaiko investointi tulevaisuuteen. 

Kokonaisvaltainen kaupunkisuunnittelu biodiversiteetti-, viher- 
alue- ja jopa eläin- ja lintustrategioineen ja toimenpidesuunnitelmi- 
neen on askel eteenpäin tulevaisuuden monilajiseen hyvinvointiin. 
Perinteiset luonnonpuistoja ja asuinalueita koskevat suunnitte- 
lun ja osallistamisen prosessit eivät sovellu käytettäviksi sellaise- 
naan kaupunkipuistojen kaltaiseen monilajiseen aistiympäristöön 
ja julkiseen tilaan. Ihmiskeskeisen tilankäytön ja -muokkaami- 
sen vaihtaminen monilajiseksi, ajalliseksi *tapahtumiseksi” vaatii 
suunnittelutieteiden todellisuuskäsitysten ja tietopohjan uudelleen- 
kalibrointia, jottei suunnittelua tehdä lyhytnäköisillä, ihmistoimin- 
taa ylikorostavilla ehdoilla. 

Monilajiseen hyvinvointiin 
uudistavalla suunnittelulla* 
Elisa Lähde 


Järjestin keväällä 2022 Aalto yliopiston maisema-arkkitehtuurin 
opiskelijoille matkailuteemaisen kurssin, jonka kohdealueena toi- 
mi Lapissa sijaitseva Pyhä-Luoston matkailukeskus. Opiskelijoiden 
tehtävänä oli tarkastella matkailutoimialan suhdetta paikalliseen 
maisemaan ja etenkin sen ajallisiin prosesseihin, tunnistaa koh- 
teen kehitystarpeita ja vastata niihin uusilla suunnitteluratkaisuilla. 
Poimin kiinnostavien opiskelijatöiden joukosta kolme mielestäni 
hyvin onnistunutta työtä, joista voisi olla laajemminkin iloa mat- 
kailun vastuullisessa suunnittelussa. 

Näen suunnittelun ammattilaisena, tutkijana ja opettajana, että 
kestävän suunnittelun käytännöt ovat nykyiselläänkin mahdollis- 
taneet erilaisten päästöjen vähentämisen monilla osa-alueilla. Tu- 
levaisuudessa voitaisiin kuitenkin kurottaa vieläkin pidemmälle ja 
pyrkiä kohti myönteisiä ”nettohyötyjä” niin ravinteiden, veden- ja 
hiilenkierron kuin luonnon monimuotoisuudenkin osalta. Tarkoi- 
tan nettohyödyillä esimerkiksi hankkeiden myönteisiä vaikutuksia 
paikallisten asukkaiden tai muun lajiston elämänlaatuun, liikkumis- 
mahdollisuuksiin ja elinympäristöön. Olen itse systeemiajattelun 
ystävä — sen mukaisesti ihmistoiminnot eli erilaiset sosiaaliset ja 
tekniset järjestelmät tulisi tunnistaa vahvasti osaksi luontoa ja eko- 
logisiin järjestelmiin liittyvinä, ei niistä erillisinä kokonaisuuksina. 

Luostolla kohtaavat hyvinvoiva matkailija ja hyvinvoiva 
luonto 


Maija Pakarinen ja Anna Pursiainen lähtivät omassa suunnitte- 
lutyössään kehittämään Luoston kyläalueesta entistä vahvemmin 
Lapin luonnosta ja luontoa kunnioittavasta elämäntyylistä am- 
mentavaa hyvänolon ja rauhoittumisen paikkaa. Kohdealueen 
maisema- ja systeemianalyysin pohjalta he tunnistivat, että alueen 
reittiverkoston laajentamisella ja reittien palvelurakenteen kehit- 
tämisellä voitaisiin tukea sekä Luoston matkailua, että paikallista 
luontoa. Erityisesti helppokulkuisten reittien lisääminen nähtiin 
tarpeelliseksi väestön ikääntymisen vuoksi. 

Pakarisen ja Pursiaisen työn lähtökohtana on tieto siitä, että luon- 
nonläheisyys tukee ihmistä monin tavoin fysiologisesti, psyykkises- 
ti, henkisesti ja sosiaalisesti. Luonnossa oleskelu auttaa elpymään 
eli toipumaan stressistä ja parantaa keskittymiskykyä. Luostolla hy- 
vinvointipotentiaali on suuri, sillä luonnontilainen metsä elvyttää 
tutkitusti tehokkaammin ja aiheuttaa voimakkaampia tunteita kuin 
puisto. Lisäksi puhdas ilma, hiljaisuus ja pienikin vesiaihe kuten 
puro, lähde tai lampi lisäävät huomattavasti hyvinvointia tukevaa 
kokemusta paikasta, kuten Marko Leppänen ja Adela Pajunen ovat 
todenneet kirjassaan Terveysmetsä (2017). Kehityssuunnitelman 
konseptiksi eli suunnittelua ohjaavaksi lähtökohdaksi muodostui- 
vatkin Luostolla toisensa kohtaavat terve ihminen ja terve luonto. 
Paikan erityiseksi vahvuudeksi tunnistetiin myös vanha kulttuuri- 
historiallinen rakennuskanta ja alueen pienuus. 

Suunnitelmassa on esitetty kolmitasoinen reittiverkosto. Esteetön 
Luppo-reitistö painottaa helppoa saavutettavuutta, runsasta leväh- 
dyspaikkojen määrää, hyvää valaistusta ja aktiivista kunnossapitoa. 
Se muodostaa Luostolle sosiaalisen hyvinvoinnin piirin. Väärtti- 
verkosto on puolestaan henkisen hyvinvoinnin reittiverkosto, jo- 
ka soveltuu perheille tai heikompikuntoisille. Myös näillä reiteillä 
levähdyspaikkoihin on kiinnitetty huomiota, mutta niiden väli- 
matkat ovat pidemmät. Väärtti-reittien varrella pääsee näkemään 
Luoston nähtävyydet ja luonnon kauneuden hyvin monipuolisesti. 

Reittiverkoston kolmas vaihtoehto on fyysisen hyvinvoinnin ver- 
kosto Siutti, joka vaatii kulkijaltaan jo hyvää kuntoa ja vähän sinnik- 
kyyttä. Reitit vievät kauemmas kylältä erämaamaisiin tunnelmiin. 


«Lento parantaa cea à Ulkoilua. tuntur iir 
“Ya sielua $ e juurekla 


SKaikille, sopiva Luoston luontâfon kuin 
reittivérkosto apteekki JK 5 


Kuva 11. Luostolla toisensa kohtaavat terve ihminen ja terve luonto. Tä- 
hän ajatukseen nojaava reittiverkosto pohjautuu Luoston alueen moni- 
muotoisuudelle sekä ottaa kantaa siihen, millainen mahdollisimman 
paljon terveysvaikutuksia antava ympäristö eli ”luonnon apteekki” on. 
Lähde: Pakarinen ja Pursiainen 2022. 


Huolellisesti suunniteltu reittiverkosto säästää maisemaa kulu- 
miselta lisäten samalla kohteiden saavutettavuutta. Reittisuunni- 
telman yhteydessä luotu maisemanhoitosuunnitelma ja sen näky- 
väksi tekeminen mahdollistavat alueen luonnonarvojen vaalimisen 
ja pitkäjänteisen kehittämisen, matkailijoiden luontotietoisuuden 
lisäämisen sekä luonnon arvostuksen parantumisen. 

Tavoitteeksi monimuotoiset ja -toiminnalliset 
rinnealueet 


Opiskelijat Anniina Pöllänen ja Katariina Väätänen tunnistivat 
analyysissaan -Pyhä-Luoston alueella kohtaavat erilaiset arvot ja 
intressit, jotka ovat paikoin ristiriidassa keskenään. Alueella on 
poikkeuksellisen hieno luonto ja virkistysmahdollisuudet. Samaan 
aikaan sen ekosysteemit kuten suot ja tunturien rinteet ovat kuiten- 
kin hyvin herkkiä kulumiselle ja muille vahingollisille muutoksille. 

Lapin matkailukeskuksissa laskettelurinteet on tyypillisesti ra- 
kennettu palvelemaan vain laskettelijoita talvisesongin ajan. Muina 
vuodenaikoina rinteiden käyttö on vähäistä ja kasvillisuus lajistol- 
taan yksipuolista nurmea tai niittyä. Laskettelurinteiden kaltaisten 
rakennettujen viheralueiden merkitys alueesta syntyvän mielikuvan 
kannalta onkin saattanut jäädä huomioimatta keskuksia kehitettä- 
essä. Lumettomina vuodenaikoina talvisen satumaan alta paljastuu 
karuja maisemia, joissa ekosysteemit ovat vaurioituneet ja eroosio 
voimakasta. Ilmastonmuutoksen myötä lumeton kausi pidentyy, 
jolloin ympärivuotisten käyttömahdollisuuksien kehittäminen on 
osa muutokseen sopeutumista. Tämä korostaa viheralueiden ke- 
hittämisen tarvetta. 

Opiskelijoiden visiona oli uudenlainen elämyksellinen ja sopeu- 
tumiskykyinen eli resilientti matkailuympäristö, joka muodostuisi 
luonnonarvoiltaan monimuotoisista ja aktiviteeteiltaan monitoi- 
minnallisista laskettelurinteistä. He näkivät nykyaikaisen maisema- 
suunnittelun osana mielikuvien ja elämysten rakentamista, jonka 
voi ymmärtää markkinointina, mutta myös matkailijoiden luonto- 
suhteen vahvistamisen mahdollistajana. 

Pölläsen ja Väätäsen kehittämissuunnitelmassa ehdotetaan esi- 
merkiksi alueelle tyypillisten luonnonkasvien runsasta istuttamis- 
ta Pyhän pohjoisrinteille, minkä kautta voidaan luoda uusia elin- 
ympäristöjä, vakiinnuttaa ja sitoa rinteiden maaperää tehokkaasti 
sekä suojata rinteitä niille tyypillisiltä hulevesi- ja eroosio-ongel- 
milta. Pohjoisrinteet näkyvät Pyhällä kauas Pyhäjärven suuntaan, 
missä sijaitsee paljon myös retkeilyreittejä ja matkailutoimintoja. 

Sen vuoksi on tärkeää, että rinteet sulautuvat ympäröiviin alueisiin 
eivätkä näy merkittävästi kaukomaisemassa. Tämän mahdollistaa 
luonnonkasvien käytön lisäksi rinteen polveileva reunavyöhyke. 
Rinteeseen sijoitetut toiminnot, kuten yhdistetty frisbeegolfrata 
ja luontopolku, tarjoaisivat Pölläsen ja Väätäsen mukaan kosketuk- 
sen alueen alkuperäiseen kasvillisuuteen ja ekosysteemeihin aivan 
matkailukeskuksen tuntumassa. Rinnealueen kumpuilevassa muo- 
toilussa voidaan yhdistää laskettelun ja kasvillisuuden vaatimukset 
niin, että ylärinteeseen ja lakialueelle luodaan luontaisesti lumen- 
viipymäalueina toimivia paksulumisia painanteita. Painanteisiin 


Pohjoisrinteet - vyöhykkeet 


Kuva 12. Pyhän pohjoisten rinnealueiden ideasuunnitelma. Rinteet on 
jaettu vyöhykkeiksi, joiden avulla voidaan tunnistaa tunturin vaihtele- 
vissa olosuhteissa toimivat ratkaisut. Lähde: Pöllänen ja Väätänen 2022. 

istutetaan lumenviipymää suosivaa kasvillisuutta, joka on alueella 
uhanalainen luontotyyppi. Painanteiden yhteyteen rakennetaan 
myös hulevesiuomia ja -painanteita, jotta ne toimivat veden valu- 
ma- ja imeytysalueina. Tuulen kuljettaman lumen keräys rinteen 
poikki kulkevilla aidoilla ja lampaiden laidunnus kesäaikaan vah- 
vistavat sekä paikallista ekologiaa että matkailijan kokemia elä- 
myksiä ja mahdollistavat myös luontotiedon jakamisen ja ympä- 
ristökasvatuksen. 


Lisää suoluontoa ihmisille ja muille lajeille 


Kolmannessa Pyhä-Luostoa koskevassa suunnitelmassa Pia Laulu- 
maa ja Emmiina Taivassalo korostivat korjaavan matkailunkehittä- 
misen mahdollisuuksia. Työssään opiskelijat analysoivat mahdol- 
lisuuksia soiden ennallistamiseen Pyhä-Luoston matkailualueella 
ja tunnistivat sekä toimenpiteiden vaatimia resursseja että niiden 
tuottamia hyötyjä. Heidän mukaansa suoalueen ennallistamisen 
myötä suon vesitalous ja alueelle luontainen mosaiikkimainen 
maisemakuva palautuvat, ja näin matkailijan kokemista näkymis- 
tä tulee entistä avoimempia, laajempia ja vaikuttavampia. Samalla 
luontaisen kaltaisesti toimiva suoekosysteemi ylläpitää runsaam- 
paa lajistoa ja muuttaa suon hiilinieluksi. Matkailulle syntyy uusia 
mahdollisuuksia erityisesti profiloitumisen, luontokasvatuksen ja 
tutkimusyhteistyön osalta. 


Kuva 13 (seuraava aukeama). Monimuotoinen suoluonto. Ennallistami- 
sen myötä suoluonto monimuotoistuu. Huolellisella kulunohjauksella 
varmistetaan, että soilla liikkuminen ei vahingoita herkkää luontoa, mut- 
ta samalla suoluonto on helposti havaittavissa ja aistittavissa lähietäi- 
syydeltä. Lähde: Laulumaa ja Taivassalo 2022. 

Ennallistettu suo 


Tupasvilla ‘Eriophorum 
vaginatum’. Tupasvilla 
saattaa vallata suon 
ennallistamisen jalkeen 
lähes kokonaan ennen 
muiden lajien ilmaan- 
tumista 


Raate 'Menyanthes 
trifoliata’ 


Haihtuminen on N 
vähäisempää puuston rä 


määrän laskiessa ý k K 
ja ‘ e = 
X Metsähanh 
n Se fabatis’ 
Hyvin vettä johtava N 
turvekerros (Akrotelma) Sarat ja etenkin + 
tupasvilla valtaavat ere 
v) kenttäkerroksen a 

400 m mpy | 


Laulujoutsen ‘Cygnus cygnus’ 


Sarakasvit kuten mutasara Rahkasammalten kasvu alkaa 

‘Carex limosa’ kiihtymään. Rahkaturpeen 
muodostuessa turvekerros 
alkaa kasvaa paksuutta (n. 10 v 
ennallistamisen jälkeen). 


Maakosteuden lisääntyessä vettä 
alkaa kertyä ja maastoon syntyy 
rimpiä 


Ojia padotaan maavalleilla 
kohtisuoraan ojan suuntaan 


a a Ojat täytetään maalla 


ii Anser 

rogailus’ E 

Rämeinen vaihettumis- 

Työn keskeinen havainto on, että ennallistamalla suoalueita ja 
hoitamalla puustoa jatkuvan kasvatuksen menetelmillä alueen luon- 
toarvoja voidaan vahvistaa merkittävästi. Toimivampi ekosysteemi 
pystyy paremmin palautumaan ihmisten aiheuttamasta käyttöpai- 
neesta ja sopeutumaan ilmastonmuutoksen aiheuttamiin muutok- 
siin, mikä on tulevaisuudessa yhä tärkeämpää. Samalla laajempi 
matkailun käyttöalue mahdollistaa kävijöille rauhallisemman ja 
aidomman luontoelämyksen ja tarjoaa työtä paikallisille kestävis- 
sä maisemanhoidon tehtävissä. 

Työssä korostetaan, että ennallistamistoimenpiteiden osalta on 
tärkeää huomata, että ne vaativat aikaa, eikä niitä voi toteuttaa ker- 
ralla. Syynä tähän on se, että soiden ennallistamisessa on eri vaihei- 
ta eikä yhden alueen kaikkia soita tule ennallistaa samaan aikaan. 
Vaiheistuksella huolehditaan muun muassa siitä, että vesistöihin 
kohdistu suhteettoman suuria päästöjä kerralla, ja että ympäröivä 
luonto pystyy mukautumaan muutokseen. 

Laulumaa ja Taivassalo tunnistavat työssään, että metsänhoi- 
dollisia toimenpiteitä tulee tehdä harkiten ja että siirtyminen jat- 
kuvaan metsänhoitoon voidaan tehdä asteittain. Sitoutumisen li- 
säksi tarvitaan myös tarkempaa tietoa eri suotyypeistä. Vastineeksi 
kestävällä tavalla hoidettu metsä ja suoympäristö tarjoavat kaikil- 
le runsaasti erilaisia ekosysteemipalveluja, joista matkailu on vain 
yksi esimerkki. 


Luontosuhde suunnittelutyön keskiössä 


Koen opetustyössäni antoisaksi ohjata tulevaisuuden suunnitteli- 
joita ja laajentaa samalla maisema-analyysin ja suunnittelun mah- 
dollisuuksia yhdessä heidän kanssaan. Kaikki kolme maisema- 
arkkitehtuurin opiskelijoiden parityönä tekemää maankäytön 
kehittämissuunnitelmaa ovat esimerkkejä siitä, miten on mahdol- 
lista luoda omavaraisia ja myönteisiä vaikutuksia tuottavia raken- 
teita ja järjestelmiä uudistavan suunnittelun avulla. Työt korostavat 

ihmisen ja luonnon välistä kytköstä ja vuorovaikutussuhteita mo- 
nessa eri mittakaavassa kyseenalaistaen samalla vallitsevaa hierark- 
kista luontosuhdetta, jossa ihminen asettuu luonnon yläpuolelle. 

Puheenvuorossani esittelemäni suunnitelmat näyttävät suuntaa 
tavoille, joilla voimme luoda matkailijoille lomailuympäristöjä, 
jotka eivät ole ainoastaan kestävästi rakennettuja, vaan tuottavat 
lisäksi ymmärrystä keskinäisestä yhteenkuuluvuudesta ihmisten, 
muunlajisten toimijoiden ja muun luonnon kesken. Samalla ne 
tarjoavat mahdollisuuksia inhimillisen ja planetaarisen hyvinvoin- 
nin lisäämiseen. 

Matkailukohteiden maankäytön suunnittelu luo edellytykset ja reuna- 
ehdot matkailun kehittämiselle ja matkailuinvestoinneille. Erilaisten 
yhteiskunnallisten tavoitteiden yhteensovittamisen helpottamiseksi 
suunnittelun on oltava vuorovaikutteista. Matkailukohteen sidosryhmi- 
en osallistaminen kohteen kehittämiseen ei kuitenkaan ole mutkatonta. 

Matkailusuunnittelu on sidoksissa talouden kasvun ja aluekehittä- 
misen päämääriin. Matkailukohde nähdään usein yksikkönä, jonka kas- 
vua ja valittua kehittämisen suuntaa sidosryhmien tulisi tukea yksissä 
tuumin. Vaikka kasvun tavoittelun ohella suunnittelulla tulisi pyrkiä ta- 
kaamaan myös kohteen kehittämisen kestävyys, ottaa kunta suunnitte- 
lussa useimmiten elinkeinon edistäjän roolin sääntelijän roolin sijaan. 

Suunnittelun vuorovaikutteisuus nähdään usein neuvottelun ja yh- 
teisymmärryksen rakentamisen välineenä sekä suunnitteluteoreetti- 
sessa tutkimuksessa että matkailukohteiden kestävän kehittämisen 
tutkimuksessa. Matkailutoimijoiden konfliktiton rinnakkaiselo on nähty 
merkkinä kestävästä matkailusuunnittelusta. 

Maankäytön suunnittelun vuorovaikutteisuutta ei kuitenkaan tuli- 
si nähdä kapeasti keinona etsiä hyväksyntää uusille matkailun kaava- 
hankkeille ja kasvuun keskittyvälle matkailukohteen kehittämiselle. 
Erilaiset intressit eivät ole aina yhteensovitettavissa. Punnitessaan 
erilaisia ulospääsyreittejä ristiriitaisista tilanteista vastuullisen suun- 
nittelijan on arvioitava kehittämishankkeiden vaikutuksia suhteessa 
suunnittelulle asetettuihin kestävyystavoitteisiin. 

Johdanto vastuulliseen vuorovaikutteisuuteen 


Kunta osallistuu matkailukohteen suunnitteluun monin tavoin. Se 
voi olla mukana julkisten ja yksityisten toimijoiden yhteistyönä 
toteutettavassa matkailusuunnittelussa esimerkiksi osallistumalla 
matkailukohteen kehittämisstrategian laadintaan, rahoittamalla 
kohteen matkailumarkkinointia, kehittämällä matkailuinfrastruk- 
tuuria kuten reittiverkostoa tai tarjoamalla kulttuuripalveluita osana 
matkailukohteen palvelutarjontaa. Motiivina ovat matkailun tuo- 
mat hyödyt kunnan taloudelle ja paikallisille ihmisille (Satokangas 
2017, 109). Toisin sanoen matkailu luo kuntiin elinvoimaa tuodes- 
saan työtä ja tuloja paikallisille asukkaille ja houkutellessaan uusia 
asukkaita töihin matkailuelinkeinon pariin. 

Edellä mainittujen lisäksi keskeinen tapa, jolla kunta osallis- 
tuu matkailukohteen suunnitteluun, on maankäytön suunnittelu. 
Maankäytön suunnittelulla ohjataan, mihin maata kunnan alueel- 
la käytetään. Kun maanomistaja tai yrittäjä haluaa toteuttaa jonkin 
hankkeen matkailukohteessa, tarvitaan usein maankäytön suun- 
nittelua. Käytännössä suunnittelun tehtävänä voi olla esimerkiksi 
jonkin hotelli-investoinnin istuttaminen ympäristöön. 


Kunnan maankäytön suunnittelun välineitä ovat esimerkiksi maankäyt- 
töön liittyvät ohjelmat ja strategiat, yleis- ja asemakaava, maapolitiikka 
sekä rakennusjärjestys (Ympäristöministeriö 2022). 


Maankäytön suunnittelussa työtehtävät liittyvät esimerkiksi kaa- 
vojen laatimiseen, rakennusvalvontaan ja erilaisten kunnan maan- 
käytön strategioiden laatimiseen. Kunnan oman kaavoitushenki- 
löstön lisäksi konsultit osallistuvat matkailukeskusten käytännön 
toteutukseen kunnan toimeksiannosta. 

Kunnalla on maankäytön suunnittelussa erityinen lainmukai- 
nen rooli, joka ei rajoitu vain matkailuelinkeinon tai maanomis- 
tajan intressien edistämiseen. Ohjatessaan maa-alueiden käyttöä 
sen on pyrittävä sovittamaan alueellaan yhteen erilaisia yhteiskun- 
nallisia tavoitteita. Matkailukohteissa tällaisia ovat muun muassa 

matkailuelinkeinon päämäärät, paikallisyhteisöjen elämänlaatu ja 
luonnonympäristön hyvinvointi. Maankäytön suunnittelu piirtää 
siis reunaehdot matkailun kehittämiselle ja matkailuinvestoinneille. 
Kuntien viranhaltijoille, luottamushenkilöille ja siten välillisesti 
esimerkiksi kuntien toimeksiannosta toimiville suunnittelukonsul- 
teille onkin delegoitu merkittävästi maankäyttöön liittyvää valtaa. 
Kunnan maa-alueiden käyttöä suunnittelevat henkilöt toimivat työ- 
tehtävässään kaksoisroolissa: he tasapainottelevat osin vaihtoehtois- 
ten ja osin toisiinsa limittyvien mahdollistavan ja rajoittavan roolin 
välillä (esim. Hytönen 2019; Nykänen 2020). Mahdollistava rooli 
tarkoittaa käytännössä esimerkiksi matkailuelinkeinon toiminta- 
mahdollisuuksien edistämistä matkailukohteessa määrittämällä 
tietyt kunnan alueet tarkoitetuiksi palvelutoimintaa tai asuinraken- 
tamista varten. Rajoittava rooli voi puolestaan tarkoittaa vaikkapa 
sitä, että maankäytön suunnittelulla ohjataan matkailuelinkeinon 
toimintamahdollisuuksia esimerkiksi määrittelemällä rakennetta- 
van hotellin enimmäiskoko tai estämällä hotellin laajennus luon- 
nonympäristön tai arvokkaan kulttuuriympäristön säilyttämiseksi. 
Tasapainotellessaan mahdollistavan ja rajoittavan roolin välil- 
lä maankäytön suunnittelija on tärkeässä asemassa vaikuttamassa 
siihen, miten matkailua kehitetään kunnassa ja millaisia myöntei- 
siä ja kielteisiä vaikutuksia matkailuelinkeinolla on. Liiketoimintaa 
kaavoituksen keinoin puitteistavat kunnat päättäjineen kantavat siis 
merkittävän vastuun maankäytöstä ja sen seurauksista. 
Suunnittelua ohjaavat periaatteet ovat jo pitkään muuttuneet 
markkinamyönteisemmiksi ja kuntien kilpailukykyä painottavik- 
si. Valtion keskushallinnon valtaa on vähennetty ja kuntien valtaa 
lisätty. (Hytönen & Ahlqvist 2019.) Kunnissa tehtävää suunnittelua 
ohjaavat silti useat lait, jotka vaativat muidenkin kuin elinkeinoja 
koskevien päämäärien huomioimista maankäytöstä päätettäessä. 
Valtiotasolla lainsäätäjä on tiivistänyt maankäytön suunnittelua oh- 
jaavan Maankäyttö- ja rakennuslain tavoitepykäliin ymmärryksensä 
siitä, millaisia periaatteita kunnan on suunnittelussa huomioitava. 
Ne sisältävät erilaisia lyhyen ja pitkän aikavälin tavoitteita muun 

muassa kestävyyteen, demokraattisuuteen ja elinkeinojen edelly- 
tyksiin liittyen. Lain mukaan myös ympäristövaikutukset tulisi ot- 
taa huomioon. 

Lisäksi paikalliset yhteisöt, kuten naapurit, muut yrittäjät ja 
kuntalaiset on ainakin teoriassa osallistettava kuntasuunnitteluun 
(ks. myös luku 7 maankäytön suunnittelusta tässä kirjassa). Myös 
perustuslaissa mainitaan oikeus vaikuttaa omaa elinympäristöä 
koskevaan päätöksentekoon. Kunnan asukkaiden oikeus vaikut- 
taa heidän elinympäristössään tapahtuvaan muutokseen edellyttää 
suunnittelun vuorovaikutteisuutta. Tästä vuorovaikutteisuudesta 
säädetään myös laissa: 


”Kaavoitusmenettely tulee järjestää ja suunnittelun lähtökohdista, ta- 
voitteista ja mahdollisista vaihtoehdoista kaavaa valmisteltaessa tiedot- 
taa niin, että alueen maanomistajilla ja niillä, joiden asumiseen, työn- 
tekoon tai muihin oloihin kaava saattaa huomattavasti vaikuttaa, sekä 
viranomaisilla ja yhteisöillä, joiden toimialaa suunnittelussa käsitellään 
(osallinen), on mahdollisuus osallistua kaavan valmisteluun, arvioida 
kaavoituksen vaikutuksia ja lausua kirjallisesti tai suullisesti mielipiteen- 
sä asiasta” (Maankäyttö- ja rakennuslaki 132/1999, 62 $). 


Suunnittelun tulee olla paitsi vuorovaikutteista, myös vastuullista. 
Voidaan ajatella, että maankäytön suunnittelijoiden tasapainoilu 
kaksoisroolissaan määrittää keskeisesti sitä, miten vastuullisesti 
matkailua suunnitellaan. Tekstissämme vastuullisuus ei viittaa yk- 
joita vastuullisuuden määritelmään arkikielessä usein liitetään. Vas- 
tuullisella matkailukohteen maankäytön suunnittelulla viittaamme 
siihen, missä määrin maankäytön suunnittelulla pyritään ja pysty- 
tään ohjaamaan matkailuelinkeinoa niin, että se edistää kestävää 
kehitystä kunnassa. Yleisesti ottaen vastuullinen matkailu on tä- 
män hetken toimintaa, joka vie kohti pidemmän aikavälin tavoi- 
tetta eli kestävää matkailua (Veijola, Ilola & Edelheim 2013). Vas- 
tuullisen matkailun professorina toimineen Harold Goodwinin 
(2011) tunnetun määritelmän mukaan vastuullinen matkailu tukee 

paikallisten asukkaiden hyvinvointia ja elämänlaatua tarjoten sa- 
malla matkailijoille hyvän paikan vierailla. Kuten Goodwin (2016, 
1-2) kuvaa, vastuullisessa matkailukehittämisessä pyritään siis ot- 
tamaan huomioon elinkeinon sosiaaliset, kulttuuriset ja ympäris- 
tölliset vaikutukset päämääränä minimoida kielteiset vaikutukset 
ja maksimoida myönteiset. Vastuullisen matkailun onnistumisen 
edellytyksenä on nähty olevan myös matkailun eri sidosryhmien 
vuorovaikutus ja osallisuus (Garcia-Rosell 2017, 232). Sidosryhmiä 
ovat esimerkiksi kunnan viranhaltijat, matkailuyrittäjät sekä pai- 
kalliset asukkaat. 

Vastuullinen matkailu on käsitteenä verrattain selkeästi määri- 
teltävissä, mutta se, miten vastuullista matkailua käytännössä to- 
teutetaan ja suunnitellaan, ei ole selvää. Käytännön suunnittelija 
joutuu pohtimaan, voidaanko paikallisten asukkaiden ja matkaili- 
joiden tarpeet aina sovittaa yhteen. Entä jos paikallisten hyvinvoin- 
nin tukeminen hankaloittaa matkailijoiden vierailua kohteessa? 
Matkailukohteiden kehittämissuunnitelmia laadittaessa törmätään 
usein eriäviin mielipiteisiin, jotka voivat pohjata erilaisiin arvoihin 
ja intresseihin. Eri sidosryhmillä voi olla varsin poikkeavia näke- 
myksiä kohteen toivotusta kehittämissuunnasta. 

Yhteensovitettavana voi olla esimerkiksi eriäviä näkemyksiä 
kohteessa tarjottavista matkailun kärkituotteista, toivottavimmis- 
ta asiakasryhmistä, reitistöjen kehittämisestä, maisemansuojelusta, 
kulttuuriympäristön vaalimisesta tai luonnonympäristön käytöstä. 
Näkemyserojen takia esimerkiksi matkailuyrittäjät eivät ehdoitta 
tue toistensa investointihankkeita. Myös paikalliset asukkaat voivat 
vastustaa matkailurakentamista, vaikka elinkeino voisikin tarjota 
työtä ja toimeentuloa itselle tai läheisille. Usein näkemyserojen tul- 
kitaan johtuvan yrittäjien kilpailullisista suhteista tai paikallisyhtei- 
sön kateudesta (Kulusjärvi 2017). Matkailukohteen sidosryhmien 
osallistaminen ja sitouttaminen matkailukohteen kehittämiseen ei 
siis useinkaan ole mutkatonta. 

Esitämme luvussamme, että kunnan maankäytön suunnittelija 
on oivassa asemassa sen kehittämisessä, miten matkailuelinkeinoa 

voidaan toteuttaa vastuullisella tavalla kunnassa. Keskitymme poh- 
timaan, mitka ovat kuntatason julkisen suunnittelun mahdollisuu- 
det etsiä ratkaisuja ja toimivia käytänteitä eri intressien yhteenso- 
vittamisen kiperimpiin haasteisiin sekä löytää kunnan tekemän 
suunnittelun kautta keinoja matkailun kehittämiseen kestävällä ta- 
valla. Paneudumme etenkin vuorovaikutteisuuden sekä sen tarjoa- 
mien mahdollisuuksien ja rajoitteiden merkityksiin kestävyyden 
kannalta. Hyödynnämme suunnitteluteoreettista ja matkailumaan- 
tieteen teoreettista käsitteistöä, ja tarkastelemme matkailusuunnit- 
telua etenkin pienissä kunnissa. Avaamme, mitä pyrkimys kestä- 
vyyteen edellyttäisi kunnalta, jossa tehdään matkailuun liittyvää 
maankäytön suunnittelua. 

Kunnan tai kunnan maankäytön suunnittelijan roolia matkailun 
vastuullisuudessa ei ole tähän mennessä korostettu, vaan usein on 
ajateltu, että yritykset ja matkailijat ovat pääasiassa vastuussa mat- 
kailun vastuullisuuden edistämisestä (esim. Saarinen 2021, 11). Kun- 
tien viranhaltijoihin, mukaan lukien käytännön suunnittelijoihin, 
kohdistuu erilaisia kunnan sisäisiä ja ulkoisia paineita (Hytönen, 
Kotavaara & Ahlgvist 2018) ja jopa painostusta (Lindgvist 2021, 
22-25), mutta siitä huolimatta kunnalla ja viranhaltijoilla on liik- 
kumavaraa suunnittelutyössään. Mahdollisuuksia toimia vastuulli- 
sesti kestävyyttä edistäen on joko enemmän tai vähemmän, mutta 
aina kuitenkin jonkin verran. Suunnittelija voi ratkaisujensa pe- 
rusteluissa painottaa haluamiaan asioita ympäristöön, elinkeinojen 
edistämiseen tai ympäröivien yhteisöjen huomioimiseen liittyen. 


Kasvu matkailukohteiden suunnittelun tavoitteena 

Matkailun merkitys aluetaloudelle on suuri usein juuri sellaisissa 
kunnissa, joissa on rajalliset edellytykset verotulojen ja työpaikko- 
jen luomiseen muilla elinkeinoilla. Kunnilla riittääkin motiiveja 


monipuolistaa elinkeinorakennetta ja houkutella palvelualan työ- 
paikkoja luovaa yritystoimintaa monella seudulla, jotka muutoin 

olisivat alkutuotantovaltaisia (Williams & Shaw 1998). Monipuo- 
linen elinkeinorakenne voi myös tasapainottaa kunnan väestön 
ikä- ja sukupuolirakennetta (Kunnas ym. 2022; ks. myös esim. Ka- 
ri-Björbacka 2017). 

Käytännössä kohteita voidaan kehittää houkutteleviksi uusille 
yrityksille edistämällä niiden tunnettuutta keskusvetoisen kehittä- 
misen kautta, lisäämällä majoituskapasiteettia kasvaville matkaili- 
jamäärille ja ohjaamalla matkailuelinkeinon kannalta relevantte- 
ja investointeja tiettyihin sijainteihin, millä pyritään hallitsemaan 
matkailun kasvua. Kansallisella tasolla kasvutavoitteet on kirjattu 
Suomen matkailustrategiaan (Työ- ja elinkeinoministeriö [TEM] 
2019), joka ohjaa kohteiden kehittämistä myös alue- ja paikallista- 
soilla. Matkailukohde nähdään strategiassa usein yksikkönä, jonka 
kasvun ja kehittämisen ääreen matkailutoimijoiden tulisi kokoon- 
tua yksissä tuumin. Matkailutoimijoiden kuten matkailuyrittäjien 
ja muiden sidosryhmien yhteistyön ja osallistumisen merkitystä 
korostetaan: kohteen kasvun päämäärään ja valittuihin kehittämi- 
sen keinoihin tulisi sitoutua laajasti (Kulusjärvi 2019, 15). 

Oletuksenomaista suhtautumista kasvun välttämättömyyteen 
on jouduttu kyseenalaistamaan kohteissa, joissa joko paikalliset 
tai matkailijat ovat kokeneet matkailijoiden suuren määrän kiel- 
teisenä ja joissa voidaan puhua ainakin ajoittain liikamatkailusta. 
Liikamatkailun on määritelty tarkoittavan tilannetta, jossa matkai- 
lu heikentää merkittävästi paikallisten elämänlaatua ja/tai matkai- 
lijoiden kokemusta matkakohteesta (Maailman Matkailujärjestö/ 
World Tourism Organization [UNWTO] 2018; ks. myös johdanto- 
luku tässä kirjassa). Vaikka ilmiö on tutumpi suurissa kaupungeis- 
sa, on liikamatkailua nähty olevan esimerkiksi myös Suomenlin- 
nassa ja Rovaniemellä (Kyyrö 2019, 5; Pietilä 2019). Viime vuosina 
tietoisuus matkailun kestävyyshaasteista on matkailukehittämisen 
ja -politiikan piirissä kasvanut laajemminkin, ja matkailun kasvun 
tavoittelun ohella suunnittelulla on pyritty usein takaamaan myös 
kohteen kehittämisen kestävyys (TEM 2019; Veijola & Kyyrö 2020; 
Business Finland 2022). 

Matkailupolitiikassa uudenlaisiin kestävyyttä koskeviin vaa- 
timuksiin on pyritty reagoimaan vastuullisen matkailun kehittä- 
mistyöllä. Vastuullisia matkailutuotteita ja -palveluita kehitetään 
useilla matkailualueilla ja niiden yrityksissä koordinoidusti valta- 
kunnallisen Business Finlandin hallinnoiman Sustainable Travel 
Finland -ohjelman (STF) alla (Business Finland 2021). Kyseinen 
toiminta voidaan nähdä esimerkkinä yrityksestä edistää matkailu- 
kehityksen kestävyyttä julkisen ja yksityisen sektorin yhteistyöllä. 
STF-ohjelmassa kansainvälisen matkailun kasvu nähdään toivotta- 
vana, mutta samalla kiinnitetään huomiota kestävyysnäkökulmiin. 
Tällaisessa työssä vastuullisen matkailun kehittäminen nähdäänkin 
etenkin yhtenä keinona edistää kansainvälisen matkailun kasvua 
Suomessa. Matkailun kasvupyrkimysten epätoivottuja seurauksia 
pyritään siis hillitsemään kyseenalaistamatta kuitenkaan itse kas- 
vun välttämättömyyttä. 

Matkailukohteiden maankäytön suunnittelun mahdollistava roo- 
li tarkoittaa edellytysten luomista kohteiden kasvulle. Kaavoituksen 
elinkeinopoliittinen tehtävä korostuu luonnollisesti silloin, kun jo- 
kin elinkeinopoliittisesti tärkeä matkailuinvestointi on merkittävän 
suuri suhteessa kunnan kokoon. Kun kunta toimii korostetusti kas- 
vun mahdollistajana — hankefasilitoijana - voidaan puhua erään- 
laisesta kasvukoneesta, jossa maankäytön suunnittelu valjastetaan 
kunnan viranhaltijajohdon tai luottamushenkilöjohdon ohjauksessa 
paikallistaloudellisten tavoitteiden saavuttamiseen (Molotch 1976). 
Kaavoituksen tehtäväksi hahmottuu tällöin nimenomaan elinvoi- 
man edistäminen, ja huomio kiinnittyy fasilitaattorin eli mahdol- 
listajan eikä niinkään regulaattorin eli sääntelijän tehtävään. Myös 
kriittisen matkailumaantieteen tutkijat ovat havainneet kunnan ot- 
tavan useimmiten elinkeinon edistäjän roolin matkailukohteiden 
suunnittelussa (Dredge & Jamal 2013; Hall 1999). 

Tilanteen voi ajatella olevan jossain määrin toinen suurissa kau- 
pungeissa, joissa maankäytön suunnittelun perimmäinen tarkoitus 
ei liity ainakaan yhtä kapeasti vain elinkeinojen kasvuedellytyk- 
siin. Suurissa kaupungeissa suunnittelun tehtävänä voi pitää myös 

varautumista kasvuun sen sijaan, että keskityttäisiin yksin kasvun 
proaktiiviseen luomiseen. Suunnittelutyön tehtäväkentästä vas- 
taa suurissa kaupungeissa laaja joukko eri tehtäviin erikoistuneita 
maankäytön suunnittelijoita, joten myös suunnittelun tehtävänan- 
to on väistämättä verrattain laaja-alaisempi; siihen ei kuulu välttä- 
mättä ainoastaan investointien houkuttelu kapeassa mielessä, vaan 
kaupunkiseudulle kohdistuvan moninaisen rakentamispaineen hal- 
tuunotto vähin erin. 

Tyypillisesti maankäytön hankkeita mahdollistetaan yleispiir- 
teisten suunnitelmien puitteissa. Silloin kun pienessä matkailuun 
painottuneessa kunnassa suunnittelun luonne on selkeän elinkei- 
novetoinen, suunnittelua tehdään kuitenkin varsin toisenlaisista 
lähtökohdista käsin. Yksittäisten investointihankkeiden mittakaa- 
va voi olla itse asiassa niin suuri, että hankkeen toteuttaminen ja 
yksityiskohtaisen suunnittelun tarve johtaa tarpeeseen tehdä myös 
yleispiirteistä maankäytön suunnittelua. Tällaisissa tapauksissa pe- 
rinteinen ajatus niin sanotusta kaavahierarkiasta, jossa yleispiirteis- 
ten suunnitelmien ajatellaan ohjaavan yksityiskohtaisempaa suun- 
nittelua, kääntyy päälaelleen. 

Vaikka sama lainsäädäntö tavoitteineen ohjaa kuntia niiden 
koosta ja maantieteellisestä sijainnista riippumatta, on suunnittelun 
arkitodellisuus erilaista erilaisissa kunnissa (Hytönen, Kotavaara & 
Ahlgvist 2018; Rannila 2021). Lainsäädäntö on toisaalta joustava ja 
jättää kansainvälisesti vertailtuna kunnille runsaasti liikkumavaraa 
alueidensa maankäytössä. Pienen, työpaikoista ja yksittäisistä inves- 
toinneista erityisen riippuvaisen kunnan tosiasialliset edellytykset 
asettaa reunaehtoja esimerkiksi suurelle hotelli-investoinnille voivat 
olla varsin rajalliset. Usein toimitaan oman virkakoneiston sijaan 
suunnittelukonsulttien voimin, koska tarve maankäytön suunnit- 
telun osaamiselle voi olla hyvin satunnaista eikä mahdollisuuksia 
pitää suunnittelijoita pienen kunnan palkkalistoilla ole. Maankäy- 
tön suunnitteluun saatetaan ryhtyä vasta, kun tarve maanomista- 
jan tai jonkin ulkopuolisen toimijan tekemän hankealoitteen muo- 
dossa ilmenee. 

Monet kunnat hyödyntävät toistuvasti samoja kokeneita ulko- 
puolisia osaajia, ja konsulttien tekemä työ voi olla parhaimmillaan 
pitkäjänteistä. Näissäkin tapauksissa resursseiltaan rajallisen kun- 
nan on vaikea olettaa hankkivan omistukseensa maata kestävistä 
(esimerkiksi henkilöautoriippuvuutta vähentävistä, luontoarvoil- 
taan sopivista ja olemassa olevaan yhdyskuntatekniikkaan kytkey- 
tyvistä) sijainneista ennakoidakseen viisaasti liiketoiminnan kas- 
vua. Mahdollisuudet hallita ja tarvittaessa myös hillitä investointien 
toteutumista ovat siksi oletettavasti heikommat kuin vahvan virka- 
koneiston kaupungeissa. Samoista syistä — vaihtelevien suunnitte- 
lun resurssien takia — on perusteltua väittää, että myös suunnittelun 
vuorovaikutteisuuteen ryhdytään eri puolilla maata hyvin vaihte- 
levista lähtökohdista käsin. 


Vuorovaikutteisuus keinona etsiä hyväksyntää 
kasvutavoitteelle 


Maankäytön suunnittelu on, kuten edellä totesimme, tasapainon 
hakemista kahden toisiinsa limittyvän roolin, hankkeiden mah- 
dollistajan ja niiden sääntelijän, välillä (Hytönen 2019; Hytönen & 
Tupala 2022; Nykänen 2020). Tasapainottelutehtävässä onnistuak- 
seen suunnittelijan voi ajatella etsivän hyväksyntää valinnoilleen. 

Suunnitteluteoreettisen tutkimuksen valtavirrassa nimenomaan 
vuorovaikutteisuus on nähty kriittisen tärkeänä elementtinä, joka 
voi tarjota erilaisiin ristiriitoihin ratkaisuja ja siten vahvistaa osal- 
taan suunnittelun legitimiteettiä. 


Suunnittelun legitimiteetti on esimerkiksi yksittäisen suunnitteluratkai- 
sun hyväksyttävyyden vahvistamista laajempi ilmaisu. Suunnittelun le- 
gitimiteettiä vahvistavia tekijöitä voi etsiä eri lähteistä. Vuorovaikuttei- 
suuden ohella myös institutionaalisella kontekstilla — eli sillä, millaisissa 
oikeudellisissa ja hallinnollisissa puitteissa suunnittelija toimii — on mer- 
kitystä (Hytönen 2016; Zakhour & Metzger 2018). Tässä luvussa legiti- 
miteettiin ei viitata tarkkarajaisena juridisena terminä. 

Pohjoismaissa maankäytön suunnitteluinstituution erityispiirtei- 
ta ovat vahva luottamus julkisiin toimijoihin seka edustuksellisen 
demokratian mukaisesti toimiva paikallishallinto, jonka puitteissa 
suunnittelua tehdään. Tällaiset rakenteelliset, institutionaaliset puit- 
teet ovat merkityksellisiä suunnittelun legitimiteetille. Suunnitteli- 
jalle onkin hyödyksi olla tietoinen niistä poliittisista ja hallinnollisis- 
ta puitteista, joissa hän toimii ja joiden pohjalta hänen toimintansa 
legitimiteetti rakentuu (ks. myös Puustinen ym. 2017). Kunta ja sen 
demokraattisesti valitut päättäjät kantavat viime kädessä vastuun 
keskeisistä suunnittelua koskevista valinnoista riippumatta kunnan 
koosta ja kunkin suunnitteluprosessin luonteesta. 

On olennaista ymmärtää, että suunnittelutoiminnan legitimiteet- 
tiä rakentavat hallinnollisten ja oikeudellisten rakenteiden ohella 
myös tapauskohtaiset osallistamiskäytännöt, toisin sanoen suun- 
nittelun vuorovaikutteisuus. Legitimiteettiin vaikuttavat osaltaan 
erilaiset suunnitteluprosessin läpiviemiseen liittyvät, niin sanotut 
proseduraaliset tekijät (vuorovaikutuksen merkityksestä suunnit- 
telussa eri vuosikymmeninä ja eri suunnitteluteorian suuntauksis- 
sa ks. Bäcklund & Mäntysalo 2010). Vuorovaikutteisuuden rooli 
voi olla pinnallisempi tai syvällisempi riippuen siitä, osallistuvatko 
erilaiset yhteisöt hankkeiden suunnitteluun niiden toteutumisen 
jouduttamiseksi vai syvällisemmin suunnittelun laadun paranta- 
miseksi. Osa lainsäädännön kehittämisen parissa työskentelevistä 
on joka tapauksessa korostanut vuorovaikutteisuutta siksi, että sen 
on nähty vähentävän suunnitteluprosesseja hidastavia oikeudellisia 
valituksia ja ylipäätään hillitsevän maankäyttöä koskevien ristirii- 
tojen kärjistymistä (Syrjänen 2005; Vatilo 2000; vrt. Elling & Niel- 
sen 2018; Hytönen 2019). 

Tulkintamme on, että silloin kun suunnittelun legitimiteettiä 
rakennettaan painokkaasti vuorovaikutteisuuteen tukeutuen, vuo- 
rovaikutuksen yhdeksi tärkeäksi ideaksi hahmottuu neuvottelu 
tai pyrkimys konsensukseen (esim. Healey 1997; Innes & Booher 
1999). Tällöin se, että kaavahankkeista ei tehdä oikeudellisia vali- 
tuksia, koetaan merkiksi onnistuneesta vuorovaikutusprosessista. 
Kaavahanketta vastustavan toimijan tekemä oikeudellinen valitus 

saatetaan sen sijaan kokea merkkinä epäonnistuneesta vuorovai- 
kutuksesta suunnitteluprosessin aikana. Valitukset voivat tulla kal- 
liiksi kunnalle ja hanketoimijalle, ja joskus estää koko hankkeen 
toteutumisen. 

Myös matkailukohteiden kestävää kehittämistä käsittelevässä 
tutkimuksessa on korostettu paikallisten sidosryhmien yhteistoi- 
mintaa matkailukohteen kehittämisessä. Tämä on nähty tärkeänä, 
jotta mahdollisimman laaja joukko paikallisia voisi vaikuttaa mat- 
kailukohteen kehittämistä koskevaan päätöksentekoon. Yhteistoi- 
minnasta on puhuttu esimerkiksi osallisuuden, yhteistyön, verkos- 
tojen sekä julkisen ja yksityisen sektorin kumppanuuksien käsittein. 
(Kulusjärvi 2019, 11-22.) 

Kestävän matkailun tutkimuksessa paljon huomiota ovat saaneet 
myös niin kutsutut yhteisöperustaiset matkailukehittämisen mallit 
(community-based tourism). Niissä ajatuksena on, että matkailuyri- 
tykset voivat edistää matkailun kestävyyttä rakentamalla yhteyk- 
siä paikallisyhteisöön ja varmistamalla näin heidän osallisuutensa 
matkailukehityksessä (Scheyvens 1999). Nämä neuvottelut voivat 
edistää myös ekologista kestävyyttä, jos ympäristön suojelua puo- 
lustavat ryhmät saavat äänensä kuuluviin. Yhteisöperustaisessa 
matkailukehittämisessä julkisten toimijoiden puuttumista elinkei- 
non toimintaan kestävyyden edistämiseksi ei tarvittaisi (ks. Saari- 
nen 2006, 1129-1131). 

Matkailututkijat Tazim Jamal ja Donald Getz (1995) näkevät, että 
vuorovaikutteisen ja yhteisöperustaisen matkailusuunnittelun avul- 
la voidaan sekä ratkoa ongelmia että muodostaa yhteinen näkemys 
matkailun tulevaisuudesta. Heidän mukaansa matkailukohteen eri 
sidosryhmiä motivoisi yhteisen vision luomiseen se, että he havait- 
sevat olevansa suuresti riippuvaisia toisistaan sekä ympäröivästä 
luonnosta. Jamal ja Getz (1995) kuitenkin tuovat myös esiin, ettei 
yhteistyö käytännössä ole mahdollista kaikkien kanssa eikä kaikissa 
konteksteissa. Havainnon voi tulkita viittaavan niihin moninaisiin 
näkökulmiin ja tahtotiloihin, joita matkailukohteen kehittämiseen 
liittyy. Matkailun yhteiskuntatieteellisessä tutkimuksessa onkin ko- 
rostettu, että yhteisöperustaiset lähestymistavat eivät takaa sitä, että 

paikallisten äänet otettaisiin todella huomioon matkailua suunni- 
teltaessa (ks. esim. Höckert 2018; Saarinen 2006). 

Matkailun johtamisen ja markkinoinnin tutkija Narelle Beau- 
mont ja matkailusuunnittelun ja hallinnan asiantuntija Dianne 
Dredge (2010) puolestaan korostavat, että kestävää matkailun suun- 
nittelua on mahdollista edistää julkisen sektorin toiminnan kautta. 
Heidän mukaansa julkisen ja yksityisen sektorin kumppanuudet 
voivat luoda kanavan, jonka kautta voidaan vahvistaa paikallista 
osallisuutta, jakaa tietoa, neuvotella sekä oppia uutta. Kommunika- 
tiivinen matkailusuunnittelu on termi, jonka avulla voidaan kuvata 
yhteistoiminnallisen dialogin ylläpitoa moninaisten sidosryhmien 
välillä (Dredge & Jenkins 2007). Myös matkailun ja kansainvälisen 
kestävyyden tutkija Peter Burns (2004) korostaa kumppanuuksi- 
en roolia matkailun eri muotojen huomioimisessa matkailukoh- 
teen suunnittelussa. Näin esimerkiksi kansainvälisten hotellien 
tai keskusvaraamoiden tarpeet eivät korostu yli muiden. Burnsin 
(2004) mukaan matkailutoimijoiden konfliktiton rinnakkaiselo oli- 
si merkki kestävästä matkailusuunnittelusta. 

Yhteenvetäen voidaan todeta, että julkisen ja yksityisen sektorin 
yhteistyönä toteutettavassa matkailusuunnittelussa pidetään usein 
tärkeänä eri sidosryhmien kommunikaation edistämistä itsessään 
- mutta ei niinkään julkisen toimijan eli kunnan päätösvallan ja 
sääntelyn vahvistamista (ks. Kulusjärvi 2019, 16). Dredge (2006a, 
578) korostaa kuitenkin, ettei erilaisten intressien yhteensovitta- 
minen ole aina mahdollista suunnittelun kommunikatiivisuudesta 
huolimatta. Hänen mukaansa matkailukohteet tulisi nähdä mo- 
nimutkaisina ja dynaamisina kokonaisuuksina, joiden suunnitte- 
lu vaatii syvällistä sosiaalista ja kulttuurista ymmärrystä (Dredge 
2006b, 279). Lisäksi Dredge (2006a, 556) muistuttaa, että matkai- 
lusuunnittelun ei tulisi nojata ainoastaan kommunikatiivisuuden 
ja yhteistoiminnan varaan, vaan julkishallinnon tulisi toiminnal- 
laan vahvistaa ja taata erilaisia yleisiä etuja. Myös kriittisen mat- 
kailumaantieteen näkökulmat ovat korostaneet nimenomaan jul- 
kisen sektorin roolia kohteiden kestävyyden edistämisessä (esim. 
Saarinen 2014; 2021). 

Suunnittelun konsensuspyrkimys ei ole vain hyva asia 


Maankäytön suunnittelu on miellettävissä erilaisten intressien 
kokonaisvaltaiseksi yhteensovittamiseksi, jolla mahdollistetaan 
konfliktien välttäminen. Näkemyksemme mukaan intressejä on- 
kin syytä yrittää sovittaa yhteen, sillä maankäyttö vaikuttaa elin- 
ympäristöömme usein pysyvästi. Fi ole kuitenkaan ongelmatonta, 
jos matkailusuunnittelun vuorovaikutteisuus valjastetaan kovin 
kapeaa tarkoitusta varten, eli jotta eri sidosryhmät saataisiin si- 
toutettua matkailukohteen kehittämiseen. Tällöin etsitään hyväk- 
syntää uusille matkailun kaavahankkeille ja kasvuun keskittyvälle 
matkailukohteen kehittämiselle. 

Tulisiko vastuullisen matkailusuunnittelijan siis jakaa käsitys, 
jonka mukaan konflikti on merkki epäonnistuneesta vuorovai- 
kutuksesta? Vai voiko konflikti ollakin merkki suunnittelun läh- 
tökohtien epäoikeudenmukaisuudesta? Seuraavaksi pohdimme, 
miten etsiä vaihtoehtoja kasvun päämäärään nojaavalle suunnit- 
telutyölle ja matkailukehittämiselle, ja pyrimme antamaan suun- 
nittelijalle eväitä näiden kysymysten ratkaisemiseksi. Pohdimme 
myös kuntapäättäjien roolia matkailusuunnittelussa sekä erityisesti 
sitä poikkeuksellisen painavaa vastuuta, joka kunnille on annettu 
maankäytön suunnitteluun liittyvien erilaisten yhteiskunnallisten 
tavoitteiden saavuttamiseksi. 

Matkailun yhteiskuntatieteellisessä tutkimuksessa on tuotu esiin, 
ettei markkinoiden ehdoilla tehtävä matkailun kehittäminen auto- 
maattisesti tue paikallisten hyvinvointia taloudellisia hyötyjä laa- 
jemmassa mielessä. On esimerkiksi huomattu, ettei ole itsestään sel- 
vää, että matkailukeskusten kasvu elävöittäisi keskusta ympäröiviä 
alueita (Hakkarainen & Tuulentie 2008; Kulusjärvi 2016; Saarinen 
2004). Matkailun tuomia muutoksia matkailukeskuksen kyliin ei 
myöskään koeta aina myönteisinä. Vaikka matkailuelinkeino toi- 
sikin työtä omalle perheelle, voi matkailurakentaminen samaan 
aikaan tuhota asukkaille tärkeää luonnonympäristöä ja kylämaise- 
maa (Kulusjärvi 2019). 

Matkailuelinkeinon sisälläkin on erilaisia näkemyksiä siitä, mi- 
hin suuntaan kohdetta tulisi kehittää. Vaikka matkailukohteiden 
kasvua kannattaa usein suuri joukko paikallisia matkailutoimijoi- 
ta, voimakkaan kasvun mahdollistavia valintoja myös vastustetaan. 
Jos matkailukeskuksen kehittäminen keskittyy matkailijamäärien 
voimakkaaseen kasvattamiseen lisärakentamisen kautta ei vaihto- 
ehtoisille, luonnonympäristön säilyttämiseen tähtääville matkailun 
muodoille jää samassa määrin mahdollisuuksia. Matkailun erilaiset 
mahdolliset kehityspolut voivat olla osittain tai kokonaan toisensa 
poissulkevia. (Kulusjärvi 2017; 2019.) 

Tilanteissa, joissa kasvuhakuista kehittämistä ja siihen liittyviä 
yksittäisiä kaavahankkeita ei tueta, tulkitaan eriävät mielipiteet 
usein perusteettomana vastustuksena tai oman edun tavoitteluna 
yhteisen edun sijaan (Kulusjärvi 2019). Pinnalle noussut konflikti eri 
toimijoiden välillä saatetaan nähdä osoituksena epäonnistuneesta 
vuorovaikutuksesta. Jos taas kaavahanketta pystytään edistämään 
ja luomaan näin edellytyksiä matkailun kasvulle, suunnittelun näh- 
dään onnistuneen. 

On huomattava, että kaikki intressit eivät ole välttämättä yh- 
teensovitettavissa. Suurimittakaavaisessa, majoituskapasiteettia 
voimakkaasti kasvattavassa matkailukohteessa voi olla vaikeaa tai 
mahdotonta toteuttaa matkailua tavalla, jossa luonnonympäristön 
ja luonnon monimuotoisuuden suojelu on keskeisessä asemassa. 
Lisäksi kansainvälisen lentomatkailun kasvuun perustuva matkailu- 
liiketoiminta on ilmastopäästöjensä takia käytännössä väistämättö- 
mästi kestävyysperiaatteiden vastaista. Näin ollen matkailusuunnit- 
telussa olisi perusteltua etsiä keinoja suunnitella matkailukohteita 
tavalla, joka ei perustu matkailijamäärien kasvuun ja jatkuvaan 
lisärakentamiseen. 

Esitämme, että matkailuun liittyvässä maankäytön suunnittelus- 
sa kapea käsitys vuorovaikutteisuudesta kehittämisen päämäärään 
sitouttamisena ja ristiriitojen ehkäisemisenä on ongelmallinen. 
Konsensuspyrkimystä on syytä tarkastella kriittisin silmin. Väi- 
tämme, että vuorovaikutteisen suunnittelun tehtävänä on tuoda 

esiin ne moninaiset intressit, joita matkailukohteiden kehittämi- 
seen kohdistuu. Onnistuessaan se tekee näkyväksi erilaiset arvot 
ja intohimot, joita matkailun kehittämiseen tietyllä alueella koh- 
distuu. Matkailusuunnittelun vuorovaikutteisuus on ymmärrettä- 
vä alustana matkailuhankkeiden kriittiselle moninäkökulmaiselle 
arvioinnille, jonka turvin suunnittelun kestävyyttä, legitimiteettiä 
ja laatua on mahdollista parantaa. 

Vuorovaikutus kannattaakin mieltää erilaisten intressien välisen 
törmäyksen tai konfliktin kartoituksena, ei niinkään konfliktin so- 
vitteluna. Ajatus myötäilee niin sanotun agonistisen suunnittelun 
ideaa: sovintopyrkimyksen sijaan tehdään näkyväksi ristiriitaiset 
ja luonteeltaan varsin moninaiset intressit (Mattila 2017). Tällä ta- 
voin kertyvän tiedon ja ymmärryksen pohjalta myös vastuullisen 
suunnittelijan on itse mahdollista arvioida, onko hanke ylipäätään 
lainkaan toteuttavissa kestävällä tavalla ja millä edellytyksillä. Ago- 
nistisessa suunnittelussa uudelleenarvioidaan rohkeammin suun- 
nittelun perustavanlaatuisia lähtökohtia. 

Kunnan tehtävänä on pyrkiä sovittamaan yhteen erilaisia intres- 
sejä riippumatta siitä, ovatko ne esimerkiksi mitattavissa rahallisesti. 
Demokraattisella mandaatilla toimivan suunnittelijan on kyettävä 
tasapainottelutehtävässään punnitsemaan myös vaikeasti kvantifi- 
oitavia intressejä ja arvoja esimerkiksi maisemaan, hyvinvointiin, 
sosiaalisiin näkökulmiin, kulttuuriperintöön ja ekologiseen kestä- 
vyyteen liittyen. 


Konfliktin syyt kiinnostavat vastuullista suunnittelijaa 


Julkisella maankäytön suunnittelijalla — ja toki viime kädessä lain- 
valmistelijalla — on viimekätinen vastuu niin sanotun yleisen edun 
toteutumisesta. 


Yleisen edun (public interest, general interest tai common good) käsitettä 
käyttämällä tuodaan esiin, että on olemassa sellainen tavoiteltava hy- 


ve, etu tai näkökulma, joka on yksityisiä erityisiä intressejä yleisempi, 

julkisempi tai kollektiivisempi. Se, millaisen merkityksen yleinen etu 
kulloinkin saa, riippuu suunnittelukohteen tapauskohtaisista piirteis- 
tä. (Ks. esim. Campbell & Marshall 2002; Hytönen 2019, 92; Puustinen, 
Mäntysalo & Jarenko 2017). 


Näemme, että kuntien on oltava valmiita kantamaan vastuu, joka 
niille on annettu koko yhteiskunnan kehityksen kokonaisvaltaises- 
ta kestävyydestä. Kestävyyden tavoittelu on yleisen edun mukais- 
ta. Kunnan ei voi arvioida toimivan vastuullisesti, mikäli se luopuu 
yleisen edun idean mukaisista kestävän ja kansanvaltaisen suun- 
nittelun pitkäjänteisistä ja kollektiivisista periaatteista paikallisen 
neuvottelun tuloksena olkoonkin, että jokin investointi voi tuoda 
kuntaan työpaikkoja tai verotuloja. 

Kestävän kehityksen mukaisessa aluekehityksessä ympäristön ti- 
la ei heikkene taloudellisen toimeliaisuuden kuten matkailun liike- 
toiminnan seurauksena: ilman ekologista kestävyyttä myös alue- 
kehitykseltä katoaa pohja (esim. Kunnas ym. 2022). Tällaisia niin 
sanottuja vahvan kestävyyden periaatteita ei ole — toistaiseksi — kir- 
jattu kaavoitusta koskevan lainsäädännön tavoitteiksi. 


Heikkoa kestävyyttä (weak sustainability) kuvaa tilanne, jossa (esimer- 
kiksi matkailupalvelujen) tuotanto ekotehostuu, mutta samalla palveluja 
tuotetaan aiempaa niin paljon enemmän, että tuotannon edellyttämien 
energian ja luonnonvarojen yhteenlaskettu kokonaiskulutus lopulta kas- 
vaa. Tarkemmin sanoen heikossa kestävyysajattelussa taloudellisesti tai 
sosiaalisesti kestävä toiminta voidaan mieltää kestäväksi myös silloin, 
kun sen kasvu johtaa viime kädessä ympäristön kannalta kestämättö- 
mään kehitykseen. 


Vahvan kestävyyden (strong sustainability) ideaa kuvastaa tilanne, jossa 
(esimerkiksi matkailupalvelujen) tuotannon edellyttämien energian ja 
luonnonvarojen kulutus tosiasiallisesti laskee ekotehostumisen myötä 
ilman, että tuotannon kasvu kumoaa ekotehostumisen tuottaman hyö- 
dyn. Kestävyysajattelussa ja erityisesti vahvassa kestävyysajattelussa ta- 
loudellisesti tai sosiaalisesti myönteinen kehitys ei siis yksin riitä, sillä 
kehityksen on oltava ennen kaikkea ekologisesti kestävää. (Vahvasta ja 
heikosta kestävyydestä, ks. esim. Heikkurinen 2014; ks. myös Kortet- 
mäki ym. 2021.) 

Kuntien on kaikesta huolimatta jo nyt edistettävä maankäytön 
kestävyyttä. Kuntapäättäjien vastuu ei siis rajoitu elinkeinoelämän 
edistämiseen, sillä heille on suomalaisessa alueiden suunnittelun 
kokonaisuudessa delegoitu merkittävästi yhteiskunnallista vastuuta 
ympäristökriisiin vastaamiseksi. 

Kuntien painavaan vastuuseen nähden matkailun suunnittelul- 
le tyypillinen markkinaehtoisuus ja kasvuhakuisuus on huomiota 
herättävää. Elinkeinopoliittisen toiminnan lähtökohtaisena ponti- 
mena on tyypillisesti investointien ja kehittämishankkeiden mah- 
dollistaminen (Huovinen 2017). Maankäytön suunnittelijan rooli 
on monisyisempi, sillä hänen — tai oikeammin kunnan - on kyettä- 
vä edistämään laajaa valikoimaa erilaisia yhteiskunnallisia lainmu- 
kaisia tavoitteita myös kestävyyteen ja demokraattisuuteen liittyen. 

Moninaisten arvojen edistämiseen suomalaista maankäytön 
suunnittelijaa ohjaa hänen koulutuksensa ja lainsäädäntö. Ristiriita 
on ilmeinen: tarve maankäytön suunnitteluun syntyy useimmiten 
matkailuelinkeinon kasvusta tai kasvupyrkimyksestä, mutta suun- 
nittelu ei voi olla vain kasvun mahdollistamista edes matkailukes- 
kuksissa. Suunnittelija toimii puun ja kuoren välissä tasapainoillen 
eri suunnista tulevien paineiden kanssa. 

Pienissä kunnissa kunnan kokoon nähden suurten matkailu- 
investointien suunnitteluprosesseissa kansanvaltaisuuteen tähtää- 
minen edellyttääkin suunnittelijalta nöyrän vuorovaikutteista otetta: 
tällöin vuorovaikutteisuuden ei odoteta johtavan koko yhteisön si- 
toutumiseen yhteisiin tavoitteisiin. Vuorovaikutteisen suunnittelun 
menetelmiä ei kannata mieltää takeeksi siitä, että hankkeet olisivat 
ympäristön kannalta kestävällä pohjalla, tai että paikallisyhteisöt 
osoittaisivat hyväksyntänsä erilaisille matkailuhankkeille. 

Aidosti vuorovaikutteisessa suunnitteluprosessissa hanketoimija 
ja erityisesti suunnittelijoille toimeksiannon antanut kunta joutu- 
vatkin varautumaan siihen, että rahallisesti merkittäville hankkeil- 
le ei aina löydy vastuullisen toteuttamisen edellytyksiä. Matkailun 
kasvun oikeutus suunnittelun tavoitteena on tarvittaessa otettava 
kriittiseen tarkasteluun. Käsitys matkailukeskusten kasvusta itses- 
tään selvänä merkkinä onnistuneesta matkailun kehitystyöstä on 

tarpeen haastaa. Hyvään vuorovaikutteiseen suunnitteluun voi siis 
katsoa kuuluvaksi sen, että myös hankkeen perustavimmat lähtö- 
kohdat on voitava kyseenalaistaa. 

Vaikka yksittäiset matkailutuotteet tai -palvelut olisivatkin vas- 
tuullisen matkailun idean mukaisia pyrkiessään vähentämään kiel- 
teisiä vaikutuksia ympäristöönsä matkailukohteessa, on kohteen 
jatkuva laajeneminen ja tämän mahdollistama usein kansainvälis- 
ten matkailijamäärien kasvu haaste kestävyyden kannalta. Toimet 
matkailun kestävyyden edistämiseksi eivät ole riittäviä, mikäli ne 
samaan aikaan nojaavat matkailukeskusten majoituskapasiteetin 
sekä kansainvälisten matkailijamäärien kasvattamiseen lisääntyvän 
lentoliikenteen turvin. Kaikki taloudellinen toimeliaisuus, mukaan 
lukien matkailuliiketoiminta ja -investoinnit, kuormittavat ym- 
päristöä enemmän tai vähemmän (Kunnas ym. 2022). Fossiilisiin 
polttoaineisiin perustuva matkustaminen ja rakentaminen aiheut- 
tavat päästöjä, ja maankäytön muutokset edistävät luontokatoa (ks. 
esim. Hohti ym. 2022; Intergovernmental Science-Policy Platform 
for Biodiversity and Ecosystem Services [IPBES] & Intergovern- 
mental Panel on Climate Change [IPCC] 2021). 

Nopeasti kärjistyneen ympäristökriisin oloissa (katso myös joh- 
dontoluku, luku 3 ympäristönmuutoksesta, luku 4 kaupunkiluon- 
nosta ja luku 7 muuttuvasta kaavoituslainsäädännöstä tässä kirjas- 
sa) on odotettavissa, että ympäristön tilaan liittyvät kansainväliset 
vaatimukset kiristyvät tulevaisuudessa myös matkailuliiketoimin- 
nassa. Erilaisilla luonnonvaroja hyödyntävillä toimialoilla näin on 
jo käynyt, ja sääntely-ympäristön muutokset ovat vaikuttaneet in- 
vestointeihin esimerkiksi turveteollisuudessa sekä Kuopion Finn- 
pulp-sellutehdasta koskeneen hankealoitteen tapauksessa. Hanke 
jäi toteutumatta, sillä sen suunnittelussa ei kyetty vastaamaan kan- 
sainväliseen tiukentuvaan ympäristöperusteisen sääntelyn painee- 
seen vesistöjen tilaa koskien. On johdonmukaista olettaa, että sa- 
mantyyppinen toimintaympäristön muutos tulee koskemaan myös 
matkailua ja rakentamista. 

Matkailun vastuullisesta suunnittelusta on mahdollista etsiä 
keinoja ympäristökriisiin vastaamiseksi. Matkailusuunnittelussa 

ei ole kyse vain matkailun kasvun luomisesta ja ohjaamisesta: kas- 
vua on lisäksi voitava tarvittaessa rajoittaa myös niissä kohteissa, 
joissa liikamatkailun ongelmat eivät vielä ole tulleet vastaan. Esi- 
merkiksi ilmastollisia näkökulmia ei välttämättä nouse esiin pai- 
kallisen vuorovaikutusprosessin aikana, mutta kunnan ja suunnit- 
telijan on mahdollista ottaa myös ne huomioon. Kasvun aiempaa 
voimakkaampaan sääntelyyn varautumisella kunta voi pyrkiä en- 
nakoimaan tulevaisuudessa mahdollisesti tiukkenevaa ympäristö- 
perusteista sääntelyä. Vastuullista matkailua toteutettaessa kunnan 
maankäytön suunnittelijalla on siis keskeinen rooli. 

Uskomme, että kunnalle on hyödyksi pohtia, olisiko matkai- 
lukohteiden paikallisyhteisöissä jo nyt erilaisia tapoja hyödyntää 
luontoa ja paikallista elinympäristöä matkailupalveluiden tuotan- 
nossa. Onko mahdollista tunnistaa matkailuyrityksiä, joissa mat- 
kailua tuotetaan paikallisuutta arvostavasti ja luonnonympäristöä 
kunnioittaen? Kuten matkailumaantieteilijä Outi Kulusjärvi (2019) 
on esittänyt, matkailukohteissa on jo nyt olemassa talouden polku- 
ja, jotka ovat kestävämmällä pohjalla kuin toiset. Hänen mukaansa 
matkailuyrittäjät tulisikin nähdä taloudellisina mutta myös poliit- 
tisina toimijoina omassa työssään ja arjessaan. 

Matkailutoimijan vastustusta kaavahanketta kohtaan ei tulisikaan 
yksioikoisesti ja hätiköiden tulkita oman taloudellisen edun tavoit- 
telusta johtuvana, sillä vastustuksessa voi olla kyse perustelluista 
kriittisistä näkemyksistä oman kotiympäristön muutosta kohtaan. 
Sama koskee myös muita paikallisia asukkaita. Myös matkailun 
vastuullinen suunnittelija voisikin tarkastella mahdollisesti jo ole- 
massa olevia, vähemmän kasvukeskeisiä matkailun kehityspolkuja 
relevantteina vaihtoehtoina matkailukeskusten kehittämissuuntaa 
etsiessään (ks. myös puheenvuoro ”Suunnittelu on helppoa - tai 
sitten ei” tässä kirjassa). 

Matkailuun liittyvässä maankäytön suunnittelussa voitaisiin 
pohtia, miten maankäytön avulla voidaan tukea niitä matkailu- 
toimijoita, jotka jo nyt omassa yritystoiminnassaan toimivat kes- 
tävämmän matkailuelinkeinon rakentajina. Vahvistamalla sellai- 
sia matkailun kehityspolkuja, jotka eivät perustu voimakkaaseen 

lisärakentamiseen matkailukohteissa, matkailutoimijat voivat osal- 
taan vähentää myös elinkeinonsa ilmasto- ja luontokatovaikutuk- 
sia. Suunnitteluprosessiin kohdistuvia, keskenään ristiriitaisia in- 
tressejä on arvioitava suhteessa suunnittelun kestävyystavoitteisiin. 

Suunnittelija ja etenkin hänen toimintaansa ohjaavat paikallis- 
hallinnon päättäjät toimivat jatkossakin ratkaisevassa roolissa sen 
määrittämisessä, kuinka kestävää tulevaisuuden maankäyttö tulee 
olemaan. Kunnille on sälytetty suuri, joidenkin (esim. Hytönen 
2020) mielestä jopa kohtuuttoman suuri vastuu yhteisestä kestä- 
västä tulevaisuudesta. Siltä osin kuin kunnat päättäjineen eivät ole 
edistäneet arjen suunnittelussa kestävyyspyrkimyksiä, ovat nämä 
yhteiskunnalliset tavoitteet jääneet yksinkertaisesti toteutumatta; 
toistaiseksi lain asettamat minimivaatimukset kestävyyden suhteen 
ovat yhä vaatimattomat ja yleisellä tasolla ilmaistut. Rakennettua 
ympäristöä koskevan lainsäädännön meneillään oleva uudistus voi 
kuitenkin jo lyhyellä aikavälillä muuttaa jonkin verran sitä maan- 
käytön suunnittelun oikeudellista toimintaympäristöä, jossa suun- 
nittelijan on navigoitava. Ilmasto- ja luontohaitoista tulee jatkossa 
olla entistä paremmin perillä. 


Yhteenveto 


Matkailun tutkimuksessa painotetaan monin tavoin matkailutoimi- 
joiden yhteistyön ja osallisuuden merkitystä. Sidosryhmiä sitout- 
tamalla ajatellaan voitavan edistää yhtäaikaisesti matkailun kasvua 
ja vastuullisuutta. Ajatus on elinkeinon kehittäjälle ymmärrettävä: 
eri toimijoiden kokoaminen yhteisten tavoitteiden taakse helpot- 
taa niiden saavuttamista. Myös maankäytön suunnittelua koskevas- 
sa tutkimuksessa ja kuntakaavoitusta ohjaavassa lainsäädännössä 
vuorovaikutusta painotetaan aiempaa enemmän. 

Kuntien maankäytön suunnittelun sääntely on keventynyt jo 
vuosikymmenten ajan, eikä valtio enää puutu kuntakaavoitukseen 
entiseen tapaan. Byrokraattiseksi koettu valtio-ohjaus on saanut 
väistyä eräänlaisen ruohonjuuritason yhteiskehittämisen edestä 

— erilaiset intressit halutaan sovittaa yhteen mieluiten mahdolli- 
simman paikallisesti. Kriittisesti tulkiten tällaisessa ajattelussa us- 
kotaan, että mahdollisuus osallistua suunnitteluprosesseihin nii- 
den varhaisessa vaiheessa pienentäisi tarvetta tehdä investointien 
toteutumista hidastavia oikeudellisia valituksia. 

Vastuullisessa suunnittelussa vuorovaikutteisuudella on avain- 
rooli suunnittelun laadun ja legitimiteetin kannalta. Vuorovaikut- 
teisuuden ymmärtäminen kapeasti suunnitteluprosessien joudutta- 
jana on silti ongelma. On huomionarvoista, että vuorovaikutteiset 
suunnittelun menetelmät eivät takaa paikallisten yhteisöjen varauk- 
setonta hyväksyntää matkailuliiketoiminnan kasvua koskeville ta- 
voitteille tai suunnitelluille matkailuinvestoinneille. Konflikteja voi 
nousta pintaan riippumatta siitä, puhutaanko matkailuliiketoimin- 
nan kasvuhakuisesta kehittämisestä vai kunnan vastuulla olevasta 
maankäytön suunnittelusta. 

Vastuulliseen suunnitteluun tähtäävän suunnittelijan on tärkeää 
pystyä hahmottamaan konfliktialtis toimintaympäristönsä. Myös 
suunnittelun vuorovaikutteisuus on tarkoituksenmukaista ymmär- 
tää ensisijaisesti hankkeiden ja suunnitelmien kokonaisvaltaisen ja 
kestävyysperusteisen arvioinnin alustana, ei niinkään yksittäisten 
hankkeiden jouduttajana. Yleispiirteisen suunnittelun merkitys 
yksittäisiä hankkeita puitteistavana suunnittelun tasona painottuu. 

Käytännön suunnittelijan lisäksi myös kuntapäättäjien on tar- 
peen saada riittävä kokonaiskuva mahdollisista jännitteistä, joi- 
ta matkailuhankkeeseen tai maankäyttöön liittyy. Suunnittelijan 
tehtävä on pyrkiä sovittamaan yhteen erilaisia intressejä, mutta 
tarvittaessa on tuotava esiin myös mahdollinen intressien yhteen- 
sovittumattomuus. Kuntapäättäjillä on painava vastuu kestävyyden 
edistämisessä maankäytön ja matkailun suunnittelussa. 

PUHEENVUORO 


Suunnittelu on helppoa - tai sitten ei* 


Kimmo Vähäjylkkä 


Olen usein pohtinut, voiko viihtyisää ympäristöä, elämyksellisiä 
kokemuksia tai ikimuistoisia kohtaamisia tapahtua suunnittele- 
matta vai ei. Suunnittelulla on iso merkitys kaikkeen ihmistoimin- 
taan vaikka joskus tuntuu, että suunnittelematon lopputulos olisi 
kaikille paras. Myös matkailua kehitetään ja rakennetaan entistä 
vahvemmin suunnittelun kautta, monipuolisen tutkimustiedon ja 
toimijoiden näkemysten pohjalta. 

Matkailun kehittäminen on suunnittelun ja vuorovaikutuksen 
rytmitettyä juoksutusta annetun aikataulun, resurssien ja muiden 
suunnitteluraamien puitteissa. Matkailusuunnittelua tehdään yleen- 
sä aina johonkin liiketoiminnalliseen tarpeeseen, kun taas matkai- 
lun tutkimus on asioiden tarkastelua ilman taloudellisia tavoitteita. 

Suunnitelmalla on siis tilaaja, tekijä, resursoitu aikataulu ja sel- 
keä tavoite. Vaikka suunnittelija laatii tilaajan toimeksiannosta ja 
korvausta vastaan suunnitelman, on hyvä varmistaa, että tavoit- 
teet ja näkemykset toteutuksesta ovat vähintään samansuuntaiset. 
Suunnittelija voi ja hänen tuleekin pitää kiinni omista arvopäämää- 
ristään, vaikka ne poikkeaisivat tilaajan arvoista. Mikäli tilaajan ja 
suunnittelijan arvopäämäärät ovat täysin erilaiset, on parempi, et- 
tei suunnittelua käynnistetä. Suunnittelun etiikasta on muutenkin 
hyvä puhua avoimesti. 

SUUNNITTELU ON HELPPOA — TAI SITTEN EI* 


Suunnittelun kolme vaihtoehtoista tarinaa 


Lähtökohdista, resursseista, suunnittelun reunaehdoista ja suun- 
nittelijasta itsestään riippuen suunnitteluprosessi voi edetä hyvin 
monella tavalla. Kaikki voi mennä pieleen, suunnittelun lopputu- 
los voi ylittää odotukset tai suunnittelu voi sujua rutiininomaisesti 
eli kuten on ennakoitukin. Suunnittelun toimeksiantajalla ja suun- 
nittelijalla voi olla erilaiset odotusarvot verrattuna siihen, millaisia 
tuloksia on edes mahdollista saada aikaan. 

Työni suunnittelijana on useimmiten ”kädet savessa” puurtamis- 
ta. Se on hyvin konkreettista tekemistä, josta suunnittelun teoriat ja 
mallit ovat kaukana. Suunnittelua ohjaavat yhtäältä tavoitteet laa- 
dukkaan ja kestävän lopputuloksen saavuttamisesta, toisaalta tiukat 
taloudelliset raamit ja kiireellinen aikataulu, jotka asettavat paineita 
suunnitteluprosessille. Omasta ammattitaidostani ja moraalifiloso- 
fiastani on usein kiinni se, millaiseen lopputulokseen tässä ristipai- 
neessa päädytään. Suunnitteluprosessin läpivieminen ei ole sooloi- 
lua, vaan projektitiimin johtamista ja joukkuepelaamista muiden 
suunnittelijoiden kanssa. Se vaatii sitoutumista, jatkuvaa kommu- 
nikaatiota sekä samanaikaisesti intohimoa ja realismia. Erityisen 
tärkeää on vuorovaikutus ja avoin keskustelu tilaajan, suunnittelijan 
ja erilaisten suunnittelun sidosryhmien kesken läpi koko prosessin. 
Kerron seuraavaksi kolme kuvitteellista - mutta mahdollista — tari- 
naa siitä, miten suunnittelija näkee ja kokee suunnitteluprosessin. 


Kun kaikki menee pieleen 


Epäonnistunut suunnitteluprosessi lähtee useimmiten väärille 
kierroksille jo valmisteluvaiheessa. Aikataulu suunnittelulle on 
liian tiukka, projekti on myyty alihintaan, tilaajan odotukset ovat 
epärealistiset ja projektitiimi on koottu hätäisesti. Ennen kaikkea 
projektin johtaja on hukassa ja kommunikaatio suunnittelutiimin 
sisällä on vähäistä tai puuttuu kokonaan. Eväät hyvälle suunnitte- 
lulle ovat jo alkumetreillä olemattomat. 

Huonosti eteneva projekti voi johtua toimeksiantajasta, suunnit- 
telijasta itsestään tai mahdottomista olosuhteista. Toimeksiantaja, 
joka useimmiten tarjoaa myös taloudelliset resurssit suunnittelulle, 
ei ehkä tiedä mitä suunnittelulta haluaa tai odottaa mahdottomia 
suorituksia. Tarjouspyyntö on sekava, eikä suunnittelun sisältöä ja 
toteutustapaa ole rajattu selvästi. Suunnittelun tavoitteet jäävät epä- 
määräisesti kellumaan eikä kysymyksiin suunnittelun päämääristä 
saada selkeitä vastauksia. Tilaajan ohjaus prosessille puuttuu tai on 
minimaalista. Suunnittelijalta vaaditaan tällaisessa tilanteessa ky- 
kyä arvioida lähtötilanne ja suunnittelun toimeksiantajan odotuk- 
set ja tavoitteet. Mahdottomiin suunnitteluprosesseihin ei pitäisi 
lähteä ollenkaan, jos tilanne näyttää jo alkuvaiheessa toivottomalta. 

Toimintaympäristökin on joskus lähtökohtaisesti hankala. Käyn- 
nistyvän suunnittelun taustalla voi olla vakava intressiristiriita tai 
jopa konflikti, jota halutaan suunnittelun kautta ratkoa. Esimer- 
kiksi maankäytön suunnitteluprojekteissa suunnittelija voi joutua 
sovittamaan yhteen matkailun, metsätalouden, kaivostoiminnan, 
suojelun, asumisen, tuulivoimatuotannon, porotalouden ja virkis- 
tyksen intressejä lähes mahdottomassa tilanteessa. Toimijat ovat 
jakautuneet eri leireihin ja tilanne on konfliktoitunut. Suunnittelu- 
prosessiin sekä meihin suunnittelijoihin kohdistuu epärealistisia 
vaatimuksia tai vahvoja epäilyksiä asettumisesta jonkin toimijan 
puolelle. Suunnittelun tavoitteet kestävistä ja vastuullisista ratkai- 
suista voidaan tulkita vihamielisenä suhtautumisena matkailuelin- 
keinotoimintaa kohtaan. 

Pieleen menevässä suunnitteluprosessissa aikataulut venyvät, 
rahat ja muut resurssit loppuvat kesken ja suunnittelijat uupuvat. 
Projektin lopputulos on hätäisesti kokoon puserrettu kyhäelmä 
epäselviä suunnitelmia ja pahimmassa tapauksessa suunnittelu 
voidaan joutua keskeyttämään. Suunnitteluprosessin vetäjät saat- 
tavat vaihtua, ja suunnittelutiimi voi jopa hajota kokonaan. Tavoit- 
teet jäävät saavuttamatta ja suunnittelun osallisille jää sekava kuva 
lopputuloksesta eli siitä, mitä suunnittelulla oikeastaan saatiin ai- 
kaiseksi. Epäonnistuneessa prosessissa suunnittelun vaikuttavuus 
on lähellä nollaa. 

Kun kaikki onnistuu 


Suunnittelijan huippuhetkiä ovat tilanteet, joissa suunnittelupro- 
sessin kautta on onnistuttu saamaan aikaiseksi jotakin merkittävää, 
luomaan uutta, ratkomaan kiperä ongelma ja motivoimaan aidosti 
prosessin osallisia. Myös toimeksiantaja on saanut enemmän kuin 
mitä osasi odottaakaan. Suunnittelutiimissä on säilynyt innostunut 
tekemisen meininki ja jokainen voi tuntea olevansa osa onnistu- 
nutta lopputulosta. Suunnittelulla on todellista, positiivista vaikut- 
tavuutta ja se on luonut tekijöilleen tunteen työn merkittävyydestä. 

Menestyksekkään suunnitteluprosessin siemen on riittävän 
huolellisessa valmistautumisessa. Suunnittelun ohjelmointiin tar- 
vitaan aikaa, innovatiivisuutta, motivaatiota ja sopivasti kunnian- 
himoa. Erittäin tärkeää on avoin ja luottamuksellinen keskustelu 
suunnittelun tavoitteista ja arvopäämääristä. Projektiin tulee löy- 
tää ammattitaitoiset ja idearikkaat ”hyvät tyypit? ja ennen muuta 
jokaiselle oikein mitoitettu rooli prosessissa. Suunnitteluprosessin 
johtajan tulee olla riittävän vakuuttava, mutta samalla kannustava 
ja innostava tiiminvetäjä. Toimeksiantajan tavoitteet ja suunnitte- 
lun tarkoitusperät selvitetään onnistuneessa prosessissa avoimesti 
jo suunnittelun alkumetreillä. Tilaajan ohjaus suunnitteluproses- 
sissa on riittävän jämäkkää ja keskustelevaa, mutta ei liian rajaavaa. 

Onnistuneessa suunnittelussa kaikki perustuu avoimeen ja osa- 
puolia arvostavaan vuorovaikutukseen. Yhteisymmärryksen mer- 
kitystä ei voi korostaa liikaa. Olennaista on, että toimeksiantaja ja 
suunnittelija ovat ”samalla puolella? toisiaan tukien. Erityisen tär- 
keää on ymmärtää paikalliset olosuhteet ja suunnitteluympäristön 
lähtökohdat. Oivaltava suunnittelija ymmärtää suunnittelun eri 
osapuolten näkemykset ja pystyy puolueettomasti tarkastelemaan 
niitä. Sosiaalisista taidoista, tilannetajusta ja jopa empatiakyvystä 
on suunnittelijalle hyötyä! Hyvässä suunnitteluprosessissa laadi- 
taan vuorovaikutusta koskeva suunnitelma ja varataan riittävästi 
resursseja keskusteluihin ja osallistavien suunnittelumenetelmien 
hyödyntämiseen. 

Suunnitteluprosessi on onnistunut myös silloin, kun lopputulos 
tukee toimeksiantajan ja suunnittelijan arvopäämääriä ja on eetti- 
sesti kestävällä pohjalla. Suunnittelijalla on oltava ammattietiikkaa 
toteuttaa suunnittelua ristipaineista huolimatta kestävällä ja vastuul- 
lisella tavalla. Onnistuneessa suunnitteluprosessissa lopputulos ei 
voi olla ristiriidassa suunnittelijan oman arvomaailman kanssa, eikä 
prosessin liian vahva ulkoinen ohjaaminen yleensä johdakaan toi- 
vottuun tulokseen. Toimintaympäristön, suunnittelun osapuolten 
ja paikallisuuden näkökulmista onnistuneessa prosessissa toteutuu 
sosiaalinen hyväksyttävyys: esimerkiksi suunnittelukohteessa tai sen 
lähistöllä asuvat kokevat suunnittelun parantavan heidän elämän- 
laatuaan, tai he ainakin hyväksyvät suunnitteluratkaisut. 

Silloin kun kaikki menee kuin Strömsössä ovat sekä toimeksian- 
taja, suunnittelun muut osapuolet että suunnittelutiimi tyytyväisiä 
lopputulokseen. On saatu yhdessä aikaiseksi jotakin merkittävää ja 
enemmän, mitä suunnitteluprosessin alussa uskallettiin edes toivoa. 
Suunnittelu tuntuu projektin johtavasta suunnittelijasta ja hänen 
työtovereistaan mielekkäältä ja motivoivalta. Projektissa on pysyt- 
ty aikataulussa, suunnittelu on ollut taloudellisesti kannattavaa ja 
laadulliset tavoitteet ovat ylittyneet. Toimintaympäristö on suun- 
nittelun kautta parantunut ja suunnittelusta aiheutuneet positiivi- 
set vaikutukset voivat olla niin sosiaalisia, ekologisia kuin taloudel- 
lisia. Maailma on hieman parantunut hyvän suunnittelun kautta. 


Rutiinisuoritus 


Useimmiten suunnittelu ei ole glooriaa keräävä prosessi eikä myös- 
kään totaalinen katastrofi, vaan jotakin siltä väliltä. Kokemus 
suunnittelutyöstä ja asiantuntemuksen karttuminen synnyttävät 
itseluottamusta ja osaamista, joilla suunnitteluprosessi vedetään 
läpi rutiinilla. Toteutustavat ovat tuttuja ja kokeneen tiimin kans- 
sa vastaavia suunnitteluhankkeita on toteutettu jo aikaisemmin. 
Usein myös suunnittelun toimeksiantajaan on jo vakiintuneet suh- 
teet ja aiemmin on ehkä toimittu yhdessä vastaavissa hankkeissa. 

Suunnitteluprosessissa ei ole mitään uutta tai ihmeellistä, mikä voi 
myös hieman latistaa suunnittelumotivaatiota. 

Suunnitteluohjeet, vakiintuneet toimintatavat, lainsäädäntö 
ja projektihallinta ”arkipäiväistävät” suunnittelua ja lisäävät sen 
rutiininomaisuutta. Toisaalta ne tehostavat suunnitteluprosessia ja 
pitävät suunnittelun resurssit tasapainossa. Suunnittelu etenee alus- 
ta loppuun vakiintuneen kaavan mukaan ja toimeksiantaja saa sitä, 
mitä on tilannut. Suunnittelun laadulliset kriteerit ovat täyttyneet, 
mutta mitään mullistavaa ja erityistä ei ole saatu aikaiseksi. Suun- 
nittelun eri osapuolten keskuudessa ratkaisut eivät herätä isompia 
intohimoja. Lopputulos on ”ihan jees”. 


Lopuksi 


Suurin osa työstäni on samanlaista kuin viimeisessä tarinassa: hie- 
man rutiininomaista tekemistä. Jokainen suunnitteluprosessi on 
kuitenkin uniikki toimintaympäristöstä, kohteen sijainnista, toi- 
meksiantajan tavoitteista ja suunnittelijan omasta mielenkiinnos- 
ta riippuen. On täysin eri asia suunnitella Lahteen pyöräparkkeja 
kuin Lappiin uusia maastopyöräreittejä, vaikka suunnittelutiimi 
voi olla täysin sama. Suunnittelijalle tärkeä ominaisuus onkin kyky 
tunnistaa suunnittelun erilaisia lähtökohtia ja nähdä suunnittelun 
haasteet ja mahdollisuudet paikallisen silmin samalla, kun hän tuo 
suunnittelun prosessiin asiantuntijan näkemyksen. 

Itselleni motivaation ja kehittymisen kannalta on tärkeää säilyt- 
tää suunnittelussa tavoite korkeasta laadusta, vaikka toimeksianto 
olisi kuinka rutiininomainen ja tuttu. Laadukkaan lopputuloksen 
saavuttamisen kannalta riman tulisi aina olla riittävän korkealla. 
Omista suunnitteluperiaatteista ja suunnittelijan etiikasta kannat- 
taa pitää kiinni, vaikka se vaatiikin joskus pitkiä perusteluja. 

Suunnitteluprosessi ja suunnittelun lopputulos syntyvät aina vuo- 
rovaikutteisen prosessin ja monen tekijän summana. Kaikkeen ei 
suunnittelija voi vaikuttaa, mutta hyvällä ennakoinnilla ja suunnit- 
telun ohjelmoinnilla voidaan välttää moni sudenkuoppa. Siitäkin 

huolimatta yllatyksia voi tulla, ja nopea reagointikyky suunnitte- 
lutilanteissa on tärkeää. 

Hyvän suunnittelun avaimet ovat ennakoinnin ja valmistautumi- 
sen ohella riittävä tiedonkulku, vuorovaikutteisuus kaikissa suun- 
nitteluvaiheissa, palautteen kerääminen ja sen hyödyntäminen sekä 
kaikkien suunnitteluosapuolten kuuleminen tasa-arvoisesti. Suun- 
nittelija on useimmiten puolueeton ja ulkopuolinen asiantuntija, 
joka lähtökohtien ja tavoitteiden pohjalta esittää analyyseja, vaih- 
toehtoisia ehdotuksia ja lopulta konkreettisen ratkaisun. 

Suunnittelutyö myös uudistuu jatkuvasti. Teknisen suunnitte- 
lun rinnalla korostuvat nykyään entistä vahvemmin suunnittelun 
kokonaisvaikuttavuus sekä uudet näkökulmat matkailuun ja sen 
suunnitteluun. Suunnitteluun vaikuttavat joka puolella maailmaa 
yhä enenevissä määrin erityisesti ilmastonmuutos ja luonnon moni- 
muotoisuuden väheneminen sekä pyrkimys kestäviin, vastuullisiin 
ja paikalliset olosuhteet huomioon ottaviin ratkaisuihin. 

Matkailuliiketoiminta vaatii monentasoista suunnittelua. Suunnittelun 
reunaehtoja ovat muun muassa yrityksen resurssit, asiakkaiden tarpeet 
ja kilpaileva tarjonta. 

Liiketoiminnan suunnittelua ovat perinteisesti ohjanneet taloudelli- 
set arvot. Viime vuosina matkailuyrityksissä on kuitenkin alettu koros- 
taa yhäenemmän myös kestävyyttä, johon pyritään koko yhteiskunnan- 
kin tasolla. Käytännössä matkailuliiketoiminnan kestävä kehittäminen 
on keskittynyt pitkälti taloudelliseen ja ekologiseen kestävyyteen, kun 
taas sosiaalinen ja etenkin kulttuurinen kestävyys ovat jääneet vähem- 
mälle huomiolle. 

Kestävän matkailuliiketoiminnan tutkimuksessa erottuvat tutkimus- 
linjoina kestävien liiketoimintamallien, kestävän matkailuyrittäjyyden 
ja yhteiskuntavastuun tarkastelut. Suunnittelun näkökulma on aiem- 
min tehdyissä tutkimuksissa ollut vähäinen, eikä matkailuliiketoimin- 
nan kulttuuriseen kestävyyteen keskittyviä tutkimuksia juuri ole tehty. 

Uudeksi tutkimuslinjaksi on muotoutumassa kulttuurisensitiivisen 
matkailuliiketoiminnan tutkimus, joka tukee kulttuurisesti kestävän 
matkailuliiketoiminnan suunnittelua ja toteuttamista. Kulttuurisen- 
sitiivisen matkailuliiketoiminnan suunnittelussa paikallisten ihmisten 
oikeudet ja osallistumismahdollisuudet toteutuvat ja paikallisten kult- 
tuurien erityispiirteet huomioidaan. 

Suomessa etenkin saamelaisten oikeuksien toteutumisessa ja saa- 
melaiskulttuurien erityispiirteiden huomioimisessa tarvitaan lisää 
kulttuurisensitiivisyyttä. Kulttuurisensitiivisen matkailuliiketoiminnan 
suunnittelussa tärkeitä työkaluja ovat yhteistyö paikallisten ihmisten 
kanssa sekä autenttisuuden huomioiminen. 

Johdanto matkailuliiketoiminnan suunnitteluun 


Puhelin soi. Soittaja on keskieurooppalainen yrittäjä. Hänellä on 
Ruotsissa menestyvä matkailuyritys, ja nyt hän haluaisi laajentaa 
yrityksensä toimintaa Suomeen. Hänellä on sen vuoksi parhaillaan 
käynnissä tontti- ja rakennuslupaneuvottelut Suomen Lapissa si- 
jaitsevan kunnan kanssa. Yrityksen asiakkaat ovat pääosin keski- 
eurooppalaisia. Ruotsissa yritys tekee yhteistyötä paikallisen saa- 
melaisen yrittäjän kanssa, joka vie yrityksen asiakkaita opastetuille 
retkille luontoon. Asiakkaat ovat olleet tyytyväisiä. Keskieuroop- 
palainen yrittäjä on huomannut, että yhteistyö saamelaisyrittäjän 
kanssa on hänelle taloudellisesti tuottoisaa, ja siksi hän haluaisi tuo- 
da saamelaista kulttuuria asiakkailleen esille myös Suomessa. Hän 
haluaa tehdä tämän kestävästi ja tarvitsee siihen apua. 

Kerron, että Suomessa Saamenmaa ei ulotu yhtä etelään kuin 
Ruotsissa. Kunta, johon hän suunnittelee yrityksensä Suomessa tu- 
levan, on saamelaisten kotiseutualueen ulkopuolella, eikä kunnassa 
ole yhtään saamelaista matkailuyritystä. Ehdotan, että hän tekisi asi- 
akkaidensa kanssa retkiä pohjoisempana sijaitseviin saamelaisyri- 
tyksiin. Hän ei kuitenkaan pidä ideaa toteuttamiskelpoisena, kos- 
ka ajomatkaa tulee kumpaankin suuntaan useita tunteja. Seuraava 
ehdotukseni on, että hän veisi asiakkaansa paikalliselle porotilalle. 
Päinvastoin kuin Ruotsissa, Suomessa poronhoito ei ole vain saame- 
laisten elinkeino. Kunnassa, johon hänen yrityksensä on tulossa, on 
paljon poroja, ja joku porotiloista voisi olla halukas yhteistyöhön. 

Kerron, että myös kalastus on ollut kunnassa perinteisesti tär- 
keä toimeentulon lähde. Voisiko hän sopia jonkun paikallisen ka- 
lastajan kanssa, että tämä veisi hänen asiakkaitaan kalaan, kertoisi 
vanhoista perinteisistä kalastustavoista ja kalastuksesta nykyelinkei- 
nona sekä valmistaisi asiakkaiden kanssa ulkona tulilla perinteistä 
paikallista kalaruokaa näiden pyytämistä kaloista? Kehotan häntä 
kysymään kunnasta, millaisia paikallisia yrityksiä siellä toimii, ja 
keskustelemaan yhteistyömahdollisuuksista heidän kanssaan. Yrit- 
täjä kiittää, ja puhelu päättyy. Jään miettimään, mitähän hän tulee 


276 


https://doi.org/10.21435/tl.283 


6 KULTTUURISENSITIIVISYYDEN PAIKALLISET KAYTANNOT 


tekemään. Erityisesti pohdin sitä, kumpi hänelle on tärkeämpää, 
mahdollisimman suuren rahamäärän saaminen vai kestävyys. Vai 
voiko molemmat saavuttaa yhtä aikaa? 


Kestävyydellä tarkoitetaan Bruntlandin komission (World Commission 
on Environment and Development 1987, 24) kestävän kehityksen määri- 
telmään nojaten nykyhetken tarpeiden tyydyttämistä viemättä tulevilta 
sukupolvilta mahdollisuutta tyydyttää omat tarpeensa. Tarpeita nähdään 
tässä yhteydessä olevan paitsi ihmisillä myös kaikilla muilla maapallon 
eliöillä (ks. Kortetmäki ym. 2021). 


Toivon, että yrittäjä ei päädy samaan ratkaisuun kuin moni muu 
yrittäjä ennen häntä, eli palkkaamaan jotakuta suomalaista esittä- 
mään asiakkailleen saamelaista, ottamaan myyntiin kaukomailla 
valmistettuja saamelaisia käsitöitä jäljitteleviä matkamuistoja tai 
vaikkapa ripustamaan ravintolansa kattoon noitarumpuja ja muu- 
ta saamelaisen näköistä rekvisiittaa. Lähetän hänelle linkin Saame- 
laiskäräjien (2018) matkailuyrityksille laatimiin eettisiin ohjeisiin. 
Muistutan häntä samalla vielä siitä, että kestävä tapa toimia on se, 
että saamelaiset itse kertovat kulttuuristaan ja saavat myös siitä ker- 
tyvän taloudellisen hyödyn itselleen. 

Kuten yrittäjän puhelu osoittaa, matkailuliiketoimintaa täytyy 
suunnitella. Suunnittelu kohdistuu sellaisiin kysymyksiin kuin mitä 
yritys myy ja tuottaa, miksi, kenelle, miten, missä ja millä hinnalla. 


Matkailuliiketoiminnalla tarkoitetaan tässä luvussa tavaroiden ja pal- 
veluiden — eli tuotteiden — tuottamista ja myymistä matkailijoille joko 
suoraan tai jonkin toisen yrityksen kautta. 


Suunnittelulla tarkoitetaan tässä luvussa toiminnan etukäteistä tietoista 
ja tavoitteellista hahmottamista, joka voi vaihdella yleisestä yksityiskoh- 


taiseen (ks. Minzberg 1996, 10-11). 


Matkailuliiketoiminnan suunnittelussa on otettava huomioon, mitä 
asiakkaat haluavat ja mistä he ovat valmiita maksamaan, mitä kil- 
pailijat tarjoavat ja mitkä ovat yrityksen taloudelliset, henkilö- ja 

muut resurssit. Matkailuyritysten koot vaihtelevat paljon. Pienim- 
millään kyse on yhden hengen yrityksestä, jossa yrittäjä on yhtä 
aikaa yrityksen omistaja, johtaja ja ainoa työntekijä. Toisessa ää- 
ripäässä ovat suuret monikansalliset konsernit, joilla on tuhansia 
työntekijöitä ja toimintaa useissa maissa. Matkailuliiketoiminnan 
suunnittelukäytännöt ovat näin ollen monenlaisia. Tässä luvussa 
liiketoiminnan suunnittelijoiksi ajatellaan yrittäjät ja muut yritys- 
ten johtotehtävissä toimivat. Suunnitteluun voi eriasteisesti osal- 
listua myös muita tahoja, kuten yrityksen muuta henkilökuntaa, 
ulkopuolisia asiantuntijoita tai yhteistyökumppaneita. 

Jos matkailuliiketoiminnan tavoitteena on kestävyys, on suun- 
nittelussa otettava huomioon myös, millaisia vaikutuksia liiketoi- 
minnalla on luontoon ja muuhun ympäristöön, ihmisiin ja heidän 
kulttuureihinsa. 


Kulttuurilla tarkoitetaan tässä luvussa tietyn ihmisyhteisön jakamaa 
elämäntapaa ja siihen liittyviä aineellisia ja aineettomia elementtejä (ks. 
Hall [1995] 2003a, [2000] 2003b; Hannerz [1999] 2003). 


Keskityn käsillä olevassa luvussa tarkastelemaan erityisesti sitä, 
kuinka matkailuliiketoimintaa voisi suunnitella niin, että se olisi 
kestävää paikallisten kulttuurien näkökulmasta. Tarkoitan paikal- 
lisilla ihmisillä tässä luvussa kaikki ihmisiä, jotka asuvat tietyssä 
paikassa, esimerkiksi kylässä, kunnassa, kaupunginosassa tai kau- 
pungissa, ja paikallisilla kulttuureilla kulttuureja, joita he kyseises- 
sä paikassa elävät. Myös alkuperäiskansakulttuurit ovat paikallisia 
kulttuureja (ks. Matunga 2013). Samalla alkuperäiskansat ovat kui- 
tenkin myös kansoja, joilla on kansainvälisesti tunnustettuja erityi- 
siä oikeuksia, jotka kestävässä matkailuliiketoiminnan suunnitte- 
lussa on otettava huomioon (ks. Pacific Asia Indigenous Tourism 
Conference 2012; Yhdistyneet Kansakunnat 2007). 

Matkailuliiketoimintaa ohjaavat arvopäämäärät 


Liiketoiminta on taloudellista toimintaa, jonka jatkumisen vähim- 
mäisedellytyksenä on se, että toiminnan rahalliset tuotot ovat vähin- 
tään yhtä suuret kuin toiminnasta aiheutuvat kulut. Kannattavaksi 
liiketoiminta katsotaan, kun tuotot ovat suuremmat kuin kulut eli 
yritys tuottaa voittoa. 

Perinteisesti liiketoiminnassa on tavoiteltu mahdollisimman 
suurta voittoa yrityksen omistajalle tai omistajille, mihin on pyrit- 
ty erilaisin strategioin. Usein tähän on liittynyt liiketoiminnan kas- 
vattaminen markkinalähtöisin keinoin (Ateljevic & Doorne 2000, 
386; ks. myös Pesonen 2017), esimerkiksi tarjoamalla asiakkaille 
heidän haluamiaan tuotteita. Näin toimivia yrityksiä on matkailu- 
alalla edelleen paljon (ks. Gössling, Scott & Hall 2020, 13—14; Saari- 
nen 2021). Tällöin toiminnan arvopäämääränä on maksimaalinen 
taloudellinen vauraus ja sen avulla saavutettavat asiat. Länsimai- 
sessa politiikassa kehitykseksi onkin pitkään katsottu nimenomaan 
taloudellinen kasvu (ks. Ateljevic & Doorne 2000, 386; Higgins- 
Desbiolles ym. 2019). 

Juuri matkailuliiketoiminnan kasvu on monesti paikallisten 
kulttuurien kannalta ongelmallista, sillä yleensä se tarkoittaa suu- 
rempia matkailijamääriä ja eri alueiden suurempaa matkailu- 
käyttöä sekä näihin liittyviä mahdollisia erilaisia häiriötekijöitä. 
Paikallisten ihmisten ja yritysten kapasiteetti ei välttämättä enää 
riitä matkailijoiden palvelemiseen, jolloin alueelle tulee ulkopuo- 
lisia yrittäjiä ja työntekijöitä. He eivät useinkaan tunne paikallisia 
kulttuureja eivätkä välttämättä näe tarpeelliseksi tunteakaan, mi- 
kä voi edelleen lisätä ongelmia. (Ks. Butler 1980; Ilola 2013; Kuga- 
piym. 2020.) Paikallisten kulttuurien kannalta tällainen kehitys ei 
monestikaan ole kestävää. Ääritapauksessa ne voivat syrjäytyä tai 
muuttua kokonaan toisiksi vastoin paikallisten ihmisten tahtoa. 
Matkailuliiketoiminnan kasvu ei yleensä ole kestävää myöskään 
luonnon kannalta, ja matkailijatkin voivat kokea siitä aiheutuneet 
muutokset kielteisinä. 

Kulttuurinen kestävyys tarkoittaa kulttuurien siirtymistä seuraaville 
sukupolville (ks. Soini & Birkenland 2014, 216-219). 


Tutkimusten mukaan matkailualalla on eri puolilla maailmaa kui- 
tenkin myös yrittäjiä, jotka tavoittelevat jotakin muuta kuin liike- 
toimintansa kasvua ja mahdollisimman suurta taloudellista voittoa. 
Yleensä kyse on pienistä yrityksistä, joita on matkailualalla sekä 
Suomessa että muissa maissa paljon. Puhutaan muun muassa kes- 
tävistä liiketoimintamalleista, joissa korostuvat paikalliset sosiaa- 
liset, kulttuuriset ja ympäristölliset suhteet sekä elämäntapayrittä- 
jyydestä. (Ks. Ateljevic & Doorne 2000; Dias ym. 2020; King, Breen 
& Whitelaw 2014; Reijonen 2020.) 


Liiketoimintamallilla tarkoitetaan käsitteellistä viitekehystä, jonka avulla 
liiketoimintaa voidaan suunnitella ja analysoida. Perinteisesti liiketoi- 
mintamalleissa on keskitytty tarkastelemaan, kuinka yritys tuottaa ar- 
voa eli hyötyä asiakkailleen ja omistajilleen. (Reinhold, Zach & Krizaj 
2017; 2019.) 


Kestävässä liiketoimintamallissa yrityksen tulee asiakkaiden ja omista- 
jien lisäksi tuottaa arvoa luonnolle ja/tai muille sidosryhmilleen, kuten 
paikallisille ihmisille (Bocken ym. 2014). 


Elämäntapayrittäjällä tarkoitetaan henkilöä, joka on ryhtynyt yrittäjäk- 
si voidakseen elää itselleen mieluisalla tavalla, esimerkiksi voidakseen 
asua itselleen tärkeässä paikassa tai voidakseen tehdä asioita, joista pi- 
tää, kuten vaikkapa liikkua luonnossa tai tehdä käsitöitä (ks. Ateljevic 
& Doorne 2000; Dias ym. 2020; Reijonen 2020). 


Elamantapayrittajiakin on monenlaisia. He liittävät yritykseensä 
erilaisia arvopäämääriä, joihin sisältyvät usein esimerkiksi elämän- 
laatu, paikallisuus, vastavuoroisuus, yhteistyö, tasa-arvoisuus, hen- 
kilökohtaisuus, luottamus, yhteisöllisyys, ekologisuus ja kestävyys. 
Myös heidän asiakkainaan olevilla matkailijoilla on todettu olevan 
samoja arvoja. (Ks. Ateljevic & Doorne 2000; Bredvol & Skälen 
2016; Dias ym. 2020; Reijonen 2020.) 

Kestävyydestä puhuminen on yleistynyt matkailussa ja sitä oh- 
jaavassa politiikassa viime vuosina huomattavasti. Kestävyydellä 

voidaan kuitenkin tarkoittaa monia eri asioita. Kun kestävästä ke- 
hityksestä alettiin 1980-luvulla puhua, sen nähtiin muodostuvan 
ekologisesta, taloudellisesta ja sosiaalisesta ”pilarista. Myöhemmin 
on alettu puhua pilarien sijaan ulottuvuuksista. Kulttuuri oli ja on 
usein edelleenkin osa kestävyyden sosiaalista ulottuvuutta, vaikka 
se on yritetty lisätä poliittishallinnollisiin kestävyyskeskusteluihin 
ja niiden ohjaamiin käytäntöihin omaksi neljänneksi ulottuvuu- 
dekseen. (Ks. Dangi & Jamal 2016, 3-9, 12-16; Donohoe 2011, 42; 
Hawkes 2001; Soini & Birkenland 2014, 213—215; Soini & Dessein 
2016; Kyyrö ym. 2020, 37-39.) 

Sekä kestävän kehityksen että kestävän matkailun tavoittelussa 
on pitkään painotettu ekologista kestävyyttä. Edelleenkin globaa- 
li, planetaaristen resurssien kestävyys on molemmissa keskeistä. 
(Dangi & Jamal 2016; ks. Saarinen 2021, 4-5.) 


Kestävällä matkailulla tarkoitetaan edellä esitettyä kestävyyden määri- 
telmää seuraten matkailua, joka tyydyttää nykyhetken tarpeet viemättä 
tulevilta ihmisten ja muiden eliöiden sukupolvilta mahdollisuutta tyy- 
dyttää omat tarpeensa (ks. Dangi & Jamal 2016, 4-5; Saarinen 2021, 2-3; 
Tervo-Kankare 2017; Veijola & Kyyrö 2020, 18—23). 


Kulttuuri onkin käytännön kehittämistoimissa monesti jäänyt 
paitsi talouden, myös ympäristön jalkoihin. Kestävän kehityksen 
saavuttaminen vaatii kuitenkin monimutkaisiin kulttuurisiin jär- 
jestelmiin sopeutumista sekä niiden suojelemista. (Donohoe 2011, 
42; ks. Dangi & Jamal 2016, 8; Soini & Dessein 2016; Unesco 2013.) 
Paikallisiin kulttuureihin onkin alettu kiinnittää vähitellen enem- 
män huomiota matkailun kehittämisessä (Dangi & Jamal 2016, 21). 


Kulttuurisesti kestävällä matkailulla tarkoitetaan matkailua, joka tukee 
kulttuurien säilymistä ja omaehtoista kehittymistä ja näin omalta osal- 
taan mahdollistaa niiden siirtymisen seuraaville sukupolville (ks. Scher- 
rer 2020; Soini & Birkenland 2014, 216-219; Swanson & DeVereaux 2017). 


Kestävän matkailun ohella puhutaan myös vastuullisesta matkai- 
lusta, jolle kestävän matkailun tapaan on esitetty paljon erilaisia 
määritelmiä. 

Vastuullisella matkailulla tarkoitetaan, että matkailuyrityksillä, matkai- 
lijoilla ja muilla matkailun osapuolilla on eettinen ja moraalinen vastuu 
sekä kyky omalla toiminnallaan muuttaa matkailua kestävämmäksi - 
vastuullisuus siis johtaa kestävyyteen. (Ks. Garcia-Rosell 2017; Saarinen 
2021; Veijola, Ilola & Edelheim 2013, 21-24.) 


Kansainvälisillä poliittisilla areenoilla, kuten YK:n alaisessa Maail- 
man Matkailujärjestössä (UNWTO) sekä Maailmanpankissa, mat- 
kailuyritykset nähdään yhä useammin vastuunkantajina eri kes- 
tävyystavoitteiden saavuttamisessa, mutta niiden vastuullisuus ei 
välttämättä ole riittävää. Syiksi tähän on esitetty muun muassa, 
etteivät ne ole valmiita rajoittamaan toimintansa kasvua tarpeeksi 
ja että kestävyyteen liittyy globaalin tason haasteita, joiden käsit- 
telyyn niillä on rajalliset mahdollisuudet. (Saarinen 2021; ks. myös 
Higgins-Desbiolles 2020; Kortetmäki ym. 2021; Rosato ym. 2021; 
Tervo-Kankare 2017, 238-240.) Kestävää matkailua ajavan politii- 
kan todellinen tavoite voi myös olla ainoastaan matkailuliiketoi- 
minnan jatkuminen tai kasvaminen, jolloin kestävyyden saavut- 
taminen on kyseenalaista (ks. Dangi & Jamal 2016, 8, 12-13, 16; 
Saarinen 2021, 2-3, 8). 

Viime kädessä niin poliitikot, matkailuyrittäjät ja monet paikal- 
liset kuin matkailijatkin tavoittelevat hyvinvointia. Mutta kenen ja 
millaista hyvinvointia — se vaihtelee. Tavoitellaanko esimerkiksi 
vain omien tai jollakin tietyllä tavalla rajatun ihmisjoukon kaikkien 
mahdollisten halujen tyydyttämistä vai kaikkien maailman ihmisten 
perustarpeiden tyydyttämistä sekä ei-inhimillisen maailman, ku- 
ten eläinten, kasvien, ekosysteemien ja maapallon elämää ylläpitä- 
vien prosessien tarpeisiin vastaamista? (Ks. Kortetmäki ym. 2021.) 

Omassa työssäni matkailun tutkijana ja opettajana kannan vas- 
tuuni matkailun kestävyyden edistämisestä. Päämääränäni on kes- 
tävä matkailu, joka kunnioittaa matkailukohteiden paikallisia ih- 
misiä ja huomioi heidän kulttuurinsa ja ympäristönsä sekä niissä 
elävät muut eliölajit. Tämän periaatteen mukaisesti myös matkailu- 
liiketoiminnan tulee olla kestävää. 

Matkailuliiketoiminnan tutkimuslinjoja 


Kulttuurisesti kestävää matkailuliiketoimintaa on tutkittu vähän. 
Kestävän matkailuliiketoiminnan tutkimus on keskittynyt kestä- 
vyyden muihin ulottuvuuksiin ja paljolti liiketoiminnan käytän- 
nön toteutusten tarkasteluun suunnittelun tutkimisen sijasta. Tä- 
män luvun kannalta kiinnostavimpia aiempia tutkimuslinjoja ovat 
kestävien liiketoimintamallien, kestävän matkailuyrittäjyyden sekä 
matkailuyritysten yhteiskuntavastuun tutkimus. Uudeksi tutkimus- 
näkökulmaksi on lisäksi muotoutumassa kulttuurisensitiivisen mat- 
kailuliiketoiminnan tutkimus. 


Kestävien liiketoimintamallien tutkimus 
Liiketaloustieteilijät ovat tutkineet eri toimialojen - myös mat- 
kailun — liiketoimintamalleja 2000-luvun alusta lähtien. Huomio 
alkoi 2010-luvulla kiinnittyä yhä enemmän kestäviin liiketoimin- 
tamalleihin, jotka on tutkimuksissa määritelty eri tavoin. Yhteistä 
määritelmille on kuitenkin keskittyminen arvon eli hyödyn tuotta- 
miseen. Liiketoimintamalli voidaan nähdä liiketoiminnan toteutta- 
missuunnitelmana, jossa kuvataan, mitä asiakkaat tarvitsevat sekä 
miten arvo tuotetaan ja toimitetaan heille (ks. Pesonen 2017, 126). 
Matkailututkimuksen piirissä liiketoimintamalli on kuitenkin 
yleensä nähty teoreettisena viitekehyksenä, jonka avulla tutkijat 
ovat analysoineet yritysten tosiasiallista liiketoimintaa. Tutkimusten 
avulla on pyritty ymmärtämään, kuinka liiketoimintaa matkailu- 
alalla harjoitetaan, ja kuinka sitä tulisi olosuhteiden muuttuessa 
muuttaa. Liiketoimintamalli voidaan ymmärtää myös yrittäjän tai 
yrityksen johtajan käsitykseksi yrityksen liiketoiminnasta tai työ- 
kaluksi, jolla liiketoimintaa voidaan suunnitella ja kehittää. Lisää 
tutkimusta tarvittaisiinkin siitä, miten matkailuyritysten johtajat 
käyttävät liiketoimintamallia työkaluna liiketoiminnan innovoin- 
nissa ja suunnittelussa. (Reinhold, Zach & Krizaj 2017; 2019.) 
Matkailuyritysten kestäviä liiketoimintamalleja tarkastelevissa 
tutkimuksissa on keskitytty erityisesti haasteisiin, joita tuo kestä- 
vyyden yhdistäminen liiketoimintamalleihin. Tutkimuksissa on 

tuotu esille yritysten tuottamaa arvoa seka luonnolle etta paikalli- 
sille ihmisille, mutta yleensä vain taloudellisen, ekologisen ja so- 
siaalisen kestävyyden näkökulmista. Kulttuuri on jäänyt monissa 
tutkimuksissa piiloon. (Ks. Reinhold, Zach & Krizaj 2017, 468-473; 
Scherrer 2020, 667.) 

Poikkeuksiakin löytyy. Matkailututkija Pascal Scherrerin (2020) 
näkemyksen mukaan kulttuurisesti kestävässä liiketoimintamallis- 
sa matkailuliiketoiminta palvelee kulttuuria. Hänen tutkimassaan 
Australian aboriginaalien liiketoimintamallissa matkailuliiketoi- 
minnan kulttuurille tuottama arvo tulee siitä, että matkailuyrityk- 
sessä työskentely antaa alkuperäiskansan nuorille mahdollisuuden 
palata asumaan syrjäisellä alueella sijaitseville perinteisille mailleen, 
joilla työllistymismahdollisuuksia on muuten vähän. Matkailutyös- 
sään he myös oppivat omasta kulttuuristaan lisää. Näin matkailu- 
liiketoiminta auttaa suojelemaan paikallista kulttuuria ja siirtämään 
sitä seuraavalle sukupolvelle. Samalla matkailijat saavat autenttisia 
kokemuksia kestävällä tavalla. 


Kestävän matkailuyrittäjyyden tutkimus 

Kestävän matkailuyrittäjyyden tutkimus on saanut alkunsa erilai- 
sista havaituista haittavaikutuksista, joita matkailulla on ja joihin 
kestävä matkailuyrittäjyys on nähty ratkaisuna. Tutkimuksen määrä 
on ollut kasvussa erityisesti viimeiset kymmenen vuotta, ja kestävää 
matkailuyrittäjyyttä on tarkasteltu monista eri näkökulmista. Tutki- 
joita ovat kiinnostaneet esimerkiksi innovointi sekä sosiaalinen yrit- 
täjyys. (Andrade-Valbuena, Baier-Fuentes & Gaviria-Marin 2022.) 


Sosiaalinen yrittäjyys tarkoittaa yrittäjyyttä, jossa liiketoiminnasta saa- 
tava voitto käytetään sosiaalisten ongelmien lieventämiseen, kuten pai- 
kallisten vähävaraisten syrjäytyneiden nuorten opiskelun mahdollista- 
miseen (Aguino 2022). 


Myös matkailun elämäntapayrittäjyyden tutkimus kuuluu osittain 
tähän tutkimuslinjaan (esim. Cunha, Kastenholz & Carneiro 2020; 
Dias ym. 2020). Kulttuurinen kestävyys ei kuitenkaan ole ollut sen 
keskeinen tutkimuskohde. Vain matkailututkija Kristen Swansonin 

ja kulttuurihallinnon tutkija Constance DeVereaux'n (2017) tutki- 
mus keskittyy nimenomaisesti kulttuurisesti kestävään matkailu- 
yrittäjyyteen. 

Swanson ja DeVereaux (2017) kuvaavat kulttuurisesti kestävää 
matkailuyrittäjyyttä kahden tapaustutkimuksen pohjalta. Toinen 
koskee Hopi-kansaa ja toinen Arizonassa sijaitsevaa Arcosantin 
kokeellista ekologista kaupunkia. Heidän mukaansa kulttuurisesti 
kestävä matkailuyrittäjyys ylläpitää ja edistää paikallisen kulttuuri- 
yhteisön arvoja ja perinteitä tuottaen yhteisölle hyötyjä, jotka se on 
itse määritellyt omista tarpeistaan käsin. Päätöksenteko perustuu 
paikallisen kulttuurin arvoihin, ja kulttuurin ylläpitäminen ja siir- 
täminen seuraavalle sukupolvelle ovat tärkeämpiä intressejä kuin 
taloudellinen voitto. Lisäksi autenttisuus on kulttuurisesti kestä- 
vässä matkailuyrittämisessä merkityksellistä sekä matkailijoille et- 
tä paikalliselle yhteisölle. 

Swansonin ja DeVereaux'n (2017) kuvauksessa on paljon yhtymä- 
kohtia Scherrerin (2020) esittämän liiketoimintamallin kanssa. Se- 
kä Swanson ja DeVereaux (2017) että Scherrer (2020) tuovat lisäk- 
si esille, että vaikka heidän tutkimissaan yrityksissä liiketoimintaa 
harjoitetaan kulttuuri edellä, niissä pyritään myös taloudelliseen, 
ekologiseen ja sosiaaliseen kestävyyteen. Tärkeää on saavuttaa 
liiketoiminnassa tasapaino kestävyyden eri ulottuvuuksien välille. 


Matkailuyritysten yhteiskuntavastuun tutkimus 
Matkailuyritysten yhteiskuntavastuuta on tutkittu huomattavas- 
ti enemmän kuin matkailuyritysten kestäviä liiketoimintamalleja. 


Yhteiskuntavastuulla tarkoitetaan yritysten eettistä ja moraalista vas- 
tuuta pitää huolta planeetasta, ihmisistä ja taloudestaan ja siten edistää 
kestävyyttä (ks. Garcia-Rosell 2017, 232; Madanaguli ym. 2021; Wut, Xu 
& Wong 2022). 


Myös tämä tutkimuslinja on saanut alkunsa 2000-luvulla. Kuten 
kestävyys, myös yhteiskuntavastuu jaetaan tutkimuksissa yleensä 
kolmeen osa-alueeseen, jotka ovat taloudellinen, ekologinen ja so- 
siaalinen. Vastuuta paikallisia kulttuureja kohtaan on tutkittu vain 

vahan. (Ks. Madanaguli ym. 2021; Wong, Kim & Lee 2022; Wut, 
Xu & Wong 2022.) 

Myöskään matkailuyritysten yhteiskuntavastuun suunnittelua ei 
ole tutkittu paljoa. Sen sijaan tutkijoita on kiinnostanut se, miten 
matkailuyritykset toteuttavat yhteiskuntavastuutaan käytännössä 
ja millaisia vaikutuksia niiden vastuullisuudella on. Kuitenkaan 
ensisijainen kiinnostuksen kohde ei ole ollut se, kuinka yritysten 
vastuullisuus on parantanut ympäristön tilaa tai paikallisten ih- 
misten hyvinvointia vaan se, miten vastuullisuus on vaikuttanut 
yritysten suoriutumiseen markkinoilla. Tutkimuksissa on käynyt 
muun muassa ilmi, että asiakkaat ja työntekijät odottavat mat- 
kailuyrityksiltä vastuullisuutta ja suhtautuvat siihen positiivisesti, 
joskin on myös yritysten vastuullisuuden epäilijöitä. Vastuullisuus 
vaikuttaa kuitenkin pääsääntöisesti myönteisesti matkailuyritysten 
maineeseen, brändiin ja taloudelliseen tulokseen, ja siitä on tullut 
keino kilpailla asiakkaista markkinoilla. (Ks. Madanaguli ym. 2021; 
Wong, Kim & Lee 2022; Wut, Xu & Wong 2022.) 

Matkailuyritysten yhteiskuntavastuun tutkimuksista saa helposti 
käsityksen, etteivät yritykset ole kiinnostuneita muusta kuin oman 
taloudellisen voittonsa maksimoimisesta. Tulkinta ei ole välttämättä 
oikea. Tutkimuskohteet ovat tutkijoiden määrittelemiä, eivät yritys- 
ten. Ne riippuvat tutkijoiden arvoista ja mielenkiinnon kohteista, 
joita ohjaa muun muassa heidän tieteenalansa. Matkailuyritysten 
yhteiskuntavastuuta ei ole tutkittu pelkästään liiketaloustieteissä 
(ks. Madanaguli ym. 2021, 4-5), mutta niiden vaikutus näkyy sel- 
keästi siinä, mihin tutkimus on keskittynyt. 


Kulttuurisensitiivisen matkailuliiketoiminnan tutkimus 

Sensitiivisyys on aiemmassa matkailututkimuksessa tarkoittanut en- 
nen muuta haavoittuvaisuutta tai kykyä. Haavoittuvaisuus on mer- 
kinnyt suojelua vaativaa uhattuna olemista, ja tarkastelun kohtee- 
na on ollut sensitiivinen kulttuuri tai luonto. Kykynä sensitiivisyys 
on puolestaan ollut asenne, taito tai muu ominaisuus, jonka toisia 
kohtaan ymmärrystä ja huolenpitoa osoittava yksilö voi saavuttaa. 


286 


https://doi.org/10.21435/tl.283 


6 KULTTUURISENSITIIVISYYDEN PAIKALLISET KAYTANNOT 


On siis tarkasteltu sensitiivistä henkilöä. (Ks. Viken, Höckert & 
Grimwood 2021, 2-3.) 

Kulttuurisensitiivisyyden käsitettä on matkailututkimuksessa 
käytetty vähän, mutta sitä hyödyntävää tutkimuskirjallisuutta löytyy 
laajasti kasvatukseen, sosiaalityöhön ja terveydenhoitoon liittyen 
(ks. Hurst ym. 2021, 505, 510-511; Olsen ym. 2019, 16-17; Resnicow 
ym. 1999; Saari ym. 2020; Viken, Höckert & Grimwood 2021, 1-3). 


Kulttuurisensitiivisyydellä tarkoitetaan kulttuurisen moninaisuuden 
tunnustamista (recognition) (ks. Bennett 1986; Viken, Höckert & Grim- 
wood 2021). 


Kulttuurisensitiivisyys on sisältynyt kestävän ja vastuullisen mat- 
kailun määrittelyihin alusta alkaen (ks. Dangi & Jamal 2016; Inter- 
national Conference on Responsible Tourism in Destinations 2002; 
UNWTO 1999; Veijola, Ilola & Edelheim 2013, 21-22), mutta ilman 
selkeää käsitteellistämistä tai teoreettista taustaa. Viime vuosina 
matkailututkijat ovat kuitenkin alkaneet enenevässä määrin tut- 
kia käsitettä, joten kestävän matkailuliiketoiminnan tuoreimmak- 
si tutkimuslinjaksi onkin muodostumassa kulttuurisensitiivisen 
matkailuliiketoiminnan tutkimus. 

Kulttuurisensitiivisestä matkailuliiketoiminnasta tehdyt tut- 
kimukset voi jakaa kahteen ryhmään. Ensimmäinen tarkastelee 
matkailuyritysten työntekijöiden kulttuurisensitiivisyyttä toisista 
kulttuureista tulevia matkailijoita kohtaan. Toinen tutkii matkailu- 
yrittäjien ja matkailuyritysten työntekijöiden kulttuurisensitiivi- 
syyttä matkailukohteiden alkuperäiskansa- ja muita paikallisia 
kulttuureja kohtaan. (Ks. Saari ym. 2020, 98-101; Viken, Höckert 
& Grimwood 2021, 2-3.) 

Tämän luvun kannalta oleellisempi on jälkimmäinen lähesty- 
mistapa. Siinä tarkastellaan kulttuurisensitiivisen matkailuliike- 
toiminnan haasteita ja mahdollisuuksia, pyritään määrittelemään, 
mitä kulttuurisensitiivisyys matkailuliiketoiminnassa tarkoittaa se- 
kä avataan käsitteen ulottuvuuksia (ks. Donohoe 2011; Hurst ym. 
2021; Olsen ym. 2019; Saari ym. 2020; Viken, Höckert & Grimwood 

2021). Koska kestävä matkailu edellyttää ylipäätään, että matkailu- 
yrityksissä huomioidaan niiden toiminnan kulttuurinen konteks- 
ti (ks. Donohoe 2011, 39-42; Saari ym. 2020, 101; Soini & Dessein 
2016), on kulttuurisensitiivisyyden ulottuvuuksiin syytä perehtyä 
tarkemmin. Olennaista on pohtia, kuinka kulttuurisensitiivistä 
matkailuliiketoimintaa suunnitellaan. Aiemmassa tutkimuksessa 
tätä ei ole vielä tehty. 


Kulttuurisensitiivisen matkailuliiketoiminnan 
suunnittelun ulottuvuudet 


Kulttuurisensitiivinen matkailuliiketoiminta vaatii suunnittelua. 
Suunnittelua varten tarvitaan puolestaan työkaluja, kuten teoreetti- 
sia viitekehyksiä, määritelmiä ja ohjeistuksia siitä, mikä on ja mikä 
ei ole kulttuurisensitiivistä matkailuliiketoimintaa. Lisäksi tarvitaan 
toimintaperiaatteita, hyviä käytäntöjä sekä arviointimenetelmiä ja 
-mittareita edistymisen mittaamiseen. (Ks. Donohoe 2011, 39, 43; 
ks. myös johdantoluku tässä kirjassa.) 

Rakennan seuraavaksi viitekehyksen kulttuurisensitiivisen mat- 
kailuliiketoiminnan suunnittelulle. Hyödynnän kulttuurienvälisen 
viestinnän tutkija Milton Bennettin (1986) kulttuurienvälisen sen- 
sitiivisyyden teoreettista mallia, kolmen matkailututkijan eli Arvid 
Vikenin, Emily Höckertin ja Bryan Grimwoodin (2021) teoreettis- 
ta mallia kulttuurisensitiivisyyden ulottuvuuksista arktisen alueen 
matkailussa sekä tunnusteoreettista keskustelua. Rakentamassani 
viitekehyksessä keskityn kulttuurisensitiivisyyteen paikallisia ih- 
misiä ja kulttuureja kohtaan. 

Bennettin (1986) malli kuvaa kulttuurienvälisen epäsensitiivisyy- 
den ja sensitiivisyyden tasoja. Se on tarkoitettu avuksi kulttuurien- 
välisen viestinnän opetuksen suunnitteluun. Mallissa kulttuurien- 
välisen epäsensitiivisyyden äärimmäisin, vahvin taso on kulttuurien 
erilaisuuden kieltäminen. Tätä lievempi epäsensitiivisyyden ta- 
so on kulttuurien erilaisuutta vastaan puolustautuminen ja lievin 

kulttuurien erilaisuuden merkityksen vahattely (ks. taulukko 1). 
(Ks. myös Bennett & Bennett 2004.) 

Kulttuurienvalinen sensitiivisyys puolestaan alkaa Bennettin 
mallissa rakentua sen hyväksymisestä, että kulttuurien välillä on pe- 
rustavanlaatuisia eroja, mutta mikään kulttuuri ei ole toista parempi 
tai huonompi. Hyväksyminen koostuu mallissa kulttuurien erilai- 
suuden tunnustamisesta ja kunnioittamisesta. Seuraavalla tasolla 
kulttuurienvälinen sensitiivisyys on myös oman ajattelun ja toimin- 
nan mukauttamista kulttuurisiin eroihin sopivaksi. Vahvimmalla 
tasolla tapahtuu lisäksi erilaisten kulttuurien yhdistäminen omaan 
identiteettiin ilman selkeää identifioitumista mihinkään yksittäiseen 
kulttuuriin (ks. taulukko 2). (Ks. myös Bennett & Bennett 2004.) 

Viken, Höckert ja Grimwood (2021) puolestaan määrittelevät 
kulttuurisensitiivisyyden subjektiiviseksi suuntautumiseksi toise- 
utta eli erilaisuutta kohtaan sekä valmiudeksi, jota voidaan kehit- 
tää pohtimalla omia ennakkoluuloja, normeja ja arvoja. He koros- 
tavat, että kulttuurisensitiivisyys määrittyy itsen ja toisen välisessä 
suhteessa tilanteisesti; se ei siis ole pysyvä ominaisuus. Heidän 
Bennetitin (1986) mallin pohjalta rakentamassaan mallissa kult- 
tuurista epäsensitiivisyyttä ovat assimilaatio, stereotypisointi ja 
kulttuurinen omiminen (ks. taulukko 1). Kulttuurisensitiivisyyt- 
tä puolestaan edustavat kulttuuristen erojen tunnustaminen ja 
kunnioittaminen sekä vastavuoroisuus (ks. taulukko 2). Näin myös 
tämä malli on kulttuurienvälisen sensitiivisyyden malli. Se on tar- 
koitettu viitekehykseksi matkailutuotteiden kehittämiselle sekä 
matkailussa tapahtuville kohtaamisille. 

Molemmissa malleissa kulttuurisensitiivisyys alkaa tunnus- 
tuksesta (recognition). Bennett (1986) ei kuitenkaan avaa tunnus- 
tuksen käsitettä lainkaan, kun taas Viken, Höckert ja Grimwood 
(2021) luettelevat, mitä tulisi tunnustaa — määrittelemättä kuiten- 
kaan itse tunnustuksen käsitettä (ks. taulukko 2). Tunnustusteorioi- 
ta on useita. Niihin pohjautuva tunnustamista koskeva keskustelu 
voidaan jakaa vastavuoroisuuden ja huomioimisen näkökulmiin. 
Ensin mainitussa tunnustus on vuorovaikutteinen suhde kahden 

Taulukko 1. Kulttuurienvälisen epäsensitiivisyyden jäsennykset. Lahde: 


luvun kirjoittaja. 


Kulttuurienvälisen 
epäsensitiivisyyden 


Kulttuurienvälisen 
epäsensitiivisyyden 


Kulttuurienvälisen 
epäsensitiivisyyden 


tasot (Bennett 1986) ulottuvuudet (Viken, muodot tunnustus- 
Höckert & Grimwood teoreettisessa viite- 
2021) kehyksessä 
Kulttuurien Assimilaatio: Epäkunnioitus: 
erilaisuuden tietyn kansan asemaa kaikille ihmisille 
kieltäminen: omana kulttuurisena tai kaikille tietyn 


henkilö on ollut 
vähän tai ei lainkaan 
tekemisissä toisten 
kulttuurien kanssa, 
hän tunnistaa 
kulttuurien välillä 
olevia eroja vain hyvin 
karkealla tasolla; 
äärimmäisessä 
tapauksessa toisien 
kulttuurien jäseniä 
pidetään ali-ihmisinä, 
jotka voidaan tuhota. 


ryhmänään 
heikennetään tai 

sen tällainen asema 
hävitetään kokonaan 
(Kuokkanen 2007). 


yhteiskunnan tai 
yhteisön jäsenille 
kuuluvien oikeuksien 
ottaminen pois tietyiltä 
ihmisiltä heidän 
kulttuurinsa takia; 
omien oikeuksien 
käyttäminen niin, 
että toisilta estyy 
heidän oikeuksiensa 
käyttäminen 

(ks. Honneth 1992; 
Särkelä 2020, 122, 
125; Yhdistyneet 
Kansakunnat 1948). 

Kulttuurien 
erilaisuutta vastaan 
puolustautuminen: 
henkilö tunnistaa 
kulttuurien välillä 
eroja ja kokee ne 
uhkaksi oman 
maailmankuvansa 
keskeisyydelle, 

hän puolustautuu 
niitä vastaan 
liittämällä kielteisiä 
ominaisuuksia toisten 
kulttuurien kaikkiin 
jäseniin (negatiivinen 
stereotypisointi) 

tai pitämällä omaa 
kulttuuriaan muita 


Kulttuurinen 
omiminen: 

tietyn kulttuurin 
jäsenet myyvät toisen 
kulttuurin tuotteita 
ilman kunnollista 
neuvottelua tämän 
kulttuurin jäsenten 
kanssa ja ilman 
kyseisen kulttuurisen 
ryhmän suostumusta 
(Hinch & Butler 2007; 
Comaroff & Comaroff 
2009). 


Tunnustuksen 
epäsuhta: 

vallitsevat kulttuuriset 
arvot asettavat jonkun 
kulttuurin jäsenet 
muita huonommiksi, 
poissuljetuiksi, 
näkymättömiksi tai 
muutoin vähemmän 
kuin täysivaltaisiksi 
kumppaneiksi 
sosiaalisessa 
vuorovaikutuksessa; 
keinona tässä voi olla 
esim. stereotypisointi 
tai toisen kulttuurin 
pelkistäminen 
resurssiksi 


parempana. (ks. Fraser 1998, 
7; 2003, 29; 2010; 
Huttunen 2020, 176; 
Kortetmäki 2020, 246). 
Kulttuurien Stereotypisointi: Huomioimattomuus: 
erilaisuuden ihmisiä luokitellaan tietyn kulttuurin 
merkityksen ryhmiin yli- erityispiirteitä ei 


vähättely: henkilö 
myöntää kulttuurien 
väliset erot ja sietää 
niitä mutta vähättelee 
niiden merkitystä 
korostamalla 
kulttuurien välisiä 
yhtäläisyyksiä; 

hän ajattelee kaikkien 
ihmisten olevan 
pohjimmiltaan 
samanlaisia kuin hän 
itse on. 


korostamalla heidän 
tyypillisiä piirteitään: 
tuloksena on 
epätarkkoja, liian 
yksinkertaistettuja 
yleistyksiä näistä 
ryhmistä 

(Lehtonen 2005). 


huomioida joko 
ollenkaan tai 
riittävästi niiden 
laatuun ja parhaaseen 
mahdolliseen 
huomioimiseen 
suhteutettuna tai 
yhtäläisen arvon 
myöntämisen mielessä 
(ks. Fraser 1998, 7; 
Kortetmäki 2020, 
240-241, 246; Laitinen 
2010). 

Taulukko 2. Kulttuurienvälisen sensitiivisyyden jäsennykset. Lähde: 


luvun kirjoittaja. 


henkilö hyväksyy, että 
kulttuurien välillä on 
perustavanlaatuisia 
eroja, mutta mikään 
kulttuuri ei ole toista 
parempi tai huonompi; 
koostuu kulttuurien 
erilaisuuden 
tunnustamisesta ja 
kunnioittamisesta. 


erilaisuuden ja 
moninaisuuden 
tunnustaminen; 
kaikkien ihmisten 
tunnustaminen 
samanarvoisiksi; 
historiallisten 
kontekstien, 
epätasa-arvoisten 
valtasuhteiden ja 
aiemmin vaiennettujen 
äänien tunnustaminen; 
mahdollisuus 
kyseenalaistaa, pohtia 
ja muuttaa omia tapoja 
olla ja tietää suhteessa 
toisiin; oman 
toiminnan seurausten 
tunnustaminen 
suhteessa toisiin. 


Kulttuurienvälisen Kulttuurienväli- Kulttuurienvälisen 
sensitiivisyyden tasot | sen sensitiivisyyden sensitiivisyyden 
(Bennett 1986) ulottuvuudet (Viken, muodot tunnustus- 
Höckert & Grimwood teoreettisessa viite- 
2021) kehyksessä 
Kulttuurien Toisen ja toiseuden Kunnioitus: 
erilaisuuden tunnustaminen: kaikkien ihmisten 
hyväksyminen: kulttuurien tunnustaminen 


olennaisilta 
ominaisuuksiltaan 
samanlaisiksi ja siksi 
yhdenvertaisiksi 
keskustelukumppa- 
neiksi, joilla on samat 
oikeudet ja velvollisuu- 
det yhteiskunnassa tai 
maailmassa; omien 
oikeuksien käyttämi- 
nen niin, että toisilta 
ei esty heidän oikeuk- 
siensa käyttäminen 
(ks. Hirvonen 2020, 14; 
Honneth 1992; Särkelä 
2020, 120-122; Yhdis- 
tyneet Kansakunnat 
1948). 


Kulttuurisiin eroihin 
mukautuminen: 
henkilö mukauttaa 
oman ajattelunsa 

ja toimintansa 
kulttuurisiin eroihin 
sopiviksi. 


Kunnioitus: 
kaikkien ihmisten 
kunnioittaminen 
samanarvoisina; 
molemminpuolinen 
kunnioitus. 


Vastavuoroinen 
tunnustus: tietyssä 
kulttuurissa vallitsevat 
arvot mahdollistavat 
eri toimijoiden 
osallistumisen 
sosiaaliseen elämään 
tasaveroisina 

(Fraser 2003, 29; 2010). 

Erilaisten kulttuurien 
yhdistaminen omaan 
identiteettiin: 
henkilö yhdistää 
identiteettiinsä 
piirteitä eri 
kulttuureista 

ilman selkeää 
identifioitumista 
mihinkään yksittäiseen 
kulttuuriin. 


Vastavuoroisuus: 
suhde, jossa 
molemmat osapuolet 
huolehtivat toistensa 
hyvinvoinnista; luo 
suhteen, joka tuottaa 
tunnepitoisia tai 
eettisiä arvoja, kuten 
ystävyys, luottamus ja 
molemminpuolinen 
ymmärrys 

(Höckert 2018; 
Kuokkanen 2007; 
Levinas 1969; Sabourin 
2013, 306). 


Huomioiminen: 
tietyn kulttuurin 
erityispiirteet 
huomioidaan 
riittävästi niiden 
laatuun ja parhaaseen 
mahdolliseen 
huomioimiseen 
suhteutettuna tai 
yhtäläisen arvon 
myöntämisen mielessä 
(ks. Kortetmäki 2020, 
240-241, 246; Laitinen 
2010). 

tunnustuksen antamiseen kykenevän henkilön eli persoonan vä- 
lillä. Toisessa tunnustuksen kohteena eli huomioituina voivat olla 
muutkin kuin ihmiset, esimerkiksi kulttuuri tai luonto. (Laitinen 
2010; ks. myös Kortetmäki 2020.) Avaan ensin vastavuoroisuuden 
näkökulmaa ja sitten huomioimisen. 

Filosofian tutkija Onni Hirvosen (2020, 11) mukaan vastavuo- 
roisella tunnustuksella tarkoitetaan suhdetta, jossa ”toiseen henki- 
löön suhtaudutaan merkityksellisenä vuorovaikutuskumppanina?” 
Suhde on molemminpuolinen, sillä jotta henkilö voisi kokea saa- 
neensa tunnustuksen, hänen täytyy tunnustaa tunnustajansa (ks. 
Laitinen 2010, 326-327) ja pitää häntä itselleen merkityksellisenä 
vuorovaikutuskumppanina. Esimerkiksi toisen henkilön mielipi- 
teiden ottaminen vakavasti on tunnustamista (Hirvonen 2020, 16). 
Niiden vähätteleminen tai pitäminen yhdentekevinä on puolestaan 
tunnustamatta jättämistä (ks. Kortetmäki 2020, 240). 

Eri tunnustusteorioissa on erilaisia vastavuoroisen tunnustuk- 
sen muotoja. Käsittelen tässä niistä kulttuurisensitiivisen matkailu- 
liiketoiminnan suunnittelun kannalta oleellisinta eli kunnioitusta. 
Tunnustusteorioissa kunnioitus on siis yleensä yksi tunnustuksen 
muoto (vrt. Bennet 1986; Viken, Höckert & Grimwood 2021). 

Tunnustusteoreettisessa keskustelussa viitataan usein sosiaali- 
filosofiin ja kriittiseen yhteiskuntateoreetikkoon Axel Honnethiin 
(1992), jonka tunnustusteoriassa kunnioitus tarkoittaa kaikkien 
ihmisten pitämistä olennaisilta ominaisuuksiltaan samanlaisina ja 
siksi yhdenvertaisina keskustelukumppaneina, joilla on keskenään 
samat oikeudet ja velvollisuudet yhteiskunnassa tai maailmassa 
(ks. Hirvonen 2020, 14; Särkelä 2020, 120-121). Oikeuksilla tar- 
koitetaan tällöin yleensä ihmisoikeuksia tai esimerkiksi Suomesta 
puhuttaessa perustuslaissa määriteltyjä jokaiselle ihmiselle kuulu- 
via perusoikeuksia. Kyse on näin ollen ihmisten yhtäläisen ihmis- 
arvon tunnustamisesta. (Hyvönen & Lahikainen 2020, 209-210; 
Niemi 2020; Turtiainen 2020.) 

Kunnioitukseen kuuluu myös se, että käyttää omia oikeuksiaan 
niin, ettei se estä toisia käyttämästä oikeuksiaan. Kunnioituksen 

vastakohdan halveksunnan muoto onkin oikeuksien pois ottami- 
nen. (Ks. Särkelä 2020, 122, 125; Yhdistyneet Kansakunnat 1948.) 

Paikallisiin kulttuureihin keskittyvän kulttuurisensitiivisen mat- 
kailuliiketoiminnan suunnittelussa honnethlaisittain ymmärretty 
kunnioitus tarkoittaa kaikkien paikallisten ihmisten yhtäläisten 
ihmis- ja perusoikeuksien toteutumisen huomioimista riippumat- 
ta siitä, mihin kulttuureihin he kuuluvat (ks. taulukot 1 ja 2). Näin 
ollen kulttuurisensitiivisen matkailuliiketoiminnan suunnittelun 
ensimmäinen ulottuvuus ovat paikallisten ihmisten oikeudet. Suo- 
messa jokaisen perusoikeuksiin kuuluu muun muassa oikeus omaan 
kulttuuriin (Suomen perustuslaki 1999). Se, miten paikalliset ih- 
miset oikeuksiaan käyttävät, on kulttuurisidonnaista (ks. Read & 
Grimwood 2021), mikä kulttuurisensitiivisen matkailuliiketoimin- 
nan suunnittelussa myös huomioidaan. 

Kriittinen feministiteoreetikko Nancy Fraser (2003, 29) näkee 
tunnustuksen kysymykseksi sosiaalisesta ja kulttuurisesta statuk- 
sesta. Vastavuoroinen tunnustus tapahtuu, kun tietyssä kulttuuris- 
sa vallitsevat institutionalisoituneet arvot mahdollistavat eri toi- 
mijoiden osallistumisen sosiaaliseen elämään tasaveroisina. Kun 
vallitsevat kulttuuriset arvot leimaavat jotkut toimijat esimerkiksi 
heidän kulttuurinsa takia huonommiksi, poissuljetuiksi, näkymät- 
tömiksi tai muutoin vähemmän kuin täysivaltaisiksi kumppaneiksi 
sosiaalisessa vuorovaikutuksessa, kyse on tunnustuksen epäsuhdasta 
(misrecognition). (Fraser 2003, 29; ks. myös Fraser 2010; Huttunen 
2020, 176; Kortetmäki 2020, 245-247; Viken, Höckert & Grimwood 
2021, 7.) Jos kaikki tunnustaisivat toisensa vastavuoroisesti, tulok- 
sena olisi kulttuurinen moninaisuus, jossa eri kulttuuriset ryhmät 
olisivat samanarvoisia ja kunnioittaisivat toisiaan vahvistaen sa- 
malla molemminpuolisesti toistensa erilaisuutta ( Young 2011, 163; 
ks. myös Fraser 2003, 7). 

Myös Fraserin vastavuoroisessa tunnustuksessa on kyse kunni- 
oituksesta, sillä siinä korostuvat kaikkien ihmisten samanarvoisuus 
ja yhdenvertaisuus. Fraser ei kuitenkaan puhu niinkään oikeuksis- 
ta vaan mahdollisuuksista osallistua. Ehdotankin mahdollisuutta 

osallistua kulttuurisensitiivisen matkailuliiketoiminnan toiseksi 
suunnittelu-ulottuvuudeksi niin, että suunnitteluun kutsutaan osal- 
listumaan ne paikalliset ihmiset, joiden kulttuureja liiketoiminnassa 
on tarkoitus hyödyntää tai joiden kulttuureihin liiketoiminta muu- 
ten vaikuttaa (ks. Brattland ym. 2020; Donohoe 2011, 37; Hurst ym. 
2021, 500, 507-510). Vastavuoroinen tunnustus tapahtuu ottamal- 
la heidän mielipiteensä suunnittelussa vakavasti. Tämä voi vaatia 
yrittäjältä ja muiltakin suunnitteluun osallistujilta itsetutkiskelua: 
sellaisten omien arvojen, asenteiden ja toimintatapojen tunnista- 
mista, jotka voivat estää toisten tunnustamisen, ja niistä pois pyr- 
kimistä (ks. Saari ym. 2020, 103; Viken, Höckert & Grimwood 2021, 
7). Taulukot 1 ja 2 voivat olla tässä työssä apuna. 

Alkuperäiskansojen kohdalla tarpeen voi olla myös kyseisten 
kansojen kulttuurien, maiden ja vesien pitkään jatkuneen omi- 
misen ja tuhoamisen myöntäminen ja lopettaminen, mikä pätee 
Suomessakin saamelaisia koskien. Esimerkiksi saamenpukuja on 
suomalaisessa matkailuliiketoiminnassa väärinkäytetty saamelaisia 
loukkaavalla tavalla jo pitkään, eikä heidän näkemyksiään ja mieli- 
piteitään ole otettu aina matkailuyrityksissä vakavasti. (Ks. Kugapi 
ym. 2020; Saamelaiskäräjät 2018; Saari ym. 2020; Viken, Höckert 
& Grimwood 2021, 7, 9.) 


Kulttuurinen omiminen tarkoittaa toisen kulttuurin elementtien otta- 
mista omaan käyttöön (ks. Young 2005, 135—136). 


Tunnustaminen voidaankin nähdä yhtäältä yleisenä kaikkien ih- 
misten kunnioittamisena ja toisaalta eri kulttuurien erityisyyden 
kunnioittamisena, jossa kunkin kulttuurin ja kulttuurisen ryh- 
män erityispiirteet otetaan huomioon yhtäläisesti yhtäläisen arvon 
myöntämisen mielessä (Kortetmäki 2020, 240-241, 246; ks. myös 
Laitinen 2020). Tässä yhteydessä voidaan tunnustuksena puhua 
myös riittävästä huomioimisesta, jossa huomioimisen laatu riip- 
puu siitä, millaista huomiointia huomioinnin kohteen — esimer- 
kiksi paikallisen kulttuurin - piirteet tai ominaisuudet vaativat, tai 
mikä on niihin nähden soveliasta huomioimista. Se voi tarkoittaa 

vaikkapa rauhaan jättämistä, säilyttämistä tai suojelua. Huomioin- 
nin riittävyyttä arvioidaan sen perusteella, mikä on paras mahdolli- 
nen saatavilla oleva huomiointi. (Ks. Laitinen 2010, 319-326.) Tämä 
on suoraan sovellettavissa myös matkailuliiketoiminnan suunnitte- 
luun, ja esitänkin paikallisten kulttuurien erityispiirteiden riittävää 
huomiointia kulttuurisensitiivisen matkailuliiketoiminnan suun- 
nittelun kolmanneksi ulottuvuudeksi. 

Parhaiten kulttuuriset erityispiirteet ja niiden riittävä huomiointi 
selviävät yhdessä paikallisten ihmisten kanssa suunniteltaessa, mikä 
on yhteydessä edellä käsittelemiini osallistumismahdollisuuksiin. 
Kaikki kolme esittämääni suunnittelu-ulottuvuutta — paikallisten 
ihmisten oikeudet, mahdollisuus osallistua ja paikallisten kulttuu- 
rien erityispiirteiden riittävä huomiointi — ovatkin yhteydessä toi- 
siinsa. Myös paikallisten oikeudet tulevat parhaiten tunnustetuiksi 
yhdessä suunnitellen. 

Kestävyyden kannalta on oleellista, että myös paikallinen luonto 
tunnustetaan huomioimalla suunnittelussa riittävästi sen erityis- 
piirteet (ks. Kortetmäki 2020). Tämä on tärkeää paikallisia kult- 
tuurejakin ajatellen, sillä niiden ja paikallisen luonnon välillä on 
vuorovaikutteinen suhde (ks. Hurst ym. 2021, 505-508). Kulttuuri- 
sensitiivisyys tarkoittaa, että matkailuliiketoimintaa suunniteltaessa 
paikalliset kulttuurit ja luonto eivät ole vain liiketoiminnan resurs- 
seja vaan jotakin, johon liiketoiminta sovitetaan. 

Kulttuurienvälisen sensitiivisyyden rinnalla kulttuurisensitii- 
visessä matkailuliiketoiminnan suunnittelussa tarvitaan kulttuu- 
rinsisäistä sensitiivisyyttä, josta on matkailututkimuksen piirissä 
kirjoitettu toistaiseksi vähän. Kulttuurienvälistä sensitiivisyyttä 
tarvitaan silloin, kun matkailuyrittäjä tai yrityksen työntekijät eivät 
ole paikallisia eikä paikallinen kulttuuri ole hänen tai heidän oma 
kulttuurinsa. Kulttuurienvälistä sensitiivisyyttä tarvitaan myös, jos 
paikallisia kulttuureja elää rinnakkain useampia, kuten Lapissa suo- 
malainen kulttuuri ja saamelaiset kulttuurit, ja näistä yksi on pai- 
kallisen yrittäjän ja paikallisten työntekijöiden kulttuuri ja muut 
toisten paikallisten kulttuureja. 

Kulttuurisensitiivisyys — kulttuurin sisäisenä - on matkailuyri- 
tyksissä kuitenkin tarpeen myös silloin, kun yrittäjä ja työntekijät 
ovat saman paikallisen kulttuurin edustajia kuin muut paikalliset, 
sillä suhde omaan kulttuuriin voi vaihdella yksilöstä toiseen (ks. 
Bennett 1986; Brattland ym. 2020, 29; Resnicow ym. 1999, 13—14). 
Oman kulttuuriyhteisön jäsenillä voi olla erilaisia näkemyksiä sii- 
tä, millainen matkailuliiketoiminta on soveliasta oman kulttuurin 
kannalta, ja kulttuurisensitiivisen matkailuliiketoiminnan suunnit- 
telussa myös nämä erilaiset näkemykset otetaan vakavasti. Edellä 
esitettyä voikin soveltaen hyödyntää myös kulttuurinsisäiseen sen- 
sitiivisyyteen. 


Kulttuurisensitiivisen matkailuliiketoiminnan 
suunnittelu käytännössä 


Olen yhdessä Kulttuurisensitiivinen matkailu arktisella alueella 
-tutkimusryhmäni kanssa hahmotellut kaksi kulttuurisensitiivi- 
sen matkailuliiketoiminnan toimintamallia, joita matkailuyrityk- 
set voivat käyttää apunaan suunnitellessaan liiketoimintaansa (ks. 
myös Ltithje, Höckert & Kugapi ilmestyy 2023). Molemmat edis- 
tävät paikallisten ihmisten ja heidän kulttuuriensa tunnustamista. 
Ensimmäinen on yhteistyön toimintamalli ja toinen autenttisuu- 
den toimintamalli (ks. kuviot 7 ja 8). Ne ovat myös yhdistettävissä. 

Yhteistyöllä (collaboration) tarkoitetaan prosessia, jossa tietyn 
ongelman eri tavoin näkevät ihmiset tutkivat eroavia näkemyksi- 
ään rakentavalla tavalla löytääkseen ratkaisun, jonka he kaikki voi- 
vat hyväksyä (Gray 1989, 1-5). Yhteistyö voidaan ymmärtää myös 
yhteiseksi päätöksenteoksi ja vallan jakamiseksi (Gray 1989, 227; 
Jamal & Getz 1995, 188). 

Autenttisuudella tarkoitetaan puolestaan aitoutta ja alkuperäi- 
syyttä. Tässä luvussa se ymmärretään sosiaalisesti ja kulttuurisesti 
rakentuvaksi eli se, mitä pidetään aitona tai alkuperäisenä, mää- 
rittyy ihmisten kesken puheissa ja teoissa (ks. Cohen 1988; Lüthje 
2017; Wang 1999). 

Yhteisty6n ja autenttisuuden toimintamallit perustuvat vuosina 
2019-2020 tehtyihin matkailuyrittajien ja muiden matkailutoimi- 
joiden haastatteluihin Suomen ja Ruotsin Lapissa, Pohjois-Norjassa 
sekä Grönlannissa. Haastattelut videoitiin, ja videot ovat osa mat- 
kailuyrittäjille suunnattua kulttuurisensitiivisen matkailuliiketoi- 
minnan kurssia (ks. Lapin yliopisto 2023). Haastateltuja oli yhteensä 
17. Heitä pyydettiin haastatteluissa kertomaan, mitä he ymmärtävät 
kulttuurisensitiivisen matkailuliiketoiminnan tarkoittavan ja an- 
tamaan siitä käytännön esimerkkejä. Eri kulttuureja edustaneiden 
haastateltujen vastaukset olivat hyvin samansuuntaisia. Tutkimus- 
ryhmäni ryhmitteli niitä ensin aineistolähtöisellä teemoittelulla, 
jonka jälkeen syvensin analyysiä käytäntöteoreetikkojen Elizabeth 
Shoven, Mika Pantzarin ja Matt Watsonin (2012) sosiaalisten käy- 
täntöjen teoriaan nojaten. Seuraavaksi esittelemäni toimintamallit 
ovat näiden kahden analyysikierroksen yhteistulos. 


Yhteistyön toimintamalli 

Haastateltavat puhuivat paljon matkailuliiketoiminnan suunnitte- 
lusta yhdessä paikallisten ihmisten kanssa. Kyse on paikallisten ih- 
misten tunnustamisesta: nämä ovat merkityksellisiä vuorovaikutus- 
kumppaneita, joiden mielipiteet ja oikeudet otetaan vakavasti (ks. 
Fraser 2003, 29; 2010; Hirvonen 2020, 11, 16; Särkelä 2020, 120-122). 
Tavoitteena on suunnitella liiketoiminta siten, ettei se häiritse pai- 
kallisia — suunnitella se siis paikalliseen elämään sopivaksi. Haasta- 
tellut matkailuyrittäjät esimerkiksi tarkistavat etukäteen paikallisil- 
ta ihmisiltä, ettei heidän suunnittelemansa matkailuliiketoiminta, 
vaikkapa siihen kuuluva rakentaminen tai luonnon käyttäminen, 
häiritse paikallisten elämää. He keskustelevat, neuvottelevat ja et- 
sivät ratkaisuja yhdessä heidän kanssaan. 

Molemminpuolinen kunnioitus sekä avoin keskustelu ja yhtey- 
denpito mahdollistavat toisen toiminnan huomioon ottamisen, on- 
gelmien ratkomisen ja tulevaisuuden eri kehittämisvaihtoehdoista 
neuvottelemisen (Kugapi ym. 2020, 10; Miller & de Bernardi 2020, 
20—24, 27). Kun matkailuliiketoiminnan suunnitteluun saadaan mu- 
kaan erilaisia paikallisia näkökulmia, on myös todennäköisempää, 

etta lopputulos tuo paremmin esiin paikallista kulttuurista kirjoa 
(Brattland ym. 2020, 18, 27). 

Haastatellut matkailuyrittäjät pyrkivät myös suunnittelemaan 
toimintaansa siten, että se hyödyttäisi mahdollisimman montaa 
paikallista ja vastaisi heidän tarpeitaan. He esimerkiksi suunnit- 
televat matkailupalveluita, joita voivat toteuttaa yhteistyössä mui- 
den paikallisten yrittäjien kanssa. Jopa koko matkailuliiketoimin- 
nan suunnittelun pohjaksi voidaan ottaa paikallisten tarpeet sen 
sijaan, että suunnittelu lähtisi asiakkaiden tarpeista, kuten yleensä 
tapana on. Tällaisessa yhteisökeskeisessä matkailun suunnittelussa 
asiakkaiksi etsitään sellaisia matkailijoita, joita paikalliset ihmiset 
haluavat vierailijoiksi omaan kotipaikkaansa. (Ks. Höckert 2018; 
Ren, Chimirri & Abildgaard 2020, 21, 26.) 


Yhteisökeskeisessä matkailun suunnittelussa etusijalle asetetaan paikal- 
listen tarpeet, etu ja hyvinvointi sen sijaan, että suunnittelun lähtökoh- 
tana olisivat asiakkaiden tarpeet tai yritysten tavoite tehdä voittoa (ks. 
Higgins-Desbiolles ym. 2019, 1936-1939; Higgins-Desbiolles 2020, —619; 
Higgins-Desbiolles & Bigby 2022, 2). 


Ajatuksena on, että kun matkailua kehitetään tietynlaiseksi, se 
houkuttelee asiakkaisiksi tietynlaisia matkailijoita (ks. Kugapi ym. 
2020, 24; Miller & de Bernardi 2020, 24). Suunnittelukäytännössä 
on paljon yhtymäkohtia edellä esiteltyyn Swansonin ja DeVereaux'n 
(2017) kulttuurisesti kestävään matkailuyrittäjyyteen, jossa lähtö- 
kohtana on kulttuuriyhteisön etu, sekä Scherrerin (2020) esittä- 
mään kulttuurisesti kestävään liiketoimintamalliin, jossa matkailu 
palvelee kulttuuria. 

Paikallisten osallistamisessa (ks. myös luku 5 vastuullisesta vuo- 
rovaikutteisuudesta tässä kirjassa) matkailuliiketoiminnan suunnit- 
teluun voidaan käyttää erilaisia menetelmiä, jotka edistävät osallis- 
tujien välistä kunnioitusta ja vastavuoroisuutta (ks. Li ym. 2023). 
Matkailuyrittäjä voi esimerkiksi merkitä karttaan yhdessä paikal- 
listen ihmisten kanssa paikat, joihin he eivät halua matkailijoita 
vietävän, sekä paikat, joihin heitä voi viedä. 

Pohjoisessa yhteistyötä tarvitaan erityisesti poronhoidon ja mat- 
kailun sopuisaan rinnakkaiseloon. Haastatellut matkailuyrittäjät 
esimerkiksi varmistavat päivittäin poromiehiltä etukäteen, ettei- 
vät heidän suunnittelemansa safarireitit häiritse poroja ja poron- 
hoitotöitä (ks. myös Kugapi ym. 2020, 15-16; Miller & de Bernardi 
2020, 21, 25). Vastaavasti matkailuyrittäjän voi poronhoitoalueen 
eteläpuolellakin olla syytä tarkistaa, ettei matkailijoille suunniteltu 
retki vaikkapa osu samaan paikkaan, jossa paikallisilla metsastajil- 
lä on metsästys käynnissä. Sekä poronhoito että metsästys ovat osa 
paikallisia kulttuureja, jotka kulttuurisensitiivisessä matkailuliike- 
toiminnassa huomioidaan. 


KESKEINEN LÄHTÖKOHTA 

e Paikalliset kulttuurien 
erityispiirteet 

e Paikallisten ihmisten tarpeet 


e Paikallisten ihmisten 
mielipiteet ja oikeudet 


Yhteistyön toimintamalli: 

SUUNNITELMA MITEN YRITTÄJÄNÄ 

SUUNNITTELET SUUNNITTELUPROSESSI 
KULTTUURI- e Suunnittele yhdessä 
kulttuurejaan SENSITIIVISTÄ paikallisten kanssa 

e Suunnittele liiketoimintaa MATKAILULIIKE- e Tee kaikille mahdolliseksi 


paikallisten elämään sopivaksi TOIMINTAA? osallistua suunnitteluun 
e Keskustele, neuvottele ja etsi 


ratkaisuja yhdessä 


e Suunnittele liiketoimintaa, joka 
hyödyttää paikallisia ja heidän 


e Varmista etukäteen, ettei 
suunnitelmistasi ole 


paikallisille haittaa 


Kuvio 7. Yhteistyön toimintamalli. Lähde: luvun kirjoittaja ja Elisa Lähde. 

Autenttisuuden toimintamalli 

Haastatteluissa toistui puhe itselleen uskollisena pysymisesta seka 
totuuden kertomisesta matkailijoille. Itselleen uskollisena pysymi- 
nen on omana itsenään olemista ja tarkoittaa, että matkailuyrittä- 
jä suunnittelee liiketoimintansa omien ja työntekijöidensä arvojen 
ja kiinnostuksenkohteiden mukaiseksi ja etsii asiakkaita, joilla on 
samanlaiset arvot ja mielenkiinnonkohteet. Jos yrittäjä on esimer- 
kiksi luontoihminen, hän suunnittelee luontomatkailijoille luonto- 
matkailupaketteja. Tämän on havaittu olevan tyypillistä myös elä- 
mäntapayrittäjien keskuudessa, joiden arvot, kuten edellä tuli jo 
ilmi, voivat tulla lähelle kulttuurisensitiivisyyden ulottuvuuksia (ks. 
Ateljevic & Doorne 2000; Bredvol & Skälen 2016). 

Omana itsenään olemista on haastateltujen yrittäjien mukaan 
myös se, että yrittäjän ja työntekijöiden kulttuuri(t) muodostuu 
niistä asioista, joita he tekevät omassa elämässään, eivätkä he yri- 
tä olla jotakin, mitä eivät tosiasiassa ole. He eivät esimerkiksi yritä 
olla paikallisen kulttuurin perinteisiä tai stereotyyppisiä edustajia, 
ellei se vastaa totuutta. Esimerkiksi monet saamelaiset toivovat, että 
saamelaisia ei matkailussa esitettäisi pelkästään stereotyyppisinä pe- 
rinteisinä porosaamelaisina, vaan että heitä tuotaisiin esiin moder- 
neina ihmisinä, jollaisia he nykyään ovat (ks. Müller & de Bernardi 
2020, 19). Läheskään kaikilla saamelaisilla ei myöskään ole poroja. 

Autenttisuuden toimintamallissa riittääkin, kun matkailijoille 
kertoo omasta elämästään matkailukohteena olevassa paikassa. Mi- 
tään eksoottisempaa ei tarvita, sillä autenttisuus kiinnostaa matkai- 
lijoita (Brattland ym. 2020, 15, 26; Kugapi ym. 2020, -18; Matteucci 
ym. 2022; Olsen ym. 2019, 38-39). 

Totuuden kertominen matkailijoille on yhteydessä itselle uskol- 
lisena pysymiseen. Näen molemmat paikallisessa yhteisössä sosiaa- 
lisesti ja kulttuurisesti määrittyviksi piirteiksi (ks. Bredvol & Skälen 
2016; Cohen 1988; Liithje 2017; Wang 1999). Näin ollen yksilön to- 
dellinen minä rakentuu vuorovaikutuksessa toisten kanssa: tosi ta- 
rina on se, jonka paikallinen yhteisö näkee totuudelliseksi. Totuu- 
den kertominen tarkoittaa haastateltujen yrittäjien mukaan toden 

puhumista omista tuotteista — sellaisista asioista kertomista, joista 
itse tietää — tositarinoiden kertomista omasta ja oman perheen tai 
suvun elämästä sekä oikean tiedon antamista paikasta, jossa mat- 
kailijat ovat; sen historiasta, kulttuurista ja ihmisistä. Tämä voi vaa- 
tia yrittäjältä ja työntekijöiltä perehtymistä ja — jos he eivät itse ole 
paikallisia — yhteistyötä paikallisten kanssa. 

Kulttuurisensitiivisyyden näkökulmasta paras käytäntö onkin, 
että paikallisesta kulttuurista kertovat matkailijoille he, joiden kult- 
tuurista on kyse (Brattland ym. 2020, 18-19, 27-29; ks. myös Miller 
& de Bernardi 2020, 20). He myös parhaiten tietävät, mitä ulkopuo- 
lisille on sopivaa kertoa ja mitä ei. Esimerkiksi alkuperäiskansojen 
perinteisestä tiedosta osa voi olla sellaista, ettei sitä ole sopivaa ja- 
kaa ulkopuolisille (ks. Hurst ym. 2021, 509). 

Totuuden kertomiseen kuuluu haastattelujen perusteella myös 
sen kertominen matkailijoille, millainen käyttäytyminen heidän 
puoleltaan on sopivaa ja millainen sopimatonta paikallisissa kult- 
tuureissa ja luonnossa. Matkailijoille onkin alettu laatia erilaisia 
matkailukohdekohtaisia ohjeistuksia siitä, miten heidän toivotaan 
käyttäytyvän (ks. Kugapi ym. 2020, 24, 27; Ren, Chimirri & Abild- 
gaard 2020, 14-15, 22; Saamelaiskäräjät 2023). Myös yksittäinen yri- 
tys voi laatia tällaiset ohjeet omille asiakkailleen. Kulttuurisensitii- 
vinen tapa on tehdä tämä yhteistyössä paikallisten ihmisten kanssa 
heidän tarpeitaan, oikeuksiaan ja kulttuurisia normejaan kunnioit- 
taen (ks. Read 2022; Read & Grimwood 2021). 

Kuten edellä on jo tullut ilmi, kuvatut toimintamallit kytkeytyvät 
yhteen: yhteistyön toimintamalli tuottaa autenttisuutta ja autentti- 
suuden toimintamallissa tarvitaan yhteistyötä. 

KESKEINEN LAHTOKOHTA 

e Sinun elämäsi on sinun 
kulttuurisi, suunnittele toimintasi 
sen ympärille 

e Älä omi toisten kulttuureja, 
pitäydy omassasi 

e Ole oma itsesi ja pysy sille 
uskollisena 

e Sinun elämäntarinasi on tarpeeksi, 

mitään eksoottisempaa ei tarvita 


Autenttisuuden toimintamalli: 
MITEN YRITTÄJÄNÄ 


MATKAN AIKANA SUUNNITTELET 


SUUNNITTELUPROSESSI 


e Kerro matkailijalle totuus itsestäsi, KULTTUURI- e Perehdy omaan kulttuuriisi 
kulttuuristasi ja paikasta, jossa olette SENSITIIVISTÄ e Huomioi paikallisten 
e Kerro niistä asoita jotka tiedät MATKAILULIIKE- kulttuurien erityispiirteet 
TOIMINTAA? 


ja osaat e Ota paikallisten mielipiteet ja 
e Kerro matkailijoille, miten heidän toiveet vakavasti 

tulee matkakohteessa käyttäytyä e Suunnittele liiketoimintaa, 
joka on sinun näköisesi 


Kuvio 8. Autenttisuuden toimintamalli. Lähde: luvun kirjoittaja ja Elisa 
Lähde. 


Yhteenveto 


Matkailuliiketoiminta vaatii suunnittelua. Moni matkailuyritys pyr- 
kii muun yhteiskunnan tavoin olemaan kestävä, mutta yrityksillä 
ei ole aina osaamista suunnitella toimintaansa kestäväksi. Liike- 
toiminnan kulttuurisen kestävyyden kehittämiseen on tarjolla vä- 
hiten työkaluja. 

Länsimaista talouspolitiikkaa ja liiketoimintaa on pitkään oh- 
jannut jatkuvan taloudellisen kasvun ja maksimaalisen taloudelli- 
sen voiton ihannointi, mikä ei ole kestävää. Matkailualalla on kui- 
tenkin myös paljon pieniä yrityksiä, joiden liiketoimintaa ohjaavat 
toisenlaiset arvot, kuten elämänlaatu, paikallisuus, vastavuoroisuus, 
yhteistyö, tasa-arvoisuus, yhteisöllisyys ja ekologisuus. Kulttuurin 

asema on ollut kestävyyspolitiikassa epäselvä, mikä on osaltaan vai- 
kuttanut siihen, että kulttuuriseen kestävyyteen ei ole matkailuyri- 
tyksissä läheskään aina kiinnitetty riittävästi huomiota. 

Kulttuurisesti kestävään matkailuliiketoimintaan keskittyvää 
tutkimusta on vähän. Aiemmin tehtyjen tutkimusten perusteella 
kulttuurisesti kestävä matkailuliiketoiminta perustuu kulttuuriyh- 
teisön arvoihin ja palvelee kulttuuria. Kulttuuri asettuu siis arvo- 
järjestyksessä liiketoiminnan edelle. Liiketoiminnan tulee silti olla 
taloudellisesti kannattavaa. 

Kulttuurisensitiivisyys on merkittävä osatekijä kulttuurisesti 
kestävässä matkailuliiketoiminnassa. Kulttuurisensitiivinen mat- 
kailuliiketoiminnan suunnittelu on suunnittelua, joka huomioi 
kulttuurisen moninaisuuden. Paikallisten ihmisten näkökulmasta 
kyse on heidän oikeuksiensa kunnioittamisesta, heidän osallistu- 
misestaan liiketoiminnan suunnitteluun sekä heidän kulttuuriensa 
erityispiirteiden riittävästä huomioimisesta. Suomalaisessa matkai- 
luliiketoiminnan suunnittelussa on etenkin saamelaisten oikeuk- 
sien kunnioittamisessa ja saamelaiskulttuurien erityispiirteiden 
huomioimisessa parannettavaa yhtäläisen arvon tunnustamisen 
näkökulmasta. 

Kulttuurisensitiivinen matkailuliiketoiminta suunnitellaan yh- 
teistyössä paikallisten ihmisten kanssa heidän tarpeidensa pohjal- 
ta. Toinen työkalu kulttuurisensitiivisessä matkailuliiketoiminnan 
suunnittelussa on autenttisuus: matkailuyrittäjät ja matkailuyritys- 
ten työntekijät ovat liiketoiminnassakin aina omat itsensä ja päät- 
tävät, mitä tositarinoita he kertovat omasta elämästään ja kulttuu- 
ristaan matkailijoille. 


Kiitokset 

Kiitän Suomen Akatemiaa Lapin yliopistolle myönnetystä profiili- 
rahoituksesta Vastuullinen matkailusuunnittelu -teemalle vuosil- 
le 2019-2023 sekä Pohjoinen periferia ja arktinen -ohjelmaa La- 
pin yliopistolle myönnetystä kahdesta rahoituksesta: Culturally 
Sensitive Tourism in the Arctic - ARCTISEN ja Ethical Tourism 

Recovery in Arctic Communities - ETRAC. Hankkeet ovat osal- 
taan mahdollistaneet lukuni kirjoittamisen. Lämmin kiitos myös 
kaikille haastatelluille. 

Matkailu on monessa Suomen kunnassa merkittävä elinkeino. Toivot- 
tujen taloudellisten vaikutusten, kuten työllisyyden edistämisen, ohel- 
la matkailulla on lukuisia erilaisia vaikutuksia luontoon ja ihmisyhtei- 
söihin. Vastuullisen matkailun suunnittelun tavoitteena on ennakoida 
ekologista, sosiaalista ja taloudellista kestävyyttä uhkaavat kielteiset 
seuraukset. Pitkäjänteisyys on vastuullisen suunnittelun tunnuspiirre. 

Huomiomme kohdistuu erityisesti matkailulle reunaehdot luovaan 
maankäytön suunnitteluun ja sen yhteiskunnalliseen kontekstiin. Vas- 
tuullisuuteen pyrkivälle on hyödyksi ymmärtää, millaisiin yhteiskun- 
nallisiin kehityskulkuihin suunnittelu perustuu. Idea hyvästä suunnit- 
telusta muuttuu ja elää ajassa yhteiskunnan mukana. Myös heilahtelut 
poliittisissa valtasuhteissa heijastuvat suunnittelun sisältöihin ja meka- 
nismeihin. Suunnittelun pohjavirtausten muuttuvan luonteen ymmär- 
täminen auttaa ennakoimaan sen tulevaisuutta. 

Tunnistamme luvussamme vastuulliseen matkailun suunnitteluun 
liittyvät keskeiset toimijaroolit oikeudellis-hallinnollisesta näkökulmas- 
ta. Erityisen vahvoja toimijuuksia on matkailuyrittäjillä sekä kuntakaa- 
voittajilla. Vaikka kunnan asukkailla, muilla osallisilla ja kansalaisyh- 
teiskunnan toimijoilla tulisi lain mukaan olla suunnittelussa keskeinen 
rooli, käytännössä näin ei aina ole. Vastuullinen suunnittelija joutuu 
arjen työssään tasapainottamaan vaikutusvallan epätasaista jakautu- 
mista eri osapuolten välillä. 

Luvun lopuksi tarjoamme konkreettisia neuvoja eri toimijoille vas- 
tuullisen matkailusuunnittelun käytännön toteuttamiseen.. 

Johdanto kaavoitukseen ja maankäytön suunnitteluun 


Matkailun kuten minkä tahansa toiminnan maankäytön tarpeet 
ja vaikutukset edellyttävät usein suunnittelua. Yksi suunnittelun 
muoto on kaavoitus, jota tarkastelemme tässä luvussa erilaisten 
toimijoiden roolien eli toimijuuksien kautta. 

Kaavoitus ja maankäytön suunnittelu ovat käsitteellisesti lähes 
synonyymejä. Pieniä vivahde-eroja voidaan kuitenkin tunnistaa. 
Kaavoitus voidaan määritellä suunnittelun ytimessä olevaksi teknis- 
arkkitehtoniseksi juridiseksi prosessiksi, kun taas maankäytön 
suunnittelu -termiä käyttämällä saatetaan painottaa suunnittelun 
laajempaa yhteiskunta- ja ympäristöpoliittista sekä taloudellista 
ulottuvuutta. Alue- ja yhdyskuntasuunnittelua voi pitää vielä näi- 
täkin laajempana terminä. 


Kaavoitus on yhdyskuntasuunnitteluun kuuluva toiminto, jossa erityises- 
ti maankäyttöä ja rakentamista varten luodaan oikeusvaikutuksia sisal- 
täviä suunnitelmia maa-alueiden käytöstä. Kaavat muodostuvat kartal- 
le piirretystä maankäyttösuunnitelmasta, kaavamerkintöjen sanallisista 
selityksistä sekä asemakaavakartalle kirjoitetuista kaavamääräyksistä. 
Suomessa on niin sanotusti julkinen kaavoitusmonopoli, eli kaavoitus 
on julkishallinnon tehtävä. 


Kaavoituksella ratkaistaan erilaisten toimintojen ympäristöön sijoit- 
tumisen mahdollisuuksia. Siihen liittyy monilta osin erisuuntaisten 
intressien yhteensovittaminen ja konfliktien ratkaisu. Kaavoituk- 
sella on myös keskeinen vaikutus maan taloudelliseen arvoon, sillä 
erityisesti asemakaavassa tai yleiskaavassa jaetulla rakennusoike- 
uden määrällä tai muulla kaavassa osoitetulla alueen käyttötarkoi- 
tuksella on keskeinen merkitys sen hyödynnettävyyden kannalta. 
Kaavoituksessa yhdistyvät oikeudelliset, poliittiset sekä yhdyskun- 
tasuunnittelulliset ja arkkitehtuuriset elementit. Lainsäädäntö aset- 
taa sille oikeudelliset reunaehdot, mutta kaavoitusmonopolin takia 
kunnille jää kuitenkin huomattavaa poliittista harkintaa kaavojen 
sisällöstä. Kaavoituksen kautta on mahdollista toteuttaa myös arkki- 
tehtuurisia ja taiteellisia sisältöjä. (Hovila 2020.) 

Maankäytön suunnittelu on väistämätön ja tärkeä osa lähes kaik- 
kien ympäristölleen vaikutuksia aiheuttavien matkailuhankkeiden 
toteutusta. Erilaisiin matkailun hankkeisiin ryhtyvien toimijoiden 
tuleekin tunnistaa vähintään voimassa olevien maankäytön suun- 
nitteluinstrumenttien (yleensä asemakaavojen) keskeinen sisältö 
oman hankkeen kannalta. Esimerkiksi uudisrakentamisen tai ole- 
massa olevien rakennusten käyttötarkoitusten muutosten mahdol- 
lisuudet ratkaistaan lähtökohtaisesti voimassa olevan asemakaavan 
pohjalta demokraattisessa järjestyksessä. Vaikutuksiltaan merkittä- 
vämpää uudishanketta suunniteltaessa saattaa olla tarpeen päivittää 
tai muuttaa olemassa olevaa kaavaa tai laatia alueelle ensimmäinen 
asemakaava. Kaavamuutostilanteissa tai ensimmäistä yksityiskoh- 
taista asemakaavaa laadittaessa prosessiin on syytä varata aikaa. 
Nopeimmillaankin kaavamuutos vie yleensä noin vuoden; mah- 
dollisten valitusten eli muutoksenhaun vuoksi kaavaprosessi voi 
kuitenkin kestää useitakin vuosia (Mäkinen 2019). Sen arvioimi- 
nen, onko kaavan laatiminen ylipäätään mahdollista, on kunnan 
tehtävä — ei siis maanomistajan, yrittäjän tai kansalaisen. 


Asemakaava on kaavajärjestelmän yksityiskohtaisin osa ja yhdyskunta- 
suunnittelun keskeinen väline. Sillä osoitetaan tarpeelliset alueet eri tar- 
koituksia varten sekä ohjataan maankäyttöä ja rakentamista suhteellisen 
yksityiskohtaisesti ja paikallisten olosuhteiden edellyttämällä tavalla. 


Asemakaava saatetaan laatia koskemaan tiettyä hyvin rajattua aluet- 
ta, joka voi olla jopa vain yksittäinen tontti tai rakennuspaikka. Täl- 
löin puhutaan kriittiseen sävyyn niin sanotusta postimerkkikaa- 
vasta. Yleensä asemakaavalla pyritään kuitenkin suunnittelemaan 
hieman yksittäistä rakennuspaikkaa laajempi alue, kuten kortteli, 
ranta-alue tai muu tarkoituksenmukainen kokonaisuus. Kunnan 
on päivitettävä asemakaavaa sitä mukaan kuin kunnan kehitys ja 
maankäytön ohjaustarve tätä edellyttävät. Kunnalla on kuitenkin 
julkisen kaavoitusmonopolin keskeisimpänä toimijana varsin laaja 
toimivalta määrätä asemakaavan laatimisesta ja sen sisällöstä. Kaa- 
voitus on siis keskeinen osa kunnallista itsehallintoa. 

Kaavoituksesta päättäminen on merkittävää yhteiskunnallista 
ja taloudellista vallankäyttöä. Kunnallisen päätöksenteon osa-alu- 
eena se on yksi merkittävimmistä toimivaltuuksista, joita kunnille 
on annettu. Vaikka kunnilla on kaavoituksen yhteydessä laajaakin 
harkintavaltaa, on kaavoitukseen liittyvä päätöksenteko ja prosessi 
silti vahvasti säännelty. 

Avaamme luvussamme kaksi toisiaan täydentävää näkökulmaa 
matkailun suunnitteluun maankäytön suunnittelun näkökulmasta. 
Tukeudumme aluksi suunnitteluntutkimuksen havaintoihin. Hah- 
mottelemme, millaisiin yhteiskunnallisiin ideaaleihin suunnittelu 
matkailun kohdalla perustuu, ja miten nämä ideaalit elävät ajassa. 
Luvun jälkimmäisessä osassa avaamme konkreettisesti maankäy- 
tön suunnitteluprosesseja sekä kaavoitusratkaisuihin vaikuttavaa oi- 
keudellista kehikkoa eri toimijoiden näkökulmasta. Lukuun valitut 
näkökulmat voidaan kiinnittää kahteen eri tutkimusperinteeseen, 
joissa matkailun maankäytön suunnittelun yhteiskunnallista ilmiötä 
lähestytään eri tasoilta. Tarkastelemme sekä hitaammin muuttuvia 
pohjavirtauksia (esim. Ahlgvist & Moisio 2014) että eri toimijoita 
konkreettisesti ohjaavaa lainsäädäntöä (Tuori 2000). 

Lukumme pyrkii lisäämään ymmärrystä siitä, miksi maankäytön 
suunnittelua tehdään sillä tavalla kuin sitä tehdään. Yhteiskunnan 
pohjavirtausten ymmärtäminen auttaa matkailun vastuullista suun- 
nittelijaa hahmottamaan omaa rooliaan yhteiskunnassa ja sitä, mi- 
hin suuntaan maankäytön suunnittelu mahdollisesti tulevaisuudes- 
sa kehittyy. Ymmärrys matkailun suunnittelun yhteiskunnallisista 
yhteyksistä sekä oikeudellisista reunaehdoista voi puolestaan antaa 
vastuulliselle suunnittelijalle varmuutta hänen etsiessään poliittista 
tukea ja argumentoidessaan mahdollisimman kestävien ja pitkäjän- 
teisten suunnitteluratkaisujen puolesta. Kyse on kyvystä puolustaa 
vastuullisia konkreettisia päätöksiä suunnittelutyön arjessa ja huo- 
lehtia siitä, millä tavalla matkailutoiminnasta tulee osa itsellemme 
ja muille tärkeitä kulttuuri- ja luontoympäristöjä. 

Yhteiskunnan pohjavirtaukset muuttavat suunnittelua 


Kenen etua matkailun suunnittelu edistää tai kenelle siitä on hait- 
taa? Miksi kaavoitus toimii niin kuin se toimii? Vastuullisuuteen 
pyrkivälle matkailun suunnittelijalle on hyödyksi ymmärtää, kuka 
käyttää valtaa matkailun suunnittelussa, ja millaisia intressejä ja 
arvopäämääriä suunnittelu palvelee. Vastauksia voi hakea alue- ja 
yhdyskuntasuunnittelun (planning) tutkimuksesta. 

Hyvin usein alue- ja yhdyskuntasuunnittelun tutkimus on käy- 
tännönläheistä työtä, jossa kehitetään suunnittelumenetelmiä ja 
vuorovaikutteisen suunnittelun tapoja kaavoituksen tueksi. Tutki- 
muksessa on olemassa lisäksi alue- ja yhdyskuntasuunnittelun yh- 
teiskunnallisiin, taloudellisiin ja poliittisiin taustarakenteisiin pe- 
rehtyvä suuntauksensa, jossa pyritään ymmärtämään vallankäyttöä 
ja valtarakenteita esimerkiksi yhteiskuntatieteiden ja ihmismaantie- 
teen keinoin. Matkailun suunnittelun näkökulmasta tämä suuntaus 
on teoreettisuudestaan huolimatta kiinnostava, sillä sen tuloksiin 
tutustumalla voi ennakoida, miten matkailukehittämisen ja myös 
alan liiketoiminnan toimintaympäristö tulee tulevaisuudessa muut- 
tumaan. Kyse on suunnittelun menetelmien ja prosessien tutki- 
misen sijaan taustalla olevien yhteiskunnallisten pohjavirtausten 
ymmärtämisestä — siitä, kenelle milläkin aikakaudella on annettu 
erityisen paljon valtaa suunnittelussa ja miksi. Esimerkiksi alueke- 
hityksen ja aluepolitiikan tutkimuksessa perehdytään kaavoituksen 
yhteiskunnalliseen ja historialliseen kehitykseen (Ahlgvist & Moisio 
2014; Kellokumpu 2019; Kinnunen 2018; Luukkonen & Sirviö 2017). 

Alue- ja yhdyskuntasuunnittelun luonne on Suomessa muuttu- 
nut ajan saatossa. Hyväksi koetun suunnittelun tunnusmerkit kui- 
tenkin elävät ajassa (Bäcklund & Mäntysalo 2010; Hankonen 1994; 
Hytönen 2020). Sotien jälkeisinä vuosikymmeninä kaavoitusta teh- 
tiin kunnissa erilaisten valtakunnallisten ja yleispiirteisten suun- 
nitelmien ohjaamina. Valtion keskushallinto valvoi suunnitelmien 
toteutumista muun muassa kaavojen alistusvelvollisuuden kautta 
(kuntien laatimien kaavojen hyväksyttäminen ministeriössä). Ajal- 
le oli leimallista pyrkimys elintason kasvattamiseen ja valtakunnan 

osien kehityserojen tasaamiseen kokonaisvaltaisen suunnittelun 
keinoin. Liikenneinfrastruktuuria, vesivoimaa, teollisuutta ja asu- 
misen olosuhteita kehitettiin määrätietoisesti ja keskusjohtoisesti, 
mikä näkyi erityisesti Itä- ja Pohjois-Suomessa. Hyvinvointivaltion 
rakennusvaiheessa valtion keskushallinto veteli naruista myös mat- 
kailuelinkeinon kehittämisessä, kuten kirjamme toinen luku mat- 
kailusuunnittelun ja -arkkitehtuurin historiasta osoittaa. 

Viimeisten vuosikymmenten aikana lainsäätäjä on purkanut 
alue- ja yhdyskuntasuunnittelun valtaa paitsi valtiolta kunnille 
myös kunnilta yksityisille toimijoille. Keskusjohtoinen byrokraat- 
tisuus — pyrkimys kasvattaa elintasoa valtakunnan eri osissa - on 
purkautunut paikallislähtöiseksi markkinareaktiivisuudeksi eli rea- 
goimiseksi markkinoiden liikkeeseen. (Ahlgvist & Moisio 2014; Hy- 
tönen & Ahlgvist 2019.) Maanomistajien ja investoijien autonomia 
on kasvanut ja kuntien liikkumavara suhteessa valtion keskushal- 
lintoon lisääntynyt. 

Suunnittelukulttuuri on muuttunut, kun kuntien keskeiseksi 
tulevaisuuden tehtäväksi on hahmoteltu niin sanottua elinvoima- 
tehtävää eli yritysten ja elinkeinojen toimintaedellytysten edistä- 
mistä. Kehitystä tullee vahvistamaan myös vastikään toteutunut 
sote-uudistus, jossa merkittävä osa kuntien perinteisistä tehtävistä 
ja rahoituksesta siirtyi uusille maakuntatason toimijoille eli hyvin- 
vointialueille. Kehityskulku voi johtaa siihen, että kaavoituksesta 
tulee entistä korostuneemmin kuntajohtoinen elinkeinopolitiikan 
työkalu. Kaikissa, mutta erityisesti pienissä kunnissa elinkeinopo- 
liittinen paine ja osin jopa painostus suunnittelua kohtaan vaikut- 
taa kasvaneen (Hytönen & Ahlgvist 2019; Hytönen, Kotavaara & 
Ahlgvist 2018). Kehityssuunta on vastuullisuuden ja kestävyyden 
näkökulmasta potentiaalisesti ongelmallinen. Vaikka esimerkiksi 
erilaisten yritystoimijoiden ja maanomistajien näkökulmasta on 
selvää, että matkailun suunnittelun tulee mahdollistaa erilaisia in- 
vestointeja, on suunnittelu kaavoituksen osalta aina myös kyseis- 
ten investointien demokraattista arviointia. Arvioinnin on tapah- 
duttava viimekädessä oikeudellisen sääntelyn osoittamissa rajoissa. 

Myös kunnassa työskenteleviin tai kuntien toimeksiannosta 
toimiviin suunnittelijoihin kohdistuu kasvavia elinkeinopoliittisia 
paineita, mikä muuttanee suunnittelun luonnetta tulevaisuudessa. 
Vastuullisuuteen pyrkivän matkailun parissa työskentelevän suun- 
nitteluammattilaisen näkökulmasta muutoksella on merkitystä, sil- 
lä kuntien kasvaneet sisäiset taloudelliset paineet uhkaavat tehdä 
matkailuinvestointeja ohjaavasta ja mahdollistavasta alue- ja yhdys- 
kuntasuunnittelusta korostuneen lyhytjänteistä (Hytönen 2019). 

Lyhytjänteisyys ei ylipäätään sovi vastuulliseen suunnitteluun. 
Pitkäjänteistä suunnitteluotetta edellyttäviä asiakokonaisuuksia voi 
kuitenkin olla vaikea saada kuntakaavoituksen asialistalle niin, että 
ne säilyisivät siellä. Suunnittelijalta — olipa hän kunnan oma viran- 
haltija tai hankekohtainen konsultti — edellytetään entistä enemmän 
vahvaa itsenäistä harkintaa siitä huolehtimisessa, että suunnittelu- 
prosessin toteutus etenee mahdollisimman vastuullisesti. 

Se, millä tavalla suunnittelussa voidaan yhtäältä edistää inves- 
tointeja ja toisaalta ohjata sekä säädellä niitä, on aiempaa enemmän 
yksittäisestä kunnasta kiinni. Suunnitteluammattilaisia työllistävi]- 
lä kunnilla on halutessaan mahdollisuus yrittää erottautua muis- 
ta kunnista kaukokatseisella, kestävää kehitystä järjestelmällisesti 
tukevalla suunnittelulla. 

Käsillä oleva kirja valottaa näkökulmia, joiden avulla sekä mat- 
kailun kehittämisessä mukana olevat hanketoimijat ja suunnittelijat 
että eri alojen kuntapäättäjät pystyvät arvioimaan omaa ja kuntansa 
toimintaa vastuulliseen suunnitteluun pyrkiessään. Kunta voi or- 
ganisaationa — viranhaltija- ja luottamushenkilöjohdon varassa - 
joko tukea tai olla tukematta suunnitteluammattilaisia heidän vas- 
tuullisuuspyrkimyksissään. 


Näkymiä suunnittelukulttuurin tulevaan muutokseen 

Kysymystä siitä, mihin suuntaan suunnittelu kehittyy tulevina vuo- 
sina ja vuosikymmeninä, voi arvioida maankäytön suunnittelua oh- 
jaavan lainsäädännön muutosten näkökulmasta. Maankäyttö- ja ra- 
kennuslakia (MRL), joka on kaavoitusta ohjaava laki, on uudistettu 

pala kerrallaan koko sen voimassaolon ajan, mutta myös kyseisen 
lain kokonaisuudistusta on yritetty. 

MRL:n kokonaisuudistus käynnistettiin vuonna 2018 suurin ta- 
voittein. Yhtenä päämääränä oli muun muassa lisätä yksityisten toi- 
mijoiden mahdollisuuksia laatia asemakaavaehdotuksia ja tarjota 
heille oikeus saattaa yksityiset suunnitelmat kuntapäättäjien käsi- 
teltäviksi. Kyseiset visiot eivät kuitenkaan edenneet, ja uudistus- 
ehdotus pohjautui lopulta julkisen kaavamonopolin säilyttämiseen 
kunnalla. Ympäristön tilatavoitteiden aiempaa vahvempi rooli kun- 
takaavoituksen sisältövaatimuksena nousi keskeiseen rooliin uudis- 
tuksen poliittisessa taustavalmistelussa. Tilatavoitteita pyrittiin 
turvaamaan paremmin muun muassa kuntakaavoitukseen kytkey- 
tyvällä niin sanotulla viherrakennesuunnittelulla (ks. myös luku 4 
kaupunkiluonnosta ja luku 9 korjausrakentamisesta tässä kirjassa). 


(Ympäristön) tilatavoite on ympäristöoikeudellinen termi, jolla viitataan 
luonto- tai kulttuuriympäristön biologiseen, hydrologiseen ja historial- 
liseen ”tilaan” tai tasoon. Sen määrittämisen apukysymyksenä voidaan 
esimerkiksi kysyä, millainen on kohteen biologinen tila? 


MRL:n kokonaisuudistus päätettiin joka tapauksessa keväällä 2022 
pilkkoa jälleen osiin. Uudistettavaksi etenee tulevassa ensivaiheessa 
ainoastaan lakikokonaisuuden poliittisesti helpompi osa eli raken- 
tamisen sääntely. (Ympäristöministeriö 2021; Ympäristöministeriö 
2022). Uudistusprosessin vaikeus osoittaa ainakin maankäyttölain- 
säädännön ohjauksen yhteiskunnallisen merkittävyyden. 
Riittävän poliittisen yksimielisyyden puuttuessa MRL:n koko- 
naisuudistus on siis toistaiseksi pysähtynyt. Julkiseen kaavoitus- 
monopoliin uudenlaisia rajauksia sisältäneiden ehdotusten kaa- 
tumisen voi tulkita tarkoittavan sitä, ettei kuntien ja toisaalta 
yksityisten hanketoimijoiden sekä maanomistajien liikkumavaraa 
kasvattava suuntaus suomalaisessa maankäytön suunnittelussa enää 
jatku. Osittainen heiluriliike takaisinpäin on kuitenkin mahdolli- 
nen. Kokonaisuudistuksen kaatumisessa voi olla kyse myös normaa- 
lista ailahtelusta valtakunnanpoliittisissa voimasuhteissa. Esimer- 
kiksi kärjistyneen ympäristö- ja energiakriisin merkitystä sekä koko 

Euroopan turvallisuuspoliittisen tilanteen akillista heikkenemista 
keväällä 2022 ei voi väheksyä yhteiskunnallisena muutosvoimana 
- etenkään suunnittelun kontekstissa. Maankäytön suunnittelujär- 
jestelmä muuttuu ympäröivän yhteiskunnan mukana. 

Ilmastonmuutoksen ohella luonnon monimuotoisuuden no- 
pea häviäminen eli luontokato on noussut kansainväliseen ja kan- 
salliseen keskusteluun uudenlaisella voimalla (Intergovernmental 
Science-Policy Platform for Biodiversity and Ecosystem Services 
[IPBES] & Intergovernmental Panel on Climate Change [IPCC] 
2021), ja on hyvin todennäköistä, että kansainvälinen sääntely ym- 
päristön tilan heikkenemisen hidastamiseksi kiristyy. Maankäytön 
suunnittelun voi siksi odottaa kehittyvän suuntaan, joka painottaa 
kokonaisuuksien hallintaa, toteutuneen maankäytön tosiasiallisten 
luontovaikutusten seurantaa (eroten siten rakentamista edeltävistä 
luontoselvityksistä) sekä suunnitteluotteen vahvistamista erityisesti 
yleispiirteisessä maankäytön suunnittelussa (ks. esim. Hytönen & 
Tupala 2022; Hytönen ym. 2023). 

Ei riitä, että maankäytöstä aiheutuvia haittoja ympäristölle hilli- 
tään, vaan niiden syntymistä on vältettävä nykyistä tehokkaammin 
(Hohti ym. 2022). Tulevaisuudessa luonnonympäristöille aiheutuvat 
haitat voivat kokonaan estää entistä useamman kaavoitushankkeen 
toteutumisen. Myös erilaisten matkailuinvestointien toteutumisen 
edellytyksiä on harkittava entistä tarkemmin. On arvioitava nykyis- 
tä merkittävästi huolellisemmin ja systemaattisemmin, mihin ja mi- 
ten rakentaminen on mahdollista ja suotavaa. Myös ei-toivottujen 
sosiotaloudellisten ja kulttuuristen seurauksien syntymistä on vas- 
tuullisessa suunnittelussa vältettävä. Lähiluonnon ja viheralueiden 
tarjoamien virkistys- ja liikuntamahdollisuuksien väheneminen voi 
esimerkiksi aiheuttaa seurauksia väestön terveydelle (ks. myös luku 
4 kaupunkiluonnon aistiympäristöistä tässä kirjassa). 


Ympäristön heikentyminen voi tulla päätökseen 

Kestävyystutkijat niin maailmalla kuin Suomessakin ovat esittäneet 
vaatimuksen luonnon kokonaisheikentymättömyyden periaatteen 
noudattamisesta kaikessa maankäytössä. Sen mukaan maankäyttöä 

muuttavat hankkeet eivät saisi aiheuttaa ympäristön tilan heikenty- 
mistä — ainakaan ilman, että haitat hyvitetään toisaalla. (Hytönen & 
Tupala 2022; Kotiaho 2021). Kokonaisheikentymättömyyden peri- 
aatteen ideaa voi kuvata pyrkimyksenä vahvaan kestävyyteen. Vain 
sellainen kehitys, jolla on ekologisesti kestävä pohja, voi pitkällä ai- 
kavalilla olla taloudellisesti ja sosiaalisesti kestävää (ks. myös luku 3 
ympäristönmuutoksesta tässä kirjassa). Alue- ja yhdyskuntasuun- 
nittelun syntymässä olevaa uutta pohjavirtausta kuvaakin aiemman, 
markkinatoimijoiden vapautta ja paikallista elinkeinoelämää pai- 
nottaneen puhetavan korvautuminen monilta osin kestävää kehitys- 
tä korostavalla puhetavalla eli niin sanotulla kestävyysdiskurssilla. 

Näyttäytyäkseen uskottavina yhteiskunnallisina toimijoina erilai- 
set taloudelliset ja poliittiset intressiryhmät pyrkivät, tosin vaihtele- 
valla menestyksellä, puolustamaan alue- ja yhdyskuntasuunnittelua 
koskevia näkemyksiään ilmastonmuutoksen ja osin luontokadon 
vastaisen kamppailun näkökulmasta. Intressiryhmien on vaikea 
näyttäytyä uskottavina yhteiskunnallisina keskustelijoina, mikäli 
ne eivät kykene arvioimaan julkisesti oman toimintansa vaikutuk- 
sia ympäristön tilaan. 

Ympäristöoikeuden näkökulmasta kestävän kehityksen periaate 
on ollut osa kansallisia, eurooppalaisia ja kansainvälisiä oikeudelli- 
sia ohjausmekanismeja jo verraten pitkään (Kokko 2017, 1-10, 41). 
Myös käsitys kestävästä kehityksestä on kuitenkin muutoksessa (Elo 
ym. 2023). Uudenlaisessa vahvassa kestävyysajattelussa hylätään 
suhteellinen käsitys kestävyydestä, eikä ympäristön tilan heikenty- 
mistä pidetä hyväksyttävänä yksin sillä perusteella, että jokin hanke 
on taloudellisesti tai sosiaalisesti kestävällä pohjalla. Kestävyyden 
kriteerinä on tällöin ensisijaisesti ympäristön tilan heikentymisen 
välttäminen (esim. Hytönen ym. 2023). 

Uudenlainen suhtautuminen kestävyyteen asettaa haasteen 
myös sellaisille matkailun vastuullisille suunnittelijoille, joilla on 
tarve näyttäytyä uskottavina matkailun kestävyyttä koskevassa 
yhteiskunnallisessa keskustelussa. Uusiin kestävyysvaatimuksiin - 
muun muassa lentomatkailun ilmastohaittojen tai liikenneväylien 


322 


https://doi.org/10.21435/tl.283 


7 MUUTTUVA KAAVOITUSLAINSAADANTO OSALLISUUDEN MAHDOLLISTAJANA 


aiheuttamien luontohaittojen suhteen - on muodostettava kriittistä 
tarkastelua kestävä kanta. 

Sopeutuminen kiristyviin kestävyysvaatimuksiin tuleekin ole- 
tettavasti eteen myös matkailuelinkeinoon panostavilla alueilla 
ja kunnissa ennemmin tai myöhemmin. Sopeutumista helpottai- 
si, jos kunnat pyrkisivät määrätietoisesti pitkäjänteiseen alue- ja 
yhdyskuntasuunnitteluun. Pienenkin kunnan kannattaa panostaa 
suunnittelun henkilöstöresursseihin, laatia kunnan kehittämistä 
koskevia pitkän aikavälin suunnitelmia ja (vahvaan kestävyyskäsi- 
tykseen perustuvia) maankäytön strategioita. Ennen kaikkea kan- 
nattaa tarkkailla ympäristön tilan muutosta koko kunnan alueella 
sekä seurata systemaattisesti, miten kukin yksittäinen toteutunut 
maankäytön hanke vaikuttaa kunnan ja ympäröivän seudun ym- 
päristön tilaan (Hohti ym. 2022; Hytönen ym. 2023). 

Lisäksi kunnan kannattaa olla maapoliittisesti aktiivinen eli vai- 
kuttaa maanomistusolosuhteisiin kestävän alue- ja yhdyskunta- 
kehityksen mahdollistavalla tavalla. Näin se voi paremmin edis- 
tää hankkeiden ja investointien toteutumista ympäristöhaittoja 
välttäen, yhdistää eri alojen kestävyystavoitteet aiemmin kenties 
kapeammin määriteltyihin elinkeinopoliittisiin tavoitteisiin sekä 
luoda pohjaa uudenlaiselle, laajalle elinvoimakäsitykselle (laajas- 
ta elinvoimakäsityksestä ks. Hytönen, Kotavaara & Ahlgvist 2018). 

Ympäristöperusteinen maankäytön sääntely tiukentunee kan- 
sainvälisten velvoitteiden vuoksi tulevaisuudessa, ja siihen kannat- 
taa varautua. Kyse on ennakoinnin lisäksi ennen kaikkea yhteisen 
vastuun kantamisesta elinolosuhteiden huononemisen estämisessä 
tai vähintäänkin hidastamisessa. 


Toimijat kohtaavat kaavoitusprosessissa 


Kun matkailuhanketta suunnitellaan kulttuuri- ja luontoympäris- 
töön, ensimmäiset kysymykset kiinteistö- ja ympäristöoikeudelli- 
sesta näkökulmasta kuuluvat seuraavasti: Kuka omistaa hankkeen 

vaikutusalueen maapohjan? Millaiset kaavat ohjaavat kohdealueen 
maankäyttöä? Mikä on voimassa olevien ja sitovien maankäyttö- 
suunnitelmien sisältö? Millaisia oikeusvaikutuksia nykyisillä kaava- 
merkinnöillä ja määräyksillä on — toisin sanoen mitä toimintoja saa 
laillisesti sijoittaa mihinkin? Ja ennen kaikkea: jos alueen maankäyt- 
töä ei ole vielä yksityiskohtaisesti ohjattu kaavasuunnittelulla, mil- 
laisin reunaehdoin mahdollisia uusia kaavoja tai kaavamuutoksia 
voidaan lähteä viemään eteenpäin? 

Edellä mainitut kysymykset ovat keskeisiä, koska kaavoituksella 
ratkaistaan erilaisten toimintojen sijoittumisen mahdollisuuksia, 
pyritään yhteensovittamaan monelta osin erisuuntaisia intressejä 
sekä ratkaisemaan eri maankäyttömuotojen ristiriitoja. Kaavoituk- 
sella on myös keskeinen vaikutus maan taloudelliseen arvoon, sillä 
erityisesti yksityiskohtaisissa kaavoissa osoitetulla rakennusoikeu- 
den määrällä tai muulla kaavassa osoitetulla alueen käyttötarkoi- 
tuksella on keskeinen merkitys sen hyödynnettävyyden kannalta 
(Häkkänen 2016, 27—39). 

Kaavoitus on siis merkittävä vallan käytön väline. Siksi myös vaa- 
timukset avoimuudesta ja läpinäkyvyydestä liittyvät maankäytön 
suunnitteluun oikeudellisesti sitovalla tavalla (Ekroos & Majamaa 
2018, 40; Hovila 2021). Jo perustuslaillinen ympäristöperusoikeus 
edellyttää julkisen vallan turvaavan jokaiselle mahdollisuuden vai- 
kuttaa elinympäristöään koskevaan päätöksentekoon. Kyseistä vaa- 
timusta toteuttavat osaltaan MRL:n asettamat vuorovaikutus- ja 
tiedottamisvelvollisuudet kaavoitusprosessissa. 

Suunnittelun tosiasiallisesta avoimuudesta ja tehokkaista vaiku- 
tusmahdollisuuksista käydään jatkuvasti myös kriittistä keskuste- 
lua. Kaavoitusprosessia on esimerkiksi arvosteltu siitä, että vuosia- 
kin kestävässä suunnitteluhankkeessa kaava saa käytännössä lähes 
lopullisen muotonsa suunnittelijoiden työpöydällä jo prosessin 
alkuvaiheessa parin ensimmäisen kuukauden aikana (Vaattovaara 
ym. 2021, 105). Alkuperäistä kaavaluonnosta, siis suunnitelmaa, ei 
ole sallittua muuttaa perusteiltaan aloittamatta hallinnollista pro- 
sessia alusta. Kaavoitusta raamittavaa lainsäädäntöä on kritisoitu 
myös siitä, että ympäristön laadulliset tavoitteet jäävät sääntelyssä 

epämääräisiksi ja toimivat siten melko heikosti vaikkapa kaava- 
valitusten perusteina (Vaattovaara ym. 2021, 114-117, 125-126). 

Koko kaavoituksen ympäristöoikeudellinen sääntely perustuu 
joustavan sääntelyn logiikkaan, jossa sovellettavat oikeussäännöt 
saavat kulloisenkin sisältönsä vasta tapauskohtaisen soveltamisen 
ja harkinnan yhteydessä (Kokko 2017, 10-13). Kaavoitusta ohjaava 
lainsäädäntö pyrkii kuitenkin turvaamaan ympäristön tilan laadul- 
lisia tavoitteita myös selvitysvelvollisuuksien kautta. 

Kaavojen tulee perustua niiden merkittävät vaikutukset arvioi- 
vaan suunnitteluun ja sen edellyttämiin tutkimuksiin ja selvityksiin. 
Riittävien selvitysten laatimista ja arviointia on korostettu lainsää- 
däntöä kehitettäessä: kaavaa laadittaessa on tarpeellisessa määrin 
selvitettävä suunnitelman ja tarkasteltavien vaihtoehtojen toteutta- 
misen ympäristövaikutukset mukaan lukien yhdyskuntataloudel- 
liset, sosiaaliset, kulttuuriset ja muut vaikutukset (HE 259/2016). 
Selvitysvelvollisuuden korostamisen voidaan nähdä vahvistavan 
keskeisesti asiantuntijatiedon vaatimusta kaavojen valmisteluvai- 
heessa. Vaatimuksen noudattamatta jättäminen, siis objektiivisten 
ja riittävien selvitysten laatimatta jättäminen, voi johtaa kaavan 
läpimenemisen kumoutumiseen tuomioistuimessa. 

Maankäyttö- ja rakennuslain tavoitteissa korostuvat lisäksi mo- 
nelta osin osallisuuden ja avoimuuden näkökulmat. Lain mukaan 
kaavoitusmenettelyssä tulisi pyrkiä kohti entistä avoimempaa pro- 
sessia, johon maankäytön suunnittelijoiden lisäksi hallinnon mui- 
den alojen asiantuntijat sekä elinkeinoelämän, asukkaiden, maan- 
omistajien ja kansalaisyhteiskunnan erilaiset edustajat tuovat jo 
riittävän aikaisessa vaiheessa mukaan omat panoksensa ja näke- 
myksensä. Vuorovaikutukseen kuuluvat muun muassa avoin tie- 
dottaminen ja keskustelu, yhteisen kielen ja tiedollisen pohjan ha- 
keminen ja suunnitelmien riittävä havainnollisuus. (HE 101/1998.) 

Aktiivinen osallistaminen ja tosiasiallisten vaikutusmahdolli- 
suuksien turvaaminen olivat vahvoja perusajatuksia nykyistä kaa- 
voituslainsäädäntöä laadittaessa. Niiden onnistunut toteutuminen 
on kuitenkin ollut vaihtelevaa, ja suuri vastuu on jätetty kaava- 
prosessin toteuttajille kuntiin ja kaupunkeihin. Laajassa MRL:n 

toimivuusarvioinnissa ( Ympäristöministeriö 2014, 220) osallistami- 
sen ja yhteistyön käytänteitä pidettiin pääosin onnistuneina. Hyvin 
kriittisiäkin puheenvuoroja on kuitenkin myös perustellusti esitet- 
ty. Esimerkiksi Vaattovaara ja muut (2021, 127-130) pitävät nykyistä 
projektiluontoista suunnittelujärjestelmää toimimattomana alus- 
tana aidolle vuorovaikutuksella ja osallisuudelle. (Ks. myös luku 5 
vastuullisesta vuorovaikutteisuudesta tässä kirjassa.) 

Matkailun erilaisten investointihankkeiden toteuttaminen edel- 
lyttää yleensä aina laissa määriteltyä alue- ja yhdyskuntasuunnit- 
telua. Näin ollen laissa määritellään myös eri toimijoiden välisen 
vuorovaikutuksen muodolliset reunaehdot. Vähänkin suurempi 
matkailuhanke laukaisee todennäköisesti niin sanotun suunnittelu- 
tarpeen (MRL 16 $), ja edellyttää kunnalta vähintään myönteistä 
niin sanottua suunnittelutarveratkaisua, jossa hankkeen maan- 
käytölliset ja ympäristölliset vaikutukset tulevat arvioitaviksi ja 
keskusteltaviksi. Todennäköistä kuitenkin on, että matkailuinves- 
tointihanke vaatii yksityiskohtaisen kaavan: joko asemakaavan tai 
sellaisen oikeusvaikutteisen yleiskaavan, joka ottaa kantaa raken- 
tamisen sijainteihin. Kaavoituksen lisäksi hankkeen toteutuminen 
voi edellyttää myös maapolitiikkaan eli tontinluovutusehtoihin, 
maanhankintaan tai jopa pakkolunastuksiin liittyviä toimenpiteitä. 
Matkailuinvestointien kohdalla esimerkiksi kunnan harjoittamalla 
aktiivisella tonttipolitiikalla voi olla merkitystä yritysten houkut- 
telemiseksi kuntaan. (Ekroos & Majamaa 2018, 81-85; Kokko 2017, 
315-318.) Asialla on merkitystä vastuullisuuden kannalta, sillä hy- 
vin hoidettu maapolitiikka auttaa varautumaan pitkäjänteisiin in- 
vestointeihin kestävissä sijainneissa. 


Matkailun suunnittelun keskeiset toimijaroolit 


Vastuullisuuteen pyrkivän suunnittelijan on hyvä pystyä arvioi- 
maan suunnitteluprosesseja — ja niitä ohjaavaa lainsäädäntöä - eri 
toimijoiden näkökulmista. Kenen puolesta perusteluja ja argument- 
teja uusia aluevarauksia varten lähdetään kehittämään? Arvioinnin 

Kuvio 9. Matkailun suunnittelun toimijuudet. Lähde: luvun kirjoittajat. 


327 


https://doi.org/10.21435/tl.283 


ILARI HOVILA JA JONNE HYTONEN 


näkökulma voi toki olla myös olemassa olevan tilan, esimerkiksi 
kulttuuri- tai luontoympäristön, suojaaminen uusilta toiminnoilta. 

Yksinkertaistaen voidaan erottaa ainakin kolme keskeistä näkö- 
kulmaa tai intressitahoa, joiden tavoitteet matkailuhankkeen osal- 
ta voivat olla yhteneviä mutta myös hyvinkin vastakkaisia. Nämä 
intressitahot ovat kunnan asukas, matkailuyrittäjä ja kuntapäättä- 
jä. Muut suunnittelun strategiset toimijuudet voidaan hahmottaa 
näiden kolmen näkökulman kautta. Seuraavassa pohdimme toimi- 
juuksia esimerkkitilanteiden avulla. 


Kunnan asukkaan kapea rooli? 

Kuntalaiset ovat lähtökohtaisesti osallisina kaikissa oman kuntan- 
sa alueella tapahtuvissa merkittävissä kaavoitushankkeissa - on- 
han maankäytön suunnittelusta päättäminen yksi merkittävim- 
piä kunnallisen itsehallinnon osa-alueita ja vallankäytön muotoja. 
Maankäytön suunnittelun päätöksentekojärjestelmän demokraat- 
tiseen kontrolliin kuuluu, että kuntalaiset voivat suoraan vaikuttaa 
kaavahankkeisiin lainsäädännön takaamien osallistumis- ja kuu- 
lemisjärjestelmien kautta. Osallistumisen viimekätisenä mahdol- 
lisuutena on saattaa kaavan lainmukaisuuden arviointi tuomio- 
istuimen ratkaistavaksi. 

Kuntalaisten laaja ja tosiasiallinen osallistaminen merkittäviin 
kaavahankkeisiin on merkittävä osa vastuullisen suunnittelun edis- 
tämistä. Kuntalaiset voivat ja heidän tulee osallisuutensa kautta val- 
voa maankäytön suunnittelussa itselleen tärkeinä pitämiään etuja. 
Ne voivat liittyä luonnon tai rakennetun kulttuuriympäristön säi- 
lyttämiseen, mutta yhtä lailla kuntalaiset saattavat osallisina tukea 
ympäristöä muuttavia hankkeita, jotka tuovat alueelle työpaikkoja. 

Kunnan asukkaan osallistuminen maankäytön suunnitteluun 
tulee ymmärtää myös laajempana ilmiönä kuin vain tiukasti muo- 
dollisiin kaavaprosesseihin osallistumisena. Esimerkiksi kirjam- 
me luontokohteiden ruuhkautumista käsittelevässä luvussa 11 kes- 
kitytään ruuhkautumisen ehkäisemiseen suunnittelulla. Kyseisen 
luvun tematiikka liittyy kanavoidun ulkoilun suunnitteluun eli 
muun muassa erilaisten ulkoilureitistöjen sijoitteluun sekä niihin 

liittyviin liikenteellisiin ja maankäytöllisiin kysymyksiin. Tämän- 
tyyppisiin projekteihin liittyvien selvitysten keskiössä ovat monesti 
luonnontieteelliset arvioinnit, kuten luvussa esitetään. Asiantuntija- 
arvioiden lisäksi on kuitenkin tärkeää ottaa aidosti huomioon myös 
kunnan asukkaiden tai matkailijoiden tarpeet. Jos alueella on hyvin 
kiinnostava mutta luontoarvoiltaan herkkä kohde, ulkoilua ei kan- 
nata kanavoida reitistöillä suoraan kohteeseen. Kohteesta kiinnostu- 
neet kuntalaiset ja matkailijat löytävät sinne tiensä jokaisenoikeuden 
nojalla myös epävirallisia polkuja pitkin. Osallistavalla suunnitte- 
lulla ja yleisön toiveita kuunnellen olisi pyrittävä löytämään kestävä 
tapa kanavoida ulkoilu kohteeseen suunnitelmallisesti. Lopputulos 
on näin luultavasti myös herkän luontokohteen kannalta parempi 
kuin hallitsematon kulkeminen. (Ks. myös puheenvuoro ”Moni- 
lajiseen hyvinvointiin uudistavalla suunnittelulla” tässä kirjassa). 

Kunnan asukkaiden osallisuus näyttäytyy myös osana edustuk- 
sellista demokratiaa, kun kuntapäättäjät lopulta ratkaisevat laadit- 
tavan maankäyttösuunnitelman sisällön. Asukkaiden kollektiivinen 
osallisuus voidaan nähdä vastavoimana kaavoitukseen monesti kyt- 
ketylle instrumentaalisuuden periaatteelle, jossa suunnittelu näh- 
dään maanomistajien, hanketoteuttajien ja maa-alueiden eri käyt- 
tölohkojen toiminnan ja toimijoiden autonomian suojaamisena 
(Vaattovaara ym. 2021, 121). 

On ymmärrettävää, että maankäytön suunnittelu voi näyttää yk- 
sittäisen kunnan asukkaan näkökulmasta joskus kaukaiselta tekni- 
seltä ja oikeudelliselta prosessilta. Siitä huolimatta tavallisen kun- 
talaisen osallistuminen ja osallistumaan kannustaminen siihen on 
- ja tulisi olla - keskeinen osa hyvää suunnittelua. 

Suunnittelukäytännöistä löytyy myös esimerkkejä, joissa kunta- 
laiset ovat onnistuneet kollektiivisella osallistumisellaan ja kunta- 
demokraattisella vaikuttamisella kääntämään jo varmalta näyt- 
täneen projektiluonteisen kaavahankkeen lopputuloksen täysin 
päinvastaiseen suuntaan. Esimerkkinä voidaan mainita vaikkapa 
korkeimmassa hallinto-oikeudessa käsitelty Mielmukkavaaran 
tuulipuistohanke Muoniossa, jossa paikallisten asukasyhdistysten 
ja matkailuelinkeinojen yhteinen vaikuttaminen käänsi yleisen ja 

kuntapäättäjien mielipiteen tuulipuiston edistämisestä sen vastus- 
tamiseksi (Hovila 2016, 92-93, 106-110; KHO:2015:116). 


Yritykset julkisen kaavoitusvallan käytöstä sopimassa 
Matkailuhankkeet ovat usein selkeästi yksityisten toimijoiden eli 
yritysten käynnistämiä projekteja. Matkailuyrityksistä puhuttaes- 
sa on tunnistettava kuitenkin niiden erilaisuus. Hankkeen taustalla 
saattaa olla joko monikansallinen konserni, jonka ensisijaisena ta- 
voitteena on liiketoiminnan kasvun maksimointi, tai pieni paikal- 
linen toimija, jonka liiketoiminnallinen tavoite voi olla vain yrit- 
täjän itsensä työllistäminen. Tyypillinen tilanne lienee jotain tältä 
väliltä. Joka tapauksessa matkailuhankkeen moottorina on yleensä 
yrittäjä, jonka toimintaa määrittävänä reunaehtona on hankeen ta- 
loudellinen kannattavuus (ks. myös luku 6 kulttuurisensitiivisestä 
suunnittelusta tässä kirjassa). 

Kaavoituksen ja muun maankäytön suunnittelun näkökulmas- 
ta liiketoiminnallisin motiivein toimiva matkailuyrittäjä tai yri- 
tystoiminnan mahdollistava maanomistaja on usein kiinnostunut 
esimerkiksi siitä, miten tehokkaasti alueella pystyy rakentamaan 
sekä siitä, miten tarvittava infrastruktuuri voidaan järjestää. Mat- 
kailuhankkeita varten saatetaan tarvita uusia alueiden käyttötar- 
koituksia ja siten olemassa olevien kaavojen muuttamista. Jonkin 
alueen käyttötarkoituksen muuttuessa riskit erilaisten ristiriitojen 
kärjistymiselle kasvavat. 

Kysymys suunnittelun vastuullisuuden edistämisestä näyttäy- 
tynee yrittäjän näkökulmasta mielekkäänä vain, jos hänellä on 
edellytykset huolehtia hankkeen kannattavuudesta. Vastuullinen 
suunnittelu ja huomion kiinnittyminen ympäröivän yhteisön näkö- 
kulmiin voivat olla tapoja monin tavoin kuormittavien konfliktien 
välttämiseen. Liiketoiminnallisin perustein toimivilla yrittäjillä ja/ 
tai maanomistajilla on monia perusteltuja syitä toimia konflikteja 
välttäen — olkoonkin, ettei suunnittelun vuorovaikutteisuuden en- 
sisijainen tehtävä ole yksinomaan erilaisten hankkeiden mahdol- 
lisimman jouheva toteutuminen (ks. myös luku 4 vastuullisesta 
vuorovaikutteisuudesta). 


330 


https://doi.org/10.21435/tl.283 


7 MUUTTUVA KAAVOITUSLAINSAADANTO OSALLISUUDEN MAHDOLLISTAJANA 


Havainnollistavana esimerkkinä yritysten roolista kaavoittami- 
sessa ja ja maankäytössä tarkastelemme sopimista osana julkisen 
kaavoitusvallan käyttöä. Sopimisen käsitteellä on merkityksensä 
sekä arkikielessä että juridisena menettelynä. 


Sopimus on keskeinen yksityisoikeudellinen käsite. Se synnyttää velvoit- 
teita osapuolten välille olemalla kahden tahdonilmaisun yhteenliittymä. 
Sopimuksen syntymisen perustilanne on se, että tehtyyn tarjoukseen 
saadaan hyväksyvä vastaus. Sopimus on tärkein oikeudellinen konstruk- 
tio, kun toimijat haluavat yhteistuumin muuttaa keskinäisiä oikeussuh- 
teitaan. (Halila 2015.) 


Matkailuhankkeet ovat usein merkittäviä investointeja. Monet in- 
vestoinneista toteutuvat julkisen ja yksityisen pääoman yhteistyö- 
nä. Investointiprosessi edellyttää useita erilaisia sopimusvaiheita 
muun muassa hankkeeseen ryhtyvän, sitä rahoittavien ja raken- 
nusliikkeiden välillä. Suurissa projekteissa on myös tyypillistä, että 
kaavoituksesta — julkisen vallan toimenpiteenä — sovitaan yksityis- 
oikeudellisilla sopimuksilla. Kun matkailuhankkeen vaatimat kaa- 
voitukselliset reunaehdot ja mahdollisesti rakennettava infrastruk- 
tuuri (jota käsitellään myös vastuullista yhdyskuntainfrastruktuuria 
tarkastelevassa luvussa 10) edellyttävät kuntakaavoittajan toimia, 
niistä sovitaan usein käytännössä maankäyttösopimuksilla. So- 
piminen on siten yksi keskeinen näkökulma, joka yleisemminkin 
nousee esiin jäsennettäessä matkailusuunnittelua yksityisen toimi- 
jan perspektiivistä. 

Maankäyttökysymysten ja kaavojen lisäksi sopiminen näyttäytyy 
luonnollisesti merkittävänä tekijänä myös rahoituskysymyksissä. 
Monien yksityisten rahoitusinstrumenttien sopimusehdoissa ha- 
lutaan korostaa hankeen vastuullista toteuttamista. Rahoituksen 
tai investoinnin edellytyksenä saattaa olla, että toiminnanharjoit- 
taja pystyy osoittamaan hankkeen ympäristöllisen ja/tai sosiaalisen 
kestävyyden. (Whitelaw, King & Tolkach 2014.) 

Yksityisten toimijoiden alulle panemissa projektiluontoisissa 
hankkeissa erityisesti asemakaavoitukseen liittyy kunnan kans- 
sa solmittuja maankäyttösopimuksia. Maankäyttösopimuksilla 

sovitaan kaavoituksen tuoman taloudellisen hyödyn ja toisaalta 
sen aiheuttamien kustannusten jaosta. Asemakaavoitettavan alu- 
een maanomistajalla tai hankkeen toteuttajalla, jolle asemakaavas- 
ta aiheutuu merkittävää hyötyä, on velvollisuus osallistua kunnalle 
yhdyskuntarakentamisesta aiheutuviin kustannuksiin. Maankäyttö- 
sopimuksella sovitaan näistä kustannuksista, ja kyseinen sopimus 
on samalla tahdonilmaisu alueen kaavoitusprosessin käynnistämi- 
sestä. On tyypillistä, että kunnat edellyttävät maankäyttösopimuk- 
sen solmimista ennen pääasiallisesti yksityistä intressiä palvelevan 
kaavahankeen käynnistämistä. 

Kun maankäytön suunnittelun ohjausjärjestelmä voi joka tapa- 
uksessa näyttäytyä osallisille — varsinkin kunnan asukkaille — vai- 
keana oikeudellis-hallinnollisena kokonaisuutena, siihen liittyvät 
sopimukset ja sopimusohjaus harvoin helpottavat suunnittelujär- 
jestelmän hahmottamista ja siihen osallistumista ( Vaattovaara ym. 
2021, 139). Avoimuuden ja läpinäkyvyyden kannalta maankäyttö- 
sopimukset ovat herkkiä. Asetelma saattaa ulospäin näyttää siltä, 
että yksityinen toiminnanharjoittaja ikään kuin ostaa kunnalta ha- 
luamansa kaavan. Vaikutelma voi joskus olla perustellusti syntynyt, 
joskaan teknisesti ottaen tästä ei ole kysymys. Maankäyttösopimuk- 
sissa ei voida sitovasti sopia kaavojen sisällöstä - muutoin sopimus 
sitoisi kunnan toimielimen päätösvallan kaavan hyväksymisestä. 

Kyseessä on eräänlainen esisopimus ja yhteinen tahdon ilmaisu 
maankäyttöprojektin eteenpäinviemisestä. On tärkeää muistaa, että 
esisopimus ei vielä sido eikä saa sitoa kuntapäättäjiä. Avoimuutta ja 
demokraattista päätöksentekoa on yritetty turvata sillä, että maan- 
käyttösopimus voidaan osapuolia sitovasti tehdä vasta sen jälkeen, 
kun kaavaluonnos tai -ehdotus on ollut julkisesti nähtävillä. Kun- 
nalla on mahdollisuus muuttaa sopimuksesta huolimattaan mieli- 
pidettään ja olla hyväksymättä sen mukaan suunniteltua kaavaa. 
Näin tapahtui esimerkiksi juuri edellä mainitussa Mielmukkavaa- 
ran tuulipuistokaavassa. 

Kuntapäättäjän ja kaavoittajan harteilla lepää raskas vastuu 
Kolmas keskeinen toimija suunnitteluprosessissa on kuntapäättäjä. 
Kunta, eli käytännössä sen demokraattisesti valitut poliittiset päättä- 
jät ja myös päätöksenteon valmistelusta ja käytännön suunnittelus- 
ta vastaavat viranhaltijat, käyttävät alueellaan niin sanottua julkista 
kaavoitusmonopolia yksityiskohtaisen maankäytön suunnittelun 
suhteen. Kunnan toimielimillä on siis viimekätinen valta päättää 
siitä, mihin käyttöön sen alueita kaavoitetaan. Hieman kärjistäen 
voidaan sanoa, että vihreä valo kunnalta on edellytys merkittävän 
maankäyttöön vaikuttavan matkailuhankkeen toteutumiselle. Kaa- 
vamonopoli on toki sidottu tiettyyn oikeudelliseen viitekehykseen, 
mutta oikeudellisen kehikon sisäpuolella kuntapäättäjille jää melko 
laajastikin liikkumavaraa - toisin sanoen poliittista harkintaa — suh- 
teessa kaavoituksen sisältöön (Heinilä 2017, 236-244). Maanomis- 
taja ei voi yksin päättää omistamansa alueen käytöstä. 

Edellä tarkastellut kolme toimijaa - kunnan asukas, matkailu- 
yritys ja kuntapäättäjä -muodostavat suunnittelun toteuttamisen 
näkökulmasta katsottuna kokonaisuuden, jonka toisiinsa kytkey- 
tyviä osasia ne ovat. Kullakin toimijalla on oma tulokulmansa ja 
roolinsa liittyen maankäytön suunnittelun instrumentteihin. Jär- 
jestelmän oikeudellinen kehikko on kuitenkin rakennettu siten, 
että kuntapäättäjä valmistelevine viranhaltijaorganisaatioineen on 
väistämättä mukana keskeisessä roolissa, asetelman polttopisteessä. 

Käytännön esimerkkimme kuntapäättäjän toimijuudesta olkoon 
kaavoittaja päättämässä rakennussuojelusta. Esimerkiksi kirjan lu- 
vussa 9, jossa tutkitaan rakennusten korjaamista, näkökulma on 
vahvasti rakennussuojelullinen. Rakennussuojelu kytkeytyy kuiten- 
kin myös kuntapäättäjän rooliin. Sen oikeudellinen systematiikka 
rakentuu usean, osin rinnakkaisen ja vaihtoehtoisen oikeudellisen 
instrumentin varaan (Heinilä 2021, 77-83). Kaavoituksella on täs- 
sä systematiikassa merkittävä rooli. Rakennetun kulttuuriympä- 
ristön kohdalla keskeistä on myös laadukkaiden rakennushistori- 
allisten selvitysten laatiminen kaavoituksen tueksi (Sahlberg 2010). 

Selvitysten laatimista edellyttää viimekädessä MRL:n yhdeksännen 
pykälän vaatimus kaavoitusta valmistelevista riittävistä selvityksis- 
tä; muutoin kaavojen sisältövaatimusten eli oikeudellisten reuna- 
ehtojen toteutumista ei ole mahdollista päätöksenteossa riittävästi 
arvioida. Hankkeeseen ryhtyvän onkin syytä tunnistaa mahdolliset 
rakennetun kulttuuriperinnön kohteet ja laadituttaa laadukkaat ra- 
kennushistorialliset selvitykset jo ennen varsinaisen kaavaprosessin 
käynnistymistä. Kaavoittaja tulee joka tapauksessa edellyttämään 
selvityksiä prosessin edetessä. 

Kuntapäättäjän toimivallassa on tarpeen vaatiessa ratkaista yksi- 
tyiskohtaisilla kaavamääräyksillä rakennetun kulttuuriympäristön 
kohtalo. Mitkä rakennukset säästetään ja suojellaan ehkä matkailun- 
kin intressejä palvelemaan? Vai rakentuuko suunniteltu matkailu- 
hanke puhtaasti uuden luomiselle? Onko vanhemman rakennetun 
kulttuuriympäristön säilyttämiselle enää sijaa? Näitä kysymyksiä 
pohditaan kirjassa myös sen matkailusuunnittelun ja -arkkiteh- 
tuurin historiaa käsittelevässä toisessa luvussa sekä paikan henkeä 
tarkastelevassa puheenvuorossa. 

Päätökset tehdään selvityksiin perustuvan tiedon varassa, mutta 
kuntapäättäjän on lopulta tehtävä valinta. Vastuu on suuri. 


Opastusta suunnittelun osallisille 


Kunnassa ajaudutaan aika ajoin ja joskus toistuvastikin kaavoi- 
tusta koskeviin ristiriitoihin. Kunnan verotulojen tai työllisyy- 
den kannalta merkittävät hankkeet saattavat herättää vastustusta 
alueen asukkaissa tai esimerkiksi yhdistyksissä. Toistuva risti- 
riitatilanne voi olla suunnittelijan näkökulmasta hyvin hankala: 
yksittäisen suunnittelijan liikkumavara konfliktien välttämiseksi 
voi olla mitättömän pieni. Kaavoitushenkilöstön tai konsulttien 
toimeksianto saattaa olla tietyn, hyvin selkeästi rajatun matkai- 
luinvestointihankkeen toteuttaminen, jolloin vuorovaikutteisen 
suunnittelun menetelmille jää helposti pinnallisen välineellinen 

rooli. Suunnittelun tehtäväksi jää tällöin ongelmallisesti yksin- 
omaan hankkeen yksityiskohtainen suunnittelu ja toteutumisen 
mahdollistaminen. 

Matkailun suunnitteluun vaikuttaminen on syytä tehdä mie- 
luummin aikaisemmin kuin myöhemmin. Jo strategisen suunnit- 
telun vaiheessa erityisesti niiden toimijoiden, jotka eivät ole olleet 
suunnittelun alullepanijoita tai projektin välittömiä osapuolia, kan- 
nattaa pyrkiä vaikuttamaan hankkeeseen. Esimerkiksi asukasaktii- 
vien tai eräänlaista luonnon puhevaltaa käyttävien yhdistysten mie- 
lipiteiden esiintuominen on kaikkein vaikuttavinta juuri silloin, 
kun se pystytään tekemään jo hanketta pohjustavissa strategisissa 
vaiheissa. Käymme seuraavassa läpi erilaisia toimijuuksia suunnit- 
teluun osallistumisessa. 


Naapuri 

Maankäytön suunnittelujärjestelmä sopimuskuvioineen saattaa tun- 
tua monimutkaiselta ja vaikeasti ymmärrettävältä kokonaisuudelta. 
Siihen osallistuvien tahojen välinen asetelma voi olla — esimerkiksi 
suurta matkailuhanketta suunniteltaessa —- hankekohdealueen naa- 
purin näkökulmasta jopa pelottava. Saattaa olla, että tiedotusväli- 
neissä aihetta on käsitelty vain esimerkiksi työllisyysvaikutusten 
näkökulmasta. Kerrotaan, että hankkeen yrittäjästä voi olla tulossa 
merkittävä paikallinen toimija. Onko naapurilla tosiasiallisia mah- 
dollisuuksia osallistua hanketta koskevaan keskusteluun, vaikka 
syitä ja tarpeita olisi? Perusteita voisivat olla vaikkapa oman lähi- 
ympäristön tilan heikkeneminen tai maaomaisuuden käytettävyy- 
den ja arvon ennustettu heikkeneminen. 

Maanomistajat sekä kunta julkisen kaavamonopolin toteuttajana 
ovat maankäytön hankkeissa erityisiä toimijoita, joilla on asemansa 
vuoksi erityistä vaikutusvaltaa. Oikeudelliset reunaehdot maankäy- 
tön suunnittelulle kuitenkin lähtevät siitä, että kaikille osallisille — 
erityisesti naapureille — on varattava tosiasialliset mahdollisuudet 
tulla kuulluksi ja aidosti vaikuttaa suunniteltujen kaavojen sisältöön. 
Menettelysäännösten lisäksi kaavoituksen ehdottomat oikeudelliset 

sisältövaatimukset suojaavat naapuria suunnitelman kohtuuttomil- 
ta vaikutuksilta. 
MRL:n pykälä numero 54.3 edellyttää, että: 


”Asemakaavalla ei saa aiheuttaa kenenkään elinympäristön laadun sel- 
laista merkityksellistä heikkenemistä, joka ei ole perusteltua asema- 
kaavan tarkoitus huomioon ottaen. Asemakaavalla ei myöskään saa 
asettaa maanomistajalle tai muulle oikeuden haltijalle sellaista kohtuu- 
tonta rajoitusta tai aiheuttaa sellaista kohtuutonta haittaa, joka kaaval- 
le asetettavia tavoitteita tai vaatimuksia syrjäyttämättä voidaan välttää” 
(MRL 54.3 $.) 


On hyvä ymmärtää ylläkuvatun olevan suunnittelijaa ja kaavasta 
päättävää kunnan toimielintä ehdottomasti oikeudellisesti sitovaa 
ohjausta. Kohtuuttoman haitan ilmetessä ympäristölle tai omalle 
maaomaisuudelle naapurin on rohkeasti muistutettava suunnitel- 
lun hankkeen toteuttajaa edellä mainitusta sisältövaatimuksesta. 

Naapurin kannattaa kuitenkin reagoida asiaan riittävän aikai- 
sessa vaiheessa. Suunnitteluprosessi mahdollistaa vaikuttamisen jo 
strategiavaiheessa, jossa kannattaa muistuttaa riittävien selvitysten 
laatimisen vaatimuksista sekä kohtuuttomuuskielloista. Edellä mai- 
nittuihin kaavoituksen oikeudellisiin reunaehtoihin viittaamista ja 
vetoamista ei kannata jättää vasta valitusvaiheeseen, vaikka luon- 
nollisesti naapurilla on vielä siinäkin vaiheessa muutoksenhaku- 
mahdollisuus ja oikeus saattaa asia riippumattoman tuomioistui- 
men arvioitavaksi. 


Yhdistystoimija 

Esimerkiksi asukasyhdistystä koskee sama ohje kuin naapuria. Vai- 
kuttaminen suunnitteluun on sitä vaikuttavampaa ja tehokkaam- 
paa, mitä aikaisemmassa vaiheessa siihen ryhdytään. Yhdistysten 
kannattaa myös miettiä omat vaikuttamisen strategiset tavoitteensa 
huolella. Esimerkiksi erilaisten hankkeiden toteuttamisen edelly- 
tysten kyseenalaistaminen on mahdollista. Kuitenkin silloin, kun 
vaikuttaminen ohjataan ja keskitetään kyseenalaistamisen sijaan 
hankkeen toteuttamisvaihtoehtojen arviointiin ja kehittämiseen, 

keskusteluyhteyden säilyttäminen toiminnanharjoittajan ja kunta- 
kaavoittajan kanssa voi olla helpompaa. Silloin voi löytyä vastuulli- 
sen toteuttamisen näkökulmasta yhteisiäkin päämääriä. 

Myös tämän kaltaisessa sisällöllisessä strategisessa vaikuttamises- 
sa keskeistä on olla liikkeellä riittävän aikaisessa vaiheessa proses- 
sia. Päätöksenteko tapahtuu lopulta kunnan toimielimissä, jolloin 
poliittisen paineen asettaminen kuntapäättäjille on myös järjestö- 
toimijoille luonnollinen toimintatapa. 

Tietyistä ympäristöasioihin keskittyvistä intressiryhmittymistä 
voidaan puhua luonnon puhevallan käyttäjinä tai jopa jonkin tie- 
tyn luonnonmuodostelman puhevallan käyttäjinä. Tällä voidaan 
tarkoittaa esimerkiksi paikallisia luonnonsuojeluyhdistyksiä, jotka 
ovat tietyiltä osin maankäytön suunnittelussa, luonnonsuojelussa 
ja muussa ympäristöluvituksessa asianosaisen asemassa; näin ollen 
he voivat käyttää puhevaltaa eräässä mielessä luonnonmuodostel- 
man edustajina. (Mäntylä 2010; Stone 1972.) Voimassa oleva lainsää- 
däntö takaa edellä mainitussa roolissa toimiville luonnonsuojelu- 
yhdistyksille mahdollisuuden vaikuttaa keskeisenä suunnittelun 
osapuolena. Asianosaisen roolissa paikallisella luonnonsuojelu- 
yhdistyksellä saattaa olla paljon vartioitavana. 

Yhdistystoimijoiden arkea ajatellen kansainväliset esimerkit 
luonnonmuodostelman oikeussubjektiudesta voivat kuulostaa kau- 
kaa haetuilta. Luonnon puhevallan käyttäjät voivat kuitenkin saa- 
da edellä viitatuista kaavojen sisältövaatimuksista parhaita ja oi- 
keudellisesti vaikuttavimpia käytännön työkaluja. Lisäksi MRL:n 
yhdeksännen pykälän mukainen vaatimus riittävistä selvityksistä 
tai pikemminkin riittävien selvitysten osoitettu puutteellisuus on 
luontoarvoja puolustavien usein käyttämä argumentti. Sama pätee 
myös rakennetun kulttuuriympäristön puolustajiin. 


Suunnittelija 

Suunnittelija voi olla tilanteessa, jossa hän kuulee naapureiden, 
kuntalaisten ja järjestöjen kannat vailla tosiasiallisia mahdollisuuk- 
sia ottaa niitä riittävästi huomioon lopullisessa suunnitteluratkai- 
sussa. Kunnassa tai kunnan toimeksiannosta toimiva maankäytön 

suunnittelija voi tällaisessa tilanteessa reagoida ainakin kolmella — 
vastuullisella — tavalla. 

Ensinnäkin suunnittelija voi omalta osaltaan välttää välineellistä, 
ikään kuin taktista suhtautumista ympäröivän yhteisön esille nosta- 
miin näkökulmiin. Kyse on avoimuudesta ja läpinäkyvyydestä yk- 
sityiskohtaisen suunnittelun lähtökohtien suhteen. Hän voi yrittää 
muuttaa tapaansa suhtautua vuorovaikutteisin suunnittelumene- 
telmin kerättyyn tietoon, ja pyrkiä aidosti jakamaan suunnittelun 
valtaa paikallisille toimijoille. Taktisen vuorovaikutuksen välttä- 
minen voi auttaa matkailuun liittyvän maankäytön suunnittelijaa 
osoittamaan toimeksiantavalle kunnalle luottamushenkilöineen, 
miksi toimeksiannon toteuttaminen etukäteen määritellyllä taval- 
la ei ole suotavaa, vastuullista tai lainkaan mahdollista. Suunnitte- 
lija ei saa mistään toimeksiantoonsa liittyvästä seikasta huolimatta 
johtaa osallisryhmiä harhaan. 

Toiseksi suunnittelija voi yksinkertaisesti pyrkiä parantamaan 
yleispiirteistä suunnittelua kunnassa. Etenkin vahvaan kestävyys- 
käsitykseen perustuva yleispiirteinen maankäytön suunnittelu tukee 
vastuullista matkailun suunnittelijaa. Parhaimmillaan yleispiirtei- 
nen suunnittelu voi luoda pitkäjänteiset raamit yksityiskohtaisel- 
le suunnittelulle, jota tehdään esimerkiksi asemakaavoja laatimal- 
la. Näin voidaan pyrkiä ohjaamaan lyhytjänteisempiä, kapeiden 
intressiryhmien vaatimuksista käsin toteutettuja hankkeita. 

Kolmanneksi suunnittelija voi pyrkiä rakentamaan selkänojaa 
tulevaisuuden vastuulliselle suunnittelulle edistämällä pitkäjäntei- 
sen maankäytön ja uusien elinkeinopoliittisten linjausten omaksu- 
mista kunnassa. Kestävän ja aidon vuorovaikutteisuuden periaatteet 
voidaan viedä käytäntöön helpommin, jos tällaiset periaatteet on 
mainittu kunnan yhteisesti laatimissa erilaisissa strategisissa asia- 
kirjoissa. Aito vuorovaikutus merkitsee tosiasiallista mahdollisuut- 
ta muuttaa tarvittaessa suunnittelun toimeksiantojen lähtökohtia. 

Yksi keskeisimmistä tällaisista eräänlaisista strategisista ankku- 
reista lienee matkailu- ja kuntastrategioiden lisäksi kunnan maa- 
poliittinen ohjelma. Pitkäjänteinen maapoliittinen ohjelma aut- 
taa kuntaa varautumaan tuleviin rakentamispaineisiin sellaisissa 

sijainneissa, jotka ovat ympäristön ja kunnan kannalta edullisia. 
Pitkäjänteinen maapolitiikka onkin tapa yrittää sovittaa yhteen 
elinkeino- ja ympäristötavoitteita ja välttää maanomistajalähtöi- 
nen maankäytön kehittäminen kokonaisuuden kannalta kestämät- 
tömissä sijainneissa. 


Yhteenveto 


Kunta on maankäytön suunnittelun oikeudellinen ja poliittinen 
kenttä, jolla vuorovaikuttavat eri toimijat kuten asukkaat, kunta- 
päättäjät, matkailuyritykset, maanomistajat, asukasyhdistykset, 
naapurit sekä erilaiset ympäristöliikkeet ja -yhdistykset. Tarvitta- 
essa vastuullinen suunnittelija tasapainottaa epätasapainoisesti ja- 
kautunutta vaikutusvaltaa eri toimijoiden välillä. 

Maankäytön suunnittelua ohjaavat periaatteet muuttuvat yhteis- 
kunnan arvojen muutoksen myötä, mikä vaikuttaa matkailuun tu- 
levaisuudessa. Vastuullisessa matkailun suunnittelussa hankkeiden 
toteuttamisen edellytyksiä arvioidaan suhteessa ympäristön tilaan ja 
pitkän aikavälin kestävyystavoitteisiin. Kyse on vastuun ottamises- 
ta ympäristön kantokyvystä, mutta myös viisaasta varautumisesta 
mahdollisesti kiristyvään luonto- ja ilmastoperusteiseen maankäy- 
tön sääntelyyn. Kunta voi pyrkiä välttämään tulevien hankkeiden 
haitallisia ympäristövaikutuksia seuraamalla maankäytön vaiku- 
tuksia luonnon tilaan, panostamalla pitkäjänteiseen maankäytön 
suunnitteluun ja tekemällä aktiivista luonto- ja ilmastoperusteista 
maapolitiikkaa. 


Kiitokset 

Suomen Akatemian rahoitus Transforming anatomies of democra- 
tic planning -hankkeelle (TRANAPLAN), on mahdollistanut Jonne 
Hytösen osallistumisen tämän luvun kirjoittamiseen. 

Rakennettu matkailuympäristö on merkittävä osa matkailukokemusta. 
Tarve kehittää matkailualaa - ja samalla myös matkailuympäristöjä - 
entistä vastuullisemmaksi edellyttää katseen kääntämistä myös mat- 
kailurakentamisen ratkaisuihin, joihin kestävyys on integroitu. 

Rakentamisen aiheuttama maankäyttö sekä raaka-aineiden kulutus 
vaikuttavat merkittävästi sekä luontoon että ilmastoon. Kiertotalous on 
lineaariselle taloudelle vaihtoehtoinen toimintamalli, joka tuottaa ta- 
loudellista hyvinvointia maapallon kantokyvyn rajoissa. Kiertotaloudes- 
sa ei ole kyse ainoastaan taloudesta tai teknologisista ratkaisuista vaan 
myös yritysten ja kuluttajien arvoista, asenteista ja toimintatavoista. 

Matkailuympäristöjen suunnittelun ja rakentamisen kehittäminen 
vastuullisemmaksi edellyttää matkailurakentamiselta kiertotalouden 
mukaisia toimintamalleja. Vasta pieni osa tämän päivän rakennuksista 
on suunniteltu kiertotalouden periaatteiden mukaisesti. 

Kiertotalous tarjoaa kiinteistö- ja rakennusalalle valtavasti mahdol- 
lisuuksia hillitä ilmastonmuutosta sekä ehkäistä luonnonvarojen ku- 
lutusta ja luonnon monimuotoisuuden köyhtymistä. Kiertotalouden 
integrointi kiinteäksi osaksi suunnittelua edellyttää toimintakulttuu- 
rin muutosta, jossa suunnittelun fokus siirtyy osaoptimoinnista kohti 
kokonaisuuksien hallintaa. 

Matkailurakentamisen suunnittelussa kiertotaloutta voidaan par- 
haiten edistää hyödyntämällä entistä tehokkaammin olemassa ole- 
vaa rakennuskantaa. Olennaista on tunnistaa ne vaikutukset, joilla on 
merkitystä kestävyyden näkökulmasta, sekä muokata suunnittelun ja 
rakentamisen periaatteita niiden vaatimalla tavalla. 

Johdanto vastuulliseen suunnitteluun 
matkailurakentamisessa 


Matkailijat ovat yhä kiinnostuneempia omista ympäristövaikutuk- 
sistaan kuluttajina. Vastuullinen matkailu tarkoittaa vastuun otta- 
mista matkailun kestävyydestä. Kestävyydellä tarkoitetaan ekologi- 
sen, kulttuurisen ja taloudellisen kantokyvyn sekä matkailun laadun 
säilymistä samanaikaisesti. Kestävyys viittaa myös suunnittelun ko- 
konaisvaltaisuuteen. (Blinnikka 2020; Borg 1997.) Näin ollen kes- 
tävyys on tavoite, joka edellyttää monen eri toimijan sitoutumista 
vastuullisuustyöhön. 

Nykypäivänä vastuullisuutta ei enää pidetä ohimenevänä trendi- 
nä. Ymmärretään, että se on tullut jäädäkseen. Voidaan jopa ajatella, 
että vastuullinen toiminta on pitkällä aikavälillä ainoa mahdollinen 
tapa tuottaa matkailupalveluita. Rakennettu matkailuympäristö on 
merkittävä osa matkailukokemusta. Aiempaa useampi matkailija ar- 
vostaa valinnoissaan matkailukohteita, joissa kestävyyskysymykset 
on huomioitu kattavasti ja todennettavasti. Tarve kehittää matkailu- 
ympäristöjä entistä vastuullisemmaksi edellyttää myös vahvempaa 
panostamista matkailurakentamisen kestävyyteen. 

Rakentamisesta koituvat ympäristövaikutukset ovat huomatta- 
via. Sen vaatima maankäyttö sekä raaka-aineiden kulutus vaikutta- 
vat merkittävästi sekä luontoon että ilmastoon. Ihmisen muokkaa- 
ma materiaalin määrä on jo ylittänyt elollisen biomassan määrän 
maapallolla. Tästä määrästä ylivoimaisesti suurin osa muodostuu 
rakentamiseen käytettävistä materiaaleista. (Elhacham ym. 2020.) 
Kiinteistö- ja rakennusala kuluttaa noin puolet maailmantalou- 
den resursseista ( Valtioneuvosto 2021). Maapallon luonnonvarois- 
ta noin 50 % ja jalostamattomasta energiasta noin 40 % käytetään 
rakennuksissa ja rakentamisessa. Lisäksi rakennussektori tuottaa 
globaalisti noin 35 % kasvihuonekaasupäästöistä ja 30 % jätteestä. 
(Ympäristöministeriö 2022.) 

On selvää, että kestävässä yhteiskunnassa rakentaminen ei voi 
enää perustua lineaaritalouden malliin, jossa tuotteet valmistetaan, 
kulutetaan ja heitetään pois (Antikainen ym. 2017). 

Kiertotalous on lineaaritaloudelle vaihtoehtoinen toimintamalli, 
joka tuottaa taloudellista hyvinvointia maapallon kantokyvyn ra- 
joissa (Desing ym. 2020). Kiertotalouden näkökulmasta kestävyys 
tarkoittaa muun muassa sitä, että matkailua palvelevat rakennukset 
ja lähiympäristö ovat elinkaareltaan kestäviä. Elinkaari ulottuu ra- 
kennuksen suunnittelusta ja rakentamisesta aina käyttöön ja yllä- 
pitoon sekä lopulta tilanteeseen, jossa käyttötarkoitus muuttuu tai 
vanhenee. Elinkaariajattelun ohella materiaalivirtojen hallinta on 
keskeinen osa kiertotalouden mallia. Mitä vähemmän tarvitsemme 
rakennuksen elinkaaren aikana luonnosta materiaaleja eli raaka- 
aineita ja mitä vähemmän jätettä ja päästöjä tuotamme maahan, 
veteen tai ilmaan, sitä paremmin toteutuvat kiertotalouden mukai- 
set tavoitteet kestävyyden edistämiseksi. (Desing ym. 2020; Haupt 
& Hellweg 2019). 

Kiertotaloudessa suunnittelu nähdään kokonaisvaltaisena pro- 
sessina, jossa suunnittelun osapuolet tekevät yhdessä tietoisia 
kiertotalouden toteutumista edistäviä päätöksiä jokaisessa suun- 
nittelun ja rakentamisen vaiheessa. Yhteistyö ja kommunikointi 
eri alojen suunnitteluosaajien välillä on keskeisessä roolissa, koska 
kiertotaloutta tukevien suunnitteluratkaisujen tulee muodostaa sau- 
maton ja toimiva kokonaisuus. Suunnittelussa tehdyillä valinnoil- 
la on suuri merkitys siihen, miten kestävästi (tai kestämättömästi) 
käytämme ympäristömme tarjoamia rajallisia resursseja ja minkä- 
laisia vaikutuksia toimintamme ympäristölle aiheuttaa. Suunnitte- 
lulla voidaan siten myös vaikuttaa siihen, kuinka matkailurakenta- 
misen ja -ympäristöjen kestävyys nyt ja tulevaisuudessa toteutuu. 

Matkailurakentaminen tarkoittaa matkailua palvelevien fyysis- 
ten ympäristöjen rakentamista. Matkailurakentamisen suunnittelu 
tarkoittaa puolestaan näiden fyysisten ympäristöjen suunnittelua 
esimerkiksi teknisestä, toiminnallisesta, esteettisestä tai taloudel- 
lisesta näkökulmasta. 

Matkailua ja sen kestävyyteen liittyviä kysymyksiä voidaan tar- 
kastella matkailualueiden maankäytön, suunnittelun tai rakentami- 
sen näkökulmista (Staffans & Merikoski toim. 2011). Kestävällä mat- 
kailurakentamisella ei ole toistaiseksi vakiintunutta määritelmää. 

Kestävällä rakentamisella voidaan kuitenkin tarkoittaa esimerkiksi 
energia- ja materiaalitehokasta rakentamista, jolla tuotetaan pit- 
käikäistä, mahdollisimman vähän energiaa, huoltoa ja korjausta 
vaativaa rakennuskantaa (Rytky 2021). Matkailurakentaminen miel- 
letään usein erityisesti hotellien tai matkailukeskusten rakentami- 
seksi. Matkailu yhdistää kuitenkin monia elinkeinoja. Matkailu- 
rakentamista voivat olla myös esimerkiksi kuljetus-, ravitsemis-, 
kulttuuri- ja ohjelmapalvelujen hyödyntämät rakennukset ja muu 
niiden yhteyteen rakennettu ympäristö. Kestävän matkailuraken- 
tamisen tavoitteena on tarjota elämyksellisiä matkailukokemuksia, 
joissa kestävyys on matkailijalle vaivatonta. 


Kiertotalouteen siirtyminen globaalin 
kestävyyshaasteen edessä 


Kestävä kehitys, ympäristötietoisuus ja luontoa säästävät talous- 
kasvun mahdollisuudet ovat nousseet viime vuosikymmeninä vah- 
vasti esiin yhteiskunnallisessa keskustelussa. Yhä useammin näissä 
keskustelussa esiintyy myös kiertotalouden käsite: siitä puhutaan 
paljon mediassa, viranomaisviestinnässä ja poliittisessa keskuste- 
lussa. Eri yhteyksissä kiertotalous saa kuitenkin hieman erilaisia 
merkityssisältöjä ja painotuksia, sillä määritelmien taustalla on 
erilaisia näkökulmia ja intressejä. Käsitteenä kiertotalous on laaja 
ja kattaa suuren joukon periaatteita ja toimintamalleja. (Virsu & 
Sjöblom 2020.) Käytännössä se on synteesi erilaisista vanhoista ja 
uusista tieteellisistä ajatuksista sekä käytännön toimista, jotka ovat 
tähdänneet resurssien käytön tehostamiseen yhteiskunnan eri osa- 
alueilla. (Seppälä ym. 2016.) 

Kestävä kiertotalous voidaan määritellä esimerkiksi seuraaval- 
la tavalla: 


”Kestävä kiertotalous tarkoittaa luonnonvarojen käytön vähentämistä, 
materiaali-, energia- ja ravinnekiertojen sulkemista sekä sitä, että tuot- 

teiden, materiaalien ja resurssien arvo säilyy taloudessa mahdollisimman 
kauan. Kestävässä kiertotaloudessa toimintaa tarkastellaan yritysten, 
kaupunkien ja muiden organisaatioiden sekä kansalaisten toiminnassa 
ja sen edistäminen vaatii laajaa yhteistyötä yhteiskunnan eri tasoilla” 
(CICAT2025-hanke.) 


Lisäksi kestävää kiertotaloutta edistettäessä tulee arvioida ja ottaa 
huomioon toiminnan taloudelliset, sosiaaliset, kulttuuriset ja eko- 
logiset vaikutukset eri sidosryhmien näkökulmasta sekä suhteessa 
globaaleihin kestävyysrajoihin nyt ja tulevaisuudessa. Määritelmän 
laajuus kuvaa hyvin sitä, miten moniulotteisesta yhteiskunnallisesta 
muutoksesta kiertotalouteen siirtymisessä on kysymys. 
Ilmastonmuutos, luonnon monimuotoisuuden heikkeneminen 
ja luonnonvarojen ylikulutus ovat aikamme suurimpia globaaleja 
ongelmia. Kiertotalous nähdään ratkaisuna näihin haasteisiin ja 
sitä pidetään nykyistä kestävämmän talousjärjestelmän edellytyk- 
senä tulevaisuudessa. Kiertotalouteen siirtyminen edellyttää ko- 
konaisvaltaista muutosta sekä yhteiskunnan päätöksenteossa että 
suunnittelussa. ( Valtioneuvosto 2021.) Siinä ei ole kyse ainoastaan 
taloudesta tai teknologisista ratkaisuista, vaan myös yritysten ja 
kuluttajien arvoista, asenteista ja käyttäytymisestä. 
Kiertotalouteen on kohdistettu suuria toiveita. Esimerkiksi EU 
on viestinyt jäsenvaltioilleen, että kiertotalouteen siirtymisellä 
voidaan edistää kilpailukykyä ja taloudellista kasvua, luoda uusia 
työpaikkoja, vähentää kasvihuonekaasupäästöjä sekä parantaa ym- 
päristön tilaa. Maaliskuussa 2020 Euroopan komissio antoi kierto- 
talouden toimintasuunnitelman, joka sisältää keinoja toteuttaa Eu- 
roopan vihreän kehityksen ohjelman tavoitteita ilmastoneutraalista, 
resurssitehokkaasta, oikeudenmukaisesta ja kestävästä Euroopasta. 
Se sisältää esimerkiksi ehdotukset kestävämmästä tuotesuunnitte- 
lusta, jätteen vähentämisestä ja kansalaisten vaikutusmahdollisuuk- 
sien lisäämisestä. Erityistä huomiota kiinnitetään resurssi-inten- 
siivisiin aloihin, kuten rakennusalaan. (Euroopan komissio 2020.) 
Siirtyminen kiertotalouteen on jo käynnissä ja useat merkittä- 
vät yritykset, kuluttajat ja eri alojen viranomaistahot ovat ottaneet 


351 


https://doi.org/10.21435/tl.283 


NINA AARRAS 


EU:n kiertotalouden toimintasuunnitelman strategiaksi toimin- 
nalleen (Euroopan komissio 2021a). Kiertotalous on suunta, johon 
myös Suomessa halutaan mennä. Suomelle on laadittu strateginen 
kiertotalouden kehittämisohjelma, jossa esitetään kiertotalouteen 
siirtymisen keinoja ja tapoja. Kehittämisohjelman mukaan Suo- 
messa pyritään muun muassa siihen, että vuonna 2035 rakennusten 
rakentamisessa, infra-alalla ja rakennustuoteteollisuudessa arkea 
ovat vähähiiliset, kierratetyt ja uusiutuvat materiaalit. (Ympäristö- 
ministeriö 2021.) 

Suomessa kiertotalouteen siirtymistä on vauhditettu muun 
muassa uudistamalla jätehuoltoa koskevaa lainsäädäntöä. Samalla 
myös vapaaehtoisten kiertotaloustoimien mahdollisuuksia on ha- 
luttu lisätä niin kutsuttujen Green Deal -sopimusten myötä. Green 
Deal on vapaaehtoinen sopimus valtion ja elinkeinoelämän välillä. 
Kyseiset sopimukset tehostavat kiertotaloutta edistävän lainsäädän- 
nön toimeenpanoa tai täydentävät lainsäädäntöä. Esimerkiksi ym- 
päristöministeriö ja kiinteistöalan yhteistyöjärjestö RAKLI ry ovat 
sopineet kestävän purkamisen Green Deal -sopimuksen. Sopimisen 
taustalla on ajatus siitä, että valtio ja muut toimijat ovat halukkaita 
edistämään asioita vapaaehtoisuuden pohjalta, mikä mahdollistaa 
joustavamman ja nopeamman tavan toimia. (Sitra 2019; Ympäristö- 
ministeriö 2020.) 

Kiertotaloudesta puhutaan paljon ja siihen panostetaan niin tut- 
kimuksen, lainsäädännöllisen ohjauksen kuin vapaaehtoisen so- 
pimisen keinoin. Kiertotalouteen siirtyminen nähdään Suomessa 
merkittävänä mahdollisuutena ja tärkeänä yhteiskunnallisena kysy- 
myksenä. Matkailu on kiinteä ja vuorovaikutteinen osa yhteiskun- 
taa (Työ- ja elinkeinoministeriö 2022), ja siksi myös matkailualan 
on kyettävä vastaamaan yhteiskunnan kohtaamaan kestävyyshaas- 
teeseen omaksumalla kiertotalouden oppeja. On selvää, että kierto- 
taloutta edistäviä toimintamalleja on jatkossa yhä vahvemmin in- 
tegroitava osaksi matkailua palvelevaa suunnittelua ja rakentamista. 

Kiertotalous kestävämmän matkailurakentamisen 
suunnittelussa 


Toistaiseksi vasta pieni osa tämän päivän rakennuksista on suunni- 
teltu kiertotalouden periaatteiden mukaisesti. Suuri osa kiertotalou- 
den mukaiseen rakentamiseen liittyvästä tutkimuskirjallisuudesta 
on keskittynyt joko rakennusten ja materiaalien elinkaarianalyysin 
kvantifiointimenetelmiin tai innovatiivisiin rakennusmateriaalei- 
hin, mutta tutkimukseen pohjautuvaa tietoa kiertotalouden peri- 
aatteiden mukaisesta rakennusten suunnitteluprosessista on vielä 
varsin vähän (Kanters 2020). Kiertotaloutta rakennetussa ympä- 
ristössä on toki jo tutkittu (Adams ym. 2017; Hart ym. 2019; Ness 
& Xing 2017; Pomponi & Moncaster 2017), mutta kuten Leonora 
Fberhardt, Charlotte Malabi, Morten Birkved ja Harpa Birgisdottir 
kirjallisuusanalyysissään (2020) toteavat, ovat rakennetun ympä- 
ristön kiertotalouden mukaista suunnittelua tukevat tieto ja ohjeet 
vielä varsin puutteellisia. Kansainvälisen tutkimustiedon hyödyn- 
tämistä käytännön suunnittelutyössä hankaloittavat rakentamisen 
paikkasidonnaisuus ja eriäväisyydet olosuhteissa. On eri asia ra- 
kentaa lomakohde tropiikkiin kuin arktiseen ympäristöön. Lisäksi 
kiertotalouteen liittyvät kysymykset kehittyvät tällä hetkellä huimaa 
vauhtia ja nykyhetkeen perustuva tieto vanhenee nopeasti. 

Nykytilanteessa kestävässä matkailurakentamisessa korostuvat 
usein rakennuksen energiatehokkuus ja ilmastovaikutusten hillintä. 
Kiertotalous nostetaan esille vasta rakennuksen käytön aikaisessa 
toiminnassa, kun esimerkiksi pohditaan, miten matkailutoiminnas- 
ta syntyvää jätettä voidaan ehkäistä ja miten syntynyt jäte kierräte- 
tään. Joitakin kiertotaloustoimia on silti toteutettu jo myös raken- 
tamisessa, kunnostamisessa, sisustamisessa sekä käyttöpalveluissa. 
Kiertotaloutta edistävät toimenpiteet ovat kuitenkin ensisijaisesti 
kohdistuneet energian- ja vedenkäyttöön, ja vähemmässä määrin 
esimerkiksi jätteisiin. (Manniche ym. 2017; Rodriguez-Antön & 
Alonso-Almeida 2019.) 

Elinkaariajattelu on nousemassa vahvasti osaksi rakennusten 
suunnittelua ja voimistuu vähitellen myös matkailurakentamisessa. 
Elinkaariajattelussa ympäristövaikutuksia tarkastellaan rakennuk- 
sen koko elinkaaren ajalta (Ympäristöministeriö 2019). Elinkaari 
voidaan jakaa esimerkiksi rakentamiseen, rakennuksen käyttövai- 
heeseen ja purkuvaiheeseen. Kiertotaloutta voidaan edistää raken- 
nuksen koko elinkaaren aikana. Suunnittelussa tehdyt ratkaisut 
ohjaavat kiertotalouden toteutumisen mahdollisuuksia pitkälle 
tulevaisuuteen vuosikymmenien tai jopa vuosisadan päähän. Vas- 
tuullinen suunnittelu sekä ekologisesti ja esteettisesti kestävä ra- 
kentaminen (Pernu 2018) edellyttävätkin kykyä nähdä muutosten 
ja kehityksen vaikutukset monialaisesti niin lyhyellä kuin pitkällä 
aikavälillä. Vastuullinen suunnittelu tarkoittaa suunnittelua, joka 
mahdollistaa kiertotalouden mukaisten ratkaisujen toteuttamisen 
rakennuksen koko elinkaaren aikana. 

Vastuullinen suunnittelu katsoo nykyhetkessä tulevaisuuteen. 
Esimerkiksi suunnittelulla, jolla rakennusten käyttöikää voidaan 
pidentää, on mahdollista vähentää rakennusten elinkaarisia ym- 
päristövaikutuksia. Käyttöiän pidentämisen on arvioitu pitkällä 
tähtäimellä vähentävän materiaalien käyttöä ja tuottavan selkeitä 
päästövähennyksiä (noin 20 %) perusuraan verrattuna (Material 
Economics 2018). Päästövähennykset toteutuvat kuitenkin vasta 
vuosikymmenien päästä, kun taas investointi pitkäikäisyyteen on 
tehtävä jo rakennuksen suunnittelu- ja rakentamisvaiheessa. Mer- 
kittävimmät päätökset rakennusten elinkaaren aikaisista vaiku- 
tuksista tehdäänkin usein jo suunnitteluvaiheessa. Tehtyjä valin- 
toja ei ole aina mahdollista muuttaa käytön aikana tai muutostyön 
kustannukset voivat osoittautua korkeiksi. Suomessa rakennuksia 
ei lähtökohtaisesti suunnitella erityisen pitkäikäisiksi. (Ruokamo 
ym. 2021.) Kiertotalous ja kestävyys kiinnostavat kuitenkin yhä 
suurempaa joukkoa rakennetun ympäristön toimijoista. Lisäksi 
meneillään olevassa kaavoitus- ja rakennuslainsäädännön uudis- 
tuksessa on suunnitteilla säätelyä, jonka avulla kannustetaan teke- 
mään joustavia, pitkäikäisiä ja muunneltavia rakennuksia (Saarinen 

2022). Rakennetun ympäristön suunnittelijat joutuvat yhä enem- 
män pohtimaan erilaisten ratkaisujen vaikutuksia kestävyyteen ja 
vastuullisuuteen. 

Kiertotalous kestävämmän matkailurakentamisen suunnittelussa 
ei tarkoita pelkästään kovaa insinööriosaamista ja kiristyvää sään- 
telyä, vaan myös luovaa ja rohkeaa ajattelua vaikkapa arkkitehtuu- 
rissa, muotoilussa tai taiteessa. Omaleimaista tunnelmaa voidaan 
luoda esimerkiksi käyttämällä sisustuksessa vuosisatoja vanhoja 
järvenpohjasta nostettuja uppotukkeja tai vanhoja uittopuome- 
ja (Maukonen 2021). Toteutus voi olla arkkitehtonisesti moder- 
ni, mutta muotoilun ja materiaalivalintojen vuoksi ihmiset eivät 
koe lopputulosta modernina. Materiaalivalinnoilla voidaan luoda 
tunnelmallinen tila, jossa kiertotalous näyttäytyy uuden ja vanhan 
lisäarvoa tuottavana symbioosina. Onnistuneessa suunnittelussa 
kohde sopii ympäristöönsä, ja materiaalivalinnoilla voidaan myös 
vahvistaa paikan identiteettiä. Vaikka matkailu- ja majoitustoimi- 
jat tavallisimmin nostavat esiin juuri energian- ja vedenkäyttöön 
liittyviä edistysaskelia, voidaan kuitenkin jo huomata viitteitä siitä, 
että myös rakennusmateriaaleista halutaan kertoa asiakkaille. Heille 
voidaan esimerkiksi kertoa, että matkailukohteen rakentamisessa 
on käytetty kierrätysmateriaaleja (Järvisydän 2022). 


Kiertotalous edellyttää kokonaisuuksien hallintaa 
matkailurakentamisen suunnittelussa 


Matkailurakentamisen suunnittelutyö on paitsi käytännön suun- 
nittelua, kuten suunnitelmien ja mallien tekemistä, myös päätök- 
sentekoa. Vastuullisen matkailurakentamisen näkökulmasta tärkeät 
päätökset liittyvät niin uuden rakentamiseen kuin myös jo olemassa 
olevan rakennetun ympäristön käyttöön. Kiertotalouden arvioidaan 
tarjoavan kiinteistö- ja rakennusalalle valtavasti mahdollisuuksia 
hillitä ilmastonmuutosta sekä ehkäistä luonnonvarojen kulutus- 
ta ja luonnon monimuotoisuuden köyhtymistä. Parhaimmillaan 

kiertotalouden mukaiset toimintamallit voivat auttaa kehittämään 
matkailupalveluiden hyödyntämiä fyysisiä ympäristöjä uudella ta- 
valla, mikä luo lisää vetovoimaa koko alueelle. 

Suunnittelulla on keskeinen rooli kiertotalouteen siirtymises- 
sä. Siirtymä edellyttää totuttujen toimintamallien ja perinteisten 
lähestymistapojen miettimistä uudelleen. Tämä ajattelutapojen 
muutos mahdollistaa siirtymisen uudenlaiseen suunnittelu- ja toi- 
mintamalliin, joka on rakenteeltaan korjaava ja uudistava. Kierto- 
taloudessa suunnittelijan on kohdistettava huomionsa sekä loppu- 
käyttäjään että laajempaan systeemiseen kokonaisuuteen, johon 
suunnitteluratkaisut vaikuttavat. Suunnittelusta muodostuu näin 
vaiheittaisen kehittämisen prosessi, joka auttaa tunnistamaan myös 
suunnittelupäätösten tahattomat seuraukset ja puuttumaan niihin. 
(Ellen MacArthur Foundation 2022.) Laajemmassa mittakaavassa 
matkailurakentamisen tahattomia ei-toivottuja seurauksia voivat 
olla esimerkiksi kielteiset vaikutukset paikalliseen ympäristöön tai 
elinkeinoihin. Yksittäisen rakennuskohteen suunnittelussa voidaan- 
kin siten ajautua osaoptimointiin, jonka seurauksena tehty ratkaisu 
tukee kyllä kiertotalouden toteutumista, mutta tulee samalla hei- 
kentäneeksi esimerkiksi rakennuksen energiatehokkuutta. 

Kiertotalouden integrointi kiinteäksi osaksi suunnittelua edel- 
lyttää toimintakulttuurin muutosta, jossa suunnittelun fokus siirtyy 
osaoptimoinnista kohti kokonaisuuksien hallintaa. Tuotetasolla on 
jo nähtävissä monenlaisia esimerkkejä kiertotalouden mukaisesta 
suunnittelusta (Circular Design) ja näiden periaatteiden mukaan 
valmistetuista tuotteista. Rakennusten tasolla kokonaisuuksien 
hallinta on ollut ongelmallisempaa. Rakennuksen mittakaavassa 
monimutkaisuutta lisäävät tuotetasoon verrattuna erilaiset omis- 
tukseen liittyvät kysymykset sekä suunnitteluprosessissa muka- 
na olevien toimijoiden, kuten tilaajan, arkkitehtien, konsulttien, 
urakoitsijoiden, alihankkijoiden ja kunnassa suunnitteluun osal- 
listuvien erilaisten tahojen, lukumäärä. Jokaisella toimijalla on 
omat vaatimuksensa, näkemyksensä ja toimintamallinsa. (Kanters 
2020.) Toimijoiden ja eri toimintojen siiloutuminen lisää riskiä 

osaoptimointiin suunnittelussa ja rakentamisessa. Kiertotalouden 
mukainen matkailurakentaminen vaatii siis lähtökohtaisesti suju- 
vaa sopimista (Aarras ym. 2021) ja toimintamallien yhteensovit- 
tamista (ks. myös luku 7 uudistuvasta kaavoituslainsäädännöstä). 
Merkittävinä kiertotalouden kehitystä hidastavina tekijöinä on 
pidetty kiinnostuksen, tiedon ja osaamisen puutetta rakentamisen 
arvoketjuissa. Arvoketju kuvaa jonkin hyödykkeen vaiheittaista ja- 
lostumista raaka-aineesta valmiiksi tuotteeksi (Porter 1985). Raken- 
nusalan arvoketjut kytkevät toisiinsa tilaajat, suunnittelijat, teolli- 
suuden ja rakennusyritykset. Rakennuttajat, materiaalien toimittajat 
ja urakoitsijat toimivat yhä vahvasti lineaaritaloudessa, joka tuottaa, 
käyttää ja hävittää sitten materiaaleja. (Hart ym. 2019.) Suurimmiksi 
esteiksi kiertotalouteen siirtymiselle on tunnistettu rakennusalan 
konservatiivisuus, poliittisen prioriteetin puute ja koko rakennus- 
alan keskinäiset riippuvuussuhteet. Kiertotaloutta edistävänä tekijä- 
nä rakennusprojekteissa puolestaan nähdään yrityskuvastaan tarkat 
asiakkaat. Tilaajalla on perinteisen rakennussuunnitteluprosessin 
tapaan merkittävä rooli myös kiertotalouden mukaisessa rakenta- 
misessa. Vastuullisuudesta on tullut aiempaa tärkeämpi kysymys 
monissa rakennusprojekteissa, ja asiakkaat ovat entistä tietoisem- 
pia siitä, että heidän rakennuksensa voivat edistää kestävää yritys- 
kuvaa. Asiakkaille on tullut yhä tärkeämmäksi osoittaa omaksuvan- 
sa kiertotalouden mukaisia periaatteita, ja siksi myös suunnittelun 
tulee kyetä vastaamaan näihin tarpeisiin. (Kanters 2020.) 
Siirtyminen osaoptimoinnista kohti kokonaisuuksien hallintaa 
edellyttää lisää tutkimustietoa suunnittelun tueksi sekä yhteistyön 
kehittämistä ja yhteisten toimintatapojen omaksumista koko alalla. 
Lisäksi tarvitaan uusia menetelmiä ja työkaluja kiertotalouden mu- 
kaiseen matkailurakentamisen suunnitteluun. Muutos tarvitsee luo- 
vaa, yhteistyöhön perustuvaa ajattelua, joka ruokkii innovatiivisia, 
kokonaisvaltaisia ja totuttuja toimintamalleja haastavia ratkaisuja. 
Kiertotalouden mukainen matkailurakentaminen tulisikin 
ymmärtää osaksi vastuullista matkailusuunnittelua. Vastuulli- 
nen matkailusuunnittelu on suunnittelua, joka pyrkii edistämään 

kiertotalouteen siirtymistä katsomalla yksittäisen osa-alueen sijaan 
kokonaisuutta, tunnistaa suunnittelun merkittävät vaikutukset ym- 
päristöön ja tekee sen pohjalta kestävyyttä vahvistavia ratkaisuja. 
Vastuullinen matkailusuunnittelu on myös läpinäkyvää, ja sillä on 
kyky uudistua. Voidaan ajatella, että kiertotalouden mukaisessa 
matkailurakentamisessa suunnittelua ohjaavat kestävyyden, läpi- 
näkyvyyden ja uudistuvuuden arvot. 

Ensimmäinen arvo, kestävyys, ilmenee suunnittelussa ja raken- 
tamisessa valintoina, jotka huomioivat tehtyjen ratkaisujen erilai- 
set vaikutukset nyt ja tulevaisuudessa. Tähän liittyen voidaan kui- 
tenkin kysyä, onko edes mahdollista tietää mikä on kestävää, kun 
emme vielä tunne tulevaisuutta? Viime kädessä johtopäätös jon- 
kin ratkaisun kestävyydestä voidaan tehdä vasta katsomalla ajassa 
taaksepäin. Emme ehkä tiedä varmasti, millaiset ratkaisut osoittau- 
tuvat kestäviksi viidenkymmenen tai sadan vuoden mittakaavassa, 
mutta todennäköisesti osaamme jo tunnistaa, mitkä valinnat eivät 
ole kestäviä. Tästä näkökulmasta vastuullisen matkailusuunnittelun 
olisi perusteltua pyrkiä noudattamaan niin kutsuttua “ei merkittävää 
haittaa? -periaatetta (Do No Significant Harm, DNSH) (Euroopan 
komissio 2021b). DNSH-periaatteen tarkoituksena on varmistaa, 
ettei osaoptimoimalla siirretä ongelmaa yhdestä kestävyyden osa- 
alueesta toiseen. Se kattaa rakennuksen koko elinkaaren mukaan 
lukien rakentamisen, käytön ja käytöstä poistamisen vaiheiden niin 
välittömät kuin välillisetkin vaikutukset. 

Toiseksi kokonaisuuden hallinta edellyttää yhä suurempaa läpi- 
näkyvyyttä suunnittelussa ja rakennuksen koko elinkaaren vai- 
heissa. Tässä auttavat kiertotalouden mukaista suunnittelua tuke- 
vat digitaaliset työkalut, jotka ovat yleistymässä. Uudet digitaaliset 
ratkaisut tarjoavat mahdollisuuksia lisätä tiedon saatavuutta, toi- 
mijoiden välistä kommunikaatiota ja suunnitteluprosessien läpi- 
näkyvyyttä. Ne voivat mahdollistaa esineiden, materiaalien ja 
tuotteiden elinkaaren kestävän jäljitettävyyden sekä luoda pohjaa 
uudelleenkäytettävyydelle, kierrätykselle ja erilaisten kiertokulku- 
jen hallinnalle. (Kauppila 2022.) Lisääntyvä läpinäkyvyys suunnit- 
telussa parantaa mahdollisuuksia tunnistaa ne vaikutukset, joilla 


358 


https://doi.org/10.21435/tl.283 


8 KIERTOTALOUS MATKAILURAKENTAMISEN SUUNNITTELUSSA 


on merkitystä kestävyyden näkökulmasta, ja muokata suunnittelun 
ja rakentamisen ratkaisuja niiden vaatimalla tavalla. Läpinäkyvyys 
lisää toimijoiden välistä luottamusta, rakentaa uusia siltoja ja mur- 
taa vanhanaikaista siiloutumiseen perustuvaa toimintakulttuuria. 

Kolmas arvo, uudistuvuus, voi kiertotalouden mukaisen suun- 
nittelun näkökulmasta tarkoittaa monia asioita. Sillä voidaan viitata 
esimerkiksi ei-toivotun materiaalin kuten purkujätteen muuttumi- 
seen uudeksi hyödylliseksi materiaaliksi. Viime aikoina uudistuvuus 
on liitetty kiertotalouden näkökulmasta myös laajemmin raken- 
nuksiin, alueisiin ja kaupunkeihin. (Morselett 2020.) Uudistavassa 
suunnittelussa (regenerative design) rakennusta ei nähdä yksittäise- 
nä ja irrallisena kohteena, vaan se on suunniteltu osaksi laajempaa 
systeemistä kokonaisuutta, mikä mahdollistaa molemminpuolisen 
hyödyllisen vuorovaikutuksen rakennetun ympäristön, ympäröivän 
maailman ja ihmisten välillä. Kunkin paikan monimuotoisuuden ja 
ainutlaatuisuuden (sosiaalisesti, kulttuurisesti ja ympäristöllisesti) 
ajatellaan olevan ratkaisevan tärkeää. (Ayeni & Omeiza 2021; Pe- 
dersen Zari 2010.) Suunnittelussa uudistuvuutta tukevat erilaiset 
palaute- ja dialogiprosessit, jotka mahdollistavat kehityksen pit- 
kien ajanjaksojen kuluessa. Viime kädessä uudistuvuus tarkoittaa 
kykyä vastata ajan kuluessa tapahtuviin muutoksiin olivatpa kysees- 
sä sitten muutokset rakennuksen käyttötarkoituksessa, paikallisissa 
olosuhteissa tai suuremmassa mittakaavassa (esimerkiksi ilmaston- 
muutos tai pandemia). 


Suunnittelijan työkalupakki kiertotaloutta edistävässä 
suunnittelussa 


Nykyisiltä ja tulevilta matkailurakentamisen suunnittelijoilta edel- 
lytetään työelämässä kokonaisvaltaista vastuullisuuden hallintaa, 
jossa kiertotalous on yksi merkittävimmistä vastuullisuuden osa- 
alueista. Mitä kiertotalouden mukainen matkailurakentamisen 
suunnittelu käytännössä tarkoittaa? Suunnittelun kohteena voi olla 
aivan uusi tai jo olemassa oleva rakennus tai muu tila. Seuraavassa 

tarkastelen kiertotaloutta edistävää matkailurakentamisen suunnit- 
telua neljästä näkökulmasta: kiertotalous uusien rakennusten suun- 
nittelussa, rakennusten säästävä purkaminen, rakennusten kunnos- 
taminen sekä rakennusten uudelleenkäyttö. 


Kiertotalous uusien rakennusten suunnittelussa 

Kiertotalous uusien rakennusten suunnittelussa (circular building 
design) tunnistetaan yhä useammin merkittäväksi näkökulmaksi 
erilaisissa suunnitteluhankkeissa (Kanters 2020). Kiertotaloudes- 
sa uuden rakentamista harkitaan tarkkaan. Mikäli se on välttämä- 
töntä, kohde suunnitellaan niin, että luonnonvarojen käyttöä on 
mahdollista vähentää esimerkiksi hyödyntämällä rakentamisessa 
sekundäärisiä materiaalivaihtoehtoja. Sekundäärisillä materiaaleil- 
la tarkoitetaan materiaaleja, joissa on kierrätyssisältöä (esimerkiksi 
kierrätysmuovit, vaahtolasimurske) tai purettuja rakennustuottei- 
ta, joita käytetään suoraan uudelleen (esimerkiksi seinäelementit). 
Suunnitteluratkaisut ulotetaan palvelemaan koko rakennuksen 
elinkaarta. Rakennukset nähdään materiaalipankkeina, joihin va- 
rastoituu tuhansia tonneja arvokkaita tuotteita ja materiaaleja, joi- 
ta voidaan vaihtaa ja käyttää uudelleen (Copeland & Bilec 2020). 
Kiertotalouden mukaisessa suunnittelussa huomioidaan, että ra- 
kentamisessa on mahdollista hyödyntää mahdollisimman paljon 
kierrätettyjä materiaaleja, ja että elinkaaren lopussa rakennusosat 
ja -materiaalit voidaan käyttää uudelleen tai kierrättää. 

Tehokas purkujätteiden hyödyntäminen ei kuitenkaan tarkoita 
sitä, että kiertotaloudessa olisi varaa rakennusten lyhyisiin elinkaa- 
riin. Hyvin suunnitellut rakennukset voivat säännöllisesti kunnos- 
tettuina kestää lähes ikuisesti, mutta keskusteluissa on ollut myös 
viitteitä siitä, että rakennusten elinkaari olisi lyhenemässä (Prevost 
2021). Suomessa on 2000-luvun alusta lähtien purettu kymmeniä 
tuhansia rakennuksia. Satu Huuhkan ja Jukka Lahdensivun tutki- 
muksen (2016) mukaan asuintalot olivat purkuhetkellä keskimäärin 
58-vuotiaita, kun taas muiden purettavien rakennusten keski-ikä oli 
43 vuotta. Esimerkiksi teollisuusrakennukset purettiin keskimäärin 
37-vuotiaina ja toimistorakennukset 39-vuotiaina. 

Rakennettuun ympäristöön kohdistuvat tarpeet ja vaatimukset 
muuttuvat jatkuvasti. Kiertotalouden mukaisessa suunnittelussa 
ymmärretään, että rakennusten käyttötarpeet muuttuvat ajan ku- 
luessa; voidaan puhua muutoksen huomioon ottavasta suunnittelu- 
strategiasta (Durmisevic 2019). Mikäli rakennuksen käyttöiäksi ta- 
voitellaan esimerkiksi 50-100 vuotta, on selvää, ettei kaikkia tulevia 
muutoksia ole mahdollista ennakoida. Rakennuksen elinkaareen 
vaikuttavat itseasiassa kolme eri käyttöikää (Bäckgren 2018). Ra- 
kennuksen teknisellä käyttöiällä tarkoitetaan sitä, miten kauan sen 
rakenteet kestävät käytössä. Toiminnallinen käyttöikä taas liittyy sii- 
hen, vastaako rakennus siihen tarpeeseen, mihin se on suunnitel- 
tu. Taloudellinen käyttöikä liittyy puolestaan mahdollisiin korjaus- 
kustannuksiin mutta myös tontin arvon nousuun. Toiminnallinen 
ja taloudellinen käyttöikä ovat rakennusten purkamisessa monesti 
teknistä käyttöikää määräävämmässä asemassa. 

Uuden rakennuksen pitkäikäisyys usein edellyttää, että se on jo 
lähtökohtaisesti suunniteltu monikäyttöiseksi ja muunneltavaksi. 
Muunneltavuudella tarkoitetaan kykyä mukautua käyttäjän tar- 
peiden olennaiseen muuttumiseen tilan muutoksilla. (Häkkinen & 
Ala-Kotila 2019.) Monikäyttöisyyden taas voidaan ajatella olevan 
tavoite, johon muunneltavuuden avulla pyritään (Krokfors 2017). 
Sekä monikäyttöisyyden että muunneltavuuden sisältävä muunto- 
joustavuuden käsite on vielä melko tuore, ja käytännön kokemus- 
ta muuntojoustavuudesta matkailurakentamisen suunnittelussa on 
toistaiseksi niukasti. Muuntojoustavuudella voidaan varautua joko 
jo tunnistettuihin tai mahdollisiin tuntemattomiin muutostarpei- 
siin. Rakennusten muuntojoustavuudella tavoitellaan kykyä mu- 
kautua käyttötarkoituksen ja -tapojen tai ulkoisten olosuhteiden 
muutoksiin sekä niistä aiheutuviin tarpeisiin muuttaa rakennusta 
tai sen järjestelmiä. 

Rakennuksen toiminnallinen käyttöikä voi lyhentyä merkittä- 
västi, jos se suunnitellaan vastaamaan vain parhaillaan vallalla ole- 
viin preferensseihin, eikä suunnittelussa ole mahdollistettu muun- 
neltavuutta. Jos rakennusta ei suunnitella monikäyttöiseksi, tulisi 
se vähintään suunnitella muunneltavaksi, jotta ennakoimattomiin 

käyttötarkoituksen muutoksiin on mahdollista vastata tulevaisuu- 
dessa joutumatta purkamaan ja rakentamaan kokonaan uutta. Sa- 
malla se voi pidentää tilan toiminnallista käyttöikää, mikä pitää in- 
vestoidut materiaalit pidempään käytössä. (Suomela & Lehto 2021.) 

Uudisrakentamisen suunnittelu- ja investointivaiheissa onkin 
tärkeää huomioida rakennuksen koko elinkaaren aikaiset kustan- 
nukset ja panostaa pitkäikäisyyteen pyrkivään rakentamiseen sekä 
käyttöasteen nostamiseen tilojen muunneltavuuden avulla (Ruo- 
kamo ym. 2021). Parhaimmassa tapauksessa tulevaisuuden hotel- 
lit, ravintolat ja tapahtumakeskukset suunnitellaan pitkäikäisiksi, 


VOIDAANKO RAKENTAMISESSA HYÖDYNTÄÄ JO OLEMASSA OLEVAA 
RAKENNUSTA TAI TILAA? 


KIERTOTALOUS OSANA OLEMASSA OLEVAA RAKENNETTUA YMPÄRISTÖÄ 


1 Rakennuksen kunnostaminen | 


KYLLÄ 


IN 
Rakennuksen uudelleenkäyttö mite E 
O 7 


Rakennuksen säästävä purkaminen 


KIERTOTALOUS UUSIEN RAKENNUSTEN SUUNNITTELUSSA 
EI 


Tavoitteena pitkäikäisyys, monikäyttöisyys ja muunneltavuus 


Purettujen rakennustuotteiden hyödyntäminen 


Kierrätyssisältöisten materiaalien hyödyntäminen 


Osien ja materiaalien uudelleenkäytön mahdollistaminen 


Kuvio 10. Kiertotaloutta edistävä matkailurakentaminen. Lähde: luvun 
kirjoittaja. 


362 


https://doi.org/10.21435/tl.283 


8 KIERTOTALOUS MATKAILURAKENTAMISEN SUUNNITTELUSSA 


monikäyttöisiksi ja muunneltaviksi sekä helposti huollettaviksi ja 
korjattaviksi. On myös huomioitava, että kiertotalouden anti ja vai- 
kutus uusien rakennusten suunnittelussa ei lopu rakentamiseen. Se 
ulottuu läpi koko rakennuksen elinkaaren sen käyttöiän päättymi- 
seen ja purkamiseen asti. Siten kiertotalouden mukaisessa suun- 
nittelussa tarvitaan tietoa rakennuksessa käytetyistä materiaaleista 
ja rakennustuotteista. Tätä tietoa tulee kerätä, hallita ja jakaa koko 
elinkaaren ajalta. 


Kiertotalous osana olemassa olevaa rakennettua ympäristöä 
Kiertotaloudessa lisätilan tarve pyritään tyydyttämään ensisijaisesti 
käyttämällä tehokkaammin jo olemassa olevia tiloja. Kiinteistöjen 
käytön tehostamisessa ja tyhjillään pitämisen vähentämisessä tarvi- 
taan kiertotalouden toimintamalleja (Valtioneuvosto 2021). Kierto- 
talouden näkökulmasta rakennuksen säilyttävä ratkaisu on usein 
purkavaa uudisrakentamista parempi vaihtoehto. Rakennuksen säi- 
lyttävä suunnitteluratkaisu voi näyttäytyä houkuttelevana esimer- 
kiksi entisellä satama- tai teollisuusalueella, jossa rakennus on osa 
historiallista miljöötä tai sijaitsee matkailun näkökulmasta hyvien 
liikenneyhteyksien solmukohdassa. Kiertotalous osana matkailu- 
ympäristöjen suunnittelua voikin tarkoittaa rakennuksen säästävää 
purkamista (dismantling of buildings), rakennuksen kunnostamista 
(refurbishment of buildings) tai rakennuksen uudelleenkäyttöä (reuse 
of buildings) (Gravagnuolo, Angrisano & Girard 2019). 
Rakennusten säästävään purkamiseen kuuluu rakennusosien 
huolellinen purkaminen korjausta, uudelleenkäyttöä tai kierrätys- 
tä varten. Säästävä purkaminen eroaa tavanomaisesta purkutyös- 
tä siinä, että sitä voidaan käyttää konservointi-, kunnossapito- ja 
korjaustöiden menetelmänä. Säästävää purkamista voidaan toteut- 
taa rakennusprojekteissa, joissa on tarpeen poistaa osia, jotka ai- 
heuttavat turvallisuusriskin — poistettava rakenne saattaa esimer- 
kiksi sisältää asbestia tai muita vaarallisia aineita. Se sopii myös 
tilanteisiin, joissa komponentti on siirrettävä paikasta toiseen tai 
joissa rakenne tai ympäröivä ympäristö ovat erityisen herkkiä. Ra- 
kennus voi myös sijaita ei-toivotussa paikassa, jolloin se voidaan 

purkaa osiin ja koota uudelleen toisessa sijainnissa. (Bertino ym. 
2021; Suomela & Lehto 2021.) 

Hirsitalon siirtäminen toiseen paikkaan on esimerkki säästä- 
västä purkamisesta. Hirsi on suosittu materiaali matkailurakenta- 
misessa. Etenkin Lapissa kelohonka ja pyöröhirsi näkyvät vahvas- 
ti matkailurakentamisessa. Hirsi yhdistetään vahvasti pohjoiseen 
maisemaan ja matkailukuvastoon, vaikka tosiasiassa kelohuviloilla 
ei olekaan mitään tekemistä Lapin kansanrakennusperinteen kans- 
sa (Hautajärvi 2014, 360). Suomalaista hirsirakentamista viedään 
myös matkailukohteisiin Euroopassa, Aasiassa ja Afrikassa. Hirsi- 
rakentamiseen yhdistyviä mielikuvia ovat muun muassa ekologi- 
suus, luonnonläheisyys ja elämyksellinen arkkitehtuuri. Lisäksi 
hirsirakennusten on todettu herättävän myönteisiä tunnetiloja ja 
lievittävän stressiä (Wallenius 2014), mitkä voidaan nähdä myön- 
teisinä tekijöinä etenkin matkailurakentamisessa. 

Mahdollisuus purkaa rakennus osiin, siirtää ja koota uudelleen 
toisaalle tekee hirsirakentamisesta kiinnostavan kiertotalouden 
näkökulmasta. Hirren elinkaari on rakennusmateriaalina pitkä, ja 
oikein käsiteltynä hirsirakennus kestää jopa satoja vuosia. Hirsi- 
talon runkoja on siirrelty paikasta toiseen kautta aikain, tai niistä 
on saatettu rakentaa uusi rakennus. (Kalakoski & Huuhka 2017; 
Mäkitalo 2019.) Uudesta innovaatiosta ei siis ole varsinaisesti ky- 
se, vaan ennemminkin vanhan ajattelun tuomisesta osaksi uutta 
suunnittelua ja rakentamista. Painuvasta hirrestä tehdään edelleen 
perinteistä hirsirakentamista. Sen lisäksi painumaton hirsi tarjoaa 
monipuolisia mahdollisuuksia erityyppiseen matkailurakentami- 
seen. Myös uusien hirsirakennusten suunnittelussa purkaminen, 
siirto ja kokoaminen toiseen sijaintiin on mahdollista huomioida 
osana rakennuksen elinkaarta. Nykyisin ilman lisäeristettä valmis- 
tettavien hirsitalojen purkaminen ja uudelleen kasaaminen on jopa 
helpompaa kuin esimerkiksi sata vuotta sitten tehtyjen. (Lakkala & 
Pihlajaniemi 2019; Sipiläinen 2022.) 

Purkukohteena olevia rakennuksia ei ole useinkaan suunniteltu 
purettaviksi osiin, minkä vuoksi rakennusosat yleensä rikkoutu- 
vat purkamisen yhteydessä. Rakennusosien tulisi olla irrotettavissa 

Kuva 14. Huoltorakennus luontomatkailureitin varrella. Hirsirakennus 
voidaan tarvittaessa purkaa osiin ja koota uudelleen toiseen sijaintiin. 
Kuva: Nina Aarras. 


ehjinä, jotta niiden uudelleenkäyttö olisi mahdollista. Uusia ra- 
kennuksia suunniteltaessa purettavuus tuleekin ottaa suunnitte- 
lun lähtökohdaksi. Ylläpidettävyys ja purettavuus ymmärretään 
kokonaisvaltaisena rakennusosien arvon säilyttämisen strategiana, 
ja sitä voidaan kuljettaa rinnakkain joustavuuteen tähtäävien strate- 
gioiden kanssa. Näin kummankin näkökulman mukanaan tuomia 
hyötyjä ja haasteita voidaan arvioida ja kehittää rakennussuunnit- 
telun aikana. (Suomela & Lehto 2021.) 

Rakennusten purkamisen arvioidaan tulevaisuudessa lisääntyvän 
(Hakaste 2020). Siksi säästävän purkamisen menetelmiä on tarpeen 

kehittää osana kiertotalouden mukaista suunnittelua. Vanhojen ra- 
kennusmateriaalien ottamista talteen ja käyttämistä uudelleen on- 
kin jo jossain määrin kokeiltu ja tulokset ovat olleet rohkaisevia. 
Purettujen rakennusmateriaalien ja -tuotteiden kierrätyksessä ja 
uudelleenkäytössä on Suomessa kuitenkin yhä suuri tarve innovaa- 
tioille. Lisäksi materiaalien laatuluokittelu ja kelpoisuushyväksyn- 
nät vaativat vielä kehittämistä. Samoin myös rakennusmateriaalien 
uudelleenkäytön sääntely. EU-komissio on käynnistänyt Suomen 
aloitteesta rakennustuoteasetuksen selkeyttämisen siten, että kier- 
rätysmateriaalien hyödyntäminen on jatkossa mahdollista. (Ying 
ym. 2022; Ympäristöministeriö 2022.) Rakennuksen purkuvaihe 
on mahdollisuus edistää kiertotaloutta, mikäli purkumateriaalit 
saadaan otettua tehokkaasti talteen ja sen myötä kiertoon uusiksi 
tuotteiksi ja raaka-aineiksi. 

Rakennusten kunnostaminen voidaan toteuttaa puhdistamalla, 
sisustamalla tai uudelleen varustamalla. Kunnostaminen voi sisäl- 
tää myös jälkiasennuksia, joiden tavoitteena on tehdä rakennukses- 
ta energiatehokkaampi. Korjaus- ja huoltorakentaminen on mer- 
kittävää kiertotaloustoimintaa, jonka arvo lähentelee vuositasolla 
Suomessa jo uudisrakentamisen arvoa (Laine ym. 2020). KTI Kiin- 
teistötiedon arvion mukaan uutta hotellikapasiteettia on Suomessa 
rakenteilla ja peruskorjattavana yhteensä yli 120 000 neliömetriä 
(Herrala 2022). 

Säännöllinen kiinteistön ylläpito ja huolto pidentävät rakennus- 
osien käyttöikää ja vähentävät korjaustarvetta. Jokainen rakennus 
tarvitsee kuitenkin aika ajoin myös mittavampia korjaustoimenpi- 
teitä. Korjaushanke tarjoaa samalla mahdollisuuden myös paran- 
taa rakennuksen viihtyisyyttä ja nostaa laatutasoa oli tavoitteena 
sitten energiatehokkuuden parantaminen, esteettömyys tai parem- 
pi sisäilman laatu. Parhaimmillaan korjaushankkeet kytkeytyvät 
osaksi suunnitelmallista kehittämisstrategiaa. (Stambej ym. 2018.) 
Tarkoituksenmukainen korjaaminen ylläpitää rakennuksen palvelu- 
kykyä, ja ajanmukaistamalla rakennus voidaan tuoda tuottavim- 
paan ja parhaimpaan käyttöönsä. (ROTI, Rakennetun omaisuuden 
tila 2021.) Käytännössä matkailurakennusten ajanmukaistaminen 

voi tarkoittaa esimerkiksi vettä säästävien vesikalusteiden, sähköä 
säästävän LED-valaistuksen tai esteettömyyttä parantavan porras- 
hissin asentamista. Se voi tarkoittaa myös viihtyisyyden lisäämistä 
paremmalla äänieristyksellä tai palvelutarjonnan parantamista yh- 
distämällä aiemmin erillisiä huoneita perhehuoneiksi. 

Korjausrakentamisessa parannetaan usein rakennuksen raken- 
teellista energiatehokkuutta ja talotekniikkaa, jolloin energiankulu- 
tuksen päästöt pienenevät merkittävästi (Raivio ym. 2020). Raken- 
nuksen teknisten ominaisuuksien parantaminen saattaa kasvattaa 
kustannuksia ja päästöjä valmistusvaiheessa, mutta sen seurauk- 
sena rakennuksen koko elinkaaren aikainen energiankulutus, ym- 
päristökuormitus ja kustannukset voivat pienentyä huomattavasti 
(Rakennusteollisuus 2022). Silvennoisen ja muiden (2021) toteut- 
taman haastattelututkimuksen mukaan suomalaiset matkailu- ja 
majoitusyritykset ovat innokkaita parantamaan majoituspaikkojen 
energia- ja resurssitehokuutta. Visit Finlandin teettämässä Kestä- 
vän matkailun nykytila, haasteet ja kehittämistarpeet -selvitykses- 
sä (FCG & Visit Finland 2018) kestävään rakentamiseen liittyvinä 
toimenpiteinä mainittiin rakennusten säilyttäminen ja kunnostus 
perinteitä kunnioittaen, sekä jo toiminnassa olevien rakennuksien 
hyödyntäminen. Vastuullisen matkailutoiminnan haasteeksi puo- 
lestaan nähtiin se, ettei ympäristö- ja ilmastoystävällistä rakenta- 
mista tueta tarpeeksi. 

Kunnostamalla matkailurakennuksia vastataan nykyisiin ja va- 
raudutaan tuleviin käyttötarpeiden muutoksiin. Esimerkiksi ho- 
telleja rakennetaan vähintään kymmeniksi vuosiksi. Näin pitkään 
ajanjaksoon mahtuu monenlaisia taloudellisia, sosiaalisia ja ympä- 
ristöllisiä muutoksia. Myös ajatusmaailmoissa tapahtuu kehitystä 
vuosien saatossa. Aikaisemmin hotellit määrittivät asiakkaan toi- 
mintaa, mutta nykypäivänä asiakas saa tulla sellaisena kuin hän 
on ja hotellin pitää taipua siihen. Hotellit eivät ole enää jäykkiä 
instituutioita, vaan toimivat nimenomaan asiakkaita varten. (Mal- 
minen 2021.) Menestyäkseen niiden on pysyttävä ajassa mukana. 
Onnistuneessa korjaushankkeessa korostuu hyvä yhteistyö raken- 
nuttajan, suunnittelijan, urakoitsijan ja käyttäjien kesken. Projekti 

vaatii paljon yhteensovittamista — etenkin, jos hotelli on remontin 
ajan toiminnassa. (Murtomäki 2022.) Melu ja rakennustyömaalta 
näyttävä hotelli ei houkuttele asiakkaita, mutta huolellisella suun- 
nittelulla haittoja voidaan merkittävästi vähentää. 

Ympäristöministeriön selvityksen (Huuhka ym. 2021) mukaan 
olemassa olevan rakennuksen korjaaminen on sekä kustannus- 
tehokkaampaa että vähäpäästöisempää kuin purkaminen ja uuden 
rakentaminen. Olemassa olevien rakennusten kunnostamista tai 
vaihtoehtoisesti purkamista tuleekin tarkastella kokonaisuutena ja 
tiedostaa hankkeen vaikutukset laajemmin. Korjaamista puoltaa 
esimerkiksi pienempi rakennusmateriaalin menekki ja sitä kautta 
syntyvät alhaisemmat kokonaiskustannukset. (Hakaste, Huuhka & 
Vainio 2020.) Korjaamista purkamisen sijaan puoltavat joissain ta- 
pauksissa myös rakennukseen liitetyt arkkitehtoniset arvot tai sen 
merkittävyys maisemassa, kaupunkikuvassa tai paikan historiassa 
(Huuhka ym. 2021). 

Suomessa rakennukset eivät useinkaan ole korjauskelvottomia 
teknisestä näkökulmasta. Purkamishalujen taustalla on yleen- 
sä muita, usein taloudellisia intressejä. Etenkin kasvukeskuksissa 
purkamiseen ajaa korjauskustannusten sijaan usein maan talou- 
dellinen arvo. (Ylitalo 2021.) Taustalla voivat vaikuttaa kaupun- 
gistumisen aiheuttama rakennuskannan tiivistyminen ja muuttu- 
neet tilankäyttötarpeet. Jotta olemassa olevaa rakennusta voitaisiin 
uudessa tilanteessa hyödyntää, on tilojen oltava muunneltavissa 
uusia käyttötarpeita vastaaviksi. Esimerkiksi esteettömien tilojen 
toteuttaminen voi kuitenkin olla haasteellista olemassa oleviin ra- 
kennuksiin. Samoin, jos rakennuksessa on vaikkapa merkittäviä 
rakenteellisia tai sisäilman laatuun vaikuttavia ongelmia, voi pur- 
kaminen osoittautua ainoaksi realistiseksi vaihtoehdoksi. (Huuh- 
ka ym. 2021.) Kiertotalouden mukaisessa rakennetun ympäristön 
suunnittelussa pyritään pitkiin elinkaariin, mutta toisinaan ole- 
massa oleva rakennus on perusteltua purkaa korjaamisen sijaan. 

Rakennusten uudelleenkäyttö tai mukautuva uudelleenkäyttö 
(adaptive reuse) tarkoittaa prosessia, jossa olemassa oleva raken- 
nus käytetään uudelleen muuhun tarkoitukseen kuin mihin se alun 

perin on rakennettu tai suunniteltu. Käyttötarkoituksen muutoksia 
eli konversioita tehdään Suomessa vuosittain noin 400. (Tilat käyt- 
töön -klinikka 2022.) Mukautuvalla uudelleenkäytöllä voi olla tärkeä 
rooli vastattaessa uusien matkailukohteiden kasvavaan tarpeeseen. 
Lähestymistapa keskittyy yleensä olemassa olevan rakennetun ym- 
päristön ainutlaatuisiin piirteisiin, koska yhä useammat matkailijat 
arvostavat vierailemiensa paikkojen alkuperäisiä piirteitä. Mukau- 
tuva uudelleenkäyttö voikin tarkoittaa esimerkiksi vanhojen raken- 
nusten ja ehkä jo autioituneiden tilojen uudelleenkäyttöä uusien 
matkailukohteiden luomiseksi. (Nedyalkova 2022.) Näin voidaan 
välttää rakennuksen purkaminen ja tuoda se osaksi kerroksellista 
kaupunkikuvaa, jossa myös paikan historia saa näkyä. 

Rakennetun ympäristön kokonaisvaltaiseen laatuun liittyy myös 
ajallinen ulottuvuus. Kulttuurisesti ja historiallisesti arvokkaiden 
ympäristöjen vaaliminen kuuluu sekin kiertotalouteen. Samalla on 
huolehdittava rakennetun ympäristön elinvoimaisuudesta ja käytet- 
tävyydestä, mikä tarkoittaa muun muassa käyttötarkoitusten muu- 
tosten sekä niitä tukevien ratkaisujen kehittämistä. (ROTI 2021.) 
Uudelleenkäytettävän rakennuksen ei kuitenkaan tarvitse aina olla 
arkkitehtuurisesti tai historiallisesti merkittävä, jotta se voi tuoda 
lisäarvoa matkailulle. 

Suomessa on jo hyviä esimerkkejä matkailulle lisäarvoa tuovasta 
rakennusten uudelleenkäytöstä. Vanhoja teollisuuskiinteistöjä on 
viime vuosina muutettu ahkerasti kulttuurikäyttöön: esimerkik- 
si tehtaita, teurastamoja ja varastoja on muutettu kulttuuritiloiksi 
ympäri Suomea. Kehitys näyttäsi mukailevan kansanvälistä tren- 
diä. (Kotirinta 2021.) Jopa toimistoja ja asuinrakennuksia voidaan 
hyödyntää matkailun tarpeisiin. Viime vuosina vaikuttaa yleisty- 
neen trendi erityisesti hotellien rakentamisesta entisiin toimistoihin 
(Tompuri 2021). Toisaalta käyttötarkoituksen muutos voi tapahtua 
myös toiseen suuntaan, kuten esimerkiksi silloin, kun entinen ho- 
telli saneerataan vaikkapa hoitokodiksi (Paastela 2021). Mukautu- 
va uudelleenkäyttö mahdollistaa rakennuksen sopivuuden uusiin 
olosuhteisiin. 

Rakennusten uudelleenkäyttöön perustuva matkailurakenta- 
minen on lisääntynyt maailmanlaajuisesti viime vuosina. Olivatpa 
kyseessä entiset pankkirakennukset, teatterit, teollisuusvarastot tai 
muut vajaakäytössä olevat liiketilat, niiden mukauttamisen esimer- 
kiksi hotellikäyttöön on nähty tarjoavan kiinteistökehittäjille ja si- 
joittajille taloudellisesti kannattavia mahdollisuuksia. Merkittävässä 
roolissa tässä on kohteena olevan rakennuksen tai rakennetun ym- 
päristön tarina. Tarinan, joka on kiehtovasti rakennettu tilan histo- 
riallisten piirteiden pohjalle sekä tilan, joka on harkiten mukautettu 
uudelleensuunnittelun avulla, uskotaan vetoavan erityisesti kaupun- 
kimatkailijoihin. Hyvä tarina ja sen kertominen vaativat kuitenkin 
monialaista yhteistyötä ja osaamista: arkkitehtuuri, muotoilu, taide, 
brändäys, kestävä kehitys, rakentaminen, historian säilyttäminen ja 
suunnittelu ovat kaikki osa kokonaisuutta. (Pohlman & Toledano 
2020.) Kun nämä näkökulmat punotaan johdonmukaiseksi ja mu- 
kaansatempaavaksi kertomukseksi, luodaan edellytykset rakennus- 
ten uudelleenkäyttöön perustuvalle menestystarinalle. 

Matkailijan kannalta kiinnostavalla kohteella, kuten vanhalla 
vankila-alueella, voi olla myös karumpi tarina. Tällainen voi vie- 
hättää etenkin matkailijoita, jotka etsivät yksilöllisiä lomakohteita 
ja erikoisia kokemuksia. Entiseen vankilaan rakennettuja majoitus- 
kohteita on maailmalla arviolta muutamia kymmeniä, ja niitä löy- 
tyy myös Suomesta. Vankilan historiaa voidaan vaalia esimerkiksi 
säilyttämällä siitä kertovia yksityiskohtia hotellin yleisissä tiloissa. 
Muutostöiden vuoksi purettuja materiaaleja voidaan hyödyntää 
vaikkapa sisustuksessa. Esimerkiksi Hotel Kakolassa välipohjas- 
ta purettuja lankkuja on käytetty kokoustilojen pöydissä ja tilan- 
jakajina. Lankut ovat puuta, jota kasvoi Kakolanmäellä 1700-luvul- 
la. (Kallikari 2020.) Hyvin toteutettuna erikoiset puitteet, tarina ja 
brändi voivat toimia vetovoimatekijänä niin, ettei matkailijalle syn- 
ny ”teemapuistomaista” vaikutelmaa. 

Suunnittelun näkökulmasta rakennuksen uusi käyttötarkoi- 
tus vaatii selvästi enemmän luovuutta kuin pelkkä peruskorjaus. 
Käyttötarkoituksen muutos vaatii myös aikaa, ideoita ja osaamista 

Kuva 15. Hotelli Kakola Turussa. Entisen vankilan tiloissa toimiva hotelli 
on esimerkki matkailulle lisäarvoa tuovasta rakennusten uudelleenkäy- 
töstä. Kuva: Nina Aarras. 


sekä useissa tapauksissa kaavamuutoksen. Lisäksi hankkeiden vaa- 
tima korjausaste on monesti korkea. Kaikki nämä välivaiheet vai- 
kuttavat aikatauluihin merkittävästi; hankkeelle alun perin suun- 
niteltu kokonaiskestoaika saattaa toisinaan jopa kaksinkertaistua. 
(Tompuri 2021.) Viime kädessä rakennusten uudelleenkäytön suun- 
nittelussa on kysymys tasapainottelusta uuden ja vanhan välillä. 
Kirjailija, aktivisti ja kaupunkiteoreetikko Jane Jacobsia seuraten: 
Vanhat ideat voivat joskus hyödyntää uusia rakennuksia — uusis- 
sa ideoissa on hyödynnettävä vanhoja rakennuksia (White 2017). 


Yhteenveto 
Rakentamisen aiheuttama maankäyttö sekä raaka-aineiden kulu- 
tus vaikuttavat merkittävästi sekä luontoon että ilmastoon. Kierto- 


talouteen siirtymisen nähdään tuovan ratkaisuja näihin haasteisiin. 
On selvää, että kiertotaloutta edistäviä toimintamalleja on jatkossa 

yhä vahvemmin integroitava osaksi matkailua ja samalla myös ra- 
kennetun matkailuympäristön suunnittelua. Matkailuympäristöjen 
kehittäminen entistä vastuullisemmaksi edellyttää panostamista 
matkailurakentamisen kestävyyttä edistävään suunnitteluun. 

Kiertotalouteen siirtyminen edellyttää kokonaisvaltaista muu- 
tosta sekä yhteiskunnan päätöksenteossa että suunnittelussa. Vas- 
tuullinen suunnittelu sekä ekologisesti ja esteettisesti kestävä ra- 
kentaminen edellyttävät kykyä nähdä muutosten ja kehityksen 
vaikutukset monialaisesti niin lyhyellä kuin pitkällä aikavälillä. 
Suunnittelussa tehdyt ratkaisut ohjaavat kiertotalouden toteutu- 
misen mahdollisuuksia pitkälle tulevaisuuteen. Merkittävimmät 
päätökset rakennusten elinkaaren aikaisista vaikutuksista tehdään 
usein jo suunnitteluvaiheessa eikä tehtyjä valintoja ole aina jälki- 
käteen mahdollista muuttaa. 

Suunnittelijat joutuvat yhä enemmän pohtimaan erilaisten rat- 
kaisujen vaikutuksia kestävyyteen ja vastuullisuuteen. Kiertotalous 
kestävämmän matkailurakentamisen suunnittelussa ei kuitenkaan 
tarkoita pelkästään kovaa insinööriosaamista, vaan myös luovaa ja 
rohkeaa ajattelua arkkitehtuurissa, muotoilussa ja taiteessa. Kierto- 
talouden integrointi kiinteäksi osaksi suunnittelua edellyttää toi- 
mintakulttuurin muutosta, jossa suunnittelun fokus siirtyy osa- 
optimoinnista kohti kokonaisuuksien hallintaa. Kiertotalouden 
mukainen matkailurakentaminen vaatiikin lähtökohtaisesti intres- 
sien yhteensovittamista ja sujuvaa sopimista. Matkailutoimijoille, 
rakennuttajille ja urakoitsijoille on tullut yhä tärkeämmäksi osoit- 
taa omaksuvansa kiertotalouden mukaisia periaatteita ja siksi myös 
suunnittelun tulee kyetä vastaamaan näihin tarpeisiin. 

Kiertotalouden mukainen matkailurakentaminen tulisi ymmär- 
tää osaksi vastuullista matkailusuunnittelua. Vastuullinen matkailu- 
suunnittelu on suunnittelua, joka pyrkii edistämään kiertotalouteen 
siirtymistä katsomalla yksittäisen osa-alueen sijaan kokonaisuutta, 
tunnistamalla suunnittelussa tehtyjen valintojen merkittävät vaiku- 
tukset ja tekemällä niiden pohjalta kestävyyttä vahvistavia ratkaisu- 
ja. Kiertotalouden mukaisessa matkailurakentamisessa suunnittelua 

ohjaavia arvoja ovat kestavyys, lapinakyvyys ja uudistuvuus. Kes- 
tavyys ilmenee suunnittelussa ja rakentamisessa valintoina, jotka 
huomioivat ratkaisujen erilaiset vaikutukset nyt ja tulevaisuudes- 
sa. Läpinäkyvyys parantaa tiedon saatavuutta ja samalla mahdolli- 
suuksia tunnistaa suunnittelussa ne vaikutukset, joilla on merkitystä 
kestävyyden näkökulmasta. Uudistuvuus tarkoittaa kykyä vastata 
ajan kuluessa tapahtuviin muutoksiin. 

Kiertotalouden mukaisessa matkailurakentamisessa uuden ra- 
kentamista harkitaan tarkkaan. Jos rakentaminen on välttämätön- 
tä, suunnitellaan uusi rakennus pitkäikäiseksi, monikäyttöiseksi ja 
muunneltavaksi sekä helposti huollettavaksi ja korjattavaksi. Ra- 
kennukset nähdään materiaalipankkeina, joihin varastoituu tu- 
hansia tonneja arvokkaita tuotteita ja materiaaleja, jotka voidaan 
lopulta käyttää uudelleen. Kiertotaloudessa lisätilan tarve pyritään 
kuitenkin ensisijaisesti tyydyttämään käyttämällä tehokkaammin jo 
olemassa olevia tiloja. Tämä voi tarkoittaa rakennuksen säästävää 
purkamista, kunnostamista tai uudelleenkäyttöä. 

Rakennuksen säästävään purkamiseen kuuluu rakennusosien 
huolellinen purkaminen korjausta, uudelleenkäyttöä tai kierrätystä 
varten. Rakennus voi myös sijaita ei-toivotussa paikassa, jolloin se 
voidaan purkaa kokonaan osiin ja koota uudelleen toiseen sijaintiin. 
Rakennusten kunnostaminen voidaan toteuttaa puhdistamalla, si- 
sustamalla tai uudelleen varustamalla. Kunnostaminen voi sisältää 
myös jälkiasennuksia, joiden tavoitteena on tehdä rakennuksesta 
energiatehokkaampi. Rakennusten uudelleenkäyttö tarkoittaa pro- 
sessia, jossa olemassa oleva rakennus käytetään uudelleen muuhun 
tarkoitukseen kuin mihin se alun perin on rakennettu tai suunni- 
teltu. Suunnittelun näkökulmasta rakennuksen uusi käyttötarkoi- 
tus vaatii selvästi enemmän luovuutta kuin pelkkä peruskorjaus. 

Suomesta löytyy jo esimerkkejä kiertotalouden mukaisesta mat- 
kailurakentamisesta. Niistä saatuja oppeja tulisi pystyä hyödyntä- 
mään entistä enemmän matkailun vastuullisessa suunnittelussa. 

Paikan henki matkailusuunnittelun 
lähtökohtana* 


Kristina Karlsson 


Paikan tekee kiinnostavaksi sen syvemmän olemuksen - paikan 
hengen - ymmärtäminen. Latinan kielen sanapari genius loci tar- 
koittaa paikan (loci) henkeä (genius). Alun perin sillä on tarkoitet- 
tu roomalaisten keskuudessa paikan suojeluhenkeä. Historioitsija 
ja arkkitehtuuriteoreetikko Christian Norberg-Schulz toi käsitteen 
osaksi ihmisen ja ympäristön suhdetta tarkastelevaa arkkitehtuurin 
fenomenologista tutkimusta. Hän näkee paikan hengen muodostu- 
van monitahoisista sekä fyysisistä että aistittavista piirteistä, kuten 
paikkaan liittyvistä muistoista ja tunteista. Ymmärryksen paikasta, 
sen historiasta ja ominaislaadusta, tulee aina olla myös ympäristöön 
suunniteltavan muutoksen lähtökohtana. 

Matkailussa paikalla on aivan erityinen asema. Matkaillessa on 
perinteisesti haettu etäisyyttä arjesta etsimällä elämyksiä, lepoa tai 
virkistystä maisemaltaan, luonnonoloiltaan, ilmastoltaan ja kulttuu- 
riltaan erityisistä paikoista. Myös silloin kuin matkakohteena ovat 
elämystä tai toimintaa varten luodut ympäristöt tai nähtävyydet, 
on kokemukselle puitteet luovalla paikalla ja sen suhteella ympä- 
ristöönsä tärkeä merkitys. 

Näen paikan erityisyyden sekä sen historian, ominaislaadun ja 
kauneuden huomioon ottamisen vastuullisen matkailusuunnittelun 

keskeisenä lähtökohtana. Esitän ajatukseni rakennus- ja kaupunki- 
suunnittelutehtävissä työskentelevänä sekä kulttuuriympäristöjen 
arviointeja tekevänä arkkitehtina. Matkailijana tekemäni havainnot 
onnistuneista, paikkaan sovitetuista ja niistä inspiraation saaneis- 
ta matkailukohteista ja toisaalla epäonnistuneista, paikkaan piit- 
taamattomasti suhtautuvista hankkeista kertovat myös osaltaan 
aiheen tärkeydestä. 


Kaikilla paikoilla on oma paikan henkensä 


Rakennettua ympäristöä voidaan tarkastella paikan hengen nä- 
kökulmasta sekä arkkitehtonisina tiloina että jokapäiväiseen elä- 
mään ja kokemuksiin liittyvinä ihmisille merkityksellisinä paik- 
koina. Arkkitehtuurin teorioissa tilan ja paikan käsitteet liikkuvat 
käsi kädessä; niitä ei aina voi erottaa toisistaan. Tila voidaan pel- 
kistää fyysisesti rajattavissa olevaksi avaruuden osaksi, kun taas 
paikka nähdään kokemuksellisena käsitteenä. Tilasta ja sijainnista 
tulee paikka vasta sitten, kun se ihmisen oman kokemuksen kautta 
saa merkityksen. Tilallisten, arkkitehtonisten sekä muiden fyysis- 
ten ominaisuuksien lisäksi paikalla on sosiaalisia, historiallisia ja 
symbolisia ominaisuuksia. Nämä kaikki yhdessä vaikuttavat siihen, 
millainen paikasta ja sen hengestä muodostuu. 

Jokaisella paikalla on historiansa, joka on varastoitunut ihmis- 
ten muistoihin, historiankirjoitukseen, rakennuksiin ja maisemaan. 
Arkkitehtuurin keinoin luodaan myös uusia paikkoja, mutta nekin 
liittyvät aina jo olemassaolevaan ympäristöön, jolloin muuttuneesta 
paikasta tulee osa pitkän historian ketjua. Paikan historian vaiheet 
voivat olla näkyvillä historiallisina kerrostumina kaupunkiraken- 
teessa, rakennuksissa tai laajemmassa ympäristössä. Voidaan myös 
sanoa, että kaikilla paikoilla on oma paikan henkensä. Joskus henki 
on lähes huomaamaton ja joskus taas hyvinkin selvästi havaittavissa. 
Parhaimmillaan paikan henki on niin voimakas, että kertavierailu 
paikassa jää mieleen unohtumattomana kokemuksena. 

Miten vaalia paikan henkeä? 


Jokainen paikka on erilainen, eikä paikan hengen tunnistamiseen 
siten ole annettavissa yksiselitteisiä ohjeita. Tehtävää voi lähestyä 
monialaisen taustatyön kautta, johon liittyy paikan historiallisten, 
fyysisten ja maisemallisten lähtökohtien selvittämisen ohella myös 
aineettoman ympäristön, valon, äänien, tunnelman ja esteettisten 
piirteiden tarkastelua. Rakennuspaikan tai suunnittelun kohteena 
olevan alueen lähtökohtien selvittäminen ja näiden syvällinen ym- 
märtäminen on kautta aikojen ollut arkkitehdin työssä aivan kes- 
keinen lähtökohta. Rakentamista ja ympäristön suunnittelua, niin 
matkailussa kuin monella mullakin alalla, ohjaavat kuitenkin mo- 
nenlaiset — toisinaan ristiriitaisetkin — tavoitteet. Lopputuloksen 
ratkaisee näiden painotus. 

Rakentamista koskevan lainsäädännön ja siihen liittyvän kaavoi- 
tus- ja rakennuslupajärjestelmän tehtävä on huolehtia muun muassa 
siitä, ettei rakentamisella vaaranneta ympäristön tai maiseman arvo- 
ja. Maankäytön suunnittelussa edellytettävän vaikutusten arvioin- 
nin avulla pyritään arvioimaan ennalta suunnitellun muutoksen 
vaikutukset ja estämään siten haitallisten muutosten syntymistä. 
Tämä ei kuitenkaan yksin riitä — suuri vastuu jää myös toteutus- 
vaiheen suunnittelijoille ja hankkeeseen ryhtyvälle rakennuttaja- 
taholle. Laskennallisesti osoitettavat tekijät tai suppeasti nähdyt 
toiminnalliset tavoitteet saattavat tosinaan liiaksi ohjata suunnitte- 
lua paikkaan liittyvien kulttuuristen, ekologisten ja maisemallisten 
arvojen jäädessä toisarvoisiksi. Hankkeen alussa asetetuista tavoit- 
teista ei yleensä haluta tinkiä, ja esimerkiksi ylisuuren tai muutoin 
paikkaan soveltumattoman rakentamisen sovittaminen jätetään 
suunnittelijan tehtäväksi. Ajatellaan, että taitavalla suunnittelulla 
mikä vain on mahdollista. Näin ei kuitenkaan ole. Siksi on tärkeää, 
että hankkeeseen ryhtyvä ymmärtää rakentamiseen liittyvän ym- 
päristöllisen ja maisemallisen vastuun ja tärkeyden. Paikan hengen 
huomioon ottavassa matkailusuunnittelussa paikka tulee nostaa 
keskiöön heti alkuvaiheessa, jo ennen kuin kehittämisen tavoitteet 
on lyöty lukkoon. 

Koska matkailukohteita suunnitellaan usein luonnonoloiltaan tai 
maisemaltaan erityisiin ympäristöihin, on näissä erityisen tärkeä 
tunnistaa paikan sietokyky eli muutosherkkyys. Joissain paikoissa 
pienelläkin muutoksella voidaan horjuttaa jotain oleellista paikan 
hengessä, kun taas toisentyyppinen ympäristö sietää muutosta pa- 
remmin. Esimerkiksi maisemassa kauas näkyvä rakentamaton 
luontoalue tai yhtenäisenä tiettyjen piirteiden mukaan rakentunut 
kyläalue on muutosherkkyydeltään korkea, kun taas muutoksen 
sovittaminen kerroksellisesti rakentuneeseen jo moneen kertaan 
muuttuneeseen tai maisemaltaan sulkeutuneeseen kasvillisuuden 
peittämään ympäristöön on usein helpompaa. 


Paikan henki on jokaisen aistittavissa 


Paikan henki ei ole ainoastaan fyysisessä suunnittelussa ja raken- 
tamisessa huomioon otettava asia. Sen tutkiminen ja aistiminen 
kuuluu kaikille, ja se voi sävyttää jokaisen matkakokemusta samoin 
kuin myös asukkaan kokemusta omasta kotiseudustaan. 

Paikan henki on otettu lähtökohdaksi esimerkiksi Kokkolan yli- 
opistokeskus Chydeniuksen luomalla verkkosivustolla, johon on 
koottu satoja keskipohjalaiseen kulttuuriperintöön kuuluvia koh- 
teita. Mobiilisti toimivan sivuston tarkoituksena on edistää paikan 
hengen tuntemusta sekä virtuaalisessa muodossa että apuvälinee- 
nä kohteisiin paikan päällä tutustuttaessa. Kohteet on koottu rei- 
teiksi, joita seuraillen voi tutustua tiettyyn teemaan tai alueelliseen 
ilmiöön. Tällainen alusta palvelee sekä kauempaa tulevia matkaili- 
joita että kotiseudustaan kiinnostuneita lähimatkailijoita. Vastaa- 
vanlaisia alustoja olisi suhteellisen helppo kehittää edelleen eri toi- 
mijoiden kesken ja esimerkiksi yhdistää sovellukseen historiallista 
kartta- ja ilmakuva-aineistoa, joka avaa tarkastelukenttää myös en- 
nalta valikoitujen kohteiden ulkopuolelle. 

Paikkaa voi kokea pysähtymällä, katselemalla, kuuntelemalla ja 
tuntemalla sekä edelleen syventymällä esimerkiksi sen kehitys- ja 
kulttuurihistoriaan. Paikan hengen tutkiskelija voi nykypäivänä 

hyödyntää erilaisten paikkatietoalustojen kautta helposti saavu- 
tettavaa historiallista kartta- ja ilmakuva-aineistoa (esimerkiksi 
https://vanhatkartat.fi/ tai kuntien paikkatietomuotoiset kartta- 
palvelusivustot). 

Eri ikäistä aineistoa kartalla vertailemalla on mahdollista su- 
keltaa paikan kuin paikan historian vaiheisiin — jopa oma piha voi 
osoittautua vaikkapa vanhaksi torpan paikaksi. Lähiympäristöään 
havainnoivalle saattaa yhtäkkiä selvitä, että pihan reunalla seisova 
kiviladelma on vanhan pihamuurin osa. Pihasta saattaa alkaa löy- 
tyä vanhaa puutarhakasvillisuutta ja jopa kasveja, joihin ei aiemmin 
ole kiinnittänyt huomiota. Oma kotipaikka voi saada aivan uuden 
merkityksen ja arvon. 

Vastaavasti vieras paikka voi saada merkityksen matkailijan maa- 
ilmassa. Näin käy etenkin silloin, kun me paikan asukkaat ja kehit- 
täjät olemme osanneet kunnioittaa sen henkeä, kauneutta, olemusta 
ja suhdetta omaan ympäristöönsä. Vastuullisessa matkailusuunnit- 
telussa paikan henki on aina keskiössä. 

Matkailu on läpi historiansa hyödyntänyt matkakohteiden rakennus- 
perintöä ja kulttuuriympäristöä nähtävyysorientoituneen matkailun 
vetovoimatekijänä. Vastuu nähtävyyksien hoidosta ja ylläpidosta on 
kuitenkin jäänyt kohdemaan tai -alueen vastuulle. 

Rakennusperintö ja sen arvot eivät säily ilman hoitoa ja ylläpitoa. 
Rakennusten korjaaminen ja ylläpito ovatkin osa rakennusperinnettä. 
Historiallisen rakennusperinnön korjaaminen on käsityövaltaista toi- 
mintaa, joka vaatii aikaa ja perehtymistä. Korjaamisella tarkoitetaan 
toimia, jotka edistävät kohteen säilymistä ja käyttökelpoisuutta. 

Korjaamiseen ja ylläpitoon keskittyvät kulttuuriympäristöleirit tar- 
joavat vaihtoehdon, jossa matkailijat voivat osallistua matkakohteen 
hoitamiseen ja ylläpitoon. Korjaamisen parissa on mahdollista pereh- 
tyä ympäristöön ja oppia uusia taitoja ja tekniikoita. Tästä hyötyvät 
sekä matkailijat että paikallinen rakennusperintö sekä sen parissa toi- 
miva yhteisö. 

Kulttuuriympäristöleirien matkailupotentiaali näyttää liittyvän eri- 
tyisesti yhteisöllisyyteen. Tärkeänä näyttäytyy myös kokemus mahdol- 
lisuudesta tehdä vapaa-ajalla jotain merkityksellistä kulttuuriperinnön 
ja kestävän kehityksen tukemiseksi. Eri aikatasoja yhteen nivovana, 
konkreettisena käsillä tekemisenä korjaaminen voikin tuoda vapaa- 
aikaan moniulotteista merkityksellisyyttä. 

Suunnittelu ymmärretään tässä luvussa ongelmanratkaisuna, jossa 
erilaisia osaongelmia ratkaisemalla tähdätään kohti laajempaa tavoi- 
tetta, nykyistä kestävämpää yhteiskuntaa. Matkailupalveluiden kehit- 
täminen nivelletään tässä luvussa yhteen rakennussuojelun ja kulttuu- 
riympäristöjen vaalimisen kanssa. 

Johdanto kulttuuriympäristöleireihin matkailun 
muotona 


Matkaillessamme kiinnitämme huomiota niihin ilmiöihin, jotka 
poikkeavat meille totutusta ja tavanomaisesta. Usein huomiom- 
me kohteena on paikallinen rakennusperintö, joka tekee paikas- 
ta omaleimaisen ja tunnistettavan, omasta arkiympäristöstämme 
poikkeavan. Uudessa ympäristössä tarkastelemme kaikkea erityisen 
kiinnostuneina ja uteliaina. Matkailijan huomaamat seikat heijas- 
televatkin sitä, millainen on se arkiympäristö, johon kokija uutta 
ympäristöä vertaa (Urry 1990, 1-3). Myös matkailuaktiviteettien 
näkökulmasta tärkeämpää kuin se, mitä matkalla tehdään, on usein 
toiminnan poikkeavuus arkisesta aherruksesta. Matkailu merkitsee 
monessa mielessä vastakohtaa arkiympäristölle ja arjen käytännöil- 
le, eräänlaista arjesta pakenemista. Onkin mielenkiintoista pohtia, 
miten matkailu ja matkakokemuksemme muuttuisivat, jos katse- 
lemisen ja kuvaamisen lisäksi osallistuisimme kohteessamme itse 
myös paikallisen rakennusperinnön hoitoon, ylläpitoon ja korjaa- 
miseen. Korjaamisen käsityömäiset tekniikat ja materiaalilähtöi- 
syys sekä leirien yhteisöllisyys toimisivat tällöin vastapainona yhä 
yleistyvälle tieto- ja etätyölle. 

Jo nyt lukuisat ihmiset käyttävät merkittävän osan lomistaan ja 
viikonlopuistaan rakennusperinnön hoitamiseen remontoidessaan 
ja huoltaessaan kotejaan ja kesämökkejään. Monet osallistuvat li- 
säksi esimerkiksi maisemanhoitoleireille ja savirappauksen kunnos- 
tustyöpajoihin. Yhteisöt voivat puolestaan tehdä pitkäjänteistä työ- 
tä kulttuuriympäristökohteiden vaalimiseksi ylläpitämällä vanhaa 
seurantaloa tai adoptoimalla monumentin. Erityisen kiinnostavana 
näen tapaukset, joissa yksittäiset ihmiset käyttävät vapaa-aikaan- 
sa joidenkin muiden omistamien rakennus- tai maisemakohtei- 
den korjaamiseen. Aloinkin pohtia, mikä saa ihmiset korjaamaan 
muiden omaisuutta lomilla ja viikonloppuisin. Samalla mietin, 
voisivatko kulttuuriympäristöleirit muuttua suuremman yleisön 
suosimaksi matkailun muodoksi, ja mitä etuja korjaustoiminnan 

valtavirtaistumisella voisi olla rakennusperinnön ja ihmisten hyvin- 
voinnin näkökulmasta. 


Kulttuuriympäristön käsitteellä viitataan laajasti ihmisen toiminnan 
synnyttämiin jälkiin ympäristössämme. Kulttuuriympäristö muodos- 
tuu siis erilaisista ja eri-ikäisistä maisemista, rakennetuista ympäris- 
töistä ja arkeologisesta perinnöstä. Rakennusperintö maamerkkeineen 
ja nähtävyyksineen on tärkeä osa kulttuuriympäristöä. (Museovirasto.fi) 


Kulttuurimaisemalla tarkoitetaan ihmiskulttuurin synnyttämää ja muok- 
kaamaa maisemaa, muun muassa maisemarakennetta ja perinnemaise- 
mia. Kulttuurimaisemalla viitataan usein maaseudun maisemiin, mutta 
myös kaupunki- ja kylämaisemat ovat kulttuurimaisemia. 


Tarkastelen tässä luvussa kulttuuriympäristöleirien matkailullista 
potentiaalia arkkitehtuurin historian, rakennusperinnön hoidon 
ja restauroinnin teorian yliopisto-opettajana. Tutkimuksessani 
on autoetnografinen ulottuvuus, sillä olen jo vuosien ajan käynyt 
huonekaluentisöinti-, huonekaluverhoilu- ja ikkunankorjauskurs- 
seilla. Ensimmäiset Suomessa korjaamani ikkunat tulivat äitini 
lapsuudenkodin pihapiiriin siirretyn vanhan riihen ikkunoiksi sen 
siirto- ja muutostöiden yhteydessä. Nyt työn alla ovat hirsifunkis- 
taloni kymmenet alkuperäiset ikkunat. Koronapandemian ja hen- 
kilökohtaisten menetysten vuoksi vuodet 2020-2021 olivat aika 
kuluttavia, mutta oman talon korjaaminen toi vapaa-aikaan paljon 
merkityksellisyyttä ja eräänlaista hallinnan tunnetta valtavien mul- 
listusten keskelle. Siten myös korjaamiseen liittyvä emotionaalinen 
ulottuvuus on itselleni henkilökohtainen kokemus. 
Kulttuuriympäristöleirit ovat joko suurelle yleisölle tai alan har- 
rastajille suunnattuja leirejä, joilla voidaan ennallistaa kulttuuri- 
ympäristöjä esimerkiksi korjaamalla historiallisia rakennuksia tai 
niittämällä maisemaniittyjä. Leirien aikana opitaan ja harjoitetaan 
kulttuuriympäristön hoidossa tarvittavia työtapoja yhteistyössä 
muiden leiriläisten kanssa. Leirien keskeisiä piirteitä ovat yhtei- 
söllisyys, vapaaehtoistyö sekä uusien asioiden oppiminen. Näiden 

lisäksi juuri arkiympäristöstä poikkeava, arvokkaaksi koettu kult- 
tuuriympäristö luo leireille merkitykselliset puitteet ja lähtökohdat. 
Näen kulttuuriympäristöleireillä olevan merkittävää matkailullista 
potentiaalia ajassa, jona matkailu ja matkailun motiivit monipuolis- 
tuvat. Matkailijat haluavat matkoiltaan toiminnallisuutta, oppimi- 
sen mahdollisuuksia sekä autenttisen tuntuisia kokemuksia pelkän 
nähtävyyksien katselun sijaan. 

Kulttuuriympäristöleirit ja korjausleirit mahdollistavat tavallista 
perinpohjaisemman perehtymisen matkakohteeseen ja siellä toimi- 
vaan yhteisöön. Ne tarjoavat myös mahdollisuuksia oppia uusia tai- 
toja. Korjausleirit ovat kulttuuriympäristöleirejä, joilla keskitytään 
esimerkiksi rakennusperintökohteiden korjamiseen. Korjaaminen 
ja siihen rinnastuvat konkreettiset, hitaat ja käsityömäiset työtavat 
saatetaan kokea merkityksellisenä vastapainona tietotyölle ja arjen 
pirstaleisuudelle. Korjaaminen ja sen kautta vahvistuva kokemus 
yhteisöllisyydestä ja kuulumisestamme sukupolvien ketjuun voivat 
lääkitä myös ekoahdistusta ja muita globaalien kriisien aiheuttamia 
huolia. Kulttuuriympäristöleirin osallistuja voi käsitellä suhdettaan 
matkakohteeseensa, sen historiaan ja kulttuuriperintöön. Voi myös 
pohtia, voidaanko korjausleirien tai kulttuuriympäristöleirien toi- 
mintamalleista oppia käytäntöjä, joiden avulla matkailu voi kehit- 
tyä kestävämpään ja vastuullisempaan suuntaan? (Ks. myös luku 6 
kulttuurisensitiivisestä suunnittelusta tässä kirjassa). 


Rakennusperinnön arvo matkailussa 


Matkailu on läpi historiansa kytkeytynyt matkailukohteisiin — näh- 
tävyyksiin ja niiden katselemiseen. Nähtävyydet ovat erityisesti 
länsimaissa olleet pääasiassa ihmisen rakentamia monumentteja, 
taideteoksia ja rakennuksia sekä niiden jäänteitä. Vaihtaessamme 
maisemaa teemme usein myös eräänlaisen aikamatkan mennei- 
syyteen. Ajallisesti kerrokselliset ympäristöt ovat tyypillisiä matka- 
kohteita ja ihastelemme, usein valokuvaammekin, niiden vanhaa 

rakennuskantaa. Historialliset rakennukset voivat herättää nos- 
talgiaa tai tuntemuksen kuulumisestamme sukupolvien ketjuun. 
Voimme lukea ympäristöjä myös historiallisina dokumentteina, 
jotka viestivät niihin liittyvistä historiallisista tapahtumista. His- 
torialliset monumentit tulkitaan eräänlaisina siltoina menneen ja 
nykyisyyden (Lowenthal [1985] 2006, xxii) ja ehkä myös meille tu- 
tun ja tuntemattoman välillä. Historialliset rakennukset ja raken- 
nusperintö ilmentävät ajan kulumista, sillä ne olivat täällä ennen 
meitä ja jäävät tänne myös meidän jälkeemme. Niihin eri aikoina 
kohdistuneet muutokset ja kuluminen tekevät ajan kulun näkyväksi. 
Rakennukset muistuttavat siis rakennusajankohdastaan, rakentajis- 
taan ja alkuperäisestä käyttötarkoituksestaan, mutta myös kaikista 
myöhemmistä käyttäjistään, muuttuneista käyttötarkoituksistaan 
sekä esimerkiksi niihin liittyvistä historiallisista tapahtumista. 

Rakennusperintö onkin tärkeä paikallisidentiteetin luoja. Koska 
sillä on myös matkailullista merkitystä voidaan sanoa, että raken- 
nettu ympäristö tekee paikasta tunnistettavan ja erityisen sekä pai- 
kallisille että vierailijoille. Osa rakennuksista muodostuu turistinäh- 
tävyyksiksi tai symbolirakennuksiksi niiden alkuperäisen ja hyvin 
säilyneen arkkitehtuurin takia, toiset niihin liittyvien historiallis- 
ten tapahtumien vuoksi ja kolmannet, kuten vaikkapa Pisan torni, 
kokemiensa muutosten tai mullistusten vuoksi. Toki rakennusten 
matkailullinen merkitys voi liittyä myös yksinomaan tai pääasias- 
sa niiden nykyiseen käyttötarkoitukseen, jolloin rakennus itsessään 
luo vain puitteet matkailutoiminnalle. 


Paikallisidentiteetillä tarkoitan paikallisten ihmisten kokemaa ja jakamaa 
käsitystä paikallisuudesta ja siitä, mikä tekee alueesta tai paikkakunnas- 
ta erityislaatuisen ja muista poikkeavan. 


Symbolirakennuksella tarkoitan rakennusta, jolla on sekä maisemallista 
että käyttöön liittyvää merkitystä yhteisölle. Usein symbolirakennukset 


ovat paikallisia maamerkkejä tai kokoontumispaikkoja. Ne saattavat 
myös ilmentää esimerkiksi paikkakunnan historiaa. 

Vaikka matkailu on koko historiansa ajan kytkeytynyt nähtävyyk- 
siin ja läntisissä kulttuureissa usein nimenomaan rakennusperin- 
töön ja historiallisiin monumentteihin, on rakennussuojelu ilmiönä 
huomattavasti nuorempi. Sen synty on ajoitettu 1700-luvun suuriin 
yhteiskunnallisiin ja kulttuurisiin muutoksiin, joiden seurauksena 
ihmiset alkoivat kasvavassa määrin hahmottaa nykyisyyden men- 
neisyydestä erottuvana. Samalla historialliset esineet ja rakennuk- 
set alettiin nähdä omasta ajasta ja kulttuurista erillisinä. (Jokilehto 
1999, 6.) Kun moderni ihminen tunnisti ajallisen ja kulttuurisen 
erillisyytensä menneisyydestä, myös historiallisten monument- 
tien merkitys historian ilmentäjinä ja tallentajina korostui uudella 
tavalla. Rakennuksia oli korjattu ja ylläpidetty toki tätä ennenkin, 
mutta pääasiassa resurssien niukkuuden ja rakennusten käytettä- 
vyyden vuoksi. 

Rakennussuojelua ja nähtävyysorientoitunutta matkailua yh- 
distää se, että ne valikoivat rakennetusta ympäristöstä kohteikseen 
mielenkiintoisiksi, arvokkaiksi, erityislaatuisiksi ja harvinaisiksi 
todettuja rakennuksia. Rakennussuojelu ja restaurointi perustuvat 
kohteiden arvottamiseen ja niiden säilytettävien ominaispiirteiden 
tunnistamiseen ja varjelemiseen. 


Rakennussuojelun päämääränä on merkittävien rakennusten ja rakennet- 
tujen ympäristöjen suojeleminen. Toisinaan rakennussuojelu määritel- 
lään vain hallinnolliseksi suojeluksi, jonka toimenpiteitä ovat lähinnä lait 
ja suojelukaavat. Tässä luvussa rakennussuojelu on kuitenkin yläkäsite 
kaikelle rakennusperinnön säilyttämistä edistävälle työlle, niin hallin- 
nolliselle kuin käytännönläheisellekin, sisältäen näin ollen esimerkiksi 
korjaamisen ja restauroinnin. 


Restauroinnilla tarkoitetaan suojeltuun kohteeseen fyysisellä tasolla 
kohdistuvia korjaus-, parannus- ja ennallistamistoimia. Tavanomaisesta 
korjaamisesta restaurointi eroaa siinä, että se perustuu kohteen arvoja 
vaalivaan filosofiseen tarkasteluun, eikä yksinomaan rakennuksen tai 
rakennusosan saattamiseen takaisin käyttökuntoon. 

Suunnittelu on toimintaa, joka tähtää käsillä olevan ilmiön ja sen tule- 
vaisuudennäkymien kokonaisvaltaiseen ymmärtämiseen ja niihin vai- 
kuttavien toimenpiteiden määrittelyyn. 


Korjaus- tai restaurointisuunnittelu pyrkii rakennuksen kunnon ja toi- 
minnallisuuden parantamiseen siten, että rakennukseen liitetyt erilai- 
set arvot säilyvät tai peräti paranevat. Onnistunut suunnittelu edellyt- 
tää tällöin rakennuksen nykytilan, (korjaus)historian ja rakennukseen 
liittyvien tulevaisuuden toiveiden syvällistä ymmärtämistä sekä kykyä 
näiden yhteensovittamiseen. 


Matkailun vastuullisessa suunnittelussa tulevaisuuden tavoitteeksi on 
määritelty nykyistä vastuullisempi matkailu ja suunnittelulla tähdätään 
vastuullisuuteen erilaisia osaongelmia ratkaisemalla. Matkailun vastuul- 
linen suunnittelu voi esimerkiksi etsiä matkailun muotoja ja tapoja, joissa 
matkailijalla on mahdollisuus jättää kohteeseen positiivinen jälki, kuten 
rakennusperintöä hoitamalla tai korjaamalla. 


Korjaamisen tutkimus tarkastelee korjaamista toimintana, jonka 
avulla ihminen voi jatkaa luomiensa esineiden, rakennelmien ja 
järjestelmien elinkaarta, käsitellä suhdettaan niihin ja samalla tukea 
kestävää kehitystä. (Jackson 2014.) Pääosa rakennetusta ympäris- 
töstämme ei kuulu rakennussuojelun piiriin, vaikka käsityksemme 
rakennusperinnöstä laajenee koko ajan ja yhä uusia rakennuksia 
ja rakennustyyppejä tunnistetaan arvokkaaksi. Virallinen suojelu- 
työ on asiantuntijatyötä, joka tarkastelee ympäristön arvoja usein 
erilaisten muutosten kynnyksellä, esimerkiksi kaavoitustyötä val- 
misteltaessa. Virallisella rakennussuojelulla ei ole juurikaan keinoja 
taistella yksityisomistuksessa olevien rakennusten tai vaikkapa va- 
jaakäyttöisten rakennusten hidasta rapistumista vastaan. 

Vastuu ympäristöstä ja kulttuuriperinnöstä, myös rakennus- 
perinnöstä, kuuluu kuitenkin perustuslain mukaan kaikille kansa- 
laisille (PeL 731/1999, 20.1 $). Jokainen voi kantaa vastuuta kulttuu- 
riperinnöstä hoitamalla omistuksessaan olevaa rakennusperintöä 
tai toimimalla aktiivisesti paikallisen rakennusperinnön puolesta 
esimerkiksi erilaisten kaavoitushankkeiden tai suojelukiistojen yh- 
teydessä. (Ks. myös luku 7 kaavoituslainsäädännöstä tässä kirjassa). 

Myös vapaaehtoistyö tarjoaa mahdollisuuden osallistua rakennus- 
perinnön hoitoon. Erilaisten harraste- ja kulttuurimatkojen suosio 
osoittaa, etteivät kaikki matkailijat vierasta vaivannäköä tai uuden 
oppimista matkaillessaan (Urry 1990, 153-154; Räikkönen & Suni 
2020). Niinpä myös rakennusperinnön hoitoon kiinnittyvä mat- 
kailu näyttäytyy mahdollisuutena, jonka avulla vastuuta kulttuuri- 
perinnöstä voidaan jakaa yhä laajemmalle joukolle ihmisiä. 

Keskittyminen yhteen rakennukseen tai sen yksittäiseen ra- 
kennusosaan opettaa meille kohteen muutoshistoriasta. Se kutsuu 
meidät pohtimaan erilaisia ratkaisumahdollisuuksia rakennusosan 
elinkaaren pidentämiseksi. Korjaamista ei pidä ajatella vastakoh- 
tana uuden luomiselle, vaan sen tarkoitus on kannustaa meitä tar- 
kastelemaan ja kehittämään käsityksiämme rakennusten ja muiden 
hyödykkeiden elinkaaresta, käyttökelpoisuudesta ja korjattavuu- 
desta. Korjaaminen opettaa myös havainnollisesti rakennuksen ja 
rakennusosien toimintaperiaatteista ja niihin liittyvästä rakennus- 
perinteestä. Rakennusten korjaaminen onkin pedagogista siksi, 
että toimenpiteiden yhteydessä kohde usein puretaan osiin tai vä- 
hintäänkin sen pintakerrokset kuoritaan. Tällöin tutustutaan myös 
rakennuksen syvempiin rakenteisiin ja rakentamisessa hyödynnet- 
tyihin erilaisiin materiaaleihin. Korjaaminen ja siihen liittyvä pur- 
kaminen perehdyttävät myös perinteisiin rakennustekniikoihin. 

Käsityömäiset työtavat ovat hitaudessaan, toisteisuudessaan ja 
näennäisessä yksinkertaisuudessaan meditatiivisia ja lohdullisia. 
Kaiken ei tarvitse tapahtua nopeasti ja digitaalisesti vaan ihmisen 
tekemälle konkreettiselle työlle ja kekseliäisyydelle on edelleen tar- 
vetta ja tilausta (Graham & Thrift 2007, 4). Korjaaminen on myös 
tunnistettu ihmislajille tyypilliseksi toiminnaksi; se on laajasti tar- 
kasteltuna ehkä eräs vanhimmista vakiintuneista toimintatavois- 
tamme (Spelman 2002). Korjaaminen liittääkin meidät konkreet- 
tisella tavalla sukupolvien ketjuun. 

Korjaamisen äärellä koettu merkityksellisyyden tunne voi siis 
juontua hyvin kaukaa. Olemassa oleva rakennuskanta juurrut- 
taa ihmiset tiettyyn paikkaan ja paikan ajalliseen jatkumoon. 
Liian nopeasti muuttuva rakennettu ympäristö hävittää ihmisille 

merkityksellisiä paikkoja ja näkymiä aiheuttaen juurettomuuden 
tunnetta. Rakennetun ympäristön kiivastahtisessa muutoksessa 
korjaaminen ja ylläpito voidaan nähdä elvyttävinä toimintoina nii- 
den edustaessa pysyvyyttä ja pienipiirteisempää muutosta. Korjaa- 
minen nostaakin esiin vastuullisuuden, huolenpidon ja kestävyyden 
teemoja. (Leifeste & Stiefel 2018.) 

Sosiologi Richard Sennett (2009, 199) on todennut, että ”usein 
vasta korjaamalla asioita ymmärrämme kuinka ne toimivat?” Niin- 
pä käsillä tekeminen ja korjaaminen voivat lisätä myös ymmärrystä 
matkakohteesta ja sitoutumista siihen. Ei tietenkään ole itsestään 
selvää, että matkailija kokee tällaisen sitoutumisen tärkeäksi, mut- 
ta kestävän matkailun käsite ja ajatus siitä, mihin suuntaan mat- 
kailua tulisi jatkossa kehittää, kannustavat siihen, että yhä useampi 
matkailija haluaisi tulevaisuudessa jättää jälkensä matkakohteeseen 
myös myönteisessä mielessä. Tällainen vastavuoroisuus puolestaan 
tuottaa omistautumista ja syventää matkakokemusta. Korjaaminen 
totuttuja käsityksiä haastavana, eri aikatasoja yhteen nivovana toi- 
mintana ja konkreettisena käsillä tekemisenä voikin tuoda vapaa- 
aikaan moniulotteista merkityksellisyyttä. 


Rakennusten korjaaminen vapaaehtoistyönä ja 
vakavana vapaa-aikana 


Rakennussuojelua ja rakennusten korjaamista jarruttavat syvään 
juurtuneet käsitykset siitä, ettei rikkinäisestä ja vaurioituneesta saa 
korjaamallakaan uuden veroista. Rikkinäisyys saatetaan kokea eh- 
jyyden vastakohtana ja kokonaisvaltaisena epäjärjestyksen tilana, 
uhkana siisteydelle ja järjestelmällisyydelle. (Martinez 2019.) Haas- 
teista huolimatta monilla tieteenaloilla on viime aikoina kiinnostut- 
tu tarkastelemaan korjaamisen ja ylläpidon kysymyksiä. Taustalla 
on ajatus siitä, että maailmamme monine ihmisen synnyttämine 
järjestelmineen on haavoittuva ja vaarassa tuhoutua. Ilmastonmuu- 
tos ja pandemiat heikentävät luottamustamme siihen, että asiat vain 
jotenkin lutviutuvat. Niinpä eri alojen, kuten kaupunkimaantieteen, 

sosiologian sekä muotoilu- ja mediatutkimuksen tutkijat ovat haas- 
taneet meitä tarkastelemaan korjaamista uuden luomisen sijaan. 

Informaatiotutkija Steven Jacksonin (2014, 234) mukaan tällainen 
ajattelu auttaa meitä ymmärtämään olemassa olevien rakenteiden 
ja järjestelmien arvon ja saa meidät toimimaan kestävämmin. Jack- 
son (2014, 223) muistuttaa myös, että korjaaminen on liikkumista 
erilaisilla aikatasoilla menneisyyden, nykyisyyden ja tulevaisuuden 
välillä. Korjatessamme olemme aina tekemisissä historian kanssa, 
vaikka nykyhetkessä tapahtuvan toiminnan tavoitteena on siirtää 
olemassa olevaa tulevaan ja synnyttää samalla uutta. Jokainen kor- 
jausvaihe onkin mahdollisuus oppia aiemmin tehdyistä virheistä 
ja tehdä tällä kertaa hieman paremmin. Tai kuten maantieteilijät 
Stephen Graham ja Nigel Thrift (2007, 5-6) toteavat, rikkinäisyys 
tarjoaa yksilöille ja yhteiskunnalle mahdollisuuden oppia, sopeutua, 
improvisoida ja jopa keksiä aivan uudenlaisia ratkaisuja. 

Muotoilun tutkija Marium Durrani (2019) on tarjonnut yhtei- 
söllisiä vaatteiden paikkaamistyöpajoja yhtenä mahdollisena vasta- 
reaktiona pikamuodille ja kertakäyttökulttuurille. Johannes Tu- 
runen (2017) on käyttänyt kulttuuriympäristöleirien käsitettä pro 
gradu -tutkielmassaan, jossa hän viittaa sillä Pirkanmaan maakun- 
tamuseon samannimisiin leireihin. Turusen mukaan leireille tehtä- 
vä vapaaehtoistyö jatkaa suomalaisen talkootyön perinnettä, mutta 
kulttuuriympäristöleirejä voidaan tarkastella myös historian ja ar- 
keologian harrastamisen muotona tai, kuten tässä luvussa esitetään, 
eräänlaisena protestina kertakäyttöisten rakennusten purkamiselle 
ja nykyrakentamisen kehnolle laadulle. 

Ruotsissa, missä vastaavilla leireillä on vakiintuneempi asema 
ja pidemmät perinteet kuin Suomessa, niihin viitataan käsitteellä 
byggnadsvärdläger. Sana byggnadsvärd käännetään suomeksi ra- 
kennussuojeluksi, mutta kielten välillä on tämän käsitteen osalta 
ratkaisevia eroja. Suomen kielessä rakennussuojelulla viitataan, 
kuten aiemmin luvussa on jo todettu, useimmiten viralliseen, esi- 
merkiksi asemakaavoituksen yhteydessä tehtävään suojeluun, kun 
taas ruotsissa käsite sisältää olemassa olevien rakennusten hoidon, 
kunnostuksen ja ylläpidon sekä käytännön että teoreettisen työn 

muodossa. Niinpä byggnadsvärd on käsitteenä monipuolisempi ja 
sisältää myös kansalaisten rakennusperinnön parissa tekemän työn. 
Englanniksi leireistä on käytetty käsitettä restoration camp, mikä 
viittaa itse konkreettiseen tekemiseen eikä niinkään tekemisen koh- 
teeseen, kuten suomen- ja ruotsinkielisissä käsitteissä. 

Turusen (2017) tapaustutkimukset käsittelivät talkootyötä pir- 
kanmaalaisissa kulttuuriympäristöissä ”Adoptoi Monumentti” 
-kohteissa ja maakuntamuseon kulttuuriympäristöleireillä. Hän 
tunnistaa vapaaehtoistoimijoiden leireille osallistumisen motiivit 
monipuolisiksi ja moniulotteisiksi ja toteaa vapaaehtoistyön edellyt- 
tävän ennakkoluulottomuutta uusia asioita kohtaan (Turunen 2017, 
5). Vapaaehtoistyötä voidaankin tarkastella myös vakavan vapaa- 
ajan käsitteen kautta. Siinä on tyypillistä, että vapaa-ajan tekemi- 
nen muodostuu niin merkitykselliseksi ja kunnianhimoiseksi, että 
siitä tulee eräänlainen vapaa-ajan ”ura” jonka aikana kehitytään ja 
kerrytetään uusia taitoja. (Räikkönen & Suni 2020, 156.) 

Useimmiten kulttuuriympäristöleirejä järjestetään maaseutumai- 
sissa ympäristöissä. Niinpä niitä on mahdollista tarkastella myös 
maaseutumatkailun viitekehyksessä. Maaseutumatkailu kytkeytyy 
maaseudun elinkeinoihin ja elämäntapoihin ja sitä pidetään erää- 
nä mahdollisuutena tuoda maaseudulle elinvoimaa ja työpaikkoja. 


Maaseutumatkailu on matkailua, joka hyödyntää maaseudun tarjoamia 
luontaisia elämyksiä ja maatilojen voimavaroja. Maaseutumatkailun 
muotoja voivat olla esimerkiksi maatila-, eko- tai kulttuurimatkailu, joi- 
hin on mahdollista liittää erilaista leiri- ja talkootoimintaa. 


Soile Veijolan ja Janne Säynäjäkankaan toimittama Matkasana- 
kirja hiljaisuuteen (2018) tarkastelee hiljaisuuden roolia matkai- 
lussa tyhjenevällä maaseudulla. Teoksen taustalla on muun mu- 
assa pienessä lappilaisessa maaseutukylässä, sen yhteisötalossa ja 
lähiympäristössä järjestetty kokeileva ”hiljaisuusleiri”. Läsnäolon 
kokemus ja yhteys ympäristöön eivät vaadi aina puhumattomuutta, 
vaan myös yhdessä tekeminen rakentaa hiljaisuuden kokemuksia 
(ks. myös Veijola ym. 2019). Hiljaisuusleirillä vieraat muun muas- 
sa siivosivat kylmilleen jääneen omakotitalon hylätyn pihasaunan. 

Kulttuuriympäristöleireillä hiljaisuus jää yhteisöllisyyden ja työ- 
kalujen paukkeen rinnalla toissijaiseksi, mutta keskittymistä vaativa, 
hidas ja käsityövaltainen työskentely koetaan usein meditatiiviseksi. 
Näin kävi myös saunaa siivotessa, ja yhdessä oleminen ja tekeminen 
sekä talkoolaisuus rakennusperinnön parissa muokkasivat Matka- 
sanakirja hiljaisuuteen -kokoelmaa, jossa esiintyy muitakin maa- 
seudulta tuttuja rakennustyyppejä, kuten mummola, kesämökki ja 
kylätalo. Kylätalot esitellään siinä arvokkaana rakennusperintönä, 
joiden säilyttämisessä vapaaehtoistoimijoilla on merkittävä rooli, ja 
vapaaehtoistyö nähdään keinona korjaustaitojen säilyttämiselle ja 
välittämiselle eteenpäin (Veijola 2018, 64-65). Kulttuuriympäristö- 
leirejä järjestetään usein kylätaloissa tai niitä vastaavissa yhteisölli- 
sissä ympäristöissä, jolloin ympäristöjen korjaamiseen ja ylläpitoon 
kohdistuva vapaaehtoistyö kohdistuu myös koko yhteisöön ja sen 
toimintamahdollisuuksiin. 

Myös kansainvälisissä tutkimuksissa on tarkasteltu materiaa- 
lisen kulttuuriperinnön konservointia vapaaehtoistyön viiteke- 
hyksessä. Romanialaiset puurakentamisen tutkijat Maria Cristina 
Timar, Emanuela Beldean ja Anca-Maria Varodi (2015) esittele- 
vät tutkimuksessaan paikallisen yliopiston ja museon yhteistyönä 
järjestämän leirin, jonka aikana kunnostettiin kolme puista mu- 
seoesinettä. Tutkijoiden mukaan kulttuuriperinnön vaaliminen 
on ihmiskunnan moraalinen velvollisuus, jota ei kuitenkaan tuli- 
si sysätä vain museoiden ja kulttuuritoimijoiden harteille. Heidän 
mukaansa vapaaehtoistyöllä on osansa tässä vastuun jaossa. Myös 
koulutusorganisaatioiden, kuten yliopistojen, tulisi kouluttaa paitsi 
asiantuntijoita kulttuuriperintötyöhön myös ottaa aktiivinen rooli 
kulttuuriperinnön säilyttämisessä. Kirjoittajien mukaan leiriläis- 
ten työ kulttuuriperinnön hyväksi oli arvokasta. Lisäksi yhdessä 
oppiminen ja yhteisen päämäärän tavoittelu ja saavuttaminen te- 
kivät vapaaehtoistyöstä leirillä merkityksellistä. (Timar, Beldean 
& Varodi 2015.) 

Kulttuuriympäristöleirit voi rinnastaa myös harrastematkailuun, 
jossa matkailijoiden kokemukset rakentuvat mielekkään vapaa- 
ajan harrastuksen varaan. Harrastematkailulla viitataan pieniin ja 

erikoistuneisiin matkailumuotoihin, joita motivoivat matkailijan 
harrastukset tai mielenkiinnonkohteet. Harrastematkoja on pidetty 
eräänlaisena vaihtoehtona massaturismin yleispätevyydelle. (Räik- 
könen & Suni 2020, 149.) 

Edellisessä alaluvussa todettiin matkailun ja nähtävyyksien jaka- 
van pitkän yhteisen historian. Myös matkailu ja erilaiset vapaaeh- 
toistyön muodot ovat pitkään liittyneet toisiinsa. Politiikan tutkija 
Wanda Vrasti (2010; ks. myös Viljanen 2009) on tutkinut kenttä- 
tutkimuksilla vapaaehtoisturismin etiikkaa ja sitä, millaisia eettisiä 
kysymyksiä uudentyyppisen vapaaehtoisturismin vuorovaikutus- 
suhteisiin liittyy. Vrasti (2010, 2) näkee erityisesti kansainvälises- 
sä vapaaehtoismatkailussa moraalisesti arveluttavia piirteitä, sillä 
matkojen välittäjäorganisaatiot saaattavat ensisijaistaa oman talou- 
dellisen voittonsa vapaaehtoistyön varsinaisen tarkoituksen edelle. 

Matkailulehti Mondon julkaisemassa Vastuullisen matkailijan 
käsikirjassa (Kalmari & Ketola 2009) vastuullinen matkailu rinnas- 
tetaan pääasiassa ekologisuuteen ja matkakohteessa tehtäviin eetti- 
siin valintoihin. Kirjan loppupuolella käsitellään myös vapaaehtois- 
työtä matkakohteessa. Vapaaehtoisturismi eroaa vapaaehtoistyöstä 
siinä, että se edellyttää matkustamista. Eräänä vapaaehtoisturismin 
riskinä tunnistetaan, että vapaaehtoistyötä tekevät turistit saattavat 
viedä työpaikkoja paikallisilta. Sen eduiksi puolestaan todetaan, 
että matkailija tutustuu ja todennäköisesti myös sitoutuu paikal- 
liseen kulttuuriin työtä tehdessään paremmin ja monisyisemmin 
kuin bussin ikkunasta tarkkaillessaan. Matkailijalle tarjoutuu mah- 
dollisuuksia oppia sekä kohteestaan että esimerkiksi perinteisistä 
käsityötekniikoista tai perinnerakentamisesta. Itsensä kehittämisen 
lisäksi leiriläisten vapaaehtoistyö hyödyttää myös matkakohdetta ja 
paikallista yhteisöä. (Kalmari & Ketola 2009, 164.) 

Eräs mahdollinen näkökulma kulttuuriympäristöleireihin on 
edutainment; se yhdistää sanat education eli opetus ja entertain- 
ment eli viihde tai ajanviete. Käsite liitetään erityisesti teemapuis- 
tojen, kiertokävelyiden ja museoiden kasvavaan pyrkimykseen 
olla yhtä aikaa sekä opettavaisia että hauskoja (Lou 2021, 170). 

Rakennusperinnön ja matkailun kiinteää yhteyttä kuvaa, kuinka 
kulttuuriympäristöjä edutainmentin hengessä matkailullistetaan ja 
toisaalta matkailun ja viihtymisen ympäristöjä tarinallistetaan kult- 
tuurikohteiden kaltaisiksi (Lou 2020, 171). Edutainmentia on tarkas- 
teltu mahdollisuutena säilyttää erityisesti aineetonta kulttuuriperin- 
töä. Huvin kautta oppimisen ja samanaikaisen kulttuuriperinnön 
säilyttämisen näkökulmasta voikin tarkastella myös kulttuuriympä- 
ristöleirejä, joilla vaalitaan ensi sijassa aineellista kulttuuriperintöä, 
mutta rakennusperinteen ja korjaustaitojen ylläpitämisen kautta 
myös kulttuuriperinnön aineettomia ulottuvuuksia. 

Kaiken kaikkiaan kulttuuriympäristöleirit ja osallistujien nii- 
hin liittämät odotukset ja oivallukset kytkeytyvät moniin erilai- 
siin matkailun teemoihin. Matkustamiseen tarvitaan kohde, johon 
siirrytään joko konkreettisesti tai virtuaalisesti. Kulttuuriympäris- 
töleireillä kohdetta ei vain katsota, vaan siihen myös kohdistetaan 
aktiivisia toimenpiteitä. Matkailun historiasta löytyy lukuisia esi- 
merkkejä, joissa matka ja kohteet ovat toimineet matkailijan hen- 
kilökohtaisen kasvun mahdollistajina, eräänlaisina opettajina. Niin 
myös kulttuuriympäristöleireillä rakennuksia korjatessa itse raken- 
nus ja sen aiemmat korjausvaiheet toimivat opettajina ja mahdol- 
lisuuksina uuden oppimiseen. 

Kulttuuriympäristöleireillä matkailija saa vastapainoa arkeen ja 
tilaisuuden itsensä kehittämiseen. Samalla hänelle tarjoutuu mah- 
dollisuus tehdä itse työtä matkakohteen hyväksi. Kulttuuriympäris- 
töleirit voisivat toimia esikuvana matkailun kehittämiselle vastuul- 
lisempaan ja kestävämpään suuntaan. Matkailu, jonka lähtökohtana 
on korjaaminen tai huolenpito, kuormittaa matkakohdetta ja sen 
yhteisöä vähemmän kuin tavanomainen matkailu, jossa matkaili- 
ja jättää jälkensä paikkaan pääosin kohteiden ja luonnonvarojen 
kulumisena sekä mahdollisesti roskien ja rikkoutuneiden esinei- 
den muodossa. 

Kulttuuriympäristöleirit kokemuksellisena 
oppimisympäristönä 


Vaikka korjaamisen merkityksellisyys ja matkailijoiden potentiaali- 
nen kiinnostus harraste- ja vapaaehtoisturismia kohtaan on todet- 
tu jo aiemmissa tutkimuksissa, on kiinnostavaa pohtia, miksi mat- 
kailija valitsisi rannalla loikoilun tai nähtävyyksien metsästämisen 
sijaan lomakohteekseen esimerkiksi puukorjausleirin Latviassa tai 
savirappausleirin Forssassa. Voisivatko leirit valtavirtaistua, tai voi- 
siko tavanomainen matkailu hyödyntää niiden käytäntöjä tulevai- 
suudessa? Voiko kulttuuriympäristöleiri tarjota syvällisemmän ja 
monipuolisemman kokemuksen kuin tavanomainen turistimatka 
tarjoamalla mahdollisuuden luoda erityinen suhde matkakohtee- 
seen ja sen historiaan? 

Haluan luvussani tutkia niitä motiiveja, joiden perusteella leiri- 
läiset päättävät osallistua korjausleireille. Samalla haluan selvittää 
leirien ja korjaamisen matkailullista potentiaalia. Aihevalinnan 
taustana ovat omat kokemukseni ja havaintoni korjauskursseilta 
ja -leireiltä sekä aiempi tutkimukseni rakennusperinnön merkityk- 
sistä. Omakohtaisen tarkastelun lisäksi haluan kuitenkin laajentaa 
näkökulmaani, ja siksi pidän tärkeänä kuulla myös muita leireille 
osallistuneita sekä niitä järjestäneitä ja tarkastella vapaamuotois- 
ten keskustelujen avulla leiriläisten syitä osallistua leireille sekä hei- 
dän kokemuksiaan korjaamisen ja perinteisten käsityötekniikoiden 
merkityksellisyydestä. 

Leireistä, joiden osallistujien kokemuksista luvussani ammen- 
nan, ensimmäinen on kesällä 2021 arkkitehti Mimmi Koposen 
aloitteesta järjestetty savirappausleiri Forssassa. Siellä kunnostet- 
tiin jo tuhoutuneesta kartanomiljööstä jäljelle jääneen talousra- 
kennuksen sisätiloja ja harjoiteltiin samalla perinteistä savirappaus- 
tekniikkaa. Forssan leiri järjestettiin tuolloin ensimmäistä kertaa 
hyvin itseohjautuvasti ja ilman valmista toiminta-alustaa. Leiriläi- 
set olivat pääosin entuudestaan tuttuja, entisiä tai nykyisiä Tam- 
pereen yliopiston arkkitehtiopiskelijoita. Keskustelin heidän kans- 
saan rennosti ja vapaamuotoisesti työskentelyn lomassa. Tärkein 

kysymykseni oli se, miksi haastateltava oli osallistunut leirille. En 
nauhoittanut keskusteluja vaan kirjasin niiden keskeisimmät huo- 
miot kenttäpäiväkirjaani. 

Toinen tarkastelemani leiri, Aizputen leiri Latviassa, järjestettiin 
kesällä 2021 jo seitsemännen kerran. Leirin taustalla on paikalli- 
nen residenssi- ja työpajatoimintaa järjestävä taiteilijaosuuskunta 
SERDE, joka toimii vanhassa puutalopihapiirissä. Leirien aikana 
kunnostetaan pihapiirin rakennuksia Riiassa toimivien ammat- 
tilaisten opastuksella. Haastattelin kesällä 2021 latvialaista Ance 
Ausmanea Teamsin välityksellä leirin aikana. Hän on ollut mu- 
kana järjestämässä kyseisiä puukorjausleirejä (wood conservation 
camp) Aizputessa useiden vuosien ajan. Osallistuin itsekin tällaiselle 
puukorjausleirille vuonna 2017, sillä halusin kartuttaa osaamistani 
käytännön restaurointityöstä. Toivoin saavani keskusteluun mu- 
kaan myös leirin osallistujia, mutta halukkaita englanninkieliseen 
haastatteluun ei löytynyt. Ausmanella oli kuitenkin näkemyksiä 
kurssilaisten osallistumisen syistä ja motiiveista, sillä kurssin ha- 
kemukseen liitetään lyhyt motivaatiokirje. Hän kuvasi kurssilaisten 
motiiveja näiden motivaatiokirjeiden ja kurssilaisten kanssa käy- 
miensä keskustelujen perusteella. En nauhoittanut tätäkään kes- 
kustelua vaan kirjasin keskeisimpiä havaintoja kenttäpäiväkirjaani 
puhelumme aikana. 

Näiden kahden vapaa-ajan leirin lisäksi hyödynnän luvussani 
myös kolmatta leiriä, jossa tein havaintoja leirimuotoisesta arkki- 
tehtuurin historian opetuksesta korkeakoulukontekstissa. Kysees- 
sä on vuoden 2021 Tampereen yliopiston arkkitehtiopiskelijoille 
suunnattu mittausleiritoteutus Amurin työläismuseokorttelissa, 
Tampereella. 

Tarkastelemieni aineistojen tuotantoehdot eivät ole samat. Fors- 
sassa haastattelin leiriläisiä paikan päällä kasvotusten, kun taas 
Aizputen leirin osalta haastattelin etäyhteydellä leirin järjestäjää, 
jolla oli käytössään leiriläisten motivaatiokirjeet ja monivuotinen 
kokemus leirien järjestämisestä. Yliopistokontekstiin puolestaan 
kurkistetaan oman työni ja opiskelijoiden harjoitustöissä esiin tuo- 
mien näkemysten kautta. Erilaisten leirikokemusten ja -havaintojen 

perusteella pyrin kuitenkin esittelemään, millaista merkityssisältöä 
rakennusperintö ja sen hoitaminen voivat mielestäni tuottaa myös 
vapaa-ajan ja matkailun kontekstiin. 

Vaikka esiteltyjä leirejä ei toteutettu nimellä kulttuuriympäristö- 
leiri, ne sopivat tässä luvussa käytettyyn määritelmään kulttuuri- 
ympäristöleiristä. Molempien vapaa-ajan leirien tarkoituksena oli 
opetella perinteisiä, käsityömäisiä tekniikoita ja samalla korjata koh- 
teena olevaa rakennusta. Forssan leiri keskittyi savirappausteknii- 
kan opetteluun. Tekniikka on kohtuullisen helppo oppia ja osallistu- 
jille annettiin vapauksia jättää pintatekstuuriin oma käden jälkensä. 
Latvian leirillä tehtiin muun muassa ikkunoiden puukorjauksia se- 
kä hirsiristikkorakenteisen seinän oikaisua ja vahvistamista. Nämä 
työtavat ovat teknisesti melko vaativia, eikä taiteellisia vapauksia 
juurikaan voi ottaa. Käytettävien tekniikoiden vaativuus on tärke- 
ää pohdittaessa niiden soveltuvuutta laajemman yleisön matkailu- 
aktiviteeteiksi. Juuri tästä syystä Latvian leirin hakemuslomakkeella 
tiedusteltiin hakijoiden aiempaa kokemusta restaurointityöstä. 
Mittausleirillä puolestaan harjoiteltiin mittatarkkaa mittauspiirus- 
tustusta lyijykynällä ja tussilla jostain kohderakennuksesta. 


Arkkitehdit hakivat Forssassa vastapainoa arkiselle tietotyölle 
Forssan leiriläiset olivat pitkälti arkkitehteja ja arkkitehtiopiske- 
lijoita, ja eräs osallistujista totesi jatkuvan oppimisen olevan am- 
mattikunnalle luonteenomaista, eräänlainen elämäntapa. Osallis- 
tujia motivoi ajatus vanhan talon hankkimisesta ja halu kerryttää 
taitoja sen korjaamista varten. Esiin tuli myös vastakkainen ajatus 
siitä, että nuorta sukupolvea saattaa kiinnostaa korjausleireissä ni- 
menomaan se, että niillä pääsee tekemään erilaisia mielenkiintoisia 
asioita ilman omistamisen taakkaa. Leiri nähtiin myös eräänlaisena 
vapaaehtoistyönä, jossa vapaa-ajalla tehty työ saa erityistä merki- 
tyksellisyyttä. Myös leirin yhteisöllisyys ja mahdollisuus oppia yh- 
dessä tehden ja keskustellen osoittautui tärkeäksi ja merkitykselli- 
seksi osaksi leirin antia. 

Forssan leiriläiset pitivät rakennusperinnön säilyttämistä tär- 
keänä motiivina leirille osallistumiselle, mutta vielä enemmän 

korostuivat rakennusperinteen ja vanhojen työtapojen elvyttäminen 
ja siirtäminen eteenpäin. Juuri kädentaitojen avulla osallistujat ko- 
kivat voivansa syventää suhdettaan sekä edeltäneisiin sukupolviin 
että rakennusten materiaalisiin ulottuvuuksiin. Savirappausleiril- 
le oli hankittu Virosta valmiiksi käsiteltyä savea ja olkimattoa hel- 
pottamaan työssä alkuun pääsemistä. Syvennyttyään tekniikkaan 
moni kyseenalaisti tällaiset ”oikoreitit ja kertoi haluavansa oppia 
lisää ja käsittelemään materiaaleja alusta asti itse. 

Käsillä tekeminen näyttäytyi myös oman palkkatyön vastapaino- 
na, ja leiriläiset kiittelivät savirappauksen melko helposti omaksut- 
tavana tekniikkana mahdollistavan rentoutumisen ja nautiskelun. 
Leiriläisiä oli myös nimenomaan kannustettu luovuuteen ja oman 
kädenjäljen esittämiseen. Pääosin tietotyötä tekeville arkkitehdeil- 
le ja arkkitehtiopiskelijoille käsityömäiset tekniikat näyttäytyivät 
mahdollisuutena kehittää omaa osaamisrepertuaaria ja käsitystä 
siitä, että pystyy omin käsin synnyttämään jotain konkreettista ja 
pysyvää. Eräs leiriläisistä pohti myös, hoivaako hän leirillä huo- 
noa omaatuntoaan siitä, että tekee arkityötään lähinnä rakennus- 
liikkeille suunniteltavien kustannustehokkaiden kohteiden parissa. 


Aizputessa perinteiset tekniikat liitettiin terveellisyyteen 

Myös Latviassa yhteisöllisyyttä pidettiin tärkeänä osana leiriä. Mo- 
net leiriläisistä palaavatkin leirille vuodesta toiseen. Leirin osallis- 
tujien joukko oli varsin moninainen taiteilijoista paikallisiin ko- 
dinkorjaajiin. Osa leiriläisistä oli hakemassa oppia oman vanhan 
talonsa korjaamiseen, toisille taas tärkeintä oli paikallisen taiteilija- 
yhteisön tukeminen ja kolmansille itse leiri ja sen yhteisöllisyys. 
Haastattelemani leirin järjestäjä kertoi kiinnostuksen vanhoihin 
taloihin ja niiden hankkimiseen ja korjaamisen olevan kasvussa 
Latviassa. Vanhoista rakennuksista ja rakennusperinteen elvyttämi- 
sestä etsitään hänen mukaansa ratkaisuja ennen kaikkea terveelli- 
sempään asumiseen ja muovittomiin rakenteisiin. Leiriläiset liittivät 
perinteiset rakennustekniikat ja vanhojen rakennusten vaalimisen 
myös kestävään kehitykseen ja ekologisuuteen. 

Leirin järjestäjä kuvasi myös, kuinka leiriläiset kiintyvat korjaa- 
maansa rakennukseen tai rakennusosaan jo yhden viikon mittaisen 
leirin aikana. He oppivat leirin aikana näkemään arvoa vanhassa 
materiaalissa ja rakentamisen tavassa, mutta myös ajan myötä kerty- 
neessä patinassa. Niinpä leiriläiset oppivat välttämään ylikorjaamis- 
ta ja haluavat jättää yhä enemmän vanhaa materiaalia paikoilleen. 


Rakennusperinne ymmärrettiin leireillä kohderakennusta laajemmin 
Yhdessä tekeminen ja yhteiseen päämäärään pyrkiminen olivat 
keskeisessä roolissa, kun osallistujat kuvasivat leirillä viihtymis- 
tään tai sinne hakeutumisensa motiiveja. Vertaisoppiminen muo- 
dostuukin leireillä tärkeäksi: yhteisen projektin äärellä eri-ikäisistä 
ja erilaisella osaamisella ja kokemuksella varustetuista leiriläisistä 
tulee yhteistyökumppaneita, jotka voivat jakaa tietoa ja oivalluksia 
keskenään. Myös rakennusperinteen ekologisuus ja terveellisyys 
motivoivat leiriläisiä. 

Hieman yllättäen leiriläiset eivät maininneet kohderakennusta tai 
sen korjaamista keskeisenä motiivina leirille hakeutumiseen, vaan 
tärkeämpää oli yleinen kiinnostus esimerkiksi perinnerakentami- 
seen. Forssassa työn alla oli kartanon talousrakennus ja Aizputes- 
sa paikallisesti melko tavanomainen puinen asuinrakennus. Voi- 
kin pohtia, olisivatko vastaukset näiltä osin olleet hyvin erilaisia, 
jos työn alla olisi ollut esimerkiksi kirkko, kartano tai jokin muu 
selkeämmin arvokohteeksi miellettävä rakennus. 

Suhde rakennuksiin kuitenkin syveni leirin edetessä, eli niin kor- 
jaaminen itsessään kuin rakennukseen investoitu aika ja vaivannä- 
kö tekivät siitä ennen pitkää merkityksellisen korjaajilleen. Niin- 
pä hyvin monenlaiset rakennukset voivat soveltua korjausleirien 
kohteiksi. Korjausleiri ja sen aikana saavutetut tulokset voivat olla 
merkityksellisiä myös lähiseudun asukkaille, jotka voivat seurata 
ympäristönsä ehostumista ohi kulkiessaan tai esimerkiksi paikal- 
lisissa medioissa. He saattavatkin havahtua oman arkiympäristön- 
sä merkityksellisyyteen, kun ulkopuoliset kohdistavat huomionsa 
ja vaivannäkönsä heille tuttuun ympäristöön. Sennettin (2009, 8) 
mukaan voimme uudistaa ajatteluamme ja toimintatapojamme 

pohtimalla, mitä konkreettisten asioiden korjaaminen omin käsin 
kertoo ja paljastaa meistä. Korjaamisen ja käsillä tekemisen ky- 
ky merkityksellistää kohteitaan onkin osoitus tällaisesta ajattelun 
vahvistumisesta. 


Leirit osana korkeakouluopetusta 

Tampereen yliopiston arkkitehtuurin opintoihin kuuluvaan arkki- 
tehtuurin historian kurssiin sisältyy pakollisena osana mittaus- 
leiri. Mittausleiri poikkeaa kulttuuriympäristöleireistä erityisesti 
sen vuoksi, että se on pakollinen osa korkeakouluopetusta, ei siis 
matkailua tai vapaaehtoistoimintaa. Mittausleiri vertautuukin sik- 
si kulttuuriympäristöleireihin pikemmin sisältönsä kuin kohde- 
ryhmänsä puolesta. Kurssin osana järjestettävä viikon mittainen 
leiri toteutetaan vuosittain jossakin rakennusperinnöltään kiin- 
nostavassa kohteessa, kuten Vanhassa Raumassa tai Tampereella 
Amurin työläismuseokorttelissa. Sen tarkoituksena on perehdyt- 
tää opiskelijat suomalaiseen rakennusperintöön ja perinteisiin ra- 
kennustekniikoihin. 

Kurssilla opeteltavat työtavat ja -tekniikat poikkeavat merkittä- 
västi muista arkkitehtuurin opinnoista. Kurssin tärkein harjoitustyö 
on mittauspiirustus, mittatarkka lyijykynällä ja tussilla toteutettava 
dokumentaarinen piirros jostain kohderakennuksesta. Piirros voi 
olla esimerkiksi julkisivuprojektio, pohjapiirros tai leikkaus. Työ- 
lään piirustustekniikan lisäksi on tärkeää tutustua rakennuksen 
mittasuhteisiin, rakenteisiin ja yksityiskohtiin. Harjoitustyö antaa 
aikaa ja mahdollisuuden uppoutua kerralla vain yhteen rakennuk- 
seen sekä hitaaseen, käsityövaltaiseen dokumentointitekniikkaan. 

Samalla kurssilla tehdään myös toinen harjoitustyö, joka vaih- 
telee leirin kohteen mukaan. Vuosina 2020 ja 2021 mittausleiri on 
järjestetty Amurin työläismuseokorttelissa Tampereella ja tässä 
toisessa harjoitustyössä on pohdittu museokorttelin toiminnan 
kehittämistä. Harjoitustöistä selviää, että nykyopiskelijoiden sil- 
missä Amurin työläismuseokorttelin vanhahtava museototeutus 
kaipaa päivitystä. Monet opiskelijaryhmät esittivätkin museon elä- 
vöittämistä tavalla tai toisella. Opiskelijat ehdottivat muun muassa 

erilaisten korjausleirien, -kurssien tai -larppien jarjestamista kort- 
telissa. He kyseenalaistivat toimintamallin, jossa museoalueen 
kunnostustöitä tehdään vain talvikaudella museon ollessa kiinni. 
Opiskelijoiden mielestä juuri korjaaminen voisi tarjota paitsi 
mielenkiintoista tekemistä myös katsottavaa museokävijöille. Osa 
vierailijoista voisi siis osallistua leireille ja oppia perinteisistä raken- 
nus- ja korjaustekniikoista ja toiset taas voisivat seurata leiriläisten 
työtä eräänlaisina työnäytöksinä. Arkkitehtiopiskelijoiden harjoi- 
tustöiden perusteella nuoret aikuiset kokevat käsillä tekemisen ja 
korjaamisen mielenkiintoisena ulottuvuutena tarkastella rakennus- 
perintöä. Amurissa rakennusperinnön ei haluttu jäävän taka-alalle, 
ikään kuin lavasteiksi, vaan rakennuksille haluttiin antaa aktiivinen 
rooli museokokemuksen elävöittäjinä. Opiskelijoiden esiintuoma 
ajatus korjaamisesta sekä mielenkiintoisena ajanvietteenä että mie- 
lenkiintoisena tarkastelun kohteena haastaa pohtimaan, voisiko 
korjaamisesta ja ylläpidosta tehdä yhä merkittävämmän osan kult- 
tuuriympäristökohteiden pedagogista tarjontaa. 


Kotiinviemisiä 
Kulttuuriympäristöleireissä on havaintojeni perusteella piirteitä se- 
kä hitaasta että aktiivisesta matkailusta. Yhtäältä maisemat ja ym- 
päristö pysyvät samankaltaisina ja hitaat, käsityömäiset tekniikat 
voivat olla jopa meditatiivisia. Toisaalta osallistujat muokkaavat 
leireillä itse omaa kokemustaan, ja toimivat aktiivisesti passiivisen 
tarkkailun sijaan. Uusien työtapojen oppiminen tuottaa onnistumi- 
sen kokemuksia ja vahvistaa osallistujan kokemusta omista taidoista 
ja pystyvyydestä. Korjaaminen rinnastuu erilaisiin retriitteihin tar- 
jotessaan rauhaa ja mahdollisuuden keskittyä hitaaseen ja käsityö- 
mäiseen työhön. Se voi olla myös fyysisesti haastavaa ja saattaa siten 
rinnastua erilaisiin extreme-lajeihin tai muihin matkoilta haettaviin 
äärikokemuksiin. Tekniikasta ja toteutustavasta riippuen korjaami- 
nen voikin vastata hyvin monenlaisiin matkailullisiin tarpeisiin. 
Havainnoistani nousee esiin myös mahdollisuus tarkastella lei- 
rejä vastuullisuuden näkökulmasta. Leiriläiset kuvasivat kokemuk- 
siaan siitä, miten yksittäisen kohteen korjaamisen kautta heidän 

arvostuksensa rakennusperinnettä ja perinteisiä työtapoja kohtaan 
vahvistui. Kokemus voi siis havahduttaa matkailijan tarkastelemaan 
korjaamista ja rakennusperinnettä aiempaa laajemmin ja kokonais- 
valtaisemmin. Leirillä vahvistunut käsitys rakennusperinnön mer- 
kityksestä tai rakennusten korjattavuudesta saattaa vaikuttaa yksi- 
lön kestäviin ja vastuullisiin valintoihin leirin jälkeenkin. Niinpä 
tehdessään korjaamista ja rakennusten ylläpidon tapoja näkyviksi 
kulttuuriympäristöleirit saattavat vaikuttaa asenteisiimme ja valin- 
toihimme myös matkailun ulkopuolella. 

Leireillä toteutui myös matkailulle tyypillinen tavoite vastapai- 
non löytämisestä arkiselle toiminnalle ja toimintaympäristölle. Lei- 
rit tarjoavat leiriläisille yhteisöllisyyttä, mahdollisuuden oppia uusia 
tekniikoita ja työtapoja sekä merkityksellisyyden tunteen, jota va- 
paaehtoistyö ja talkooperinne synnyttävät. Jo pieni otos keskusteluja 
osoitti, että leiriläisten motiivit osallistumiselle vaihtelevat: joillekin 


Kuva 16. Kirjoittaja korjausleirillä Aizputessa Latviassa kesällä 2017. Kuva: 
Riikka Huuskonen. 

tärkeintä voi olla kulttuuriperinnön säilyttäminen, toisille paikal- 
lisen yhteisön eteen toimiminen ja kolmansille esimerkiksi perin- 
teisten käsityötekniikoiden oppiminen ja välittäminen eteenpäin. 


Kulttuuriympäristöleirit matkailusuunnittelun 
näkökulmasta 


Kulttuuriympäristöleirien matkailullista potentiaalia pohtiessa voi- 
daan tarkastella olemassa olevien leirien osallistujia, heidän amma- 
tillisia taustojaan sekä muuta perehtyneisyyttään rakennusperintöön 
ja käsillä tekemiseen. Nyt esitellyissä esimerkeissä leiriläiset olivat 
leirille osallistumaan velvoitettuja korkeakouluopiskelijoita, amma- 
tillista osaamistaan syventäviä arkkitehtuurin opiskelijoita ja alalla 
jo työskenteleviä sekä Aizputen tapauksessa moninainen joukko tai- 
teen tekijöistä kodinkorjaajiin. Kaikilla osallistujilla voi siis katsoa 
olleen jonkinlaista tieto- tai taitopohjaa korjaamiseen, rakennus- 
perintöön tai käsillä tekemiseen. Voidaankin olettaa, että tällainen 
tietopohja olisi kenties tyypillinen myös laajemmalle otannalle va- 
paa-ajallaan kulttuuriympäristöleireille osallistuvia. Kullakin leirillä 
harjoitettavista työtavoista riippuen osallistujien lähtötaso on tar- 
peellista selvittää jo leirille hakeutumisen yhteydessä tai viimeistään 
leirin aluksi erilaisiin työtehtäviin jakauduttaessa, jottei synny vaara- 
tilanteita osanottajille, ulkopuolisille tai korjattaville rakennuksille. 

Muutoinkin turvallisuusasioista huolehtiminen sekä vakuutus- 
ten ja oikeanlaisten, turvallisten työvälineiden ja suojavarusteiden 
hankkiminen on tärkeä osa leirien järjestämistä. Mitä moninaisem- 
pi joukko leireille osallistuu, sitä enemmän on kiinnitettävä huo- 
miota työskentelyn turvallisuuteen. Vaaraa aiheuttavien työkalujen 
käyttö on minimoitava, niiden käyttöön on opastettava huolella ja 
käyttöä on valvottava. Tarpeellisia suojavarusteita on oltava tarjolla 
riittävä määrä ja niiden käyttöä on valvottava. Lisäksi on huomi- 
oitava mahdollisesti putoavista esineistä aiheutuvat vaarat, korke- 
alla työskenneltäessä putoamisvaara ja matalissa tiloissa työsken- 
neltäessä siitä mahdollisesti aiheutuvat vaarat. Etenkin kellareissa 

tai ullakoilla voi olla eläinten jätöksiä tai muita taudinaiheuttajia, 
joilta on suojauduttava. Myös likaantumiselta suojaavat varusteet 
kannattaa joko tarjota järjestäjän puolesta tai muistutta niiden mu- 
kaan ottamisesta. 

Kohderyhmän ja turvallisuuden lisäksi on pohdittava myös mo- 
nia muita käytännön asioita sekä leirin elämyksellisyyttä työsken- 
telyajan ulkopuolella. Miten leiriläiset ruokailevat, majoittuvat ja 
peseytyvät leirin aikana? Fyysisen työskentelyn vastapainoksi pe- 
rustarpeiden tyydyttäminen ja toisaalta viihtyminen vapaa-ajalla 
ovat tärkeitä seikkoja leirin onnistumisen kannalta. Näihin teki- 
jöihin panostettiin sekä Aizputen että Forssan leireillä tarjoamalla 
mahdollisuuksia muun muassa saunomiseen, järviuintiin ja koh- 
devierailuihin lähiseudun mielenkiintoisissa kohteissa. Nämä ovat 
myös tapoja, joilla leirejä on mahdollista muokata entistä moni- 
puolisemmiksi ja sitä kautta matkailullisesti houkuttelevammik- 
si moninaisille yleisöille. Tällaisen kokonaisuuden hallinta vaatii 
matkailusuunnittelun osaamista ja asiantuntemusta. 

Mitä arvokkaammasta kohteesta on kysymys, sitä enemmän on 
kiinnitettävä huomiota myös itse kohteen suojaamiseen vaurioil- 
ta. Työskentely ei saa vaarantaa rakennusta tai kuluttaa liiaksi nii- 
tä osia, joihin korjaustyö ei kohdistu. Työskentely ja sille varattava 
tila on siis rajattava selkeästi ja tarvittaessa on suojattava herkkiä, 
säilytettäviä rakennuksen osia. Joissain tapauksissa myös kohteen 
lähiympäristö saattaa olla herkkä kulumiselle. Silloin saapuminen 
kohteeseen, työvälineiden ja materiaalien kuljettaminen ja säilyttä- 
minen sekä ylipäätään leirin volyymi ja osallistujamäärä on suun- 
niteltava kohteen ehdoilla. 

Kulttuuriympäristöleireillä tehtävä työ tutustuttaa ja sitouttaa 
leiriläiset syvällisesti matkakohteen rakennusperintöön ja mahdol- 
lisesti myös kohteessa toimivaan yhteisöön. Leirien koettua mer- 
kityksellisyyttä saattaa syventää myös mahdollisuus edistää sekä 
rakennusperinnön säilymistä että rakennusta käyttävän yhteisön 
toimintaa. Siksi voisikin olla mielenkiintoista, jos yleisöllä olisi 
mahdollisuus vierailla korjauskohteella tutustumassa leiriläisiin, 
heidän työskentelyynsä ja heidän käyttämiinsä työtapoihin leirin 

aikana. Kasvava yleisömäärä saattaisi kuitenkin tuottaa haasteita lei- 
rien järjestäjille, sillä tällöin on huomioitava sekä yleisön, leiriläis- 
ten että kohteen turvallisuus esimerkiksi riittävin turvaetäisyyksin. 

Jo turvallisuusnäkökulmasta on tärkeää, että käytetyt tekniikat 
sovitetaan leiriläisille sopiviksi. Savirappausleirillä mukana olleet 
pitivät tekniikan yksinkertaisuutta ja heille annettuja taiteellisia va- 
pauksia miellyttävinä. Oma kokemukseni Aizputen puukorjauksis- 
ta olivat hieman päinvastaiset, sillä käytetyt työtavat osoittautuivat 
melko vaikeiksi ja työ eteni hitaasti. Motiivini leirille osallistumi- 
seen oli kuitenkin uuden oppiminen, joten otit haasteet vastaan 
ilolla. Suuremman yleisön matkailuun sopinevat paremmin yk- 
sinkertaisemmat tekniikat, jotka mahdollistavat rentoutumisen ja 
luovuuden. 

Kulttuuriympäristöleirit näyttäytyvät ennen kaikkea mahdolli- 
suutena kehittää, laajentaa ja monipuolistaa maaseutu- ja kotimaan- 
matkailua. Kotimaanmatkailussakin on kuitenkin varmistettava, 
että leirin järjestäjät ja leiriläiset kehittävät kohdetta vastaamaan 
paikallisen yhteisön käsityksiä ja toiveita. Kulttuuriympäristöleirit 
voivat tuoda lähi- ja kotimaanmatkailuun uusia mahdollisuuksia 
ja näin tarjota suuntia myös ekologisesti kestävälle matkailulle. Ne 
suuntautuvat itsestään selvästi jo olemassa oleviin ympäristöihin, 
joten niitä varten ei tarvitse rakentaa uusia rakennuksia tai infra- 
struktuuria. Suunnittelun näkökulmasta on kuitenkin tärkeää vali- 
ta ja löytää oikeanlaiset kohteet oikeanlaisille työtavoille ja kohde- 
ryhmille. 


Yhteenveto 


Arjesta poikkeava ympäristö ja toiminta ovat tärkeitä matkailun 
osatekijöitä. Tässä luvussa on pohdittu rakennusperinnön korjaa- 
miseen ja ylläpitoon keskittyviä kulttuuriympäristöleirejä toiminta- 
mallina, joka yhdistää arjesta poikkeavan toiminnan ja miljöön 
matkailullisesti mielenkiintoiseksi kokonaisuudeksi. Korjaaminen 

on ihmislajille tyypillistä ja merkityksellistä toimintaa, joka kult- 
tuuriympäristöihin kohdistuvana syventää suhdettamme aikaan 
ja paikkaan. 

Kulttuuriympäristöt ovat kautta historian olleet tärkeä matkai- 
lullinen vetovoimatekijä; niiden avulla on eläydytty kohteen kult- 
tuuriin ja historiaan tyypillisimmin kiertoajelujen ja kohdevierailu- 
jen välityksellä. Kulttuuriympäristöleireistä ammentava matkailun 
muoto tukisi matkailijan syvempää tutustumista kohteeseen. Löhöi- 
lyn tai nähtävyyksillä kiertelyn sijaan korjaaminen ja käsillä teke- 
minen voisivat olla matkailijan näkökulmasta kiinnostavia vaihto- 
ehtoja tehdä arjesta poikkeavia asioita. 

Kulttuuriympäristöleirejä voikin tarkastella tapana hyödyntää 
rakennusperintöä totutusta poikkeavalla tavalla osana matkailu- 
toimintoja. Parhaimmillaan rakennusperinnön hoitoon perustuva 
matkailu hyödyttäisi niin matkailijaa kuin matkakohdettakin. Sa- 
malla matkailun suunnittelu kulttuuriympäristöleirien näkökulmas- 
ta käsin voisi tuoda yhteen monenlaisia toimijoita matkailuyrittä- 
jistä restauroinnin osaajiin ja kulttuuriympäristön asiantuntijoihin. 

Kulttuuriympäristöleireille osallistuneiden toiveet, odotukset 
ja kokemukset leirien suhteen osoittavat, että niihin liittyy mat- 
kailullista potentiaalia, jota voitaisiin hyödyntää vastuullisemman 
matkailun suunnittelussa. Lukua varten haastatellut leiriläiset ko- 
rostivat oppimisen ja kehittymisen näkökulmia. Leirien eräs veto- 
voimatekijä perustuikin matkailijan mahdollisuuteen oppia mat- 
kallaan uusia taitoja. Toiset halusivat oppia rakennusperinteestä tai 
luonnonmukaisesta rakentamisesta yleisesti, toiset taas toivoivat 
pääsevänsä käyttämään oppimiaan taitoja jo omistuksessaan ole- 
vaan tai vasta haaveilemaansa rakennusperintökohteeseen. 

Kulttuuriympäristöleirit vastaavat vastuullisen matkailun haas- 
teeseen kantamalla vastuuta rakennusperinnön hoidosta ja tuotta- 
malla siten hyötyjä myös kohdealueelle. Niiden takia ei myöskään 
tarvitse rakentaa erillisiä matkailurakennuksia tai muuta infrastruk- 
tuuria, ja siksi korjausmatkailu voisi tarjota myös verrattain eko- 
logisen matkailun muodon. Korjaamisen ja ylläpidon positiivisten 

vaikutusten näkyväksi tekeminen saattaa myös vaikuttaa ihmisten 
arvostuksiin ja valintoihin yksittäisiä matkailukokemuksia laajem- 
minkin. 

Matkailun voimakas kasvu etenkin Suomen Lapissa on synnyttänyt 
kunnissa paljon taloudellista aktiivisuutta, mutta myös haasteita. Eräs 
niistä on vähälle tutkimukselle jäänyt yhdyskuntainfrastruktuurin ase- 
ma ja kuormittuminen kasvavan matkailun alueilla. 

Infrastruktuurin käsite on herättänyt viime vuosina paljon keskuste- 
lua yhteiskuntatieteellisessä tutkimuksessa. Infrastruktuurien tarkaste- 
lu käytäntöinä valottaa niiden näkyvyyttä ja roolia myös matkailussa, 
joka kuormittaa infrastruktuuria. Samalla lisääntyy tietoisuus ympä- 
ristön tilasta ja kantokyvystä etenkin energian hinnan kallistuessa. 

Yhdyskuntainfrastruktuurin kuormitusta voidaan arvioida erilaisin 
mittarein. Koska Suomessa yhdyskuntainfrastruktuurin rakentaminen 
ja ylläpito on kunnan vastuulla, julkinen johtaminen vaikuttaa keskei- 
sesti niihin arvoihin, joiden pohjalta esimerkiksi jäte-, vesi- ja energia- 
huolto suunnitellaan. 

Infrastruktuuripalveluiden suunnitteluun voidaan soveltaa asiak- 
kuuksien johtamista. Yhdyskuntainfrastruktuurit nähdään tällöin pal- 
veluina, joilla on mahdollista luoda asiakasarvoa. Asiakkaat tekevät 
valintoja, jotka vaikuttavat niin infrastruktuurien kuormittumiseen ja 
ympäristövaikutuksiin kuin asiakaskokemukseenkin. 

Tulevaisuutta voi pohtia muun muassa esineiden internetiin kytkey- 
tyvien ja resursseja säästävien sovellutusten näkökulmasta. 


417 


https://doi.org/10.21435/tl.283 


TEEMU LOIKKANEN, MARKKU VIERU JA PASI SATOKANGAS 


Johdanto matkailun yhdyskuntainfrastruktuuriin 


Kun matkailija saapuu esimerkiksi Suomen Lappiin, valittavana 
on monenlaisia kohteita. Yöpyä voi vaikkapa lasi-iglussa revon- 
tulia katsellen, syrjäisessä mökissä luontoa ihaillen tai kaupungin 
keskustassa sijaitsevassa asunnossa. Kaikki edellyttävät jonkinlaista 
infrastruktuuria, jotta matkailijoiden perustarpeet peseytymises- 
tä lämmitykseen ja jätehuoltoon voidaan täyttää. Suomessa kaik- 
ki nämä palvelut kuuluvat kunnan hallinnoiman yhdyskuntainfra- 
struktuurin piiriin. 

Yhdyskunta itsessään tarkoittaa ”selkeästi rajattavissa olevaa sup- 
peahkoa aluetta, jossa jokin ihmisyhteisö elää” (Tekniikan sanasto- 
keskus 1998). Yhdyskuntainfrastruktuurille ei ole yhtenäistä määri- 
telmää, mutta useimmiten se ymmärretään seuraavasti: 


Yhdyskuntainfrastruktuuri tarkoittaa tietyn alueen — esimerkiksi kun- 
nan — toiminnan mahdollistavia palveluja ja rakenteita, kuten katuja, 
vesiväyliä, ratoja sekä jäte-, vesi- ja energiahuoltoa. 


Suomessa yhdyskuntainfrastruktuuri on perinteisesti käsittänyt 
erilaisia kunnan tuottamia palveluita, mutta nykyisin myös yksi- 
tyiset toimijat ovat kuntien yhteistyökumppaneita. Kaikissa maissa 
infrastruktuuri ei ole kuntien hallinnoimaa, vaan jopa kokonaan 
yksityisesti omistettua, rakennettua ja ylläpidettyä. 

Ympäristökriisin konkretisoitumisen tuottamat vaatimukset 
energian- ja vedenkulutuksen vähentämisestä sekä jätteiden lajitte- 
lusta, kierrätyksestä ja hyödyntämisestä ovat nostaneet yhdyskun- 
tainfrastruktuurin uudella tavalla näkyväksi. Myös energian hin- 
nanvaihtelut ovat pitäneet aihetta esillä erityisesti sähkönkulutuksen 
osalta. 

Infrastruktuurin käsitteen muuttuvia merkityksiä tutkinut kult- 
tuuriantropologi Ashley Carse (2017) kuvaa, kuinka ranskalainen 
junaraiteiden perustuksia tarkoittanut termi on muuttunut mo- 
dernia maailmaa muotoilevaksi ajattelun työkaluksi. Käsitteestä 
on tullut viime vuosina jopa muodikas. Infrastruktuuri voidaan 

ymmärtää ”plastisena” eli muovautuvana käsitteenä, jonka kayt- 
töön ovat vaikuttaneet sen avulla kuvattujen historiallisten ilmi- 
öiden muutokset. 

Esimerkiksi Nato (North Atlantic Treaty Organization) esitteli 
toisen maailmansodan jälkeen oman ”infrastruktuuriohjelmansa”. 
Insinööreiltä lainattua termiä pidettiin sopivana juuri sen epäsel- 
vän merkityksen vuoksi. Termin avulla voitiin puhua yhdellä sa- 
nalla monenlaisista sotilaallista toimintaa ylläpitävistä asioista, ku- 
ten kommunikaatiojärjestelmistä, putkista ja polttoainesäiliöistä 
tai lentokoneiden laskeutumiskentistä. Kylmä sota oli suurten inf- 
rastruktuuriprojektien aikaa, ja myös sosialistiset maat kilpailivat 
lännen kanssa rakentamalla massiivisia ja yhä tehokkaampia inf- 
rastruktuureja, jotka nähtiin edistyksen konkreettisina merkkeinä. 
Esimerkiksi Yhdysvaltojen ja Neuvostoliiton kilpailu avaruuden 
valloittamisesta tai patojen ja energiantuotantolaitosten rakenta- 
misesta vaativat valtavia panostuksia infrastruktuuriin. 

Teknisten infrastruktuurien lisäksi käsite laajeni tarkoittamaan 
myös erilaisia tiedollisia järjestelmiä. Yhdysvalloissa alettiin jo Ro- 
nald Reaganin presidenttikaudella puhua ”demokratian infrastruk- 
tuurin” vahvistamisesta. Se tarkoitti vapaata lehdistöä, ammatti- 
liittoja, yliopistoja ja poliittisia puolueita. Näiden instituutioiden 
ajateltiin toimivan ihmisten vapaan valinnan mahdollistavana ”ala- 
rakenteena”. Infrastruktuurin käsitteen voidaankin nähdä muotou- 
tuneen tarpeesta järjestää sosiaalisia odotuksia, arkipäiväistä toi- 
mintaa ja julkisia keskusteluja siitä, millä tavalla talous, kehitys, 
hallinta ja teknologia kytkeytyvät yhteen. (Carse 2017.) Nykypäivä- 
nä infrastruktuurilla voidaan tarkoittaa kaikenlaisia alarakenteita, 
jotka mahdollistavat erilaisen toiminnan, kuten liikkumisen, tieto- 
verkoissa työskentelyn, asumisen ja niin edelleen. 

Matkailija kohtaa toki erilaisia infrastruktuureja myös kotoa 
lähtiessään ja matkustaessaan, mutta keskitymme tässä luvussa 
yhdyskuntainfrastruktuurin käyttöön matkakohteessa ja rajaam- 
me tarkastelun käsittämään etupäässä veden, energian ja jätteen 
käsittelyyn tarkoitettuja järjestelmiä. Matkailijan näkökulmasta 

lomalla halutaan yhtäältä ottaa etäisyyttä arkisiin asioihin, kuten 
siivoamiseen ja roskien viemiseen; toisaalta yhä useammat matkai- 
lijat vaativat kohteelta ympäristövastuullisuutta. Jos kotonakin on 
totuttu esimerkiksi kierrättämään jätteet ja käyttämään sähköä tai 
vettä säästeliäästi, samoja mahdollisuuksia odotetaan myös loma- 
kohteessa. 

Matkailijamäärien kasvaminen ja keskittyminen suhteellisen 
pienille alueille voi suosituissa matkakohteissa johtaa yhdyskunta- 
infrastruktuurin hetkelliseen kuormittumiseen tai jopa kapasiteetin 
riittämättömyyteen. Keinot, joilla tällaiset kuormitushuiput havai- 
taan ja joilla niihin varaudutaan kuvastavat sitä, miten järjestelmä 
palvelee myös kuormittavissa tilanteissa ja pystyy huolehtimaan 
tarjottujen palveluiden toimivuudesta. 

Ympäristökriisi voi myös osaltaan vaikuttaa infrastruktuurin 
kuormittumiseen. Esimerkiksi Keski-Euroopan Alpeilla sijaitsevat 
hiihtokeskukset ovat ilmaston lämpenemisen vuoksi entistä enem- 
män riippuvaisia keinotekoisesti valmistetusta lumesta. Talvet ovat 
lyhentyneet, eikä lumipeitettä välttämättä enää tule. Rakennettu 
yhdyskuntainfrastruktuuri on vajaakäytöllä ilman lunta, koska alu- 
een matkailu on riippuvainen laskettelusta. Ratkaisuna on lumetus, 
jossa sähkökäytteisellä tykillä painevettä ja -ilmaa käyttäen tuote- 
taan lunta. Tämä lisää yhdyskuntainfrastruktuurin käyttöä sähkön 
tuotannon muodossa ja voi kiihdyttää myös ilmaston lämpenemis- 
tä — siis pahentaa alkuperäistä ongelmaa. (Harvey, Bruun Jensen & 
Morita 2017.) Lisäksi lumetettu lumi vaikuttaa alueen luontaiseen 
vedenkiertoon sulaessaan keväällä ja häiritsee näin ekosysteemin 
toimintaa. Lumetusta tehdään myös Suomen hiihtokeskuksissa, 
jotta laskettelukausi voi edelleen alkaa ja loppua tiettyyn aikaan 
lumikauden lyhenemisestä huolimatta. 

Lapin matkailun suosio on tuottanut haasteita alueen yhdys- 
kuntainfrastruktuurille. Ylen uutisessa kerrottiin vuonna 2019 
Levin matkailualueen kasvavista jätteiden kierrätykseen liittyvis- 
tä haasteista: ”Alppikylää muistuttavan Levin keskustan roskikset 
pursuavat sesonkiaikana yli äyräidensä” (Paasoja 8.1.2019). Uutisen 

mukaan ”hiihtokeskuksen maine ei kestä nykymenon jatkumista”. 
Jutussa haastatellun brittiläisen naisen mielestä vähintäänkin mö- 
keissä asuvien tulisi kierrättää jätteensä: ”Jos asut mökissä ja teet itse 
ruokasi, niin tuotat enemmän jätettä. Siinä tapauksessa kierrättäisin 
ehdottomasti, jos vain jäteastiat ovat saatavilla. Minun mielestäni 
niin pitää tehdä kaikkialla maailmassa?” Silloin kun roskankeruu- 
astiat ”pursuavat yli äyräidensä” jäteinfrastruktuuri on muuttunut 
näkyväksi. Tällöin siitä tulee ongelma. Hyvä jäteinfrastruktuuri toi- 
mii huomaamattomasti taustalla, eikä näy matkailijoiden arjessa. 

Monet matkailijat odottavat nykyään asianmukaisesti järjestet- 
tyjä kierrätysmahdollisuuksia matkakohteissa. He eivät halua laji- 
tella jätteitään huolellisesti ainoastaan kotona, vaan haluavat toimia 
samoin muuallakin. Tämä on yksi syy kehittää jätehuoltoa myös 
matkailukeskuksissa. Yhdyskuntainfrastruktuuria voidaan ajatella 
alarakenteena, joka mahdollistaa kaiken muun toiminnan alueel- 
la. Majoitustoimintaa ei voi harjoittaa ilman toimivaa jäte-, vesi- ja 
energiahuoltoa. Matkailukeskukset eivät kuitenkaan yleisesti itse 
rakenna infrastruktuuriaan. Suomessa kunnalla on lakisääteinen 
vastuu sen toiminnasta. 

Kunnan toimintaan vaikuttavat useat eri lait. Ympäristönsuojelu- 
lain (27.6.2014/527) avulla kunnat voivat puuttua ympäristön pilaa- 
miseen, turvata terveellisen ja viihtyisän ympäristön asukkaille sekä 
torjua ilmastonmuutoksen vaikutuksia. Jätelain (646/2011) tarkoi- 
tuksena on puolestaan muun muassa varmistaa toimiva jätehuolto 
ja ehkäistä roskaantumista. Yhdyskuntainfrastruktuuri, joka mat- 
kailualueelle on rakennettava, määritellään jo kaavoitusvaihees- 
sa. Suomessa kukin kunta vastaa oman yleiskaavansa laatimisesta, 
mutta erillisestä sopimuksesta kunnat voivat laatia myös yhteisen 
yleiskaavan, jonka hyväksyy kuntien yhteinen toimielin. Yleiskaa- 
van sisältövaatimukset on kuvattu maankäyttö- ja rakennuslaissa 
(5.2.1999/132) ja kunnan velvoitteista maankäytön ja infrastruktuu- 
rin rakentamisen järjestämisen osalta määrätään asemakaavassa. 
Julkisista hankinnoista ja käyttöoikeussopimuksista annetulla lailla 
(1397/2016) eli hankintalailla puolestaan säädellään rakentamista. 


421 


https://doi.org/10.21435/tl.283 


TEEMU LOIKKANEN, MARKKU VIERU JA PASI SATOKANGAS 


Lain mukaan kunnat voivat sopimusteitse siirtää rakentamisen 
myös muille toimijoille. Kunnan rakennusvalvonta huolehtii kui- 
tenkin rakentamista koskevien lupien käsittelystä ja rakennustyön 
aikaisesta valvonnasta. Kuntien johtaminen ja siihen liittyvät ar- 
vovalinnat vaikuttavat siihen, miten yhdyskuntainfrastruktuureja 
rakennetaan ja hallinnoidaan. 

Matkailukeskukset pyrkivät vastuullisuuteen liittymällä esimer- 
kiksi erilaisiin ympäristöohjelmiin, joiden kautta yritetään saavuttaa 
energiansäästöön ja päästöjen vähentämiseen liittyviä, yhdyskunta- 
infrastruktuurin kestävyyden kannalta keskeisiä tavoitteita. Tässä 
luvussa tarkastelemme näiden tavoitteiden asettamisen lisäksi myös 
muita keinoja, joiden kautta matkailusta voisi tehdä vastuullisem- 
paa ja samalla tuottaa lisäarvoa matkailijakokemukseen. 

On tärkeää tutkia, millaisena yhdyskuntainfrastruktuurin ase- 
ma matkailussa näyttäytyy ympäristökriisin (ks. Intergovernmental 
Panel on Climate Change [IPCC] 2022; Gregow ym. 2021; Kotiaho 
ym. 2021) aikakaudella. Voitaisiinko sen avulla muovata matkailua 
entistä vastuullisemmaksi, ja samalla tehdä matkakohteista houkut- 
televampia asiakkaille? Miten erilaisista teknisistä osista muodostu- 
va yhdyskuntainfrastruktuuri ”kommunikoi” matkailijalle? Voiko 
se saada matkailijat lajittelemaan ja kierrättämään tai käyttämään 
vähemmän sähköä ja vettä, vai rohkaiseeko se suurempaan kulu- 
tukseen kuin kotona? Ennen näihin kysymyksiin vastaamista luom- 
me katsauksen arvoihin, joiden pohjalta veden, sähkön ja jätteiden 
hallintaa on perinteisesti toteutettu julkisen johtamisen kautta. 


Julkisen johtamisen vastuullisuuskäsitykset 
Julkinen johtaminen, joka vaikuttaa keskeisesti yhdyskuntainfra- 
struktuurin rakentamiseen ja hallintaan, pohjautuu kolmeen eettis- 


ten arvojen ryhmään: 1) tilivelvollisuus ja vastuullisuus, 2) luottamus 
ja lojaalisuus ja 3) avoimuus ja läpinäkyvyys (Salminen 2016, 7). 

Max Weberin byrokratiateoriassa vastuullisuudella tarkoitetaan lakien, 
sääntöjen ja ohjeiden noudattamista sekä vastuuta teoista ja tekemättä 
jättämisestä (Weber 1980, 12). 


Tilivelvollisuus taas liittyy määrätyn tehtävän tulokselliseen toteuttami- 
seen ja siitä raportointiin (Autioniemi 2021, 6). 


Julkisjohtamisen yhteiskunnallinen ja demokraattinen luonne mo- 
nimutkaistaa kuitenkin tätä eettisyyden ryhmien asetelmaa (Haber- 
mas 1984, 8-11), sillä johtaminen tapahtuu hallinnon ja politiikan 
dikotomiassa eli kahtiajaossa. Tällä tarkoitetaan yhteisymmärryk- 
sen ja demokraattisten päämäärien tavoittelua huolimatta erilai- 
sista tulkinnoista, käsityksistä ja argumentaatioista julkisyhteisön 
toimijoiden välillä (Autioniemi 2021, 35-37, 56). 

Perinteisessä byrokraattisessa organisaatiossa ulkopuoliseen 
kontrollointiin suhtaudutaan pidättyvästi, sillä organisaation kat- 
sotaan olevan tilivelvollinen vain poliittis-hallinnollisille auktori- 
teeteille ja demokraattisesti valituille toimielimille. Siksi edellisen 
kaltaista logiikkaa harjoittavalla julkisella organisaatiolla ei ole 
herkkyyttä ottaa huomioon yksittäisten ihmisten moninaisia tar- 
peita, vaan tällaiset interventiot koetaan häiriöksi. Uusi julkisjoh- 
taminen (new public management, NPM), joka levisi länsimaissa 
julkishallintoon 1980- ja 1990-luvuilla, on kuitenkin haastanut byro- 
kraattisen organisaatioajattelun asemaa. NPM:ssä vastuullisuuden 
nähdään olevan lähellä yksityisen sektorin manageriaalista tulos- 
vastuullisuutta. (Hyyryläinen 1999, 25; Lähdesmäki 2003, 76-77; 
Vigoda 2000, 169.) 

Byrokraattinen julkinen toimija on vastuussa prosesseista ja me- 
netelmistä, kun taas NPM:ssä se asetetaan tulosvastuuseen. Tar- 
koituksena on luoda vastiketta veronmaksajille eli tuottaa julkisia 
palveluita tehokkaasti, taloudellisesti ja vaikuttavasti. NPM:n eräs 
keskeinen periaate on, että johtamiskäytännöt ja legitimiteetin pe- 
rusta haetaan yksityisen sektorin arvomaailmasta. Tähän kuuluu 
myös yksityiselle sektorille tyypillinen vuorovaikutus sidosryhmi- 
en kanssa, niiden tarpeiden kuunteleminen ja asiakkuusajattelu. 

Tilivelvollisuuden voidaankin sanoa perustuvan palveluiden tuot- 
tamiseen mahdollisimman kustannustehokkaasti, niin että asiak- 
kaiden tarpeet on huomioitu tyydyttavalla tavalla (Denhardt & 
Denhardt 2007, 131-133; Hood 1995, 95-98; Menzel 2005, 25; Vii- 
namäki 2008, 65). 

Resurssien käytön tehostamiseen pyritään julkishallinnon si- 
säisten prosessien virtaviivaistamisen lisäksi myös julkisen ja yk- 
sityisen sektorin kumppanuuksien ja esimerkiksi yhteisomisteisten 
osakeyhtiöiden avulla. Tällöin puhutaan verkosto- ja sopimushal- 
linnasta eli siitä, miten julkisia palveluita voidaan ulkoistaa sopi- 
musteitse tai toteuttaa esimerkiksi kuntien välisen yhteistyön avulla. 
Suomalaisessa julkishallinnossa NPM-ajattelu on saanut huomat- 
tavan aseman ja esimerkiksi Pasi-Heikki Ranniston (2005) hallin- 
totieteiden alaan kuuluvassa väitöskirjassa sen näkyvyys kunnan 
strategisessa johtamisessa tulee hyvin esiin. Viime vuosikymmeninä 
NPM-käsitteen rinnalle on new public governance -käsite (NPG), 
joka tarkastelee erityisesti julkisen hallinnon toimintaa erilaisissa 
yhteistyöverkostoissa (Osborne 2006). 

Vastuullisuuskäsitysten muutos julkishallinnossa vaikuttaa sen 
tehtäviin kuuluvan yhdyskuntasuunnittelun, kuten myös matkailua 
ja matkailijaa palvelevien infrastruktuurien suunnitteluun, rakenta- 
miseen ja ylläpitoon. Aikaisemmin esimerkiksi jatehuoltojarjestel- 
män rakentaminen ja ylläpitäminen matkailualueella oli normi- ja 
byrokratiaohjattua lakien, asetusten ja säännösten vaatimusten mu- 
kaista toimintaa, jossa julkisjohtajan vastaanottavaisuus asiakkaiden 
ja sidosryhmien tarpeita ja palveluiden laatuvaatimuksia kohtaan 
oli vaatimatonta. Julkisjohtaja oli vastuussa ennen muuta poliittis- 
hallinnollisille auktoriteeteille. Näin ollen jätehuoltojärjestelmän 
suunnitteluun suhtauduttiin lähinnä teknisenä julkishallinnollisena 
toimenpiteenä, eikä kuntalaisten ja matkailijoiden havaintoja pal- 
velujärjestelmän toimivuudesta, kasvaneita vastuullisuusvaatimuk- 
sia tai mainehaittariskejä ollut tarvetta ottaa erityisesti huomioon. 

Julkishallinnon omaksuttua uudemmat hallinto-opit (NPM 
& NPG) tilanne on muuttunut. Perinteisesti on ajateltu, että 

asiakasarvon luominen matkakohteessa on matkailuyritysten asia 
ja toteutuu niiden tuottamien palveluiden ja elamysten kautta. Tal- 
laisia palveluita ovat esimerkiksi ohjelmapalveluyritysten husky- 
safarit ja avantouinnit seka ravintoloiden tunnelmaillalliset. Mat- 
kailuyritysten tarjoamia palveluita ei kuitenkaan ole mahdollista 
toteuttaa ilman alueen peruspalveluiden, kuten jätehuollon sekä 
veden ja sähkön jakelun, suunnittelua ja toteutusta, jotka nekin 
vaikuttavat matkailun tuottamaan asiakasarvoon. 


Asiakasarvolla (customer value) tarkoitetaan yksinkertaisesti sitä arvoa, 
joka koetaan vuorovaikutuksessa tuotteiden tai palveluiden kanssa, niitä 
käytettäessä tai kulutettaessa (Grönroos 2007, 155). 


Jos esimerkiksi kunnallistekniset ratkaisut nähdään annettuna ra- 
kentamisrutiinina ja matkailuelämyksistä erillisinä toimenpiteinä, 
ne eivät kommunikoi mitään erityistä matkailijalle. Tällöin ne ovat 
matkailijalle mykkiä välttämättömyyksiä ja muistuttavat arkises- 
ta elämästä. Vastuullisuuteen ohjaavan palvelumuotoilun (service 
design) avulla tilannetta on mahdollista muuttaa. Sen kohteiksi 
voisivat sopia esimerkiksi tiestöt ja pysäköintialueet, lumen auraus, 
sade- ja hulevesien ohjaus, sähkön ja veden tuotanto ja niiden ja- 
keluverkko tai jätteenkeräyksen toteutus. Näiden palveluiden sau- 
maton sujuminen ja palvelumuotoilu ovat mukana vaikuttamassa 
siihen, millainen elämys matkailukohteesta ja sen palveluista muo- 
dostuu ja miten matkasta kommunikoidaan esimerkiksi sosiaali- 
sessa mediassa. 

Julkinen sektori on siis omaksunut voimakkaasti uuden julkis- 
johtamisen (NPM) ja sen verkostomaisen toimintatavan (NPG) 
myötä vastuullisuuden ilmentymäkseen asiakaslähtöisen hallinto- 
opin. Näin matkailualueiden kunnallistekniset ratkaisut eivät ta- 
pahdu niinkään byrokratiaohjatusti ja tuotantolähtöisesti osana 
yhdyskuntasuunnittelua, vaan ennen muuta asiakaslähtöisesti si- 
dosryhmien ja yhteistyökumppaneiden tarpeista käsin. Tämän 
myötä palveluihin sisältyy olennaisena osana asiakasarvon luomi- 
nen. Aiemmassa tuotantolähtöisessä toimintalogiikassa asiakkaiden 

oletettiin valitsevan edullisia tuotteita, jolloin huomio kiinnittyi te- 
hokkuuteen ja volyymiin. Nykyinen asiakaslähtöinen organisaatio 
ei kuvittele tietävänsä asiakkaidensa toiveita tai odotuksia, vaan 
asettaa heidät etusijalle keräämällä, jakamalla ja käyttämällä asi- 
akas- ja kilpailijatietoa kehittääkseen entistä parempia palveluita 
ja luoden arvoa sitä kautta (Buttle & Maklan 2019; Grönroos 1994; 
2007). Asiakaslähtöinen organisaatio myös oppii koko ajan, sillä 
se sopeutuu jatkuvasti asiakkaiden tarpeisiin ja olosuhteisiin. Kun 
tarpeet, toiveet ja odotukset ymmärretään ja tunnetaan paremmin, 
myös niiden täyttäminen ja ylittäminen on mahdollista. 


Matkailu yhdyskuntainfrastruktuurin kuormittajana 


Yhteiskuntatieteellisen infrastruktuuritutkimuksen keskeisiin ulot- 
tuvuuksiin kuuluvat näkyvyys ja näkymättömyys. Informaatikko 
Geoffrey Bowker ja sosiologi Susan Leigh Star (1999, 33) ovat esit- 
täneet, että infrastruktuurit ovat yleisesti näkymättömiä, ja että 
mitä suurempia ne ovat, sitä vaikeampi niitä on huomioida. Yksi 
syy tähän on siinä, että infrastruktuurit ulottuvat varsinaista tapah- 
tumapaikkaansa laajemmalle. Esimerkiksi jäte-, vesi- ja energia- 
infrastruktuurit jatkuvat kodin piiristä erilaisia putkia, johtimia ja 
kuljetusmenetelmiä pitkin puhdistuslaitoksiin, voimaloihin, jät- 
teenpoltto- ja kierrätyslaitoksiin ja niin edelleen. Kun infrastruk- 
tuuri toimii suunnitellusti ja normaalisti, se muuttuu päivittäisen 
elämän taustakankaaksi, tavalliseksi ja ei-huomionarvoiseksi kuten 
puut, päivänvalo tai hiekka (Edwards 2002; Schelly 2017, 20). Infra- 
struktuurien on ajateltu tulevan näkyviksi vain hajotessaan tai häi- 
riön sattuessa (Star 1999). 

Infrastruktuurien näkymättömyyden korostaminen on kohdan- 
nut kuitenkin myös kritiikkiä, jonka mukaan niiden näkyvyyttä 
tulisi ajatella pikemminkin vaihteluvälinä. Jotkut infrastruktuurit, 
kuten kuulennon mahdollistavat varustelut, ovat suuria spektaak- 
keleja, joiden näkyvyyttä korostetaan mahdollisimman paljon. 

(Larkin 2013.) Kodin infrastruktuurit, esimerkiksi sähkö-, vesi- ja 
jätehuolto, ovat puolestaan useimmiten suunniteltu niin, että ne 
toimivat saumattomasti osana kodin arkisia käytäntöjä. Niidenkin 
välillä on kuitenkin suuria eroja, sillä esimerkiksi sähkö- ja vesi- 
infrastruktuurit toimivat Suomessa yleensä niin, ettei niiden käyttä- 
jän tarvitse varsinaisesti tietää tai osata mitään. Ne on vieläpä piilo- 
tettu kulkemaan seinien sisässä niin, että käyttäjä näkee vain veden 
ilmestymisen hanasta tai valojen syttymisen katkaisijaa painamal- 
la. Jäteinfrastruktuurin käyttö on kuitenkin näkyvämpää ja vaatii 
nykyaikana enemmän osallisuutta myös käyttäjältä, jonka on tie- 
dettävä mitä materiaaleja voi lajitella eteenpäin, missä roska-astiat 
sijaitsevat ja niin edelleen (Loikkanen, Valkonen & Huilaja 2022). 

On kuitenkin myös niin, että kaikki edellä mainitut infrastruk- 
tuurit ovat muuttuneet entistä näkyvimmiksi ympäristökriisin aika- 
kaudella. Sähköä ja vettä ei säästetä enää ainoastaan kustannussyis- 
tä, vaan niiden liikakäytön ympäristölle tuottaman haitan vuoksi. 
Sähkön hinnan vaihtelu on tuonut entistä enemmän syitä välttää 
tämän keskeisen infrastruktuurin kuormitusta, sillä mitä enem- 
män sähköä käytetään, sitä kalliimpaa se on. Tiedetään myös, et- 
tä ylikuormitus saattaa pahimmillaan johtaa jopa sähkökatkoihin. 

Myös suosituissa matkailukohteissa yhdyskuntainfrastruktuu- 
rin kuormitusta tulee ennakoida ja hallita, minkä vuoksi mahdol- 
lisen kuormituksen ajoittaminen ja paikallistaminen on tärkeää. 
Yksi perinteinen tapa on tarkastella matkailijoiden yöpymistilas- 
toja. Suomessa matkailijatilastoja on kerätty vuodesta 1971 lähtien. 
Aluksi kerättiin tietoja majoitusliikkeiden kapasiteetista sekä yö- 
pymismääristä lääneittäin (Nurmi 2013). Vuodesta 1995 lähtien Ti- 
lastokeskuksen (2023) tilastotietokannasta on ollut saatavilla kuu- 
kausittaisia majoituspalvelujen tarjontaa, käyttöä sekä palvelujen 
hintatasoa kuvaavia tietoja. Nämä tilastot palvelevat monenlaisia 
tietotarpeita. Tätä vanhempia tilastoja on saatavilla digitaalisesti 
Tilastokeskuksen julkaisuarkistosta. 

Rudolf-palvelun mukaan vuonna 2019 Lapissa toteutui yhteen- 
sä ennätykselliset 3 121 782 matkailijayöpymistä. Näistä yli puolet 

oli ulkomaalaisia matkailijoita. Koska Lapin matkailulle on tyy- 
pillistä voimakas kausivaihtelu, vuoden 2019 yöpymisistä noin va- 
jaa viidesosa ajoittui pelkästään joulukuulle, ja hiljaisimmat kaksi 
matkailukuukautta keräsivät yhteensä noin seitsemän prosenttia 
kaikista yöpymisistä. 

Matkailukohteen yhdyskuntarakenteisiin liittyvät suunnitelmat 
perustuvat arvioihin alueelle kohdistuvasta tulevasta matkailu- 
kysynnästä ja -tarjonnasta. Tässä arviointityössä Tilastokeskuk- 
sen matkailijatilastot ovat hyödyksi. Taulukosta 3 on havaittavissa, 
miten voimakkaasti majoitusliikkeet ovat investoineet kapasiteetin 
lisäämiseen Suomessa ja erityisesti Lapissa. Kun vuodepaikkakapa- 
siteetti on koko Suomen alueella lisääntynyt tällä vuosituhannella 
noin 29 prosentilla, on kasvu Lapissa ollut noin kaksinkertainen, 
62 prosenttia. Myös kuntakohtaiset erot ovat, jo ainoastaan Lapin 
matkailun kohdalla, merkittäviä. Erot vuodepaikkakapasiteetin ke- 
hityksessä konkretisoivat sitä, kuinka paljon matkailun kausivaih- 
telut vaikuttavat yhdyskuntainfrastruktuurin rakentamistarpeisiin. 
Yhdyskuntainfrastruktuurin kapasiteetin täytyy riittää myös silloin, 
kun matkailijamäärät ovat suurimmillaan. 

Taulukosta 3 havaittava kehitys on johtunut useasta syystä. Esi- 
merkiksi voimakkaat investoinnit matkailukeskusten ja -kohteiden 
majoitustilojen ja palveluiden laajentamiseen perustuvat käsityk- 
seen niiden kannattavuudesta, mikä kannustaa huolehtimaan kor- 
keasta kapasiteetin käyttöasteesta. Investointien tueksi on puoles- 
taan suunniteltava ja rakennettava yhdyskuntatekniikkaa, kuten 
teitä, vesi- ja sähköjohtoja sekä viemäreitä. Yhdyskuntatekniikka 
mahdollistaa matkailijoiden loman sujumisen. 

Matkailijatilastoista saatavat tiedot eivät kuitenkaan riitä kaikkien 
yhdyskuntainfrastruktuurin suunnittelu- ja mitoituskysymysten 
ratkaisemiseen, eikä tilastoja ole tähän tarkoituksen suunniteltu- 
kaan. Vaikka rakentaminen tehdään suomalaisessa ja lappilaisessa 
toimintaympäristössä perusteiltaan osaavasti ja vaikka esimerkiksi 
energia-, vesi- ja jätehuolto hoitavat perustehtävänsä taustalla asian- 
mukaisesti, on hetkellisten kuormitushuippujen tunnistaminen ja 
ajantasainen reagointi niihin haasteellista. Vertailukohdaksi voidaan 

Taulukko 3. Majoitusliikkeiden keskimääräiset vuodepaikkakapasi- 
teetit vuosina 2021 ja 2000 sekä kapasiteetin prosenttimuutokset Suo- 
messa, Lapissa ja eräissä Lapin kunnissa. Lähde: Visit Finlandin (2023) 
Rudolf-tilastotietokanta. 


vuosi 2022 vuosi 2000 muutos % 
Suomi 165 989 121173 37 
Lapin maakunta 26 868 16 016 68 
Kolari (Ylläs) 3738 1222 206 
Pelkosenniemi 1131 431 162 
Kittilä (Levi) 4044 1744 132 
Salla 1412 704 101 
Sodankyla 2 488 1259 98 
Kemi 835 603 38 
Rovaniemi 4149 2793 49 
Inari (Saariselkä) 4124 2788 48 
Tornio 372 380 -2 
Muonio 1097 978 12 
Enontekiö 1160 1096 6 


ottaa esimerkiksi lumenauraus ja hiekoitus, jotka edellyttävät ka- 
luston liikkeellelähtöä tilanteen niin vaatiessa vuorokaudenajasta 
riippumatta. Vastaavaa ei tapahdu kuitenkaan yleisesti esimer- 
kiksi roskankeruuastioiden tyhjentämisessä. Vaikka jätehuol- 
lon tarpeisiin vastaavia informaatiojärjestelmiä onkin kehitetty 
(SmartCitiesWorld 2022), ei alueen jätehuollosta vastaavalla toi- 
mijalla monestikaan ole näitä ajankohtaisia tietoja saatavilla; nii- 
den hankkimista ei useimmiten myöskään koeta olennaisena tai 
kustannus-hyötyanalyysissä merkityksellisenä. 

Majoitustilaston käyttöä esimerkiksi yhdyskuntainfrastruktuu- 
rin kuormittumisen paikallistamiseksi ja ajoittamiseksi rajoittaa 
useampi muukin tekijä. Ensinnäkään tiedot eivät ole ajantasaisia, 
vaan ne julkaistaan noin kuukauden viiveellä. Toiseksi tilastoyksik- 
kö on muodostettu yhdistelemällä majoitusliikkeiden yöpymismää- 
rät alueellisesti niin isoiksi kokonaisuuksiksi, että paikallista kuor- 
mitusta on vaikea tunnistaa ja ajoittaa. Tilastokeskuksen (2022b) 

tuottamat majoitustiedot sisältävät ne alueen majoitusliikkeet, joissa 
on vähintään 20 vuodepaikkaa. Tätä pienemmät majoituskohteet 
eivät sisälly tilastoihin. Majoitustilasto ei kata myöskään esimerkik- 
si yksityisten mökkien tai asuntojen vuokrausta tai majoittumista 
omissa, ystävien tai tuttavien vapaa-ajan asunnoissa. Tilastointi 
kuitenkin kehittyy, sillä esimerkiksi vuokramökit ovat tulossa sen 
piiriin (Business Finland 2018). Puutteena on myös se, että majoi- 
tustilastot kertovat vain yöpymisistä hotelleissa ja muissa vastaavis- 
sa majoitusliikkeissä eivätkä huomioi ilman yöpymistä tapahtuvia 
päivämatkoja matkailukohteeseen. Myös päivämatkat aiheuttavat 
osaltaan paineita yhdyskuntainfrastruktuurille. 

Niin sanottua rekisteröimätöntä majoitusta on kuvattu esimer- 
kiksi Airdna-palvelun tuottamilla tiedoilla. Nykyään on myös mah- 
dollista selvittää tietyllä alueella olevien henkilöiden määrää myös 
matkapuhelinliittymien paikannusta hyödyntämällä. Matkailuun 
liittyen myös muut kuin yöpymisten määrät ovat tärkeitä kerättä- 
viä tietoja matkailutoimijoiden ja kohteiden suosion ennakoimisen 
näkökulmasta. Matkailun vaikutuksista on toistaiseksi seurattu eri- 
tyisesti talousvaikutuksia, kuten matkailutuloa ja -työllisyyttä eri 
toimialoilla. Tilastoviranomaiset kokoavat ajoittain matkailutilin- 
pitona julkaistua tietoa talousvaikutuksista tarkimmillaan maakun- 
nittain. Kuntatason tarkasteluja talousvaikutuksista tehdään yleensä 
erillisselvityksinä. Google Trends ja Amadeus ovat tietolähteitä, joi- 
den avulla voi tarkastella matkustuskiinnostusta ja lentovarauksia. 
Asiakaspalautetta on puolestaan koottu MyReputation-palveluun. 

Visit Finland käynnisti keväällä 2023 aiempien rajahaastatteli- 
joiden työtä jatkavan Matkailijamittari-tutkimuksen, joka mittaa 
ulkomaisten matkailijoiden määrää, rahankäyttöä, hiilijalanjälkeä 
ja matkailijasegmenttejä Suomessa. Tutkimus perustuu Suomes- 
ta poistuvien matkailijoiden haastatteluihin. Matkailun alueorga- 
nisaatiot, matkailuyritykset, Visit Finland, Tilastokeskus, kunnat, 
ministeriöt ja muut tahot käyttävät tutkimuksessa kerättävää tie- 
toa markkinoinnin kohdentamiseen, palveluiden kehittämiseen, 
matkailun taloudellisen merkityksen kuvaamiseen sekä strategia- 
työhön. 

Taulukossa 4 on esitetty kootusti matkailun seurantaan kaytet- 
täviä, lähinnä määrällisiä tiedonlähteitä. Maissa, joissa matkai- 
lua kehitetään aktiivisesti, käytetään näitä tai vastaavia palveluja. 
Amadeus, Google Trends ja MyReputation ovat yritysten tuotta- 
mia palveluja, mutta omissa lajeissaan hyviä, elleivät peräti parhai- 
ta, esimerkkejä. 


Taulukko 4. Matkailun seurantaan käytettäviä lähinnä määrällisiä tietoja, 
koonnut Pasi Satokangas. 


Yöpymiset ja matkailijamäärä 
Rekisteröidyt yöpymiset, tilastoviranomainen 
Rekisteröimättömät yöpymiset, esimerkiksi Airdna 
Matkapuhelinpaikannusaineisto, tietopalveluyritykset 


Talousvaikutukset 
Matkailutilinpito, tilastoviranomainen 
Erillisselvitykset esimerkiksi kunnista, oppilaitokset ja 
konsulttitoimistot 


Ennakointi 
Google Trends -hakutiedot matkailukohteista 
Amadeus-lentovaraustiedot 


Asiakaspalaute 
MyReputation-palvelu 


Hiilijalanjälki 
Matkailijamittari-tutkimus 
Erillisselvitykset 


Eräs mahdollisuus ajantasaisempaan ja kattavampaan yhdyskun- 
tainfrastruktuurin kuormituksen ajoittamiseen on käyttää epäsuo- 
ria laskentatapoja. Niissä perusideana on ensin tunnistaa normaali, 
paikallisten asukkaiden aiheuttama kulutus, ja tulkita sen ylittävä 
kulutus matkailijoista aiheutuvaksi. Laskentatavat voisivat perus- 
tua esimerkiksi vesijohtoveden ja sähkön kulutuksen tietoihin tai 
mobiililaitteiden paikkatietoihin. Tuloksia matkailijoiden määrän 
arvioinnista vedenkulutustietojen perusteella on saatu esimerkik- 
si Lapin ammattikorkeakoulun toteuttamassa Tilma-hankkeessa, 

johon osallistui myös Lapin yliopisto. Hankkeessa tehtiin esimerkik- 
si Levin aluetta koskevia kokeellisia laskelmia (Satokangas & Vieru 
2017). Kittilän Sirkan kylässä sijaitseva Levi on tyypillinen hiihto- 
keskus, jossa matkailijamäärä vaihtelee vuoden aikana huomatta- 
vasti. Arvioinnin perusideana oli käyttää matkailun kausivaihtelua 
hyväksi matkailijamäärän selvittämiseen. Menetelmä edellyttää kui- 
tenkin reaaliaikaista vedenkulutuksen rekisteröintiä, ja silloinkin 
se antaa vain arvion alueen matkailijamäärästä. 

Myös mobiililaitteiden sijaintitietojen perustella on mahdollista 
havainnoida, miten paljon tietyllä alueella on yhdyskuntainfrastruk- 
tuuria kuormittavaa matkailua. Esimerkiksi Telia kerää paikkatie- 
toja käyttäjiltään (Heiskanen 2020). Kyseessä on Telian kehittämä 
anonymisoitu ja aggregoitu ihmisvirtojen liikkeitä kuvaava palvelu, 
Telia Crowd Insights, jota on käytetty myös koronaviruksen taltutta- 
misessa (Telia 2022). Paikkatietoja voi kuitenkin saada käyttöön hel- 
pomminkin, sillä Google Maps -karttasovellukseen on vuonna 2020 
tuotu ominaisuus, jolla saa reaaliaikaista tietoa paikkakohtaisesta 
ruuhkaisuudesta (Google 2020). Digitalisaatio tarjoaa ylipäätään 
paljon mahdollisuuksia kehittää Lapista enemmän asiakasarvoa 
tuottava vastuullinen matkailukohde. Tähän liittyvää mielenkiin- 
toista kehitystyötä massadatan hyödyntämisestä matkailukohteessa 
on tehty esimerkiksi Ruotsin Äressa (Höpken ym. 2019). 


Valinta-arkkitehtuurit asiakaslähtöisessä toiminnassa 


Energian ja veden kuluttamisessa ja jätteiden tuottamisessa on 
useimmiten kyse toiminnan yhteyteen muodostuneista vakiintu- 
neista käytännöistä, eikä niinkään vaihtoehtojen punninnasta tai 
valinnoista, jotka tehdään miettien niiden ympäristövaikutuksia 
tai hintaa. Tällaiset vakiintuneet käytännöt ovat vaikuttaneet infra- 
struktuuripalveluiden suunnitteluun, rakentamiseen, toimintaan ja 
kulutukseen. (Shove 2003; 2016.) Esimerkiksi veden käyttöön liit- 
tyvä suihkussa käymisen käytäntö kytkeytyy vesihanan tuomiseen 
kodin piiriin. Ympäristön kannalta merkitykselliset valinnat, kuten 


432 


https://doi.org/10.21435/tl.283 


10 YHDYSKUNTAINFRASTRUKTUURIN VASTUULLINEN SUUNNITTELU 


veden ja energian säästö tai jätteiden kierrättäminen, liittyvät puo- 
lestaan käytäntöihin, jotka infrastruktuurit mahdollistavat ja joi- 
den muotoutumiseen niillä voidaan vaikuttaa. (Shove & Trentmann 
2018; Valkonen 2022.) 

Hotelliaamupalaan liittyvien käytäntöjen on havaittu tuottavan 
suuria määriä ruokahävikkiä. Vaikka ihmiset ovat varsin tietoisia 
hävikin haitallisista vaikutuksista, hotellin aamiaisbuffetissa vakiin- 
tuneena käytäntönä vaikuttaa olevan monenlaisen ruoan maiste- 
lu, joka kuuluu huoneen hintaan. Tästä syystä hotellivieraat ”syö- 
vät silmillään? ja ottavat herkästi liikaa ruokaa. Jos valittu ruoka 
ei tyydytäkään, se muuttuu hävikiksi. (Romppainen 2018, 19-21). 

Kuten yllä luvussa ”Julkisen johtamisen vastuullisuuskasitykset” 
esitimme, julkinen sektori on omaksunut asiakaslähtöiseen hallin- 
to-oppiin (NPM ja NPG) perustuvan tulkinnan vastuullisuudesta. 
Sen mukaan yhdyskuntainfrastruktuuripalveluja ei tuoteta niin- 
kään normiohjatusti ja tuotantolähtöisesti, vaan asiakaslähtöisesti 
sidosryhmien ja yhteistyökumppaneiden tarpeista käsin. Näin ol- 
len palveluihin sisältyy olennaisena osana asiakasarvon luominen. 

Asiakaslähtöistä toimintatapaa ja -kulttuuria harjoittava organi- 
saatio keskittyy sellaiseen keskinäiseen vuorovaikutukseen asiak- 
kaan kanssa, josta molemmat osapuolet hyötyvät ja joka synnyttää 
näin arvoa molemmille osapuolille. Organisaatio tuottaa palveluja, 
jotka tarjoavat ratkaisuja asiakkaalle, ja asiakas taas vastavuoroisesti 
tarjoaa informaatiota palvelun tuottavalle organisaatiolle. (Grön- 
roos 2007.) Kun vastuullista matkailijaa pidetään yhdyskuntainfra- 
struktuuripalveluiden asiakkaana, voidaan niiden suunnitteluun 
soveltaa asiakkuuksien johtamisen periaatteita. Esimerkki tällai- 
sesta on palveluiden yhteiskehittäminen (co-creation), jossa julki- 
spalveluiden tarjoajat ja käyttäjät yhdessä osallistuvat palveluiden 
suunnitteluun (Torfing, Sorensen & Roiseland 2019). 

Matkailukeskusten infrastruktuuripalveluja tuottavien toimijoi- 
den, kuten kuntien sekä julkisen ja yksityisen sektorin muodostami- 
en osakeyhtiöiden ja verkostokumppanuuksien tulisikin osallistaa 
matkailijat palveluiden suunnitteluun. Tällöin uuden matkailukoh- 
teen muodostumista edesauttaa se, että yhdyskuntainfrastruktuuria 

tuottavat toimijat ovat välittömässä kanssakäymisessä matkailijoi- 
den kanssa ja kykenevät keräämään tietoa asiakaskokemuksista, 
seuraamaan palveluprosessin toimintaa sekä reagoimaan muutos- 
tarpeisiin asiakasarvon aikaansaamiseksi. 

Nobel-palkitut taloustieteilijät Richard Thaler ja Cass Sunstein 
(2009) kuvaavat, miten valinta-arkkitehtuurit (choice architecture) 
vaikuttavat valintoihimme. Valinta-arkkitehtuurit tarkoittavat si- 
tä, miten valintatilanne on rakennettu ja esitetty päätöksenteki- 
jälle. Ajattelu perustuu prospektiteoriaan (prospect theory), jonka 
keskeisinä kehittäjinä yleisesti pidetään Amos Tverskyä ja Daniel 
Kahnemania (1981; 1986). Käyttäytymistaloustieteessä on jo kauan 
sitten havaittu ja todennettu lukuisissa koeasetelmissa päätök- 
sentekijän inhimilliset heikkoudet, minkä perusteella on voitu 
päätellä, että päätöksentekijän preferensseihin voidaan myötä- 
vaikuttaa myös erilaisissa arkielämän tilanteissa. Prospektiteoria 
selittää, miksi vaihtoehtojen esittämistapa eli kehystys (framing) 
vaikuttaa tehtyihin valintoihin. Tverskyn ja Kahnemanin (1986, 
$254-S255) kuuluisassa esimerkissä kuvattiin, miten yksinkertai- 
sella tavalla voidaan vaikuttaa potilaan tekemiin hoitovalintoihin. 
Teorian mukaan potilaan valinta riippuu siitä, kohdistetaanko va- 
lintatilanteessa huomio vaihtoehdon tuottamaan mahdolliseen 
hyötyyn (potilas saattaa selvitä) vai mahdolliseen tappioon (po- 
tilas saattaa menehtyä). 

Toisessa koeasetelmassa päätöksenteon psykologiaa tutkineet 
Irwin Levin ja Gary Gaeth (1988) havaitsivat, että ihmiset arvioi- 
vat naudanlihan terveellisyyttä eri tavoin riippuen siitä, esitettiinkö 
lihan rasvapitoisuus rasvattomuus- vai rasvapitoisuusprosentteina. 
Tulosten mukaan valinta riippui siitä, korostettiinko sitä, kuinka 
paljon lihassa on rasvaa vai sitä, kuinka paljon siinä ei ole rasvaa. 

Ilmiön taustalla on prospektiteorian esittämä arvofunktio, joka 
kuvastaa sitä, koetaanko valinnan tuottavan voittoa vai tappiota. 
Mielenkiintoista on, että ihmiset näyttäisivät kokevan voitot lai- 
meammin kuin tappiot. Toisin sanoen voitosta saatava hyöty olisi 
itseisarvoltaan pienempi kuin samansuuruisesta tappiosta koettu 
menetys. 

Se, miten valintatilanne esitetään, näyttäisi siis vaikuttavan va- 
lintoihin. Seuraavaksi annetaan esimerkkejä, joissa prospektiteo- 
riaa voidaan hyödyntää nimenomaan matkailuun liittyen. Mark- 
kinoinnin tutkijat Aristeidis Theotokis ja Emmanouela Manganari 
(2015) havaitsivat, että jos hotellivieraita pyydettiin erikseen kerto- 
maan halukkuutensa pyyhkeiden ja lakanoiden vaihtoon jättämäl- 
lä sitä ilmaiseva kortti huoneeseen, pyyhkeitä ja lakanoita joudut- 
tiin vaihtamaan huomattavasti harvemmin kuin jos hotellivieraita 
pyydettiin päinvastoin ilmaisemaan kortilla halukkuus siihen, että 
pyyhkeitä ja lakanoita ei vaihdeta. Näin hotellin vastuullisuusohjel- 
maan osallistuttiin paremmin, jos se kuului normaaliin käytäntöön, 
jota ei tarvinnut erikseen ilmaista. Jos vastuullisuusohjelmaan (eli 
tässä tapauksessa pyyhkeiden ja lakanoiden pidempään käyttöön 
hotellihuoneessa) osallistuminen edellytti erillistä ilmaisua, osal- 
listuminen oli heikompaa. 

Taloustieteen ja matkailun tutkijat Dale Miller, Bill Merrilees ja 
Alexandra Coghlan (2015) ovat havainneet, että vaikka matkailijoil- 
la olisi ympäristömyönteinen asenne, monella on silti vaikeuksia 
noudattaa omaksumiaan periaatteita matkalla. Erityistä tyytymät- 
tömyyttä voidaankin ajatella syntyvän, kun matkailija saapuu muu- 
ten laadukkaaseen lomamökkiin, mutta jätteen lajittelu keittiössä 
on puutteellista ja kotitalousjätteen keräyspiste kilometrien päässä 
mökistä. Jos kierrättäminen tehdään helpoksi ja vaivattomaksi ja 
siihen liitetään ripaus sosiaalista painetta, siihen on helppo kenen 
tahansa ryhtyä. Vastaavasti matkailun tutkijat Mark Holmes, Rachel 
Dodds ja Isabelle Frochot (2021) esittävät matkailijoiden, joilla on jo 
valmiiksi ympäristömyönteinen asenne, kierrättävän todennäköi- 
semmin myös matkalla ollessaan. Ympäristöasioihin myönteisesti 
suhtautuvien matkailijoiden määrä on nousussa. Matkailuyrittäjien 
kannattaa siis ottaa asia huomioon toiminnassaan. 

Edellisten esimerkkien perusteella on pääteltävissä, että yhdys- 
kuntainfrastruktuurin toimijoiden tarjoamilla ratkaisuilla on vaiku- 
tusta asiakkaan tekemiin vastuullisuusvalintoihin. Infrastruktuuriin 
tuleekin kiinnittää erityistä huomiota, jotta se kokonaisuudessaan 
tukisi ja edesauttaisi vastuullisten valintoja tekemistä. Varoittavia 

esimerkkia huonojen vaihtoehtojen tarjoamisesta ei tarvitse kaukaa 
hakea. Rahapelien sijoittelu kauppojen ja huoltoasemien oviaukko- 
jen laheisyyteen houkuttelevasti nakyville ja helposti saataville il- 
man asianmukaista kontrollia altistaa pientä jännitystä hakevan 
ylipelaamiselle (THL 2020). Asian tekee erityisen ongelmalliseksi 
se, että rahapelejä on käytetty lukuisissa prospektiteoriaa käsittele- 
vissä tutkimuksissa havainnollistamassa sitä, miten riskinottohalu 
lisääntyy peliriippuvaisen käyttäytymisessä. 

Asiakaslähtöisyyden ja valinta-arkkitehtuurien lähtökohtia seu- 
raten siirrymme seuraavassa alaluvussa esittelemään mahdolli- 
sia sovellutuksia, joiden avulla yhdyskuntainfrastruktuurit voisi- 
vat vaikuttaa vastuullisempaan käyttäytymiseen ja samalla lisätä 
asiakasarvoa. 


Vastuullisuutta tukemaan suunniteltu 
yhdyskuntainfrastruktuuri palveluna 


Luvun aluksi kuvasimme jätehuoltoon liittyvän esimerkin kautta 
yhdyskuntainfrastruktuurin kuormittumisen tuottamia ongelmia 
matkailukohteissa. Lopuksi tarjoamme hahmottelemiemme aja- 
tusten pohjalta käytännön neuvoja siihen, miten energia-, jäte- ja 
vesi-infrastruktuurit voitaisiin suunnitella kestävämmin niin, että 
ne kuluttaisivat vähemmän resursseja, tuottaisivat vähemmän hai- 
tallisia ympäristövaikutuksia sekä palvelisivat vastuullisen matkai- 
lijan tarpeita ja odotuksia asiakasarvon lisäämiseksi. Keskeisenä 
välineenä tässä toimii esineiden internet (Internet of Things, IoT), jo- 
hon kytkettyjä laitteita voidaan etälukea ja ohjata internetin kautta. 

Ensinnäkin ajattelemme, että ajatus siitä, mikä on luksusta ja toi- 
vottavaa matkalla, on muutoksessa. Palvelumuotoilija Riina Iloranta 
huomauttaa, että luksusta palveluna on toistaiseksi tutkittu yllättä- 
vän vähän, ja tähän mennessä tehdyt tutkimukset ovat hänen mu- 
kaansa osoittaneet, että luksus nähdään matkailussa entistä enem- 
män yksilöllisinä kokemuksina kalliiden tavaroiden kuluttamisen 

sijaan (Iloranta 2021, 2, 4). Siksi olisi tärkeää määritellä uusi luksus, 
joka voisi liittyä vastuullisuuteen: se voisi tarkoittaa esimerkiksi laa- 
dukkaiden ja paikallisten ruokien tarjoamista kohtuullisissa mää- 
rin, veden maltillista käyttöä saunoessa tai illanviettoa kynttilän 
valossa sähkölaitteiden intensiivisen hyödyntämisen sijaan. Yksi 
mahdollisuus on myös ekoluksus. Palvelumuotoilija Piia Rytilah- 
ti on kollegoidensa Minna Uotilan ja Maxim Narbrough'n (2007) 
kanssa havainnut, että ekoluksuksessa voi yhdistyä yhtäältä perin- 
teisten elämäntapojen kuten metsästyksen ideologia materiaalien 
hyödyntämisestä ja ekologisen kokonaisuuden kunnioittamisesta 
sekä toisaalta modernin teknologian tuomat mahdollisuudet. Mat- 
kailijaa voi opettaa ja kannustaa uuteen luksukseen IoT-teknolo- 
gioita hyödyntäen. Siitä esitämme seuraavassa esimerkkejä. 
Internetin kautta tarjottavien energiaan, veteen ja jätteenkeruu- 
seen liittyvien infrastruktuuripalveluiden avulla on mahdollista 
vaikuttaa matkailijan valintoihin. Mahdollisuudet tähän ovat pa- 
rantuneet vuoden 2020 lopussa EU:n energiatehokkuusdirektiivin 
astuttua voimaan, sillä se on edellyttänyt muutoksia suomalaiseen 
energiatehokkuuslainsäädäntöön. Uusiin rakennuksiin on esimer- 
kiksi asennettava etäluettavat huoneistokohtaiset kulutusmittarit 
sekä lämpimälle että kylmälle vedelle, ja vesilaskutuksen tulee pe- 
rustua todelliseen mitattuun kulutukseen (Valtioneuvosto 2020). 
Vanhempiin rakennuksiin etäluettavuus on tehtävä putkiremon- 
tin yhteydessä. Vastaava etäluettavuus on ollut sähkönkulutuksessa 
voimassa jo aikaisemmin. Tämä osaltaan luo edellytyksiä water as 
a service (WaaS) sekä energy as a service -typpisten (EaaS) palve- 
luiden syntymiselle (Xu, Ahokangas & Reuter 2018). 
Taloustieteilijät Kjell Arne Brekke, Gorm Kipperberg ja Karina 
Nyborg (2007) ovat tarkastelleet, miten kokemus velvollisuudesta 
on yhteydessä vastuulliseen käyttäytymiseen. Velvollisuuden ko- 
kemus syntyy, kun tietoa muiden käyttäytymisestä on saatavilla. 
Tutkimuksessa havaittiin, että kotitalouden lasin lajittelua lisäsi 
merkittävästi sen yleisyys omassa sosiaalisessa viiteryhmässä. Tu- 
losta voidaan soveltaa matkailuun edistämällä toivottuja käytäntöjä. 


437 


https://doi.org/10.21435/tl.283 


TEEMU LOIKKANEN, MARKKU VIERU JA PASI SATOKANGAS 


Matkailukeskus tai matkailijamajoitusta tarjoava taho voi esimer- 
kiksi saattaa nähtäville tietoa muiden matkailijoiden tekemistä 
valinnoista, kuten kierrättämisestä tai veden ja energian käytöstä. 
Näin matkailijat voisivat verrata ”omaa suoritustaan? muihin mat- 
kailijoihin ja ymmärtää oman yhdyskuntainfrastruktuurin käyt- 
tönsä vaikutuksia. Esimerkiksi Nordic Choice Hotels (2022) paljasti 
vastuullisuusviestinnässään tavoitteekseen, että vedenkulutus olisi 
180 litraa vierasyöltä vuoden 2021 loppuun mennessä. Pidemmäl- 
lekin voidaan edetä; tavoitteet voi konkretisoida esimerkiksi pelil- 
listämällä. Näin vastuullisuustavoitteet voivat saavuttaa myös sel- 
laiset matkailijat, jotka eivät tavallisesti ole erityisen kiinnostuneita 
veden, sähkön tai jätteiden käyttöön liittyvistä valinnoista. 

Thaler ja Sunstein (2009) tarjoavat lukuisia esimerkkejä kulu- 
tuksen hillitsemiseksi. Esimerkiksi lämminvesikylpy kuluttaa useita 
satoja litroja vettä ja useita kilowattitunteja energiaa. Brekke, Kip- 
perberg ja Nyborg (2007) ovat puolestaan ideoineet, että hotellit 
voisivat sijoittaa huoneistoihin sähkönkulutusmittarit, liittää huo- 
netervehdyksen yhteyteen vastuullisuusviestin edellisten kävijöiden 
kulutustiedoista ja kannustaa alittamaan tämän. Sähköä voi säästää 
esimerkiksi sammuttamalla valot ja television silloin, kun niitä ei 
tarvitse sekä välttämällä mobiililaitteiden tarpeetonta lataamista. 
Kysymys voi olla myös isoista rahasummista ja energiamääristä. 
Esimerkiksi Lapissa suosioon nousseet lasi-iglut, joissa voi katsella 
revontulia esteettömästi, kuluttavat paljon sähköä. Vaikka monet 
majoituksen tarjoajat pyrkivät huomioimaan lämmitysmuodon vai- 
kutuksen käyttämällä esimerkiksi ilmalämpöpumppuja, on monis- 
sa igluissa lattialämmitys ja ulkona oleva poreallas, jotka kuluttavat 
suuria määriä sähköä. Kellokytkimellä ja etätoiminnolla varustetut 
sähkölaitteet puolestaan säästävät sähköä. 

Suomen kolme suurinta laskettelukeskusta, Levi, Ylläs ja Ruka, 
kertovat vastuullisuudestaan omilla internet-sivuillaan laajasti 
osana vastuullisuusohjelmiaan. Matkailijoita ohjeistetaan säästä- 
mään sähköä ja vettä muun muassa pitämällä huoneiston lämpö- 
tila kohtuullisena, saunomalla yhdessä maltillisissa lämpötiloissa, 

käyttämällä suihkua vain parin minuutin ajan kerrallaan ja pita- 
mään valot päällä vain huoneistossa oleskellessa. Hiihtokeskuk- 
set kannustavat myös jätteiden lajitteluun ja pyrkivät jatkuvasti 
kehittämään jätehuoltoaan. On tietenkin selvää, etteivät etenkään 
kansainväliset vieraat seuraa matkakohteessa ollessaan kohteen 
internet-sivuja, jos ne on suunnattu ennen muuta matkakohteen 
valintapäätöksen tueksi. Kohteeseen saapuneet tulisikin saada kiin- 
nostumaan siitä, miten veden- ja sähkönkulutuksen kanssa voi 
toimia vastuullisesti, ja miten jätteen määrää voi vähentää. Ma- 
joittujaa tulisi kokonaisvaltaisesti ohjata vastuullisuuteen internet- 
sovellutusten ja niihin kytkeytyvien innovatiivisten ratkaisujen 
avulla. Asian tekee hankalaksi se, että yleensä matkalla pyritään 
vapautumaan arjen paineista. Siksi sähkön ja veden säästämisen 
tai jätteiden lajittelun pitäisi olla yksinkertaista, helppoa, mukavaa 
ja palkitsevaa. 

Hiihtokeskuksissa yhdyskuntainfrastruktuuriin kohdistuu valta- 
va rasitus etenkin talvisesongin aikana. Kiinnostavaa on, että osana 
Rukan vastuullisuusohjelmaa kerrotaan alueen vedenpuhdistamos- 
ta, jolle on asetettu ”Suomen tiukimmat lupaehdot” juuri virtaaman 
suuren kausivaihtelun (ks. alaluku ”Matkailu yhdyskuntainfrastruk- 
tuurin kuormittajana”) vuoksi. Rukalla jätevesien määrä vaihtelee 
150 kuutiosta vuorokaudessa sesonkihuipun noin 2 000 kuutioon 
vuorokaudessa? (Kuusamon EVO 2023). 

Yllä käsitellyn näkyvyyden problematiikan (Larkin 2013; Star 
1999) näkökulmasta infrastruktuurien näkyvyyttä tulisi siis lisätä, 
jotta vastuullinen toiminta niiden käytössä lisääntyisi. Yhtenä näp- 
päränä keinona tähän on käytetty esimerkiksi suihkun yhteyteen 
liimattuja tarroja, joissa kerrotaan kuinka monta litraa viiden mi- 
nuutin suihku kuluttaa. Samaan tapaan esimerkiksi jäteastioiden 
yhteydessä voitaisiin esitellä jätteiden lajittelun tuottamia hyötyjä. 

Hotellien aamupalat ovat 2020-luvun taitteessa saaneet paljon 
huomiota mediassa. Ruokahävikin vähentämiseksi jotkut hotel- 
lit ovat karsineet ilmaisia aamupaloja ja siirtyneet riisutumpaan 
malliin, jossa lisäpalvelut ostetaan erikseen. Toiset ovat pyrkineet 

muovaamaan aamupalakäytäntöjä niin, että hävikin vähentämiseen 
kiinnitetään tarkempaa huomiota. Majoitusliikkeessä voitaisiin 
esimerkiksi tiedustella jo edellisenä iltana yöpyjän aamiaishaluk- 
kuutta ja -valintoja, jotta rutiininomaisesta ja tuotantolähtöisestä 
aamiaistarjoilun valmistelusta siirryttäisiin asiakaslähtöisempään 
toimintakulttuuriin. Tällaisen ajattelutavan mukaan rakennetusta 
palvelusta ovat esimerkkinä Haymo-hotellit. Niissä palvelut, kuten 
aamiainen, tilataan erikseen (Zitting 2021). Käytäntö saattaisi vä- 
hentää ruokahävikkiä, joka esimerkiksi Suomessa tutkituissa erilai- 
sissa ravintoloissa oli keskimäärin noin 20 prosenttia valmistetun 
ruoan määrästä (Silvennoinen ym. 2015). 

Myös jätteiden käsittelyn ja kierrätyksen suunnitteluun ja to- 
teutukseen voidaan helposti soveltaa käyttäytymistaloustieteellis- 
tä ajattelua. Esimerkki tällaisesta kehityssuunnasta on Tampereen 
Sorsapuistossa sijaitseva Lehtovuori Oy:n (2022) valmistama älykäs 
roska-astia, joka ”puristaa ja säilöö aurinkoenergian voimin yhtä 
paljon roskia kuin 20 perinteistä 60 litran katuroska-astiaa”. Perin- 
teisiin jäteastioihin verrattuna se viestii ohikulkijalle siitä, miten 
infrastruktuurin avulla voidaan edistää ja tukea vastuullisuuskult- 
tuuria. Olemassaolollaan ja hiljaisella viestinnällään se muistuttaa 
hienovaraisesti siisteyden ja yleisen viihtyvyyden merkityksestä 
puistossa liikkujalle ja voi näin jopa houkutella tuomaan roskat 
pidemmänkin matkan päästä älykkääseen roska-astiaan. Thaler 
ja Sunstein (2009) tarkoittavat juuri tätä, kun he korostavat infra- 
struktuureihin liittyvien ratkaisujen vaikutusta vastuulliseen käyt- 
täytymiseen. 

Vastaavia ”älykkyyksiä” on kehitetty myös muualla, esimerkiksi 
EU:n Smart City -verkostossa (World Smart Cities Forum 2020). Li- 
säksi on mielenkiintoista, että näennäisen pienetkin yksityiskohdat 
voivat aikaansaada suuriakin vaikutuksia valinnoissa. Älykkääseen 
jätteiden lajitteluun liittyviin esimerkkeihin kuuluvat myös Tans- 
kasta löytyvät, polkupyöräilijöitä kohti ”kumartavat” roska-astiat, 
jotka veikeällä ja hupaisalla tavallaan tekevät käyttönsä helpommak- 
si. Vastaavanlaisia sovellutuksia lisäämällä matkailijan vastuullista 
toimintaa voidaan edesauttaa edelleen. 

Yhteiskehittaminen 


Yhdyskunta- Matkailu- Valinta- 
infrastruktuuri yritykset arkkitehtuurit 


15 —— = 


Tyytyväiset asiakkaat 


Vv Kasvanut asiakasarvo 


Pienempi resurssien kulutus 
Vähentynyt ympäristökuormitus 


Toimijoiden yhteinen oppimisprosessi 


Kuvio 11. Yhdyskuntainfrastruktuurin vastuullinen suunnittelu. Lähde: lu- 
vun kirjoittajat. 


Yhteenveto 


Olemme tarkastelleet luvussamme yhdyskuntainfrastruktuuria 
osana vastuullista matkailusuunnittelua. Infrastruktuurin käsite on 
muuttunut historiallisesti, ja nykyään sillä voidaan tarkoittaa hyvin 
monenlaisia asioita. Käytämme käsitettä yhdyskuntainfrastruktuu- 
ri viittaamaan kunnan tuottamiin tai sopimusteitse yksityisille toi- 
mijoille siirrettyihin palveluihin. Näihin luetaan esimerkiksi tiestö 
ja sen kehittäminen, rakentaminen ja ylläpito. Tässä luvussa olem- 
me kuitenkin keskittyneet erityisesti sähköön, veteen ja jätteisiin, 

joiden suhteen matkailijat tekevät erilaisia valintoja. Tiestöön he 
harvemmin kykenevät suoranaisesti vaikuttamaan. Kiinnostuk- 
semme taustalla ovat myös ympäristökriisin luomat vaatimukset 
lajitella jätteitä ja säästää sähköä ja vettä (ks. myös luku 3 ympäris- 
tönmuutoksesta ja luku 8 kiertotaloudesta tässä kirjassa). Näky- 
vyyden ja näkymättömyyden vastinparit ja infrastruktuurien ym- 
märtäminen käytäntöinä ovat kiinnostava tapa tarkastella niiden 
taustalla olevia ajattelumalleja. 

Matkailun voimakas kasvu ja sen paikallinen keskittyminen 
kuormittavat infrastruktuuria ja sen kapasiteetin riittävyyttä se- 
kä haastavat vallitsevia käytäntöjä. Infrastruktuurien kuormitusta 
tietyllä alueella voi tarkastella yksiulotteisesti perinteisten yöpy- 
mistilastojen avulla, mutta koska matkailu on todellisuudessa pal- 
jon moni-ilmeisempi kokonaisuus, tarkemman kuvaan saaminen 
kuormituksesta ja sen ennakoinnista edellyttävät älykkäämpiä me- 
netelmiä ja ratkaisuja. 

Siirtyminen asiakaslähtöiseen toimintaan uuden julkisjohtami- 
sen periaatteiden kautta on muuttanut yhdyskuntainfrastruktuurin 
suunnittelun arvoja. Valinta-arkkitehtuurin kautta ajateltuna se, mi- 
ten valintatilanne esitetään päätöksentekijälle, vaikuttaa keskeisesti 
tehtyihin valintoihin. Käsite ohjaa pohtimaan vaihtoehtoisia tapoja 
järjestää matkailun yhdyskuntainfrastruktuuriin nojaavat palvelut. 

Vesi-, sähkö- ja jätteenhallintapalvelut voisikin järjestää asiakas- 
lähtöisesti, jolloin käyttäjää pidetään infrastruktuurin asiakkaana. 
Tällaisessa ajattelussa infrastruktuurit voisivat ohjata matkaili- 
jaa toimimaan vastuullisemmin, eli säästämään sähköä ja vettä ja 
tuottamaan mahdollisimman vähän jätettä. Esimerkiksi sosiaalisen 
paineen on havaittu vaikuttavan paljon kierrätykseen. Matkailijal- 
le voisikin antaa tietoa muiden matkailijoiden keskimääräisestä 
toiminnasta, kuten siitä, kuinka paljon vettä ja sähköä on kulunut 
ja miten jätteet on kierrätetty. Nämä tiedot voisivat sitten ruokkia 
myönteistä asennetta vastuullisia käytäntöjä kohtaan. Matkakohteen 
infrastruktuuri voisi olla paitsi suunniteltu tukemaan vastuullisia 
valintoja, myös tuottamaan sellaisia kokemuksia vastuullisuudes- 
ta, jotka voivat vaikuttaa matkailijoiden toimintaan myös kotona 

matkan jälkeen. Näin voitaisiin määritellä matkailun uusi luksus, 
jolle yhtenä vaihtoehtona voisi toimia ekoluksus (Rytilahti, Uotila 
& Narbrough 2007; Kela 2019). Sen on havaittu olevan tällä hetkellä 
ajankohtainen, hyödyntämättömiä mahdollisuuksia tarjoava käsite. 

Yhdyskuntainfrastruktuurien innovatiivisen suunnittelun ja 
teknologioiden, esimerkiksi etäluettavien vesimittareiden, sähkön 
reaaliaikaisen seurannan ja älykkäiden jäteastioiden, avulla ja nii- 
den sijoittelua hyödyntämällä voidaan vähentää matkailukohteiden 
tuottamaa ympäristörasitusta ja nostaa samalla kestävien matkailu- 
kohteiden profiilia. 

Ihmisten kiinnostus luontoa kohtaan on kasvanut ja monipuolistunut, 
minkä seurauksena monet luontokohteet ovat ruuhkautuneet. Kasvava 
virkistyskäyttö aiheuttaa luontokohteiden kulumista, ruuhkautumista 
ja ruuhkaisuuden kokemuksia. 

Luonnon virkistys- ja matkailukäytöstä puhuttaessa ruuhkaisuuden 
kokemuksella viitataan ihmisen kannalta tilanteisiin, joissa luonnossa 
liikkuja kokee alueen kävijämäärän liian suureksi ja häiritseväksi. Tässä 
luvussa tarkastellaan sekä luontokohteiden ruuhkautumisen vaikutuk- 
sia luontoon ja kävijöihin että sen arviointi- ja hallintamekanismeja. 

Ruuhkautumista on tutkittu aiemmin lähinnä kansallispuistojen 
käytön ja hoidon suunnitteluun liittyen. Siihen liittyvät ekologiset 
tutkimukset ovat puolestaan keskittyneet tarkastelemaan kohteiden 
kantokykyä. Ruuhkaisuuden kokemisen tunnetta on tutkittu sekä ko- 
kijan omiin tilannekohtaisiin motiiveihin että muiden vierailijoiden ai- 
heuttamiin häiriöihin liittyen. Yleensä kantokykyä ja ruuhkaisuuden 
kokemista on tarkasteltu toisistaan erillisinä ilmiöinä. 

Ruuhkautumisen eri ulottuvuuksia pitää tarkastella yhtäaikaises- 
ti niiden yhteisvaikutukset ja keskinäiset riippuvuussuhteet huomioi- 
den. Alueiden käytön suunnittelun kannalta on tärkeää tietää, miten 
luontokohteiden kävijämääriä voidaan säädellä siten, ettei kävijöis- 
tä aiheudu haittaa kohteiden luontoarvoille eikä kävijöille muodostu 
ruuhkaisuuden kokemusta. 

Luontokohteiden ruuhkaantuminen 


Luontokohteet ovat ruuhkautuneet (overcrowded) luontoinnos- 
tuksen myötä. Esimerkiksi Suomen kansallispuistojen kayntiker- 
rat ovat kaksinkertaistuneet vuoden 2010 kahdesta miljoonasta 
vuoden 2021 neljään miljoonaan. Erityisen suurta kasvu oli vuon- 
na 2020, peräti 23 % edelliseen vuoteen verrattuna. (Metsähallitus 
2022.) Viimeaikainen kävijämäärien kasvu luontokohteissa on ai- 
nakin osaksi johtunut COVID-19-pandemiasta, jonka seuraukse- 
na sisätiloissa harrastaminen ja ulkomaan matkailu oli rajoitettua 
tai jopa mahdotonta. Esimerkiksi monet lintutornit ruuhkautuivat 
pandemian aikana, ja lintuharrastusjärjestö BirdLife Suomi kehot- 
ti jäseniään vierailuissa kohteissa. Samaa suositusta on sovellettu 
myös globaalilla tasolla. (Jokimäki & Kaisanlahti-Jokimäki 2021; 
Randler ym. 2020.) 

Luontoharrastuksen suosion kasvuun ovat vaikuttaneet esimer- 
kiksi luonnon hyvinvointi- ja terveysvaikutusten esille nostaminen 
ja uudet luontoaktiviteetit (Konu ym. 2021; Rikkonen ym. 2020). 
Seurauksena on ollut luontokohteiden paikoittainen ruuhkautumi- 
nen niin väestökeskittymien läheisillä suojelualueilla (mm. Nuuk- 
sio; Pietilä 2012), kauempana väestökeskittymistä sijaitsevilla suo- 
jelualueilla (mm. Ruka; Pietilä 2020; Vanhamäki 2003) kuin myös 
lähivirkistysalueilla (mm. monet lintutornit; Randler ym. 2020). 

Luonnossa liikkumisen viimeaikainen lisääntyminen ei kui- 
tenkaan selity yksinomaan COVID-19-pandemiasta aiheutuneilla 
muutoksilla, sillä esimerkiksi kansallispuistojen käyntimäärien kas- 
vu jatkui kahden prosentin vauhdilla myös vuonna 2021 verrattuna 
vuoteen 2020 (Metsähallitus 2022). Luonnossa liikkumista harras- 
tavien ihmisten määrä on siis kasvanut. Esimerkiksi BirdLife Suo- 
men jäsenmäärä on noussut 1990-luvun alun noin 7 400 jäsenestä 
nykypäivän noin 14 000 jäseneen (BirdLife Suomi 2022). Lintu- 
torneilla vierailee lintuharrastajien lisäksi yhä enemmän muitakin 
luontoharrastajia; esimerkiksi monet perheet ovat suunnanneet 
kulkunsa helposti saavutettaville lintutorneille ja tulipaikoille. Seu- 
rauksena on ollut autoista täyttyneitä parkkipaikkoja sekä jonotusta 

lintutornille pääsyyn ja makkaran paistoon. Yhä useampi luonnon- 
tarkkailija on kohdannut ruuhkaisuuden kokemuksen kansallis- 
puistoissa, lähilaavuilla, luontopoluilla ja lintutorneilla (Konu ym. 
2021; Randler ym. 2020). 


Ruuhkautumisen kokemuksella (crowding experience) tarkoitetaan ti- 
lannetta, jossa henkilö kokee tietyn ihmismäärän liian suureksi ja siten 
häiritseväksi (Saarinen 19944). 


Islannin erämaisilla alueilla on tutkittu kävijöiden ruuhkaisuuden 
kokemuksen ja vierailutyytyväisyyden tunteita vuosina 2009-2019. 
Tulokset osoittivat kävijöiden tyytyväisyyden vähentyvän saman- 
aikaisesti, kun he alkoivat kokea ruuhkaisuuden tunnetta. Toden- 
näköisesti tilanne on sama myös monilla Lapin erämaisilla kansallis- 
puisto- ja retkeilyalueilla. (Saepörsdöttir & Hall 2020.) 

COVID-19-pandemia tarjosi mielenkiintoisen koeasetelman 
siitä, miten luontoympäristöjen eliöstö reagoi muuttuviin ihmis- 
määriin. Esimerkiksi Soto ja muut (2021) tutkivat, miten pandemia 
vaikutti aurinkorantojen ekosysteemeihin Latinalaisessa Amerikas- 
sa. Rantojen tyhjentyessä auringonpalvojista myös heidän aiheut- 
tamansa häiriöt kuten meluisuus ja roskaisuus vähenivät. Saman- 
aikaisesti dyynikasvillisuuden ja erakkorapujen määrät kasvoivat. 
Tulokset antavat viitteitä siitä, että eliöstö palautuu suhteellisen no- 
peasti aiemmin vilkkaassakin käytössä olleilla alueilla ihmismäärän 
vähetessä. (Sato ym. 2021.) 

Perinteisesti luontomatkailukohteet eivät ole olleet erityisen 
ruuhkautuneita. Pandemia kuitenkin muutti tilannetta ja pakotti 
matkailusektorin tarkastelemaan tarkemmin myös luontomatkai- 
lua. Suomessa toteutetun skenaariotarkastelun mukaan COVID- 
19-pandemian myötä matkailijoiden kulutuskäyttäytyminen voi 
muuttua kestävämpään suuntaan ja lähiluonnon merkitys kasvaa. 
Luontomatkailukohteiden oletetaan menestyvän muita matkailu- 
kohteita paremmin muun muassa niiden ruuhkattomuuden vuok- 
si. Lisäksi ne tulevat houkuttelemaan uusia asiakasryhmiä. (Rikko- 
nen ym. 2020.) 

Luontomatkailu (nature-based tourism) määritellään yleensä laaja-alai- 
sesti matkailuksi, jossa luonto on ensisijainen vetovoimatekijä ja jossa 
toiminnot pohjautuvat tai liittyvät jollain tavalla luontoympäristöihin 
(Rantala 2017). 


Kansallispuistojen ynnä muiden vastaavien luontokohteiden lisäksi 
mielenkiintoista ja ihmisiä puoleensa vetävää luontoa on myös kau- 
pungeissa. Kaupungin luontoalueet ovat yleensä pinta-alaltaan pie- 
niä ja eristäytyneitä viher- ja vesialueita, kuten esimerkiksi puistoja, 
metsiä, peltoja, jokia, puroja, järviä ja lampia (ks. myös luku 4 kau- 
punkiluonnosta tässä kirjassa). Pienialaisuutensa vuoksi ne ruuh- 
kautuvat yleensä helpommin kuin esimerkiksi laaja-alaiset kansal- 
lispuistot. Luontoalueet voi nähdä aukkoina kaupunkirakenteessa, 
mutta ennen kaikkea ne ovat monimerkityksellinen ja arvokas osa 
kaupunkia. Päätettäessä kaupungin maankäytöstä tarvitaan tietoa 
sekä ekosysteemitason että ihmisten arvoista ja tarpeista. Aluei- 
den käytön suunnittelun haasteena onkin kyetä yhdistämään ja 
hyödyntämään niin ekologista kuin luonnon kokemiseen liittyvää 
tietoa. (Sipilä ym. 2008.) 

Luonnon virkistys- ja matkailukäytössä ruuhkaisuuskokemuk- 
sien ymmärtäminen on keskeistä, jotta alueiden käyttöä voidaan 
suunnitella asiakaslähtöisesti (ks. myös luku 10 yhdyskuntainfra- 
struktuurista tässä kirjassa). Esimerkiksi Suomen kansallispuisto- 
jen käytöstä, hoidosta ja suunnittelusta vastaava Metsähallitus on 
osaltaan osoittanut huolensa suurten kävijämäärien mahdollisista 
vaikutuksista vierailijoiden käyntikokemukseen ja alueiden huollon 
onnistumiseen (Konu ym. 2021). Luonnon kulumiseen ja häiriinty- 
miseen on kiinnitetty suhteellisen paljon huomiota kansallispuisto- 
jen hoidon ja käytön suunnittelussa (Ormsby ym. 2004). Sen sijaan 
ruuhkautumiseen ja sen ehkäisemiseen on toistaiseksi kiinnitetty 
vähemmän huomiota (Arnberger & Mann 2008). 

Kävijöiden kohdeympäristöille aiheuttamat ongelmat asettavat 
siis monenlaisia haasteita maankäytön suunnittelulle. Mitä enem- 
män luontokohteessa käy vierailijoita, sitä enemmän on yleensä 
ongelmia. 

Maankäytön suunnittelun tavoitteena on luoda edellytyksiä hyval- 
le asuinympäristölle ja alueiden kestävälle kehittämiselle (Ympäristö- 
ministeriö 2023). 


Suomessa maankäytön suunnittelua ohjaa tällä hetkellä uusittavana 
oleva maankäyttö- ja rakennuslaki (ks. myös luku 7 uudistuvasta 
kaavoituslainsäädännöstä tässä kirjassa). Käytännön suunnittelua 
ohjaavat lain lisäksi valtakunnalliset alueidenkäyttötavoitteet, maa- 
kuntakaava, yleiskaava ja asemakaava. Maakuntakaavan laadinnasta 
vastaavat maakuntaliitot, kun taas alemman tason kaavoituksessa 
kunnilla on monopoli. Metsähallitus ohjaa kansallispuistojen, ret- 
keilyalueiden ja Natura 2000 -suojelualueiden hoitoa ja käyttöä 
aluekohtaisten hoito- ja käyttösuunnitelmien (HKS) avulla. Sidos- 
ryhmien kanssa yhteistyössä tehtävien hoito- ja käyttösuunnitel- 
mien avulla pyritään yhteensovittamaan alueiden eri käyttömuotoja 
ja käyttäjäryhmien tarpeita. (Metsähallitus 2023c; Ympäristöminis- 
teriö 2023.) 

Laadukkaiden virkistyskokemusten mahdollistamiseksi ja luon- 
tokohteiden kestävän kehittämisen varmistamiseksi luontoalueiden 
hoidosta ja käytöstä vastaavat organisaatiot, kuten Metsähallitus, 
tarvitsevat monipuolista tietoa sekä itse kohteesta että kohteessa 
vierailevista ihmistä ja heidän tyytyväisyydestään vierailukokemuk- 
seensa (Kajala ym. 2009; ks. myös puheenvuoro ”Monilajiseen hy- 
vinvointiin uudistavalla suunnittelulla” tässä kirjassa). Myös kau- 
punkien virkistysalueisiin liittyvät kokemukselliset arvot toimivat 
tärkeänä taustatietona kaupunkisuunnittelijoille, kun ihmisten 
välitöntä lähiympäristöä halutaan kehittää heitä miellyttäväksi. 
Lähiluonnon kokemisen kannalta on keskeistä, miten maankäy- 
tön tavoitteita konkretisoidaan kaavoituksessa, rakentamisessa ja 
luonnonhoidossa. Esimerkiksi yleiskaavoituksessa luodaan puitteet 
sille, millaista luontoa kaupungeissa voi ylipäätään kokea. (Sipilä 
& Tyrväinen 2007.) 

Ruuhkautumisen kokeminen 


Ruuhkautumistutkimusten varhaisvaiheessa esitettiin yleistava hy- 
poteesi, jonka mukaan alueen kävijämäärän kasvu lisää ruuhkau- 
tumiskokemuksia ja sen myötä retkeilijöiden tyytymättömyyttä 
(Manning & Ciali 1980). Myöhemmissä tutkimuksissa hypoteesia 
ei ole pystytty kuitenkaan aukottomasti todentamaan. 

Suosittujen luontomatkailukohteiden läheisyydessä palvelujaan 
tarjoavat matkailuyrittäjät ovat hyötyneet kasvavista kävijämääris- 
tä — merkitseväthän ne kasvavaa taloudellista tuottoa. Kasvavasta 
ihmismäärästä voi kuitenkin olla haittaa kohteen luonnolle: siitä 
saattaa aiheutua esimerkiksi kulumista, roskaantumista, epäedul- 
lisia lajistomuutoksia ja muita erilaisia häiriöitä. Tämä voi johtaa 
käyntikohteen luontoarvojen vähenemiseen, mikä voi puolestaan 
vähentää kohteen kävijämääriä ja muuttaa kävijöiden luontokoke- 
muksia. On myös huomattava, että kasvavat kävijämäärät voivat 
vaikuttaa kohdealueella asuvan väestön hyvinvointiin ja asumis- 
viihtyvyyteen. (Hemmi 1995.) 


Luontokokemus voidaan nähdä kokonaisvaltaisena kokemuksena, jossa 
on mukana luontoyhteyden kokemista, lumoutumista luonnosta, arjes- 
ta irtautumista ja ympäristöön liittyviä arvoja (ks. esim. Salonen 2020). 


Ruuhkautumisen myötä sekä paikallisten että matkailijoiden ar- 
vostus aluetta kohtaan laskee ja eri käyttäjäryhmien välille syntyy 
entistä enemmän ristiriitoja. Hiljaisuutta ja rauhallisuutta arvos- 
tavat matkailijat siirtyvät uusiin kohteisiin, joissa on vähemmän 
kävijöitä. Tästä seuraa ihmistoiminnan, mm. virkistyskäytön, laa- 
jeneminen uusille alueille. Luontoalueiden käytön suunnittelussa 
on haasteellista pystyä huomioimaan erilaisten ihmisten arvot ja 
tarpeet alueiden käytön ja hoidon järjestämisessä. 
Luontomatkailukohteen matkailua kehitettäessä ja suunnitel- 
taessa on tärkeää huomioida kohteen ekologiset arvot. Mikäli koh- 
teeseen liittyvät luontoarvot menetetään liiallisten ihmismäärien ja 
käytön vuoksi, menetetään usein myös sen muut arvot. Palautumi- 
nen aiheutetuista ympäristöhäiriöistä on hidasta, etenkin pohjoisilla 

leveysasteilla. Usein liikakäytön kielteiset vaikutukset myös ilme- 
nevät viiveellä, mikä olisi huomioitava ruuhkaisuuden hallinnassa. 
(Jokimäki & Kaisanlahti-Jokimäki 2007.) 

Huolimatta luontomatkailun positiivista vaikutuksista ihmisille 
ongelmaksi jää, että taloudelliset edut katsotaan usein tärkeimmiksi 
kuin mahdollisesti aiheutuvat ympäristölliset ja sosiokulttuuriset 
haitat. On kuitenkin huomattava, että ruuhkautumisen aiheuttamat 
ekologiset ja sosiokulttuuriset muutokset voivat myöhemmin johtaa 
myös taloudellisiin ongelmiin. (Krippendorf [1984] 1994.) Luonto- 
ympäristön terveys- ja hyvinvointivaikutusten tutkimuksen rinnalla 
on viime aikoina selvitetty myös näiden vaikutusten taloudellista 
merkitystä ja saatu selville, että kansallispuistossa koetut terveys- 
vaikutukset ovat myös taloudelliselta arvoltaan merkittäviä ( Vähä- 
sarja 2014). Kansallispuistot edistävät ihmisten terveyttä ja hyvin- 
vointia, ja vähentävät siten esimerkiksi sairaalapalveluiden tarvetta. 

Ihmiset kokevat paikat ja tilanteet aistiensa avulla (ks. luku 4 kau- 
punkiluonnosta tässä kirjassa). Kun ihminen vaihtaa ympäristöä, 
muuttaa hän samalla aistinympäristöään ja koettavaa ympäristö- 
ään. Paikalliset ihmiset voivat kokea kohteen ruuhkautumisen eri 
tavalla kuin kohteessa tilapäisesti vierailevat ihmiset. He voivat ar- 
vostaa rauhallisuutta enemmän kuin kohteessa vain hetken viiväh- 
tävät matkailijat. Ruuhkautuminen synnyttää alueen hallinnoijasta 
riippumatta merkittäviä suunnitteluhaasteita liittyen esimerkiksi 


asiakastyytyväisyyteen. 


Asiakastyytyväisyys kuvaa yleisellä tasolla asiakkaan toiveiden täyt- 
tymistä tai täyttymättä jäämistä. Matkailukohteissa vierailee kuiten- 
kin myös paikallisia ihmisiä matkailijoiden lisäksi ilman, että he ovat 
varsinaisesti asiakkaita. Näin ollen olisi parempi puhua kävijätyyty- 
väisyydestä. 


Metsähallitus arvioi ja seuraa omien asiakkaidensa tyytyväisyyttä 
kävijätutkimusten, asiakastutkimusten ja saalispalautteen avulla ke- 
rätyillä aineistoilla. Kävijä- ja asiakastutkimuksissa vastaaja arvioi 
asteikolla 1-5 käyttämiensä tuotteiden ja palveluiden laatua ja mää- 
rää. Virkistyspalveluasiakkaiden asiakastyytyväisyysluku saadaan 

54 väittämän vastauslukumäärillä painotetusta keskiarvosta. Met- 
sästyksen saalispalautteessa asiakas arvioi kymmenen väittämää. 
Käytettävän mittarin lukuarvon laskennassa virkistyspalveluasiak- 
kaiden palautteen painoarvo on 60 % ja eräpalveluiden asiakkaiden 
40 %. Mittari voi saada arvoja 1-5, jossa 1 tarkoittaa erittäin tyyty- 
mätöntä, 5 erittäin tyytyväistä. (Metsähallitus 2023f.) 

Yleensä ruuhkautumiskokemusten seurantaa toteutetaan kävijä- 
tutkimusten yhteydessä. Useampi Metsähallituksen kävijätutkimuk- 
sen kyselylomakkeen kysymys voidaan linkittää ruuhkaisuuteen 
joko suoraan tai epäsuorasti. Tällaisia kysymyksiä ovat esimerkiksi 
seuraavat: ”Onko jokin seuraavista asioista häirinnyt Sinua tämän- 
kertaisella käynnilläsi xx alueella: 1. Maaston kuluneisuus, 2. Maas- 
ton roskaantuneisuus, [- -], 4. Liiallinen kävijämäärä, 5. Muiden kä- 
vijöiden käyttäytyminen” ja ”Onko liiallinen kävijämäärä häirinnyt 
sinua tai onko nykyisten palveluiden/rakenteiden määrä mielestäsi 
riittävä?” Viime kädessä kohdealueen ympäristö koettuna ja elet- 
tynä arjen ympäristönä kertoo suunnittelun onnistuneisuudesta. 

Helpoin ja yksikertaisin tapa välttää ruuhkautumista olisi kieltää 
kohteessa käyminen tai rajoittaa kävijämääriä, mutta liian rajut ra- 
joitustoimet voisivat lopettaa virkistyskäytön ja kohteessa käynnit 
kokonaan. Etenkin Suomessa kieltämisen ja rajoittamisen käyttö on 
hankalaa jo yksinomaan jokaisenoikeuksien vuoksi (Metsähallitus 
2023a). Tosin jo nyt esimerkiksi kansallispuistojen tiettyihin osiin 
on kohdennettu liikkumisrajoituksia arkojen lajien pesimäaikaan 
ja luontoreittejä on sijoitettu siten, että ne kiertävät häiriöherkki- 
en lajien esiintymät. 

Ruuhkautuminen synnyttää alueen hallinnoijasta riippumatta 
merkittäviä suunnitteluhaasteita sekä asiakastyytyväisyyden tason 
ylläpitämiseen että kohteiden peruspalvelujen, kuten jäte- ja poltto- 
puuhuollon, järjestämiseen. Tämä on tullut hyvin esille esimerkiksi 
COVID-19-pandemian aikana. 

Asetettaessa maankäytön suunnittelulla tavoitteita sille, minkä- 
laisia kokemuksia erilaisille käyttäjille halutaan tarjota eri alueilla, 
tulisi tunnistaa ja tietää, millaisia muutoksia vierailukohteessa ol- 
laan valmiita hyväksymään. Ruuhkautumisen arviointiin liittyvien 

aineistojen keruutavoissa on ollut vaihtelua, mutta kaytetyt tutki- 
musmenetelmät ovat olleet yleensä määrällisiä. 


Ruuhkautumisen vaikutuksista luontokohteissa 


Luontomatkailun ja virkistyskäytön vaikutukset luontoon ovat 
moninaiset. Kasvavan käytön vaikutukset voivat liittyä talouteen, 
ekologiaan, maisemaan, kulttuuriin tai sosiaaliseen kapasiteet- 
tiin. Oman lukunsa muodostavat myös ruuhkautumisen fyysiset 
ja rakenteelliset ongelmat, kuten esimerkiksi polkujen kuluminen, 
puiden vaurioituminen, ympäristön roskaantuminen ja parkki- 
paikkojen riittämättömyys (Hemmi 1995; 2005; Jokimäki & Kai- 
sanlahti-Jokimäki 2007). 

Luontokohteiden ruuhkautuminen muuttaa myös ihmisten aisti- 
ympäristöjä esimerkiksi meluisuuden lisääntyessä (ks. luku 4 tässä 
kirjassa). Kasvavat vierailijamäärät ovatkin aiheuttaneet lisää risti- 
riitoja alueiden käyttäjien kesken. Ristiriitoja voi esiintyä matkaili- 
virkistyskäyttömuotojen välillä, kuten esimerkiksi moottorikelk- 
kailijoiden ja hiihtäjien välillä. (Cessford 2003; Saarinen 19944). 

Toistaiseksi luontomatkailun vaikutuksia on arvioitu pääasias- 
sa taloudellisista näkökulmista. Jonkin verran tarkasteluja on tehty 
myös ekologiaan ja ympäristöllisiin kysymyksiin liittyen, mutta so- 
siaaliseen kapasiteettiin (social capacity) liittyvien vaikutusten tar- 
kastelu on jäänyt vähemmälle (Krippendorf 1982; Saarinen 1994a, 
1994b; 2005, Tyrväinen & Tuulentie 2007). Kuten matkailumaan- 
tieteilijä Jarkko Saarinen (1994a, 166) kirjoittaa: 


"Sosiaalisen kapasiteetin käsitteellä kuvataan sitä retkeilijöiden keski- 
näisen sosiaalisen vuorovaikutuksen määrää ja luonnetta, jonka he sie- 
tävät ilman, että se merkittävästi häiritsee ja heikentää heidän virkis- 
tyskokemuksiaan”? 


Virkistyskäytön tutkimus on kohdentunut sekä maailmanlaajuisesti 
että Suomessa lähinnä kansallispuistoihin ja metsien monikäyttöön 

(ks. esim. Albrecht 2021; Cole 1990; Manning, Anderson & Pettengill 
2017; Ormsby ym. 2004) lähiluontokohteisiin liittyvän tutkimuksen 
ollessa vähäistä. Esimerkiksi Matkailututkijat Jeroen Bryon ja Bart 
Neuts (2008) mallinsivat matkailijoiden ruuhkautumiskokemuksia 
Bruggen kaupungissa Belgiassa. Heidän tulostensa mukaan mui- 
den matkailijoiden käytös vaikutti kävijöiden ruuhkautumiskoke- 
mukseen enemmän kuin itse vierailupaikkaan liittyvät tekijät. Ehkä 
hieman yllättäen kohteessa vierailleiden matkailijoiden määrällä ei 
siis ollutkaan vaikutusta ruuhkautumiskokemukseen. Oletettavasti 
kaupunkiympäristössä ihmiset hyväksyvät enemmän muiden ih- 
misten läsnäoloa kuin luonnontilaisemmissa ympäristöissä. (Bryon 
& Neuts 2008.) Tulos antaa viitteitä siitä, etteivät esimerkiksi kan- 
sallispuistoista saadut tutkimustulokset ole välttämättä sovelletta- 
vissa lähiluontokohteisiin. 


Sosiaalinen kapasiteetti suojelu- ja virkistysalueilla 

Ympäristön virkistyskäyttöä tutkineiden Arne Arnbergerin ja 
pohjautuneen kirjallisuuskatsauksen mukaan Euroopassa toteu- 
tettiin 16 ruuhkautumiskokemukseen liittyvää tutkimusta vuosina 
1980-2008. Näissä tutkimuksissa 16-64 % vastaajista totesi koke- 
neensa luontokohteessa vierailunsa aikana jonkinlaista ruuhkau- 
tumisen tunnetta. (Arnberger & Mann 2008.) 

On huomioitava, että suomalaisten luontomatkailukohteiden kä- 
vijämäärät ovat vähäisempiä kuin esimerkiksi Pohjois-Amerikassa 
tai Keski-Euroopassa. Lisäksi Suomella on yksi luonnon käyttöön 
liittyvä erityispiirre, nimittäin jokaisenoikeudet (Metsähallitus 
2023), joka mahdollistaa laajemmat virkistyskäyttömahdollisuu- 
det kuin muualla. Näin ollen muista maista saatavia ruuhkautumi- 
seen liittyviä tuloksia ei voida välttämättä suoraan yleistää Suomen 
tilanteeseen. Ihmisten ja ympäristön sietokykyä alueiden käyttöön 
liittyen voidaan kuvata kantokyky -käsitteiden avulla. 


Sosiaalisella kapasiteetilla tai kantokyvyllä (social carrying capacity) 
tarkoitetaan osittain eri asiaa kuin ympäristön kantokyky -käsitteellä 

(carrying capacity). Siinä missä ympäristön kantokyvyllä viitataan alueen 
suurimpiin mahdollisiin käyttäjämääriin, sosiaalisen kapasiteetin käsit- 
teellä tarkastellaan matkailijoiden toistensa sietämisen rajoja. 


Ympäristön kantokyky (biologian ala) tarkoittaa ympäristöresurssien 
säätelemää suurinta mahdollista populaatiotiheyttä tietyllä alueella tai 
tietyssä habitaatissa (Tieteen termipankki 2022). 


Matkailualueen kantokyvyn käsite kuvaa tilaa tai käytön intensiteettiä, 
jonka ylittämistä alue ja sen käyttäjät eivät kestä tai voi sietää. Matkailu- 
alueen kantokyky voidaan määritellä sellaiseksi ”matkailutoimintojen 
intensiteetiksi, jonka ylittämisen jälkeen alueen fyysinen ympäristö, 
matkailijoiden kokemusten laatu sekä paikallisväestön suhtautuminen 
alueen matkailijoihin ja matkailun seurausvaikutuksiin muuttuvat siinä 
määrin, ettei tapahtuneita muutoksia voida pitää siedettavina.” (Hem- 
mi 1995.) 


Matkailualueen kantokykyä voidaan tarkastella myös yksityiskoh- 
taisemmin, esimerkiksi kohteen ekologiseen tilaan liittyen. Tällöin 
arvioidaan, minkä verran kohteen luonto kestää käyttöä tai kävijöi- 
tä ilman merkittäviä vaurioita (ks. esim. Jokimäki & Kaisanlahti- 
Jokimäki 2007; Tolvanen, Kangas & Huhta 2014). 

Ekologisen kantokyvyn ohella myös sosiaalinen kantokyky lin- 
kittyy läheisesti ruuhkautumiseen, ja sitä voidaan tarkastella joko 
matkailijoiden ja paikallisten asukkaiden välisten tai matkailijoi- 
den keskinäisten kohtaamisten sietokykynä (Hemmi 1995). Sosi- 
aalisen kantokyvyn käsitteen käyttöä virkistyskäyttöön liittyväs- 
sä tutkimuksessa on myös kritisoitu, koska se ei välttämättä pysty 
erottelemaan ihmistiheyden ja ruuhkautumisen välistä eroa toisis- 
taan (Gramann 1982). Suuri ihmistiheys ei aina merkitse sitä, että 
kävijät joutuisivat esimerkiksi odottamaan vuoroaan tulipaikalle 
päästäkseen — kohteessa saattaa olla useita vaihtoehtoisia tulistelu- 
tekopaikkoja ja laavuja. Vastaavasti kävijät voivat tuntea erämaa- 
alueella sijaitsevan ainoa tulipaikan ruuhkaiseksi ilman, että alueel- 
la on paljon ihmisiä. Myös sesongit voivat vaikuttaa sekä kohteen 
ihmistiheyteen että ruuhkautumiseen. (Moyle & Croy 2007.) 

Ruuhkaisuuden välttäminen 

Liian suuret kävijämäärät luontokohteissa voivat — riippuen esi- 
merkiksi kansalaisuudesta tai kulttuurista — johtaa ruuhkaisuuden 
kokemiseen. Teoreettisesti tarkasteltuna ruuhkaisuuskokemuksen 
käsitteellä on yhteneväisyyksiä laidunekologiasta johdettuun kan- 
tokykyajatteluun, samoin kuin matkailututkimuksessa viime vuo- 
sina esille nostettuun liikamatkailun käsitteeseen (overtourism; ks. 
esim. Kyyrö 2019; Wall 2020; ks. myös johdantoluku tässä kirjassa). 

Matkailuun ja virkistyskäyttöön liittyvien ruuhkautumisko- 
kemusten tutkimus on viime vuosien aikana yleistynyt (Dogru- 
Dastan 2020). Suuret kävijämäärät ja -tiheydet johtavat yleistyviin 
kohtaamistilanteisiin, mistä voi seurata ruuhkautumiskokemuksia 
ja vierailukokemuksen laadun heikkenemistä (Arnberger & Mann 
2008). Virkistyskäyttötutkija Robert Manningin ja Charles Cialin 
(1980) esittämässä ruuhkautumisen ja tyytyväisyyden välistä suh- 
detta kuvaavassa mallissa ilmiöiden välillä on kielteinen suhde, jo- 
ten ruuhkaisuutta ja sen tunnetta tulisi pyrkiä minimoimaan (ks. 
myös Saarinen 19943). 

Vaikka ruuhkaisuuskokemukset usein heikentävät matkailijan 
tyytyväisyyttä vierailuunsa, voivat retkeilijät olla tyytyväisiä koke- 
mukseensa kävijämäärien lisääntymisestä ja kohteen ruuhkautumi- 
sesta huolimatta (Manning & Valliere 2001). Havaintoon voi olla 
useita syitä. Ruuhkautumiskokemuksille herkät ihmiset saattavat 
esimerkiksi siirtää vierailunsa vähemmän ruuhkaiseen ajankoh- 
taan (temporal displacement), siirtyä retkeilemään vähemmän ruuh- 
kautuneille alueille (spatial displacement), tai vaihtaa pääasiallista 
aktiviteettiaan (activity displacement) (Arnberger & Brandenburg 
2007; Fleisman, Feitelson & Salomon 2007; Moyle & Croy 2007). 
Jessica P. Feferin ja muiden (2021) tutkimuksen mukaan retkeily- 
kohteen vaihto helpottaa ruuhkautumisesta johtuvaa stressin tun- 
netta enemmän kuin retkeilyn siirtäminen vähemmän ruuhkaiseen 
ajankohtaan (ks. myös Rupfym. 2019). Siirtyminen ruuhkautuneelta 
alueelta vähemmän ruuhkautuneelle alueelle voi kuitenkin aiheut- 
taa ruuhkautumista muilla alueilla. 

Ruuhkautumiskokemukseen vaikuttavat muutkin tekijat kuin 
kohtaamisten määrä muiden ihmisten kanssa. Vaikutusta on esi- 
merkiksi sillä, mistä kulttuurista kävijä tulee, minkä ikäinen hän 
on ja kuinka kauan hän on ollut alueella (Fleishman, Feitelson & 
Salomon 2004; 2007; Kalisch 2012; Lugue-Gil, Gömez-Moreno & 
Peläez-Fernändez 2018; Nickerson, Sage & Jorgenson 2020; Sever, 
Verbič & Marušić 2018). Ruuhkautumisen tuntemiseen vaikuttavat 
myös kävijän motiivit, harjoitettu aktiviteetti ja odotukset vierailuun 
liittyen. Myös luonnossa kohdattavien muiden henkilöiden ominai- 
suuksilla, käytöstavoilla ja aktiviteeteillä on merkitystä samoin kuin 
tilannekohtaisilla tekijöillä, kuten luontokohteen tyypillä ja sijain- 
nilla. Lisäksi ruuhkautumisen kokeminen voi vaihdella sekä ajalli- 
sesti että alueellisesti. (Arberger & Mann 2008; Manning, Lawson 
& Valliere 2009; Pietilä 2012; Pikkemaat, Bichler & Peters 2020.) 

Kun alueella vieraileva kokee ruuhkan, kohtaa hän enemmän so- 
siaalista kanssakäymistä kuin olisi toivonut kohtaavansa, eikä sen 
takia pysty saavuttamaan käyntinsä tavoitteita (Arnberger & Mann 
2008). Aina ei kuitenkaan tarvita kohtaamisia, jotta kävijälle muo- 
dostuu mielikuva ihmisjoukoista. Voidaan ajatella, että esimerkiksi 
maastopyöräilyn lisääntyminen leventää polkuja, ja vaikka ketään 
ei olisi näkyvissä missään, jo pelkkä levenneiden polkujen näke- 
minen voi aiheuttaa joillekin herkemmille ihmisille mielikuvan 
alueesta, jolla on ollut suuri määrä ihmisiä. On myös huomattava, 
että esimerkiksi eri maista tulevat ihmiset voivat käyttäytyä luon- 
nossa eri tavoin — pari luonteeltaan vilkasta eteläeurooppalaista voi 
pitää enemmän ääntä kuin kymmenen suomalaista, ja antaa siten 
mielikuvan ruuhkautuneesta kohteesta. 

Usein luontoon kohdistuvan matkan tarkoitus on luonnon ha- 
vainnointi (Rantala 2017). Luontokohteiden, kuten lintutornien, 
ruuhkautuminen heikentää siten luontomatkailijoiden tai -harras- 
tajien luontoelämystä. Ruuhkautuminen haittaa luonnon tarkkailua 
esimerkiksi melun lisääntymisen tai lintutornin täyttymisen takia. 
Lisäksi luonnon eläimet ovat yleensä arkoja: ne pitävät ihmistä peto- 
na ja välttelevät ihmisten kohtaamista tai pakenevat suojapaikkoihin 

(Tablado & Jenni 2017). Tämän seurauksena luonnoneläinten ha- 
vaitseminen on aina epävarmaa sekä paikallisesti että ajallisesti. Mi- 
tä enemmän luontokohteessa on ihmisiä, sitä aikaisemmin eläimet 
pakenevat ihmisiä ja sitä vaikeampaa vierailijoiden on havaita niitä 
(Blumstein ym. 2005; Geist ym. 2005; Morelli ym. 2018; ks. myös 
luku 4 kaupunkiluonnosta tässä kirjassa). 

Ihmismäärän lisäksi esimerkiksi virkistäytymistapa vaikuttaa 
eläinten suhtautumiseen ihmisiin; kävelevä ihminen pääsee lähem- 
mäs eläintä kuin pyöräilijä (Bernard ym. 2018; Guillaume, Wouter, 
van Donger, Guay ym. 2018), kun taas koiran kanssa liikkuvaa ih- 
mistä paetaan kauempaa kuin ilman koiraa liikkuvaa ihmistä (Glo- 
ver ym. 2011). 

Luontomatkailun haasteena onkin se, miten luontoa voidaan 
tarkkailla, kun tarkkailun kohteen ovat arkoja (Knight 2009). Yksi 
keino on rakentaa esimerkiksi tarkkailukojuja tai lintutorneja, joista 
käsin kohteita voidaan tarkkailla niitä häiritsemättä. Toinen mah- 
dollisuus on totuttaa tarkkailukohteet ihmisiin tai houkutella ne 
tarpeeksi lähelle ihmistä tarkkailun mahdollistamiseksi. (Knight 
2009.) Suurpetojen valokuvaus on esimerkki viimeisestä. Mitä pie- 
nempi ryhmäkoko on, sitä vähemmän luontomatkalaiset häiritsevät 
luontoa ja sitä enemmän he havaitsevat eläimiä (Remacha, Perez- 
Tris & Delgado 2011). 

Kuten jotkut ihmiset, myös monet eläimet välttelevät alueita, 
joissa on paljon ihmisiä (ks. luku 4 kaupunkiluonnosta tässä kir- 
jassa). Clevelandin kaupungissa tehdyssä tutkimuksessa havaittiin 
päiväaktiivisten kojoottien ja kettujen liikkuvan kaupunkialueel- 
la pääosin öiseen aikaan, jolloin ihmisiä oli vähemmän liikkeellä 
(Moll ym. 2018). Frankfurtin kaupungissa kaniinit puolestaan py- 
syivät koloissaan silloin, kun ihmisiä oli paljon liikkeellä, eli töihin 
meno- ja paluuaikoina (Ziege ym. 2016). Yleensä ottaen eläimet ovat 
sitä arempia, mitä suurempi niitä lähellä olevan ihmisryhmän koko 
on (Tablado & Jenni 2017). 

Ruuhkaisuuden arviointimenetelmat 


Luontoalueiden hoidosta ja käytöstä vastaavat tarvitsevat tietoa 
ruuhkautumisesta alueiden kestävän ja vastuullisen suunnittelun 
tueksi. Kävijämääriin liittyvän tiedonkeruun avulla voidaan välttää 
ennalta maaston kulumista, roskaantumista sekä tarpeetonta häi- 
riötä eläimille, vierailijoille ja paikallisille asukkaille. Ruuhkautu- 
miseen liittyvää tietoa tarvitsevat erityisesti Metsähallitus Suomen 
kansallispuistojen hallinnoijana, kuntien viheralueista vastaavat 
suunnittelijat sekä kohteilla kävijät. Suunnittelun päämääränä tu- 
lisi olla kaikenpuolisen ruuhkautumisen välttäminen. Suomessa 
Metsähallitus toteuttaa kävijälaskentaa ja kävijätutkimuksia Suomen 
kansallispuistoissa (ks. kävijätutkimuksista alaluku ”Ruuhkautumi- 
sen kokeminen”; Arnberger & Mann 2008; Metsähallitus 2023d). 


Kävijätiedot ja maastossa tapahtuvat mittaukset 

Kävijöiden määrä on oleellinen luontokohteiden ruuhkautumisen 
arviointiin liittyvä lähtötieto. Kävijämäärätiedon keräämiseen on 
käytetty monenlaisia menetelmiä, kuten mekaanisia ja elektronisia 
laskureita sekä kävijöiden itserekisteröintiä. Metsähallitus kerää ny- 
kyisin tietoa kansallispuistojen kävijämääristä esimerkiksi kävijä- 
laskureiden avulla. Niitä on sijoitettu kansallispuistojen tärkeim- 
mille sisäänmenoväylille. Myös polttopuiden kulutusta tai autojen 
määrää kohteiden parkkipaikoilla voidaan käyttää epäsuorina kei- 
noina kävijämäärien arvioimiseen. (Kajala ym. 2009; Metsähallitus 
2023b.) Täpötäydet roska-astiat ja wc-pöntöt sekä tyhjät puuvajat 
ovat myös epäsuoria merkkejä kohteen ruuhkautumisesta. Kerää- 
miensä aineistojen avulla Metsähallitus pyrkii ennakoimaan hal- 
linnassaan olevien alueiden mahdollista ruuhkautumista ja siihen 
liittyviä haittoja. 

Ympäristömuutoksia, esimerkiksi maaston kuluneisuutta ja ros- 
kaisuutta, voidaan arvioida maastossa tapahtuvien mittausten avul- 
la (Jokimäki & Kaisanlahti-Jokimäki 2007). Tosin viime aikoina 
maastossa tehdyistä mittauksista on lähinnä kustannussyiden takia 

pääosin luovuttu. Nykyisin kuluneisuutta ja roskaisuutta seurataan 
lähinnä asiakaskyselyiden avulla. 


Kyselyt ja haastattelut 

Kävijätyytyväisyyttä voidaan arvioida esimerkiksi kyselylomakkei- 
den ja henkilöhaastattelujen avulla (ks. alaluku ”Ruuhkautumisen 
kokeminen”). Kyselylomakkeilla aineistoa saadaan kerättyä yleensä 
nopeammin ja edullisemmin kuin haastattelujen avulla. Haastatte- 
lujen etuna on puolestaan se, että niiden yhteydessä voidaan tarvit- 
taessa kerätä helposti tarkentavia lisätietoja. Lomakkeilla ja haastat- 
teluilla kerättyyn tietoon liittyy kuitenkin myös ongelmia; vastaaja 
ei välttämättä enää jälkikäteen muista tilannetta ja paikkaa tarkasti. 


Valokuvien kokeellinen käyttö 

Vähemmän käytetty tapa arvioida ruuhkautumisen kokemusta 
on ollut esittää kohdehenkilölle valokuvia, joissa ihmisten määrä 
tai tiheys vaihtelee. Kohdehenkilöä pyydetään arvioimaan, yleen- 
sä 9-portaisella Likert-asteikolla, kokeeko hän tilanteen ruuh- 
kautuneeksi. Toinen tapa on esittää kohdehenkilölle useita kuvia, 
joista häntä pyydetään valitsemaan sellainen, jossa hänen mieles- 
tään on sopiva määrä muita ihmisiä. Verrattuna kyselylomake- ja 
haastattelututkimuksiin, valokuvaperusteinen tutkimus mahdol- 
listaa ruuhkaisuus -teemaan liittyvien erilaisten taustamuuttujien 
paremman kontrolloinnin ja manipuloinnin. 


Paikkatietojärjestelmien käyttö suunnittelussa 

Osallistava kartoitus (Participatory Mapping; PM) tuottaa kuvauk- 
sen siitä, kuinka ihmiset voivat olla vuorovaikutuksessa, luoda ja 
välittää tietoa, kokemusta sekä toiveita erilaisista aiheista kartto- 
jen avulla esimerkiksi alueiden käytön suunnittelun tueksi. PM 
kattaa laajan valikoiman erilaisia osallistamisen menetelmiä, jotka 
hyödyntävät paikkatietojärjestelmiä (Geographic Information Sys- 
tem; GIS). Kaksi yleisimmin käytettyä menetelmää ovat osallis- 
tava GIS (Participatory GIS; PGIS) ja yleisön osallistamisen GIS 
(Public Participation GIS; PPGIS). PGIS mahdollistaa ” pehmeän” 

paikkasidonnaisen asiakastiedon liittämisen alueiden käytön suun- 
nittelua ja päätöksentekoa sekä ympäristönhoitoa tukevaan muu- 
hun tietoon. PPGIS voidaan nähdä vuorovaikutteisena suunnittelu- 
menetelmänä, jossa yleisö tuottaa tietoa GISiä hyödyntäen alueiden 
käytön suunnittelijoille. (Sandström, Sandström & Nikula 2020.) 

Teknisessä korkeakoulussa on kehitetty PPGIS menetelmää edel- 
leen. Heidän PehmoGIS -menetelmänsä toimii internetissä, ja sen 
avulla pystytään keräämään alueiden käyttäjien tuottamaa, osallis- 
tuvaa, ja yleensä kokemusperusteista paikkatietoa alueiden käytön 
suunnittelun tueksi. PehmoGIS -menetelmä on siten tarkoitettu 
alueiden tilan arviointiin käyttäjien näkökulmasta. (Kyttä & Kahila 
2006.) Käyttäjät voisivat ilmoittaa PehmoGISin avulla järjestelmään 
paikkaan ja aikaan sidottuja kokemuksiaan esimerkiksi matkailu- 
kohteiden ruuhkautumiseen liittyen. 


Palautejärjestelmät 

Metsähallitus kerää palautetta kansallispuistojen ja muiden retki- 
kohteiden kävijöiltä monella tavalla. Palautetta voidaan antaa esi- 
merkiksi verkkosivujen ja asiakaspalvelupisteiden kautta. Lisäksi 
Metsähallitus pyrkii toteuttamaan kävijätutkimuksia viiden vuo- 
den välein tärkeimmillä suojelu- ja retkeilyalueillaan. Näissä tut- 
kimuksissa kerätään tietoa muun muassa kävijätyytyväisyydestä. 
Alueiden käytön ja hoidon laaja-alaisessa suunnittelussa voidaan 
käyttää apuna myös kohderyhmäkokouksia ja asiantuntijapanee- 
leja. (Kajala ym. 2009; Metsähallitus 2023b.) 

Alueiden käytön suunnittelun kannalta on oleellista tietää, mi- 
ten luontokohteiden käyntimääriä voidaan säädellä siten, ettei kä- 
vijöistä aiheudu haittaa kohteiden luontoarvoille eikä kävijöille it- 
selleen muodostu ruuhkaisuuden kokemusta. Tätä varten tarvitaan 
ajantasaista tietoa kohteiden ruuhkautumisesta, jotta kävijät voivat 
välttää ruuhkautuneita alueita ja alueiden käytön suunnittelusta ja 
hoidosta vastaavat pystyvät reagoimaan ennalta kohteen mahdol- 
liseen ruuhkautumiseen. 

Tulevaisuudessa ruuhkaisuutta kuvaavia mittareita tulisi hyö- 
dyntää entistä enemmän luontokohteiden käytön suunnittelussa 

(Fefer ym. 2021; Manning & Freimund 2004; Manning & Krym- 
kowski 2010). Kajala ja muut (2009) ovat tuottaneet opaskirjasen, 
jossa tuodaan kattavasti esille kavijatietojen merkitys alueiden kay- 
tön suunnittelussa. Heidän mukaansa kävijätietoja tarvitaan, jot- 
ta kävijöille voidaan muun muassa kansallispuistoissa ja virkistys- 
alueilla taata laadukas virkistyskokemus. 


Ruuhkaisuuden hallintamenetelmiä 


Sen jälkeen, kun ruuhkaisuuteen ja sen kokemiseen liittyvää tietoa 
on kerätty erilaisten mittareiden ja menetelmien avulla, tarvitaan 
keinoja kerättyjen aineistojen hyödyntämiseen alueiden käytön ja 
hoidon suunnittelua varten. 


Hyväksyttävissä olevien muutosten rajat (LAC) 

Suomessa Metsähallitus on ottanut kansallispuistojemme suunnit- 
telun ja käytön ohjauksessa käyttöön niin kutsutun hyväksyttävissä 
olevien muutoksien rajat -lähestysmistavan (Limits of Acceptable 
Change, LAC; Metsähallitus 2023e; Stankey ym. 1985). 


LAC-mallissa eri toimijat määrittelevät yhdessä tarkasteltaville muuttu- 
jille hyväksyttävissä olevien muutoksien rajat, joiden sisällä toiminto- 
jen aiheuttamien muutosten pitäisi pysyä. Käytännössä määritetään siis, 
kuinka suuret muutokset olisivat hyväksyttäviä. Mikäli rajat ylittyvät, 
tulee ryhtyä korjaaviin toimenpiteisiin (ks. esim. Hemmi 2005; Metsä- 
hallitus 2023e; Stankey ym. 1985). 


Collins-Kreiner ja muut (2013) käyttivät Israelissa toteutetussa tut- 
kimuksessa LAC-lähestymistapaa arvioidessaan ruuhkautumisen 
vaikutuksia yhtäaikaisesti sekä lintuihin että niiden tarkkailijoihin. 
Tutkijat havaitsivat suurten lintumäärien houkuttelevan kohteeseen 
enemmän lintuharrastajia; ihmismäärien kasvaessa linnut muuttui- 
vat kuitenkin aremmiksi ja kohteen lintumäärät vähenivät. Lintujen 
kannalta kohteen kantokyky ylittyi, eli liian suuret ihmismäärät ylit- 
tivät niiden häiriönsietokyvyn. Tutkijoiden mukaan hyväksyttävissä 

olevan muutoksen rajan määrittäminen olisikin järkevämpi keino 
alueen käyttöä ajatellen kuin sen pelkän kantokyvyn määrittämi- 
nen (Collins-Kreiner ym. 2013). 

Kuten edellä todettiin, erilaisilla ihmisillä on erilaisia toiveita liit- 
tyen sekä kohteeseen että kohtaamisiin toisten vierailijoiden kanssa. 
Tästä aiheutuu ongelmia erityisesti kantokyky -käsitteen käytölle, 
joten LAC-tyyppiseen suunnitteluun siirtyminen on ollut tarpeen. 
LAC-tarkastelun rinnalle on kehitetty myös muita suunnittelujär- 
jestelmiä (ks. Newsome, Moore & Dowling 2012). 

Ruuhkautumista estäviä tai vähentäviä toimenpiteitä tarvitaan, 
jos ruuhkautumiskokemusten yleisyys ei ole hyväksyttävälle muu- 
tokselle määriteltyjen raja-arvojen sisällä. Rajoja määriteltäessä 
tulee eri osapuolten aluksi päästä yhteisymmärrykseen hyväksyt- 
tävistä muutosten rajoista niin, että huomioidaan samanaikaisesti 
taloudelliset, sosiaaliset ja ekologiset näkökulmat. Yhteisen näkö- 
kulman saavuttaminen voi tällaisen monitahoisen tarkastelun vuok- 
si olla haasteellista. 

LAC-suunnitteluprosessia tukeva osallistava suunnittelu, jossa 
yksittäiset kansalaiset ja sidosryhmät otetaan mukaan prosessiin, 
on ollut esimerkiksi Metsähallituksella käytössä jo 1990-luvun puo- 
livälistä lähtien. Sen yhteydessä oleellisia kysymyksiä ovat: kuka 
määrittää mikä on hyväksyttävää, ketkä osallistetaan ja ketkä viime 
kädessä osallistuvat ja päättävät. (Metsähallitus 2023e.) 

Suomessa LAC-menetelmää on käytetty ympäristön käyttöön ja 
tilaan liittyvien rajojen määrittämiseen kansallispuistoissa. Mene- 
telmää voitaisiin soveltaa myös kohteessa kävijöiden kokemuksen ja 
vierailutyytyväisyyden arvioinnissa ja hallinnassa. Samoin se sovel- 
tuisi myös kaupunkiympäristöihin ja muihin lähiluontokohteisiin. 


Käytön rajoittaminen ja hajauttaminen 

Ruuhkautumisen hallintaan käytetyt keinot eivät ole välttämättä toi- 
siaan poissulkevia. Alueiden käyttöä voidaan rajoittaa esimerkiksi 
pääsymaksuin, mikä on suhteellisen yleinen käytäntö esimerkiksi 
Afrikan kansallispuistoissa. Pääsymaksuja voidaan kohdistaa eri- 
tyisesti myös tietyille osa-alueille tai tiettyihin palvelurakenteisiin, 

kuten Suomessa kansallispuistojen varaustupiin. Suomessa luonto- 
kohteiden kavijamaksujen käyttöönotto ei ole toistaiseksi saanut 
kannatusta (Ovaskainen 2001). 

Kansallispuistojen kävijämääriä ja käyttöalueita on hallittu myös 
vyöhykkeistämällä alueita palveluvarustuksen eroilla, polkuverkos- 
toin tai esimerkiksi tiettyjen alueiden liikkumisrajoituksin. Palvelu- 
varustuksen erot tarkoittavat sitä, että intensiivisen käytön alueille 
sijoitetaan paljon palveluvarustusta, kun taas erämaisille alueille si- 
joitetaan vain vähän tai ei ollenkaan. Tällä pyritään vaikuttamaan 
siihen, mihin ihmiset menevät ja missä he liikkuvat. Vyöhykkeis- 
tämisellä pyritään toisaalta estämään alueiden ylikäyttöä ja toi- 
saalta suojelemaan arvokasta tai häiriöherkkää luontoa; samalla 
tavoitteena on välttyä epäsuotuisilta seurauksilta, kuten ruuhkai- 
suudelta ja palveluvarustuksen ylikäytöltä. (Bosselman, Peterson 
& McCarthy 1999.) 

Kävijämäärien rajoittaminen sopii paremmin erämaisilla alueilla 
sijaitseville kohteille, joilla on alhainen käyttäjämäärä; näille alueille 
pääsyä voitaisiin rajoittaa erityisesti suurten ryhmien osalta. Kävijä- 
määrien jakautumisen suunnittelussa on perinteisesti käytetty 95/5 
peukalosääntöä, jonka mukaan 95 % alueen käyttäjistä pitäisi ohjata 
viiden prosentin alalle (jossa on hyvä palveluvarustus yms.) alueen 
pinta-alasta lopun käytön suuntautuessa erämaisemmille alueille. 
(Bosselman, Peterson & McCarthy 1999; Cole 1990.) 


Informaation jakaminen 

Myös eri toimijoiden koulutuksella, opetuksella, opastuksella ja 
tiedottamisella voidaan tuoda epäsuorasti esille muun muassa 
vaihtoehtoisia, vähemmän ruuhkaisia kohteita (Newsome, Moore 
& Dowling 2012). Suomessa suosituimmat lintutornit ja tarkkailu- 
kojut ruuhkautuivat COVID-19-pandemian aikana niin paljon, et- 
tä esimerkiksi BirdLife Suomi antoi jäsenistölleen nettisivuillaan ja 
jäsenjulkaisuissaan suosituksia, joilla pyrittiin välttämään ruuhkau- 
tumista: ”Ole huomaavainen ja anna tilaa seuraaville tulijoille pois- 
tumalla tornista kohtuullisen ajan kuluttua? ja ”Spontaanilla eko- 
retkeilyllä voi etsiä uusia, vähän retkeiltyjä seutuja. Niiltä voi löytyä 

yllätyksiä” Tämä on hyvä esimerkki siitä, miten neuvonnan avulla 
voidaan yrittää vähentää ruuhkautumisen aiheuttamia ongelmia. 


Teknologian hyväksikäyttö 

Uudet ruuhkaisuuden hallintamenetelmät voisivat soveltaa vir- 
tuaaliteknologiaa ruuhkautumisen arvioinnissa (Wang ym. 2021). 
Sähköisten nettikaavioiden avulla voitaisiin esimerkiksi kuvata 
suosituimpien kohteiden käyntimäärien kuukausijakaumaa sekä 
käyntimäärien keskimääräistä jakautumista kuukauden eri viikon- 
päiville tai jopa tunneille (temporal displacement). Kaaviot antai- 
sivat kohteessa vieraileville käsityksen siitä, milloin siellä on pal- 
jon ihmisiä ja milloin taas vähemmän. Kohteille voitaisiin laatia 
nettikarttaversiot, joissa niiden vilkkautta kuvattaisiin symbolin 
koolla, paksuudella ja värityksellä (spatial displacement). Kumpi- 
kin menetelmä auttaisi kävijää valitsemaan kohteet, joissa olisi to- 
dennäköisemmin vähemmän muita vierailijoita. Nämä menetel- 
mät edellyttävät kuitenkin esimerkiksi kävijälaskureista saatavan 
aineiston olemassaoloa. 

Usein ongelmaksi on koettu parkkipaikkojen riittämättömyys 
suosituissa luontokohteissa, kuten esimerkiksi Nuuksiossa (Pie- 
tilä 2012). Jotkut toivovat parkkipaikkojen lisäämistä ongelman 
ratkaisemiseksi, mutta luonnon kannalta tämä voi olla haitallista. 
Suurenevat parkkipaikat merkitsevät luontoalueen koon pienene- 
mistä sekä entistä enemmän kävijöitä ja häiriöitä alueen eliöstölle. 
Tuskin myöskään ihmisten ruuhkautumiskokemukset vähenisivät 
lisäparkkipaikkojen myötä. Parkkipaikkojen laajentamista ei siten 
voida pitää vastuullisena suunnitteluratkaisuna. Parempi vaihtoeh- 
to olisi esimerkiksi julkisten kulkuneuvojen suosiminen ja käyttö- 
mahdollisuuksien parantaminen. 

Hyvä esimerkki parkkipaikkojen ruuhkautumiseen liittyvästä 
suunnitteluratkaisusta on Siiponkorven kansallispuistoon lauantai- 
sin ja sunnuntaisin toukokuusta syyskuun loppuun asti järjestetty 
”Hop-on Hop-off” bussikuljetus (Sipoon kunta 2023). Metsähallitus 
on puolestaan pilotoinut yhteistyössä Teknologian tutkimuskeskus 
VTT:n kanssa Nuuksion kansallispuiston kävijöiden käyttöön 

”Parkkihaukka” -sovelluksen, joka auttaa puiston kävijöitä pysa- 
köintipulmissa ja reittisuunnittelussa sekä kohteen ruuhkautumi- 
sen arvioinnissa. Kohteen kahdelle parkkialueelle on asennettu ka- 
merat, jotka tuottavat ajantasaista kuvaa kohteen parkkitilanteesta 
Parkkihaukan verkkosivuille. Kohteeseen vierailua suunnitteleva 
voi siten tarkistaa verkkosivuilta etukäteen, minkä verran sen park- 
kipaikoilla on tilaa. (Metsähallitus 2023g.) 

Erillisiä laitteita (devices), joiden avulla retkeilijä voi rekisteröidä 
ajantasaista paikkatietoa ruuhkautumiskokemuksistaan, on myös 
jo testattu. Islantilaisessa ”Rök” -sovelluksessa retkeilijällä on mah- 
dollisuus painaa kahta nappia, joista toisen painaminen kertoo pai- 
kan olevan retkeilijän mielestä ruuhkautunut, ja toinen taas ilmoit- 
taa paikan olevan vapaa muista retkeilijöistä (Pedica, Diamanti & 
Högni Vilhjälmsson 2021). Vielä hienompaa olisi, jos nämä tiedot 
välittyisivät välittömästi myös muille retkeilijöille, vähän saman 
tapaan kuin suomalaisessa Porokello-sovelluksessa. Porokello va- 
roittaa autoilijoita tiellä olevista hirvieläimistä, jotka joku aiemmin 
tiellä liikkunut on ilmoittanut sovellukseen (Anon 2023; sovelluk- 
sen toiminta on päättynyt 30.11.2022). 

Yllä kuvatut menetelmät soveltuvat erityisesti laaja-alaisemmille 
kohteille, kuten kansallispuistoihin, mutta osin myös pistemäisi]- 
le pienialaisille kohteille, kuten tulistelupaikoille tai lintutorneille. 
Suunnittelu luontomatkakohteiden ruuhkautumisen ehkäisemi- 
seksi tulisi toteuttaa yhteisvastuullisesti eri osapuolten yhteistyönä 
LAC-prosessia hyödyntäen. Lähiluontokohteissa ruuhkautumis- 
kokemuksia ja niiden hallintamekanismeja on kuitenkin toistai- 
seksi tutkittu varsin vähän, ja lisää tutkimusta tulisikin pikaisesti 
kohdistaa erityisesti lähiluontokohteisiin. 

Yksittäinen ihminen voi välttää ruuhkia retkeilemällä vähemmän 
tunnetuissa luontokohteissa ja erämaisilla alueilla tai ajoittamalla 
retkensä siten, että kohteessa on oletettavasti mahdollisimman vä- 
hän muita ulkoilijoita (arkipäivät, yöt ja aamuyöt). 

Yhteenveto 


Koska luonnon virkistys- ja matkailukäyttö on yleisesti kannatet- 
tavaa niin yksilön kuin yhteiskunnan näkökulmasta, on luonto- 
kohteiden ruuhkautuminen osaltaan myös myönteinen ongelma. 
Liian suuret kävijämäärät voivat kuitenkin johtaa luontoarvojen 
heikkenemiseen ja ruuhkaisuuden kokemiseen. Ruuhkautumisella 
tarkoitetaan tilannetta, jossa henkilö kokee tietyn ihmismäärän lii- 
an suureksi ja siten häiritseväksi. Luontokohteiden käytön kasvun 
myötä myös sosiaaliset ristiriidat alueiden käyttäjien (matkailijat, 
retkeilijät, paikalliset) välillä tai jopa eri ryhmien sisällä (esimer- 
kiksi eri virkistyskäyttömuotojen välillä) ovat yleistyneet. Luonto- 
alueiden suunnittelijoiden ja niiden käytöstä vastaavien tulisikin 
kiinnittää entistä enemmän huomiota kohteiden sosiaaliseen ka- 
pasiteettiin taloudellisten ja ekologisten tekijöiden lisäksi. Sosiaa- 
lisen kapasiteetin käsitteellä kuvataan sitä retkeilijöiden keskinäi- 
sen sosiaalisen vuorovaikutuksen määrää ja luonnetta, jonka he 
sietävät ilman, että se merkittävästi häiritsee ja heikentää heidän 
virkistyskokemuksiaan. 

Ruuhkautuminen ongelmana koskettaa erityisesti ruuhkautu- 
miskokemuksille herkkiä luonnossa liikkujia ja luonnon eläimiä. 
Sen merkitys korostuu tilanteissa, joissa vaihtoehtoiset vähemmän 
ruuhkautuneet kohteet tai vierailuajankohdat eivät syystä tai toi- 
sesta ole saavutettavissa tai mahdollisia. Ruuhkautumiskokemuk- 
sen subjektiivisuuden vuoksi ruuhkautumisongelma voi paradok- 
saalisesti nousta esille myös vähäisellä käytöllä olevissa erämaisissa 
kohteissa ja sesonkien ulkopuolella. 

Ruuhkaisuuden arviointimenetelminä voidaan käyttää maastossa 
tapahtuvia mittauksia, kyselylomakkeita ja haastatteluja, valokuvia, 
paikkatietojärjestelmiä sekä erilaisia palautejärjestelmiä. Ruuhkai- 
suuden hallintamenetelmistä puolestaan yleisimmin käytössä on 
hyväksyttävissä olevien muutosten rajat -menetelmä (LAC-mene- 
telmä). Ruuhkaisuutta voidaan hallita myös erilaisin rajoituksin, 
käytön hajottamisella, palvelujen sijoittelulla, informaation jaka- 
misella ja teknologian avulla. 

Luontokohteiden ruuhkaantuminen ja ruuhkaisuuden kokemi- 
nen tulevat oletettavasti kasvamaan tulevaisuudessa ihmisten luon- 
tokiinnostuksen ja vapaa-ajan lisääntyessä sekä luonnon tuottamien 
terveys- ja hyvinvointivaikutusten saadessa yhä enemmän huomio- 
ta. Ruuhkautumista tulee todennäköisesti tapahtumaan erityisesti 
lähiluontokohteissa, lähellä ihmisten asuinalueita. 

Jokainen meistä voi vähentää osaltaan ruuhkautumisen tunteita 
retkeilemällä vähemmän tunnetuilla alueilla ja välttämällä viikon- 
lopun ja keskipäivän ruuhkaulkoiluaikoja. Mikäli kuitenkin kaikes- 
ta huolimatta luonnossa joudutaan ruuhkan keskelle, on kohteel- 
la hyvä antaa tilaa muille matkailijoille ja luonnon tarkkailijoille 
kohtuullisen ajan kuluessa. Mikäli vierailukohteessa on esimerkiksi 
polkuverkostoja, niillä on syytä pysyä, jotta ympäröivä luonto ku- 
luisi ja häiriytyisi mahdollisimman vähän. 


Kiitokset 
Kiitän FT Jari Järviluomaa hänen keräämäänsä kirjallisuustausta- 
materiaalin luovuttamisesta käyttööni. 


Kirjallisuus 

Albrecht, Julia N. 2021. ”The Future of Visitor Experiences in Nature-Based 
Tourism? Teoksessa Managing Visitor Experiences in Nature-Based Tourism, 
toim. Julia N. Albrecht. Cloucester: CABI, 205-212. 

Anon. 2023. ”Porokello? https://porokello.fi/ (Luettu 23.1.2023, linkki poistunut 
myöhemmin käytöstä.) 

Arnberger, Arne & Christiane Brandenburg. 2007. ”Past On-Site Experience, 
Crowding Perceptions, and Use Displacement of Visitor Groups to a Peri- 
Urban National Park? Environmental Management 40, 34-45. 

Arnberger, Arne & Carsten Mann. 2008. "Crowding in European Forests: A 
Review of Recent Research and Implications for Forest Management and 
Policy? Forestry 81:4, 559-571. 

Bernard, G. E., van Dongen, W. F, Guay, P. J., Symonds, M. R., Robinson, R. W., 
& Weston, M. A. (2018). Bicycles Evoke Longer Flight-initiation Distances 


472 


https://doi.org/10.21435/t1.283 


11 LUONTOKOHTEIDEN RUUHKAUTUMISEN EHKAISY SUUNNITTELULLA 


and Higher Intensity Escape Behaviour of Some Birds in Parks Compared 
with Pedestrians. Landscape and Urban Planning 178, 276-280. 

BirdLife Suomi. 2022. ”Historia”. https://www.birdlife.fi/jarjesto/historiaa/ (Luet- 
tu 30.3.2022.) 

Blumstein, Daniel, T., Esteban Fernandez-Juricic, Patric A. Zollner & Susan C. 
Garity. 2005. ”Inter-Specific Variation in Avian Responses to Human Dis- 
turbance.” Journal of Applied Ecology 42:5, 943-953. 

Bosselman, Fred P., Craig A. Peterson & Claire McCarthy. 1999. Managing Tou- 
rism Growth: Issues and Applications. Washington: Island Press. 

Bryon, Jeroen & Bart Neuts. 2008. Crowding and the Tourist Experience in an 
Urban Environment: A Structural Eguation Modeling Approach. https://web. 
archive.org/web/20180424024311id /http://www.steunpunttoerisme.be/ 
main/files/nieuwsbrief/oktober 2008/paperNVVS bart neuts.pdf (Luet- 
tu 29.1.2023.) 

Cessford, Gordon. 2003. ”Perception and Reality of Conflict: Walkers and Moun- 
tain Bikes on the Queen Charlotte Track in New Zealand”? Journal for Natu- 
re Conservation 11:4, 310-316. 

Cole, David N. 1990. Ecological Impacts of Wilderness Recreation and Their 
Management.” Teoksessa Wilderness Management, toim. John C. Hendee, 
George H. Stankey & Robert C. Lucas. Golden Co: North American Press, 
425-466. 

Collins- Kreiner, Noga, Dan Malkinson, Zev Labinger & Roy Shtainvarz. 2013. 
”Are Birders Good for Birds? Bird Conservation Through Tourism Manage- 
ment in the Hula Valley, Israel.” Tourism Management 38, 31-42. 

Dogru-Dastan, Humeyra. 2022. "A Chronological Review on Perceptions of 
Crowding in Tourism and Recreation” Tourism Recreation Research 47:2, 
57-80. 

Fefer, Jessica P., Jeffrey C. Hallo, Rachel H. Collins, Elizabeth D. Baldwin & 
Matthew T. J. Brownlee. 2021. "From Displaced to Misplaced: Exploring 
the Experience of Visitors Who Were ’Crowded Out’ of Their Recreation 
Destination” Leisure Sciences, 1-20. https://doi.org/10.1080/01490400.202 
1.1898497 

Fleishman, Larisa, Eran Feitelson & Ilan Salomon. 2004. ”The Role of Cultural 
and Demographic Diversity in Crowding Perception: Evidence from Nature 
Reserves in Israel” Tourism Analysis 9:1-2, 23-40. 

Fleishman, Larisa, Eran Feitelson & Ilan Salomon. 2007. ”Behavioral Adaptations 
to Crowding Disturbance: Evidence from Nature Reserves in Israel.” Leisure 
Sciences 29:1, 37-52. 

Geist, Cher, Jessica Liao, Susanne Libby & Daniel T. Blumstein. 2005. "Does 
Intruder Group Size and Orientation Affect Flight Initiation Distance in 
Birds?” Animal Biodiversity and Conservation 28:1, 69-73. 


473 


https://doi.org/10.21435/tl.283 


JUKKA JOKIMAKI 


Glover, Hayley K., Michael A. Weston, Grainne S. Maguire, Kelly K. Miller & 
Belinda A. Christie. 2011. ” Towards Ecologically Meaningful and Socially 
Acceptable Buffers: Response Distances of Shorebirds in Victoria, Austra- 
lia, to Human Disturbance.” Landscape and Urban Planning 103, 326-334. 

Gramann, James H. 1982. ”Toward a Behavioral Theory of Crowding in Out- 
door Recreation: An Evaluation and Synthesis of Research? Leisure Scien- 
ces 5:2, 109-126. 

Guillaume E. Bernard, Wouter F. D. van Dongen, Patrick-Jean Guay, Matthew 
R. E. Symonds, Randall W. Robinson & Michael A. Weston. 2018. ”Bicycles 
Evoke Longer Flight-Initiation Distances and Higher Intensity Escape Be- 
haviour of Some Birds in Parks Compared with Pedestrians.” Landscape and 
Urban Planning 178, 276-280. 

Hemmi, Jorma. 1995. Ympäristö- ja luontomatkailu. Kokkola: KPpaino. 

Hemmi, Jorma. 2005. Matkailu, ympäristö, luonto: Osa 1. Sotkamo: Suomen 
pienkustantajat. 

Jokimäki, Jukka & Marja-Liisa Kaisanlahti-Jokimäki toim. 2007. Matkailualuei- 
den kestävyyden indikaattorit. Arktisen keskuksen tiedotteita 52. Rovaniemi: 
Painatuskeskus Finland. 

Jokimäki, Jukka & Marja-Liisa Kaisanlahti-Jokimäki. 2021. ”Korona muutti lin- 
tuharrastusta.” Linnut 56:1, 12-13. 

Kajala, Liisa, Anu Almik, Reidat Dahl, Lina Diksaite, Joel Erkkonen, Peter Fred- 
man, Frank Sondergaard Jensen ym. 2009. Kävijäseuranta luontoalueilla: 
Pohjoismaiden ja Baltian maiden kokemuksiin perustuva opas. Metsähalli- 
tuksen luonnonsuojelujulkaisuja Sarja B, 116. Vantaa: Metsähallitus. 

Kalisch, Dennis. 2012. ”Relevance of Crowding Effects in a Coastal National Park 
in Germany: Results from a Case Study on Hamburger Hallig? Journal of 
Coastal Conservation 16:4, 531-541. 

Knight, John. 2009. "Making Wildlife Viewable: Habituation and Attraction” 
Society & Animals 17:2, 167-184. 

Konu, Henna, Marjo Neuvonen, Jarmo Mikkola, Liisa Kajala, Matti Tapaninen 
& Liisa Tyrväinen 2021. Suomen kansallispuistojen virkistyskäyttö 2000-2019. 
Metsähallituksen luonnonsuojelujulkaisuja Sarja A, 236. 

Krippendorf, Jost. 1982. ”Towards New Tourism Policies: The Importance of 
Environmental and Sociocultural Factors” Tourism Management 3:3, 135-148. 

Krippendorf, Jost. [1984] 1994. The Holiday Makers: Understanding the Impact 
of Leisure and Tra Krippendorf vel. [Die Ferienmenschen]. Kääntänyt Vera 
Andrassy. Oxford: Butterworth-Heinemann. 

Kyttä, Marketta & Maarit Kahila. 2006. PehmoGiS Elinympäristön koetun laa- 
dun kartoittajana. Teknillinen korkeakoulu, Yhdyskuntasuunnittelun tutki- 
mus- ja koulutuskeskus Arkkitehtiosasto. Yhdyskuntasuunnittelun tutkimus- 
ja koulutuskeskuksen julkaisuja, B90. 


474 


https://doi.org/10.21435/tl.283 


11 LUONTOKOHTEIDEN RUUHKAUTUMISEN EHKAISY SUUNNITTELULLA 


Kyyrö, Kati. 2019. Matkailun kasvusta liikamatkailuun? Matkailun kasvun dis- 
kursiivinen rakentuminen media-aineistossa. Pro gradu -tutkielma. Lapin 
yliopisto, Yhteiskuntatieteellinen tiedekunta. 

Lugue-Gil, Ana Maria, Maria Luisa Gömez-Moreno & Maria Angeles Peläez- 
Fernändez. 2018. ”Starting to Enjoy Nature in Mediterranean Mountains: 
Crowding Perception and Satisfaction” Tourism Management Perspectives 
25, 93-103. 

Manning, Robert E., Laura E. Anderson & Peter Pettengill toim. 2017. Managing 
Outdoor Recreation Case Studies in the National Parks, 2. laitos. Croydon: 
CABI. 

Manning, Robert E. & Charles P. Ciali. 1980. ”Recreation Density and User 
Satisfaction: A Further Exploration of the Satisfaction Model? Journal of 
Leisure Research 12:4, 329—345. 

Manning, Robert E. & Wayne A. Freimund. 2004. ”Use of Visual Research Met- 
hods to Measure Standards of Ouality for Parks and Outdoor Recreation” 
Journal of Leisure Research 36:4, 557-579. 

Manning, Robert E. & Daniel H. Krymkowski. 2010. ”Standards of Ouality for 
Parks and Protected Areas: Applying Normative Theory and Methods in US 
National Parks.” International Journal of Sociology 40:3, 11-29. 

Manning, Robert E., Steve Lawson & William Valliere. 2009. ”Multiple 
Manifestations of Crowding in Outdoor Recreation: A Study of the Relative 
Importance of Crowding-Related Indicators Using Indifference Curves.” 
Leisure/Loisir 33:2, 637-658. 

Manning, Robert E. & William A. Valliere. 2001. "Coping in Outdoor Recreati- 
on: Causes and Consequences of Crowding and Conflict Among Commu- 
nity Residents.” Journal of Leisure Research 33:4, 410-426. 

Metsähallitus. 2022. ”Käyntimäärien kehitys” https://www.metsa.fi/vapaa-aika- 
luonnossa/kayntimaarat/kayntimaarien-kehitys/ (Luettu 30.3.2022.) 

Metsähallitus. 2023a. "Jokaisenoikeudet ja -velvollisuudet." https://www.luon- 
toon.fi/jokaisenoikeudet (Luettu 16.8.2023.) 

Metsähallitus. 2023b. ”Retkeilypalvelujen suunnitteluun tietoa käyttäjistä ja käyt- 
täjiltä” https://www.metsa.fi/vapaa-aika-luonnossa/tietoa-matkailukaytosta/ 
(Luettu 23.1.2023.) 

Metsähallitus. 2023c. ”Suojelualueiden hoidon ja käytön suunnittelu” https:// 
www.metsa.fi/maat-ja-vedet/alueiden-kayton-suunnittelu/suojelualueiden- 
hoidon-ja-kayton-suunnittelu/ (Luettu 23.1.2023.) 

Metsähallitus. 2023d. ”Käyntimääriä suojelu- ja retkeilyalueilla sekä palvelu- 
pisteissä? https://www.metsa.fi/vapaa-aika-luonnossa/kayntimaarat/ (Luet- 
tu 23.1.2023.) 

Metsähallitus. 2023e. LAC (Limits of Acceptable Change) -menetelmä. https:// 
www.metsa.fi/wp-content/uploads/2019/08/LAC menetelman kuvaus-1. 
pdf (Luettu 23.1.2023.) 


475 


https://doi.org/10.21435/tl.283 


JUKKA JOKIMAKI 


Metsähallitus. 2023f. Luontokeskusten, maastopalveluiden ja lupa-asiakkaiden 
asiakastyytyväisyys. https://www.metsa.fi/wp-content/uploads/2020/03/6 5 
asiakastyytyvaisyys.pdf (Luettu 29.1.2023, linkki poistunut myöhemmin käy- 
töstä.) 

Metsähallitus. 2023g. ”Parkkihaukka auttaa autoilijaa ja reittipalvelu esittelee 
uusia vaihtoehtoja Nuuksioon.” https://www.metsa.fi/tiedotteet/parkkihauk- 
ka-auttaa-autoilijaa-ja-reittipalvelu-esittelee-uusia-vaihtoehtoja-nuuksioon/ 
(Luettu 29.1.2023.) 

Moll, Remington J., Jonathon D. Cepek, Patrick D. Lorch, Patricia M. Dennis, 
Terry Robison, Joshua J. Millspaugh & Robert A. Montgomery. 2018. 
”Humans and Urban Development Mediate the Sympatry of Competing 
Carnivores” Urban Ecosystems 21:4, 765-778. 

Morelli, Federico, Peter Mikula, Yanina Benedetti, Raphaél Bussiére, Leszek Jer- 
zak & Piotr Tryjanowski. 2018. "Escape Behaviour of Birds in Urban Parks 
and Cemeteries Across Europe: Evidence of Behavioural Adaptation to Hu- 
man Activity.’ Science of the Total Environment 631, 803-810. 

Moyle, Brent & Glen Croy. 2007. "Crowding and Visitor Satisfaction During 
the Off-Season: Port Campbell National Park.” Annals of Leisure Research 
10:3—4, 518-531. 

Newsome, David, Susan S. Moore & Ross K. Dowling. 2012. Natural Area Tou- 
rism: Ecology, Impacts and Management, 2. laitos. Bristol: Channel View 
Publications. 

Nickerson, Norma P., Jeremy Sage & Jake Jorgenson. 2020. Crowding Perceptions 
and Satisfaction in National Parks: When Will We Learn? Travel and Tourism 
Research Association: Advancing Tourism Research Globally 47. https:// 
scholarworks.umass.edu/ttra/2020/research_papers/47 (Luettu 29.1.2023.) 

Ormsby, Jayne, Gianna Moscardo, Philip Pearce & Jasmine Foxlee. 2004. A 
Review of Research into Tourist and Recreational Uses of Protected Natural 
Areas. Research Publication No. 79. Townsville: Great Barrier Reef Marine 
Park Authority. 

Ovaskainen, Ville. 2001. ”Käyttäjien suhtautuminen valtion alueiden virkistyspal- 
veluiden rahoitustapoihin” Teoksessa Luonnon matkailu- ja virkistyskäyttö 
tutkimuskohteena, toim. Jari Järviluoma & Jarkko Saarinen. Metsäntutkimus- 
laitoksen tiedonantoja 796. Rovaniemi: Metsäntutkimuslaitos, Rovaniemen 
tutkimusasema, 19-33. 

Pedica, Claudio, Michelangelo Diamanti & Hannes Högni Vilhjälmsson. 2021. 
”Assessing the Disturbance from Overcrowding in Outdoor Nature Experi- 
ences.” Teoksessa Extended Abstracts of the 2021 CHI Conference on Human 
Factors in Computing Systems, toim. Yoshimuri Kitamura, Aaron Ouigley, 
Katarine Isbister & Takeo Igarashi. New York: Association for Computing 
Machinery, 1-8. 


476 


https://doi.org/10.21435/tl.283 


11 LUONTOKOHTEIDEN RUUHKAUTUMISEN EHKAISY SUUNNITTELULLA 


Pietilä, Miisa 2012. Nuuksion kansallispuiston virkistyskäytön ohjaus ruuhkaisuu- 
den kokemuksen näkökulmasta. Pro gradu -tutkielma. Helsingin yliopisto, 
Geotieteiden ja maantieteen laitos, Maantieteen osasto. 

Pietilä, Miisa. 2020. ”Luontokokemuksia Oulangan kansallispuistossa: Koke- 
muksellisen paikkatiedon hyödyntäminen luonnon virkistyskäytön suun- 
nittelussa? Matkailututkimus 16:1, 128-131. 

Pikkemaat, Birgit, Bernhard Fabian Bichler & Mike Peters. 2020. ”Exploring the 
Crowding-Satisfaction Relationship of Skiers: The Role of Social Behavior 
and Experiences? Journal of Travel & Tourism Marketing 37:8-9, 902-916. 

Randler, Christoph, Piotr Tryjanowski, Jukka Jokimäki, Marja-Liisa Kaisanlahti- 
Jokimäki & Naomi Staller. 2020. ”SARS-CoV2 (COVID-19) Pandemic Lock- 
down Influences Nature-Based Recreational Activity: The Case of Birders.” 
International Journal of Environmental Research and Public Health 17:19, 7310. 

Rantala, Outi. 2017. ”Luontomatkailu” Teoksessa Matkailututkimuksen avain- 
käsitteet, toim. Johan Edelheim & Heli Ilola. Rovaniemi: Lapland Univer- 
sity Press, 59-63. 

Remacha, Carolina, Javier Pérez-Tris & Juan Antonio Delgado. 2011. "Reducing 
Visitors’ Group Size Increases the Number of Birds During Educational Ac- 
tivities: Implications for Management of Nature-Based Recreation.” Journal 
of Environmental Management 92:6, 1564-1568. 

Rikkonen, Pasi, Jyrki Aakkula, Jyrki Niemi, Jari Setälä, Liisa Tyrväinen, Jari Vii- 
tanen, Matleena Kniivilä ym. 2020. Skenaariotarkastelu koronapandemian 
vaikutuksista metsäsektoriin, maa-, elintarvike- ja kalatalouteen sekä luontoon 
perustuvaan matkailu- ja luonnontuotealaan 2020-luvulla. Luonnonvara- ja 
biotalouden tutkimus 83/2020. Helsinki: Luonnonvarakeskus. 

Rupf, Reto, Pascal Haegeli, Barbara Karlen & Martin Wyttenbach. 2019. ”Does 
Perceived Crowding Cause Winter Backcountry Recreationists to Displace?” 
Mountain Research and Development 39:1, R60-R70. 

Saarinen, Jarkko. 1994a. ”Suojelu- ja virkistysalueiden sosiaalisen kapasiteetin 
tutkimus?” Folia Forestalia - Metsätieteen aikakauskirja 2/1994, 165-173. 
Saarinen, Jarkko. 1994b. Erämaaluonteisten virkistysalueiden sosiaalinen kapa- 
siteetti: Esimerkkinä Urho Kekkosen kansallispuiston retkeilijät. Pro gradu 

-tutkielma. Oulun yliopisto, Maantieteen laitos. 

Saarinen, Jarkko. 2005. ”Luontomatkailun kehittäminen ja tutkimus Suomes- 
sa? Teoksessa Kestävät käytännöt matkailun suunnittelussa ja kehittämisessä, 
toim. Seija Tuulentie & Jarkko Saarinen. Metlan työraportteja 20, 119-129. 

Salonen, Kirsi. 2020. Kokonaisvaltainen luontokokemus hyvinvoinnin tukena. 
Väitöskirja. Tampereen yliopiston väitöskirjat 253. Tampere: Tampereen 
yliopisto. 

Sandström, Stefan, Per Sandström & Ari Nikula. 2020. ”Who is the public and 
where is participation in participatory GIS and public participation GIS” 
Teoksessa Sharing Knowledge for Land Use Management. Decision-Making 


477 


https://doi.org/10.21435/tl.283 


JUKKA JOKIMAKI 


and Expertise in Europe's Northern Periphery, toim. John McDonagh & Seija 
Tuulentie. Cheltenham: Edward Elgar Publishing Ltd., 55-69. 

Sever, Ivan, Miroslav Verbit & Zrinka Marušić. 2018. "Measuring Trail Users’ 
Perception of Crowding in a Peri- Urban Nature Park: A Best-Worst Scaling 
Experiment.” Urban Forestry & Urban Greening 35, 202-210. 

Sipilä, Maija & Liisa Tyrväinen. 2007. ”Luontokokemukset ja ekologia kaupun- 
gin suunnittelun voimavaroina” Tieto ja Trendit 14:4-5, 42-46. 

Sipilä, Maija, Vesa Yli-Pelkonen, Liisa Tyrväinen, Jari Niemelä & Pia Bäcklund. 
2008. ”Ekologia vai luontokokemus?” Yhdyskuntasuunnittelu 46:1, 81-90. 

Sipoon kunta. 2023. ”Sipoonkorpi Hop-On Hop-Offbussilla suoraan luontoret- 
kille? https://www.sipoo.fi/visit-sipoo/nae-koe/luontoelamyksia/sipoonkor- 
pi-hop-on-hop-off-bussilinja/ (Luettu 29.1.2023.) 

Soto, E. H., C. M. Botero, C. B. Milanés, A. Rodriguez-Santiago, M. Palacios- 
Moreno, E. Diaz-Ferguson, Y. R. Veläzguez ym. 2021. ”How Does the Beach 
Ecosystem Change Without Tourists During COVID-19 Lockdown?” Bio- 
logical Conservation 255, 108972. 

Stankey, George, David N. Cole, Robert C. Lucas, Margaret E. Petersen & Sidney 
S. Frissel. 1985. The Limits of Acceptable Change (LAC) System for Wilder- 
ness Planning. United States Department of Agriculture, General Technical 
Report INT-176. 

Saepörsdöttir, Anna Dora & C. Michael Hall. 2020. ”Visitor Satisfaction in 
Wilderness in Times of Overtourism: A Longitudinal Study? Journal of 
Sustainable Tourism 29:1, 123-141. 

Tablado, Zulima & Lukas Jenni. 2017. "Determinants of Uncertainty in Wildlife 
Responses to Human Disturbance,’ Biological Reviews 92:1, 216-233. 

Tieteen termipankki. 2022. Nimitys: ”Ympäristön kantokyky” https://tieteen- 
termipankki.fi/wiki/Nimitys:ymp%C3% A4ristyC3%B6n kantokyky (Luet- 
tu 30.3.2023.) 

Tolvanen, Anne, Katja Kangas & Esa Huhta. 2014. ”Luontomatkailun ympä- 
ristökysymykset” Teoksessa Hyvinvointia metsästä, toim. Liisa Tyrväinen, 
Mikko Kurttila, Tuija Sievänen & Seija Tuulentie. Helsinki: Suomalaisen 
Kirjallisuuden Seura, 112—124. 

Tyrväinen, Liisa & Seija Tuulentie. 2007. ”Luontomatkailun tutkimus laajenee, 
moninaisuus lisääntyy? Teoksessa Luontomatkailu, metsät ja hyvinvointi, 
toim. Liisa Tyrväinen & Seija Tuulentie. Metlan työraportteja 52, 5-13. 

Vanhamäki, Susanna. 2003. Voiko matkailu olla sosiaalisesti kestävää? Paikallis- 
väestön asennoituminen matkailuun Kuusamon Rukalla. Pro gradu -tutkiel- 
ma. Joensuun yliopisto, Maantieteen laitos. 

Vähäsarja, Väinö. 2014. Luontoympäristön terveys- ja hyvinvointivaikutusten ta- 
loudellinen arvottaminen. Metsähallituksen luonnonsuojelujulkaisuja Sar- 
ja A, 210. 


478 


https://doi.org/10.21435/tl.283 


11 LUONTOKOHTEIDEN RUUHKAUTUMISEN EHKAISY SUUNNITTELULLA 


Wall, Geoffrey. 2020. >From Carrying Capacity to Overtourism: A Perspective 
Article.” Tourism Review 75:1, 212-215. 

Wang, Ting-Hsuan, Wan-Hsuan Wu, Li Shen & Chia-Kuen Cheng. 2021. ”Ex- 
ploring the Validity of Using Immersive Virtual Reality Technigue on Per- 
ceived Crowding of Recreational Environment.” Landscape and Ecological 
Engineering 17:3, 299-308. 

Ympäristöministeriö. 2023. ”Maankäytön suunnittelu” https://ym.fi/maan- 
kayton-suunnittelu (Luettu 23.1.2023.) 

Ziege, Madlen, Denise Babitsch, Mareike Brix, Stefanie Kriesten, Susanne Stras- 
kraba, Sandra Wenninger, Torsten Wronski ym. 2016. ”Extended Diurnal 
Activity Patterns of European Rabbits Along a Rural-to-Urban Gradient? 
Mammalian Biology 81:5, 534-541. 


479 


https://doi.org/10.21435/t1.283 


Jälkisanat — tulevaisuuden matkailun 
rakentaminen* 


Elisa Lähde 
Soile Veijola 


Kirjassamme on tarkasteltu nykymuotoisen matkailun suunnitte- 
lua monista eri näkökulmista. Vaikka tieteenaloja, tutkimuskohteita 
ja asiantuntijoita riittäisi Suomessa toiseenkin — ja vaikka kolman- 
teenkin — kirjoituskokoelmaan aiheesta, uskaltaudumme jo nyt 
kahden kirjoittajan voimin virittää käsillä olevan kirjan pohjalta 
jatkokeskustelua matkailun ja sen suunniteltavuuden vaihtoehtoisis- 
ta tulevaisuuksista eli skenaarioista. Ennen visioidemme avaamista 
käymme taustaksi läpi muutaman huomion kirjan lähtökohdista. 

Lukija saattaa pohtia, onko juuri matkailun suunnittelulla kestä- 
vän kehityksen kannalta lopulta erityisen suurta merkitystä. Ovat- 
han ilmastonmuutos, luontokato, kansainväliset poliittiset kriisit ja 
niiden globaalit ja paikalliset ratkaisuyritykset eri puolilla maailmaa 
kuitenkin yhteiskunnallisesti tärkeämpiä asioita kuin ihmisten va- 
paa-ajan vietto ja harrastukset. Tähän voimme vastata empimättä, 
että vapaa-ajan vieton arvot, toiminnat ja infrastruktuurit ovat osa 
yhteiskuntaa, taloutta ja maapallon luonnonresurssien kulutusta. 
Matkailuliiketoiminnan vakiintuneet toimintamallit tavoittelevat 
edelleen jatkuvaa kasvua, jota seurataan laskennallisten mittareiden, 
vaikkapa hotellien ja matkailijoiden sekä ennen kaikkea sijoitettu- 
jen ja kulutettujen eurojen määrien, muutoksina. Samanaikaisesti 
kulutuksen ikuista kasvua pidetään kuitenkin kestämättömänä ke- 
hityksenä. Onko matkailun vastuullisella suunnittelulla siis realis- 
tisia mahdollisuuksia onnistua tavoitteissaan, joita kirjan luvuissa 
ja puheenvuoroissa asetetaan? 

Kirjamme perustuu nimenomaan ja alleviivaten realismiin. 

Realismia tarjotaan usein ratkaisuksi, kun tahdotaan kohdata to- 
dellisuus sellaisenaan värittämättä sitä mielikuvilla, toiveilla, intres- 
seillä ja ideologioilla. Silloin helposti unohdetaan, että mielikuvat, 
toiveet, intressit ja ideologiat ovat yhtä totta kuin kivet ja kannotkin, 
sillä ne ilmenevät ihmisten ajattelussa, tunteissa ja toiminnassa se- 
kä toteutuvat näiden seurauksina. Kirjamme realismi merkitseekin 
matkailun kaikkien merkitysten ja yhteisvaikutusten ottamista va- 
kavasti. Merkitykset, jotka ovat kulttuurisia ja sosiaalisia, ilmenevät 
ihmisten matkustusvalinnoissa ja -tavoissa; matkailun yhteisvaiku- 
tukset puolestaan syntyvät kulttuuristen, sosiaalisten, ekologisten 
ja taloudellisten vaikutusten lukemattomien keskinäisten kytken- 
töjen kautta. Mikäli seurattaisiin vain yhtä tai kahta kestävyyden 
tavoittelun ulottuvuutta kerrallaan ja erillisinä muista kestävyyden 
ulottuvuuksista, ei matkailun paikallisia ja globaaleja kokonaisvai- 
kutuksia pystyttäisi mitenkään ennakoimaan tai suunnittelemaan. 

Kun matkailun merkityksiä ja vaikutuksia tutkitaan ja seura- 
taan moniulotteisesti, nähdään matkailun myönteisten vaikutusten 
ja potentiaalin ohella kirkkaammin myös sitä koskevan sääntelyn 
ja suunnittelun kasvavat tarpeet. Näin kyetään käynnistämään ja 
käymään poliittista ja yhteiskunnallista lähetekeskustelua toiminta- 
mallien ja lainsäädännön kehittämiseksi. Koska matkailun ”vanha 
normaali” ei kaikilta osin täytä odotuksia kestävyyttä painottavassa 
nykyajattelussa, on rakennettava kestävämpiä matkailukonsepteja 
sen tilalle. Kuten kirjassamme valokeilaan nostettu kestävän mat- 
kailun ja matkailusuunnittelun pioneeri Jost Krippendorf totesi jo 
1980-luvulla, ei matkailun kritiikin tarkoituksena ole kuitenkaan 
hajottaa koko matkailun nykyistä järjestelmää, vaan havainnollistaa 
siihen liittyviä ongelmaviidakkoja sekä raivata polkuja, joita pitkin 
niistä päästään eteenpäin parempaan tulevaisuuteen. Tässä työssä 
kirjamme on vahvasti mukana. 

Kirjamme luvuissa ja puheenvuoroissa on tarkasteltu suunnit- 
telua monesta näkökulmasta. Liikkeelle lähdettiin suunnittelutie- 
teellisestä näkemyksestä matkailuun. Se tarkoittaa ”valtakunnallis- 
ta ja alueellista matkailun ja sitä palvelevan liikenteen suunnittelua 
ja organisoimista, tiettyjen paikkojen perustamista ja kehittämistä 

matkakohteiksi sekä niihin tarvittavien alueiden, rakennusten, 
infrastruktuurin ja palvelujen suunnittelua? (Hautajärvi, luku 2 
tässä kirjassa). Määrittelyä on tarkennettu tai laajennettu jokaises- 
sa kirjan luvussa. Esimerkiksi johdantoluvussa otettiin vakavasti 
tieteenfilosofi Donna Harawayn kiteytykset vastuullisuuden kie- 
lellisistä merkityksistä. Vastuullinen suunnittelu ei tällöin tarkoita 
pelkästään teknisten suunnittelunormien täyttämistä vaan myös 
vastuullisuuden sisältämän tilivelvollisuuden (accountability) hyväk- 
symistä suhteessa matkailun kaikkiin vaikutuksiin. Siihen sisältyy 
lisäksi englanninkielisen vastuullisuus-sanan sisältämä reagointi- ja 
sopeutumiskyky (response-ability). Kyky olla oppivassa vuorovaiku- 
tuksessa ympäristön kanssa on vastuullisen suunnittelun perusta. 


Matkailun vastuullinen 


< suunnittelu, 
p kaikki luvut 


Matkailusijoittajat, yrittäjät 
Suunnittelun tekniset normit ja matkailijat 
laadulle, luvut 1 ja 2 tukevat kulttuuriperinnön 
sekä puheenvuorot 2 ja 3 säilymistä, 
luvut 8, 9 ja 10 
a I ( Y 
a matkailij eri ä tukee MATKAILUN- Paikallisen arkkitehtuurin ja 
ulttuurin, a one KESTAVA rakennusperinnön kunnioitus, 
luontoympäristöjen luvut 2, 8 ja 9 sekä puheenvuoro 4 
kestävyyttä, luvut 6 ja 11 SUOMI 


Kestävintä yhteistä hyvää 
ennakoiva kaavoitus, 
luvut 3, 4, 5 ja 7 sekä 

puheenvuoro 1 


Vuorovaikutukseen nojaava 
suunnittelu, luvut 5, 6 ja 7 


Kestävyyskriisin muuttama 
ymmärrys hyvinvoinnista, 
kaikki luvut 


Kuvio 12. Matkailunkestävä Suomi? -kirjassa rakentuva visio. Lähde: kir- 
jan toimittaja. 

Kirjan temaattisen kehyksen pohjalta esitämme seuraavaksi - 
kirjan sisältöön jo tutustunut lukija mielessämme - matkailulle 
kolme vaihtoehtoista tulevaisuusvisiota. Ne auttavat hahmottamaan 
matkailun ja liikkumisen olosuhteita ja mahdollisuuksia antropo- 
seeniksi kutsutussa todellisuudessa. Muutokset ympäristössä ovat 
planetaarisia, eikä niitä pääse pakoon lähtemällä muualle, kuten 
kansainvälisten suhteiden tutkija David Chandler muistuttaa. 


Kolme skenaariota matkailun tulevaisuudesta 
suunnittelun näkökulmasta 


Luonnostelemamme vaihtoehtoiset kehityskulut määräytyvät pit- 
kälti sen mukaan, miten matkailun suunnittelu tai suunnittelemat- 
tomuus mielletään, ja millaiset arvopäämäärät vaikuttavat jatkossa 
matkailun kehittämisen taustalla. Tulevaisuutta ei voi suunnitella, 
mutta kehitystä voi pyrkiä suuntaamaan ja vahvistamaan kestäväm- 
mäksi myös matkailussa. Vaihtoehtoiset tulevaisuutemme eli ske- 
naariomme ovat toimialakeskeinen nykyrealismi, kokonaisvaltainen 
tulevaisuusrealismi ja matkailunkestävä perinneutopia. 

Kolmas esimerkkimme rakentuu eri pohjalta kuin kaksi en- 
simmäistä: se rikkoo aiempien välisen kahtiajaon ja muistuttaa, 
että uusia kehityskulkuja voi lähteä punoutumaan yllättävistäkin 
suunnista. Pienistä puroista kasvaa suuria virtoja, matkailussakin. 


Nykyrealismi 
Ensimmäisessä skenaariossa eli toimialakeskeisessä nykyrealismis- 
sa jatketaan samaan ”vanhan normaalin malliin? kuin ennenkin: 
kasvatetaan matkailua ja sen tuotto-odotuksia maksimaalisesti ja 
loputtomasti. Kestävyyttä vaalitaan ennen muuta puheen tasolla; 
kannustetaan matkailijoita kompensoimaan lentämisen ja rakenta- 
misen aiheuttamia hiilidioksidipäästöjä ja luontohaittoja. 
Nykyrealistisessa ajattelussa ei katsota kovinkaan pitkälle tule- 
vaisuuteen. Matkailu ei asemoi itseään muutoksen ajuriksi meneil- 
lään olevien vuosien merkittävässä ekologisessa murroskohdassa. 

Se nähdään muusta yhteiskunnasta ja sen kriisiytyneista elinympä- 
ristöistä irrallisena toimialana ja todellisuutena — eräänlaisena elin- 
keinopoliittisena vapaamatkustajana, jota voidaan kehittää samoin 
keinoin ja päämäärin kuin aina ennenkin. Matkailua koskeviksi on- 
gelmiksi ymmärretään ainoastaan matkailun toimialoja koskevat 
teknishallinnolliset ongelmat, jotka myös ratkaistaan toimialojen 
sisällä ilman ulkopuolista apua. 

Nykyrealismiskenaariossa matkailu tulisi edelleen vahvista- 
maan (1) planetaaristen ympäristöongelmien kasvua ja paikallista 
ilmenemistä, (2) vihamielisyyttä matkailijoita kohtaan paikallisten 
kulttuuri-, virkistys- ja elinympäristöjen kärsiessä rakenteellisesta, 
pitkäkestoisesta liikamatkailusta sekä (3) maailman vauraimpien 
talouseliittikerrostumien rajatonta oikeutta hyödyntää luonnon- 
varoja ja aiemmin kaikille ilmaisia ”ekosysteemipalveluita? (puhdas 
ilma, vesi, maaperä ja ruoka). Talouseliitin monipaikkainen elämä 
tuottaa suurempaa hiilijalanjälkeä kuin muu maailman väestö liik- 
kumisellaan yhteensä, kuten muun muassa Thomas Birtchnell ja 
Javier Caletrio (2013) ovat toimittamassaan kirjassa Elite Mobilities 
todenneet. Samalla talouseliitin elämäntavan määrittelemä luksus 
määrittää kaikille muillekin hyvän elämän kriteerit ja rohkaisee 
yltäkylläiseen kulutukseen muun muassa matkailemalla. 

Toimialakeskeisen nykyrealismin vahvistamat kehityskulut 
eräässä mielessä uusintavat ja kierrättävät kolonialismia ja impe- 
rialismia, jotka kietoutuivat matkustuksen historiallisiin alkuvai- 
heisiin — sodankäynnin ohella. Nykymuodossaan kolonialistinen 
asenne ilmenee niin, että ”matkailun valtaamien maiden” luon- 
nonresursseja siirretään globaaliin käyttöön, tällä kertaa turistien 
kulutettavaksi. Välittäjänä operaatiossa toimii usein edelleenkin 
joku paikallinen toimija, joka auttaa valjastamaan paikallisen 
yhdyskunnan paratiisilliset ympäristöt vauraiden vierailijoiden 
iloksi. 

Nykyrealismiskenaariota voisi nimittää myös Don't Look Up 
-skenaarioksi, millä viitataan vuonna 2021 ensi-iltansa saaneeseen 
Adam McKayn ohjaamaan samannimiseen elokuvaan. Elokuvassa 

maapalloa lähestyi asteroidi, jonka törmäyksellä tulee olemaan tu- 
hoisat vaikutukset. Ihmisiä pyydetään olemaan katsomatta taivaal- 
le. Melkein kaikki tottelevat. 


Tulevaisuusrealismi 

Toinen skenaariomme on nimeltään kokonaisvaltainen tulevai- 
suusrealismi. Sillä tarkoitamme välitöntä ja aktiivista osallistumis- 
ta ympäristökriisin ratkaisuyrityksiin varhaisten varoitusmerkkien 
opastamana. 

Tulevaisuusrealismissa matkailun toimi-, tuki- ja rahoitusaloil- 
la samoin kuin matkailijoiden keskuudessa ymmärretään ympä- 
ristönmuutoksen syyt ja vaikutukset elämään maapallolla laajem- 
massa viitekehyksessä kuin vain matkailutoimialan sisäisinä yritys-, 
tontti-, alue- tai valtiokohtaisina taloudellisina kasvutavoitteina. 
Ymmärtämisen lisäksi myös toimitaan: tutkimustiedon pohjalta 
ja kestävyys etusijalla. 

Keskeisin ero lyhytnäköiseen nykyrealismiin on ymmärrys 
siitä, että elinympäristössä ilmenevät muutokset voivat edustaa 
myös jotain muutakin kuin vain itseään. Kyse ei ole toisin sanoen 
vain yksittäisten pikkulintujen katoamisesta, yksittäisen järven 
samentumisesta tai yhden venetsialaisen korttelin täyttymisestä 
Airbnb-vuokra-asunnoilla — mitäs niistä! — vaan systeemisen tason 
muutoksista. Systeemiset muutokset ovat niitä, joiden varhaisista va- 
roitusmerkeistä tiedeyhteisö on kertonut jo vuosikymmenten ajan. 
Ne ovat yhden sukupolven arkielämässä usein havaitsematta jää- 
viä hitaita mutta vääjäämättömästi kiihtyviä ympäristönmuutoksia 
huonompaan päin. 

Tulevaisuusrealismissa kulttuurin ja luonnon välille pystyte- 
tyn rajan suojassa tapahtuva luonnon resurssien hyväksikäyttö 
purkautuu, minkä myötä syntyy uusi ”maailmanjärjestys”. Mat- 
kailua ja maailmaa opitaan ajattelemaan uudella tavalla. Ym- 
märretään, ettei maapallolta pääse pois. Tuhoisien globaalien ja 
planetaaristen ongelmien keskellä joudutaan elämään, ellei niitä 
ratkaista ajoissa. 

Moderni massamatkailu korvautuu tulevaisuusrealismissa kult- 
tuuristen, sosiaalisten ja ekologisten ”tavallisuuksien? arvostamisel- 
la, suojelemisella ja ennallistamisella - myös matkailijoiden avulla. 
Edes rahalla ei enää saa sellaisia matkailupalveluja, jotka vahingoit- 
tavat kulttuuri- ja luontoympäristöjä tai kumppanilajeja (vaikkapa 
norsujen huvimetsästystä Afrikassa). Maaperän, vesistöjen, met- 
sien ja ekosysteemien hoitamisessa viisastutaan alkuperäiskanso- 
jen ekologisesta perinnetiedosta. 

Tulevaisuusrealismissa matkailijoiden rooli maapallon ja sen 
ekosysteemien ja kulttuuriympäristöjen suojelemisessa liikaku- 
lutukselta muuttuu, ja ongelmiin johtava fossiilitalouteen ja liika- 
kulutukseen nojaava matkailun kasvattaminen päättyy. Kotiin 
vietävät tuomiset vaihtuvat teollisesti muualla tuotetuista matka- 
muistoista kokemuksiksi planetaarisesta yhteenkuuluvuudesta ja 
omien tekojen ja valintojen merkityksellisyydestä. 

Tulevaisuusrealismi johtaa (1) matkailun kokonaiskestävyyden 
varmistamiseen hyödyntämällä monialaista tietoa ja monipuolisia 
kestävyyden edistämisen keinoja matkailun suunnittelussa ja to- 
teutuksessa, (2) matkailun kulttuurisen, sosiaalisen ja sosioekolo- 
gisen toimiluvan uusimiseen luotettavan suunnittelu- ja sääntely- 
järjestelmän avulla sekä (3) matkailun vastuullisten suunnittelu- ja 
toimintamallien leviämiseen maailmalla. 

Tulevaisuusrealismiskenaariota voisi nimittää myös Look Up 
-skenaarioksi. Se kehottaa ihmisiä katsomaan ylös taivaalle ja nä- 
kemään lähestyvän ekologisen katastrofin — sekä toimimaan ennen 
kuin on liian myöhäistä. 


Perinneutopia 

Kolmas skenaariomme purkaa edellisten skenaarioiden välisen vas- 
takkaisuuden. Se on nimeltään matkailunkestävä perinneutopia. 
Perinneutopia viittaa kansanperinteen ja perinnetiedon tukemaan 
kestävään arkeen ja elämäntapaan, jota matkailijatkin voivat ko- 
keilla ja kokea. Utopialla ei tarkoiteta aina pelkästään vastakuvaa 
vallitsevalle todellisuudelle, vaan se voi toimia myös vastakäytän- 
tönä, jolla rakennetaan toisenlaista todellisuutta, kuten filosofian 

tutkija Keijo Lakkala muistuttaa. Kyse ei ole täyden palvelun all 
inclusive -lomakohteiden tyyppisistä utopioista arjen vastapaino- 
na; täyden palvelun utopiat eivät irrota arjen kahleista vaan kiin- 
nittävät niihin monella tapaa vain tiukemmin, kuten lomakohteita 
pysyvinä poikkeustiloina tutkinut matkailumaantieteilijä Claudio 
Minca on huomauttanut. 

Perinneutopia on tässä suhteessa toista maata oleva idea. Se el- 
vyttää ja hyödyntää elämän nykyaikaistumisen, teollistumisen ja 
kaupungistumisen myötä vähentyneitä tai katoamisvaarassa ole- 
via taitoja, tietoja ja suhtautumistapoja, joilla pidetään huolta ra- 
vinnon saamisesta, rakennuksista ja työvälineistä ja joilla osataan 
lukea muutoksia luontoympäristössä ja elää yhteydessä siihen. Kä- 
sitteen utooppinen luonne viittaa siihen, että unohtuneiden taitojen, 
kansanperinnetiedon ja vaivannäön elvyttäminen tarjoaa ihmisille 
utooppisia ajattelun keinoja kuvitella toisenlaisia tulevaisuuksia ja 
elämänsisältöjä kuin vain nyky-yhteiskuntaa leimaava kulutuksen 
kasvua janoava henkinen asenne. 

Maailmalta ja myös Suomesta löytyy jo lukemattomia avauksia 
tämän suunnan edistämiseksi matkailun keinoin. Koetaan tarvet- 
ta pysähtymiselle, hitaudelle ja hiljaisuudelle, rauhoittavalle muttei 
silti passivoivalle elämisen tavalle, joka syntyy yksinkertaistamalla 
ja selkeyttämällä elämää. Tärkeäksi koetaan vapautus digitaalisen 
huomiotalouden vallasta. Luonnonläheistä elämäntapaa kaipaavat 
ihmiset ovat nivoneet oman kestävän arkensa toteuttamiseen myös 
pienimuotoista matkailupalvelutoimintaa. Perinneutopiamatkailun 
kokeiluvaihe on siis jo käynnissä. 

Perinneutopiaskenaariossa matkailua koskeva suunnittelukäsitys 
nojaa mitä ilmeisimmin kertakäyttökulutukseen perustuvan elä- 
mäntavan voimakkaaseen kritiikkiin. Elämää ei myöskään yritetä 
pontevasti helpottaa ja sujuvoittaa, toisin kuin luksusmatkailun vai- 
kutelmissa. Tekemisen vaiva ja ponnistelu ovat terveellisempiä ta- 
poja kokea elämänsä kaikin aistein. Vaivanäön myötä asioista tulee 
myös merkityksellisempiä ja ikimuistoisempia. Rentouttava mat- 
kailuasuminen ei näin muodoin edellytäkään uusien entistäkin hie- 
nompien, nykyaikaisempien ja korkeampien hotellien rakentamista, 

tai välttämättä edes vesiklosetteja. Matkailuympäristöihin liittyvä 
suunnittelu ja toiminnallisuus pikemminkin huoltavat, hoitavat, 
ennallistavat ja korjaavat olemassa olevaa rakennusperintöä, kult- 
tuurimaisemaa ja -ympäristöä kuin pyrkivät ”muuttamaan, kehittä- 
mään ja innovoimaan” niitä joksikin muuksi kuin mitä ne olivat ai- 
emmin olleet. Todellisuutta ei standardoida neljän tähden hotelliksi. 

Perinnetaitoja on sukupolvien saatossa ”räätälöity” kattamaan 
perustarpeiden tyydyttäminen, kierrättäminen ja yksinkertaiset 
hyvinvoinnin perusasiat: niitä ovat muiden muassa uni, yhteisölli- 
syys, sauna, liikkuminen luonnossa, itse kasvatettava ruoka ja kä- 
sillä tekeminen. Samalla tavalla räätälöityjä voivat olla myös mat- 
kailijoille suunnatut ”hyvinvointipaketit”. 

Perinneutopiaa voisi kutsua Look Around -skenaarioksi. Kaikki 
se, mikä on tuttuuttaan tai tavallisuuttaan jo jäänyt huomaamat- 
ta tai selän taakse vanhempien ja isovanhempien menneisyyteen, 
nähdään nyt uusin silmin, arvostaen. Havaitaan esimerkiksi aiem- 
min tavanomaiselta tuntunut arkiluonto kodin ympärillä. Sieltä voi 
löytyä vaikka harvinaistuvia perinnebiotooppeja (alkuperäiskasveja 
ja kulttuurikasveja) sekä lukemattomia muita eliölajeja. Lähiluon- 
nossa voi olla paljonkin koettavaa ja aistittavaa, jos sitä on säily- 
nyt, ja sinne tulee lähteneeksi. Tavallisen korkuisista arvokkaasti 
ikääntyneistä taloista, joista pääsee astumaan suoraan ulko-ovesta 
maankamaralle, syntyy kirjaimellisesti maanläheisempi kokemus 
paikasta kuin yöpymisestä vaikkapa junaraiteissa kiinni olevassa 
tornihotellissa. 


Kestäviä ajureita matkailun suunnitteluun? 


Spekuloivat utopiat voivat johdattaa pohtimaan, minkä pitäisi muut- 
tua, jotta ryhtyisimme katsomaan aiempaa tiedostavammin ylös ja 
ympärillemme. Miten mahdollistettaisiin se, että aiempaa vastuul- 
lisemmat sijoittajat ja yrittäjät haluaisivat toimia matkailualalla ja 
että vastuulliselle toimijuudelle olisi matkailualalla kysyntää? Mi- 
ten varmistetaan, että kokonaisvastuullisesti ja vuorovaikutteisesti 

toteutetut paikat ja palvelut vetoavat matkailupalveluiden käyttä- 
jiin? Millaisilla matkailun palvelutuotannon tehdasasetusten muu- 
toksilla paikallisten yhteisöjen ja ekosysteemien hyvinvoinnin tur- 
vaaminen olisi kannattavampaa kuin niiden korvaaminen nykyajan 
mukavuuksia korostavalla uudisrakentamisella? 

Matkailua kehitettäessä on tärkeää tunnistaa nykyisiä ja mah- 
dollisia tulevia eteenpäin puskevia ajureita. Henkisesti motivoivat 
toiminnan ajurit pohjautuvat toimijoiden maailmankuviin ja arvoi- 
hin. Mikä siis on niin merkityksellistä, että sitä halutaan tavoitella? 
Pystymmekö esimerkiksi suunnittelun ja siitä käydyn keskustelun 
avulla luomaan sellaisia kollektiivisia maailmakuvia, joissa vastuul- 
linen panostus kohteeseen paikallisen yhteisön aktivoimisen sekä 
kulttuuriperinnön vaalimiseen kautta tuottaisi samalla rikkaita ja 
ainutlaatuisia matkailuelämyksiä, joiden kautta kaikki voittavat? 

Vieraisiin paikkoihin ja kulttuureihin tutustuminen on matkai- 
lun alkuperäisimpiä motiiveja. Matkailijoita on aina kiinnostanut 
elävä ja vieraanvarainen paikallisyhteisö. Paikallisyhteisöllä on myös 
vahvempi motiivi huolehtia paikan hengestä ja luonnonolioiden 
hyvinvoinnista kuin mahdollisesti ylikansallisessa omistuksessa 
olevilla yrityksillä. Paikallisen yhteisön jäsenet tuntevat paikallisen 
ympäristön paremmin ja pidemmältä ajalta kuin rakennusliikkeet 
- tai edes suuret suunnittelutoimistot. Paikallisten paikantuntijoi- 
den tietojen ja taitojen varassa matkailu sopeutuu paikkaan, eikä 
pakota paikkaa sopeutumaan tilapäisvieraiden palvelemiseen oman 
hyvinvointinsa ja luonnon kustannuksella. 

Ajatus kokonaisvaltaisesta hyvinvoinnista matkailukehittämisen 
ja -investointien ajurina ei ehkä vaikutakaan taivaanrannan maa- 
lailulta. Hyvän tekemisessä ja laajentamisessa on paljonkin järkeä 
ja järeää kaukokatseisuutta. 


Yhteenveto 


Valinnan mahdollisuudet ovat olemassa myös meille kaikille 
matkailijoille. Autammeko ja tuemmeko paikallisia yhteisöjä ja 

luontoympäristöjä matkustuskohde- ja muotovalinnoillamme, vai 
arvotammeko palvelutarjonnan vain sen halpuuden tai kalleuden 
pohjalta? Matkailija ei ole koskaan viaton. Hänen valinnoillaan on 
vaikutusta, kuten on myös matkailun rahoittajien ja yrittäjien pää- 
töksillä — sillä, keiden kanssa yhteistyötä tehdään ja millaisin tuotto- 
odotuksin ja tavoittein. Ollaanko valmiita tunnistamaan varhaiset 
varoitusmerkit ja myös reagoimaan yhteistuumin niihin ajoissa? 
Ollaanko valmiita tunnistamaan lupaukset jostain kenties paljon 
paremmasta kuin siitä, mihin mielihyvän pikaiseen tyydyttämiseen 
takertunut kulutuskeskeinen elämäntapa meitä ohjaa? 

Kokonaisvaltainen tulevaisuusrealismi on sitä, että ymmärre- 
tään monimutkaisia ongelmia ja asioiden välisiä yhteyksiä. Niin 
äkillisiin kuin hitaisiinkin katastrofeihin reagoidaan vastuullises- 
ti, jotta matkailuun voisi jatkossakin olla suhteellisen tasavertaiset 
mahdollisuudet muillakin kuin maailman ultravauraalla talous- 
eliitilla - jonka antama esimerkki luksuselämästä kertoo pääsään- 
töisesti planeetallemme kohtalokkaiksi käyneistä menneen maail- 
man arvoista. 

Arvolähtökohtana tulevaisuusrealismi johdattaa matkailusijoit- 
tajat ja yrittäjät matkailun alkujuurille eli välittämään mahdolli- 
suuksia vierailla vieraissa paikoissa ja oppia niissä jotain uutta. 
Samalla se mahdollistaa mielekkäitä, pysyviä työpaikkoja paikal- 
lisille asukkaille. Matkailu pysyy yhtenä elinkeinona muiden jou- 
kossa, mutta siitä ei tule ainoaa elinkeinoa, josta kaikki paikalliset 
ovat riippuvaisia. 

Tulevaisuusrealismi ottaa oppia myös aiempien sukupolvien ja 
alkuperäiskansojen viisaasta suhtautumisesta luontoon ja luonnon 
resursseihin. 

Realismia, pessimististä sellaista, on ajatella niinkin, että pla- 
neetta Maa siirtyy hitaasti mutta varmasti antroposeenista seuraa- 
vaan geologisen kauteen. Elämä maapallolla järjestyy uudella taval- 
la. Rotat ja muut pätevän purukaluston omaavat eliölajit selviävät 
kaikesta. Elämä maapallolla sopeutuu uuteen todellisuuteen, tällä 
kertaa vain ilman ihmistä. 


490 


https://doi.org/10.21435/tl.283 


JALKISANAT — TULEVAISUUDEN MATKAILUN RAKENTAMINEN * 


Mieluummin tavoittelemme kuitenkin matkailunkestävää Suo- 
mea, joka näyttää esimerkkiä muulle maailmalle siitä, kuinka ak- 
tiivisen arvojen ja toimintamallien muutoksen kautta rakennetaan 
kokonaiskestävää ja vastuullista asumisen ja matkustamisen kult- 
tuuria. 

Abstract 


Tourism planning for the future: Responsible planning in 
culture-nature environments in Finland 


Tourism must be planned and developed differently from what 
is customary today, as growth in rigid economic terms is still 
prioritised over the cultural and socioecological sustainability of 
lived-in cultural and natural environments. The global ecological 
crisis can no longer be ignored by tourism developers and investors 
— or by tourists. 

The seventeen authors of this book are from a variety of disciplines 
and fields of expertise. Through research-driven and profession- 
based knowledge on different aspects of tourism planning in 
Finland and elsewhere, they offer transformative perspectives and 
practical applications for responsible tourism planners, investors 
and political decision-makers to utilise. 

Through the book’s overarching themes — learnings from the 
history of tourism planning, wellbeing, participation, building 
and architecture, people and infrastructure — it addresses a general 
audience, professional communities, and academic communities. 
The book’s urgent quest is to prevent tourism from remaining one 
of the causes for the greatest problem of all time, the worsening 
baseline of living conditions on Earth. 

227 Jyrki Kalliokoski & Lari Kotilainen Kielet kohtaavat 

228 Anna Idström & Sachico Sosa toim. Kielissä kulttuurien ääni 

229 Vesa Heikkinen toim. Kielen piirteet ja tekstilajit 

230 Maarit Grahn & Maunu Häyrinen toim. Kulttuurituotanto 

231 Lars Levi Laestadius Lappalaisten mytologian katkelmia 

232 Veikko Anttonen Uskontotieteen maastot ja kartat 

233 Tuomas Martikainen & Lotta Haikkola toim. Maahanmuutto ja 
sukupolvet 

234 Irja Seurujärvi-Kari ym. toim. Saamentutkimus tänään 

235 Maria Laakso ym. toim. Tapion tarhoista turkistarhoille 

236 Siru Kainulainen ym. toim. Työmaana runous 

237 Antti Salminen ym. toim. Kirjallisuus ja filosofia 

238 Aino Mäkikalli & Liisa Steinby Johdatus kirjallisuusanalyysiin 

239 Kaisa Ahvenjärvi & Leena Kirstinä Kirjallisuuden opetuksen käsikirja 

240 Anna Rastas toim. Kaikille lapsille 

241 Anneli Kauppinen toim. Oppimistilanteita ja vuorovaikutusta 

242 Aino Koivisto & Elise Nykänen toim. Dialogi kaunokirjallisuudessa 

243 Outi Tuomi-Nikula ym. toim. Mitä on kulttuuriperintö? 

244 Pirjo Kristiina Virtanen ym. toim. Alkuperäiskansat tämän päivän 
maailmassa 

245 Marleena Mustola toim. Lastenkirja. Nyt 

246 Johanna Isosävi & Hanna Lappalainen toim. Saako sinutella vai täytyykö 
teititellä? 

247 Johanna Ahonen & Elina Vuola toim. Uskonnon ja sukupuolen risteyksiä 

248 Simo Häyrynen Kulttuuripolitiikan liikkuvat rajat 

249 Elina Vuola toim. Uskonto ja kehitys 

250 Jukka Kortti Mediahistoria 

251 Harri Kalha toim. Kummat kuvat 

252 M. A. Castren Luentoja suomalaisesta mytologiasta. Toim. ja suom. 
Joonas Ahola 

253 Jari Kupiainen & Liisa Häkkinen toim. Kuvatut kulttuurit 

254 Mikko Kauko & Marko Lamberg toim. Naantalin luostarin kirja 

255 Outi Fingerroos ym. toim. Yhteiskuntaetnologia 

256 Anneli Sarhimaa Vaietut ja vaiennetut 

257 Terhi Utriainen Enkeleitä työpöydällä 

258 Maunu Häyrynen & Antti Wallin toim. Kulttuurisuunnittelu 

259 Pilvi Hämeenaho ym. toim. Soveltava kulttuurintutkimus 

260 Toini Rahtu ym. toim. Kirjoitettu vuorovaikutus 

261 Harri Mantila ym. toim. Oulu kieliyhteisönä 

262 Lari Kotilainen ym. toim. Kielenoppiminen luokan ulkopuolella 

263 Arja Nurmi ym. toim. Kielten ja kirjallisuuksien mosaiikki 

264 Aila Viholainen ym. toim. Kuvittelu ja uskonto 

265 Elina Vuola toim. Eletty uskonto 

266 Sulevi Riukulehto & Ari Haasio Virtuaalinen kotiseutu 

267 Irmeli Hautamäki toim. Avantgarde Suomessa 

268 Ulla-Maija Peltonen & Outi Hupaniittu toim. Arkistot ja kulttuuriperintö 

269 Laura Assmuth ym. toim. Arjen turvallisuus ja muuttoliikkeet 

270 Titus Hjelm toim. Uskonto, kieli ja yhteiskunta 

271 Maija Saviniemi toim. Kalle päätalo tutkijoiden silmin 

272 Sari Kivistö & Sami Pihlström Toista ajatellen 

273 Tapio Nykänen Lapin ihminen 

274 Outi Fingerroos & Konsta Kajander ym. toim. Kulttuurien tutkimuksen 
menetelmät 

275 Tiina Mahlamäki & Minna Opas toim. Uushenkisyys 

276 Asta Kihlman toim. Tekstin nautinnosta 

277 Mikko Kauko Pyhän Mechtildin ilmestykset 

278 Jyrki Siukonen Humpuukia ja hulluutta 

279 Kaarina Koski & Tuomas Hovi toim. Kansanperinne 2.0 

280 Yrjö Varpio Elää, kokea, ymmärtää 

281 Jyrki Siukonen Ensimmäinen 

282 Ulla Piela Toiveiden maa 


283 Soile Veijola toim. Matkailunkestävä Suomi? 

